
E NEVOIE CA TOATĂ LUMEA 
SĂ FACĂ LINGVISTICĂ? 


Proiectul Concepţiei politicii naţionale de stat a Republicii Moldova, 
Memorandumul rus de federalizare a Republicii Moldova, reluarea discuţiei despre 
oficializarea limbii ruse şi, nu în ultimul rând, tipărirea unui aşa-zis „Dicţionar 
moldovenesc-românesc” constituie, în fond, o nouă şi bine dirijată tentativă de a 
reanima defuncta teorie a existenţei celor două limbi. Aşadar, promisiunea actualilor 
guvernanti de a evita controversatul subiect nu a fost respectată. Presa aservită puterii 
continuă să manipuleze opinia publică, organizând dezbateri pseudoştiinţifice privind 
identitatea noastră etnică şi culturală. În această campanie cu vădit substrat politic 
sunt antrenati, ca şi odinioară, „oamenii muncii”. Pe fundalul sărăciei, ignoranței, 
indiferenţei, în condiţiile unui exod fără precedent al populaţiei autohtone se pune la 
cale mutilarea mentalități cetăţeanului simplu. În numele lui este solicitată prestaţia 
„cunoscuţilor adepţi ai limbii moldoveneşti”. Cităm dintr-un răvaş publicat recent în 
paginile unui ziar de la Chişinău: „Unii savanţi orientati politiceşte spre radicalizarea 
limbii, purced nu fără succes la înlocuirea limbii naţionale a poporului moldovenesc”. 
„Oamenii muncii”, fără voia lor, sunt împinși, sub flamura moldovenismului primitiv, 
în arena unor acerbe lupte cu efect de bumerang. 

E nevoie oare ca toată lumea să facă lingvistică? — se întreba cu ani în urmă 
academicianul Silviu Berejan. După 1989 cele mai diverse aspecte ale originii, 
evoluţiei şi unităţii limbii noastre au fost abordate în cadrul unor prestigioase foruri 
ştiinţifice, dintre care amintim: Conferinţa ştiinţifico-practică internaţională, Cernăuţi, 
1991; Congresul al V-lea al filologilor români, laşi-Chişinău, 1994; Conferinţele 
naţionale „Limba română azi”, laşi-Chişinău, 1991, şi ediţiile din anii următori; 
congresele Academiei Americano-Române; Conferinţa ştiinţifică „Limba română 
este numele corect al limbii noastre” desfăşurată în 1995 sub auspiciile Academiei 
de Ştiinţe a R. Moldova la cererea şi chiar în sediul Parlamentului R. Moldova ş.a. 
Au fost publicate mii (fără exagerare!) de articole, studii, exegeze în domeniu, 
semnate de lingvişti, istorici, scriitori, publicişti cu renume din R. Moldova, Rusia, 
Ucraina, Germania, România, Franţa, SUA, Italia, Israel ş.a. în care s-a demonstrat, 
cu argumente incontestabile, că „Există o singură limbă şi denumirea ei adecvată 
este LIMBA ROMÂNĂ” (H. Corbu). Academicianul Nicolae Corlăteanu, patriarhul 
ştiinţei lingvistice de la noi (domnia sa are peste 5.000 de discipoli!), a examinat 
dificila problemă în exhaustivul studiu „Româna literară în Republica Moldova: 
istorie şi actualitate” inclus şi la rubrica Retrospectivă necesară din acest număr 
de revistă. Definitorii pentru reîntronarea adevărului ştiinţific şi istoric sunt lucrările 
lui Ruben Budagov şi Rajmund Piotrowski (Rusia), Stanislav Semcinski (Ucraina), 
Valeriu Rusu (Franţa), Klaus Heitman (Germania), Alf Lombard (Suedia) şi în special 
cele ale ilustrului lingvist Eugen Coşeriu, opera căruia a intrat în patrimoniul ştiinţific 
universal. Cuvântul decisiv în elucidarea corectitudinii denumirii limbii l-a avut însă 
Academia de Ştiinţe a Republicii Moldova care s-a pronunţat ferm, unanim şi univoc 
în problema respectivă, savanții moldoveni oferind un strălucit exemplu de probitate 
ştiinţifică şi curaj civic. 

Mai e cazul oare ca toată lumea să facă lingvistică? Cine încă nu înţelege că 
a continua disputele, inutile ca esenţă, înseamnă a încuraja discordia din societate? 
Acest pericol a fost semnalat, acum câţiva ani, şi de către acad. Haralambie Corbu: 
„În Constituție trebuie să fie fixată limba română, dacă în Constituție se va 
strecura o formulare dubioasă, putem nimeri iarăşi într-o zonă foarte acută. Fixând 
în Constituţie adevărul aşa cum este, putem să scoatem de pe tapet acest război 
lingvistic, terminologic”. 

Societatea moldovenească este iarăşi bulversată. Cât oare va mai dura acest 
„război lingvistic”? Când vor conştientiza şi politicienii de la Chişinău că minciuna, 
diletantismul şi speculaţiile pseudoştiinţifice nu mai pot fi tolerate? 


Alexandru BANTOŞ 

Eugen COŞERIU 


LATINITATEA ORIENTALĂ 
1. PRELIMINARII 


Latinitatea orientală este reprezentată de români, adică de vor- 
bitorii limbii latine (ori neolatine) orientale; iar aceasta este astăzi — şi 
de multe secole — numai limba română ca limbă istorică (opusă altor 
limbi istorice, ca italiana, franceza, spaniola, germana, engleza, rusa 
etc.), cu cele patru dialecte ale ei: dacoromân, istroromân, aromân şi 
meglenoromân. 

Romaniştii împart Romania europeană — spaţiul lingvistic romanic din 
Europa — într-o Romanie occidentală şi o Romanie orientală, separate prin 
linia Spezia-Rimini. Romania orientală (ori apenino-balcanică) cuprinde 
dialectele italiene la sud de linia Spezia-Rimini, limba dalmată şi limba 
română. Dar în acest caz e vorba de o unitate genealogică încă „preroma- 
nică”, anterioară formării limbilor romanice ca limbi istorice independente 
şi, în ceea ce priveşte limba română, anterioară întreruperii totale, sau 
aproape totale, a contactelor între Italia — ori, mai bine zis, spaţiul lingvis- 
tic italo-romanic — şi graiurile româneşti ori preromâne —, adică spaţiul 
lingvistic românesc. În afară de aceasta, criteriul genealogic, deşi, bine- 
înţeles, esenţial şi primar, nu e singurul criteriu cînd e vorba de a clasifica 
limbile şi de a stabili poziţia unei limbi în raport cu alte limbi. Vom aplica de 
aceea aici mai multe criterii pentru a stabili cu exactitate, deşi numai în linii 
mari, a) poziţia limbii române între limbile romanice, b) poziţia dialectelor 
româneşti în cadrul limbii române ca limbă istorică, c) poziţia aşa-zisei limbi 
moldoveneşti în cadrul dialectului dacoromân şi în raport cu limba română 
comună exemplară şi literară. 


2. CADRUL TEORETIC AL PROBLEMEI 


Ca să înţelegem care este locul limbii române între limbile romanice şi 
care sînt raporturile dintre dialectele şi graiurile româneşti în cadrul latinităţii 
orientale, trebuie să precizăm mai întîi că: 

a) limbajul în general e guvernat de două principii universale, care se 
află într-un raport dialectic reciproc: creativitatea (faptul că limbajul este în 
esenţa sa activitate creatoare sau energeia) şi alteritatea (faptul că limba- 
jul este totdeauna „şi pentru alţii”, „şi al altora”, nu numai pentru un individ 
şi al unui singur individ). Creativitatea duce pe plan istoric la diversitate; 
alteritatea, la omogenitate. Alteritatea — solidaritatea între vorbitori — este 
raţiunea de a fi a limbilor şi a continuității acestora în istorie; datorită alterităţii 
limbajul se prezintă totdeauna sub formă de tradiţii istorice pe care le numim 
„limbi”. Tot alterităţii i se datorează, în fond, formarea limbilor comune şi 
exemplare (standard) supradialectale, adică situate deasupra varietăţii 
dialectale şi regionale a limbilor. Dar alteritatea nu anulează creativitatea: 
creativităţii i se datorează „dinamica” limbilor — „schimbarea lingvistică” 
în diacronie, într-un anumit sens constantă — şi, în sincronie, varietatea 
„internă” a oricărei limbi; 

DECLARAŢIA 
Adunării Generale Anuale 
a Academiei de Ştiinţe a Moldovei 


Adunarea Generală Anuală a Academiei de Ştiinţe a Moldovei 
confirmă opinia ştiinţifică argumentată a specialiştilor filologi din 
republică şi de peste hotare (aprobată prin Hotărîrea Prezidiului 
A.Ş.M. din 9.09.94), potrivit căreia denumirea corectă a limbii de 
stat (oficiale) a Republicii Moldova este LIMBA ROMÂNĂ. 

Prezenta Declaraţie urmează a fi dată publicităţii. 

28.02.96 


"Limba Română", nr. 2 (26), 1996. 
J 


b) o limbă este o tehnică istorică a vorbirii: nu un produs static, un 
„lucru”, ci un sistem dinamic de procedee, de moduri de a produce; 

c) în cadrul unei tehnici lingvistice, se pot deosebi trei niveluri: norma 
limbii (realizarea comună şi tradițională a tehnicii), sistemul limbii (consti- 
tuirea opoziţiilor distinctive sau funcţionale, atît de conţinut — semantice —, 
cît şi de expresie — materiale —, atît în gramatică, cît şi în vocabular) şi tipul 
limbii (principiile de structurare funcţională, categoriile de opoziții functio- 
nale ale unei limbi). 

Un sistem poate corespunde mai multor norme de realizare; şi un 
tip — mai multor sisteme; 

d) afinitatea sau analogia între limbi diferite poate fi de trei tipuri, 
care nu trebuie confundate. Ea poate fi istorică primară sau genealogică 
(datorată provenienţei din aceeaşi limbă istorică anterioară, adică faptul 
că limbile respective reprezintă forme ulterioare ale unei singure limbi 
anterioare, rezultatele dezvoltării istorice a unei singure limbi), tipologică 
(datorată faptului că limbile respective ţin de acelaşi tip structural, chiar 
fără a fi înrudite din punct de vedere genealogic) şi istorică secundară sau 
„areală” (datorată faptului că limbile respective, independent de originea 
lor, aparţin unei aceleiaşi „arii” de influenţe unilaterale sau reciproce). 
Analogia de natură genealogică este atit funcţională, cît şi materială: 
limbile „înrudite” în acest sens se aseamănă şi din punct de vedere 
material (de exemplu, formele şi procedeele morfologice „moştenite” ale 
limbii engleze se aseamănă cu forme şi procedee morfologice ale altor 
limbi germanice). Analogia de natură tipologică e analogie de procedee 
şi categorii funcţionale (de exemplu, maghiara şi turca prezintă aceleaşi 
procedee generale de „aglutinare” şi de „armonie vocalică”). Analogia 
de natură „areală” e în primul rînd analogie de procedee condiţionată de 
influenţe: limbile unei arii utilizează în acelaşi fel „instrumentele” (formele) 
lor de origine materială diferită. 

Prin urmare, limbile pot fi comparate între ele şi clasificate din aceste 
trei puncte de vedere: ele pot constitui (după G.A. Klimov) clase genea- 
logice (sau „familii lingvistice”), clase tipologice şi clase „areale” (sau 
„ligi lingvistice”). Aceste clase pot, bineînţeles, să coincidă; şi coincid chiar 
de cele mai multe ori, însă nu în mod necesar. Cu alte cuvinte: limbile din 

aceeaşi familie ţin, de regulă, de acelaşi tip lingvistic şi aparţin, de obicei, 
aceleiaşi arii lingvistice; ele pot însă şi să dezvolte tipuri lingvistice diferite 
şi pot fi atrase în arii diferite de afinitate secundară. Astfel, engleza diferă la 
nivelul tipului lingvistic de celelalte limbi germanice (şi, mai ales, de limba 
germană), tot astfel, limba bulgară modernă prezintă un alt tip lingvistic 
decit celelalte limbi slave şi, din punct de vedere areal, aparţine aşa-zisei 
„ligi lingvistice balcanice”. 

Aceleaşi distincţii se pot aplica şi dialectelor, care, de fapt, nu sînt 
altceva decit limbi — sisteme lingvistice — „sintopice” (delimitate în spaţiu) 
subordonate unei limbi istorice. Intre dialectele aceleiaşi limbi istorice există 
prin definiţie unitate genealogică, ele pot însă dezvolta subtipuri diferite în 
cadrul aceluiaşi tip şi pot fi atrase în arii lingvistice diferite. Ba mai mult: 
dialectele înrudite genealogic, dar ţinînd de sisteme dialectale diferite, pot 
converge într-o singură limbă istorică. Acesta este cazul limbii italiene: 
italiana, ca limbă istorică, cuprinde, datorită convergenţei din epoca prero- 
manică şi romanică, dialecte care, la origine, ţineau de ramuri diferite ale 
limbii latine vulgare; 

e) schimbarea lingvistică, considerată pentru aceleaşi serii de fapte în 
mai multe limbi (sau în mai multe dialecte), poate fi, din aceleaşi motive, de 
trei tipuri (Klimov). În cadrul unităţii genealogice originare, schimbarea este 
divergență şi duce la diversitate la nivelul normei şi al sistemului, uneori şi 
la nivelul tipului; în cadrul unităţii tipologice ea este paralelism (schimbare 
în acelaşi sens cît priveşte principiile de structurare); şi, în cadrul unităţii 
„areale”, este convergenţă. Intre sistem şi normă, raportul este, formal, 
acelaşi ca între tip şi sistem: sistemul se realizează în norme diferite, dar 
schimbările în aceste norme sînt paralele. 


3. LIMBILE ROMANICE 


Limbile romanice constituie, în primul rînd, o unitate genealogică: 
o familie de limbi. In această familie se pot deosebi: „o subfamilie occi- 
dentală” şi o „subfamilie orientală” (italiana, dalmata, româna), limba sardă 
rămînînd „între” aceste două subfamilii. 

In al doilea rînd, toate limbile romanice, în afară de franceza modernă, 
ţin şi de acelaşi tip lingvistic care, cum am putut stabili cu altă ocazie, 
nu este nici „analitic”, nici „sintetic”. Principiul de bază al acestui tip este: 
determinări interne („paradigmatice”) pentru funcțiuni interne (nerelaţionale) 
şi determinări externe („sintagmatice”: perifraze) pentru funcțiuni externe 
(relaţionale). 

In al treilea rînd, toate limbile romanice occidentale, împreună cu 
franceza şi, de data aceasta, cu italiana şi dalmata, reprezintă o arie 
lingvistică continuă de afinitate istorică secundară datorită influențelor 
comune ori reciproce şi, mai ales, contribuţiei constante a latinei clasice la 
formarea şi dezvoltarea acestor limbi. In această arie se pot deosebi trei 
subarii: subaria galo-romanică (franceza, franco-provensala, occitana 
cu gascona), subaria ibero-romanică (portugheza, spaniola, catalana) şi 
subaria italo-romanică (italiana, cu toate dialectele ei cele septentrionale, 
sarda, retoromana şi dalmata). 

Aceasta explică extraordinara unitate a limbilor romanice, în afară de 
franceza modernă (diferită din punct de vedere tipologic) şi de limba română 
(separată din punct de vedere „areal”); cu excepţia francezei moderne şi 
a românei, limbile romanice reprezintă o unitate nu numai genealogică, ci 
şi tipologică şi „areală”. 

4. LIMBA ROMÂNĂ 


Care este deci poziţia limbii române între limbile romanice? Ce ne 
spun în această privinţă criteriul genealogic, cel tipologic şi cel „areal”? 

4.1. Din punct de vedere genealogic, limba română este, în primul 
rînd, pur şi simplu latină sau neolatină în toate aspectele ei „moştenite” 
sau dezvoltate din cele moştenite şi care reprezintă structurile ei esenţiale. 
In al doilea rînd, româna ţine genealogic de Romania orientală şi prezintă 
deci cele mai multe coincidente „originare” (conservări şi dezvoltări comune) 
cu italiana, mai ales cu italiana centrală şi meridională: “dacă toate limbile 
romanice sînt “surori”, italiana şi româna sînt surori gemene” (G. Bonfante). 
în al treilea rînd, atît prin elementele latine care-i sînt specifice (elemente 
păstrate numai în limba română ori în unul sau altul din dialectele ei, mai 
ales în dialectul dacoromân) şi prin coincidenţele cu alte zone conservatoare 
din Romania (cu sarda — zonă „izolată” — şi cu portugheza-spaniola — zonă 
„laterală”, în sensul lui M. Bartoli, ca şi româna), cît şi prin „divergenţa” ori- 
ginară, în cadrul latinei vulgare dunărene (datorită, în parte, substratului ei 
specific şi influenţei greceşti vechi directe), şi prin cea ulterioară (datorită, 
tot numai în parte, influenţei slave şi influenţei greceşti bizantine), limba 
română reprezintă o unitate autonomă în cadrul latinităţii în general şi în 
cadrul Romaniei orientate în parte. Şi anume o unitate foarte omogenă: „Tot 
ceea ce deosebeşte limba română, pe de o parte, de limba latină şi, pe de 
alta, de celelalte limbi romanice e comun celor patru dialecte” (S. Puşcariu). 
In această privinţă limba română ca limbă istorică este, precum se ştie, 
mai unitară decit alte limbi romanice: mult mai unitară decit limba istorică 
italiană (în care dialectele primare prezintă diferenţe uneori radicale), mai 
unitară decît franceza şi cel puţin tot atît de unitară ca spaniola istorică, cu 
cele trei dialecte primare ale ei (astur-leonez, castilian, navaro-aragonez). 

4.2. Din punct de vedere tipologic, limba română corespunde exact 
tipului lingvistic romanic general (fără franceza modernă). Ba chiar îi 
corespunde mai bine decit alte limbi romanice; de exemplu, prin faptul că 
are articolul hotărît enclitic, prin marcarea dublă a multor forme de plural 
(pas-paşi, cal-cai, roată-roţi, floare-flori), prin faptul că a înlocuit în mod 
consecvent toate comparativele de tipul maior, melior etc. Din acest punct 
de vedere e mai avansat uneori dialectul dacoromân, alteori, cel aromân; 
acesta din urmă, de exemplu, prin faptul că şi la nominativ are astăzi nu 
numai eu, ci şi mine, şi nu numai tu, ci şi tine (adică, de fiecare dată, formele 
dialectale corespondente). 

4.3. Din punct de vedere areal, limba română, cu toate dialectele ei, 
reprezintă o arie autonomă în spaţiul lingvistic romanic, arie opusă marii 
arii romanice occidentale, adică tuturor celorlalte limbi romanice: tocmai din 
acest punct de vedere româna este azi singura reprezentantă a latinităţii 
orientale (din punct de vedere genealogic nu e decit o unitate secundară 
în cadrul Romaniei orientale; şi din punct de vedere tipologic nu e o unitate 
autonomă). 

Autonomia areală a limbii române în cadrul latinităţii e determinată 
în primul rînd — şi în sens negativ —, de faptul că româna s-a dezvoltat 
fără influenţa constantă a latinei clasice şi în afara reţelei de influenţe 
reciproce care caracterizează limbile romanice occidentale, mai ales la 
nivelul limbilor comune şi literare (în limba română, influenţa latină clasică 
şi neolatină occidentală e, pînă foarte tîrziu, numai marginală şi sporadică 
ori indirectă). E ceea ce îl făcea pe W. Meyer-Lübke să considere româna 


ca dezvoltarea cea mai „autentică” („spontană” şi „naturală”) a limbii latine 

(vulgare). De altfel, o intuiţie asemănătoare (deşi foarte şubred fondată 
şi greşit explicitată) o avusese deja M. Raynouard, care considera limba 
română ca dezvoltată direct din latină, fără faza intermediară romanică, 
pe care el o identifica cu provensala. Şi nici Petru Maior nu era prea de- 
parte de aceeaşi intuiţie. 

In al doilea rînd — şi în sens pozitiv —, autonomia areală a limbii 
române e determinată de substratul ei specific, de influenţa slavă şi de 
contactele în spaţiul dunărean cu alte limbi neromanice (cărora, în aria occi- 
dentală, li se opun alte substraturi, mai ales cel celtic, şi influenţa germani- 
că). Prin substrat şi prin aceste contacte cu alte limbi, româna a fost atrasă 
într-o altă ligă lingvistică, aşa-zisa „ligă lingvistică balcanică”. Acest fapt nu 
trebuie înţeles în sensul că limba română ar fi fost numai ea influenţată de 
alte limbi: în realitate, influenţele au fost reciproce. Cum am arătat de mai 
multe ori (v., de exemplu, Balkanismen oder romanismen?, Fakten und 
Theorien, Tübingen, 1982, p. 37-43), latina dunăreană şi preromâna au 
contribuit în mod decisiv la constituirea ligii lingvistice balcanice; şi foarte 
multe „balcanisme” sînt totodată „romanisme”. 

4.4. Poziţia limbii române între limbile romanice, în conformitate cu cele 
trei criterii de clasificare pe care le-am adoptat, este, aşadar, următoarea: 


——— frontiera genealogică între „Romania occidentală” şi „Romania 
orientală” 

mew limită tipologică 

++ + + limită „areală” 


limite de arii secundare 


5. DIALECTUL DACOROMÂN 


5.1. In procesul de formare a unei limbi istorice schimbarea lingvistică 
este în acelaşi timp divergență (faţă de limba anterioară) şi convergenţă, 
atît semantică, cît şi materială (prin răspîndirea inovatiilor de la un vorbi- 
tor la altul, de la un grai la altul); şi, se înţelege, şi paralelism, în măsura 
în care schimbarea e realizare a posibilităţilor aceluiaşi sistem în norme 
diferite ori realizare progresivă a aceluiaşi tip lingvistic în sisteme diferite. 
Printr-o divergenţă-convergenţă în acest sens în cadrul latinei vulgare du- 
nărene s-a ajuns la ceea ce numim „româna comună” (Urrumânisch). Pe 
cînd divergenta ca atare, ca şi paralelismul funcţional şi conservările (adică 
„neschimbarea”), nu implică unitate „areală”, convergenţa, mai ales cea 

materială (fonetică şi morfologică), implică o astfel de unitate. Între graiurile 
preromâne a existat deci continuitate „areală”. Altfel nu ne putem explica 
trăsăturile care, nefiind nici simple conservări, nici fapte de paralelism numai 
funcţional (şi nu totodată şi material), sînt totuşi comune tuturor dialectelor, 
nici inovațiile de acelaşi fel (ca, de exemplu, palatalizarea labialelor) care 
se întîlnesc în cel puţin două dialecte. Aceasta nu înseamnă că româna 
comună trebuie să fi fost o unitate cu totul omogenă (nu există limbi „na- 
turale” monolitic unitare!), nici că tot ceea ce, în unele graiuri româneşti, e 
dezvoltare de fapte latino-vulgare trebuie să fi fost cîndva comun tuturor 
dialectelor, nici că inovațiile care separă astăzi dialectele româneşti ar 
fi toate ulterioare fazei românei comune. Înseamnă numai că în spaţiul 
lingvistic preromân au existat curente de convergenţă care au ajuns să 
cucerească în întregime acest spaţiu şi altele care au cucerit numai o parte 
din acelaşi spaţiu, şi altele care au atins numai acele graiuri care urmau 
să constituie mai tîrziu dialectele limbii române. De altfel, chiar şi dialectul 
dacoromân, atît de unitar în comparaţie cu multe dialecte ale altor limbi 
romanice, e, foarte probabil, produsul unei convergente între două tipuri de 
graiuri (continuate, în parte, de cel moldovenesc şi de cel muntenesc). Tot 
rezultatul unei convergenţe, la un nivel mai înalt, este şi limba română 
comună (Gemeinrumânisch) şi literară: în acest proces de convergenţă — 
cu puţine excepţii (cum ar fi cea a diftongului îi în cfine, pîine, miini, care, 
de altfel, nici pînă astăzi nu e cu totul general în limba scrisă, şi încă mai 
puţin în limba vorbită) — fiecare grai (comun şi literar) a renunţat la anumite 
trăsături regionale în favoarea altor trăsături mai generale ori susţinute de 
tradiţia scrisă. Astfel, la nivelul „exemplar” al acestei limbi, avem astăzi, pe 
de o parte, zînă, zic, nu dzînă, dzîc; cer, cine, nu ser, Sine; joc, ger, nu Zoc, 
Zer, dar, pe de altă parte, cred, văd, aud, pun, spun, nu crez, văz, auz, pui, 
spui; uşă, mătuşă, nu uşe, mătuşe. 

Această ultimă convergenţă priveşte numai dialectul dacoromân. 
După despărţirea geografică a dialectelor (care, de altfel, n-a fost nici 
subită, nici simultană), procesele de convergenţă nu s-au mai produs în 
tot spaţiul lingvistic românesc, ci numai în fiecare dialect în parte, în dia- 
lectele sud-dunărene în mai mică măsură decit în dialectul dacoromân şi, 
în general, numai la nivelul graiurilor regionale. Încercarea de a elabora o 
limbă comună daco-macedoromână a rămas o încercare izolată; încercările 
unor reprezentanţi ai Şcolii Ardelene de a introduce aromânisme (de ex., 
vrută pentru „iubită”) în dacoromâna literară n-au avut nici un efect asupra 
limbii române comune şi influenţa dacoromână asupra aromânei e numai 
sporadică ori superficială şi limitată la nivelul cult şi literar. 

5.2. Poziţia dialectului dacoromân în cadrul limbii istorice române 
e rezultatul acestor procese de divergență şi convergenţă anterioare şi 
ulterioare despărțirii dialectelor, precum şi al influențelor exercitate asupra 
acestui dialect, mai ales după despărţirea sa de celelalte dialecte. 

5.2.1. Din punct de vedere genealogic, dialectul dacoromân este 
astăzi, pe de o parte, cel care păstrează cele mai multe elemente latine 
specifice şi nespecifice şi, pe de alta, cel mai „avansat” sub raport fone- 
tic şi gramatical (de exemplu, în ceea ce priveşte dezvoltarea sistemului 
verbal şi formarea cuvintelor); celelalte dialecte sînt, în general, mult mai 
conservatoare şi mai puţin „dezvoltate”. 

5.2.2. Din punct de vedere tipologic, toate dialectele româneşti 
ţin de acelaşi tip lingvistic. Dar, în cadrul acestui tip romanic general (cu 
excepţia francezei moderne), dialectul dacoromân a dezvoltat un sub- 
tip caracterizat prin hipertrofia determinării, mai ales a determinării 
nominale. Astfel, în dacoromână avem nu numai omu-l, ci şi cel bun, 

cei doi, şi, mai puţin generalizate în vorbirea curentă (şi deloc în unele 
graiuri), al doilea, al meu, ai mei, ale mele, avem „articolul ordinal” -lea 
(al patru-lea) şi „articolul pronominal” -a (acesta, acela, aceştia, acestea, 
atita, unora, altora, căruia, aşa, în vorbirea curentă şi în cea populară 
sau regional, şi acuma, aicea, atuncea, alăturea, uniia, alţiia etc.). De 
acelaşi fenomen general ţin: prepoziţiile compuse (din, de la, dintre, prin, 
printre, peste, despre etc.), sistematic dezvoltate şi mult mai numeroase 
în dacoromână decit în celelalte dialecte; vocativul de identificare cu 
-le, -o, -lor: domnule, dracule, porcule, prostule, proasto, porcilor (= 
„tu, care eşti x”, „voi, care sînteţi x”); diferenţierea strictă dintre identi- 
tatea „externă” sau „reciprocă” (acelaşi om), identitatea „internă” sau 
„reflexivă” (eu însumi, omul însuşi) şi identitatea „iterativă” (tot eu, tot 
acela, tot acolo, tot atunci), pe ca morfem nu numai „de acuzativ”, ci 
şi de determinare (cf. caut un prieten / îl caut pe un prieten) etc. Hiper- 
trofia determinării (nominale), considerată de E. Lewy drept trăsătura 
tipologică caracteristică a limbii române, e caracteristică, în realitate, 
numai pentru dialectul dacoromân. 

5.2.3. Din punct de vedere „areal”, dialectul dacoromân e carac- 
terizat: 

a) prin influenţa maghiară, influenţă, ce-i drept, limitată la vocabular, 
dar care uneori a pătruns pînă în vocabularul de bază, atit în graiuri, cît şi în 
limba comună (chip, fel, gînd, neam, oraş, seamă, a bănui, a cheltui etc.); 

b) prin faptul că a dezvoltat o limbă comună şi literară supradia- 
lectală; 

c) prin influenţa latină clasică şi neolatină occidentală (nu nu- 
mai franceză) la nivelul limbii comune şi literare. Această influenţă n-a 
fost numai adoptare pasivă de elemente latine şi occidentale în cadrul 
limbajelor tehnice şi ştiinţifice, ci şi adaptare la sistemul limbii române, 
dezvoltare de virtualităţi ale acestei limbi, creaţie sistematică stimulată 
doar de influenţa occidentală (aşa, de exemplu, în domeniul verbelor, 
avem astăzi, în „familia” lui a duce, pe lîngă a aduce, şi a conduce, a 
introduce, a produce, a reduce, a traduce etc., în „familia” lui a pune, pe 
lîngă a apune, a supune, şi a depune, a impune, a opune, a propune etc.). 
Foarte multe dintre aceste elemente au fost integrate în limba vorbita 
„uzuală” (Umgangssprache) şi multe au pătruns şi în graiurile populare. 
Astăzi, nu mai putem vorbi şi scrie româneşte, la un nivel cîtuşi de puţin 
cult, fără neologisme latino-occidentale. 

Prin influenţa maghiară, dacoromâna n-a fost atrasă într-o altă arie 
lingvistică (aşa cum n-a fost atrasă în alte arii prin influenţa neogreacă şi 
turcească). Prin influenţa latino-occidentală însă — influenţă care începe 
cu primele scrieri şi tipărituri în limba română, dar devine masivă în a 
doua jumătate a sec. al XVIII-lea şi mai ales în sec. al XIX-lea —, daco- 
româna cultă, fără a fi desprinsă de „liga lingvistică balcanică”, a fost 
reintegrată în aria culturală romanică şi constituie astăzi doar o subarie 
cu trăsături specifice în spaţiul lingvistic romanic. In schimb, celelalte 
dialecte n-au ajuns să dezvolte norme idiomatice supraregionale; nici 
măcar dialectul aromân, singurul orientat în acest sens, prin faptul că 
posedă literatură scrisă, n-a avansat prea mult în această direcţie şi 
se află încă într-o fază incipientă. In afară de aceasta, prin influenţele 
masive care s-au exercitat asupra lor, dialectele sud-dunărene au fost 
atrase în subarii diferite în cadrul „ariei balcanice”: istroromâna - prin 
influenţa croată, aromâna — prin influenţa neogreacă, meglenoromâna — 
prin influenţa greacă şi bulgară. 

6. AŞA-ZISA „LIMBĂ MOLDOVENEASCĂ” 


Zic „aşa-zisa”, fiindcă o limbă moldovenească diferită de limba româ- 
nă, sau chiar şi numai de dialectul dacoromân, pur şi simplu nu există; e 
o himeră creată de o anumită politică etnico-culturală străină, fără nici o 
bază reală. 

6.1. Din punct de vedere genealogic, limba vorbită de populaţia 
băştinaşă şi majoritară dintre Prut şi Nistru — şi, în parte, şi dincolo de 
Nistru — ţine de dialectul dacoromân. Tot ceea ce e caracteristic pentru 
dacoromână şi desparte acest dialect de celelalte dialecte româneşti e ca- 
racteristic şi pentru graiul românesc din Basarabia şi din Transnistria. 
Ba mai mult: acest grai nu constituie nici măcar un grai autonom, cu 
trăsături specifice, în cadrul dacoromânei, cum ar fi, de exemplu, graiul 
bănăţean sau cel maramureşean. 

6.1.1. Din punct de vedere tipologic, graiul „basarabean” ţine de 
tipul lingvistic romanic în realizarea românească a acestuia (adică 
cu aceleaşi preferinţe în cadrul acestui tip) şi de subtipul dacoromân, 
cu aceeaşi hipertrofie a determinării şi cu aceleaşi „tendinţe”: multe 
forme „înaintate” în acest sens (ca uniia, alţiia, aicea, atuncea, sau chiar 
aşă-ia, atita-ia, acolo-ia, aista-ia) sînt caracteristice şi pentru graiul popular 
şi regional din Basarabia. 

6.1.2. Şi din punct de vedere „areal”, graiul basarabean e cuprins 
în aria dacoromână, prezentînd aceleaşi trăsături caracteristice, inclusiv 
influenţa maghiară şi constituirea limbii comune (la a cărei dezvoltare şi 
fixare au contribuit, încă sub regimul țarist, şi o seamă de scriitori şi învăţaţi 
din Basarabia), şi, în pofida influențelor străine, n-a fost atras în altă 
arie ori subarie lingvistică. Rusificarea sistematică (mult mai intensă sub 
comunism decît sub ţarism) a eşuat, în fond, în ceea ce priveşte limba ca 
atare. A implicat numai adoptarea limbii ruse pe lîngă limba română sau, 
cel mult, pierderea limbii române şi înlocuirea ei cu limba rusă la o seamă 
de vorbitori: a fost deci o rusificare a multor vorbitori (mai ales dintre cei 
mai mult sau mai puţin culti), nu propriu-zis o rusificare a limbii, care, în 
vorbirea populară, şi-a păstrat intacte structurile şi procedeele esenţiale. 
Rusismele de semantică şi sintaxă (calcurile lingvistice), frecvente în 
vorbirea vorbitorilor bilingvi (care, din lipsă de educaţie lingvistică româ- 
nească, nu cunosc în aceeaşi măsură şi cu suficientă diferenţiere ambele 
limbi), sînt totuşi şi pînă astăzi numai fapte de interferenţă, lipsite de 
orice regularitate; şi, din perspectiva limbii române, sînt numai greşeli 
de limbă — greşeli pe care vorbitorii monolingvi sau practic monolingvi (în 
particular, ţăranii) nu le comit, şi intelectualii scrupuloşi în întrebuinţarea 
limbii le evită, nu reguli şi norme noi integrate în sistemul lingvistic. In 
fonetică, pronunţarea velară a lui /, care se observă la unii vorbitori culti, 
nu are valoare fonologică şi nu e populară; iar palatalizările tipic ruseşti nici 
nu se constată în vorbirea autohtonilor. Şi rusismele de vocabular, oricît 
de numeroase ar fi, ţin de vastul domeniu al nomenclaturilor „tehnice”, 
nu de lexicul structurat, şi n-au pătruns în vocabularul de bază. Intr-un 
cuvînt, în graiul basarabean autentic, nu se constată nici un fapt comparabil, 
de exemplu, cu adoptarea aspectului verbal de tip slav în istroromână, cu 
fonemele 5, y, 8 din aromână ori cu împrumuturile lexicale relativ recente 
care au pătruns în lexicul structurat şi în vocabularul de bază al dialectelor 
sud-dunărene. 

6.1.3. Susţinătorii existenţei unei limbi „moldovenegşti”, con- 
fundînd criteriul genealogic cu criteriul „areal” şi istoria lingvistică cu 


14 Limba Română 


istoria politică, cred (sau, cel puţin, afirmă) că, independent de impor- 
tanta influenţei ruseşti „interne”, limba moldovenească s-ar fi despărţit 
de limba română şi ar fi devenit o limbă autonomă printr-un proces 
de diferenţiere — de divergență pozitivă şi negativă —, datorită unei îm- 
prejurări istorice externe, anume anexării Basarabiei la Imperiul Rus, 
în 1812. Cu alte cuvinte, graiul moldovenesc din Basarabia şi graiul, tot 
moldovenesc, de la vest de Prut, separate politiceşte, s-ar fi dezvoltat în 
direcţii diferite (unul rămînînd moldovenesc şi celălalt devenind român), 
astfel încît frontiera Prutului ar fi devenit cu timpul şi o frontieră lingvistică, 
încă din epoca ţaristă. 

E o teză lipsită de orice temei, fiindcă: 

a) din punct de vedere lingvistic, graiul basarabean nu s-a despărţit 
niciodată (şi nici pînă acum) de limba vorbită în dreapta Prutului; 

b) acest grai nu ţine numai de graiul „moldovenesc”; 

c) linia Prutului nu reprezintă o frontieră lingvistică (nu există nici 
un fenomen important de divergență şi convergenţă care să separe graiul 
basarabean de dacoromâna din dreapta Prutului); 

d) graiurile din dreapta şi din stînga Prutului, româneşti dintotdea- 
una, se considerau şi explicit româneşti cu mult înainte de anexarea 
Basarabiei de către ruşi. 

In realitate, din punct de vedere strict genealogic, graiul basarabean 
nu reprezintă la nici un nivel o unitate lingvistică autonomă. Nu con- 
stituie o limbă, alta decît limba română, nici un dialect al limbii române la 
nivelul celor patru dialecte istorice, nici un grai autonom în cadrul dialectului 
dacoromân, ba chiar nici un subgrai autonom în cadrul graiului dacoromân 
moldovenesc: e numai secţiunea din stînga Prutului a aceluiaşi sistem 
de graiuri şi subgraiuri pe care-l constatăm în dreapta Prutului. Cum 
se poate convinge oricine, consultîind hărţile din Atlasul lingvistic român 
(care cuprinde şi Basarabia întreagă şi cîteva puncte din Transnistria) şi 
comparîndu-le cu hărţile din Atlasul lingvistic moldovenesc, graiul din 
nordul şi din centrul Basarabiei ţine de graiul moldovenesc propriu-zis, 
care, precum se ştie, se întinde şi în nordul Transilvaniei (şi, în nord, 
numeroase izoglose unesc graiul basarabean cu toate graiurile din nordul 
spaţiului lingvistic românesc, pînă în Maramureş), iar graiul din sud ţine 
de graiul muntean, ca şi graiul din sudul Moldovei dintre Prut şi Carpaţi 
(singura deosebire e că în Basarabia limitele între graiul moldovenesc şi 
cel muntean se prezintă ceva mai la sud decit în dreapta Prutului). Nici o 
izoglosă esenţială nu corespunde liniei Prutului: nici una nu merge 
de la nord la sud; toate merg de la vest la est, tăind linia Prutului de-a 
curmezişul. 

Am examinat în această privinţă hărţile sintetice din ALRM. Şi re- 
zultatul e următorul: în toate cazurile în care Basarabia constituie o zonă 
lingvistică continuă (sau practic continuă), această zonă întrece cu mult 
graniţele Basarabiei, cuprinzînd o mare parte din teritoriul lingvistic româ- 
nesc; şi, de multe ori, formele respective coincid cu cele din limba comună 
şi literară. De cele mai multe ori însă, Basarabia nu constituie o singură 
zonă continuă, ci cel puţin două zone, cu forme care se prezintă şi în 
dreapta Prutului, nefiind deci specifice Basarabiei în aceste zone. Şi, 
în anumite cazuri, formele din sud (munteneşti!) se prezintă pînă şi dincolo 
de Nistru (unde corespund, probabil, unei colonizări din sud ori teritoriului 
episcopiei Proilavei). Formele în acelaşi timp generale (cuprinzînd toată 
Basarabia) şi specifice (cu limita la Prut) se constată extrem de rar, şi numai 
în vocabular. Numai aproape specific şi aproape general e pleşcat „chel” 
(care, apare şi în Bucovina şi pentru care, în sud, apare şi chel); generale, 

dar nu cu totul specifice, sînt /ăntuh — lănţug „lanţ' (înregistrat şi în Bucovina 
de Nord) şi baistruc „copil din flori” (înregistrat şi în Bucovina şi într-un punct 
din Moldova din dreapta Prutului); specifice, dar nu absolut generale, sînt 
grieri „creieri” şi cleioancă „muşama”; cu totul specifice şi generale (cel puţin 
după acest atlas) sînt numai sobor „catedrală” şi sărnice „chibrituri”. Şi chiar 
dacă toate aceste forme şi alte cîteva ar fi generale şi totodată specifice, 
asemenea elemente n-ar putea asigura autonomia graiului basarabean. Cu 
cîteva cleioance, cu cîteva sărnice şi cu cîţiva baistruci nu se face o limbă! 

Graiurile din stînga şi din dreapta Prutului n-au evoluat deci în direcţii 
diferite „încă din epoca ţaristă”, dat fiind că şi pe la 1940 erau, în fond, 
identice. Prin urmare, teza existenţei unei limbi moldoveneşti diferite 
de limba română este, atunci cînd e de bună-credinţă, o iluzie şi o 
greşeală, cel puţin extrem de naivă; iar cînd e de rea-credinţă, e o 
fraudă ştiinţifică. 

6.1.4. Dar să admitem că nu e vorba de graiurile populare, ci de limba 
„cultă” — de limba comună (supradialectală) şi literară —, ştiind că nu e just 
să se compare la acelaşi nivel limba cultă din dreapta Prutului cu graiurile 
populare din Basarabia, deşi existenţa unei limbi moldoveneşti autonome 
se afirmă tocmai cu privire la aceste graiuri şi deşi genealogia limbilor şi 
dialectelor nu se stabileşte pe baza formelor lor culte, comune sau literare, 
care sînt un produs ulterior al unităţilor genealogice. In acest sens, e cel puţin 
ciudat că stagnarea şi împilarea limbii române („moldoveneşti”) în Basarabia 
în timpul regimului țarist şi dezvoltarea liberă şi organică a aceleiaşi limbi în 
dreapta Prutului se prezintă ca argumente pentru a susţine că ar fi devenit 
două limbi diferite. Dar aceste argumente implică cel puţin faptul că o limbă 
„cultă” (comună şi literară) exista deja în Basarabia la data anexării acestei 
părţi a Moldovei la Imperiul Rus. 

Intr-adevăr, această limbă exista. Era limba care s-a mai predat în 
unele şcoli pînă ce a fost strict interzisă (pe la 1870) şi cea a actelor publice, 
cîte s-au mai scris în limba română în primii ani ai ocupaţiei ruseşti; şi era 
limba care s-a citit în slujba religioasă pînă cînd — tot pe la 1870 — cărţile 
româneşti („moldoveneşti”) au fost scoase din biserici şi arse, din ordinul 
arhiepiscopului rus Pavel. Această limbă era limba română cultă, în acea 
variantă a ei care se folosea în Moldova, variantă care prezenta, fără 
îndoială, unele trăsături regionale „moldoveneşti”, dar prezenta în primul 
rînd toate trăsăturile devenite pînă atunci româneşti generale la acest 
nivel: trăsături proprii tradiţiei culte moldoveneşti, dar mai ales trăsături la 
origine „munteneşti'“, corespunzătoare tradiţiei coresiene, consacrate de 
Biblia moldo-munteană de la Bucureşti (1688), şi de mult generalizate în 
limba română scrisă. Şi această limbă se putea considera şi „moldo- 
venească”, dat fiind că se folosea în Moldova, dar se considera în 
primul rînd românească, adică destinată tuturor românilor (pe atunci 
nimeni nu se gindea că „moldovenesc” s-ar putea afla în opoziţie 
cu „românesc”). Deci nu a „devenit” limbă română de abia după 1812, 
printr-o ulterioară influenţă muntenească şi prin adoptarea de neologisme 
latine şi occidentale: deja aşa-zisa Cazanie a lui Varlaam (1643!), prima 
carte tipărită în Moldova, se intitulează Carte românească de învăţătură 
şi se adresează întregii „seminţii româneşti”; şi numai cu cîteva decenii mai 
tirziu, Dosoftei numeşte limba în care scrie exclusiv „limbă rumânească”. 

Să admitem, provizoriu, şi că limba cultă ar fi rămas în Basarabia 
la stadiul de dezvoltare la care ajunsese în 1812. Chiar şi în acest caz, a 
susţine că, din acest motiv, ar fi devenit, împreună cu graiurile populare 
care-i corespund, altceva decit ceea ce era, adică nu o formă sau o vari- 
antă a limbii române literare, ci o nouă limbă romanică, în rînd cu italiana, 

spaniola etc. (ba chiar şi cu... româna!), şi că, deci, graiurile identice din 
stînga şi din dreapta Prutului ar ţine de două limbi romanice diferite, nu e 
numai absurd, ci e de-a dreptul ridicol. Şi frauda rămîne fraudă; numai că 
devine încă mai gravă. 

Dar, în realitate, stagnarea limbii culte în Basarabia nici n-a fost totală; 
şi a fost mai mult cantitativă — privind numărul vorbitorilor care o cunoşteau 
şi o cultivau — decit „calitativă” ori structurală. Cărţile româneşti tipărite în 
dreapta Prutului au mai circulat mult timp în Basarabia: la început liber şi 
apoi, mai mult sau mai puţin, clandestin; cărţi în limba română s-au tipărit 
pînă destul de tirziu şi la Chişinău, mai ales — dar nu exclusiv! — pentru 
uzul bisericesc; intelectualii din cele două părţi ale Moldovei au rămas cît 
s-a putut în contact între ei; şi — lucru încă mai important — modelul ideal 
de limbă al scriitorilor şi intelectualilor basarabeni — atit al celor rămaşi 
în Basarabia, de la Stamati la Mateevici, cît şi, fireşte, al celor trecuţi „în 
Ţară”, de la Alecu Russo şi Donici pînă la Hasdeu şi pînă la Stere — a fost 
totdeauna limba cultă şi literară din Principate şi apoi din România. 
Şi tocmai un basarabean ca Alecu Russo a scris pagini dintre cele mai 
lucide, mai inteligente şi mai cumpătate despre dezvoltarea şi cultivarea 
limbii române comune şi literare. Ca să nu mai vorbim de cît a făcut Hasdeu 
pentru progresul românismului şi pentru afirmarea unităţii limbii româneşti 
de pretutindeni. În tot acest timp, nimeni nu se îndoia de identitatea limbii 
„moldoveneşti” cu limba română; nici măcar guvernul rus, deşi o nu- 
mea „moldovenească”; altfel nu s-ar fi îngrijit să interzică importul de 
cărţi româneşti în Basarabia. Tot în epoca ţaristă, basarabeanul |. Hîncu 
(Ghinkulov), în gramatica sa publicată la Petersburg în 1840, numeşte limba 
română „valaho-moldavă” (valacho-moldavskij jazyk) şi romynskij jazyk, şi 
preferă această ultimă denumire, pe care o consideră mai cuprinzătoare 
şi mai adecvată; iar |. Doncev îşi intitulează manualul bilingv publicat la 
Chişinău în 1865 şi destinat şcolilor din Basarabia („compusă pentru sho- 
lele elementare şi IV classe gimnasiale”): Cursulu primitivu de limba 
rumână [cu litere latine!] Nacial'nyj kurs rumynskogo jazyka. Limba 
moldovenească „diferită de limba română” e o himeră născocită mult 
mai tirziu, în Transnistria sovietică. 

6.2.1. Dar, dacă o limbă moldovenească deosebită de limba română 
nu a existat şi nu există ca rezultat al unui proces „natural” şi normal în 
dezvoltarea istorică a limbilor de cultură, nu s-ar putea construi artificial 
o asemenea limbă, tot la nivelul limbii culte şi literare, şi anume pe baza 
graiurilor populare locale? Lingvistica aplicată cunoaşte doar, în situaţii 
speciale, şi planificarea rapidă a limbilor comune. S-ar putea, se înţelege, 
şi chiar s-a şi putut, cu rezultatele pe care le cunoaştem cu toţii: e tocmai 
ceea ce s-a întreprins în Transnistria sovietică şi s-a încercat apoi şi în 
Basarabia, după a doua ocupaţie rusească, cea comunistă. Dar această 
întreprindere a fost şi rămîne contradictorie din punct de vedere raţional, 
absurdă şi utopică din punct de vedere istoric şi practic. 

A fost o întreprindere contradictorie fiindcă: a) îşi propunea să elabo- 
reze o nouă limbă „naţională”, adică corespunzătoare identităţii etnice şi 
tradiţiilor poporului „moldovenesc”, dar în acelaşi timp deosebită de limba 
română, şi deci necorespunzătoare aceleiaşi identități etnice şi aceloraşi 
tradiţii; b) aspira la o limbă „populară” (fără neologisme latinești şi romanice 
occidentale, „pe care norodul nu le înţelege”), dar în acelaşi timp nepopulară 
(cu neologisme luate din limba rusă ori create ad-hoc, adesea prin procedee 
neobişnuite în limbile romanice sau chiar contrare normelor acestor limbi); 
c) preconiza o limbă strict autohtonă (corespunzătoare graiurilor locale) 
şi în acelaşi timp exclusivă, ceea ce, cum am văzut, e imposibil, dat fiind 

că graiurile româneşti din stînga Prutului nu constituie o unitate lingvistică 
omogenă, nici o unitate delimitabilă faţă de graiurile din dreapta Prutului. 

Din punct de vedere istoric şi practic, aceeaşi întreprindere a fost de 
la bun început o absurditate, fiindcă poporul „moldovenesc” nu se afla în 
situaţia specială a unui popor „nou”, încă lipsit de limbă comună şi literară: 
dispunea de mult, şi la acest nivel, de o limbă proprie; anume de limba 
comună şi literară românească. Şi sub regimul sovietic, cînd au vrut să se 
exprime în limba lor, scriitorii de vază din Republica Moldovenească — de 
la Druţă, Grigore Vieru, Liviu Damian la Matcovschi, Cimpoi, Dabija şi atiţia 
alţii — au scris pur şi simplu în limba română cultă şi literară, deşi uneori 
cu justificabile regionalisme. Au optat deci spontan pentru produsul istoric 
natural, nu pentru surogatul hibrid care li se oferea cu atita insistenţă. Altfel 
n-ar fi putut corespunde tradiţiilor autentice ale limbii culte şi ale graiului 
popular din Basarabia. 

In sfîrşit, întreprinderea sovietică „moldovenistă” a fost utopică, fiindcă 
îşi propunea un scop utopic: acela de a separa „limba moldovenească” de 
limba română. Scop care nu putea fi nicidecum atins. Căci, oricîte rusisme 
ar fi adoptat şi cu oricîte creaţii ad-hoc s-ar fi încărcat, o limbă bazată 
pe graiurile „moldoveneşti” şi care păstra structurile esenţiale ale aces- 
tora nu putea fi altceva decit o formă a limbii române; o formă, fără 
îndoială, aberantă şi hibridă, anacronică şi absurdă, dar totuşi formă 
a limbii române, ba chiar numai a dialectului dacoromân. Şi, fireşte, nu 
putea avea nici un efect asupra poziţiei genealogice a graiurilor populare 
pe care se baza: nu le putea separa de limba română şi, cu atît mai puţin, 
nu le putea transforma în altă limbă romanică. Un dialect primar al unei 
limbi istorice se poate într-adevăr despărţi printr-un proces de divergență 
de această limbă şi deveni cu timpul o altă limbă istorică autonomă. Dar 
graiurile „moldoveneşti”, repet, nu constituie un dialect primar al limbii române 
şi nici măcar un grai autonom în cadrul dialectului dacoromân. 

Toate acestea explică şi falimentul total al limbii „moldoveneşti” ar- 
tificiale în Basarabia. Această limbă a putut fi un timp impusă; dar nu s-a 
putut impune nici în popor, nici între intelectuali. Dimpotrivă: după nu mulţi 
ani, a fost înlăturată, nu numai datorită luptei deliberate a scriitorilor pentru 
mijlocul lor firesc de expresie, ci şi datorită bunului-simţ al vorbitorilor. Şi, 
de îndată ce limba cultă din Basarabia şi-a regăsit făgaşul ei natural de 
dezvoltare, norma ideală care s-a impus a fost cea a limbii române comune 
Şi literare. In cursul procesului de renaţionalizare şi de normalizare a limbii 
culte, care a urmat (şi încă nu s-a încheiat), întrebarea pe care, implicit, 
şi-au pus-o vorbitorii conştienţi de identitatea lor etnică şi culturală în toate 
cazurile îndoielnice a fost: „Cum se spune în limba română”?”, nu: „Cum 
ar trebui să se spună în limba moldovenească?”. Nu „românismele”, ci ru- 
sismele de formă şi conţinut şi creaţiile ad-hoc au fost (şi continuă să fie) 
eliminate printr-o operaţie constantă de „selecţie naturală”. De pe urma 
limbii artificiale rămîne, ca o stafie, numai ideea greşită a unei „limbi 
moldoveneşti” deosebite de limba română, şi numai la răuvoitori şi 
la vorbitorii naivi şi contaminaţi de ideologia sovietică. 

6.2.2. De altfel, utopia „limbii moldoveneşti” a fost numai manifestarea 
lingvistică a unei întreprinderi mult mai vaste. Într-adevăr, frauda ştiinţifică 
nu s-a mărginit şi nu se putea mărgini la limbă. Un neadevăr susţinut 
conştient nu poate trăi singur; are nevoie de alte neadevăruri, pe care 
le şi implică. 

De la limbă s-a trecut deci la literatură şi apoi la toate celelalte forme ale 
culturii. Se ştie la ce aberaţii s-a ajuns cu privire la literatură într-o anumită 
perioadă a „moldovenismului” sovietic. Numai scriitorii moldoveni dinainte 
de 1812 au putut fi acceptaţi fără nici o greutate ca scriitori de limbă „moldo- 

venească” (ce-i drept, „veche”) şi deci ca reprezentanţi ai tradiţiei literaturii 
„moldoveneşti”. Scriitorii români din alte regiuni — de la cronicarii munteni la 
Şcoala Ardeleană şi la Caragiale, Coşbuc, Arghezi, Goga, Rebreanu etc. — au 
fost, se înţelege, excluşi din această tradiţie: ar fi scris în altă limbă (în limba 
română) şi ar fi ţinut deci de o literatură „străină” (la Chişinău cărţile româ- 
neşti se găseau, cînd se găseau, numai la librăria de cărti străine). Probleme 
speciale se puneau însă cu privire la scriitorii moldoveni „occidentali” de după 
1812. Cînd au încetat moldovenii din dreapta Prutului să fie „moldoveni” şi 
au devenit „români”? In 1812? În 1859, o dată cu unirea Principatelor? Ori 
numai cîndva după 1859? După soluţia care se dădea acestei false probleme, 
Negruzzi şi Alecsandri au fost, alternativ, „moldoveni”, „români”, şi „moldo- 
români”; Eminescu şi Creangă, cu precădere „români”; iar scriitorii de mai 
tirziu, exclusiv „români”. Aşa s-a ajuns să se pretindă că pînă şi Sadoveanu 
— fiind scriitor „român” — ar fi trebuit „tradus” în limba moldovenească. Se 
spune că Sadoveanu ar fi comentat, cu rostirea lui moldavă: „Audz mişăii! Si 
ma traduci pi mini în limba me!” Şi, dacă ar fi fost coerenti, susţinătorii „limbii 
moldoveneşti” ar fi trebuit să-i considere scriitori de limbă străină şi pe toţi 
prozatorii şi poeţii basarabeni, cel puţin pînă la 1940 — pe Stamati, Russo, 
Donici, Hasdeu, Mateevici, Buzdugan, Stere etc. —, fiindcă şi aceştia au scris 
toţi, şi au vrut să scrie, româneşte, nu „moldoveneşte”. Cine ar mai fi rămas 
atunci în literatura „moldovenească” propriu-zisă? 

Tot de la limbă s-a trecut la popoare şi la identitatea etnică, istorică şi 
culturală a acestora. Dat fiind că limba „moldovenească” trebuia să fie altă 
limbă decit limba română, cu atit mai mult trebuia să fie alte limbi dialectele 
româneşti sud-dunărene. Şi acestor limbi diferite trebuiau să le corespun- 
dă, ca entităţi diferite, popoarele care le vorbesc. Deci, nu o singură limbă 
romanică orientală, limba română, şi un singur popor neolatin în Europa 
dunăreană, ci cinci limbi romanice şi, prin urmare, cinci popoare neolatine 
(mai mult sau mai puţin slavizate): istroromânii, aromânii, meglenoromânii, 
„românii” (dacoromânii!) şi „moldovenii”. Mai ales „românii” (inclusiv mol- 
dovenii „români” din dreapta Prutului) trebuiau să devină un popor străin şi 
chiar un popor duşman moldovenilor. Aşa, între altele, „ocupanţii români” ar 
fi oprimat cultura naţională a moldovenilor şi ar fi impus în Basarabia, între 
1918 şi 1940, cultura lor străină şi o limbă pe care „norodul nu o înţelegea” 
(poate norodul ucrainean, rus sau găgăuz, că doar norodul moldovenesc 
nu putea să nu-şi înţeleagă limba). S-a ajuns astfel la binecunoscuta fal- 
sificare a întregii istorii, nu numai culturale, ci şi politice, a moldovenilor şi 
a tuturor românilor. 

Multe din aceste aberaţii au fost, ce-i drept, retractate sau, cel puţin, 
nuanţate, în literatura ştiinţifică de nivel superior. Chiar şi utopia lingvistică 
s-a năruit. Dar convingerile nebuloase pe care le produseseră la nivelul 
ideologiei populare naive au persistat şi încă mai persistă. Utopia trece, 
efectele rămîn. 

6.2.3. Acţiunea „moldovenistă” sovietică s-a prezentat totdeauna 
şi explicit ca avînd în primul rînd un scop politic, în aparenţă, generos 
şi nobil: acela de a afirma şi a promova identitatea naţională specifică a 
poporului moldovenesc dintre Prut şi Nistru (şi de dincolo de Nistru). E 
adevărat că scopul a fost în primul rînd, ba chiar exclusiv, politic. Dar 
de generozitate, nobleţe, naţionalitate etc. nu poate fi vorba dacă ţinem 
seama de premisele reale ale acestei acţiuni şi de sensul în care ea a în- 
teles identitatea (anume ca neidentitate). Identitatea unui popor nu se 
afirmă negîndu-i-o şi suprimîndu-i-o. Nu se afirmă identitatea poporului 
„moldovenesc” din stînga Prutului separîndu-l de tradiţiile sale autentice — 
reprezentate în primul rînd de limba pe care o vorbeşte —, desprinzîndu-l de 
unitatea etnică din care face parte, tăindu-i rădăcinile istorice şi altoindu-l 
pe alt trunchi ori în vid. Aceasta nu e afirmare, ci, dimpotrivă, anulare a 

identităţii naţionale, istorice şi culturale a poporului „moldovenesc”: 
e ceea ce în Republica Moldova se numeşte, cu un neologism binevenit, 
„mankurtizare”. Şi „mankurtizarea” e genocid etnico-cultural. Din punct de 
vedere politic, promovarea unei limbi „moldoveneşti” deosebite de 
limba română, cu toate urmările pe care le implică, este deci un delict 
de genocid etnico-cultural, delict nu mai puţin grav decît genocidul 
rasial, chiar dacă nu implică eliminarea fizică a vorbitorilor, ci numai 
anularea identităţii şi memoriei lor istorice. 

6.3. Ni se spune însă că, cel puţin pentru o parte din „moldovenişti”, 
problema limbii nu s-ar mai pune în aceşti termeni, ci numai ca o chestiune 
de nume: se ştie şi se recunoaşte că limba română şi limba moldovenească 
sînt una şi aceeaşi limbă şi se propune numai să se numească cu două nume 
diferite („română” în România, „moldovenească” în Republica Moldova). 

Dar şi această versiune „discretă” e lipsită de fundament. Limba română 
n-a fost niciodată numită — şi nu se poate numi — „română” sau „moldove- 
nească”, fiindcă român, românesc şi moldovean, moldovenesc nu sînt 
termeni de acelaşi rang semantic (moldovean, moldovenesc se află la 
nivelul termenilor muntean, oltean, bănăţean, ardelean, maramureşean, 
pe cînd român, românesc e termen general pentru toată limba română 
istorică şi pentru limba română comună şi literară); a fost numită cîndva, 
mai ales de străini, „moldavă sau valahă”, ceea ce nu e acelaşi lucru. ŞI, 
în lingvistică, „moldovenesc”, cu privire la limbă, se aplică numai unui grai 
(în cadrul dialectului dacoromân) a cărui arie nu coincide cu Moldova (deşi 
cuprinde o mare parte din ea); dar limba „moldovenească”, fiind identică 
cu limba română, nu poate fi identică cu acest grai şi nu trebuie confun- 
dată cu el. Pe de altă parte, „moldoveni” nu sînt numai locuitorii băştinaşi 
din Republica Moldova, ci şi locuitorii Moldovei „mici” din dreapta Prutului, 
şi românii bucovineni; şi aceştia nu numesc limba lor comună şi literară 
„moldovenească”, ci „română” sau „românească”. Singurul argument care 
se prezintă în favoarea denumirii duble e că aceeaşi limbă se vorbeşte în 
două state diferite. Dar nu e un argument valabil. Limba germană nu se 
numeşte „austriacă” în Austria şi cea engleză nu se numeşte „australiană” 
în Australia, „statouniteană” (?) în Statele Unite etc. Pe lîngă aceasta, limba 
română nu se vorbeşte numai în România şi în Republica Moldova, ci şi 
în afara graniţelor acestor ţări, şi ne întrebăm, dacă se admite denumirea 
dublă, cum ar trebui să se numească limba vorbită de românii din Ucraina, 
din Ungaria, din Serbia, din Bulgaria? 

Pe de altă parte, denumirea dublă duce la aceleaşi confuzii ca şi teoria 
celor două limbi diferite şi poate implica aceleaşi urmări cît priveşte identita- 
tea etnică şi culturală a vorbitorilor. Intr-o statistică ucraineană publicată în 
Occident ni se spune că în Ucraina, printre alte minorităţi, locuiesc 140.000 
de români şi 330.000 de moldoveni. „Românii” sînt cei din nordul Bucovinei, 
din ţinutul Herţa şi din Rutenia subcarpatică, „moldovenii” — cei din nordul 
şi sudul Basarabiei şi din Transnistria ucraineană. Şi în regiunea Cernăuţi 
moldovenii din Boian sînt „români”, fiindcă vorbesc „limba română”, iar cei 
din Noua Suliţă sînt „moldoveni”, fiindcă vorbesc „limba moldovenească”, 
deşi vorbesc cu toţii exact aceeaşi limbă. Tot în presa occidentală citim 
că în Republica Moldova se vorbeşte o limbă “înrudită” cu limba română. 
Cît de înrudită e, nu ni se spune. Ca germana cu persana, ca germana 
cu engleza, sau cam ca germana de la Potsdam cu cea de la Berlin? 
Şi chiar pe mine m-a întrebat cu multă mirare, la Moscova, un profesor 
universitar, cum de mă puteam înţelege cu două studente din Bălţi, vorbind 
ele moldoveneşte şi eu româneşte; şi cînd i-am spus că e aceeaşi limbă, 
m-a privit cu neîncredere şi suspiciune; pe el, la şcoală şi la universitate, îl 
învăţaseră altceva. 

Absurdităţile şi aberaţiile sovieto-moldoveniste au ajuns foarte departe 
şi au pătruns foarte adînc în ideologia vulgară din multe ţări. Nu e bine deci 
să le mai facem şi noi concesii. 


* k*k k 


Nu putem încheia altfel decît cu judecata pe care am emis-o pe baza 
faptelor reale şi în cadrul teoretic pe care ni l-am propus: a promova sub 
orice formă o limbă moldovenească deosebită de limba română este, 
din punct de vedere strict lingvistic, ori o greşeală naivă, ori o fraudă 
ştiinţifică; din punct de vedere istoric şi practic, e o absurditate şi o 
utopie; din punct de vedere politic, e o anulare a identităţii etnice şi 
culturale a unui popor şi, deci, un act de genocid etnico-cultural. 

Cîteva cuvinte şi cu privire la apelul pe care ne propunem să-l 
adresăm Parlamentului Republicii Moldova. 

S-a întrebat, se pare, cineva şi la Congresul al V-lea al Filologilor 
Români dacă noi, filologii şi lingviştii care ne ocupăm cu limba română în 
toate formele ei, deci şi cu graiul moldovenesc ca atare, avem dreptul să 
impunem Parlamentului unui stat independent numele pe care trebuie să-l 
dea limbii acestui stat. Intr-adevăr, nu avem dreptul: avem datoria. Nu, se 
înţelege, să-i „impunem” ceva, ci să-i arătăm care este adevărul ştiinţific şi 
istoric şi să-l avertizăm cu privire la orice uneltire împotriva acestui adevăr, 
ca nu cumva să facă o greşeală care ar putea avea urmări extrem de grave. 
Cine, cu bună ştiinţă, nu protestează şi permite să se facă o astfel de gre- 
şeală, se face şi el vinovat, ba chiar mai vinovat decit cine comite greşeala 
din neştiinţă. Tocmai dacă respectăm acest Parlament, sîntem datori să-l 
considerăm de bună-credinţă, doritor de a stabili şi a promova adevărul 
şi doritor de a respecta identitatea etnică şi culturală a poporului băştinaş 
şi majoritar din republică, cel puţin în măsura în care respectă identitatea 
etnică şi culturală a populațiilor minoritare conlocuitoare; şi avem datoria 
să-l ferim de riscul de a se acoperi de ridicol şi de ocară în faţa istoriei. 


Limba Română, nr. 3 (15), 1994, p. 10-25. 
Comunicare prezentată la Congresul al V-lea al Filologilor Români. 

ŞEDINŢA LĂRGITĂ 

A PREZIDIULUI 
ACADEMIEI DE 
ŞTIINŢE A REPUBLICII 
MOLDOVA PENTRU 
DISCUTAREA 

ŞI APROBAREA 
RĂSPUNSULUI 
SOLICITAT 

DE PARLAMENTUL 
REPUBLICII MOLDOVA 


Pe data de 9 septembrie a.c. 
Prezidiul A.Ş.M s-a întrunit într-o ṣe- 
dinţă lărgită cu participarea membrilor 
Academiei — specialişti în domeniu, 
a directorilor de institute şi a mai 
multor şefi de servicii de la Secţia de 
Organizare. 

Pe ordinea de zi a figurat o 
singură problemă - examinarea 
variantelor de răspuns ale A.Ş.M. la 
Hotărîrea Parlamentului „Cu privire 
la necesitatea abordării ştiinţifice a 
istoriei şi folosirii glotonimului „limba 
moldovenească” din 28 iulie 1994, 
pregătite de membrii Academiei care 
activează în domeniul filologiei (Sil- 
viu Berejan, Nicolae Bileţchi, Anatol 
Ciobanu, Haralambie Corbu, Nicolae 
Corlăteanu). 

In cuvîntul său de deschidere 
preşedintele A.Ş.M. dl acad. Andrei 
Andrieş a menţionat că nu e nimic 
neobişnuit în faptul că Parlamentul 
Republicii s-a adresat Academiei, 
solicitîndu-i opinia competentă într-o 
problemă de ştiinţă. Şi nu e vorba 
că Parlamentul n-ar fi fost informat 
asupra opiniei specialiştilor de la 
Institutul de Lingvistică şi a unor pre- 
stigioase foruri ştiinţifice cu privire la 
limba vorbită în Republica Moldova. 
Hotărîrea Parlamentului de a solicita 
opinia Academiei în problema dată îşi 
găseşte explicaţie în faptul că unele 
aspecte ale problemei necesită pre- 
cizări suplimentare. 


Pentru a onora solicitarea 
Parlamentului şi a formula un răs- 
puns competent, a menţionat dl A. 
Andrieş, au fost convocați filolo- 
gii-membri ai Academiei, care au 
elaborat şi au prezentat Prezidiului 
A.Ş.M. spre discutare şi aprobare 
trei variante de răspuns. 

In continuare academicianul 
coordonator al Secţiei de Ştiinţe 
Umanistice dl Silviu Berejan a făcut o 
retrospectivă a problemei, încadrînd- 
o în contextul larg al evoluţiei lucru- 
rilor în ultima jumătate de secol. Mai 
întîi, acad. S. Berejan a atras atenţia 
celor prezenţi asupra consecinţelor 
nefaste pentru ştiinţa Republicii Mol- 
dova pe care le-ar implica acceptarea 
perimatului glotonim „limba moldove- 
nească” pus din nou în circulaţie de 
actualul Parlament. In felul acesta 
lingvistica din Republica Moldova ar 
fi aruncată cu cel puţin cincizeci de 
ani în urmă, revenindu-se astăzi la o 
stare de lucruri de mult depăşită sub 
toate aspectele. Sîntem puşi, a men- 
ţionat raportorul, în situaţia de a de- 
monstra, pentru a cîta oară, adevăruri 
ştiinţifice bine cunoscute. devenite 
axiomatice, precum sublinia recent şi 
membrul titular al A.Ş.M. scriitorul lon 
Druţă. De aceea, a precizat dl Silviu 
Berejan, „nu voi prezenta un raport 
propriu-zis de elucidare a esenţelor, 
— cu atît mai mult cu cît toţi membrii 
Prezidiului A.Ş.M. cunosc problema 
fie din materialele prezentate astăzi, 
fie din cele publicate în presă —, ci voi 
expune doar nişte date suplimentare 
care vor contribui, sper, la luarea unei 
decizii juste”. 

Problema limbii a fost discutată 
în Republică la mai multe foruri specia- 
le. Mai întîi de toate, a fost o conferinţă 
la Chişinău în 1951, la care s-au pus 
bazele cercetării ştiinţifice adecvate a 
limbii utilizate în Moldova. La aceas- 
tă conferinţă, în raportul acad. V. 
Şişmariov, s-a vorbit despre unitatea 
limbii standard, adică a limbii literare 
folosite în Republica Moldova şi în 
România. Mai tîrziu, problema unităţii 
limbii a fost reluată în 1967, 1972, 
1988, 1989, 1990,1991,1992, 1993, 
1994. Cu toate acestea, în prezent 

s-a creat o anume situaţie în ceea ce 
priveşte denumirea ei. 

Apare ideea că: „Da, limba e 
una, dar e vorba, în cazul nostru, de 
denumire. lar denumirea ce-i? E pur 
şi simplu o etichetă”. Or, lucrurile nu 
sînt atît de simple, pentru că denumi- 
rea fixată actualmente în Constituţie 
va atrage după sine urmări dezastru- 
oase de lungă durată pentru întreaga 
noastră cultură. Acest lucru este 
incontestabil. Putem spune chiar că 
deja se fac simţite anumite presiuni, 
deschise şi foarte agresive. In ceea 
ce priveşte folosirea termenului de 
limba română, care este singurul 
termen admis pentru limba literară 
atît de la noi, cît şi din România. Altă 
denumire nu poate fi, precum nici altă 
limbă nu s-a constituit, nimeni n-a 
format-o, nimeni n-a ajuns să ridice la 
nivel de limbă a culturii vorbirea (care 
are particularităţi specifice reale) din 
Republica Moldova şi din Moldova 
de dincolo de Prut, vorbire care se 
încadrează în subdialectul moldo- 
venesc, ce nu se termină la Prut, nu 
se termină nici chiar la Carpaţi, căci, 
sub aspectul ariei sale de răspîndire, 
idiomul romanic oriental are două 
mari ramuri: cea muntenească şi 
cea moldovenească. Cea moldove- 
nească cuprinde Republica Moldova, 
Moldova de pînă la Carpaţi, dar şi 
Bucovina, şi Nordul Transilvaniei, 
şi Maramureşul, şi alte regiuni care 
merg pînă aproape de graniţa de vest 
a României. Ramura muntenească 
cuprinde Muntenia, dar şi Sudul 
Moldovei istorice, Sudul Transilvaniei, 
Oltenia, Dobrogea. 

Deci nu ne putem opri la Prut, 
oricît am vrea. lar limba de cultură, 
care s-a format pe baza tuturor graiu- 
rilor de pe teritoriul locuit de populaţia 
romanizată, a cuprins toate particu- 
larităţile esenţiale ale tuturor acestor 
graiuri, şi în primul rînd ale celor 
două mari ramuri de care am vorbit. 
Deci, nu există o altă limbă literară 
care s-ar fi statornicit aici, pentru că 
aceasta nu se face într-un an, în zece 
ani sau chiar în cîteva decenii. Istoria 
a lucrat în decursul secolelor pînă a 
ajuns să fie demonstrat şi ştiinţific 


cunoscutul adevăr că limba română 
este o limbă unitară, formată pe baza 
tuturor graiurilor şi subdialectelor din 
Nordul Dunării în primul rînd. Graiu- 
rile, limba vorbită, vorbirea regională, 
locală este tot domeniul nostru; tot 
noi, lingviştii, care ne ocupăm de 
limba română, ne ocupăm şi de ele: 
le înregistrăm, le studiem pe teren, le 
valorificăm. Dar nu se poate spune că 
acesta este mijlocul de comunicare 
cultă în Republica Moldova. 

Consider că materiale au fost 
multe şi cine a vrut să se documen- 
teze, cine a vrut să cunoască situaţia 
a avut posibilitatea să-şi satisfacă cu- 
riozitatea, chiar dintre cei care nu sînt 
specialişti şi n-au nevoie de detalii de 
acest fel; în definitiv, nu e nevoie ca 
toată lumea să facă lingvistică. 

In încheiere, a spus dl. S. Be- 
rejan, consider că toate cele întîm- 
plate cu fixarea glotonimului „limba 
moldovenească” în Constituţie încap 
bine între două maxime latineşti. Pri- 
ma: Ignorantia non est argumentum, 
pentru că asta o ştiau încă strămoşii 
noştri (dacă nu ştii, nu ştii, nimeni nu 
te învinuieşte; dar nici argument ne- 
ştiinţa nu poate fi). Şi a doua: Errare 
humanum est, perseverare diaboli- 
cum. Or, sîntem în faţa faptului cînd 
se perseverează anume în eroare. 

Comunicarea acad. S. Berejan 
a fost completată de vicepreşedintele 
A.Ş.M., acad. Haralambie Corbu, 
care a menţionat că dacă s-ar pro- 
ceda la un istoric mai aprofundat al 
problemei discutate, s-ar putea găsi 
situaţii analogice în secolul al XIX-lea 
şi, mai ales, în deceniul al patrulea al 
secolului nostru, cînd în Republica 
Autonomă Moldovenească s-a reve- 
nit la grafia latină, la limba literară, la 
scriitorii clasici. După cum vedem, a 
continuat oratorul, în 1951 s-a revenit 
la aceeaşi problemă, discuţia susţi- 
nîndu-se, fireşte, cu noi argumente 
şi la nivel. Să nu uităm că lucrurile 
acestea s-au făcut în anii cînd mai 
trăia losif Vissarionovici Stalin şi se 
ştie bine cu ce s-a încheiat perioada 
anilor 1931-1937. 

Tendinţa de a promova o limbă 
literară veritabilă, a menţionat 

dl H. Corbu, a fost dintotdeauna o 
tendinţă a intelectualităţii, deoarece 
nu se poate face cultură într-o limbă 
provincială, care a rămas la nive- 
lul anului 1812. Cu părere de rău, 
evoluţia firească a limbii la noi a fost 
stopată, deoarece am fost rupţi de 
masivul lingvistic românesc. Cu toate 
acestea, intelectualitatea a încercat 
în repetate rînduri să depăşească 
această stare de lucruri. Dacă ne 
referim la situaţia actuală de la noi, 
observăm că se încearcă a atribui 
problemei în discuţie un caracter 
pur terminologic. Or, lucrurile nu sînt 
tocmai de aşa natură. Vorba e că ter- 
minologia pe care vrem s-o stabilim 
trebuie să acopere realitatea ling- 
vistică şi să corespundă adevărului 
ştiinţific. Nu se poate înlocui întregul 
cu o parte a lui, adică nu se poate 
substitui limba literară comună cu 
unul dintre subdialectele ei. 

Atit în 1932, cît şi în 1952, a 
continuat domnul vicepreşedinte, era 
absolut clar că Alecsandri, Eminescu, 
Creangă, recunoscuţi drept clasici şi 
ai literaturii moldoveneşti, au scris 
într-o singură limbă. Cu atît mai mult 
astăzi, cînd avem acces nu numai 
la piscurile literaturii, ci şi la întreaga 
literatură românească, nu mai pot fi 
discuţii în problema unităţii limbii, pre- 
cum şi a denumirii ei. Există o singură 
limbă şi denumirea ei adecvată este 
limba română. Dar faptul că o parte 
a populaţiei din Republică se consideră 
moldoveni, iar limba pe care o vorbesc 
— moldovenească, ne obligă să dăm 
dovadă de o anumită înţelegere şi 
toleranţă. Insă toleranţă nu în ceea 
ce priveşte principiile — în Constituţie 
trebuie să fie fixată limba română, 
deoarece altfel, dacă în Constituţie 
se va strecura o formulare dubioasă, 
putem nimeri iarăşi într-o zonă foarte 
acută. Fixînd în Constituţie adevărul 
aşa cum este, putem să scoatem de 
pe tapet acest război lingvistic, ter- 
minologic care se duce la noi astăzi. 

Luînd cuvîntul în cadrul discu- 
iilor, dl acad. Vasile Anestiadi şi-a 
exprimat îngrijorarea în legătură cu 
faptul că unii jurnalişti, precum şi 
parlamentari, n-au conştientizat pe 


deplin seriozitatea problemei discu- 
tate. Dacă lingvistica modernă a de- 
monstrat cu probe irefutabile că limba 
de pe ambele maluri ale Prutului este 
una şi aceeaşi şi că denumirea ei 
adecvată este limba română, acest 
adevăr, fiind axiomatic, trebuie să 
devină lege pentru toată lumea. Şti- 
inta trebuie să fie respectată de orice 
regim politic şi orice putere de stat să 
se înconjoare de consilieri inteligenţi, 
care pledează numai şi numai pentru 
adevăr. Abandonarea adevărului şti- 
inţific duce, inevitabil, la deformări de 
ordin spiritual. De lucrul acesta m-am 
convins cînd lucram ca profesor la 
Teleneşti în anii 1944, 1945, 1946 şi 
cînd mi s-a pretins să predau limba 
moldoveneşte, nu româneşte. 
Referindu-se la declaraţiile 
mişcării „Pro Moldova”, şi anume 
la pasajele în care i se recomandă 
conducerii de vîrf a Academiei „să 
mediteze adînc” şi să răspundă: „<...> 
Academia de Ştiinţe a cărei ţări ei o 
reprezintă, din sudoarea cărui popor 
au răsărit şi se hrănesc împreună cu 
oastea lor de habilitaţi şi mai puţin 
habilitaţi”, oratorul a menţionat că 
profesionalismul şi probitatea morală 
ale acestor consilieri din „Pro Moldo- 
va” lasă mult de dorit. lar în ceea ce 
priveşte acuzaţiile aduse lingviştilor 
că ar fi inconsecvenţi în tratarea pro- 
blemelor discutate astăzi, acad. V. 
Anestiadi a subliniat în mod special 
onestitatea şi marele curaj de care au 
dat dovadă lingviştii care au încercat 
şi în epoca totalitarismului să spună 
lucrurilor pe nume, dar mai ales acum 
cînd ne-am debarasat de ideologia 
sufocantă totalitaristă, au demonstrat 
onest care este adevărul ştiinţific, 
pe care noi, dacă sîntem oameni 
de ştiinţă şi dacă ţinem la Academia 
noastră, avem obligaţia să-l susţinem 
şi să-l promovăm, indiferent care ar 
fi conjunctura politică. Trebuie să 
conştientizăm marele pericol pe care 
îl reprezintă tendinţele actuale de a 
abandona profesionalismul atît în şti- 
inţă, cît şi în alte domenii de activitate. 
Să-l conştientizăm şi să atenţionăm 
opinia publică asupra acestui pericol. 
In încheiere dl acad. V. Anestia- 

di a propus ca Prezidiul A.Ş.M. să 
adreseze Preşedintelui Republicii ur- 
mătorul apel: „Ţinînd cont de axiome- 
le ştiinţifice cu privire la unitatea limbii 
române şi la denumirea ei, axiome 
recunoscute pe plan atît naţional, cît 
şi internaţional, precum şi de starea 
socială tensionată, vă solicităm, dom- 
nule Preşedinte al Republicii Moldo- 
va, în calitatea dumneavoastră de 
garant al tuturor cetăţenilor Republicii 
Moldova, prin decret prezidenţial să 
suspendaţi Articolul 13 al Constituţiei 
R.M. pînă la legalizarea termenului 
limba română în Constituţie”. 
Domnul acad. Sergiu Rădăuţa- 
nu s-a declarat întru totul de acord cu 
cele expuse de lingvişti în răspunsul 
prezentat, menţionînd că avem de-a 
face cu o singură limbă literară, care 
este limba română. Sînt de acord, 
a subliniat dl S. Rădăuţanu, cu cele 
spuse de dl Anestiadi. Profesorii tre- 
buie să ştie ce vor preda. S-a creat o 
situaţie penibilă: generaţia care ieri a 
studiat şi a susţinut examenul la limba 
română astăzi nu mai ştie ce obiect 
va studia în calitate de limbă maternă 
— limba română sau aşa-zisa limbă 
moldovenească. Şi noi, şi domnii din 
Parlament trebuie să înţelegem ce di- 
ficultate creăm şcolii şi învăţămîntului 
în general: pentru că noi discutăm, iar 
profesorii trebuie să lucreze. În ultimul 
timp a scăzut atenţia faţă de limbă. 
Valul acesta de luptă pentru limba 
literară trebuie folosit pentru a spori 
interesul faţă de limba română, pentru 
a aprofunda cunoştinţele noastre în 
materie de limbă literară. 
Academicianul llie Untilă con- 
sideră că versiunea de răspuns 
prezentată de lingvişti este bine 
gîndită şi reflectă întru totul adevărul. 
Şi dacă a venit vorba de adevăr, a 
subliniat Domnia sa, s-ar cuveni să-l 
formulăm cu maximum de claritate şi 
să ne amintim că anume în 1940, în 
urma pactului Molotov-Ribbentrop şi a 
ocupaţiei Basarabiei de către sovietici, 
a fost creată Republica Sovietică Soci- 
alistă Moldovenească şi a fost impusă 
oficial „limba moldovenească”. Acesta 
e adevărul şi nu avem de ce ne teme 
a-l spune. Să nu ne închipuim că dacă 


vom vota „limba moldovenească”, 
pierzîndu-ne demnitatea, vom obţine 
liniştea şi pacea pe acest pămînt şi 
liderii de la Tiraspol se vor dezice de 
ambițiile lor secesioniste. Dimpotrivă. 
La ora actuală se pierde, se distruge 
tot ce a fost cîştigat în ultimii ani. Şi 
noi, ca oameni cinstiţi, trebuie să 
spunem care este realitatea şi să nu 
ne ascundem de ea ca struţul care-şi 
bagă capul în nisip. Asta e tragedia 
neamului nostru. Dacă vom descrie 
istoria just, va deveni limpede de 
unde s-a luat „limba moldovenească” 
pe acest pămînt. Ea n-a fost limbă 
moldovenească... Doar pînă în 1812 
pe ambele maluri ale Prutului se vor- 
bea una şi aceeaşi limbă. E cel puţin 
neserios să crezi că după o sută şi 
cincizeci de ani de ocupaţie la noi s-a 
format o limbă nouă. Vorba e că peste 
Prut limba şi-a continuat dezvoltarea 
ei firească, pe cînd la noi această 
dezvoltare a fost întru citva încetinită. 
In încheiere acad. llie Untilă a 
declarat că susţine propunerea acad. 
V. Anestiadi de a adresa Preşedintelui 
Republicii un apel privind suspenda- 
rea Articolului 13 al Constituţiei şi a 
subliniat în mod special necesitatea 
de a conştientiza pericolul pe care-l 
poate aduce perpetuarea stării de 
lucruri legiferate astăzi. Nu e vorba 
de un joc de cuvinte: moldovenesc, 
românesc... E vorba de nişte conse- 
cinţe foarte grave atît pentru copii, 
elevi, cît şi, mai ales, pentru limbă 
în general, care se poate dezvolta 
normal doar în mediul ei amplu. 
Chestiunea dată trebuie rezolvată 
urgent, pentru că începe anul şcolar 
şi lucrurile nu mai pot fi tărăgănate. 
Academicianul Gheorghe Ghi- 
dirim s-a declarat îngrijorat de soarta 
copiilor şi a nepoților noştri cărora 
ministrul învăţămîntului dl Gaugaş 
le-a promis un dicţionar moldove- 
nesc-românesc (sic!). Situaţia creată, 
a continuat Domnia sa, se explică prin 
existenţa a două lucruri: conformis- 
mul şi agnosticismul. Incă agnosticul 
Du Bois-Reymond spunea că Igno- 
ramus et ignorabimus, adică „nu ştim 
şi nici nu vrem să ştim”. lată aceasta 
e situaţia de la noi în momentul de 

faţă. Dar se cunoaşte şi altceva: în 
evul mediu papa de la Roma i-a răs- 
puns unui rege din Germania că: Nec 
regnum non est supra grammaticos. 
Deci nici chiar Parlamentul nu poate 
domina gramatica, adică ştiinţa. 
Insist ca adevărul să fie primar, 
să nu iasă că aceasta e doar păre- 
rea lingviştilor, ci că, bazîndu-se pe 
opinia lingviştilor, Prezidiul A.Ş.M. 
aprobă astăzi versiunea de răspuns 
la apelul Parlamentului. Şi al doilea 
lucru, referitor la propunerea dlui 
acad. Anestiadi de a face un demers 
către Preşedintele Republicii Moldo- 
va, care într-adevăr este un garant 
pentru absolut toţi locuitorii, indife- 
rent de opţiune politică, confesiune 
şi aşa mai departe. Menţionez că, 
dacă nu vom face chestia aceasta, 
discuţiile în Parlament pot să dureze 
la infinit. Dar anul de învăţămînt a 
început deja. De aceea rezolvarea 
acestei probleme trebuie urgentată. 
DI academician Mihai Cimpoi 
a atras atenţia asistenţei asupra 
inutilităţii acestor discuţii, deşi, pe 
de altă parte, există şi o utilitate: e 
vorba de comunitatea ştiinţifică inter- 
naţională şi trebuie să avem obrazul 
curat în faţa acestei comunităţi. 
Academia noastră trebuie să spul- 
bere speculaţiile care se fac în jurul 
acestei probleme, demonstrînd că 
noi pledăm pentru adevărul ştiinţific, 
pentru adevărul istoric. In felul acesta 
vom curma tot ce se mai insinuează 
prin rubricile gazetelor noastre. S-a 
menţionat deja că avem de a face 
cu o axiomă, cu un adevăr axio- 
matic şi discuţiile în problema dată 
sînt absolut de prisos. Bineînţeles, 
Parlamentul ne poate provoca şi la 
alte discuţii „ştiinţifice”, din moment 
ce se afirmă că cercul are 380, iar 
triunghiul are patru laturi. Acad. M. 
Cimpoi şi-a declarat adeziunea la 
opinia colegilor care au accentuat 
că sub acest glotonim se ascund mai 
multe dedesubturi, despre care, de 
altfel, Domnia sa a scris în Literatura 
şi arta şi nu e cazul să le mai repete. 
DI academician Mihai Lupaşcu 
a relatat că problema dată a fost dis- 
cutată în repetate rînduri în Parlament, 


în diferite comisii, discuţiile însă nu se 
purtau pe baze ştiinţifice, ci pornindu-se 
de la cu totul alte considerente. Faptul 
că dl P. Lucinschi a venit cu iniţiativa 
de a solicita opinia Academiei trebuie 
apreciat pozitiv: cine vrea să cunoască 
adevărul poate să-l cunoască. Aş mai 
dori să subliniez, a continuat acad. M. 
Lupaşcu, că dacă luarea de cuvînt 
la Radio a marelui scriitor acad. lon 
Druţă, precum şi articolul Domniei 
sale apărut în Moldova Suverană ar 
fi anticipat votarea Constituţiei, atunci 
faptul ar fi dus la limpezirea şi înţele- 
gerea multor lucruri. Cele întîmplate 
să ne fie de învăţătură: există încă 
multe probleme complicate, care se 
cer rezolvate, şi noi nu trebuie să aş- 
teptăm semnalul de sus: ia expuneţi- 
vă părerea! Noi trebuie să acţionăm 
cu mai multă promptitudine, să ne 
expunem opinia cu competenţă şi 
să demonstrăm astfel că fără ştiinţă 
astăzi nu poate fi rezolvată nici o pro- 
blemă. Eu am vorbit nu o singură dată 
şi în Parlament că ignorarea ştiinţei 
duce la distrugerea societăţii. Atitu- 
dinea mea ca deputat în Parlament 
faţă de această problemă a fost una 
şi aceeaşi — termenii limba moldove- 
nească şi limba română sînt identici: 
ei denumesc una şi aceeaşi realitate, 
una şi aceeaşi limbă. In privinţa de- 
numirii — română sau moldovenească 
— vreau să spun că o mare parte de 
vină o poartă şi oamenii de ştiinţă. Unii 
nedoritori ca limba noastră să fie nu- 
mită română speculează presupusa 
lipsă de principialitate a specialiştilor. 
Ei ne întreabă: ieri spuneaţi una, iar 
astăzi spuneţi alta, deci cînd aţi spus, 
dlor savanţi, adevărul? De aceea 
trebuie să fim totdeauna principiali 
pînă la sfîrşit, aşa cum sîntem astăzi, 
şi să nu ne schimbăm opiniile o dată 
cu schimbarea puterii, a partidelor. 
Partidele vin şi se duc, iar adevărul 
ştiinţific rămîne. 

Acad. Dumitru Ghiţu a subliniat 
în mod deosebit importanţa A.Ş.M. în 
calitate de consilier colectiv al Parla- 
mentului şi al Guvernului Republicii, 
deşi se întîmplă, şi nu rareori, ca Aca- 
demia să rămînă în urma evenimen- 
telor în rezolvarea unor probleme de 

mare importanţă şi actualitate. Astăzi 
noi trebuie să demonstrăm opiniei pu- 
blice că ne situăm pe poziţii ştiinţifice, 
că Academia este templul unde sălăş- 
luieşte adevărul şi se caută adevărul. 
Aş vrea să se ştie, a continuat dl 
acad. Ghiţu, că nu e corect, ba chiar 
avem de-a face cu un şantaj ascuns, 
cînd se admite sau se lansează ide- 
ea că cutare sau cutare membru al 
Prezidiului A.Ş. poate decide soarta 
limbii. Şi dacă a venit vorba de şantaj 
în ştiinţă, să ne amintim de situaţia 
de nu demult a lingviştilor care erau 
forţaţi de C.C.-ul atotştiutor să pună 
în circulaţie idei străine ştiinţei. Şi nu 
spuneam noi deseori: mulţumesc ţie, 
Doamne, că nu sînt lingvist? 

Bineînţeles avem toţi păcate, 
dar acum, cînd există posibilitatea să 
scăpăm de ele, să ne spălăm obrazul 
şi să rămînem cu conştiinţa curată — 
să nu ratăm această ocazie şi să 
spunem lucrurilor pe nume, aşa cum 
au procedat lingviştii în răspunsul 
propus spre discuţie. 

Acad. Vsevolod Moscalenco a 
atras atenţia asupra oportunității su- 
gestiei dlui acad. V. Anestiadi privind 
necesitatea unor acţiuni eficiente în 
vederea întreruperii acţiunii Art. 13 al 
Constituţiei pînă la legiferarea ade- 
vărului ştiinţific, adică existenţa unei 
singure limbi de cultură şi de o parte, 
şi de alta a Prutului — limba română. 
Mai pe larg, mi-am expus părerea 
în această problemă şi în presă, a 
menţionat Domnia sa, de aceea nu 
voi insista aici cu argumente. 

Domnul acad. Teodor Furdui s-a 
referit la necesitatea de a specifica în 
Răspunsul A.Ş.M. către Parlament că 
acest răspuns reprezintă opinia Aca- 
demiei, adică a tuturor membrilor ei, 
inclusiv a nespecialiştilor în materie de 
limbă, dar argumentată şi expusă de 
specialişti, de persoane competente. 

La discuţie au luat parte şi alţi 
membri ai Academiei. 

Preşedintele A.Ş.M. acad. An- 
drei Andrieş a formulat o serie de 
precizări şi sugestii. 

Mai întîi, în ceea ce priveşte 
expresia: „limba moldovenească 


este identică cu limba română”. Este 


o formulare greşită care camuflează 
ideea existenţei a două limbi, a sus- 
ţinut Domnia sa. Trebuie să spunem 
clar: avem de a face cu o singură 
limbă — limba română, pe care unii, 
aici în Republica Moldova, o numesc 
şi limbă moldovenească. 

Alt aspect. Trebuie să fie clar 
pentru toată lumea că noi nu ne impli- 
căm în jocuri politice. Răspunsul nos- 
tru trebuie să aibă o ţinută academică, 
să fie expus, precum, de altfel, au şi 
procedat lingviştii, în termeni ştiinţifici 
şi susţinut cu argumente ştiinţifice. 

Ştim cum au procedat parlamen- 
tarii, dar sîntem obligaţi să ştim de ce 
au procedat aşa şi nu altfel, să fim în 
stare să dezvăluim şi cauzele acestui 
comportament. Ar fi cel puţin neserios 
să credem că deputaţii au dorit să ne 
facă nouă un rău. Se ştie doar că în 
urma vicisitudinilor de care ne-a făcut 
parte istoria ne-am ales cu o conştiinţă 
în multe privinte deformată şi multe 
neadevăruri ce ne-au fost cultivate 
cu insistenţă pe parcursul deceniilor 
s-au înrădăcinat în conştiinţa multor 
concetăţeni. De aceea datoria noas- 
tră, a oamenilor de ştiinţă, întregii 
intelectualităţi este să folosim toate 
mijloacele admise într-o societate 
civilizată pentru a-i ajuta pe cei ce au 
avut de suferit de pe urma ideologiei 
totalitare să revină la starea spirituală 
normală, la mentalitatea adecvată 
adevărurilor istorice şi ştiinţifice. 

In încheierea şedinţei răspunsul 
prezentat de lingvişti a fost supus 
votului. Cei 11 membri ai Prezidiului 
A.Ş.M., prezenţi la şedinţă: Andrei An- 
drieş, Vasile Anestiadi, Silviu Berejan, 
Haralambie Corbu, Dumitru Ghiţu, 
Gheorghe Ghidirim, Mihai Lupaşcu, 
Vsevolod Moscalenco, Sergiu Rădău- 
tanu, llie Untilă, Gheorghe Şişcanu (au 
lipsit, fiind în concediu: Nicolae Andro- 
nati şi Andrei Ursu), au votat unanim 
varianta mai amplă de răspuns al 
A.Ş.M. la solicitarea Parlamentului 
Republicii Moldova din 28 iulie 1994. 


Pentru conformitate: 

lon EŢCU, Tamara RAILEANU 
Limba Română, nr. 4 (16), 
1994, p. 4-10 

RĂSPUNS 

LA SOLICITAREA 
PARLAMENTULUI 
REPUBLICII MOLDOVA 
PRIVIND ISTORIA 

ŞI FOLOSIREA 
GLOTONIMULUI 
„LIMBA 
MOLDOVENEASCĂ” 


(OPINIA SPECIALIŞTILOR- 

FILOLOGI Al ACADEMIEI, AC- 

CEPTATA LA ŞEDINŢA LARGITA 
A PREZIDIULUI A.Ş.M.) 


În problema limbii literare şi a 
celei vorbite pe teritoriul Republicii 
Moldova, inclusiv a istoriei şi folosirii 
glotonimului „limba moldovenească”, 
ştiinţa lingvistică s-a pronunţat de- 
mult. S-a vorbit la o serie întreagă 
de întruniri naţionale şi internaţionale 
ale lingviştilor. Au fost date publici- 
tăţii rezoluţii şi declaraţii speciale. 
S-au adresat apeluri directe şi Par- 
lamentului Republicii Moldova în 
chestiunea dată cu rugămintea de a 
ţine cont de adevărul ştiinţific, cunos- 
cut şi recunoscut de toţi cercetătorii 
în domeniu. A făcut acest lucru şi 
Academia de Ştiinţe a Moldovei prin 
Institutul de Lingvistică. 

La modul generalizat opinia e 
următoarea. 

E bine cunoscut faptul că gloto- 
nimul limba română a fost moştenit 
din latină de la etnonimul romanus 
„care ţine de Roma”. După opinia 
lui V. Pârvan, sub influenţa slavă, a 
înainte de n trece cu timpul în â. Deci, 
romanus în pronunțare populară a 
devenit român. Glotonimul limba 
românească (română) a fost denu- 
mirea vorbirii populaţiei romanizate 
de pe tot teritoriul celor două mari 
grupuri dialectale romanice din nordul 
Dunării — muntenesc şi moldovenesc, 


păstrîndu-se aici şi după formarea 
celor trei principate: Transilvania, 
Muntenia şi Moldova. 

Deşi în izvoarele istorice me- 
dievale se utiliza şi termenul limba 
moldovenească, cărturarii şi oamenii 
de cultură ai timpului subînţelegeau 
prin această denumire un subdialect 
(grai) al limbii române comune, dîndu- 
şi perfect de bine seama de unitatea 
glotică românească de pe întreg teri- 
toriul dacoromân („Locuitorii Valahiei 
şi Transilvaniei au aceeaşi limbă ca şi 
moldovenii...”; „Noi, moldovenii, la fel 
ne spunem români, iar limbii noastre 
nu dacică, nici moldovenească, ci 
românească” (...)— Dimitrie Cantemir; 
Moldovenii nu întreabă „ştii moldove- 
neşte?”, ci „ştii româneşte?” — Miron 
Costin). 

La sfîrşitul sec. XVIII şi începu- 
tul sec. XIX, dar mai ales după unirea 
principatelor de la 1859, pe baza gra- 
iurilor vorbite în Moldova, Muntenia şi 
Transilvania apare şi se consolidează 
o limbă literară şi o literatură clasică 
comună numită deja şi oficial limbă şi 
literatură română. 

Scriitorii clasici (Eminescu, 
Alecsandri, Russo, Negruzzi, Crean- 
gă şi ceilalţi, care au fost recunoscuţi 
ca fiind ai noştri şi luaţi de dincolo de 
Prut cu tot cu limbă, fireşte), scriitorii 
de mai tîrziu (inclusiv Mateevici), 
scriitorii contemporani (începînd cu 
Lupan, continuînd cu Druţă şi termi- 
nînd cu cei mai tineri), precum şi oa- 
menii de cultură din celelalte domenii 
(actori, gazetari, muzicieni, oameni de 
ştiinţă) au vorbit şi au scris în această 
limbă literară unică. 

Desigur că populaţia autohto- 
nă dintre Prut şi Nistru, după ane- 
xarea în 1812 a acestui teritoriu de 
către Rusia ţaristă, a fost ruptă în 
mare măsură de procesul de unifi- 
care şi statornicire a limbii literare 
moderne. Aici, confundîndu-se de- 
numirea graiului local cu denumirea 
limbii, a continuat să se folosească 
neterminologic şi denumirea „limba 
moldovenească”. 

La aceasta au contribuit şi 
factorii politici. În 1818, prin „Regu- 
lamentul organizării administrative a 
Basarabiei”, ţarismul declară „limba 
moldovenească” limbă oficială, ală- 
turi de limba rusă (de altfel, Rusia 
ţaristă prin „Regulamentul organic” 
decretase „limba moldovenească” 
drept limbă oficială şi în Principatul 
Moldovei din timpul ocupaţiei aces- 
tuia între anii 1828 şi 1834). Această 
situaţie însă a fost păstrată numai 
pînă în 1828, cînd drept limbă oficială 
este recunoscută din nou doar limba 
rusă, limba localnicilor fiind ulterior 
scoasă cu totul din uz. Denumirea 
dată a fost repusă în circulaţie abia la 
sfîrşitul sec. XIX şi începutul sec. XX 
(iarăşi în scopuri pur politice). 

E bine cunoscută evoluţia poli- 
tică a teritoriilor din stînga Prutului şi 
a Nistrului după 1917. În 1924 a fost 
organizată o formaţiune politică cu 
anumite funcţii formale statale — Re- 
publica Autonomă Sovietică Socialis- 
tă Moldovenească, iar apoi, în 1940, 
a fost creată Republica Sovietică 
Socialistă Moldovenească. În peri- 
oada sovietică populaţiei din aceste 
teritorii îi este impusă oficial denumi- 
rea limba moldovenească, care se 
contrapunea net limbii române (deşi 
în perioada 1932-1938 în R.A.S.S.M. 
au fost introduse limba şi literatura 
română şi alfabetul latin, acţiune ca- 
lificată ulterior ca o greşeală politică). 

Deci, contrapunerea care se 
făcea pînă nu demult se baza pe 
considerente de ordin politic, care nu 
aveau nici un suport de natură lingvis- 
tică, situaţie la care nu se mai poate 
reveni astăzi. Prin urmare, denumirea 
limbii literare unice, de care ne folo- 
sim cu toţii în prezent, trebuie să fie 
cea adecvată, adică română. 

Denumirea „moldovenesc”, 
„mMoldovenească” o poartă vorbirea 
populară orală folosită în Moldova 
(de pe ambele maluri ale Prutului şi 
ale Nistrului), vorbire care are reale 
trăsături specifice (ce n-au intrat însă 
în limba literară) în comparaţie cu 


vorbirea din alte regiuni ale spaţiului 
dunăreano-carpato-nistrean locuit de 
populaţia romanizată de pe aceste 
teritorii. Dar ea este doar una din 
varietățile întregului glotic ce poartă 
denumirea generică „limba română”. 
În virtutea acestui fapt, denumirea 
unei varietăţi nu poate fi dată între- 
gului în totalitatea sa (căci fiecare 
varietate se include în întreg, ca o 
parte indispensabilă a lui). Cu atît 
mai mult cu cît pe baza diferitelor 
varietăţi ale întregului s-a constituit 
o limbă de cultură (limba literară), 
una singură — limba română. În 
această calitate ea a fost consfinţită 
prin tradiţii îndelungate fixate într-un 
corpus solid de monumente scrise, 
deservind cultura comună a tuturor 
purtătorilor acestor varietăţi (inclusiv 
ai varietăţii moldoveneşti, care nu are 
şi nu a avut niciodată o altă formă de 
manifestare literară bazată pe graiul 
moldovenesc). 

Deci, în Republica Moldova 
se poate vorbi despre graiul mol- 
dovenesc. Moldovenească poate 
fi numită vorbirea orală (dialectală) 
de aici. Se poate releva specifi- 
cul moldovenesc al limbii române 
vorbite în Moldova istorică. Dar 
nu se poate vorbi despre o „limbă” 
moldovenească literară, scrisă, de 
cultură. Substituirea termenilor nu 
poate fi acceptată chiar dacă o parte 
din populaţie, în virtutea unor tradiţii 
specifice locale, a întrebuințat şi mai 
întrebuinţează încă, neterminologic, 
glotonimul „limba moldovenească”. 

A legifera astăzi faptul pe- 
rimat că ar exista o limbă literară 
moldovenească deosebită de limba 
română literară comună înseamnă a 
legifera un neadevăr evident, şi noi, 
reprezentanţii ştiinţei academice, 
nu avem dreptul moral să susţinem 
acest neadevăr. 

Aşadar, limba literară (şi în 
primul rînd cea scrisă), utilizată în ul- 
timele decenii în Republica Moldova, 
ca şi cea în care au scris toţi înaintaşii 
noştri, este limba română. Aceasta o 

demonstrează cu toată evidenţa orice 
scriere de-a noastră. Cu specificul 
dialectal moldovenesc n-a scris şi nu 
scrie nimeni în Republica Moldova. 

Toţi au scris şi scriu şi în prezent 
respectînd întru totul normele limbii 
literare comune (alte norme literare 
noi nu avem, ele nu există pur şi 
simplu). Nerespectarea acestor nor- 
me şi acceptarea normelor graiului 
moldovenesc prin ridicarea lui la 
rangul de limbă înseamnă renunța- 
rea imediată la toată tradiţia scrisă 
(literară şi ştiinţifică), şi în primul 
rînd la toţi scriitorii clasici (inclusiv 
la Eminescu — „cel mai mare poet 
al românilor”, „Luceafărul poeziei 
româneşti”, şi la Creangă — cel mai 
moldovean dintre scriitorii români, 
dar care a făcut manuale de limba 
română, nu de moldovenească), ca 
şi la Mateevici, care au scris cu toţii 
în limba literară comună, numită de 
ei înşişi română. Sub acest raport 
azi nu mai poate fi separat Eminescu 
de Coşbuc, Caragiale de Alecsandri, 
Sadoveanu de Rebreanu, Mateevici 
de Bolintineanu ş.a.m.d. 

Istoria ne demonstrează printr-o 
mulţime de fapte reale că nu întot- 
deauna denumirea limbii coincide cu 
denumirea statului. În cazul Repu- 
blicii Moldova au fost multe premise 


şi argumente care au condus la 
proclamarea statului moldovenesc 
independent (deşi era bine cunoscută 
comunitatea de limbă cu România). 
Existenţa acestui nou stat n-o pune la 
îndoială nici o ţară din lume, inclusiv 
România. lată de ce nici din punct de 
vedere politic astăzi nu este motivată 
excluderea din circulaţie a termenului 
limba română. Doar e bine cunoscut 
faptul că terminologia elaborată pe 
parcursul timpului, fixată şi folosită azi 
la noi în toate actele oficiale, chiar şi 
în noua Constituţie, în documentele 
guvernamentale şi administrative, 
în economie, inclusiv în industrie şi, 
desigur, în ştiinţă, este parte com- 
ponentă inalienabilă a limbii române 
literare. Fără utilizarea acestei termi- 
nologii nu poate exista şi prospera o 
societate modernă, civilizată şi nu 
poate fi scrisă nici o lucrare ştiinţifică. 

Convingerea noastră este, de 
aceea, că Articolul 13 din Consti- 
tuţie să fie revăzut în conformitate 
cu adevărul ştiinţific, urmînd a fi 
formulat în felul următor: „LIMBA 
DE STAT(OFICIALĂ) A REPUBLICII 
MOLDOVA ESTE LIMBAROMÂNĂ”. 


Limba Română, 
nr. 4 (16), 1994, p. 11-13. 

Nicolae CORLĂTEANU 


ROMÂNA LITERARĂ ÎN 
REPUBLICA MOLDOVA: 
ISTORIE ŞI ACTUALITATE 


1. Ori de cîte ori mă aflu în si- 
tuaţia de a vorbi într-un mediu rural 
sau al unor oameni mai puţin versaţi 
în problemele lingvistice, obişnuiesc 
să-mi încep cuvîntul cu adresarea: 
„Oameni buni”, pe care am auzit-o şi 
am practicat-o mereu în convorbirile 
nu numai cu sătenii mei caracuieni, ci 
şi cu alţi locuitori în timpul investigati- 
ilor dialectologice şi folclorice realiza- 
te pe teritoriul republicii noastre şi al 
Bucovinei. In continuare le spuneam 
ce aveam de spus în moldoveneşte, 
aşa cum eram deprins a vorbi de la 
mama, tata, fraţii şi surorile mele, de 
la toţi consătenii şi concetăţenii mei. 
Şi totdeauna m-au priceput, şi am 
ajuns la bună înţelegere. 

Acum mi s-a oferit ocazia să 
mă înfăţişez în incinta Parlamentului 
Republicii Moldova, ai cărui deputaţi 
din actuala legislatură sînt în marea lor 
majoritate oameni de la ţară, feciori şi 
fiice de ţărani, dar care astăzi — multi 
dintre ei — nu mai mînuiesc sapa şi 
cazmaua, coasa, îmblăciul şi plugul, 
ci sînt cu studii superioare de speciali- 
tate, au ajuns în posturi de conducere 
(agronomi, ingineri, învăţători, profe- 
sori, medici, ziarişti etc.). Făcînd carte 
la Universitatea de Stat din Moldova 
şi la alte instituţii de învăţămînt supe- 
rior, ei au devenit doctori în diverse 
ştiinţe, profesori de liceu şi profesori 
universitari, conducători de întreprin- 
deri industriale, nu numai la sate, ci şi 
la oraşe, scriitori de vază, oameni de 
înaltă cultură. Dvs., domnilor deputaţi, 
prin voinţa poporului nostru, aţi ajuns 
acum la cîrma legislaţiei noastre, 
întocmiţi legile. 

Şi totuşi, omul simplu de la ţară, 
ca şi cel plecat de curînd de acolo şi 
care trăieşte acum o viaţă nouă, deşi 
are alte preocupări în epoca noastră 
de dezvoltare rapidă a ştiinţei şi 


tehnicii, nu uită de cele ce i s-au înti- 
părit în inimă şi în suflet de la moşi şi 
strămoşi. Cred că are mare dreptate 
Petru Cărare cînd spune: 

Eu n-am ucis ţăranul din mine 

Şi, dacă-n virtejuri de timp nou 

A fost să schimb eu plugul 

pe stilou, 
Tot asudînd îmi capăt drept 
la pîine. 

De altfel, problema legăturii 
indestructibile dintre generaţii, adap- 
tabilitatea la noile condiţii de viaţă i-a 
preocupat pe mulţi oameni de cultură 
şi, în special, pe scriitori. T. Arghezi, 
de exemplu, reda cu deosebită emo- 
ţie gîndul: 

Ca să schimbăm, acum, 

întiia oară 

Sapa-n condei şi brazda-n 

călimară 

Bătrînii-au adunat, printre 

plăvani, 

Sudoarea muncii sutelor de ani. 

Această experienţă a vieţii 
generaţiile mai în vîrstă au adunat-o 
pentru a uşura calea celor tineri spre 
cuceririle ştiinţei, progresul tehnic, 
spre atingerea idealurilor supreme de 
păstrare şi dezvoltare a tradiţiilor se- 
culare, pentru a ridica neamul nostru 
strămoşesc la un nou nivel de ştiinţă, 
cultură, aşezîndu-l alături, în rînd cu 
toate popoarele civilizate ale lumii. 

In această convorbire cu dum- 
neavoastră, doresc să mă adresez cu 
aceleaşi cuvinte, moştenite de noi de 
la strămoşi: 

— Oameni buni! Hai să explicăm, 
să lămurim pe înţelesul tuturor unele 
probleme şi să ajungem la o bună 
înţelegere şi în privinţa chestiunilor 
ce privesc limba noastră, ca să nu 
mai menţinem tensiunile, neliniştea: 
nici a noastră, nici a celorlalţi conce- 
tățeni, mai ales a celor conduşi de 
aviînt tineresc. 

1.1. Zicînd acestea, cu învoirea 
dumneavoastră, mă voi strădui să-mi 
expun părerile asupra următoarelor 
teme, ce vor fi continuate mai în deta- 
liu de oratorii care vor urma la cuvînt: 

a) Limba vorbită a graiurilor 
şi limba literară; 

b) Româna literară — sinteză 
a specificului lingvistic romanic 
est-european; 

c) Mihai Eminescu despre 
sursele de formare a românei 
literare; 

d) Integrarea noastră în spiri- 
tualitatea europeană şi mondială. 


A. LIMBA VORBITĂ 
A GRAIURILOR ŞI LIMBA 
LITERARA 


2. Din multitudinea de probleme 
ce privesc limba ca fenomen social, 
ca principal mijloc de comunicare a 
gîndurilor şi sentimentelor umane, 
m-am hotărît să expun aici pe scurt 
relaţiile dintre vorbirea vie — graiurile, 
limba de conversaţie, pe de o parte, şi 
limba literară, limba exemplară — cum 
o numesc unii, pe de alta. 

Ceea ce caracterizează în mod 
deosebit vorbirea vie este prezenţa 
nemijlocită a doi, trei (în orice caz nu 
prea mulţi) vorbitori, posibilitatea de 
a indica în mod nemijlocit un obiect 
concret despre care se discută, une- 
ori chiar arătîndu-l cu degetul (iată-l, 
iaca, vezi!). In asemenea condiţii se 
cere o precizie mai mică în exprimare, 
fără prea mulţi termeni ştiinţifici sau 
tehnici de specialitate, se recurge 
frecvent la folosirea pronumelor de- 
monstrative (acesta, acela, chiar şi 
la formele lor dialectale aista, asta, 
aiasta, ăla) etc. Caracterul de dialog 
exclude utilizarea propoziţiilor mai 
lungi şi complicate. Se admit şi unele 
repetări. Ca mijloace suplimentare 
de expresie apar mimica, gesturile, 
intonaţia. Nu mai menţionăm faptul 
că în vorbirea vie mai apar cîteodată 
greşeli care pot trece uneori şi ne- 
observate, cuvinte străine nelalocul 
lor sau alte abateri de la normele 
literare. Cele mai frecvente sînt 
rostirile populare ca: tişior, chişior 
sau scurtat: cior — ţi-ai spalat cioarili 
(rostirea literară cere forma picior). 
Nu sînt recunoscute literare nici 
formele morfologice dialectale ca să 
şie, să ştibă (literar — să fie, să ştie), 
precum şi construcţiile sintactice de 
tipul ce tu faci? (literar — ce faci tu?). 
Abundente sînt şi abaterile de la nor- 
mele lexicale. Cînd auzim vorbindu- 
se, chipurile, în moldoveneşte: acolo 


palucesc butilşili, el îi zaslujenii, l-o 
lişit, altă astanovkă şi multe altele 
de acelaşi fel, mai putem noi spune 
că e vorba de limba noastră? Nu! 
Acestea sînt cuvinte şi forme luate 
din diverse limbi. Nu e vorba aici nici 
de limba noastră, nici de cea rusă, ci 
de un ghiveci lingvistic. Asemenea 
vorbire macaronică circula pe vremea 
ocupaţiei austriece şi în Bucovina, 
cînd amestecul lingvistic includea 
germana. „Ein popă ging odată mit o 
iapă zum căpăstru. Aber de ia un zeit 
încoace iapa wollte nicht să meargă. 
Haide, iapă, sagte popa, aber iapa 
în veci se culcă.” Lucrurile acestea 
întotdeauna se luau în rîs. Astfel în 
comediile lui V. Alecsandri cucoana 
Chiriţa vorbea cu francezul Charles 
despre fleurs de coucou (flori de cuc) 
şi de tambour d'instruction (dobă de 
carte). Ruşii au avut şi ei chiriţa lor. 
In 1840-1844 scriitorul Ivan Petrovici 
Meatlev a publicat poemul Cencauuu 
u 3ameuaHuA 20cnoxu KypOroxosou 3a 
epaHuųeŭ, na n3rpanxe în care apar 
versuri macaronice ca Je ne dis pas 
la kawa / Mannaa avec de menu, / 
Flopoc&Hok sous le xpen etc., etc. lar 
la noi, astăzi, auzim deseori curiozităţi 
lingvistice ca cele citate, rostite chiar 
în serios în convorbirile obişnuite nu 
numai dintre oameni puţin instruiți. 
Mergînd pe această cale, se 
poate ajunge în genere la o asimilare 
deplină, cînd vorbirea corectă va fi 
înlocuită cu totul prin mijloace lexico- 
gramaticale ce aparţin altor limbi. 
Se observă totuşi în ultima vre- 
me o anumită tendinţă — ce-i drept, 
foarte timidă — de a corecta într-o 
oarecare măsură situaţia. Am sur- 
prins astfel convorbiri dintre diferite 
persoane, mai ales tinere, de felul: 
„Asta-i după potrebnosti. — Da pe mol- 
doveneşte? — După necesitate. — Şi 
voobşce aşă-i.— Da moldoveneşte? — 
In general”. Trebuie deci să fim me- 
reu atenţi la felul cum vorbim, să ne 
controlăm mijloacele de exprimare. 
Acum despre limba literară. 
Ea a luat naştere, mai întîi de toate, 
în formă scrisă, de aceea cere mai 
multă atenţie şi precizie în alegerea 
cuvintelor, o construire mai adecvată 

şi îngrijită a propoziţiilor, o diferenţiere 
mai vădită din punct de vedere stilis- 
tic. In vorbirea literară se utilizează 
frecvent cuvintele cu sens abstract 
(aspect, ipoteză, respectiv etc.), ter- 
menii ştiinţifici şi tehnici (micron, pro- 
ton). Se impune aici folosirea corectă 
şi obligatorie a articolului posesiv 
(al, a, ai, ale) şi a altor particularităţi 
gramaticale normative. 

Oamenii de înaltă cultură, scrii- 
torii în special, au sesizat foarte bine 
această diferenţiere. Se întreba odată 
poetul clasic rus A. Puşkin: „Poate 
oare limba scrisă să se asemene 
întru totul cu limba vorbită?”. Şi răs- 
pundea: „Nu, tot aşa după cum limba 
vorbită nu se poate asemăna întru 
totul cu cea scrisă... Limba scrisă 
se împrospătează în fiece clipă cu 
expresii născute în vorbire, dar nu 
trebuie să renunţe la cele dobiîndite în 
decursul secolelor. A scrie numai cu 
mijloacele limbii vorbite înseamnă 
a nu şti limba” — încheia poetul rus. 

Sînt importante şi instructive 
şi părerile altor maeştri ai cuvîntului. 
Scriitorul italian Edmondo de Amicis 
(1846-1908) considera că „diferenţa 
dintre limba vorbită şi cea scrisă ne 
reaminteşte deosebirea dintre fugă 
şi un mers liniştit” (autorul avea în 
vedere, probabil, mai ales tempoul 
rapid de vorbire al italienilor). En- 
glezul B. Shaw (1856-1950) preciza: 
„Sînt cincizeci de feluri de a spune da 
şi cinci sute de a spune nu, dar numai 
un singur mod de a scrie aceasta”. 

Limba literară, mai ales cea 
scrisă, adresîndu-se unui public larg, 
poartă un caracter monologic sub 
forma unei stilizări a modului oral 
de comunicare. Are loc ceea ce se 
numeşte proces de sublimare, perfec- 
ţionare, înălţare la cel mai înalt grad 
de desăvîrşire a vorbirii vii, populare. 

Limba literară este un idiom 
cu caracter universal, funcţionînd 
în toate sferele de activitate umană 
a entității etnice respective. Limba 
literară are un caracter supradialectal, 
ea e superioară dialectelor, graiuri- 
lor, vorbirii populare vii, mijloacelor 
expresive de conversaţie obişnuită, 
degajată, nestingherită. 


B. ROMÂNA LITERARĂ - 
SINTEZĂ A SPECIFICULUI 
LINGVISTIC ROMANIC 
EST-EUROPEAN 


3. E de subliniat în mod spe- 
cial că la procesul de formare şi 
stabilizare a limbii române literare 
moderne, unice pentru toţi românii 
(moldoveni, munteni, ardeleni, 
bucovineni, maramureşeni etc.), 
au participat reprezentanţii tuturor 
provinciilor istorice româneşti, după 
cum constata şi academicianul rus 
V. F. Şişmariov. 

Adevăraţii ctitori ai acestei for- 
me sublimate a romanităţii lingvistice 
orientale — limba română literară — au 
fost: muntenii lon Heliade-Rădu- 
lescu, Cezar Bolliac, moldovenii 
Gh. Asachi, C. Negruzzi, ardelenii G. 
Bariț, A. Mureşanu ş.a. Toţi aceştia 
înțelegeau că în procesul de formare 
a unei limbi literare (ca cele ce se 
stabiliseră deja în Spania, Franţa, 
Italia, precum şi în Portugalia) nu 
se pot limita (în noile condiţii de 
dezvoltare socială şi economică a 
secolului al XIX-lea) doar la mijloace- 
le expresive ale vorbirii populare din 
cutare sau cutare ţinut românesc, ci 
erau necesare resurse de îmbogăţire 
din toate ţinuturile şi din alte limbi, 
în special din latină — ca bază de 
formare a tuturor limbilor romanice 
literare moderne, de asemenea, din 
aceste limbi romanice actuale. 

lon Heliade-Rădulescu scria: 
„Noi nu ne împrumutăm, ci luăm 
cu îndrăzneală de la maica noastră 
(latina) moştenire şi de la surorile 
noastre (limbile romanice apusene) 
partea ce ni se cuvine”. Aplicînd în 
practică acest principiu, el a căutat 
să pună în circulaţie o serie întreagă 
de cuvinte, considerate atunci ca ne- 
ologisme (deputat, instanță, procuror, 
tribunal, reciproc etc.). În acelaşi timp 
Heliade-Rădulescu cerea „să lucrăm 
limba”, ceea ce însemna că aceste 

cuvinte, luate din alte limbi, trebu- 
iau adaptate „după genul şi natura 
limbii noastre”. Deci, nu se cade a 
spune, de exemplu, ca în greceşte, 
patriotismos, cliros etc., ci patriotism, 
cler. El se pronunţa categoric împo- 
triva traducerilor lingvistice artificiale 
(calcurilor) de tipul: cuvîntelnic (în 
loc de dicţionar), neîmpărțit (atom), 
asupragrăit (predicat), aniadzănoapte 
(nord) ş.a. Ca să anihileze deosebirile 
regionale „în pronunție, în materie, 
în formă şi în fraze” (adică ceea ce 
astăzi numim dialectisme — N. C.) în 
1828, la Sibiu, Heliade-Rădulescu a 
publicat o gramatică pe baza tuturor 
celorlalte lucrări similare cunoscute 
de el (S. Micu şi Gh. Şincai, lenăchiţă 
Văcărescu, |. Molnar ş.a.). 

Heliade a purtat o vie cores- 
pondenţă cu ardeleanul G.Bariţ şi 
moldoveanul C. Negruzzi, apărînd 
ca un veritabil animator cultural, dînd 
dovadă de multă înţelepciune în pro- 
cesul de creare a unei limbi literare 
unice pentru românii de pretutindeni 
pe baza subdialectelor dacoromânei. 
Heliade-Rădulescu socotea că „sin- 
gurul mijloc ca să ne unim la scris şi 
să ne facem o limbă generală literară 
este să urmăm limbii cei bisericeşti 
şi pe tipii ei să facă cineva şi limba 
filozofului, matematicului, politicu- 
lui”. Aceasta însemna că pe baza 
limbii folosite în textele vechi, scrise 
în corespundere cu limba vorbită, 
recurgîndu-se — în vederea creării 
terminologiei filozofice, ştiinţifice şi 
social-politice — la mijloacele de lim- 
bă din latină şi din limbile romanice 
occidentale, să se completeze golu- 
rile din sistemul lexical şi gramatical 
al limbii române literare. 

Contactele dintre cei trei oa- 
meni de cultură din cele trei provincii 
se realizau şi prin publicarea de 
articole, schiţe literare, traduceri în 
revistele şi ziarele timpului. Astfel, 
în revista de sub direcţia lui Heliade 
„Curier de ambe sexe”, C. Negruzzi 
şi-a publicat schiţa Cum am învă- 


tat româneşte (nu moldoveneşte!, 
deşi Negruzzi era moldovean!), 
recunoscînd că el a învăţat limba 
maternă de la ardeleanul P. Maior. 
Tot în revista lui Heliade-Rădulescu 
moldoveanul C. Negruzzi a publi- 
cat traducerea în limba română a 
povestirii Cîrjaliul şi cea a poemului 
Şalul negru — ambele de A. Puşkin. 
În aceeaşi revistă C. Negruzzi a 
publicat nuvela istorică Alexandru 
Lăpuşneanul şi poemul Aprodul 
Purice, iar V. Alecsandri a apărut cu o 
serie de poezii populare din Moldova. 
În tipografia lui Heliade-Rădulescu a 
fost publicată în româneşte traduce- 
rea lui Al. Donici a poemului Ţiganii 
de A. Puşkin. Ardeleanul G. Bariț a 
tipărit şi el mai multe articole în ziarele 
lui Heliade-Rădulescu. 

C. Negruzzi vorbea cu admi- 
raţie despre această activitate de 
pînă la 1848 a lui |. Heliade-Ră- 
dulescu, numindu-l „vindecător” al 
limbii române. E de subliniat că o 
caracterizare similară prezenta mai 
tîrziu şi M. Eminescu în ziarul Timpul 
(21 noiembrie 1881). „El (Heliade) 
scria cum vorbeşte, viul grai a fost 
dascălul său de stil. Prin el limba s-a 
dezbărat de formele convenţionale de 
scriere din evul mediu şi ale cărţilor 
eclesiastice, a devenit unealta sigură 
pentru mînuirea oricărei idei moderne 
(sublinierea mea — N. C.). Din acest 
punct de vedere Heliade-Rădulescu 
a fost cel dintii scriitor modern al 
românilor şi părintele acelei limbi 
literare pe care o întrebuinţăm astăzi. 
Chipul propus de el în 1828 pentru 
încetăţenirea termenilor tehnici, a 
termenilor noi pentru idei nouă se 
urmează şi se recomandă şi astăzi ca 
cel mai potrivit” — încheia Eminescu. 
Meritul mare al lui |. Heliade-Rădules- 
cu constă în faptul că el s-a străduit 
să absoarbă din cultura europeană 
marile valori spirituale ale umanității, 
adaptîndu-le la necesităţile timpului şi 
îmbrăcîndu-le într-o haină lingvistică 
aleasă — româna literară. 

34 
C. MIHAI EMINESCU 
DESPRE SURSELE 
DE FORMARE A ROMANEI 
LITERARE 


4. Trei izvoare principale con- 
sidera M. Eminescu că trebuie puse 
la baza formării şi a dezvoltării limbii 
române literare: 

a) Vorbirea vie, limba vorbită pe 
întregul masiv romanic nord-dună- 
rean (moldoveni, munteni, ardeleni, 
olteni, basarabeni, bucovineni etc.); 

b) Tradiţia lingvistică şi literară, 
cuprinsă în cărţile noastre vechi (li- 
teratura religioasă şi cea populară, 
operele cronicarilor); 

c) Mijloacele de limbă folosite 
de scriitorii de mare talent, numiţi 
scriitori clasici. 

4.1. Relaţiile dintre vorbirea vie 
a graiurilor, pe de o parte, şi limba li- 
terară (sub forma ei scrisă, mai ales), 
pe de alta, Eminescu le considera 
ca raporturi dialectice între general 
şi particular, căci fundamentalul şi 
principalul încorporează diversitatea. 
„Aceste dialecte — scria poetul — stau 
în acelaşi raport cu limba scrisă, ca şi 
mulţimea concretă de fiinţe organice 
de acelaşi fel, însă totuşi deosebite 
de ele.” Este ceea ce numim astăzi 
(E. Coşeriu ş.a.) proces de abstrac- 
tizare succesivă: întîi actul concret 
de vorbire (prima etapă de abstrac- 
tizare), apoi eliminarea individualului 
şi generalizarea socialului (a doua 
etapă de abstractizare). 

În epoca modernă a limbii lite- 
rare aspectul ei scris (dar şi cel literar 
oral) se deosebeşte în plan sincronic 
de varianta populară (şi de cele re- 
gionale) printr-o aplicare mai strictă 
şi mai consecventă a sistemului de 
norme academice, fixate în dicţionare 
şi în gramatici. Normele literare con- 
stituie un sistem de reguli unitare de 
întrebuințare a mijloacelor expresive 
ce conferă limbii literare o anumită 
stabilitate, unitate, ferind-o de utilizări 
subiective şi incorecte. 


4.2. S-a spus, pe drept cuvînt, 
că Eminescu a fost cel mai harnic 
scriitor, care citea mereu cărţile în- 
aintaşilor săi, medita asupra fiecărui 
cuvînt folosit de ei. În acest mod în 
scrierile sale poetul căuta totdeauna 
cuvîntul ce exprimă adevărul. 

Poetul nota: „În hîrțoage vechi 
am descoperit mai multe formaţii 
sintactice fermecătoare, mai multe 
timpuri, care au fost uitate, apoi con- 
juncţii, prepoziţii şi adverbe şi chiar 
două moduri noi, deşi defective”. În 
acest tezaur al limbii vechi a aflat 
Eminescu, de exemplu, acea formă 
expresivă de mai mult ca perfect 
analitic, care apare şi în Luceafărul: 

lar apa, unde a fost căzut 

In cercuri se roteşte. 

El scotea în evidenţă importanţa 
cărţilor vechi, avînd în vedere toate 
operele scrise în perioada preclasică, 
mai ales cele ale cronicarilor moldo- 
veni şi munteni. 

4.3. În diverse articole emines- 
ciene aflăm aprecieri elogioase la 
adresa scriitorilor moldoveni. Astfel 
el sublinia că Varlaam „a făcut ca 
limba noastră să fie aceeaşi, una şi 
nedespărţită în palat, în colibă”, că 
Negruzzi este „cel mai bun prozaist”, 
iar Alecsandri — „cel mai mare poet 
al nostru, care străbate secolele” şi 
deşteaptă „dorul ţării străbune”. 

În acelaşi timp Eminescu avea 
cuvinte de laudă pentru scriitorii 
munteni şi ardeleni: „Eliad zidea din 
visuri şi din basme seculare / Delta 
biblicelor sînte, profeţiilor amare”, 
„Bolliac cînta iobagul ş-a lui lanţuri 
de aramă”, „L-ale ţării flamuri negre 
Cîrlova oştirea cheamă”, „Mureşan 
scutură lanţul cu-a lui voce ruginită 
„„„Preot deşteptării noastre, semnelor 
vremii profet”. 

4.4. Cele trei surse de consti- 
tuire şi dezvoltare a limbii literare se 
cer a fi îmbinate în mod raţional, fără 
a exclude sau a exagera rolul uneia 
dintre ele. Procesul de selecţionare 
a celor mai adecvate mijloace expre- 
sive se realizează în mod conştient 

şi efectiv prin stabilizarea normelor 
literare. 

La ce se poate ajunge dacă se 
recurge cu preponderență la caracte- 
risticile fonetice şi la structurile gra- 
maticale exclusiv populare (denatura- 
te încă în fel şi chip), ne arată practica 
lingvistică din fosta R.A.S.S.M. în 
perioada 1924-1940, cînd apăreau 
mostre de tipul: şinşiancă, slăbăşiune 
militară, stare întrenorodnică, guvern 
de coroli sau calchieri directe de tipul: 
crudărie, cruzime (din rus. „materie 
primă”), „unirea soartei istorişe, aşa 
cum şi cu unirea lind'ii şi alcătuinţii 
naţionale” sau împrumuturi inutile de- 
naturate de tipul: zădăşili, crujoaşili, 
jaceişili, krasnii ugolok, komnati ş. a. 

Altă extremă se încercase 
anterior în unele lucrări lingvistice 
şi literare ale latiniştilor şi italieniş- 
tilor în secolul al XIX-lea, supuse 
satirei lui C. Negruzzi în Muza de 
la Burdujeni. 

Calea dreaptă, care constă în 
folosirea echilibrată a celor trei sur- 
se, urmată adecvat şi consecvent în 
dezvoltarea limbii române literare, 
a fost realizată de adepţii curentului 
tradiţionalist (|. Heliade-Rădulescu 
[primul preşedinte al Academiei Ro- 
mâne], C. Negruzzi, G. Bariț, M. Ko- 
gălniceanu, V. Alecsandri, Al. Russo, 
Gr. Alexandrescu, D. Bolintineanu), 
apoi de M. Eminescu, |. Creangă, 
B.-P. Hasdeu, I.L. Caragiale, 
G. Coşbuc, Al. Vlahuţă ş.a. 

Toată lumea înţelege acum că 
limba literară constituie o unitate ling- 
vistică spaţia şi structurală de rang 
superior, avînd o răspîndire teritorială 
şi socială generală şi structură rigu- 
ros normată, ce asigură în modul cel 
mai adecvat necesităţile de redare a 
gîndurilor şi sentimentelor vorbitorilor 
unui popor. Limba literară reprezintă 
tot ce conţine mai de preţ vorbirea 
vie, graiurile de pe întregul teritoriu 
al poporului dat. Ea constituie un di- 
asistem, care s-a format în decursul 
secolelor. Pentru a ajunge la starea 
contemporană a limbii lor literare, 


francezilor le-a trebuit nu mai puţin 
de opt secole: a fost nevoie să apară 
scriitori clasici, consideraţi drept mo- 
dele de folosire a mijloacelor expre- 
sive ale limbii franceze. Ruşii au avut 
nevoie nu mai puţin de cinci veacuri 
ca să ajungă la nivelul lui A. Puşkin, 
F. Dostoevski, L. Tolstoi. 

De la primele texte scrise în 
limba română şi pînă la apariţia cla- 
sicilor literaturii române au trecut de 
asemenea nu mai puţin de patru sau 
cinci secole. Pînă în 1812 limbajul 
vorbit pe teritoriul din estul Prutului 
era inclus în procesul general de 
dezvoltare a limbii pe întregul masiv 
romanic nord-dunărean. După aceas- 
tă dată, timp de 106 ani vorbirea vie 
din Basarabia s-a dezvoltat spontan, 
fără a se cizela, a se perfecționa şi 
fără a beneficia eficient de îmbogă- 
ţirea resurselor expresive din peri- 
oada clasicismului lingvistic şi literar 
român. Despre condiţiile deosebit de 
vitrege în care s-a aflat graiul basa- 
rabean vorbea clar academicianul 
rus V. F. Şişmariov, specificînd lipsa 
limbii naţionale în învăţămînt, admi- 
nistratie, ştiinţă, cultură, biserică. În 
timpul rusificării ţariste n-au putut 
exista scriitori basarabeni, care ar 
putea fi consideraţi clasici, în stare 
să pună bazele unei noi limbi literare, 
deosebite de cea română. Cu referire 
la perioada sovietică V. F. Şişmariov 
sublinia în mod deosebit că, deşi 
populaţia băştinaşă din R.S.S.M. se 
află în strînsă legătură cu ruşii şi cu 
alte popoare, ea nu trebuie să uite 
că vorbeşte o limbă romanică, do- 
minată de legile ei interne. Savantul 
rus atribuia un mare rol scriitorilor în 
procesul de statornicire a normelor 
unei limbi literare. 

În această epocă însă, scriitorii 
îşi realizau creaţia literară în concor- 
danţă doar cu ideologia dominantă, 
care promova existenţa în R.A.S.S.M. 
(iar apoi şi în R.S.S.M.) a unei noi 
limbi romanice — „limba moldove- 
nească”, deosebită de cea română. 
Deosebită în sensul că ea era cobo- 

rîtă la rangul de grai teritorial, lipsită 
multă vreme de tradiţia lingvistică şi 
literară clasică, îmbibată cu elemen- 
te lexicale şi calchieri după model 
rusesc, neologismele necesare fiind 
considerate ca elemente burgheze 
dăunătoare. Nu era vorba, la scriitorii 
din R.S.S.M., de o corespundere între 
trăire şi limbaj, ci de o competitivitate 
a semnificației poetice cu o anumită 
concepţie social-politică oficializată, 
redată de multe ori într-o formă ling- 
vistică aservită unor modele alogene. 
În felul acesta se creau mostre de 
exprimare primitivă, proletcultistă, 
caracter absolut efemer, legat de 
un eveniment politic sau chiar de un 
discurs al unui conducător politic. 
Nu pot nega că şi eu personal, 
ca şi mulţi dintre cei prezenţi aici, 
am vorbit şi am scris nu o dată (fiind 
constrînşi de împrejurările cunoscute) 
despre „limba moldovenească”. Sus- 
ţin şi în prezent că noi, moldovenii, 
— şi din Basarabia, şi din Moldova 
istorică — am vorbit si vorbim mol- 
doveneşte, cîntăm cîntece moldove- 
neşti, spunem poveşti moldoveneşti. 
Sînt creaţiile seculare ale poporului 
nostru. Am auzit şi am însuşit încă 
din copilărie graiul moldovenesc de 
la mama, de la apropiații noştri, de la 
consăteni. ÎI vorbim cu toţii şi astăzi 
în împrejurările şi situaţiile potrivite. 
Cît priveşte limba literară, 
limba model, exemplară, de care 
ne folosim mai ales în scris, în lu- 
crările literare, ştiinţifico-tehnice, 
limba oficială din documentele 
noastre social-politice şi adminis- 
trative, ea trebuie numită limbă 
română. Ea este limba normată, 
supradialectală, limba română 
literară, unică pentru toţi românii 
(moldoveni, munteni, ardeleni, 
bucovineni, transnistrieni, cei din 
Banatul sîrbesc, din Ungaria, Bul- 
garia, Ucraina, Rusia, S.U.A. etc.). 
E cazul să-l cităm aici pe scriitorul 
nostru I.C. Ciobanu (Moldova litera- 
ră, 18 iunie 1995): „Doamne fereşte 
dacă această limbă (=literară) s-ar fi 


născut prin uzurpare şi s-ar fi numit 
după vreo regiune oarecare: munte- 
nească, oltenească, ardelenească, 
bănăţeană, bucovineană, moldove- 
nească etc.! Atunci s-ar fi văzut cum 
joacă dracul într-un picior! Sintagma 
„limba română” e unificatoare. Ea 
nu înalţă, nu coboară, nu laudă, nu 
subapreciază pe nimeni, ea cre- 
ează condiţii egale! Şi taie o dată 
pentru totdeauna apa de la moara 
rătăciţilor!”. 

De altfel, istoria şi situaţia mo- 
dernă ne oferă multe exemple con- 
crete cînd în diverse state este în 
circulaţie aceeaşi limbă literară, deşi 
statele sînt independente şi suve- 
rane. 


D. INTEGRAREA NOASTRĂ 
IN SPIRITUALITATEA | 
EUROPEANA ŞI MONDIALA 


Se impune a înţelege cu 
toţii, o dată pentru totdeauna, că 
încercările întreprinse în perioada 
sovietică de a crea o nouă limbă 
literară romanică pe teritoriul 
fostei R.S.S.M., diferită de cea 
română, n-au dat şi, de fapt, nu 
puteau da nicicînd rezultatele 
scontate. Dimpotrivă, au dat naşte- 
re la discuţii infructuoase, pentru că 
în nici un chip nu se poate ascunde 
adevărul confirmat istoriceşte prin 
unitatea de limbă, literatură, creaţii 
artistice. Odată şi odată trebuie 
să ajungem cu toţii la înţelegerea 
că limba noastră literară trebuie 
numită cu numele său adevărat — 
română. Acest lucru nu afectează în 
nici un fel nici ambitiile, nici orgoliul 
cuiva, cu atît mai mult, independenţa 
şi suveranitatea statală a Republicii 
Moldova. Recunoaşterea unei limbi 
literare unice în estul romanic cre- 
ează posibilitatea reală de a restitui 
şi a folosi întreaga moştenire crea- 
toare clasică (literatură, artă, tradiţii 
cultural-istorice), excluzînd practica 
din trecutul nu prea îndepărtat cînd 

scriitorii şi valorile artistice, culturale 
şi istorice comune se divizau după 
criteriul teritorial şi politic. 

În afară de aceasta, se poate 
realiza mai eficient pătrunderea mai 
lesne şi în contextul economic şi 
cultural general-european, în care 
cultura şi limba română nu sînt în 
nici un fel puse la îndoială. Dimpo- 
trivă. Oamenii de ştiinţă (lingvişti, 
literați, istorici, filozofi, reprezentanţi 
ai disciplinelor biologice şi ai ştiinţelor 
exacte) caută să stabilească legături 
tot mai strînse între Vestul şi Estul 
romanic european. Un singur exem- 
plu în această privinţă. Cunoscînd 
şi admiţind concepţiile lui B.P. 
Hasdeu, S. Puşcariu, N. lorga ş.a. 
despre latinitatea limbii române, ase- 
mănările şi deosebirile ei structurale 
faţă de limbile romanice apusene, 
lingvistul (romanist şi românist) sue- 
dez Alf Lombard în monumentala sa 
lucrare, consacrată verbului român 
(2 volume, 1223 pag.), publicată în 
1955 în limba franceză în oraşul Lund 
din Suedia, sublinia că studiul istoric 
şi comparativ al limbilor romanice în 
general şi al fiecărei limbi romanice 
în parte, fără a ţine cont de ambele 
Romanii (cea de vest şi cea de est), 
trebuie considerat nu numai incom- 
plet, ci chiar şi zadarnic. În legătură 
cu aceasta savantul suedez recurgea 
la o comparaţie plastică. E ca şi cum, 
lucrînd la o masă cu patru picioare, 
tîmplarul s-ar mulţumi s-o lase doar 
cu trei. În aceeaşi situaţie s-ar afla un 
romanist care în studiul său istoric- 
comparativ, studiind limbile romanice, 
alături de cele trei limbi principale su- 
rori (franceza, spaniola, italiana), n-ar 
vorbi şi de a patra — „limba română, 
care, în opinia romanistului german 
W. Meyer-Lubke, „arată caracterele 
romanice, ba încă le arată în multe 
privinţe mai curate decît celelalte 
limbi romanice. Limba poporului 
român prezintă în chipul cel mai ne- 
tulburat dezvoltarea de la graiul latin 
spre cel romanic”. 

Nu mai vorbim de atenţia ce i se 


acordă Republicii Moldova în prezent 
în plan internaţional, cînd — prima 
dintre ţările C.S.I. — a fost primită 
în Consiliul Europei, organism în 
care reprezentanţilor ţării noastre 
li se fac traduceri nu în pretinsa 
limbă moldovenească, ci în limba 
română, pentru că integrarea în 
structurile europene necesită mij- 
loace adecvate de limbă care să 
redea această opţiune strategică 
fundamentală, iar ştiinţa lingvistică 
urmăreşte crearea condiţiilor optime 
pentru realizarea acestui obiectiv. 

Cred că în condiţiile actuale 
se impune, poate mai mult decît 
oricînd, concilierea părţilor antagonis- 
te ale cercurilor politice din republica 
noastră în problema denumirii limbii. 
Vehicularea ideii despre un eventual 
referendum în această privinţă este 
absurdă, deoarece ar însemna ca o 
problemă strict ştiinţifică să fie solu- 
ţionată de oameni care se orientează 
poate mai puţin în asemenea domenii 
teoretice şi istorice complicate. Să 
ne închipuim pentru moment că s-ar 
declara un „sfat cu poporul” în privinţa 
sistemului heliocentric şi cel geocen- 
tric ale universului. Cum credeţi, mulţi 
dintre oamenii simpli s-ar decide să-l 
voteze pe Mikolaj Kopernik? Cred că 
nu, deoarece în concepţia populară 
pînă astăzi soarele merge pe cer de 
la răsărit spre apus într-un rădvan 
tras de cai albi. 

Şi mai este ceva. La referen- 
dum sînt chemaţi să se pronunţe toţi, 
toată populaţia. Ca să determinăm 
numirea limbii populaţiei majorita- 
re, trebuie să apelăm la alogeni? 
Nu e curios? 

5. Încheind, consider că atri- 
buirea denumirii de limbă română 
pentru noţiunea de limbă literară, 
oficială în Republica Moldova, nu 
ştirbeşte cu nimic nici autoritatea, 
nici demnitatea nimănui. Dimpo- 
trivă, urmăm calea de dezvoltare 
firească a oricărui popor, despre 
care M. Eminescu scria: „Măsurariul 
civilizaţiei unui popor astăzi este o 

limbă sonoră şi aptă a exprima prin 
sunete -— noţiuni, prin şir şi accent 
logic — cugete, prin accent etic — sen- 
timente”. În realizarea acestui scop 
în zilele noastre apare cu evidenţă 
rolul decisiv al limbii române literare 
ca factor de cultură, de dezvoltare 
a terminologiei ştiinţifice şi tehnice, 
de diversificare stilistică. Îi urmăm 
în această privinţă pe predecesorii 
noştri în utilizarea experienţei de 
perfecţionare a mijloacelor expresi- 
ve, pentru a ne situa alături de toate 
popoarele civilizate ale lumii. 

Confirmarea limbii române ca 
limbă literară în Republica Moldova 
nu lezează cu nimic sentimentul 
general uman şi conştiinţa naţională 
ale vorbitorilor, deoarece la formarea 
şi dezvoltarea limbii române literare — 
alături de scriitorii şi oamenii de cultu- 
ră munteni şi ardeleni — au contribuit 
în mod substanţial, cum am arătat 
mai sus, şi cei moldoveni, inclusiv 
cei originari din Basarabia (A. Donici, 
Al. Russo, B.P. Hasdeu, A. Mateevici, 
C. Stere ş.a.). Afară de aceasta 
rămîne în vigoare forma vie a gra- 
iurilor moldoveneşti, dar fără acele 
denaturări care i s-au atribuit în mod 
dăunător în diverse perioade. 

Dacă tindem să mergem pe 
calea progresului economic, so- 
cial, politic, tehnico-ştiinţific, cul- 
tural, e cazul să milităm şi pentru 
mijloace de exprimare adecvate, 
pentru o limbă care să corespundă 
epocii în care trăim, numind aceas- 
tă limbă cu numele ei adevărat. Să 
nu ne ascundem după deget, ci să 
privim realitatea în mod cinstit, aşa 
cum este. E vorba şi de o îmbinare 
fericită a formei denominative cu cea 
a conţinutului, doar nimeni nu se mai 
îndoieşte acum că în estul Europei nu 
există decît o singură limbă romanică. 


La sfîrşitul acestei comunicări 
aş dori să amintesc un fapt din tre- 
cutul istoric îndepărtat. A fost întrebat 
odată Alexandru Macedon cum de a 
supus el toată lumea cunoscută pe 
acele timpuri, nimeni pînă atunci ne- 
reuşind să facă acest lucru. Împăratul 
a răspuns: „Avut-am patru ajutoare 
cu mine: unul — cuvîntul dulce; altul 
— mîna întinsă prieteneşte; altul — ju- 
decata dreaptă; altul — iertarea celor 
greşiți. Cu aceste ajutoare am supus 
toată lumea”. 

Noi astăzi nu vrem să cucerim 
lumea, dar ca să ne înţelegem — noi 
înde noi — sîntem în stare? Să cu- 
getăm cu toată înţelepciunea. Dacă 
toţi, cum declarăm în ultimul timp, 
recunoaştem unitatea limbii, trebuie 
să mărturisim şi unitatea denumirii ei, 
cum apare ea în toate statele unde 
are circulaţie această limbă (Româ- 
nia, Republica Moldova, Ucraina, 
Rusia, Serbia, Bulgaria, S.U.A. etc.). 
Este o denumire absolut justificată 
Ştiinţific, pe care a acceptat-o o lume 
întreagă, denumire precisă, corectă, 
durabilă — limba română. 

Reformularea cuvenită a Ar- 
ticolului 13 din Constituţie va servi 
drept chezăşie pentru însuşirea unei 
limbi literare (scrise şi orale) în for- 
mele cerute de normele respective cu 
toată terminologia ştiinţifică, tehnică, 
culturală, adecvată exigenţelor con- 
temporaneităţii. 


Limba Română, 

nr. 4 (22), 1995, p. 10-19. 
Comunicare prezentată 

la Conferinţa ştiinţifică 
„Limba română este numele 
corect al limbii noastre”, 
Chişinău, 20-21 iulie 1995 

Rajmund PIOTROWSKI 


O LIMBĂ CU DOUĂ 
DENUMIRI? 


După părerea mea, discuţia 
legată de formularea Articolului 13 din 
Constituţia Republicii Moldova cu privi- 
re la denumirea corectă a limbii folosite 
în Moldova are trei aspecte: 

1) aspectul ştiinţific, mai exact, 
istorico-lingvistic; 

2) aspectul politico-cultural; 

3) aspectul economico-prag- 
matic., 

In ceea ce priveşte primul aspect, 
noi, lingviştii, sîntem cu toţii de acord că 
limbajul, vorbirea fiecărui popor se pre- 
zintă minimum sub două forme: primo, 
cea a limbii vorbite, nereglementate, 
dialectale, şi, secundo, cea a limbii 
literare, care e forma unei norme supe- 
rioare a acestei limbi comune. 

Norma aceasta se numeşte limbă 
standard, ea serveşte drept limbă de 
stat şi de cultură, propagată prin inter- 
mediul şcolilor, prin manuale, publicaţii, 
presă etc. 

Domnii academicieni Nicolae 
Corlăteanu şi Silviu Berejan au demon- 
strat în mod convingător că fenomenul 
lingvistic pe care îl marcăm prin glotoni- 
mul (expresia) „limba moldovenească” 
sau, mai exact, „graiul moldovenesc” 
este forma vorbită a idiomului romanic 
de pe teritoriul Republicii Moldova. 

Adoua formă a acestui idiom este 
limba standard, care e identică — în 
ceea ce priveşte gramatica, vocabu- 
larul, alfabetul şi ortografia — cu limba 
standard de la vest de Prut, adică limba 
română. 

Din aceste motive nu putem 
confunda tipul de vorbire ierarhic 
subordonat — graiul moldovenesc — cu 
limba română literară ca tip de vorbire 
supraordonat, nu putem utiliza deci 
două sintagme — limba moldovenească 
şi limba română — pentru marcarea unei 
singure noţiuni: una — limba română — 
pentru România şi alta — limba moldo- 
venească — pentru Republica Moldova. 

Abordînd termenul limba moldo- 
venească, ne-am îngădui să facem o 
paranteză, care nu se leagă propriu-zis 
de tema noastră. După cum ştiţi, în 


Transnistria şi în Ucraina învecinată 
limbajul moldovenesc se transformă, 
pas cu pas, într-un jargon mixt slavo-ro- 
manic cu utilizarea curentă a unor fraze 
de tipul: „M-am prostudit şi căşleiesc, 
c-o fost morozu mari”. Poate cîndva, 
în viitor, în cazul în care va apare un 
scriitor de talia lui A. Puşkin sau W. 
Shakespeare, ce va putea ridica acest 
grai mixt la nivel de limbă literară stan- 
dard, vom putea introduce glotonimul 
„limba moldovenească” pentru o nouă 
limbă literară slavo-romanică standard. 
Bineînţeles că astăzi aceasta este o 
ipoteză fantastică. 

Aşa se prezintă pe scurt esenţa 
aspectului istorico-lingyvistic al discuţiei 
noastre. 

Să trecem acum la aspectul politi- 
co-cultural al problemei. Situaţia cu două 
denumiri pentru cele două manifestări 
ale limbii naţionale — cea vorbită şi cea 
de stat — este tipică pentru întreaga lume 
romanică. De exemplu, cetăţeanul italian 
din Roma la întrebarea ce limbă vorbeşte 
va răspunde că el „parla romano, no 
italiano”, cel din Napoli va răspunde „io 
parlo napolitano, no italiano”. Dar dacă îl 
întrebaţi ce limbă învaţă fiul său la şcoală 
sau care este limba oficială a statului, itali- 
anul va răspunde că, desigur, nu este nici 
romana, nici napolitana, ci limba italiană. 

Aceeaşi situaţie e caracteristică 
pentru Spania şi pentru America Latină. 
Cetăţeanul spaniol din Castilla (centrul 
Spaniei) va spune că el „habla cas- 
tellano, no español”, cel din provincia 
Aragon — că vorbeşte aragoneza, cel 
din Bolivia — că vorbeşte boliviana. Tot- 
odată, fiecare cetăţean latino-american, 
ca şi cel din Spania, ştie că limba stan- 
dard (de stat şi de şcoală) este pentru el 
limba spaniolă. Acest fapt nu afectează 
suveranitatea Boliviei, Argentinei sau a 
Mexicului şi în nici un caz nu jigneşte 
mîndria naţională a bolivianului sau a 
mexicanului. 

Mai mult decît atît, unitatea limbii 
standard cimentează unitatea culturii şi 
a literaturii ibero-romanice, tot aşa cum 
limba română standard cimentează lite- 
ratura dacoromână, începînd cu Coresi 
sau Miron Costin şi pînă la Sadoveanu 
sau Panait Istrati. 

Trecînd la cel de-al treilea aspect 
al problemei noastre, am vrea să sub- 
liniem că utilizarea glotonimului limba 
moldovenească creează o confuzie 
periculoasă în relaţiile cu statele din 
Apus, ba chiar creează nişte bariere 
economice. lată o pildă: în luna mai am 

efectuat o vizită în Statele Unite, unde 
am dus cu reprezentanţii firmei IBM — 
cea mai mare companie producătoare 
de computere - tratative financiare cu 
privire la alcătuirea programelor pentru 
traducerea computerizată din limbile 
europene. 

Printre altele, a venit vorba des- 
pre programele pentru limba română. 
Am spus că în România nu există 
nici un colectiv care ar fi capabil de a 
compune programe corespunzătoare. 
Unicul colectiv care e competent în 
problemele traducerii mecanizate din 
română în limba engleză şi invers este 
grupul de cibernetică de la Universita- 
tea Tehnică din Chişinău sub conduce- 
rea dlui profesor Anatol Popescu şi a 
dnei conferenţiare Vera Goncearenco. 
Şi atunci, pe neaşteptate, unul dintre 
interlocutori a replicat: „Dar eu am auzit 
că la Chişinău, în Republica Moldova, 
se utilizează nu limba română, ci limba 
moldovenească”. 

Nu ştiu dacă am reuşit să-i conving 
pe interlocutorii mei, deşi le-am explicat 
că limba română şi limba moldoveneas- 
că sînt denumiri ale aceleiaşi limbi. 
Americanul continua să persevereze 
spunînd că, în conformitate cu Consti- 
tuţia statului, limba oficială în Moldova 
este cea moldovenească şi ei nu sînt 
siguri că algoritmul pentru traducerea 
computerizată a textelor moldoveneşti 
va prezenta interes pentru firma IBM. 
Vedeţi ce consecinţe neaşteptate pro- 
voacă un termen neadecvat? 

Aş mai adăuga la cele spuse 
că termenul „limba moldovenească” 
are o istorie mai veche pe teritoriul 
Basarabiei. Acest termen a fost un 
instrument al politicii imperiale ţariste, 
iar apoi al politicii imperiale staliniste- 
bolşevice. Menirea acestui instrument 
era de a izola Basarabia, iar mai tîr- 
ziu — Republica Moldova de arealul 
românesc. Indiferent de caracterul 
„argumentelor” lingvistice invocate, 
false sau neîntemeiate, scopul era 
limpede. Oamenii de ştiinţă au con- 
ştientizat întotdeauna acest adevăr, 
reliefat cu pregnanţă în special după 
evenimentele din '89-'90. Personal, 
eu nu pot nicidecum înţelege atitu- 
dinea acelor locuitori şi purtători ai 
limbii care insistă cu îndărătnicie 
asupra folosirii glotonimului „limba 
moldovenească”. 

E important să avem în vedere, 
aşa cum am menţionat mai sus, că 
unitatea limbii literare standard implică 


şi unitatea procesului cultural şi literar 
al statelor care au aceeaşi cultură. 

In cazul nostru, limba română are 
rolul de integrare şi cimentare a întregii 
culturi româneşti ori, dacă vreţi, dacoro- 
mâne, începînd de la Coresi sau de la 
Miron Costin şi continuînd cu scriitorii 
clasici din cele trei Principate, apoi cu 
scriitorii contemporani din România şi 
Republica Moldova. 

Din acest considerent cred că 
problema denumirii limbii trebuie 
scoasă de pe ordinea de zi. Există alte 
probleme mult mai complicate, de ordin 
social şi economic, a căror soluţionare 
va solicita eforturi mult mai mari. În 
cazul problemei limbii lucrurile sînt 
limpezi: limba literară, scrisă, ofici- 
ală este una — limba română. 

Unii întreabă de ce continuă 
aceste discuţii interminabile despre 
denumirea limbii. Răspund: mulţi dintre 
cetăţenii Moldovei — eu am lucrat aici şi 
cunosc situaţia — mai judecă după cala- 
poadele propagandei staliniste, cînd se 
făcea tot posibilul pentru a-i contrapune 
pe moldoveni şi români. Imi amintesc de 
anii '50, după moartea lui Stalin, cînd 
se vehicula ideea că cel mai temut 
duşman ai poporului moldovenesc 
şi al R.S.S.M. este România, deşi 
această ţară atunci făcea deja parte din 
blocul comunist. Din păcate, această 
mentalitate cultivată premeditat de- 
cenii în şir este încă vie şi continuă 
să influenţeze negativ societatea. 

Consider că această conferinţă va 
ajuta multora să înţeleagă adevărul des- 
pre limba şi istoria locuitorilor republicii, 
va determina deplasarea accentului de la 
denumire la cultivarea limbii române. Or, 
realitatea cea mai tristă e că foarte 
multă lume, chiar şi din rîndul inte- 
lectualilor, nu poate întocmi corect 
un document. Într-o stare catastro- 
fală se află terminologia naţională. 
In această direcţie sînt necesare 
eforturi imense. 

Introducerea în Constituţia Repu- 
blicii Moldova a modificărilor de rigoare 
privind denumirea corectă a limbii de 
stat ar înlesni funcţionarea nestinghe- 
rită a acesteia. 


Limba Română, 

nr. 4 (22), 1995, p. 25-28. 
Comunicare prezentată 

la Conferinţa ştiinţifică „Limba română 
este numele corect al limbii noastre”. 
Chişinău, 20-21 iulie 1995 

Stanislav SEMCINSKI 


CU PRIVIRE 

LA NECESITATEA 
DE A REVENI 

LA DENUMIREA 
TRADIŢIONALA 
A LIMBII 
MOLDOVENILOR 


Remarcabilul lingvist contem- 
poran, originar din Moldova, Eugen 
Coşeriu menţiona într-o lucrare pu- 
blicată în 1958: „Orice obiect (cîine, 
cal, sabie) poate fi conceput uneori 
drept „obiect istoric”, manifestîn- 
du-se ca nume propriu. În ceea ce 
priveşte limbile, acest lucru are loc 
întotdeauna şi neapărat; nu există 
limbă care nu şi-ar avea propria 
sa denumire. S-ar putea obiecta 
că limbile sînt numite cu numele 
popoarelor; dar aceasta nu este 
o regulă, istoriceşte nu popoarele 
sînt cele care determină denumirea 
limbilor, ci dimpotrivă”. 

Acest gînd a fost expus cu 
altă ocazie, dar este în raport di- 
rect cu problema pusă în discuţie 
aici, pentru că denumirea limbii nu 
întotdeauna provine de la numele 
poporului care utilizează această 
limbă. Pot fi aduse numeroase 
exemple de acest fel. Cei interesaţi 
pot consulta ediţia enciclopedică 
publicată de către cunoscutul etno- 
graf I.V. Bromlei, în care se spune 
că „se întîlnesc foarte multe cazuri 
cînd mai multe popoare vorbesc 
una şi aceeaşi limbă”?. 

Pentru toţi este cunoscut 
faptul că în limba engleză, sau 
în variantele ei locale, vorbesc 
englezii, americanii din S.U.A., an- 
glo-canadienii, anglo-australienii, 
anglo-neozeelandezii, anglo-afri- 


canii, mai multe popoare ale ţărilor 
din Bazinul Caraibelor şi alte cîteva 
etnii. Limba spaniolă se vorbeşte nu 
numai în Spania, ci şi într-o bună 
parte a ţărilor din America Latină, 
limba portugheză este vorbită nu 
numai de către portughezi, ci şi de 
către poporul brazilian, precum şi de 
un şir de popoare africane, tot aşa 
cum limba germană este limbă ofici- 
ală în Germania, Republica Austria, 
Confederaţia Elvețiană, Marele Ducat 
de Luxemburg, chiar şi în Regatul 
Belgiei. Pot fi aduse aici şi exemple 
inverse mai puţin cunoscute, cum 
ar fi poporul mordvin din Federaţia 
Rusă, care vorbeşte limbile erza şi 
mokşa, poporul denumit abung din 
Indonezia, care vorbeşte limba lam- 
pung, poporul baghirmi din Ciad, 
care vorbeşte limba tar-barma, 
poporul ovâmbo din Namibia şi 
Angola, care vorbeşte limba donga, 
poporul moshi, care locuieşte în trei 
ţări ale Africii şi vorbeşte limba more 
(moore), tamangii din Nepal, care 
vorbesc limba murmi, etc., etc. Deci 
nu sînt rare cazurile cînd denumirea 
ţării sau a poporului nu coincide cu 
denumirea limbii. 

Rămiîne totuşi întrebarea: cum 
trebuie să fie denumită limba de stat 
(oficială) a Republicii Moldova? 

Nu este pentru nimeni un se- 
cret faptul că, din punct de vedere 
structural, limba literară a populaţiei 
majoritare din Moldova nu se deo- 
sebeşte prin nimic de limba română. 
Pînă nu demult deosebirea consta 
în utilizarea unor grafii diferite — la- 
tină în România şi rusă în Moldova. 
Această deosebire actualmente nu 
mai există. Cu toate acestea, în vir- 
tutea inerţiei, se menţine denumirea 
„limba moldovenească”, care este 
consfinţită prin Art. 13 din Constituţia 
Republicii Moldova. 

Există oare argumente ştiinţifice 
pentru o astfel de denumire a limbii 
de stat din Moldova? 

După părerea noastră, aseme- 

nea temeiuri ştiinţifice nu sînt mai 
multe decît pentru a denumi „aus- 
triacă” limba germană din Austria, 
„argentiniană” — limba spaniolă din 
Argentina, „australiană” — limba en- 
gleză din Australia. Dimpotrivă, există 
argumente ştiinţifice pentru a denumi 
această limbă română, deoarece 
limba întrebuințată în calitate de lim- 
bă de stat în Moldova reprezintă de 
facto una din formele de existenţă 
ale limbii române contemporane. 

Din cele mai vechi timpuri 
identitatea limbii pe teritoriile est- 
romanice dunărene era limpede 
nu numai pentru purtătorii limbii, 
ci şi pentru vecinii acestora. Slavii 
de răsărit, în particular ucrainenii, 
îi numeau pe timpuri cu un singur 
nume atît pe locuitorii Moldovei, cît 
şi pe cei din Valahia, chiar şi pe o 
bună parte din locuitorii Transilvani- 
ei; toţi erau pentru ei volohi (valahi). 
Domnitorul Moldovei Ştefan cel Mare 
era pentru ucraineni Credan BoeBon 
BONOCKUH („Ştefan voievod al Valahi- 
ei”), iar Moldova era numită Valahia, 
locuitorii ei — volohoveni, adjectivul 
voloskiî, valaski avea semnificaţia 
„ceea ce ţine de principatul Moldovei”. 
O asemenea întrebuințare a cuvinte- 
lor este atestată de nenumărate ori în 
documentele istorice. 

Despre ce ne vorbeşte acest 
fapt? El demonstrează că ucrainenii 
îi identificau pe moldoveni, tran- 
silvăneni şi munteni după limbă. 
În sprijinul acestui argument pot fi 
aduse cuvintele cunoscutului ling- 
vist ucrainean O. Strijak din cartea 
apărută recent la Kiev: „În Ucraina 
de răsărit erau numiţi volohi moldo- 
venii şi românii”. Îmi permit să pre- 
cizez că o asemenea situaţie exista 
nu numai în Ucraina de Răsărit, ci şi 
în cea de Apus, unde, conform aşa- 
zisului „drept voloh”, erau numeroase 
aşezări ale originarilor din Moldova, 
Bucovina, Maramureş şi Transilvania, 
aşezări situate în regiunea huțulilor şi 
în regiunea subcarpatică pe pămîn- 


turile ucrainene şi mai departe spre 
vest pe pămînturile poloneze, slovace 
şi morave. 

O asemenea identificare a 
fost moştenită din timpul limbii 
protoslave (slave comune), în care 
voloh (Bonxb) însemna „om care 
vorbeşte o limbă latină (romanică). 
Slavii au împrumutat această denu- 
mire de la germani, care, după cum 
se vede, printre primii i-au numit pe 
latinofonii din fostul Imperiu Roman 
cu numele de volcae pe care îl purtau 
nişte triburi de origine celtică. Însă 
această denumire figura şi în limba 
greacă, în care BĂâxoo ca denumire 
a populaţiei est-romanice exista încă 
în sec. al XI-lea şi chiar mai înainte. 

À propos, ceea ce şi-a găsit 
reflectare în limba ucrainenilor şi 
în cea a grecilor era cunoscut şi în 
Europa Occidentală. Aici învățații 
din Evul Mediu vorbeau despre 
identitatea limbii moldovenilor şi a 
locuitorilor Valahiei. A se vedea, de 
exemplu, menţiunea lui Nicolaus 
Olahus formulată în limba latină 
încă în 1536: „Lingua, ritu, religi- 
one eadem Moldavi utuntur, qua 
Transalpini; vestitu aliqua ex parte 
differunt” („moldovenii utilizează 
aceeaşi limbă, aceleaşi obiceiuri şi 
religie ca şi valahii; se deosebesc 
puţin între ei numai prin veşminte”. 

Populaţia Europei de Sud- 
Est, constituită din descendenţii 
purtătorilor de limbă latină, ce s-a 
transformat treptat în una din lim- 
bile romanice — româna, folosea 
adjectivul romanus pentru a se 
autoidentifica, acest cuvînt intrînd în 
diverse opoziții semantice. Mai întîi 
a existat opoziţia romanus -— barba- 
rus (conform apartenenţei de stat): 
romanus era din Imperiul Roman, 
ulterior din Imperiul Roman de Răsă- 
rit, în timp ce barbarus nu aparţinea 
acestui Imperiu. 

Apoi s-a dezvoltat opoziţia 
conform apartenenţei la religia 
creştină: romanus era creştin (comp. 

român „creştin”), în timp ce barbarus 
sau paganus era păgiîn. (Printre alte- 
le, chiar grecii au renunţat la numele 
lor străvechi de elini în folosul cuvîn- 
tului romei. Romei însemna locuitor 
al Imperiului Roman de Răsărit şi 
totodată creştin, în timp ce elinii 
erau păgîni.) 

Concomitent la est-romanici 
a apărut şi opoziţia semantică con- 
form limbii de comunicare: romanus 
era purtătorul limbii latine, în timp ce 
barbarus vorbea în limba „barbară” 
(BapBapoş), în greceşte însemna 
„bîlbîit”, „gîngav”; o asemenea atitu- 
dine faţă de purtătorii altor limbi era 
caracteristică şi strămoşilor slavi, căci 
ei se considerau stăpînii cuvîntului — 
cnoBenHe, în timp ce ceilalţi erau 
HEMLIbl („HeMbie”, adică „muţi”), ei 
nu cunoşteau limba slavă. 

La toate acestea ar mai fi de 
adăugat că semnificaţia adjectivului 
romanus s-a complicat din cauză că 
limba est-romanicilor nu era limba 
serviciului divin în biserică. Avea 
dreptate A. Mateevici cînd spunea: 
„Limbile slavă şi greacă erau numite 
limbi sfinte (sacre), în timp ce limba 
populară era considerată o limbă 
simplă, românească”. 

Anume în această perioadă 
în limba est-romanicilor au apărut 
noile cuvinte: adjectivul romanis- 
cus (românesc, de aici limba ro- 
mânească) şi adverbul romanisce 
(româneşte). Sufixele -esc, -eşte 
au fost şi rămîn a fi foarte productive 
pe teritoriul Romaniei Orientale, cf. 
adjectivele latineşti daciscus, thra- 
ciscus, frigiscus, huniscus, în a 
căror derivare un rol definitoriu l-a 
jucat sufixul tracic care avea echiva- 
lente analoage în limbile germanice, 
baltice, slave, celtice, italice, greceşti. 

În afară de aceasta, est-romani- 
cii creează încă un cuvînt pentru de- 
numirea limbii lor — românie — similar 
cu: grecie, egiptenie, elinie, jidovie, 
lătinie, nemţie, sîrbie, slovenie, ungu- 
rie, frîincie. Acest cuvînt este atestat la 


Miron Costin: „se află scris lătineşte 
Traiani aeterna columna pe româ- 
niia a lui Traian, vecinicul stîlpul”. Îi 
atestăm de asemenea la Dosoftei: 
„românia nu se potriveşte cu sîrbia”. 
Îl aflăm şi la Gh. Asachi: „fabule ale- 
se pe românie aduse” (1836); la A. 
Russo cu sensul de „limba română”, 
„românofonie” (românie). 

Cuvîntul românie s-a păstrat 
pînă în a doua jumătate a secolului 
trecut, cînd a ieşit din uz, deoarece 
a coincis cu denumirea statului ro- 
mânesc. 

Pe lîngă aceasta, est-romanicii 
aveau şi verbul a români „a schim- 
ba (a transforma) în conformitate 
cu legile limbii române”, care, la D. 
Cantemir, de exemplu, apare ca sino- 
nim absolut cu verbul a moldoveni; 
cf. cuvinte... a le moldoveni sau a le 
români sileaşte (din prefața a doua la 
Istoria ieroglifică). 

Astfel, est-romanicii (volohii) 
întrebuinţau cuvintele românesc, 
româneşte pentru a-şi denumi pro- 
pria limbă şi propria vorbire. lată de 
ce publicaţia lui Gh. Asachi apărută 
la 1 iunie 1829 se numea „Albina ro- 
mânească”, iar suplimentul apărut la 
1 iulie 1838 — „Alăuta românească”. 

În acelaşi timp, pentru a se crea 
o concurenţă reuşită între teatrul 
românesc şi cel francez, Teatrul Na- 
tional din laşi era obligat ca în fiecare 
săptămînă, paralel cu 3 spectacole în 
limba franceză, să pună în scenă unul 
în limba română. Cărţile în Moldova 
erau traduse „în limba românească”; 
face în cazul acesta să ne mirăm că 
prima carte moldovenească tipărită 
se numea Carte românească de 
învăţătură (laşi, 1643)? 

Ce-i drept, există mărturii că la 
începutul sec. al XIX-lea unii boieri 
moldoveni şi oameni aparţinînd pătu- 
rii de mijloc au început să-şi numeas- 
că limba „limba moldovenească”, 
deşi ţăranii simpli continuau s-o 
numească „limba românească”. O 
atare întrebuințare a cuvintelor este 

rezultatul modificării semantice care 
s-a produs în structura semantică a 
cuvîntului român > rumân, conceput 
de la o vreme, mai întîi în Valahia, 
ca „iobag”, „serv”. Expresia „limba 
moldovenească” a apărut ca urmare 
a tendinței ce se manifesta sporadic 
de a denumi limba cu numele ţării sau 
al poporului care o vorbeşte. 

Astfel, moldovenii numesc lim- 
ba oficială a Finlandei limba finlande- 
ză după denumirea ţării (şi nu limba 
fină), denumirea rusească limba irlan- 
deză (în loc de iră) este formată tot de 
la denumirea ţării; de la denumirea in- 
sulelor Aleute a provenit şi denumirea 
limba aleută (în loc de unangană). Pe 
timpuri în Rusia, care nu recunoştea 
limba ucraineană, se vorbea despre 
un grai malorus (de la denumirea Ma- 
laia Rossia). Anume aşa, după cum 
se vede, a luat naştere şi expresia 
„limba moldovenească”, dar ea nu 
poate desemna limba literară. 

În primii ani după ocuparea 
Basarabiei în Rusia era recunos- 
cută denumirea tradiţională a limbii 
literare de „limbă românească”. În 
1816, la Chişinău, a văzut lumina ti- 
parului o Carte de rugăciuni, tipărită 
în „româneşte în exarhiceasca tipo- 
grafie a Basarabiei pentru bisericile 
şi preoţii moldoveni”. În 1817 a fost 
editat în „rumâneşte” şi Ceaslovul. 
Pe Noul şi Vechiul Testament, edi- 
tat în 1819 la Sankt-Petersburg, era 
indicat „tălmăcire românească”. În 
1823 la Chişinău vede lumina tipa- 
rului cartea O monre npecBnTepoB 
nepeg Haponom, care „s-au tălmăcit 
pi limba românească de pre cea în 
grafie latină”! În sfirşit, în 1827 la 
Sankt-Petersburg iese de sub tipar 
Gramatica rusască şi românească 
a lui Ştefan Margela. 

Mai apoi adjectivul „româ- 
nească” iese din uz, fiind înlocuit 
prin adjectivul „moldovenească”. În 
cele din urmă s-a ajuns la aceea că 
persoanele ce nu erau la curent cu 
situaţia reală au început să creadă 


că limbile română şi moldovenească 
sînt limbi absolut diferite. Dar, din 
punct de vedere lingvistic, expresia 
„limba moldovenească” estompea- 
ză identitatea limbii române litera- 
re, din Moldova, şi din România. 
Această îmbinare de cuvinte creea- 
ză impresia greşită că am avea dea 
face cu diferite obiecte de cercetare 
lingvistică a limbii literare în Româ- 
nia şi în Moldova, pe cînd e vorba 
de unul şi acelaşi obiect. 

În temeiul celor spuse consi- 
der extrem de oportună propunerea 
Preşedintelui Mircea Snegur privind 
revizuirea Art. 13 al Constituţiei 
Republicii Moldova şi restabilirea 
denumirii tradiţionale a limbii mol- 
dovenilor — limba română. 

Alexandru DÎRUL, 
lon EŢCU 


CUM A FOST IMPUSĂ 
DENUMIREA „LIMBA 
MOLDOVENEASCA” LA 
EST DE PRUT? 


Astăzi, cînd s-a ajuns cu chiu, 
cu vai la înţelegerea faptului că lim- 
ba vorbită de băştinaşii din partea 
stîngă a Prutului este identică, ca 
substanţă, cu limba vorbită de băş- 
tinaşii din partea dreaptă a Prutului, 
cînd mărul discordiei îl constituie 
doar denumirea acestei limbi aici, în 
Republica Moldova, e mai mult ca 
firească întrebarea: de ce se insistă 
cu atîta înverşunare asupra glotoni- 
mului „limbă moldovenească” anume 
aici, la est de Prut, unde băştinaşii 
sînt în număr de circa 2,8 milioane, 
şi nu în Moldova de cealaltă parte a 
Prutului, cu cele peste 8 milioane de 
băştinaşi, care după 1812 s-au aflat 
în condiţii mult mai favorabile păstrării 
specificului naţional moldovenesc, a 
conştiinţei de neam moldovenesc, 
într-un cuvînt, a moldovenismului 
tradiţional? 

Răspunsul corect îl vom găsi 
dacă ne vom aminti (lucru pe care, 
de altfel, n-ar trebui să-l uităm ni- 
ciodată!) de situaţia social-politică 
ce s-a creat pe teritoriul din stînga 
Prutului începînd cu anul 1812, cînd 
în ţinutul acesta, transformat într-o 
obişnuită gubernie rusească, drept 
limbă oficială era folosită limba rusă, 
aborigenilor permiţindu-li-se să folo- 
sească limba maternă ca mijloc de 
comunicare orală pe la bucătării şi 
în alte locuri mai retrase. Interesat 
în înstrăinarea nu numai fizică, ci şi 
spirituală a populaţiei din stînga Pru- 


tului de fraţii lor din dreapta Prutului, 
imperialismul rusesc a căutat prin 
toate mijloacele să inoculeze băşti- 
naşilor din est neîncredere, dispreţ şi 
duşmănie faţă de tot ce e românesc. 
În Transnistria sovietică vorbirea 
dialectală moldovenească a fost ofi- 
cializată ca „limbă moldovenească” cu 
scopuri politice necamuflate. Cităm 
din raportul tov. Holostenko, secretar 
al comitetului regional moldovenesc al 
PC(b) al Ucrainei, la Conferinţa a IV-a 
regională din 1927: „Bene 3annmaacb 
HaUHOHaNbHbIM CTPOHTENbCTBOM 
3necb, Ha HblHeuiHei Teppuropuu 
MonnaBckoi Pecny6nuku, HU B KoeM 
cnyuae Henb3A 3aGbiBaTb O Tex nep- 
CNEKTUBAX, KOTOPble Mbl NMEEM B 
BeccapaGuu, n6o Hawa rpannua — He 
DHecTp, a MpyT. [losromy Bca Hawa 
paGora B 3roW o6nacTn nonxHa GbiTb 
nocTpoena Takum 06pa3omM, YTO6bI 
He 3aMKHyTBCA B TO Teppuropw, 
KOTOpYIO Mbl ceňyac nMeem, a Bcerna 
NOMHMTb, 4TO paGora no HaunoHanb- 
HOMYy CTPOUTENbCTBy B Gynyuem 
GyneT npoxognTb Takxe n cpenu 
MONAaBaH (n Ap. HaunoHanbHocTei), 
Hacenatouux BeccapaGuro. Korna mbi 
pewaem uenbii pAg npakrnueckux 
BONPOCOB MONAaBaHun3aunu, Mbl 
DonxHbl 06 3ToM noMHuTb” (Kynb- 
Typa MonnasBuu 3a robi COBETCKOA 
Bnacru. TOM |, 4. |, KiwmHeB, 1975, 
cTp. 147). 

Procesul acestei „moldavani- 
zaţii” a căpătat o amploare atit de 
mare şi o semnificaţie politică atît de 
categorică, încît doar recunoaşterea 
faptului că ştii româneşte putea avea 
urmări dintre cele mai grave, atrăgînd 
după sine acuzaţia că eşti „duşman 
al norodului”. 

E semnificativă în sensul acesta 
confesiunea aceluiaşi tov. Holos- 
tenko: „MonaaBane — 3To ocoGaa Ha- 
PONHOCTE, Pa3BHBaBIaACA CTONETNA 
B OCOGbIX yCNOBUHAX N cehuac He NME- 
oaa HHUero OGLUEro C PyMbIHCKOA. 

A npuBeny KoHKpeTHbii npumMep. 
Bo3bmnTe MmongaBaHnHa Knopa, 
ByyyukaHy n Apyrnx, CMAALNX Ha 
napTkoHpepenuuu, n cnpocnTe, NO- 
HAMaIOT NN OHN PyMBIHCKUA A3bIK? 
Mbi c Knopom Kak-To roBopnnn no 
3TOMY NOBOAYy. A ckasan, 4TO korga 
Gepy PyMbIHCKy!o ra3eTy, TO eë npe- 
kpacHo noHumar, a Knop He no- 
HnMaeT. Tak ecnu OH PyMbIH, KaK 
XE OH He NOHUMaeT cBoero pog- 
HOro A3bika? VN BO3bMmnTe nro6oro 
CHNALIEro 3necb MonnaBaHuHa, n 
OH BâM CKaXET, YTO NO-PyMbIHCKU 
He noHumaer”. Fireşte, Chioru nu-şi 
putea permite ceea ce-şi permitea 
secretarul comitetului regional. 

După cum se ştie, în 1940 şi 
apoi după 1944 campania împotriva 
acestor „duşmani ai norodului” s-a 
deplasat în Basarabia. În lipsa unei 
intelectualităţi băştinaşe care ar fi 
putut opune o cît de mică rezistenţă, 
dar care reuşi să se salveze evacu- 
îndu-se peste Prut, regimul sovietic 
n-a întîmpinat, practic, nici un fel de 
greutăţi în „munca” de moldovenizare 
a basarabenilor ameninţaţi cu depor- 
tări şi exterminări nemaipomenite pe 
aceste meleaguri. Propagarea ostili- 
tăţii se făcea pe cele mai diverse căi. 
În învăţămînt, de exemplu, programe- 
le şcolare rezervau un loc destul de 
modest limbii (bineînţeles, moldove- 
neşti), literaturii (tot moldoveneşti) şi 
istoriei ținutului. În special, dacă ne 
referim la istorie, în şcoală se studia, 
în fond, istoria Rusiei (elevul moldo- 
vean putea să ştie chiar cîţi amanți 
a avut Ecaterina Il, dar ţinutul unde 
locuieşte el rămînea terra incognita, 
considerat oficial UCKOHHO pycckaa 
3emriA!), fără a i se comunica măcar 
cea mai elementară informaţie privind 
istoria propriului său neam. 

Este important de subliniat că 
în Bucovina, unde moldovenizarea ar 
fi fost în total dezacord cu interesele 
Ucrainei Sovietice, moldovenii au ră- 


mas la tradiționala convingere că vor- 
besc româneşte. Populaţia romanică 
din Bucovina şi din sudul Basarabiei 
considerîndu-se români, conduce- 
rea Ucrainei Sovietice spera că la 
o eventuală revendicare teritorială, 
opunîndu-i pe aceştia moldovenilor, 
s-ar putea tempera avîntul celor ce ar 
actualiza problema alipirii la Moldova. 

Dezmăţul dezlănţuit în anii '30 
în R.A.S.S.M. şi represaliile din 1940 
şi cele de după război în Basarabia 
au avut efectul scontat, „băgîndu-le 
minţile în cap” şi filologilor, care erau 
gata să recunoască nu numai legiti- 
mitatea termenului de limbă moldo- 
venească, ci chiar şi a celui de limbă 
tiraspolenească, dacă lucrul acesta 
li s-ar fi cerut. 

De abia prin anii '60, cînd au 
început să fie reabilitaţi cei ce-au 
contribuit la introducerea în 1932 în 
R.A.S.S.M. a alfabetului latin şi au re- 
uşit să publice cîte ceva din literatura 
clasică, fapt pentru care au şi fost de- 
claraţi „duşmani ai norodului”, filologii 
moldoveni au mai prins la curaj. 

Bineînţeles, toată campania 
de care s-a pomenit mai sus avea 
un solid suport politic. Tactica folo- 
sită de diriguitorii moldovenizatori 
era următoarea: mai întîi impuneau 
institutului respectiv o teză care tre- 
buia să fie fondată (în ce mod — nu-i 
interesa), urmînd ca apoi tot ei să 
facă trimitere la autoritatea ştiinţifică 
a institutului în cauză. 

Chiar şi unii dintre lingviştii cu- 
noscuţi din România au fost nevoiţi să 
declare, bineînţeles, nu fără ajutorul 
organelor de conducere, că recu- 
nosc existența limbii moldoveneşti. 
Pe fundalul recunoaşterii idiomurilor 
sud-dunărene (aromân, macedoro- 
mân şi istroromân, care, într-adevăr, 
au trăsături individualizatoare) drept 
dialecte ale limbii române afirmaţiile 
acestea păreau cel puţin deşănţate. 
Lingviştii din partea locului au încer- 

cat atunci să ridice idiomurile sud-du- 
nărene la rang de limbi, considerînd 
că în compania acestora indepen- 
denta „limbii moldoveneşti” ar arăta 
mai credibilă. Astfel numărul limbilor 
romanice urca la 13, pe cînd lumea 
ştiinţifică cunoaşte doar 9. 

Se protesta vehement cînd vreo 
enciclopedie străină sau vreun ma- 
nual editat în altă parte, enumerînd 
limbile romanice, nu pomenea de 
limba moldovenească sau menţiona 
că este numită moldovenească de 
localnici limba română vorbită în 
Basarabia. 

Oamenii care au urit tot ce e 
românesc şi n-au dorit să citească 
nimic din literatura românească se 
avîntau în discutarea problemelor 
de limbă, ce-i drept, preferînd să se 
folosească de limba fratelui mai mare. 

Şi de ce n-ar fi aşa dacă, după 
cum mărturisea acelaşi tov. Holos- 
tenko, „CraBunca Bonpoc n o pa3Bu- 
THU N033HU, NuTepaTypei n Boo6me 
MONAaBCKOĂ KynbTypbl. Bbino Gbi 
NPaBunbHoO, ecnu Obi Mbi cka3arnu: 
„LlaBaire cnenaem Tak: wmeerca 
Gonsmaa nureparypa B PyMbiHuu, 
BO3bMEM, NPUBbeM 3Ty NuTepaTypy 
n GynemM Ha HEĂ BOCNUTPIBaTb HaLuux 
MONAABCKNX NO3TOB, XyPHanNWcTOB 
n T.g.?” [lyma!o, uTo coBepiueHHo 
HenpaBunbHo. Mbi GONXHbI BOC- 
NnTbIiBaATb Hauly nogpacTtaioųyio 
MONgaBCKYIO MHTENNNTEHUNIO Ha 
KyNbType pyccKOň, yYKpPanHcKOňń, 
KOTOPaA ABNAETCA KynbTypoii noGe- 
DoHocHoro nponerapuara n pacrer 
n pa3BuBaerca no mepe Hamero co- 
ųnanbHoro crponrenbcrea. To xe n c 
LUIPACPTOM: NaTHHCKUĂ pPNÆT TPYAEH 
ana mongaBaHnHa, NoaTOMy ero npn- 
MeHeHue 3aTopMmo3nT pa6oTy”. 

Dacă e să facem abstracție de 
anumite interese politice, se pot invo- 
ca destule argumente care vorbesc 
în defavoarea folosirii termenului de 
limbă moldovenească pentru denumi- 


rea uneia dintre cele 9 limbi romanice 
care deserveşte populația romanică 
concentrată, în fond, la nord de Dună- 
re. După cum se ştie, limba naţională 
are mai multe forme de existenţă, 
printre care principalele sînt: vorbirea 
literară, vorbirea dialectală, vorbirea 
argotică şi vorbirea orală neîngrijită. 
Acestea deservesc diferite sfere de 
activitate socială. Spre deosebire de 
forma literară, care are cea mai extin- 
să sferă de întrebuințare, fiind unică 
pentru toţi vorbitorii, la nivelul vorbirii 
dialectale deosebim mai multe vari- 
etăți care deservesc diferite regiuni: 
vorbire muntenească, vorbire mol- 
dovenească, vorbire ardelenească 
etc. Limba română nu se opune nici 
vorbirii munteneșşti, nici celei moldo- 
veneşti, nici celei bănățene... Limba 
română corelează cu toate aceste 
tipuri de vorbire, astfel că ea e pre- 
zentă şi în cazul vorbirii munteneşti, 
şi al celei bănăţene, şi al celei moldo- 
veneşti. Termenul moldovenesc, fiind 
ocupat în sistem pentru denumirea 
unei manifestări teritoriale a limbii 
naţionale, nu poate substitui termenul 
limbă română, care denumeşte limba 
naţională în genere. Procedeul este 
inadmisibil şi din punct de vedere 
logic, deoarece generalul nu poate 
fi înlocuit prin particular, genul prin 
specie, întregul printr-o parte. 

Fără îndoială, nu e absolut ni- 
mic condamnabil în faptul că cineva 
foloseşte expresiile vorbire moldo- 
venească, a vorbi moldoveneşte, 
căci ele corespund unei realităţi 
incontestabile. Ba din contra, avem 
tot temeiul să ne mîndrim că sîntem 
moldoveni, că avem un fel al nostru 
de a vorbi şi de a fi. Dar cînd e vorba 
de denumirea oficială a uneia dintre 
cele 9 limbi romanice, trebuie folosit 
doar termenul de limbă română. 

Văzîndu-i pe lingvişti solidari în 
problema unităţii limbii şi denumirii 
acesteia, unii sînt tentaţi să le ceară 

socoteală pentru faptul că pe timpuri 
au tăcut acest adevăr sau că au sus- 
ţinut că în perioada sovietică „limba 
moldovenească” a cunoscut o dez- 
voltare şi o înflorire fără precedent. Fi- 
reşte, şi lingviştii ar putea să-i întrebe, 
la rîndul lor, pe biologi, de exemplu, 
unde au fost ei pe timpul dominaţiei 
faimoasei doctrine a lui Lîsenko, cînd 
se afirma că biologia sovietică ocupă 
cele mai avansate poziţii în ştiinţa 
mondială. Vorba cronicarului: După 
război mulţi viteji se arată. 

Nu s-ar putea spune că spe- 
cialiştii n-au întreprins încercări de 
a revedea lucrurile. După sesiunea 
comună a Institutului de Istorie, 
Limbă şi Literatură şi a Institutului de 
Lingvistică de la Moscova din 1951 
şi în urma schimbării conducerii Insti- 
tutului, s-au produs unele modificări 
privind orientarea cercetărilor de 
lingvistică: s-a recunoscut că limba 
moldovenească e romanică (de 
unde pînă atunci se afirma că ea e 
amestecată: romanico-slavă), s-a luat 
o atitudine mai tolerantă faţă de neo- 
logisme, a slăbit întrucîtva „tutela” din 
partea organelor diriguitoare privind 
restricţiile de folosire a lexicului în 
genere. La acestea trebuie adăugată 
şi încercarea profesorilor Budagov şi 
Bernştein, de a pune problema unităţii 
lingvistice moldo-române, încercare 
ce n-a găsit susţinere în R.S.S.M. 
La sesiunea ştiinţifică de comunicări 
din 1972, consacrată problemei vari- 
antelor limbii, prin prezentarea limbii 
române şi a „limbii moldoveneşti” 
drept variante ale aceluiaşi diasistem 
se făcea din nou o timidă încercare 


de a explica faptul că avem aceeaşi 
limbă literară. Dar chiar şi această 
nevinovată tentativă a fost calificată 
ca reprobabilă şi culegerea cu mate- 
rialele conferinţei a fost dată la cuţit. 

Faptul că lingviştii (în situaţia ce 
se crease) foloseau termenul limba 
moldovenească, deşi gramaticile 
şi dicționarele editate de ei se deo- 
sebeau de cele editate în România 
numai prin grafie, caracterizează doar 
situaţia de pînă nu demult, cînd mii de 
cetăţeni, fiind constrînşi, depuneau 
mărturii false. Şi nu e oare ridicol 
ca astăzi, cînd lingviştii moldoveni, 
eliberîndu-se de povara ideologiei 
comuniste şi solidarizîndu-se cu cei 
mai prestigioşi romanişti din lume, au 
spus lucrurilor pe nume, adevărul şti- 
inţific să umble iarăşi cu capul spart?! 
Ar fi mult mai onest, credem, să se 
spună deschis că în Republica Mol- 
dova nu mai e nevoie de ştiinţă sau, 
cel puţin, nu e nevoie de lingvistică, 
din moment ce tinde să se oficializeze 
punctul de vedere conform căruia nu 
savanții, ci „măria sa poporul-îm- 
părat”, şi-n primul rînd „talpa ţării — 
țărănimea”, îşi va spune „ultimul şi 
decisivul cuvînt”. Multe s-au făcut în 
numele poporului, pentru popor şi cu 
participarea activă a poporului. De 
ce nu s-ar mai face una? 


Limba Română, 

nr. 4 (22), 1995, p. 33-36. 
Comunicare prezentată 

la Conferinţa ştiinţifică 
„Limba română este numele 
corect al limbii noastre”, 
Chişinău, 20-21 iulie 1995 

Silviu BEREJAN 


DE CE LIMBA 
EXEMPLARA 

DIN UZUL OFICIAL AL 
REPUBLICII MOLDOVA 
NU POATE FI NUMITA 
VMOLDOVENEASCA? 


1. Noţiunii, conţinutului şi sen- 
sului cuvintelor li se pot da o inter- 
pretare logică şi una curat lingvistică 
(semantică). 

1.1. Sub raport logic noţiunea 
generică (şi cuvîntul prin care este 
ea desemnată) cuprinde în sine toa- 
te noţiunile de specie (şi denumirile 
respective) subordonate ei. 

1.2. Sub raport semantic no- 
ţiunea generică (ce exprimă doar 
trăsăturile esenţiale, relevante ale 
întregului gen) se include ca parte 
componentă obligatorie în conţinutul 
tuturor noţiunilor de specie subor- 
donate (ce înglobează, în afară de 
această componentă, şi trăsături 
suplimentare specifice, relevante 
numai pentru noţiunea de specie 
corespunzătoare)!. 


2. Unităţilor lexicale (inclusiv 
termenilor) ce se află în relaţia „gen: 
specie” (această relaţie este per- 
cepută numai la al doilea nivel de 
abstracţie) le este caracteristică sub 
aspect ştiinţific încă o particularitate 
specifică: în anumite condiţii contex- 
tuale, cînd nu importă detaliile, adică 
trăsăturile individuale suplimentare 
ale obiectului desemnat, ci doar cele 
esenţiale, în locul denumirii de specie 
se admite a fi folosită denumirea de 
gen (şi nu numai a genului proxim). 
Legitatea dată însă nu poate fi in- 


versată: denumirea de specie (cea 
a uneia dintre varietățile noţiunii) nu 
poate fi folosită în locul celei generi- 
ce, deoarece în acest caz obiectului 
desemnat i s-ar atribui caracteristici 
semantice pe care el nu le posedă 
în realitate. 


3. Pe acest fundal teoretic se 
pretează a fi proiectate şi denumirile 
varietăţilor teritoriale (locale, regi- 
onale) de vorbire românească din 
Romania Orientală. 

După cum în locul denumirilor 
de specie crap, ştiucă, plătică, şalău 
etc., care au toate trăsăturile lor spe- 
cifice, se foloseşte liber denumirea 
de gen peşte, ce întruneşte numai 
trăsăturile caracteristice ale genului 
şi face abstracţie de trăsăturile supli- 
mentare ale speciilor, tot aşa în locul 
denumirilor de specie moldovenesc, 
muntenesc, bănăţean etc. ale vorbirii 
dacoromâne, care au toate trăsături 
specifice proprii, se foloseşte în mod 
firesc denumirea generică românesc, 
ce întruneşte doar trăsăturile esen- 
tiale, relevante pentru întregul gen, 
făcînd abstracţie de trăsăturile supli- 
mentare ale fiecărei specii. Invers nu 
se poate fără a denatura realitatea: 
nici crap sau plătică în loc de peşte, 
nici moldovenesc sau bănăţean în loc 
de românesc. 

3.1. Dacă pornim de la premisa 
că graiurile româneşti din nordul Du- 
nării sînt în mare de două feluri — de 
tip moldovenesc şi de tip muntenesc, 
cum preconizează Al. Philippide, |. 
lordan, Em. Vasiliu şi alţi cercetători 
de autentică notorietate, — vedem că 
ele împart spaţiul romanic oriental 
nord-dunărean nu pe verticală (pe 
Prut sau pe linia Carpaţilor), ci pe 
orizontală. Tipul moldovenesc (fiind 
în ipostaza dată o noţiune abstractă 
de gen proxim) cuprinde (după cum 
indică Sever Pop) Moldova şi Basara- 
bia pînă dincolo de Nistru, Bucovina 

şi partea de nord a Transilvaniei, iar 
tipul muntenesc (şi el noţiune de gen 
proxim) — Oltenia de est, partea de 
sud-est a Transilvaniei, sudul Moldo- 
vei istorice, Muntenia şi Dobrogea (în 
Banat aceste două tipuri s-au conto- 
pit, cuprinzînd şi vestul Olteniei). 
3.2. Sever Pop menţionează 
în legătură cu aceasta: „Frontierele 
politice ale vechilor provincii româ- 
neşti (Muntenia, Oltenia, Basarabia, 
Bucovina, Dobrogea, Transilvania, 
Banatul, Crişana şi Maramureşul) nu 
coincid cu cele ale subdiviziunilor dia- 
lectului dacoromân indicate mai sus'?. 
3.3. S-ar putea adăuga însă 
că în schimb denumirile graiurilor 
teritoriale locale concrete ale celor 
două mari subdiviziuni (subdialecte) 
abstracte ale dialectului dacoromân 
coincid în mare anume cu denumirile 
provinciilor enumerate, de la care ele 
îşi trag originile. Astfel, deşi graiurile 
de tip moldovenesc cuprind, după cum 
s-a indicat, o zonă mult mai extinsă 
a spaţiului glotic românesc, e numit 
moldovenesc numai graiul din Moldo- 
va istorică (ce include şi actuala Re- 
publică Moldova); în celelalte regiuni 
pentru acelaşi tip dialectal de vorbire 
românească se folosesc denumirile 
teritoriale corespunzătoare (după 
provincii) şi se vorbeşte, în consecin- 
tă, de graiurile bucovinean, ardelean, 
maramureşean, crişean şi bănăţean. 


4. Deci denumirea de specie 
moldovenesc, care înseamnă „ca- 
racteristic pentru Moldova”, a fost 
aplicată numai acelei varietăţi de 
vorbire dacoromână ce se caracteri- 
zează prin anumite trăsături specifice 
suplimentare: lipsa africatelor c (şer, 
nu cer) şi g (jineri, nu ginere), prezen- 
ta africatei dz (dzăhăâr), palatalizarea 
consoanelor labiale p (chept), b (ghi- 
ni), v (jin), f (şin), trecerea vocalelor 
atone e (repede) şi ă (casă) respectiv 
în i (răpidi) şi î (casi), în special în 


poziţie finală, prezenţa unor unităţi 
lexicale regionale ş.a. Pe cînd denu- 
mirea generică abstractă românesc 
se aplică liber (mai ales atunci cînd 
particularităţilor suplimentare specifi- 
ce locale nu li se acordă o importanţă 
deosebită) la orice varietate de vor- 
bire dacoromână (moldovenească, 
bucovineană, ardeleană, maramu- 
reşeană, bănăţeană, muntenească, 
oltenească sau oricare alta) şi la toate 
varietățile sud-dunărene (aromână, 
istroromână, meglenoromână). Inver- 
sarea legităţii date este însă inadmisi- 
bilă (cum s-a arătat mai sus), căci în 
acest caz denumirea unei specii apli- 
cată altor specii de acelaşi rang nu 
ar fi adecvată obiectelor desemnate. 


5. Prin urmare, denumirea 
moldovenesc o poartă graiul vorbit 
în Moldova (de pe ambele maluri 
ale Prutului), vorbirea populară ora- 
lă (nu scrisă!), folosită în această 
zonă a romanităţii orientale, vorbire 
care are trăsăturile sale specifice în 
comparaţie cu vorbirea din alte zone 
ale spaţiului romanic dunăreano- 
carpato-nistrean, dar care este doar 
una dintre varietățile întregului glotic 
cunoscut sub denumirea generică 
abstractă de limbă română (după cum 
se vede bine din schema alăturată). 

6. Nici una dintre denumirile 
varietăţilor concrete ale limbii ro- 
mâne nu poate fi dată deci întregu- 
lui în totalitatea sa, căci fiecare vari- 
etate se include în întreg, este doaro 
parte a acestui întreg. Cu atît mai mult 
cu cît pe baza tuturor varietăţilor 
ce constituie întregul s-a format 
o limbă de cultură, limba română 
literară, limbă standard numită de 
marele lingvist al contemporaneităţii, 
conaţionalul nostru Eugen Coșeriu, 


limbă exemplară’. 


7. Limba aceasta exemplară 
a fost consfinţită prin tradiţii îndelun- 

gate, fixate într-un corpus solid de 
monumente scrise, deservind deja 
de-a lungul a mai bine de două 
secole cultura comună a tuturor 
purtătorilor varietăţilor enumerate 
în schemă (inclusiv a varietăţii din 
Moldova istorică, care nu are şi nici 
n-a avut vreodată o altă formă de 
manifestare literară bazată în exclu- 
sivitate pe graiul moldovenesc, cum a 
avut cel puţin varietatea din Banat”). 


8. Limba exemplară în care se 
vorbeşte, dar mai ales cea în care 
se scrie astăzi în Republica Moldova 
în toate sferele oficiale, nu reflectă 
specificul varietăţii locale a dialectului 
dacoromân de pe acest teritoriu (fo- 
netica ei este, de exemplu, aproape 
în întregime de tip muntenesc, nu 
moldovenesc: forme ca făcea, piatră, 
bine au la bază nu formele dialectale 
moldoveneşti făşe, chiatri, ghini, 
proprii cu anumite variaţii întregului 
teritoriu al republicii, ci pe cele din 
alte regiuni româneşti, dar care au 
devenit normă literară). 

8.1. Pentru a demonstra şi ilus- 
trativ că limba scrisă din Republica 
Moldova nu reflectă specificul local, 
să comparăm un scurt fragment (luat 
la întîmplare) din Clopotnița lui lon 
Druţă în original şi transcris cu par- 
ticularităţile proprii vorbirii moldove- 
neşti din Republica Moldova. 

8.1.1. lată, întîi, fragmentul aşa 
cum l-a scris autorul: 

Porneşte dar pe jos şi el. Dacă 
nu-l ajunge nici o maşină din urmă, 
îl va culege autobuzul de la cinci 
jumătate undeva pe o margine de 
drum. A face însă mişcări în aer liber 
e, oricum, mai sănătos decit a sta 
locului şi-a te legăna împreună cu 
umbrele. Scria Amosov într-o revistă, 
apoi şi japonezii au confirmat, că fără 
cincisprezece mii de paşi făcuţi zilnic 
organismul n-are forţa necesară pen- 
tru a se reface, şi ziua fără şapte-opt 


kilometri făcuţi pe jos e ca şi cum ar 
fi o zi pierdută. 

A legat geanta de plasa cu por- 
tocale, făcînd din ele un fel de desagi. 
ŞI i-a aruncat pe umeri, pornind încet 
de-a lungul şoselei. 

El corespunde întru totul, pre- 
cum se vede bine, normelor limbii 
literare române. 

8.1.2. Şi iată cum ar arăta ace- 
laşi fragment rescris cu specificul, în 
primul rînd fonetic (dar nu numai), al 
vorbirii moldoveneşti: 

Porneşti dart pi jios şi el. Daci 
nu-l ajiunji niş? o maşini din urmi, 
l-a culeji avtobusu di la pol şestovo 
(sau: di la jiumătati la şăsî) undeva 
pi o marjini di drum. Da si ti nişt' la 
vozduh îi, orcum, mai sănătos dicit a 
sta locului ş-a ti legăna împreuni cu 
umbrili. Scrie undeva Amosov într-on 
jurnal, pi urmi şi iaponenii o potvirdit, 
ci fărî şinspreşi nii di paş făcut în tătî 
dzîua organizmu n-ari puterea tre- 
buinşioasi si sî dreagi, şi dzîua fări 
şăpti-opt kilometri făcut pi jios îi ca şi 
cum ar şi o dzi prăpăditi. 

O legat sumca di avosca cu 
apelsini, făcînd din eli on fel di desaj. 
ŞI i-o azvirlit pi umer’, pornindu-si 
înşet de-a lungu şuşălii. 

8.2. Or, I. Druţă, ca şi oricare 
alt scriitor din Republica Moldova, 
n-a scris niciodată în această 
formă, care este într-adevăr mol- 
dovenească (dar dialectală!). Toţi 
au scris, şi scriu şi în prezent, 
respectind normele limbii literare 
române (alte norme literare pur şi 
simplu nu există). 


9. Prin urmare, nimeni nu are 
dreptul (nici ştiinţific, nici juridic, 
nici moral) să atribuie limbii oficia- 
le de cultură, folosite în republică, 
o denumire neadecvată conţinu- 
tului său, improprie prin însăşi 
definiţia sa. 

10. Anume în virtutea acestui 
fapt Articolul 13 din noua Constituţie 
a Republicii Moldova nu are nici o 
justificare sub aspect ştiinţific: în 
el se spune, pe de o parte, că limba 
oficială de stat este „moldovenească” 
(ceea ce implică în mod obligatoriu, 
după cum am văzut mai sus, trăsături 
specifice inerente!), pe de altă parte 
însă, se presupune că ea este limbă 
literară, exemplară, din moment ce 
pretinde a fi limba de cultură a unei 
ţări care se vrea respectată în lume 
(dar limbii literare existente nu-i sînt 
proprii trăsăturile specific moldove- 
neşti amintite!). 

Este deci un caz tipic de alo- 
gism elementar, de contradictio_in 
adjecto. 


11. De aici decurge în mod 
absolut firesc că a numi limba de 
stat „moldovenească” este sau o 
perseverare (diabolică!) în eroare, 
sau o utopie, sau o fraudă ordina- 
ră, cum subliniază deja cu mai multe 
ocazii Eugen Coșeriu. 


12. Se impune deci concluzia 
că vorbirea din Republica Moldova, 
neîncetînd a fi istoriceşte vorbire 
moldovenească, deoarece ţine de 
prima din cele două mari ramuri ale 
dialectului dacoromân (moldoveneas- 
că şi muntenească) şi este parte inte- 
grantă a vorbirii din Moldova istorică, 
constituie o varietate teritorială a 
limbii române comune. Această 
varietate îşi păstrează şi în prezent 
specificul său dialectal tradiţional şi 
are chiar, atunci cînd nu e alterată 
de influenţe străine, o savoare de- 
osebită. 

Fiind însă locuitor al Moldovei 
(de pe un mal sau altul al Prutului), 
considerîndu-te moldovean şi vorbind 
moldoveneşte, trebuie să înţelegi că 
graiul local nu există separat, ci se 
include într-o unitate glotică de rang 


superior, şi nu poate substitui limba 
de cultură, unică pentru toţi cei ce 
vorbesc româneşte, indiferent în ce 
regiune locuiesc. 

Cele expuse mai sus permit 
să se dea un răspuns cît se poate 
de clar la întrebarea scoasă în titlul 
comunicării noastre. El poate fi for- 
mulat astfel: 

Limba română exemplară nu 
poate fi numită moldovenească, 
pentru că limbă literară „moldo- 
venească” nu există. Există numai 
vorbire dialectală moldovenească. 
Ceea ce ani în şir am numit noi în 
R.S.S.M. impropriu „limbă literară 
moldovenească” nu era altceva decît 
limbă română exemplară, doar că era 
scrisă cu alfabet rusesc. E de ajuns 
însă ca orice text publicat în acea 
perioadă să fie transcris cu alfabet 
latin ca oricine să se convingă că el 
n-a avut şi nu are nici o particularita- 
te specifică pentru vorbirea actuală 
moldovenească. 

ROMÂNA - 
LIMBA COMUNĂ 
A DOUĂ STATE 
INDEPENDENTE 


Iniţiativa manifestată de con- 
ducerea Parlamentului de a convoca 
această conferinţă ştiinţifică o consi- 
der drept dovadă a responsabilităţii 
pentru riscul pe care şi l-a asumat 
înaltul for legislativ prin adoptarea 
scandalosului Articol 13 din Consti- 
tuţia Republicii Moldova. 

Cînd am aflat despre această 
inițiativă, m-am gîndit la ce bun ar mai 
trebui o discuţie, o dată ce s-au pro- 
nunţat în unanimitate şi fără echivoc 
întreaga Academie a Republicii Mol- 
dova, savanții romanişti cu renume 
mondial, scriitorii, cadrele didactice, 
numeroşi oameni de cultură, Preşe- 
dintele Republicii? Dar, meditînd mai 
profund, am ajuns la concluzia că 
încă o discuţie pe marginea acestei 
probleme nu strică. Nu strică ea cel 
puţin pentru faptul că Articolul 13 a 
provocat o profundă dezbinare în 
sînul societăţii noastre, dezbinare 
ce se adînceşte pe zi ce trece şi se 
poate solda cu urmări indezirabile. 
Mă tem că greva studenţilor, a ele- 
vilor, a profesorilor preuniversitari şi 
universitari poate fi doar un preludiu 
la ceea ce s-ar putea întîmpla chiar 
în această toamnă. 

Eu personal am căutat totdeau- 
na să fiu cît mai departe de politică şi 
să-mi caut de treburile mele. Nu am 
aderat niciodată la vreun partid. Nu 
am fost nici comunist, nici frontist, nici 
socialist, nici agrarian. Dar cînd văd 
că ceea ce avem noi mai scump — 
sfinta noastră limbă — devine obiectul 
unor speculaţii politice, nu pot să nu 
iau atitudine. 

Stimate doamne şi stimaţi dom- 
ni! Spuneti-mi, vă rog, în ce limbă 


literară comunică poporul din Re- 
publica Moldova? Cum se numeşte 
limba în care au scris marii clasici 
ai literaturii noastre M. Eminescu, 
V. Alecsandri, B.-P. Hasdeu, M. Sa- 
doveanu? Oare ea se deosebeşte 
de limba lui G. Coşbuc, a lui Cara- 
giale, Slavici sau Rebreanu? Dar 
să-i lăsăm pe scriitori în pace, căci ei, 
după părerea unora, nu fac altceva 
decit să „tulbure minţile oamenilor”. 
Spuneţi-mi, vă rog, în ce limbă sînt 
publicate în „Monitorul oficial” 
decretele prezidenţiale, deciziile 
guvernamentale? Spuneţi-mi, vă 
rog, în ultimă instanţă, în ce limbă 
este scrisă Constituţia Republicii 
Moldova? Deschidem prima pagină 
a Legii Supreme şi citim în Preambul: 

„Noi, reprezentanţii plenipoten- 
tiari ai poporului Republicii Moldova, 
deputaţi în Parlament, 

Pornind de la aspiraţiile se- 
culare ale poporului de a trăi într-o 
ţară suverană, exprimate prin pro- 
clamarea independenţei Republicii 
Moldova, [...] 

Fiind conştienţi de responsa- 
bilitatea şi obligaţiile noastre faţă de 
generaţiile precedente, actuale şi 
viitoare” ş.a.m.d. 

În acest stil este scris întregul 
text al Constituţiei noastre. Puneti, 
domnitor, mîna pe inimă şi recunoaş- 
teti în ce limbă este scrisă „Legea 
legilor”, pe care „reprezentanţii 
plenipotenţiari ai poporului” au 
adoptat-o acum un an. Eu cred că 
într-o română literară mai perfectă 
nici că se putea. Incercaţi să redac- 
taţi acest text. L-am putea redacta, 
dar numai din dorinţa de a-i da o „cu- 
loare” de grai moldovenesc, şi atunci 
vom folosi în loc de plenipotențiar 
îmbinarea cu puteri depline, în loc 
de popor — norod, în loc de aspirații 
seculare — visuri de veacuri, în loc 
de independenţă — neatîrnare, în loc 
de responsabilitate — răspundere, în 
loc de obligaţii — îndatoriri, în loc de 
precedente — premergătoare. 

Dar în ce limbă sînt scrise sau 
ar trebui scrise lucrările ştiinţifice, 
articolele publicistice? In ce limbă 

se predă sau ar trebui să se predea 
la noi în şcolile de toate gradele? 
In ce limbă vorbim noi astăzi de la 
această tribună, domnilor? In ce 
limbă trebuie să predau eu studen- 
ţilor de la Litere cursul de stilistică 
sau de gramatică istorică? Veţi spune 
că în „limba de stat”. Dacă ar fi să fie 
aşa, atunci nu îmi rămîne altceva de 
făcut decit să-l rog pe domnul decan 
ca de la 1 septembrie să-mi introducă 
aceste obiecte în orar sub denumirea: 
Stilistica limbii de stat şi Gramatica 
istorică a limbii de stat. 

Este departe de mine gîndul 
de a desconsidera, de a persifla 
moldovenismele, care îmi sînt atît de 
dragi, pe care le-am asimilat o dată 
cu laptele mamei şi pe care caut să le 
folosesc ori de cîte ori este momentul. 
In funcţie de mediul sociocultural şi 
de cadrul situaţional în care se des- 
făşoară comunicarea, în stilul vorbirii 
orale-familiare vom recurge la bogăţia 
lexicală inepuizabilă, la pitorescul 
graiului moldovenesc. Să ne amin- 
tim în acest sens de stilul crengian 
sau de limbajul poetic eminescian, 
nuanţat cu numeroase particularităţi 
moldoveneşti în scopul de a plasticiza 
armonia expresivă a versului: „Acolo 
lîngă izvoară iarba pare de omăt”, 
„Şi țintirimul singur cu strîmbe cruci 
veghează”, „şi era una la părinţi şi 
mîndră-n toate cele”, „şi grăi cu grai 
de jele”. Ba chiar şi fonetica limbajului 
eminescian este organizată pe teme- 
lia graiului moldovenesc. 

Prin termenul moldovenesc 
poate fi denumită numai acea vari- 
etate a dialectului dacoromân care 
este vorbită în Moldova dintre Prut 
şi Carpaţi, precum şi în Republica 
Moldova pînă dincolo de Nistru şi 
numai în cazul în care sînt luate în 
consideraţie particularităţile specifice 
suplimentare (şărpi: şarpe; jăli; jale; 
sară: seară; sămn: semn; tăs: tes; 
dzic: zic; azili: zile; şeapi: ceapă; şeari: 
ceară etc.). Nu există nici un element 
structural definitoriu prin care s-ar 
distinge graiul moldovenilor de cel 
al muntenilor sau al bănăţenilor. 
Pentru ca un moldovean (basarabean) 


să comunice cu un ardelean sau bă- 
năţean nu e nevoie să se recurgă la 
româna standard, aşa cum procedea- 
Ză, spre exemplu, sicilianul, care, vrînd 
să comunice cu piemontezul, recurge 
la italiana literară. 

Prin urmare, denumirea mol- 
dovenesc o poartă graiul vorbit în 
Moldova de pe ambele părţi ale 
Prutului (vorbirea populară, orală, nu 
cea literară, scrisă). Din acest punct 
de vedere în vorbirea obişnuită, 
în viaţa de toate zilele majoritatea 
populaţiei vorbeşte într-adevăr 
moldoveneşte, urmărindu-se în pri- 
mul rînd scopul de a reda ideile într-o 
formă convenabilă, deseori neîncor- 
setată de conservatismul şi rigiditatea 
normelor literare. Acest aspect al 
vorbirii româneşti este deschis 
elementelor lexico-gramaticale 
populare, diverselor pronunţări 
regionale, aflîndu-se într-o flagrantă 
discordanţă cu normele standard, 
adică ale românei literare. 

Sînt pe deplin de acord cu 
acei care consideră că vorbirii mol- 
doveneşti ar trebui să i se acorde 
semnificaţia regională pe care o redă, 
şi nu una „naţională”. Denumirea de 
vorbire moldovenească este cunos- 
cută încă de pe vremea cronicarilor. 
Deja Miron Costin, neimplicat în dis- 
cuţii lingvistice de felul celor de azi, 
vorbeşte de „limba moldovenească 
sau românească” (Opere, Ed. P. P. 
Panaitescu, 1958, p. 212), înţelegînd 
că „moldovenesc” se identifică cu 
„românesc”. Sau să luăm un exemplu 
din romanul Nicoară Potcoavă de 
M. Sadoveanu. Vă amintiţi, acţiunea 
se desfăşoară în secolul al XVI-lea. 
La întrebarea lui Nicoară Potcoavă 
dacă interlocutorii săi, ucraineni de 
origine, mai ţin minte limba neamului 
de la care s-au desprins, unul dintre 
ei a răspuns: 

— Cum nu, preacinstite, grăim 
şi acum limba de la baştina noastră 
ş-am învăţat şi moldoveneşte, şi ne- 
am încuscrit cu pămînteni de la apa 
Siretului, trăind cu ei în pobratanie. 

Spunînd „am învăţat şi moldo- 
veneşte”, personajul respectiv nu 

avea în vedere altceva decît graiul 
din regiunea Siretului, adică graiul 
moldovenesc. Cine, cine, dar marele 
Sadoveanu îşi dădea seama despre 
acest lucru. 

Şi acum aş vrea să mă adresez 
domnilor amatori de referendumuri. 
In cadrul unui eventual referendum 
privind glotonimul „limba moldove- 
nească”, referendum pe care eu nu-l 
exclud, căci în ziua de azi te poţi 
aştepta la orice, grupul celor 65 (dar 
poate că din mila lui Dumnezeu au 
rămas mai puţini) ar trebui să formu- 
leze întrebarea nu „în ce limbă gră- 
ieşti, moş loane?”, dar „în ce limbă a 
scris Eminescu, Creangă, Mateevici, 
Coşbuc, Caragiale, Sadoveanu?”, cu 
condiţia ca respondenţii să fi citit mă- 
car cîte ceva din opera marilor clasici. 
Dar aşa, întreabă-l pe moş Gheorghe: 
„Soarele se învîrte în jurul pămîntu- 
lui sau pămîntul se învîrte în jurul 
soarelui?”, şi el îţi va răspunde că 
soarele se învirte în jurul pămîntului, 
deoarece el vede că soarele răsare, 
se ridică, apune. Cunoştinţele din 
domeniul astronomiei elementare sînt 
cam aceleaşi ca şi cele din domeniul 
lingvisticii elementare. De unde să 
ştie sărmanul cetăţean al Republicii 
Moldova că termenul „limbă moldo- 
venească” este vehiculat începînd 
cu anul 1812, cînd s-au întreprins 
primele încercări de argumentare 
politico-lingvistică a anexării Basa- 
rabiei la Imperiul Țarist, a faptului că 
moldovenii din dreapta şi din stînga 
Prutului ar fi două popoare diferite ce 
vorbesc limbi diferite. „Argumentul” 
acesta a fost reactualizat de tătuca 
Stalin în perioada sovietică, fiind 
impusă oficial denumirea „limba 
moldovenească” populaţiei din 
aceste teritorii. Inoculat pe diferite 
căi (şcoală, presă etc.), termenul 
acesta a prins rădăcini adînci şi în 
jurul lui se pot face lesne speculaţii 
de ordin politic. 

„A promova sub orice formă o 
limbă moldovenească deosebită de 
limba română, — scrie unul dintre cei 
mai iluştri savanţi lingvişti contempo- 
rani de pe glob, E. Coșeriu, — este, 


din punct de vedere strict lingvistic, 
ori o greşeală naivă, ori o fraudă 
ştiinţifică...” Bine ar fi să fie „o gre- 
şeală naivă”, căci ea lesne ar putea 
fi corectată. Insă, din păcate, pe cei 
alde Toma Necredinciosul nici bunul 
Dumnezeu nu-i poate convinge. 

A proclama ca entitate aparte o 
limbă moldovenească este cel puţin 
anacronic pentru ziua de azi. În actu- 
alele circumstanţe internaţionale, cînd 
Republica Moldova se afirmă tot mai 
activ pe arena europeană şi mondi- 
ală, fapt ce se datoreşte şi activităţii 
prodigioase a domnilor parlamentari, 
este de datoria fiecăruia dintre noi, 
fie deputat, savant sau om de litere, 
să acţioneze politiceşte cu mai multă 
prudenţă şi înţelepciune şi să nu mis- 
tifice adevărul ştiinţific, căci el este 
unul: limbă a culturii şi limbă de stat 
este limba română pentru întregul 
spaţiu carpato-danubiano-nistrean. 
Adevărul acesta nu poate submina 
independenţa Republicii Moldova ca 
stat, tot aşa cum nu subminează inde- 
pendenta Australiei, a Canadei sau a 
Statelor Unite ale Americii recunoaş- 
terea limbii engleze ca limbă oficială, 
de stat, a acestor ţări. Exemple de 
tipul acesta sînt multe şi ele stau la 
îndemîna fiecăruia. 

Susținerea în continuare a gloto- 
nimului limba moldovenească scoate 
în vileag intenţia unor persoane care, 
fie din neştiinţă, fie din rea-voinţă, îm- 
piedică dezvoltarea polifuncţională a 
limbii române în Republica Moldova. 
Ar trebui să se ştie că graniţele politi- 
ce nu au coincis şi nici nu pot coincide 
cu cele lingvistice. Prutul nu poate 
reprezenta o frontieră lingvistică. Să 
lăsăm la o parte substratul politico- 
ideologic cînd este vorba despre 
un adevăr sacru. Politica este una, 
ştiinţa este alta. Politicienii vin şi se 
duc, ştiinţa rămîne prin adevărul său. 


Limba Română, 

nr. 4 (22), 1995, p. 37-39. 
Comunicare prezentată 

la Conferinţa ştiinţifică 
„Limba română este numele 
corect al limbii noastre” 
Chişinău, 20-21 iulie 1995 

FOR AL OPOZIŢIEI UNITE 


Convocată de către Comitetul pentru Apărarea Independenţei şi 
Constituţiei Republicii Moldova, Adunarea cetăţenilor din 30 noiembrie 
curent, a fost un eveniment necesar şi mult (poate prea mult) aşteptat. 

Zeci de mii de soli din majoritatea localităţilor republicii, reprezentând 
cele mai diverse pături sociale, au venit pe Piaţa Marii Adunări Naţionale 
din Chişinău pentru a-şi exprima atitudinea faţă de noua tentativă 

de federalizare a Republicii Moldova, dar şi faţă de multitudinea de 
probleme, acutizarea cărora riscă să macine ireversibil echilibrul politic, 
economic şi social de la noi. Este pentru prima dată în ultimul deceniu 
când pe aceeaşi scenă a renaşterii noastre naţionale se întâlnesc 

liderii tuturor partidelor de opoziţie, parlamentare şi extraparlamentare, 
unite de pericolul ce ameninţă viitorul nostru. Actuala criză, resimţită 

şi conştientizată de întreaga societate, este, aşa cum s-a accentuat în 
cadrul acţiunii, o consecinţă firească a subminării cuceririlor democratice 
de după 1989. Incompetenţa managerială a actualei guvernări, tentativa 
de a împiedica activitatea instituţiilor de ştiinţă şi cultură şi de a distruge 
sistemul de învăţământ, neglijarea patrimoniului spiritual al poporului 
nostru, restrângerea ariei de funcţionare a limbii române şi reanimarea 
ideii de a oficializa limba rusă, promovarea falselor teorii despre originea 
limbii, culturii, istoriei şi civilizaţiei neamului — toate acestea au cauzat 
nemulţumirea maselor. Discursurile rostite de către reprezentanţii 
societăţii civile şi ai partidelor de opoziţie (Ala Bujor, doctor în filologie, 
Arcadie Suceveanu, vice-preşedintele Uniunii Scriitorilor, Gheorghe 
Susarenco, consilier PPCD în Consiliul Municipal Chişinău, Valeriu 
Saharneanu, preşedintele Uniunii Jurnaliştilor din Moldova, Vitalie 
Nagacevschi, preşedintele Organizaţiei „Juriştii pentru drepturile omului”, 
Anatol Rurac, preşedintele Uniunii Artiştilor Plastici, Mihai Ghimpu, 
preşedintele Partidului Reformei, Mihai Petrache, deputat independent, 
lurie Roşca, preşedintele PPCD, Grigore Vieru, poet, Veaceslav Untilă, 
copreşedinte al Alianţei Moldova Noastră, Petru Chiriac, preşedintele 
Confederaţiei sindicatelor din Moldova, Serafim Urecheanu, primarul 
general al Chişinăului, Dumitru Diacov, preşedintele Partidului Democrat, 
Dumitru Braghiş, copreşedintele Alianţei Moldova Noastră), documentele 
adoptate de către Adunare — Rezoluţia, Declaraţia şi Apelul către 
participanţii la reuniunea de la Maastricht a Consiliului de Miniştri ai 
Afacerilor Externe din ţările-membre ale OSCE — exprimă voinţa forţelor 
democratice de a stăvili procesul de lichidare a statului independent şi 
suveran Republica Moldova. 

Grigore VIERU 


CRED ÎN VICTORIA 
NOASTRĂ 


Mărturisesc că nu fac parte din 
nici un partid politic. Mărturisesc că 
nu m-a rugat nimeni să vorbesc azi 
în Piaţa Marii Adunări Naţionale. Am 
venit din îndemnul propriei inimi. Am 
venit pentru că intuiţia mea de poet 
îmi spune că palma noastră de pământ 
nu s-a aflat, poate, niciodată într-o 
mai mare primejdie. Am venit, apoi, 
să mă bucur de solidaritatea dintre 
partidele noastre. Pentru prima oară 
formațiunile democratice au dat do- 
vadă de maturitate politică, unindu-se 
între ele împotriva unui rău comun. 
lar acolo unde există maturitate poli- 
tică, există şi demnitate naţională. Şi 
acolo unde se manifestă demnitatea 
naţională, acolo răsar şi zorii victoriei. 
Eu cred în victoria noastră. 

Credeam până azi că partidele 
noastre, dar şi o bună parte a popu- 
laţiei, sunt nişte balene sinucigaşe. 
Poate că aţi auzit de fenomenul 
balenelor care se aruncă pe malul 
oceanului curmându-şi singure viaţa. 
Ei bine, iată cum explică acest ciudat 
fenomen un savant american. Există, 
afirmă savantul, un parazit de apă 
care intră în urechea balenei după 
care „radarul” animalului de mare se 
defectează. Mai exact, balena pierde 
simţul orientării. De observat, afirmă 
acelaşi savant, că acest parazit 
pătrunde mai cu seamă în urechea 
conducătoarei de turmă. Liderul 
turmei, pierzându-şi orientarea, o ia 
spre mal. Turma, din obişnuinţă, dar 
şi în semn de disciplină, se ia după 
conducătoarea ei, aruncându-se şi 
ea pe mal unde îşi găseşte moartea. 

Poate că pentru prima oară 
şeful statului nostru a scăpat de para- 
zitul despre care vorbeam, refuzând 


să semneze proiectul Moscovei de 
federalizare a Republicii Moldova. 
Apreciem acest gest. Să vedem cât 
va dura puterea ori sinceritatea lui. 

Mă alătur şi eu Marii Adunări 
Naţionale, protestând împotriva hăcu- 
irii pămânţelului nostru şi aşa destul 
de hăcuit de Stalin. Mă alătur, deşi 
poziţia mea în problema Tiraspolului 
este alta. Mi-am expus-o, în mod 
public, nu o singură dată. Poate că 
greşesc. Dacă greşesc, vă rog să mă 
iertaţi. Să mă explic: eu, unul, cred că 
răul a venit şi vine din Tiraspolul mili- 
tarizat. Sunt convins că dacă nu azi, 
apoi mâine va trebui să tragem grani- 
tă pe Nistru, pentru a scăpa odată de 
răul de care vorbeam. Dat fiind, însă, 
faptul că aproape întreaga populaţie 
basarabeană se ţine de Transnistria, 
eu nu pot merge împotriva poporului 
şi mai ales nu pot să nu protestez, 
alături de el, împotriva federalizării. 
De ce „mai ales”? Pentru că planul 
de nouă croială a pământului nostru 
este atât de diavolesc încât îmi vine 
să cred că o Transnistrie federativă 
militarizată este mai periculoasă 
pentru destinul nostru naţional decât 
o Transnistrie separatistă. Vă rog să 
meditaţi asupra acestui lucru. 

Federalizarea îşi are în calcul 
desfiinţarea noastră ca stat şi poate 
şi ca identitate. Asta o înţelege şi un 
copil. Ne pare rău că domnul Kozak 
ne are de proşti, crezând că vom muri 
de fericire în urma acestui proiect 
de reorganizare politică a Republicii 
Moldova. 

Repet: voi merge alături de 
poporul meu în hotărârile sale, voi 
merge împotriva federalizării, rugân- 
du-l să mediteze şi asupra altui fapt. 
Şi anume: în afară de Transnistria, 
ni s-a răpit, în ultimii ani, poate cea 
mai bună, cea mai bogată şi cea mai 
fertilă bucată de pământ: cei un mili- 
on de români basarabeni care şi-au 
luat lumea încap, părăsindu-şi casa, 
copiii, părinţii, bunicii, limba, biserica 
strămoşească, plecând la muncă 
peste hotare, fapt care, de multe ori, 

se soldează cu urmări dramatice: cu 
destrămarea familiilor. 

Ministrul Învăţământului ne 
sfătuia zilele acestea să nu îngăduim 
ieşirea elevilor şi studenţilor în Piaţa 
Marii Adunări Naţionale. Domnule 
Preşedinte al Republicii, întoarceţi 
acasă milionul de basarabeni plecaţi 
peste hotare şi eu, ca scriitor pentru 
copii şi tineret, voi îndemna elevii şi 
studenţii să stea acasă. Vor fi sufici- 
enti în Piaţa Marii Adunări Naţionale 
cei un milion de creştini. Mai ales 
că după ce au văzut peste hotare 
o cu totul altă lume: una civilizată şi 
liberă unde truda omului se plăteşte 
după merit, se vor întoarce acasă 
alţi oameni, privind realitatea noastră 
politică şi socială cu alţi ochi şi vor şti 
să-şi schimbe singuri destinul fără 
atât de insistentele sfaturi din afară... 

Am venit, după cum mărturi- 
seam, să spun un „nu” hotărât federa- 
lizării şi să mă bucur de solidaritatea 
partidelor noastre, solidaritate care 
tare mi-e teamă că va ţine numai 
până la viitoarele alegeri parlamen- 
tare. Ca om în vârstă trecut prin mai 
multe încercări, ca toţi oamenii în 
vârstă de la noi, am venit în acelaşi 
timp să vă chem la calm. Trebuie să 
ne comportăm civilizat, fără excese 
băieţeşti, care pot da oficialităților 
prilej de a se agăța de una sau de 
alta. Avem destule argumente pentru 
a fi calmi şi a ne comporta civilizat. 
leşiţi la tribună cu argumente şi idei 
convingătoare. Nu jigniţi cutare sau 
cutare popor. Avem ce avem cu cei 
care ne ticluiesc asemenea proiecte 
de federalizare în ideea stăpânirii 
continue de către ei a pământului 
nostru. Avem ce avem cu toţi cei care, 
necunoscând limba noastră sau cu- 
noscând-o aproximativ, au tupeul să 
ne înveţe care este numele corect al 
limbii noastre, care este istoria nea- 
mului nostru sau pragul cărei biserici 
trebuie să-l trecem. Avem ce avem 
cu cei care turbă pur şi simplu numai 
auzind de limba română şi de adevă- 
rata noastră istorie. Lor trebuie să le 


spunem verde în ochi ceea ce credem 
despre dânşii. Şi să-i punem la punct. 
Având la îndemână atâtea 
solide argumente şi sprijinul lumii 
planetare de bună credinţă, vă în- 
demn la calm, iar pe provocatori, căci 
sunt destui printre noi, să-i chemăm 
bărbăteşte la ordine. Mai ales că 
vom avea şi mâine nevoie de Piaţa 
Marii Adunări Naţionale. Fiţi siguri că 
mâine făcătorii de diabolice proiecte 
vor veni cu alte idei, cu alte planuri. 
Bunăoară, cu ideea unui referendum 
în problema federalizării. Ei bine, spu- 
nem de pe acum acelaşi ferm „Nu! 
referendumului. Întoarceţi acasă 
milionul de basarabeni şi-atunci vom 
putea vorbi şi de referendum. 
Spuneam că suntem sprijiniți şi 
de organismele internaţionale şi de 
comunitatea planetară. Chiar ieri ne-a 
telefonat din Los Angeles preşedin- 
tele Consiliului mondial al românilor, 
Mircea Popescu, şi vicepreşedintele 
Nicolae Popa, anunţându-ne că pe 
întreg teritoriul american vor avea 
loc mitinguri de protest împotriva 
federalizării Republicii Moldova. Îmi 
vine să cred că nu numai organismele 
internaţionale, ci şi ruşii lucizi, treji la 
minte, de la noi se vor pronunţa îm- 
potriva celora care nu ne vor binele, 
nevrând astfel nici binele alolingvilor, 
pentru că într-o republică federalizată 
linişte nu va putea fi. Asta le amintim 
celor care nu vor să înţeleagă acest 
lucru şi le mai amintim că mileniul 
III, în care am intrat ca oameni noi ai 
unor timpuri noi, este mai puternic 
decât orice imperiu, că mileniul Ill 
aparţine unei Europe unite de unde 
ne vor veni viitorul noroc şi viitoarea 
dreptate. Aşa să ne ajute Dumnezeul! 


Chişinău, 
30 noiembrie 2003 

Arcadie SUCEVEANU 


SINDROMUL 
FEDERALIZARII 


Trăim în aceste zile sub zodia 
hamletiană: A fi sau a nu fi în Repu- 
blica Moldova? Numai orbii sau cei 
lipsiţi de discernămînt n-ar putea să 
vadă şi să înţeleagă că acceptarea 
federalizării echivalează cu pierde- 
rea independenţei şi suveranităţii 
naţionale a R. Moldova, cu transfor- 
marea ei într-o anexă geopolitică a 
Moscovei, că prin Memorandumul 
rusesc, cu care avionul lui Putin a fost 
nevoit să se întoarcă înapoi, pentru 
a-l măslui şi mai bine, Rusia încearcă 
să legalizeze regimul separatist de la 
Tiraspol, să acorde drept de veto unei 
minorităţi venetice asupra majorităţii 
autohtone. In această situaţie, ne 
întrebăm încă şi încă o dată, spre 
avizul şi luarea aminte a organismelor 
internaţionale care nu întotdeauna 
pătrund în miezul adevărului: de ce 
Rusia, care ţine în chingi de fier peste 
o sută de etnii, nu-şi face federaţii 
pe teritoriile ei? De ce Ucraina, în 
care numai românii (fiind, de altfel, o 
minoritate autohtonă şi nu una venită 
de pe aiurea) constituie aproape un 
milion de cetăţeni, de ce ea nu se 
federalizează? Modelul federalizării, 
domnilor din organismele internatio- 
nale, o fi el bun pentru ţări ca Elveţia 
sau Germania, în care există un alt 
grad de viaţă şi civilizaţie, în care 
fondul etnogenetic nu se află în 
pericol, în care limba, cultura, istoria 
sunt la ele acasă, valori constituite 
de secole şi la care nu se bagă să le 
schimbe ori să le redefinească orice 
pripăşit. În realităţile noastre, însă, 
federalizarea ar însemna lichidarea 
identităţii naţionale a românilor basa- 
rabeni, supremaţia cîtorva zeci de 
mii de alogeni asupra celor 4 min. 
de autohtoni, acceptarea pentru mulţi 


ani înainte a prezenţei militare ruse în 
această regiune sud-est europeană. 

După cum s-a văzut, guver- 
nanţii comunişti sînt gata să accepte 
Memorandumul Federaţiei Ruse — o 
tară care se află la mii de kilometri de 
noi — pentru a-i face pe plac ţarului, în 
a cărui subordine se află. Ei sînt gata 
să ne vîndă independenţa, limba, 
pămîntul, istoria, strămoşii. Ei n-au 
scrupule, mustrări de conştiinţă; pe 
ei nu-i doare; ei au pămînt de dat, 
fiindcă acest pămînt nu este al lor, 
de aceea, dacă vor, îl schimbă, îl 
vînd sau îl federalizează. Ei sînt gata, 
nu-i aşa, să ne fericească cu o „limbă 
oficială”, adică cu cea rusă, care va fi 
de fapt limba în care vor fi nevoite să 
scrie şi să vorbească toate instituţiile 
statului. Apropo, ne întrebăm: dar de 
ce „limba oficială” trebuie să fie rusa 
şi nu, să zicem, engleza? Dacă tot ne 
trebuie o limbă oficială, nu-i mai bine 
să fie engleza, care se studiază pe 
scară largă în aproape toate şcolile 
şi instituţiile de învăţămînt superior 
din R.M., şi nu rusa, pe care copiii, 
viitorii cetăţeni ai ţării, nu o prea cu- 
nosc şi nici nu prea se înghesuie s-o 
cunoască? Scopul lor este deținerea 
cu orice preţ a puterii, parvenirea, 
îmbogățirea, luxul, vilele construite 
pe bani nemunciţi, BMW-urile... La 
numai cîteva luni de la venirea la pu- 
tere, fecioraşii şi ginerii lor, din nişte 
anonimi, ajung cei mai mari busine- 
ssmani, cu zeci şi sute de milioane 
de dolari la cont, devin directori de 
bănci, responsabili ai marilor fonduri 
de investiţii sau împrumuturi financia- 
re. Ei au satanica abilitate de a mima 
majorarea salariilor şi pensiilor, pe 
fondul creşterii preţurilor la produse- 
le alimentare, la gaze şi la energia 
electrică, de a scumpi pîinea cu 2 
lei, pentru ca apoi s-o ieftinească cu 
cîţiva bănuţi spre a arăta poporului că, 
iată, ei, şi nu altcineva, sînt acei care 
au reuşit să menţină preţul la pîine. Ei 
etichetează acţiunile protestatare ale 
elevilor şi studenţilor drept „pedofilie 
politică” din partea liderilor politici 
care le fac opoziţie. Dar nu suflă un 

cuvînt despre cei peste 5 mii de copii 
care nu frecventează şcoala din cau- 
za sărăciei, nu se arată îngrijoraţi de 
miile de copii rămaşi în voia sorții sau 
pe miîini străine, căci părinţii lor, din 
pricina mizeriei şi sărăciei cumplite 
la care i-a adus actuala conducere, 
sînt nevoiţi să plece în străinătate, 
devenind sclavii Europei. 

Conducerea comunistă suferă 
de un adevărat sindrom al federali- 
zării. Acest morb periculos lucrează 
atît de adînc în ei, încît încearcă să 
federalizeze şi să transnistrizeze 
toată societatea, instituţiile de cultură, 
uniunile de creaţie. Nu demult şi-au 
creat o nouă uniune a scriitorilor, Uni- 
unea de alternativă „Nistru”, aservită 
partidului comunist, intereselor lor 
politice. Ei nu au nevoie de scriitori 
adevăraţi, cu conştiinţă naţională, 
ei au nevoie de marionete, de scri- 
itori peltici, adică „internaţionalişti”, 
din cei care denigrează tot ce este 
românesc, naţional, autohton şi se 
orientează numai spre Rusia. Ne 
întrebăm: ce fel de garant al statului 
şi constituţiei este preşedintele VI. 
Voronin, dacă, în loc să consolideze, 
el divizează societatea în comunişti 
şi necomunişti, subminează instituţiile 
statului, federalizează pînă şi frunzele 
de pe copaci? 

Din cauza comuniştilor, acest 
pămînt, acest popor necăjit, atît de 
blajin şi de muncitor, a ajuns de rîsul 
lumii şi de batjocură. Basarabia este, 
după cum spunea un coleg scriitor, 
Serafim Saka, „singurul loc din uni- 
vers în care nici la început de mileniu 
III şi poate chiar de sfîrşit de viaţă pe 
pămînt nu se vrea să se ştie ce lim- 
bă se vorbeşte. Basarabia, din sînul 
căreia şi-a luat sevele cel mai mare 
lingvist al sec. XX, Eugen Cogşeriu, dă 
lumii un absurd al absurdului —Dicţi- 
onarul moldovenesc-românesc al 
lui V. Stati”. 

Ce s-a întîmplat cu noi, cu ce 
să fi greşit noi în faţa istoriei şi a lui 
Dumnezeu, că sîntem din nou împinși 
în primitivism, „somaţi să ne lăsăm 
căzuţi pe scara evoluţiei umane”? 


Evident, nesăbuinţa comuniş- 
tilor de a ne federaliza a adus soci- 
etatea în pragul unui război civil. De 
fapt, societatea moldovenească de 
mai multă vreme se află într-un război 
civil camuflat, în care forţele antinaţi- 
onale, ghidate de Kremlin, continuă 
să distrugă tot ce este autohton pe 
această palmă de pămînt. Îndemnul 
nostru este de a rezista şi de a ripos- 
ta prin manifestări civilizate, pe căi 
diplomatice şi legislative, fără să se 
ajungă, doamne fereşte, la vărsări de 
sînge. Evenimentele din Georgia ne 
pot oferi în acest sens un exemplu şi 
un model. Pentru aceasta, însă, este 
nevoie de o nefîntîrziată şi necondi- 
ţionată unire şi solidarizare a tuturor 
partidelor şi forţelor democratice. Sti- 
mati lideri politici, uniţi-vă şi rămîneţi 
uniţi măcar acum, în cel de-al 12-lea 
ceas, dacă nu mai devreme. Altfel, 
vine tăvălugul federalizării peste noi 
toţi, altfel vom ajunge să-l rugăm pe 
Smirnov să ne permită să ne zicem 
„Bună ziua!” în limba română şi el, 
generos cum îl ştim, chiar să ne dea 
voie, zicînd „[lycrb 6yaerT!”, dar nu 
în toată ziua, ci numai lunea şi vine- 
rea... Lăsaţi orgoliile pentru vremuri 
mai bune. Noi vă vom spune, dacă 
acceptaţi, cînd să scoateţi săbiile or- 
goliilor din teacă. Uniunea Scriitorilor 
îşi asumă în continuare — cred că ea 
şi-a cîştigat dreptul moral pentru a 
face acest lucru — rolul de mediator 
şi împăciuitor al partidelor şi forţelor 
democratice. Avem nevoie de o opo- 
zitie şi o societate civilă puternică, 
unindu-ne într-un singur bloc, vom 
reuşi, poate, să fim, atunci cînd va 
fi cazul, dacă nu chiar ceceni, măcar 
un pic de georgieni. 

Urmare a îndemnului autori- 
lor proiectului Concepţiei politicii 
naţionale de stat a Republicii Mol- 
dova, publicat în presa oficială, la 14 
septembrie 2003, la Chişinău s-au 
întrunit în cadrul unei Conferinţe 
reprezentative oameni de ştiinţă 
şi de cultură, experţi în lingvistică, 
relaţii interetnice, filozofie, istorie, 
sociologie şi drept constituţional 
şi internaţional pentru a supune 
analizei documentul respectiv. 

Conferinţa a fost deschisă şi 
moderată de academicianul Mihai 
Cimpoi, preşedintele Uniunii Scri- 
itorilor din Moldova. Programul 
Conferinţei a fost susţinut de: 
Anatol Ciobanu, doctor habilitat în 
filologie, membru corespondent 
al A.Ş.M., şef de catedră la U.S.M., 
Gheorghe Bobână, doctor în filo- 
zofie, directorul Institutului de filo- 
zofie, sociologie şi drept al A.Ş.M., 
Andrei Eşanu, doctor habilitat în 
istorie, membru corespondent al 
A.Ş.M., Mihail Gh. Cibotaru, scriitor, 
ex-ministru al culturii, Mihai Purice, 
doctor în filologie, decanul facul- 
tăţii de litere a U.S.M., Gheorghe 
Susarenco, avocat, ex-judecător 
al Curţii Constituţionale, lon Băr- 
buţă, doctor în filologie, directorul 
Institutului de Lingvistică al A.Ş.M., 
Anatol Petrencu, doctor habilitat 
în istorie, preşedintele Asociaţiei 
naţionale a istoricilor din Republica 
Moldova, Ana Bantoş, cercetător 
ştiinţific coordonator Institutul 
de Literatură şi Folclor al A.Ş.M., 
conferenţiar doctor U.S.M., Ştefan 
Urâtu, preşedintele Comitetului 
Helsinki Moldova, lon Ciocanu, 
doctor habilitat în filologie, critic şi 
istoric literar. 

În dezbateri au mai luat cuvân- 
tul academicienii Petru Soltan şi Ale- 
xandru Moşanu, scriitorii Haralam- 
bie Moraru, Serafim Saka, Valeriu 
Matei, lon Hadârcă, Pavel Balmuş, 
Renata Verejanu, alţi vorbitori. 


Mihai CIMPOI 


POLITICA NAŢIONALĂ 
DE STAT: CONCEPŢIE 
ŞI ANTICONCEPŢIE 


Concepţia pe care o luăm în 
discuţie este, de fapt, o anticoncepţie, 
deoarece ignorează adevărul istoric 
şi ştiinţific despre românii moldoveni 
şi limba română. Construită pe un 
temei de nisip, este o utopie ce nu ține 
cont de realităţi. Ea nu are nici o şan- 
să de implementare practică fiindcă 
ignorează şi părerea intelectualităţii 
în acest domeniu. Aşa-zisul „dialog 
fructuos între autorităţile publice şi so- 
cietatea civilă” s-a dovedit a fi o frază 
minciunoasă. Un al treilea argument 
de netemeinicie totală este faptul 
că această Conceptie nu respectă 
drepturile fundamentale şi principiile 
democratice recunoscute pe plan eu- 
ropean şi internaţional, în primul rând 
al libertăţii de gândire şi de exprimare, 
al valorilor democraţiei, al drepturilor 
omului etc. Se propune, în fond, o 
concepţie cu caracter totalitar, căci 
anume astfel apar metodele propu- 
se, precum „neutralizarea juridică şi 
politică a necontenitelor tentative de 
demoldovenizare, de negare a exis- 
tenţei naţiunii moldoveneşti şi a sta- 
talităţii moldoveneşti, de discreditare 
a istoriei moldoveneşti, de ignorare 
a etnonimului „moldoveni” şi a gloto- 
nimului „limba moldovenească” (cap. 
l, Dispoziţii generale). Nu e greu de 
observat că statul se transformă, ast- 
fel, într-o poliţie politică de reprimare 
a celor ce vor susţine tocmai adevărul 
adevărat şi nu cel impus de stat în 
mod autoritar stalinist. 

Eminescu spunea că limba 
este casa fiinţei noastre, această 
convingere fiind împărtăşită şi de Hei- 
degger: „limba este locul de adăpost 

al fiinţei”, ea dându-ne certitudinea 
de a fi a unui popor făuritor de istorie. 

Or, tocmai această certitudine 
identitară de a fi ne-a fost mereu 
ştearsă de la 1812 încoace prin 
devizul țarist „un popor, o limbă”, iar 
în perioada sovietică prin internați- 
onalismul proletar, prin combaterea 
oricărei manifestări de „naţionalism” 
şi impunerea limbii ruse ca limbă 
dominantă în toate sferele şi margi- 
nalizarea limbii române până la rolul 
statornic de Cenuşăreasă. 

Actuala Conceptie continuă or- 
ganic aceste metode, ridicate acum 
la concepţie de politică de stat. 

Se urmăreşte, cu mijloace po- 
litico-poliţieneşti conferirea unei noi 
identități istorice, etno-culturale, ling- 
vistice şi politico-juridice Republicii 
Moldova, recunoaşterea legitimităţii 
internaţionale pentru această iden- 
titate utopică. Sub noţiunile curente 
de „multiculturalism”, „multilingvism”, 
„polietnicism”, „toleranţă”, „pace 
interetnică”, „concordie civică” se 
ascund nişte falsuri ştiinţifice şi se 
promovează prin ele apologeticul 
„moldovenism”, şi tot atât de apolo- 
geticul bilingvism ruso-moldovenesc 
care ştim ce reprezenta în perioada 
sovietică. 

Stratagema-cheie a Concepţiei 
e înăbuşirea identităţii noastre româ- 
neşti şi ştergerea cu buretele în mod 
sistemic şi metodic a naţiunii titulare 
a Republicii Moldova. 

Această naţiune devine minori- 
tate etnică, printre altele, topindu-se 
în blocul monolitic al „poporului unic al 
Republicii”. (Faptul aduce aminte de 
cântecul de altădată: „Naş adres ne 
dom i ne uliţa, / Naş adres: Sovetskii 
Soiuz” = „N-avem adresă, casă sau 
stradă / Ni-i adresă Uniunea Sovie- 
tică”.) 

Există şi o manieră obraznică, 
de esenţă de asemenea ţarist-sta- 
linistă, de nivelare a tuturor cultu- 
rilor (or, fiecare cultură reprezintă 
spiritul unui popor, modul lui de a 


fi în istorie) şi contopirea lor într-un 
amalgam cultural, într-o masă omo- 
genizată. 

Temeiul ideologic al Concepti- 
ei îl constituie monstruoasa substitui- 
re a statului naţional unitar cu un stat 
federal care ar conduce şi controla 
un „popor unic al Moldovei”. Popo- 
rul titular ar dispare în anonimatul 
acestui aluat omogen. Este, evident, 
o concepţie total prorusească şi 
profund antieuropeană. Procesul de 
rerusificare s-ar desăvârşi, astfel, prin 
impunerea limbii ruse ca limbă ofici- 
ală, adică — de fapt — a limbii unice. 

Concepţia urmăreşte anihila- 
rea tuturor cuceririlor democratice şi 
a procesului de renaştere naţională 
a românilor basarabeni, a divizării 
poporului fondator al Republicii în 
„moldoveni” şi „români” care apare 
ca o stratagemă politică de primă 
importanţă. 

Printre rândurile  Concepţiei 
citim clar că ni se pregăteşte statutul 
de enclavă rusească în această parte 
de lume. 

Avem tot temeiul să credem că 
în subtextul Concepţiei se ascunde o 
ură patologică faţă de națiunea titu- 
lară, faţă de limba acesteia. Despre 
acest lucru vorbesc şi neacceptarea 
instalării bustului lui Liviu Rebreanu 
de ziua limbii pe Aleea clasicilor şi 
înlocuirea de fapt a Sărbătorii Naţio- 
nale „Limba noastră” cu Sărbătoarea 
Naţională a Berii. 

Să mai crezi, acum, într-o 
Conceptie care are ca obiectiv pro- 
gramatic „afirmarea şi dezvoltarea în 
continuare a specificului său național- 
cultural”, adică a specificului național- 
cultural al „poporului moldovenesc”. 

Vom spune, în concluzie, Nu 
acestei Conceptii, soră bună cu Teze- 
le de altădată ale Partidului Comunist. 

Anatol CIOBANU 


LIMBA 
CA FACTOR DECISIV ÎN 
POLITICA NAŢIONALĂ 

A STATULUI 


Limba este coloana vertebrală a 
naţiunii, este „tezaurul cel mai scump 
pe care îl moştenesc copiii de la pă- 
rinţi...” (V. Alecsandri), „măsurariul 
civilizaţiunii unui popor...” (M. Emi- 
nescu), „mijlocul universal al circulaţiei 
ideilor şi impresiilor” (B. P. Hasdeu), 
„mişcător al învăţăturii şi al înaintării” 
(A. Mateevici), „supremul product su- 
fletesc al poporului” (N. lorga). 

Limba poartă un caracter social: 
ea se naşte şi dispare odată cu so- 
cietatea, cu purtătorii ei activi. Limba 
este foarte strâns legată de gândire 
şi viceversa. Omul gândeşte în limba 
maternă cu ajutorul căreia îşi exteri- 
orizează gândurile şi sentimentele. 
Scriitorul francez Prosper Merimee 
spunea că „La langue a ete donnee 
à l'homme pour exprimer sa pensée”, 
iar mai târziu lingviştii francezi de 
mare notorietate Charles Bally şi 
Albert Sechéhaye şi-au exprimat 
convingerea că „Bien penser et bien 
parler est une même chose”. Alecu 
Russo scria că „limba îl ajută pe 
om a-şi tălmăci gândurile”, iar Mihai 
Eminescu preciza: „Limba şi legile ei 
dezvoltă cugetarea”. 

Cunoscutul scriitor spaniol 
Miguel de Cervantes menţiona că 
„în ştiinţă se intră pe uşa limbii”, iar 
filozoful iluminist francez Etienne 
Bonnot de Condillac scria: „Vrei să 
înveţi ştiinţele cu uşurinţă? // Incepe 
prin a-ţi învăţa limba”. 

Bogăția unei limbi, varietățile 
de expresie, prezenţa tuturor stilurilor 
funcţionale şi a terminologiilor din 
toate domeniile vieţii social-politi- 
ce, economice, culturale, ştiinţifice 
etc. ne demonstrează un înalt nivel 


cultural, social, moral, intelectual al 
societăţii respective. Limba română 
este frumoasă şi dulce „ca un fagure 
de miere” (M. Eminescu); în limba 
română se pot traduce orice opere 
din orice altă limbă, dat fiind faptul 
că ea (româna) dispune de un bagaj 
extrem de bogat şi de o structură 
gramaticală perfectă. Astăzi româna 
stă, cu demnitate şi onoare, alături de 
alte limbi romanice şi neromanice, ea 
vorbindu-se în România şi în alte ţări. 

In Republica Moldova băştinaşii 
şi alogenii, în ultimii 13 ani, au avut 
foarte mult de câştigat în planul cultu- 
rii lingvistice, după oficializarea limbii 
române şi revenirea ei la grafia latină. 
Elevii, studenţii, ziariştii, savanții, ar- 
tiştii, oamenii politici, funcţionarii de 
stat, mulţi alolingvi s-au familiarizat cu 
patrimoniul naţional comun în toate 
domeniile vieţii materiale şi spirituale, 
devenind mai bogaţi sufleteşte, mai 
culţi, mai patrioți. 

Şi tocmai în actuala perioadă de 
renaştere naţională, de debarasare 
de tot balastul lingual acumulat în 
perioada postbelică de totalitarism în 
Republica Moldova se găsesc forţe 
care încearcă să ne întoarcă la situ- 
aţia de tristă faimă de până la 1989. 
Dar s-o luăm pe rând, adresându-ne 
concret la Concepţia politicii naţionale 
de stat a Republicii Moldova (Proiect, 
publicat în ziarul guvernamental 
Moldova suverană din 25 iulie 2003). 

l. In Conceptie se revine la falsul 
glotonim „limba moldovenească”, con- 
fruntându-se în felul acesta noţiunea 
de limbă cu cea de grai (subdialect). 
Este unanim recunoscut în lumea 
specialiştilor filologi că limba română 
are 5 graiuri, numite subdialecte, şi 
anume: moldovenesc, muntenesc, 
crişean, maramureşean şi bănăţean, 
fiecare dintre ele caracterizându-se 
prin anumite trăsături specifice, mai 
ales la nivel fonetic şi lexical. Cu 
toate acestea, locuitorii din spaţiul 
românesc comunică fără dificultăţi, 
căci barierele lingvistice sunt nesemni- 
ficative. Mai mult decât atât, cronicarii 
şi rapsozii, traducătorii, feţele biseri- 
cești, toţi oamenii cărţii şi ai culturii, 

începând, poate, cu diaconul Coresi, 
plămădind limba literară au formulat 
primele norme fonetice, lexicale, 
morfologice, sintactice, ortoepice, au 
triat, au selectat, au ales cele mai fru- 
moase, mai înţelese mostre din toate 
subdialectele (dar mai cu seamă din 
graiul muntenesc şi cel moldovenesc) 
şi au creat o limbă „ca un fagure de 
miere” (M. Eminescu). 

Despre fenomenul în cauză 
există „vagoane” de literatură. Filolo- 
gii-romanişti din Republica Moldova, 
România şi din alte ţări recunosc in 
corpore că în România de Est (Eu- 
ropa răsăriteană şi Balcanii) există 
doar o singură limbă romanică — cea 
română, având dialectele aromân, 
istro-român, megleno-român şi sub- 
dialectele muntenesc, moldovenesc, 
crişean, maramureşean şi bănăţean. 
In principiu, e vorba de un truism pe 
care nimeni nu-l mai pune la îndoială. 
Excepţie mai face doar câte cineva 
din Republica Moldova (vezi supra), 
încercând a avansa falsul ştiinţific şi 
istoric la rang de lege organică. 

In această ordine de idei, vom 
menţiona că oamenii luminaţi (filo- 
logi şi filozofi) din diferite ţări şi-au 
dat seama că în partea de Esta 
Europei există o limbă romanică 
aparte — valaha (româna), pe care o 
introduceau în clasificările respecti- 
ve de limbi. Savantul Eugen Cogeriu 
scria: „Avem deci de la Genebrard 
până la Vater — dacă facem abstracţie 
de autorii care includ şi limbi neroma- 
nice — următoarele enumerări de limbi 
romanice de sine stătătoare, în care 
apare şi româna: 


Acest tabel, deşi nu are evident 
pretenţia de a fi exhaustiv, ne arată, 
după câte mi se pare, fără echivoc, 
cât de important este locul pe care îl 
ocupă contribuţiile lui Genebrard şi 
Poza în istoria cunoaşterii românei 
în Europa Occidentală” (E.Coşeriu, 
Limba română în faţa Occidentului, 
Cluj-Napoca, 1994, p. 16-17). 

Fiindcă analizăm secolele tre- 
cute, am putea să ne adresăm şi la 
autorii noştri, care au denumit corect 
limba pe care o vorbim. Astfel, mitro- 
politul Moldovei Varlaam (1590-1657), 
animatorul tiparului în Moldova, al tra- 
ducerilor ecleziastice din slavoneşte şi 
greceşte, unul din cei „trei stâlpi” ai 
renaşterii moldoveneşti (P. Movilă, 
V. Lupu şi Varlaam), şi-a intitulat una 
din scrierile sale extrem de importante 
pentru creştinii-ortodocşi din tot spaţiul 
românesc în felul următor Carte ro- 
mânească de învăţătură dumenece- 
le preste an... (1643). In Cuvânt către 
cetitoriu mitropolitul scria: „...cu mult 
mai vârtos limba noastră românească 
ce n-are carte pre limba sa, cu anevoie 
iaste a înţelege cartea alţii limbii” (subl. 
n. —A.C.). 

Un alt mare cărturar, mitropolitul 
Moldovei Dosoftei (1624-1693), tra- 
ducând din grecește şi slavoneşte şi 
tălmăcind în limba noastră Psaltirea 
pre versuri tocmită (a. 1673), scria 
pe foaia de titlu: „Psaltirea sfântului 
proroc David. Pre limba rumâneas- 
că...”. In Predoslovie la lucrarea 
Stihuri Dosoftei nota: „Letopiseţul din 
grecie Ce s-au scos pre românie...”. 

Prin traducerile sale, Dosoftei a 
contribuit mult „la introducerea limbii 


Nr. Anul Lingyvistul Limbile romanice 

1 1580 Genebrard it., sp., fr., rom. 

2 1587 Poza it., sp., fr., rom. 

3 1613 Duret it., sp., fr., rom. 

4 1623 Opitz it., sp., fr., rom. 

5 1671 Skinner it., sp., fr., rom. 

6 1671 Stiernhielm it., sp., fr., rom., ret., sard. (cat.) 
7 1686 Kirchmajer it., sp., fr., rom., ret., sard. 

8 1784 Hervas it., sp., fr., rom. - port. 

9 1817 Vater it., sp., fr., rom., ret., - port. 


66 


Limba Română 


române în cărţile bisericeşti, în locul 
limbii slavone”. Mai mult decât atât, 
mitropolitul ştia să scrie în aşa fel 
ca să fie înţeles de „toată seminţia 
românească” (vezi Dicţionar de Li- 
teratură Română, coordonator Dim. 
Păcurariu, Bucureşti, 1979, p. 145). 

Mitropolitul Dosoftei este con- 
siderat „Cel dintâi poet al românilor” 
(vezi N. A. Ursu, Viaţa şi petrecerea 
mitropolitului Dosoftei al Moldovei — 
în cartea Dosoftei. Versuri alese, 
Editura Virginia, laşi, 1994, p.18). In 
poemul lui Domnii Ţării Moldovei citim: 

„Descălecat-au ţara domnul 
Dragoş Vodă, 

Fericită, buiacă, cu tot feli de 
radă, 

Când au adus într-însă româ- 
neasca limbă, 

De bun neam şi ferită de calea 
cea strâmbă” 

(Dosoftei, op. cit., Supra, p. 35). 

Cărturarul umanist Nicolae Mi- 
lescu Spătaru, care a peregrinat prin 
multe ţări străine (Franţa, Germania, 
Suedia, China), stabilindu-se în Ru- 
sia, unde, fiind poliglot, a devenit Şef 
al Corpului de Tălmaci de pe lângă 
Consiliul Diplomatic din Moscova, era 
ferm convins că vorbeşte româneşte. 
Astfel, una din multele lui traduceri 
sună aşa: „Carte de multe întrebări 
foarte de folos pentru multe trebi ale 
credinţei noastre, tălmăcită de Nico- 
lae Spătaru de pe limba grecească 
pre limba noastră proastă rumâneas- 
că” (subl. n. — A.C.). 

Reflecţii preţioase privind de- 
numirea idiomului nostru şi etnoni- 
mului a făcut şi Dimitrie Cantemir, 
domnitor al Moldovei, om de ştiinţă, 
mare umanist, membru al Academiei 
din Berlin. In Hronicul vechimii a ro- 
mano-moldo-vlahilor stă înscris: ,... 
neamul moldovenilor, al muntenilor, al 
ardelenilor, care cu toţii cu un nume 
de obşte români se cheamă... Noi, 
moldovenii, la fel ne spunem români, 
iar limbii noastre nu dacică, nici mol- 
dovenească... ci românească” (subl. 
n. — A.C.). 

Pentru unitatea şi identita- 
tea de neam şi de limbă au mili- 
tat toţi scriitorii din Moldova isto- 


rică şi din Basarabia: Gh.Asachi, 
AL.Russo, C.Negruzzi, V.Alecsandri, 
M.Eminescu, B.P.Hasdeu, C.Stamati, 
C.Stamati-Ciurea, A.Mateevici ş.a. 
Câteva exemple: în anul 1829 
Gh.Asachi începe a edita la laşi gaze- 
ta Albina românească (şi nu „moldo- 
venească”), tot în 1829, la Bucureşti, 
lon Heliade-Rădulescu inaugurează 
prima gazetă din Principate, Curierul 
românesc. 

Costache Negruzzi publică în 
1837 strălucitul eseu Cum am învă- 
tat româneşte, începându-l în felul 
următor: „Pe când uitasem că suntem 
români şi că avem şi noi o limbă...”, 
iar în 1853 (până la Unirea Princi- 
patelor din 1859) compune poezia- 
cântec Eu sunt român cu duioasele 
versuri-refren: „Eu sunt român şi-mi 
place teara mea”. 

Vasile Alecsandri a scris şi a edi- 
tat la Paris în 1863 cartea Grammaire 
de la langue roumaine (Gramatica 
limbii române). Scopul principal al 
bardului de la Mircești a fost să familia- 
rizeze publicul francez cu limba româ- 
nă-soră, vorbită atunci de aproximativ 
opt milioane de oameni. 

In toată opera publicistică şi 
politică a lui Mihai Eminescu găsim 
doar glotonimul „limba română”, 
„limba românească” şi etnonimul 
„român”. Luceafărul poeziei noastre 
nu-şi imagina că cei din Basarabia 
ar vorbi o altă limbă decât cea ro- 
mânească. lată de ce pe Al.Donici 
(născut în satul Bezeni, judeţul Orhei) 
îl numea „cuib de înţelepciune” şi-l 
aşeza alături de scriitorii din Moldo- 
va istorică şi din Muntenia, scriind: 
„Alecsandri, Negruzzi, Bolintineanu, 
Donici, Bălcescu şi alţii... ştiu o limbă 
frumoasă, vrednică şi înţeleasă, de 
opincă şi de Vodă” (vezi Gh.Bulgăr, 
Scriitorii români despre limbă şi 
stil, Bucureşti, 1957, p. 146). 

Flacăra spiritului naţional, a 
identităţii de limbă, de neam şi de 
istorie nu s-a stins niciodată chiar în 
Basarabia, anexată de ţarismul fero- 
ce, cu politica lui de deznaționalizare 
şi de eliminare a limbii române. Vom 
aminti aici numai opinia celor doi 
Stamati (tatăl şi fiul). Astfel, scriitorul 

basarabean Constantin Stamati scria: 
„In Basarabia lipsesc cu totul şcoli 
româneşti; în grabă nici nu va mai fi 
limba românească (subl. n. — A.C.) 
în Basarabia, pentru că are să se 
mistuie cu cea rusească” (C.Stamati, 
Opere alese, Chişinău, 1958, p. 591). 
Constantin Stamati-Ciurea re- 
simţea aceeaşi oprimare glotică şi 
naţională ca şi tatăl său, ceea ce l-a 
făcut să scrie: „Ce se atinge de scri- 
erile mele în limba română (subl. n. — 
A.C.), îmi era imposibil a le scoate la 
lumină. In toată Rusia nu există nici 
o tipografie română... Limba română 
rustică, precum o vorbeşte poporul 
nostru din Basarabia (subl. n. — A.C.) 
a fost singurul izvor din care m-am 
adăpat. Nici o şcoală populară mă- 
car! Am fost şi sunt o insulă solitară 
în imensul ocean al slavismului. Mai 
mult nu zic.” (vezi C.Stamati-Ciurea, 
Opere alese, Chişinău, 1957, p. 424). 
Basarabeanul B.-P.Hasdeu, 
savant enciclopedist, scriitor, lingvist, 
ne-a lăsat frumoasele versuri: 
„Românimea cât trăieşte, 
graiul nu şi-l va uita. 
Să vorbim dar româneşte, 
Orice neam în limba sa! 
(poezia Să vorbim româneşte). 
Ca să încheiem şirul scriitorilor 
basarabeni din secolul al XIX-lea 
care s-au pronunţat ferm pentru 
aspectul ştiinţific şi istoric privind 
glotonimul „limba română” şi etno- 
nimul „popor român”, să apelăm şi 
la Alexe Mateevici. Pe 25-28 mai 
1917, la Chişinău, s-a ţinut Congresul 
gubernial al învăţătorilor moldoveni 
din Basarabia. Să cităm fragmentar 
din ilustra alocuţiune a lui A.Mateevici 
la acest Congres: „Lucrul drept poate 
înflori numai dacă se întemeiază pe 
idei drepte. Cu mâhnire am văzut 
astăzi că între dumnevoastră nu toţi 
sunt uniţi asupra unor idei drepte. Unii 
se socotesc moldoveni, alţii — cei mai 
puţini — români. Ei, bine, dacă aţi luat 
asupra dumnevoastră sarcina de a 
lumina poporul, apoi trebuie să daţi 
poporului idei adevărate, căci altfel 
întreg învăţământul e fără rost... 
Da, suntem moldoveni, fii ai 
vechii Moldove, însă facem parte din 


marele trup al românismului, aşezat 
prin România, Bucovina şi Transilva- 
nia (aplauze). Fraţii noştri din Bucovi- 
na, Transilvania şi Macedonia nu se 
numesc după locurile unde trăiesc, ci 
îşi zic români. Aşa trebuie să facem 
şi noi! (aplauze)... 

Trebuie să ştim de unde ne 
tragem, căci altfel suntem nişte ne- 
norociţi rătăciţi. 

Trebuie să ştim că suntem ro- 
mâni, strănepoţi de-ai românilor, şi fraţi 
cu italienii, francezii, spaniolii şi portu- 
ghezii. Aceasta trebuie s-o spunem şi 
copiilor şi tuturor celor neluminaţi, să-i 
luminăm pe toţi cu lumina dreaptă... 

N-avem două limbi şi două 
literaturi, ci numai una, aceeaşi cu 
cea de peste Prut. Aceasta să se ştie 
din capul locului ca să nu mai vorbim 
degeaba. Noi trebuie să ajungem de 
la limba noastră proastă de astăzi nu- 
maidecât la limba literară româneas- 
că.” (subl. n. — A.C.) (A.Mateevici, 
Opere, vol. |, 1993, p. 463-464). 

Alexe Mateevici, autorul cele- 
brei poezii Limba noastră, devenită 
astăzi Imn al Republicii Moldova, nu 
a fost nici politician, nici savant, ci 
preot, chemat să lumineze poporul, 
ca un păstor al inimilor, om de bună- 
credinţă, susţinător şi protagonist al 
adevărului, oricare ar fi el! 

E de menţionat, în mod expres, 
că nu numai scriitorii basarabeni, ci 
şi oamenii instruiți, profesorii de licee, 
slujbaşii autohtoni şi neautohtoni, 
clerul bisericesc etc., îşi dădeau prea 
bine seama că glotonimul adecvat 
este „limba română”, şi nu „limba 
moldovenească”. Astfel, profeso- 
rul lacob Hinculov publică, în anul 
1840, la Sankt Petersburg, cartea 
Nacertanie pravil valaho-moldav- 
skoi grammatiki, notând în Prefaţă: 
„Aceasta este limba română şi denu- 
mirea român nu este întâmplătoare 
(subl. n. — A.C.): până la întemeierea 
Voievodatului moldovenesc, locuitorii 
ambelor principate erau cunoscuţi cu 
numele comun român. Limba română 
poate servi drept numitor comun al 
dialectelor valah şi moldovenesc.” 
(subl. n. — A.C.). O mai rezonabilă 
judecată nici că se poate! 

În 1865 profesorul de liceu loan 
Doncev scrie şi editează (pe cont pro- 
priu) la Chişinău Cursulu primitivu 
de limba rumâni, compusu pentru 
shólele elementare şi IV clase gim- 
naziale şi Abeceda română. Ambele 
lucrări au apărut în grafia latină, fapt 
deosebit de curajos şi îndrăzneţ al 
autorului. 

Interesant este de menţionat, în 
această ordine de idei, că în Basara- 
bia, pe vremea ţarismului, se găseau 
şi intelectuali ruşi care înțelegeau că 
aici locuiesc români-basarabeni şi că 
ei vorbesc limba română. Astfel, cu 
efortul Circumscripţiei de Invăţământ 
Odesa, A.Artimovici, într-o scrisoare 
din 11 februarie 1863 către Ministerul 
Instrucțiunii Publice din Rusia, scria: 
„Sunt de părerea că va fi greu să 
împiedicăm populaţia românească 
a Basarabiei (subl. n. — A.C.) să fo- 
losească limba Principatelor vecine, 
unde populaţia românească compactă 
o va dezvolta pe baza elementelor 
latineşti, neprielnice limbii slave; re- 
stricţiile guvernamentale, ce urmăresc 
în cazul dat scopul de a înrădăcina 
în Basarabia un dialect apropiat lim- 
bii slave, nu vor fi, se vede, de nici 
un folos: nu-i putem constrânge pe 
învăţători să predea o limbă care în 
curând va deveni moartă în Moldova 
şi Valahia, adică printre masele princi- 
palilor ei purtători şi nici părinţii nu vor 
dori ca ai lor copii să înveţe o limbă 
diferită de cea pe care o vorbesc ei 
în viaţa de toate zilele (subl.n. — A.C.) 
[Arhiva centrală Istorică de Stat din 
Sankt Petersburg. Fond 733, registru 
78, dos. 1043, fila 7-8. Citat apud lon 
lova. „loan Doncev şi istoria apariţiei 
manualelor lui” / Revista de Lingvistică 
şi Ştiinţă Literară, A.Ş.M. 1993, nr. 1, 
p. 98. Vezi şi Lidia Colesnic, Func- 
ționarea limbii române în instituţiile 
de învățământ din Basarabia (1812- 
1918). Autoreferatul tezei de doctor 
în filologie, U.S.M., Chişinău, 2001, 
p. 14. De aceeaşi autoare Limba 
română în Basarabia (1812-1918), 
Chişinău, Editura Museum, 2003, pas- 
sim). Comentariile ne par de prisos!]. 

Deoarece am pornit vorba 
despre savanții şi oamenii de cultură 


de peste hotare, care s-au pronunţat 
împotriva aşa-numitei „limbi moldo- 
veneşti”, arătând că în România de 
Est există o singură limbă romanică şi 
anume limba română, să ne adresăm 
şi renumitului savant-romanist italian 
de talie europeană Carlo Tagliavini. 
Incă în anul 1956, la Congresul 
Internaţional de Romanistică, ţinut 
la Florenţa (Italia), C.Tagliavini, în 
comunicarea sa cu un titlu foarte 
semnificativ — Una nuova lingua litte- 
raria romanza? Il Moldavo, sublinia, 
în auzul romaniştilor din toată lumea, 
că „pretinsa «limbă moldovenească» 
nu este decât româna literară, scrisă 
cu un alfabet rusesc uşor modificat...” 
(vezi Carlo Tagliavini, Originile lim- 
bilor romanice, trad. din ital., Bucu- 
reşti, 1977, p. 289). 

Falsul glotonim „limba mol- 
dovenească” şi antiştiinţifica teorie 
despre două limbi romanice de Est 
(româna şi moldoveneasca) au fost 
respinse şi de către mulţi specialişti 
ruşi din perioada sovietică şi de după 
destrămarea U.R.S.S. 

Astfel, savanții moscoviți, pro- 
fesorul Ruben Budagov (romanist) 
şi profesorul Samuil Bernştein (sla- 
vist) în studiul Cu privire la unitatea 
de limbă româno-moldovenească, 
scris în 1961 (dar publicat abia în 
1989 din cauza cenzurii sovietice), 
precizau: „Autorii acestor rânduri, la 
fel ca şi mulţi alţi lingvişti sovietici, au 
căzut într-un timp în greşeală, când 
se străduiau să depisteze o anumită 
„autonomie” a limbii moldoveneşti 
faţă de limba română. 

Ne-am străduit cât ne-am stră- 
duit, dar n-am reuşit să arătăm şi să 
demonstrăm — pe bază de fapte con- 
crete şi edificatoare — deosebirile din- 
tre limbile română şi moldovenească. 

Unitatea de limbă română-mol- 
dovenească s-a cristalizat de foarte 
multă vreme, încă din perioada de 
formare a limbilor romanice. 

La ora actuală, această teză 
este recunoscută de toţi specialiştii 
care tratează problema în cauză... 

(Teoria despre două limbi) ...a 
adus mari prejudicii lingvisticii sovieti- 
ce. S-au irosit multe forţe şi mult timp 

pentru a demonstra teza eronată, 
cum că moldovenii şi românii vorbesc 
limbi romanice înrudite, dar diferite. 
Dovezi în favoarea acestei teze nu 
au existat şi nici nu pot exista” (vezi 
culegerea Povară sau tezaur sfânt, 
Chişinău, 1989, p. 355-356 sau rev. 
Nistru, 1988, nr. 11, redactor-şef — po- 
etul D. Matcovschi). Mai e nevoie de 
comentarii sau de pretinse dicţionare 
moldoveneşti-româneşti? 

Un foarte cunoscut lingvist rus, 
academician, doctor hab., profesor 
universitar din Sankt Petersburg, 
Raimond Piotrowski, în articolul 
Ocrotirea limbii şi culturii naţionale 
(vezi Literatura şi arta, 28 august 
2003, p. 3), scrie: „Noi, romaniştii din 
Rusia, Ucraina, de nenumărate ori am 
spus sus şi tare că limba băştinaşilor 
din Basarabia este cea română, în 
acest context, menţionez studiile ves- 
tiţilor filologi S.Bernştein, R.Budagov, 
V.Lisiţki, S.Semcinski sau ale lingviş- 
tilor din alte ţări ca regretatul Eugen 
Coşeriu — lingvistul secolului XX, 
Valeriu Rusu, Ana Tătaru etc.”. Autorul 
subliniază în încheiere: „A susţine opi- 
nia că există o limbă „moldovenească” 
este o „aberaţie politică” (E.Coşeriu), 
este o greşeală gravă şi o incultură 
lingvistică”. Eu aş mai adăuga pe 
lângă calificativul „incultură lingvistică” 
şi „rea-voinţă şi ignoranță” din partea 
celor care ţin pâinea şi cuțitul în mână! 
iar Ignorantia non est argumentum — 
spuneau romanii. 

Abordând problema glotonimu- 
lui, autorii Proiectului ar fi trebuit să 
pornească nu de la legislaţia lingvis- 
tică din perioada sovietică (1989), ci 
de la Declaraţia de Independenţă a 
Republicii Moldova (adoptată la 27 
august 1991), în care se utilizează 
glotonimul ştiinţific „limba română” 
(citez: „Decretarea limbii române ca 
limbă de stat şi reintroducerea alfa- 
betului latin”). De asemenea a fost 
necesara lua în considerare un foarte 
important document istoric „Răspuns 
la solicitarea Parlamentului Republicii 
Moldova privind istoria şi folosirea 
glotonimului „limba moldovenească” 
(opinia specialiştilor filologi ai Aca- 
demiei, acceptată la şedinţa lărgită 


a Prezidiului Academiei de Ştiinţe 
a Moldovei) publicat în 1994. Nu se 
putea trece cu vederea nici Inițiativa 
legislativă a ex-Preşedintelui Repu- 
blicii Moldova, Mircea Snegur, privind 
limba şi Mesajul Domniei sale Limba 
Română este numele corect al limbii 
noastre prezentat Parlamentului în 
ziua de 27 aprilie 1995; de aseme- 
nea şi Avizul pozitiv în acest sens al 
Curţii Constituţionale, precum şi alte 
documente (vezi culegerea Limba 
română este patria mea. Studii, 
Comunicări, Documente, Chişinău, 
1996, p. 283-337"). A fost neglijată şi 
propunerea Adunării Parlamentare a 
Consiliului Europei (APCE) de a de- 
clara un moratoriu asupra problemei 
privind denumirea limbii şi a istoriei 
în Republica Moldova. 

II. In Conceptie nu se afirmă, 
în mod categoric, că în Republica 
Moldova urmează a fi legiferate două 
limbi de stat: „moldoveneasca” şi 
rusa, cu toate acestea, Proiectul este 
împestriţat cu teze ca: „Limba rusă... 
se aplică şi ea în toate sferele vieţii 
statului şi societăţii”. 

Mai mult decât atât, limba rusă 
mai este înzestrată cu încă două 
funcţii importante: 1. „are statutul de 
limbă de comunicare interetnică”; 2. 
de limbă oficială („asigurarea de con- 
diţii pentru păstrarea şi dezvoltarea 
în continuare a funcţiilor oficiale ale 
limbii ruse”). 

Aşadar, „limba moldovenească” 
rămâne pur şi simplu limbă de stat, 
dar nu şi oficială, dar nu şi „de comu- 
nicare interetnică”! 

Apare volens-nolens necesita- 
tea să delimităm noţiunile: limbă de 
stat şi limbă oficială. 

In viziunea noastră, e corect 
să considerăm că de stat sunt toate 
limbile care există în acel stat — adică 
şi limbile minorităţilor etnice, pentru 
că statul le ocroteşte! Ca, de altfel, 
şi oamenii: toţi cetăţenii unui stat 
sunt ai statului respectiv, şi acesta îi 
protejează. 

In Spania sunt patru limbi (cas- 
tiliana, galiciana, catalana, basca), 
dar oficială e numai una — spaniola, 
constituită pe baza dialectului casti- 

lian. Celelalte limbi minoritare sunt 
considerate locale, statul având grijă 
de dezvoltarea lor. O limbă minoritară 
îşi are drepturile ei fixate recent în 
Carta Europeană a Limbilor Regi- 
onale sau Minoritare (elaborată de 
Uniunea Europeană, UNESCO, Con- 
siliul Europei) şi nu poate „pretinde” 
a fi limbă oficială sau a elimina limba 
naţiunii titulare, aşa cum se întâmplă 
în Republica Moldova. Aici etnicii ruşi 
(diaspora rusă) are o pondere de 
12% din numărul total al populaţiei, 
dar se fac tentative a instala limba 
rusă ca limbă oficială. Este o situaţie 
conflictuală, care trebuie aplanată 
în conformitate cu normele şi legile 
internaţionale în acest sens. 

In Carta Europeană a Limbilor 
Regionale sau Minoritare se fac ur- 
mătoarele stipulări foarte importante 
pentru a înţelege rolul şi locul limbilor 
minoritare într-un stat independent. 
Cităm: 

1. „incurajarea limbilor regionale 
sau minoritare nu trebuie să se facă 
în detrimentul limbilor oficiale şi a ne- 
cesităţii lor de a le însuşi” (Preambul). 

2. „Limbile regionale sau mi- 
noritare pot fi folosite în învăţământ 
(în zonele respective), fără a aduce 
atingere limbii oficiale a statului” 
(Art. 8, p. 5-6). 

3. Prevederile din Carta Eu- 
ropeană... nu pot fi interpretate ca 
implicând dreptul cuiva de a organiza 
acţiuni ce contravin scopurilor Cartei 
Naţiunilor Unite sau altor obligaţii de 
drept internaţional, inclusiv principiu- 
lui suveranităţii teritoriale a statelor” 
(Art. 5, p. 3). 

Postulatele enumerate mai sus 
urmează a fi respectate în toate ţările, 
inclusiv în ex-republicile fostei Uniuni 
Sovietice. 

Fireşte, pe Terra se mai întâl- 
nesc cazuri regretabile când limba 
unei diaspore (sau minorităţi etnice) 
ajunge la rang de limbă oficială într- 
un stat. Exemple concludente ne ofe- 
ră, mai ales, reminiscenţele regimului 
colonial în multe ţări din Africa, Asia, 
America Centrală. Aici unele limbi 
europene s-au instalat împreună cu 
ocupanţii sosiți în secolele trecute, 


autodeclarându-se limbi oficiale. Este 
notabil că limbile colonizatorilor se 
menţin până în prezent, deşi regimul 
colonial s-a prăbuşit demult şi ponde- 
rea elementului etnic european acolo 
este derizoriu de mic. Să dăm unele 
exemple: limba engleză continuă a fi 
limbă oficială în ţări ca Zimbabwe (aici 
băştinaşii constituie 96%), Nigeria, 
Zambia, Trinidad-Tobago (populaţia 
băştinaşă — 97%), Sierra Leone (pop. 
băştinaşă, negri — 98%), Liberia, Ja- 
maica, Gambia etc. 

Şi limba franceză domină „piaţa 
glotică”, fără concurenţă, ca unica 
limbă oficială, în fostele sale colonii, 
devenite în prezent state indepen- 
dente: Republica Togo, Republica 
Niger, Republica Mali, Republica Po- 
pulară Congo, Republica Benin ş.a. 

Şi totuşi, odată cu obţinerea 
independenţei în fostele colonii au loc 
adevărate revoluţii culturale, inclusiv 
lingvistice. Multe foste ţări coloniale 
încearcă a-şi promova şi limbile naţi- 
onale (autohtone) la rang de idiomuri 
oficiale. 

Memento: Problema abandonă- 
rii limbii colonizatorilor nu este uşoară 
din două motive: 1) multe ţări (foste 
colonii) sunt exog/ossice, adică poli- 
lingve, cu nenumărate graiuri tribale 
care se „ceartă” pentru întâietate (fie- 
care grai tribal vrea să devină oficial). 
De exemplu, în Benin sunt 40 de limbi 
tribale, în Camerun — 135, în Nigeria — 
200, în Zair — 856 ş.a.m.d. „Bătăliile” 
glotice se ţin lanţ în asemenea ţări; 
2) în limbile autohtone nu există lim- 
baje, terminologii, stiluri funcţionale, 
deoarece, de regulă, ţările în cauză 
sunt agrare. 

După cele relatate supra pare 
explicabil de ce în prezent, în unele 
foste colonii, sunt legiferate 1-2-3 
limbi ale aborigenilor, alături de o lim- 
bă europeană (adică a ocupantului). 
lată câteva „tandemuri linguale”: 

Uganda — engleza şi swahili; 

Senegal — franceza şi wolof; 

Ciad — franceza şi araba; 

Madagascar — franceza şi mal- 
gaşa, 

Kenya — engleza şi swahili (ne- 
grii ajung la 95%); 

Haiti — franceza şi creola haitiană; 

Burundi — franceza şi rundi- 
kirundi etc. 

Mă opresc aici cu excursul 
acesta sociolingvistic şi mă întreb: 
oare şi noi, basarabenii, cu vechi 
tradiţii culturale, cu o limbă română 
dispunând de toate limbajele, toate 
terminologiile (în ştiinţă, economie, 
istorie, cultură etc.) trebuie să ne mul- 
tumim cu a secunda în ţara proprie o 
limbă a diasporei care ni se impune 
ca limbă oficială şi de comunicare 
interetnică? Doar suntem în Europa 
şi nu în Burundi (din Africa Centrală)! 


kkk 


III. Amintita Conceptie propagă 
intens răsuflata idee a bilingvismului 
armonios. Cităm: „Pentru Moldova 
este caracteristic bilingvismul moldo- 
rus şi rus-moldovenesc, statornicit 
istoriceşte, care în actualele condiţii 
este necesar să fie dezvoltat şi per- 
fecţionat”. 

Dacă s-a eliminat complet din 
şcolile ţinutale limba română prin 
Ukazul țarist din 3 februarie 1871 
sub motiv că „graiuri locale în Impe- 
riu nu se predau”, dacă în perioada 
sovietică (1945-1990) limba noastră 
şi-a restrâns până la refuz funcţiile 
sociale, iar limba rusă domina peste 
tot — aceasta înseamnă bilingvism 
moldo-rus şi rus-moldovenesc stabilit 
istoriceşte? 

În Basarabia bilingvismul nati- 
onal-rus niciodată n-a fost simetric, 
ci numai subordonat, care a condus 
la impurificarea limbii române cu 
barbarisme lexicale, cu calcuri ling- 
vistice, cu deformări de topică etc. 
Multe din ele (tip: a crăsi „a vopsi”, 
a bălui „a petrece”, bulcă „franzelă”, 
zadvişcă „zăvor” etc.) sunt fixate 
în bizarul Dicţionar moldovenesc- 
românesc, ca alcătuind „specificul” 
limbii moldoveneşti. 

A fi bilingv nu este un cusur, ci 
un avantaj şi tinerii se străduiesc să 
înveţe 2-3 limbi străine, care, desigur, 
nu le poluează limba maternă. Însă în 
ceea ce priveşte bilingvismul moldo- 


rus în republica noastră el s-a mani- 
festat până acum în mod inechitabil: 
băştinaşii învățau limba rusă — rusofo- 
nii neglijau limba băştinaşilor. Nu văd 
cum, după implementarea Concepţiei 
discutate, s-ar putea schimba situaţia 
spre mai bine. 

E de reţinut că, în general, 
bilingvismul asimetric conduce la 
denaturarea limbii subordonate şi, în 
ultimă instanţă, la dispariţia ei şi înre- 
gistrarea în Cartea Roşie a Limbilor 
Mici (editată de UNESCO în 1993). 
Şi în Federaţia Rusă, din 1994, există 
Cartea Roşie a Limbilor Popoarelor 
din Rusia, unde sunt înscrise limbile 
care au ajuns pe punct de dispariţie: 
korekă, aleută, evenkă, udeghee ş.a. 
Aceeaşi soartă îi aşteaptă pe eschi- 
moşi, iukaghiri, cikotskieni ş.a. 

Memento: Poate să pară ne- 
verosimil, dar mulţi purtători de limbi 
muribunde nu conştientizează că lim- 
ba lor se asimilează, că limba pe care 
o vorbesc e cu totul alterată şi sluţită. 
Vorbesc stâlcit, pentru că aşa se vor- 
beşte, aşa se spune. Se constată un 
contradictio in adiecto între punctul 
de vedere al specialiştilor despre 
limbile muribunde şi punctul de ve- 
dere al purtătorilor de rând ai aces- 
tor limbi (H. B. BaxtnH, H3orkoeoui 
cOeue u yNpoueHuA A3bika: mouka 
3PeHUA HacumenA u mouka 3peHuA 
nuHeeucma — 3bik n oGwmecTBo 
Ha nopore HOBOro TbICAUHNETUHA: 
HTOruU n nepcnekTruBbi, Moscova, 
2001, p. 13). 

Acceptarea limbii ruse ca „limbă 
oficială” şi de „comunicare interetni- 
că” ar avea, la noi, urmări imprevizibi- 
le. Limba rusă va prelua imediat toate 
(sau aproape toate) funcţiile social- 
comunicative în Republica Moldova, 
terminându-şi marşul triumfal prin a 
strâmtora, a marginaliza şi a elimina 
totalmente limba română din uzul 
oficial (şi nu numai!). 


kkk 
Şi totuşi, intenția năstruşnică şi 
antinațională de a continua rusifica- 
rea şi re-rusificarea românilor-basa- 


72 


Limba Română 


rabeni din Republica Moldova vine în 
contradicţie flagrantă cu suflul vremii, 
cu tot ce are loc acum chiar în ţările 
Comunităţii Statelor Independente 
(C.S..). Limbile acestor ţări suverane 
caută să iasă din strânsorile limbii 
„fratelui mai mare”, să revină la matcă 
şi să se dezvolte în conformitate cu 
spiritul lor naţional. 

De exemplu, fostele republici 
sovietice unionale turcice din Asia 
Mijlocie, din Caucaz (Azerbaigeanul), 
precum şi Tatarstanul şi tătarii din 
Crimeea -— toţi au abandonat demult 
alfabetul impus rusesc, revenind 
(sau trecând) la alfabetul latin, după 
modelul turcesc. 

Cunoscutul turcolog rus, prof. 
A.N.Baskakov, scrie: „...în toate re- 
publicile turcice se fortifică purismul 
lingvistic, direcționat spre substituirea 
lexicului rusesc şi internaţional (venit 
prin filiera limbii ruse) prin echivalente- 
le turcice şi arabo-persane arhaizante. 
De asemenea se observă substituirea 
celor mai multe noţiuni redate anterior 
prin lexic internaţional şi rusesc în 
limbile turcice, prin lexic autohton sau, 
mai ales prin arhaisme arabo-persa- 
ne” (A. H. BackakoB, Hexomopeie 
oue meHnOenuuu HayuoHarbHo20 
A3blkoeo20 pa3aumua napooe e 
Poccuiickoii pedepauuu). 

Nu a avut rezultatele scontate 
nici propunerea Dumei de Stat din 
Rusia făcută ţărilor din C.S.I. să 
accepte rusa ca a „doua limbă de 
stat”. Deocamdată numai Republica 
Belarus şi Republica Kârgâstan s-au 
supus dorinţei deputaţilor Dumei 
(în Belarus diaspora rusă constituie 
20% din numărul total al populaţiei, 
iar în Kârgâstan — 21%). Ucraina şi 
Tagikistanul s-au declarat categoric 
împotriva voinţei Dumei de Stat din 
Rusia. 

Aceeaşi situaţie se atestă şi în 
fostele Republici Autonome Sovietice 
Socialiste. Din cele 20 de ex-auto- 
nomii numai 3 au declarat rusa ca 
a doua limbă de stat. Şi aceasta s-a 
întâmplat din cauza factorului demo- 
grafic: ruşii predomină acolo numeric, 


de exemplu, în Başkiria locuiesc 
820.000 de băştinaşi şi 3.000.000 de 
ruşi; în Udmurtia — 300.000 udmurţi şi 
1.000.000 ruşi; în Mari-El — 150.000 
etnici mari şi 250.000 ruşi. 

E de remarcat că aceste pă- 
mânturi şi popoare au fost cucerite 
de cnejii ruşi în secolul al XVI-lea între 
anii 1552-1557. 

Mai este încă un inconvenient 
pentru limba rusă: conform actelor 
internaţionale ea (limba rusă) în ţările 
C.S.I. nu poate pretinde nici a fi con- 
siderată ca limbă minoritară sau re- 
gională. În Carta Limbilor Regionale 
sau Minoritare se propune o definiţie 
a acestor limbi. lat-o: „Limbile folosite 
în mod tradiţional într-o anumită zonă 
a unui stat de către cetăţenii acelui 
stat, care constituie un grup numeric 
inferior restului populaţiei” (Art. 1, 
p. 1). Şi mai departe: „Noţiunea (ter- 
menul) „limbi regionale sau minoritare 
istorice... nu include nici dialectele 
limbii (-ilor) oficiale a (ale) statului, nici 
limbile migranţilor” (tot acolo). 

Nu este greu de constatat că 
în Moldova ruşii nu locuiesc „în mod 
tradiţional într-o anumită zonă” şi că 
în marea lor majoritate sunt migranti, 
iar migranţii au un alt statut: ei trebuie 
să se adapteze glotic cât mai curând 
posibil, ca să se poată integra în noua 
societate. Astfel se procedează în 
toate ţările civilizate, când e vorba 
de diaspore. 


kkk 


În concluzie, accentuăm încă o 
dată că e nevoie să milităm cu mai 
multă insistență pentru drepturile 
noastre inalienabile la identitatea 
glotică şi etnică, la istoria neamului, 
la limba noastră cea română. Numai 
în condițiile rezolvării echitabile şi 
juste a problemei naționale, omul 
(cetățeanul) îşi iubeşte Patria, care, 
în viziunea lui Barbu Delavrancea, 
„nu este pământul pe care trăim din 
întâmplare, ci cel plămădit cu sângele 
şi întărit cu oasele înaintaşilor nostri”. 


21 septembrie 2003 

STEREOTIPURILE 
ETNICE ŞI CONCEPȚIA 
POLITICII NAŢIONALE 
DE STAT A REPUBLICII 
MOLDOVA 


Termenul de stereotip social 
a fost folosit pentru prima dată de 
cercetătorul american U. Lipman în 
studiul său Opinia socială, publicat în 
anul 1922. Potrivit autorului, stereoti- 
pul reprezintă determinarea ordonată 
a imaginii culturale a lumii în mintea 
individului prin care, în primul rând, se 
economisesc eforturile în procesul de 
întelegere a obiectelor sociale com- 
plexe, şi, în al doilea rând, sunt prote- 
jate valorile sale, poziţiile şi drepturile. 
Ulterior, cercetătorii oferă o nouă de- 
finiţie, mai concretă, a stereotipurilor 
sociale, considerate drept scheme 
simplificate ale obiectelor sociale în 
reprezentările individuale şi colective. 
Astfel, reprezentările stereotipice 
constituie o formă de simplificare a 
lumii reale. Stereotipurile au anumite 
funcţii psihologice şi sociale. Funcţiile 
psihologice ale stereotipizării repre- 
zintă simplificarea, sistematizarea şi 
susţinerea informaţiilor individului, iar 
funcțiile sociale permit anticiparea 
acţiunilor, luări de poziţie ale grupului 
şi individului, autorizează justificarea 
lor în raport cu normele sociale. Me- 
canismul psihologic al stereotipizării 
poate fi utilizat în diferite doctrine po- 
litice cu un scop bine determinat — cel 
de manipulare. Astfel, stereotipurile 
constituie un element indispensabil al 
psihologiei colective. In ultimul timp, 
stereotipurile au devenit obiect de 
studiu al etnopsihologiei. 

In condiţiile unui stat plurietnic, 
individul este nevoit să comunice 
cu reprezentanţi ai diferitelor etnii, 
astfel se formează stereotipurile 
etnice — reprezentări relativ stabile 
despre calităţile morale, intelectua- 
le, fizice atribuite diverselor grupuri 


etnice. Printre caracteristicile im- 
portante ale stereotipurilor etnice 
colective se evidenţiază atitudinea 
emoţională care determină modelul 
nostru de comportare în relaţiile cu 
reprezentanţii altor etnii. Alte ca- 
racteristici ale stereotipurilor etnice 
sunt stabilitatea, rigiditatea şi gradul 
înalt de acceptabilitate a acestora. 
Stabilitatea stereotipurilor etnice este 
totuşi relativă, ele supunându-se 
transformărilor în momentul apariţiei 
unor noi informaţii despre grupul etnic 
respectiv. De exemplu, în cazul unui 
conflict între diverse grupuri etnice, 
reprezentările stereotipice sunt mult 
mai intense, are loc formarea imagi- 
nilor polare, prin aşa-numitul efect al 
oglinzii se acordă grupului etnic din 
care face parte individul doar calităţi 
pozitive, iar adversarului doar calităţi 
negative. Astfel, în prezent, în Rusia 
majoritatea caucazienilor, în urma 
confruntărilor interetnice, îndeosebi 
a celor din Cecenia, sunt asociaţi 
cu banditismul, terorismul, mafia, 
prostituţia etc. Un rol important în 
formarea stereotipurilor interetnice 
revine mass-media. Difuzarea într-o 
lumină nefavorabilă a informaţiei pri- 
vind interesele etnice este deosebit 
de periculoasă. Urmările pot fi uneori 
dintre cele mai imprevizibile. 

Ideologia sovietică timp de 
decenii a cultivat stereotipul omului 
sovietic cu o conştiinţă etnică mai 
puţin evoluată, care recunoştea su- 
perioritatea culturii ruse faţă de cea 
autohtonă şi, implicit, limba rusă ca 
limbă de comunicare interetnică. Mol- 
dovenii din Republica Moldova, mai 
puţin preocupaţi de păstrarea iden- 
tităţii lor naţionale, aveau adevărate 
complexe de inferioritate în momentul 
contactelor interetnice cu fratele mai 
mare. Mulţi dintre ei „s-au vindecat” 
de acest complex al inferiorităţii cu 
preţul renunţării la comunitatea lor 
etnică, acceptând limba rusă drept 
limbă de educare a copiilor în familie 
şi în şcoală, justificându-şi atitudinea 
prin faptul că nu vor fi capabili să se 
cultive, să ajungă la nivelul fratelui 
mai mare prin intermediul limbii ma- 
terne. Astăzi avem o mulţime de mol- 
doveni cu numele de familie Ţurcanu, 
Lupu, Ţăranu, chiar şi Moldovanu, 
care nu posedă limba română. 

Timp de decenii a fost propa- 
gată teoria existenţei a două limbi şi a 
două popoare — limba română şi limba 
moldovenească, poporul român şi 
poporul moldovenesc ca două entităţi 
etnice şi lingvistice diferite. Acest lucru 
s-a făcut pentru a putea manipula mai 
uşor conştiinţa naţională a moldoveni- 
lor. S-a vehiculat şi se mai vehiculează 
stereotipul populaţiei române „cotropi- 
toare”, „ocupante”. Moldovenii, consi- 
derati un grup etnic mic, separat de 
populaţia românească din ţară, puteau 
fi mai uşor manipulaţi. Stereotipurile 
„moldoveanului” deosebit de „român”, 
„poporului moldovenesc” deosebit de 
„poporul român”, „limbii moldoveneşti” 
deosebite de „limba română” s-au do- 
vedit a fi destul de stabile şi n-au putut 
fi înlăturate din conştiinţa moldovenilor 
din Republica Moldova nici timp de 
un deceniu şi mai mult de renaştere 
naţională şi de construcţie a statali- 
tăţii moldoveneşti. Noua guvernare, 
instaurată după 25 ianuarie 2001, a 
folosit cu abilitate aceste stereotipuri, 
declarându-le valori naţionale şi califi- 
când orice manifestare de „românism” 
drept tentativă de „demoldovenizare”, 
de negare a existenţei naţiunii moldo- 
veneşti şi a statalității moldoveneşti. In 
proiectul Concepţiei politicii naţionale 
de stat a Republicii Moldova se de- 
clară că pe teritoriul republicii, alături 
de „moldoveni” şi alte etnii, locuiesc 
şi „români”, care sunt, ar trebui să 
înțelegem, „altfel” decât „moldovenii”. 
Astfel se promovează făţiş stereotipul 
etnic cultivat aproape două secole 
de administraţia rusă şi sovietică cu 
referire la populaţia basarabeană. In 
mod firesc te întrebi: cu ce scop este 
reanimată vechea politică? 

Conducerea actuală a Republicii 
Moldova îşi propune să reintegreze te- 
ritoriile din stânga Nistrului într-un stat 
unitar, independent şi suveran. Inten- 
ţia este salutabilă şi susţinută de ma- 
joritatea populaţiei Republicii Moldova. 
Altceva este că se acţionează conform 
dictonului machevellian „scopul scuză 
mijloacele” şi, în zelul de a-şi atinge 
scopurile, guvernarea actuală se 
străduieşte, prin toate mijloacele, să 
„transnistrizeze” Republica Moldova, 
acceptând, direct sau indirect, politica 
regimului de la Tiraspol, care pone- 
greşte şi discreditează pe toate căile şi 


cu toate mijloacele națiunea română, 
inoculează populaţiei băştinaşe ideea 
pericolului „românizării”, care vine din 
partea Republicii Moldova şi cultivă 
intens stereotipurile „moldovean”, 
„limbă moldovenească” etc. După ce 
s-a debarasat de judeţe, revenind la 
raioane pentru a corespunde situaţiei 
administrativ-teritoriale de dincolo 
de Nistru, autorităţile de la Chişinău 
şi-au îndreptat atenţia asupra istoriei, 
limbii şi acum asupra politicii naţionale 
în genere. Toate acţiunile guvernării în 
acest sens se desfăşoară sub lozinca 
„moldovenismului” şi au o vădită colo- 
ratură antiromânească. Acest fapt este 
atât de evident, încât nu necesită o 
demonstraţie specială. 

Proiectul Concepţiei politicii na- 
tionale de stat a Republicii Moldova 
are drept scop declarat asigurarea 
diversităţii etnice, culturale şi lingvis- 
tice, a toleranţei reciproce şi a păcii 
interetnice în Republica Moldova. 
Adoptarea acestei legi, se declară în 
Preambul, va contribui mai mult la păs- 
trarea, dezvoltarea şi libera exprimare 
a identităţii etnice, culturale, religioase 
şi lingvistice a comunităţilor etnice 
care locuiesc în Republica Moldova. 

Prima comunitate etnică în Re- 
publica Moldova este cea majoritară, 
a moldovenilor, cărora totdeauna le-au 
fost proprii „toleranța şi respectul faţă 
de limbile, culturile, religiile şi credin- 
tele altor comunităţi etnice”. Statul se 
angajează să asigure în deplină mă- 
sură păstrarea, dezvoltarea şi libera 
exprimare a identităţii etnice, cultu- 
rale, religioase şi lingvistice a tuturor 
comunităţilor etnice care locuiesc (în 
text este folosit inadecvat termenul 
„trăiesc”, ca de altfel şi mulţi alţi ter- 
meni arhaici şi inadecvaţi, ceea ce 
demonstrează că textul a fost tradus 
din limba rusă de o persoană cu o sla- 
bă cunoaştere a limbii române literare) 
pe teritoriul Republicii Moldova. 

In Conceptie se declară că „lim- 
ba moldovenească” are statutul de 
limbă de stat şi se foloseşte în toate 
sferele vieţii politice, economice, soci- 
ale şi culturale. Imediat după aceasta 
se declară că „limba rusă” are statut 
de limbă de comunicare interetnică. 
Apare întrebarea: ce înseamnă limbă 
de comunicare interetnică şi care este 
statutul ei faţă de „limba de stat”? Pre- 

rogativele ei sunt mai înguste sau mai 
largi, sau sunt aceleaşi ? Este evident 
că declararea limbii ruse drept limbă 
de comunicare interetnică reprezintă 
un stereotip încetățenit în perioada so- 
vietică şi promovat mereu de autorită- 
tile sovietice, iar acum şi de cele ruse 
în statele C.S.I. Normal ar fi ca într-un 
stat naţional, independent şi suveran 
limba de stat să fie limbă de comuni- 
care interetnică. Să ne închipuim că 
în Federaţia Rusă, Franţa, Germania 
etc. limba de comunicare interetnică ar 
fi alta decât, respectiv, rusa, franceza, 
germana etc. Declararea unei alte 
limbi decât limba de stat limbă de 
comunicare interetnică afectează 
independenţa, suveranitatea şi 
integritatea statului. 

Pe teritoriul unităţii administrativ- 
teritoriale Găgăuzia statutul de limbi 
oficiale este consfințit pentru limbile 
găgăuză, moldovenească şi rusă. Re- 
alitatea însă este tocmai inversă — pe 
primul loc se află de fapt limba rusă. Nici 
un oficial găgăuz n-a dat vreun interviu 
în limba găgăuză, care este neglijată 
aici, la fel ca şi limba română. In ce 
limbă se vorbeşte la şedinţele Adunării 
Populare, ale administraţiei găgăuze, 
în ce limbă se predă în şcoli şi în uni- 
versităţi? Limba găgăuză rămâne doar 
o limbă vorbită în familie şi nu se va 
dezvolta atâta timp cât limba rusă va 
fi folosită pe acest teritoriu cu statut de 
„limbă oficială”. 

Mai apare o întrebare. Care 
este, conform autorilor Concepţiei, 
diferenţa dintre „limba de stat”, „limba 
de comunicare interetnică” şi „limba 
oficială”, a politicii naţionale de stat 
a Republicii Moldova? Dacă U.T.A. 
Găgăuzia este o parte componentă 
a statului Republica Moldova, atunci 
şi aici trebuie să circule liber „limba 
de stat”. Aceasta nu se întâmplă, iar 
statul Republica Moldova este limitat 
în realizarea pe acest teritoriu a inde- 
pendenţei, integrităţii şi suveranităţii 
sale. Autorii Concepţiei promovea- 
ză stereotipurile etnice perimate 
care dăunează nu numai populaţiei 
majoritare, dar şi grupurilor etnice 
conlocuitoare. Limba de stat în U.T.A. 
Găgăuzia trebuie să fie limba română, 
iar limba administraţiei, presei, radio- 


ului, învăţământului, culturii — limba 
găgăuză. În lipsa acestor condiţii nu 
vor exista premise reale de dezvol- 
tare a culturii şi limbii găgăuze şi nu 
va fi realizat dezideratul proiectului 
Concepţiei politicii naţionale de stat a 
Republicii Moldova referitor „la păstra- 
rea, dezvoltarea şi libera exprimare a 
identităţii etnice, culturale, religioase şi 
lingvistice a comunităţilor etnice” care 
locuiesc în statul Republica Moldova. 

In cazul Transnistriei se decla- 
ră, de asemenea, că pe teritoriul ei 
„funcţionează oficial limbile moldo- 
venească, ucraineană şi rusă”. Este 
o afirmaţie care nici pe departe nu 
corespunde realităţii. Toată lumea 
cunoaşte faptul că în Transnistria se 
vorbeşte doar o singură limbă, iar 
populaţia românească şi cea ucrai- 
neană nu-şi pot exercita dreptul la 
„dezvoltarea şi libera exprimare a 
identităţii etnice, culturale şi lingvis- 
tice”. In Conceptie se insistă asupra 
păstrării în continuare a acestui status- 
quo. Mai mult, în compartimentul Il. 
Principiile politicii naţionale de stat, 
unul dintre aceste principii prevede 
„...respectarea istoriei, culturii şi par- 
ticularităţilor lingvistice ale populaţiei 
Transnistriei”. Nu este clar ce au în 
vedere autorii documentului. Or, în 
Transnistria locuiesc aceiaşi moldo- 
veni, ucraineni, ruşi ca şi pe întreg te- 
ritoriul Republicii Moldova, cu aceleaşi 
limbă, tradiţii şi istorie. Timp de mai 
bine de cincizeci de ani populaţia din 
Transnistria a trăit în bună înţelegere 
cu întreaga populaţie a Republicii 
Moldova şi n-a revendicat nici un fel 
de particularităţi istorice, culturale 
şi lingvistice. De unde au apărut ele 
acum şi de ce politica naţională de 
stat (a statului Republica Moldova!) 
trebuie să „promoveze” asemenea 
aberaţii? Răspunsul este clar. Fi- 
indcă prin această Conceptie este 
susţinut stereotipul etnic, mitul despre 
aşa-numitul „popor transnistrean”. In 
concluzie, considerăm că adoptarea 
Concepţiei politicii naţionale de stat a 
Republicii Moldova în redacţia actuală 
nu va contribui la asigurarea diversită- 
ţii etnice, culturale şi lingvistice, a to- 
leranţei reciproce şi a păcii interetnice 
în Republica Moldova, ci dimpotrivă. 

CAPCANA 

SAU CONCEPŢIE 
A POLITICII 
ANTINAŢIONALE 


Înainte de a trece la tema pro- 
priu-zisă, ţin să descriu un tablou ce 
mi s-a desfăşurat în faţa ochilor foarte 
demult, tablou care n-are, la prima 
vedere, nimic comun cu subiectul 
nostru de azi, dar care, să vedeţi, 
mi-a fost reînviat în memorie anume 
cu această ocazie. Adică, recitind 
proiectul Concepţiei politicii naţionale 
de stat a Republicii Moldova. 

Eram student şi veneam acasă 
în vacanţa de vară. De sus, din gara 
Floreşti, unde coborâsem din tren şi-mi 
aruncasem privirea spre Vărvăreuca 
mea, mi se deschisese o privelişte 
cu totul neobişnuită: toată valea Ră- 
utului, ce servea de păşune pentru 
vitele satului, acum era acoperită cu 
o pânză de nămol negru, împestriţată 
cu ochiuri de apă tulbure, prin care 
se înghesuia lume - bărbaţi, femei, 
copii — fiecare având într-o mână o 
măciucă, în alta — o căldare, iar mă- 
ciucile celea mereu erau repezite în 
apa tulbure, după care cel cu lovitura 
se apleca numaidecât ca să-şi ridice 
dobânda, un peştioi barosan care, 
ameţit cum era de lovitură, se mai 
zbătea cu disperare, poate că scapă 
din mâinile ucigaşului. De scăpat, 
însă, nu scăpa nici unul, din simplul 
motiv că n-aveau unde se retrage: 
băltoaca nu mai avea comunicare 
cu râul. Cam acesta-i tristul tablou 
de care mi-am amintit citind proiectul 
propus publicului pentru discuţie. 

Deci, să trecem la obiect. Pro- 
iectul a fost publicat şi, astfel, pus la 
dispoziţia tuturor cetăţenilor, aceştia 
având posibilitate nu numai să-l ci- 
tească, dar şi să ia atitudine. Până 
aici totul e bine, chiar europeneşte. 


Mai rămâne să se ţină cont atât de 
opiniile care vor fi expediate direct 
Parlamentului, cât şi de cele din 
presă. Numai în acest caz respectiva 
Lege -— care, bineînţeles, va trebui să 
se deosebească radical de prezentul 
proiect! — va fi obiectivă, reală şi de 
folos poporului în întregime şi fiecă- 
rui cetățean al Republicii Moldova. 
Spun aceasta, deoarece pe mine 
unul proiectul nu că m-ar fi dezilu- 
zionat, ci pur şi simplu m-a insultat. 
Căci una din două: autorii lui sau l-au 
scris pentru naivi, agramaţi, mancurti, 
inclusiv pentru carierişti handicapati 
(căci şi carieriştii pot avea o anumită 
demnitate naţională), sau se înver- 
şunează să ne ofenseze deschis, să 
ne scuipe în faţă în modul cel mai laş. 
Formulez aceste afirmaţii nu tocmai 
potrivite pentru o discuţie paşnică şi 
eficace pe care o doresc anume astfel 
să fie, fiindcă, deşi m-am străduit să 
citesc şi să recitesc proiectul cu cea 
mai sinceră bunăvoință, mi s-a creat 
convingerea că această Conceptie 
este o cale spre acutizarea relaţiilor 
dintre grupurile etnice conlocuitoare 
pe de o parte şi populaţia majoritară, 
adică băştinaşii, pe de altă parte. 
Dar să trecem de la constatări 
generale la argumente concrete. 
Vrednică şi onorabilă intenţie „inte- 
grarea şi consolidarea poporului unic 
multicultural şi multilingv al Republicii 
Moldova prin armonizarea intereselor 
naţionale generale cu interesele tutu- 
ror comunităţilor etnice şi lingvistice 
din ţară”. Bine şi chiar foarte. Cine 
oare nu vrea să fie înţelegere în ţara 
sa? Moldovenii, în special cei dintre 
Prut şi Nistru, căci anume despre ei 
e vorba aici, niciodată, pe parcurs de 
veacuri, n-au dat prilej de ceartă cu 
conlocuitorii de alte etnii şi confesiuni. 
(Pogromul evreilor din 1903 a fost 
organizat de ţarismul rus şi nicidecum 
de basarabeni! cum se lasă a se înțe- 
lege şi a se interpreta.) Ba mai mult, 
totdeauna, chiar şi în cazurile când 
nu s-ar fi cuvenit, au fost şi continuă 
să fie foarte ospitalieri, respectuoşi, 
prietenoşi, calităţi pentru care deseori 
au avut de plătit cu grele suferinţe. 

Să vedem, deci, cam ce ar însemna, 
din punctul de vedere al autorilor 
Concepției, această „armonizare a 
intereselor naţionale generale cu 
interesele tuturor comunităţilor etnice 
şi lingvistice din ţară”. Citez din Dis- 
poziţii generale: 

— „Moldovenii — naționalitatea 
fondatoare a statului, împreună cu 
reprezentanţii altor etnii (se nomina- 
lizează) constituie poporul Moldovei, 
pentru care Republica Moldova este 
Patria lor comună”. 

— „Limba moldovenească având 
statutul de limbă de stat, se foloseşte 
în toate sferele vieţii politice, econo- 
mice, sociale şi culturale”. 

Citez din „Sarcinile politicii naţi- 
onale de stat”: 

— „Implementarea în continu- 
are a standardelor internaţionale 
în practica soluționării problemelor 
etnolingvistice”. 

— „Restabilirea unui spaţiu so- 
cial-economic unic pe întreg teritoriul 
Republicii Moldova”. 

— „Dezvoltarea unui sistem de 
repere valorice, bazate pe respectul 
faţă de democraţie, de drepturile şi 
libertăţile omului”. 

— „Asigurarea reală a dezvoltării 
culturii naţionale moldoveneşti, a în- 
văţării limbii moldoveneşti şi a istoriei 
Moldovei...”. 

Şi ultimul citat extras din capito- 
lul „Dispoziţii generale”: „Diversitatea 
etnică, culturală şi lingvistică, tole- 
ranţa reciprocă şi pacea interetnică 
sunt declarate principala bogăţie a 
Moldovei”. 

Şi până aici parcă bine şi chiar 
foarte bine. Doar parcă... Fiindcă 
totul, cu regret, e doar făţărnicie, 
viclenie, fariseism, stil şi metodă 
învechite, ureseseiste, de a induce 
în eroare, de a sprijini minciuna, in- 
tenţiile perfide de deznaționalizare, 
de înrobire etico-morală, economică, 
socială, culturală a bieţilor moldoveni, 
care, face impresia, de la un timp, 
nu mai ştiu ce se întâmplă cu dânşii. 
Cel puţin o bună parte, dacă nu chiar 
majoritatea acestora, care, zbătându- 
se în sărăcie şi nevoi nemaiştiute de 


secole, sunt extrem de împovăraţi, 
pierzând orice interes şi orice spe- 
ranţă. Scop, de altfel, urmărit metodic 
şi permanent ştim noi de către cine. 
Acum intenţia e să se adopte şi o lege 
care să dea mână liberă tuturor tică- 
loşiilor. Şi o asemenea lege e posibil 
să devină anume acest proiect, dacă, 
ferească Sfântul, ar ajunge cumva să 
fie pus în discuţie în prezenta formă 
la Parlament, care, avându-i azi în 
majoritate pe cei ce votează cu ochii 
închişi totul ce li se propune „de sus”, 
va vota şi această „lege. 

Să vedem, deci, cam ce ar dori 
să „testamenteze” respectivul proiect 
de lege. Citez: 

— „Politica naţională de stat tre- 
buie să fie orientată spre: dezvoltarea 
relaţiilor interetnice, tradiţional corec- 
te”. Nota bene — tradiţional corecte. 
Altfel zis, tradiţiile poporului nostru de 
veacuri, ba chiar de milenii, au fost 
poate şi corecte, de la o vreme, însă 
(de când anume şi de cine „decretată” 
această decizie, nu se menţionează), 
nu toate aceste relaţii interetnice 
rămân a fi corecte. Să vedem, deci, 
care relaţii anume, în opinia autori- 
lor, sunt corecte şi care nu. Continuu 
să citez (ca să ne dumerim) spre ce 
nărăvesc ei să orienteze aşa-zisa 
politică naţională: 

— „depăşirea consecinţelor con- 
flictului civil de la sfârşitul anilor '80 
— începutul anilor '90 ai secolului XX 
care a deformat relaţiile interetnice 
tradiţional corecte în Moldova.” 

Să ne amintim care a fost con- 
flictul şi să vedem care relaţii tradiţi- 
onal corecte au fost deformate. Ţin 
bine minte acea perioadă istorică 
din viaţa poporului nostru, deoarece 
am fost şi eu alături de generaţiile 
care au luptat pentru redeşteptarea 
naţională. Anume în acea perioadă 
am recăpătat alfabetul; limba stră- 
moşească — cel puţin prin lege - a 
obţinut statutul de limbă de stat; ne- 
am înavuţit cu Drapelul şi Stema de 
Stat; am obţinut Independenţa şi a 
luat fiinţă statul Republica Moldova. 
lată, deci, cauzele adevărate care, 
conform opiniei autorilor proiectului de 

lege, au deformat relaţiile interetni- 
ce, care până atunci erau tradiţional 
corecte. Fiindcă autorii, în timp ce 
arată concret timpul când s-a produs 
acel conflict civil, dar trec sub tăcere 
când au fost înscăunate (şi de către 
cine) relaţiile interetnice corecte, tre- 
buie s-o spunem, Încă şi încă o dată, 
deschis şi fără motiv de supărare, de 
la blestematul 1812 şi, mai cu seamă, 
de la acel 28 iunie 1940 încoace, prin 
dictaturi şovine, au luat naştere acele 
relaţii „tradiţional corecte”. Frumoase 
tradiţii, nimic de zis. Mai întâi ni s-au 
luat limba, biserica, şcolile parohiale, 
întregul învăţământ şi toate instituţiile 
oficiale fiind trecute la limba rusă. 
După care, încetul cu încetul, ne-au 
văduvit de obiceiuri şi tradiţii (tradiţiile 
noastre au fost divizate în corecte şi 
incorecte). Căci, până atunci, relaţiile 
dintre băştinaşi şi etnicii care hotărâ- 
seră benevol să-şi lege destinul de 
baştina noastră erau normale şi ab- 
solut fireşti: fiecare, acasă, îşi vorbea 
limba maternă, îşi respecta credinţa 
strămoşească, obiceiurile, tradiţiile 
etc. lar când ieşea din casă, nu uita 
că se află pe alt pământ, acasă la 
un popor care i-a făcut loc alături cu 
sentiment de ospitalitate creştinească, 
fapt pentru care cei veniţi îi tratau cu 
recunoştinţă, însuşindu-le fără pic de 
ezitare limba, respectându-le tradiţiile, 
obiceiurile. Relaţiile dintre băştinaşi şi 
grupurile etnice erau într-adevăr co- 
recte sub toate aspectele. Prin părţile 
Floreştilor, de unde mi se trage obâr- 
şia, locuiesc şi ucraineni (sate întregi), 
şi evrei (orăşelul Mărculeşti [zis Cot], 
satul Câpreşti erau localităţi pur evre- 
ieşti), lipoveni, nemti, ruşi, polonezi 
şi alte grupuri etnice, dar niciodată 
nu s-a întâmplat să se duşmănească 
din motive de apartenenţă naţiona- 
lă. Şi, până la sovietizare, toţi — dar 
absolut toţi! — cunoşteau româna. 
Chiar dacă ţarismul s-a străduit din 
răsputeri să-i asimileze pe băştinaşi, 
lovitura decisivă au dat-o sovieticii. 
Şi iată, această politică a devenit, 
vorba autorilor proiectului de lege, 
tradiţional corectă... 

Simţind că poziţia le e prea şu- 
bredă, autorii declară cu o făţărnicie 


crasă „crearea neîntârziată a condi- 
iilor necesare pentru însuşirea limbii 
moldoveneşti de către o parte a po- 
pulaţiei Moldovei”. Atenţie: de către o 
parte a populaţiei. Să trecem peste 
problema denumirii corecte a limbii 
noastre. Care e această parte? Nu 
cumva sunt chiar înşişi moldovenii? 
De ce nu se numeşte direct — partea 
alolingvă? 

Fiţi atenţi, însă, la ceea ce ur- 
mează imediat după această cerinţă 
a politicii de stat. Citez: „Neadmiterea 
restrângerii sferei de folosire a limbii 
ruse în toate domeniile vieţii statului 
şi societăţii”. Spuneţi-mi, vă rog, cine 
dintre alogeni, care zeci şi zeci de 
ani de politică stalinistă tradiţional 
corectă, vorba autorilor, au ştiut că 
aici prima şi unica limbă şi de stat, şi 
de comunicare e cea rusă, cine, zic, 
după această prevedere a Legii în 
cauză se va mai apuca să însuşească 
şi „moldoveneasca"? Cu atât mai mult 
cu cât se ştie prea bine că politica 
nestrămutată a conducerii actuale 
e de a acorda şi limbii ruse statutul 
de limbă de stat! Se continuă cu alt 
postulat şi anume: „consolidarea păcii 
interetnice, înfăptuirea construcţiei 
naţionale pe baza bilingvismului mol- 
do-rus şi rus-moldovenesc statornicit 
istoriceşte...” (mai sus am amintit în 
ce mod şi cât de firesc). Şi mai depar- 
te, iarăşi citez: „asigurarea de condiţii 
pentru păstrarea şi dezvoltarea în 
continuare a funcţiilor oficiale ale 
limbii ruse”, după ce se mai impune 
încă o obligaţie statală: „păstrarea şi 
dezvoltarea în continuare a specifi- 
cului limbii moldoveneşti şi al culturii 
moldoveneşti, ţinând seama de baza 
lor est-romanică, respectarea istoriei, 
culturii şi particularităţilor lingvis- 
tice (sublinierea noastră — M.C.) ale 
populaţiei Transnistriei” (să aibă, 
oare, autorii proiectului în vedere 
„particularităţile lingvistice”, să zicem, 
ale dlor Anatol Codru, Petru Soltan, 
Eugen Doga, Vladimir Beşleagă, 
Alexei Marinat şi ale altor personalităţi 
marcante ale culturii şi ştiinţei noastre 
care-şi trag obârşia din Transnis- 
tria?!), după aceste prevederi — am 
citat doar câteva dintre ele, zic, după 

toate aceste politici de stat, mai au 
vreo valoare cât de cât reală ase- 
menea sarcini ale politicii naţionale 
cum ar fi: „afirmarea unui sistem de 
valori naţionale...”, „dezvoltarea le- 
gislaţiei (...) în scopul asigurării cât 
mai depline a drepturilor şi libertăţilor 
constituţionale...”, „implementarea în 
continuare a standardelor internaţio- 
nale în practica soluționării probleme- 
lor etnolingvistice”, „asigurarea unei 
protectii juridice reale a cetăţenilor...” 
etc. Toate acestea nu-s decât nişte 
gogoaşe, o adevărată făţărnicie, la 
umbra căreia se face încercarea — 
de altfel cât se poate de obraznică 
şi perfidă! — de a induce în eroare 
populaţia, de a promova în cadrul legii 
vechea politică şovină, înstrăinarea 
populaţiei majoritare, a stăpânilor de 
milenii ai acestui pământ, de ceea 
ce au mai scump şi care le asigură 
identitatea: limba, istoria, dreptul de 
a se numi oficial cine sunt cu adevă- 
rat. Din toată Concepţia rezultă că 
Moldova nu şi-a avut cetăţenii săi, şi 
chiar de i-a avut, azi ei nu mai au nici 
o valoare. Toate drepturile, toată grija 
sunt concentrate asupra minorităţilor 
naţionale, de parcă populaţia băştina- 
şă, majoritară, ar fi cu ceva vinovată 
în faţa lor şi nici barem egală cu ele 
nu se cuvine să fie. Altminteri, vedeţi 
dumneavoastră, se năruie pacea 
interetnică — adică, în caz că nu li 
se acordă privilegii după un anumit 
hatâr. Moldova dintre Nistru şi Prut 
prin multe intemperii a avut a trece, 
mai cu seamă în ultimele secole. Dar 
o situaţie atât de incertă, de penibilă, 
de dezastruoasă, de amenințătoare 
cu dispariţia poporului băştinaş ca 
entitate încă nu s-a cunoscut. Aceas- 
tă stare dramatică, care în orice clipă 
poate să se transforme într-o tragedie 
nu numai pentru populaţia autohtonă, 
ci absolut pentru toţi cetăţenii acestei 
ţări, e creată mai mult artificial, prin 
ambiția unora care au nevoie să ţină 
în permanentă încordare, suspiciune 
şi neîncredere reciprocă populaţia 
republicii. Din fericire, nu toţi alogenii 
ne ignorează limba şi istoria. Trebuie 
să avem o politică normală în ceea 
ce priveşte drepturile omului. Să ne 
aliniem la cele mai progresiste ţări din 
lume cum ar fi, bunăoară, Germania, 


Italia, Franţa, SUA, China. Toate au 
minorităţi naţionale, dar nici una din 
ele nu bravează şi nu se joacă cu 
„limbile de stat”. Nici chiar Federaţia 
Rusă, ţară cu atâtea popoare şi atâ- 
tea etnii minoritare, nu are decât o 
singură limbă de stat care e şi limba 
de comunicare. De ce actuala con- 
ducere stăruie, cu tot dinadinsul, să 
favorizeze limba rusă? Scopul e clar: 
să divizeze societatea civilă, să bage 
zâzanie între minoritățile naţionale şi 
băştinaşi, ca aceştia să nu fie uniţi 
înde ei şi să nu lupte împreună pentru 
rezolvarea problemelor cu adevărat 
stringente, de care depinde însăşi 
existenţa statului Republica Moldova. 
Căci, dacă n-ar exista aceste conflicte 
artificiale, dacă am fi uniţi cu toţii, ac- 
tualii guvernanţi ar rămâne, desigur, 
fără electorat. De fapt, acest destin îi 
aşteaptă inevitabil. Din simplul motiv 
că minciuna şi laşitatea nu pot sta 
veşnic în capul mesei. Dar triumful 
adevărului şi al dreptăţii depinde 
în primul şi primul rând de noi, de 
națiunea majoritară şi de toţi ceilalţi 
cetăţeni ai Republicii Moldova. 

In încheiere aş vrea să revin la 
tabloul cu care am început, tablou 
care, în contextul acestui proiect de 
lege, apare ca o parabolă. Da, acel 
şes înnămolit ne este republica şi 
peştii suntem noi, cetăţenii ei, divizați, 
izolaţi prin acele băltoace tulburi, 
ameninţaţi în permanenţă de acele 
măciuci setoase de a ne lovi în moa- 
lele capului, pentru a ne vedea pe 
toţi huştiuliţi pe tigaia încinsă. Numai 
că, spre deosebire de acele vietăţi 
acvatice care se zbăteau energic, din 
ultimele forțe, chiar şi după loviturile 
crâncene, nărăvind să scape din 
captivitate, deşi băltoacele nu le mai 
lăsa nici o şansă de supravieţuire, noi 
acceptăm cuminţi aceste lovituri ale 
măciucii, le suportăm creştineşte şi 
nu facem ceea ce peştilor le era peste 
putinţă: să unim acele băltoace înde 
ele şi pe toate împreună cu matca 
râului unde să ne simţim, vorba ceea, 
în apele noastre. Cam aceasta ar fi 
parabola. Deocamdată, însă, con- 
tinuăm să tăcem ca peştele. Şi nici 
măcar nu ne zbatem cum se zbate 
el pomenindu-se pe uscat. Păcat... 

LEGISLAŢIA 
LINGVISTICA 

ŞI CONDIŢIILE INSUŞIRII 
LIMBII ROMANE 

DE CATRE ALOLINGVI 


1. Legislaţia lingvistică aprobată 
în 1989 a consemnat un eveniment 
marcant pentru destinul limbii române 
din Republica Moldova. Limba noas- 
tră devenise „altarul împrejurul căruia 
toți se adună cu inimi iubitoare şi cu 
simţirea de devotament unii către 
alţii” (V. Alecsandri). Ea ne-a oferit 
prilej de avînt şi entuziasm pentru 
perspectivele care se deschideau în 
faţa limbii române: a căpăta dreptul 
de a fi stăpînă în casa ei proprie, de 
a avea veşmiîntul ei firesc — alfabetul 
latin. Legislaţia lingvistică a trezit 
interes în rîndul tuturor păturilor 
sociale. Alolingvii, care la început 
s-au opus vehement revendicărilor 
îndreptate împotriva rusificării limbii 
noastre, parcă au înţeles, în fine, că 
limba română în propria ţară trebuie 
să se bucure de drepturile ei fireşti, 
iar vorbitorii de alte limbi din republică 
trebuie să o însuşească la nivel co- 
municativ. Astfel se explică frecventa- 
rea de către alolingyvi, în primii ani de 
după adoptarea legislaţiei lingvistice, 
a circa 2.500 de cursuri de însuşire a 
limbii române. 

2. Perioada de funcţionare a 
legislaţiei lingvistice ne provoacă sen- 
timentul de iluzii pierdute, de regret şi 
dezamăgire. După atitea rătăciri prin 
problemele noastre, astăzi sîntem 
tot acolo de unde am pornit (poate 
chiar şi mai rău). Cînd încercăm să 
analizăm, în acest context, realitatea, 
constatăm cele mai nefaste condiţii 
pentru limba română: 

— În oraşele şi orăşelele repu- 
blicii, în Transnistria şi în Găgăuzia 


mediul lingvistic nu s-a schimbat 
defel în favoarea limbii de stat, el a 
rămas acela care a fost în imperiul 
sovietic, rusesc; 

— Cu toate că numele limbii 
noastre literare de veacuri este limba 
română, termen confirmat şi prin De- 
claraţia de Independenţă a Republicii 
Moldova, se aprobă constituţional 
numele unui aspect teritorial al limbii, 
cel al unui subdialect, „limba moldo- 
venească” (adică nu limba scriitorilor 
clasici şi contemporani); 

— Se propagă insistent, pînă la 
isterie, ideea necesităţii de a oficializa 
limba rusă; 

— Limba rusă este în prezent 
mai „interetnică” în republică decît în 
perioada de pînă la 1989; 

— S-au luat măsuri oficiale de 
dezvoltare a limbii ruse, una din ele 
fiind introducerea limbii ruse în şcoală 
ca disciplină obligatorie; 

— Se insistă ca niciodată asupra 
ideii de „identitate a limbii moldove- 
neşti”, iar toţi cei care argumentează 
unitatea limbii române sînt învinuiți 
de acţiune antistatală; 

— Alolingyvii, cu rare excepţii, 
nu au însuşit limba de stat, de care, 
în condiţiile actuale, nici nu mai au 
nevoie; 

— A vorbi cu concetăţenii noştri 
alolingvi în limba română înseamnă 
a da prilej, în cel mai bun caz, pentru 
suspiciuni de naționalism (adică de 
ce vorbeşti cu mine în limba ta, dacă 
ştii ruseşte?); 

— A vorbi şi a scrie astăzi 
corect în limba română nu este 
un criteriu al culturii, ci o acţiune 
„antistatală” de românizare a „limbii 
moldoveneşti”, iar a vorbi incorect, 
rusificat, cu regionalisme, ar însem- 
na „respectarea specificului limbii 
moldoveneşti”; 

— Numai în condiţii social- 
politice antinaţionale poate apărea 
un document de felul celuia numit 
Concepţia politicii naţionale de stat a 
Republicii Moldova (în proiect). 

3. Dacă nu am abandonat 
definitiv ideea ca limba română să 
aibă funcţiile ei fireşti, să devină 

limbă de relaţii interetnice, să avem 
în republică nu bilingvismul „format 
istoriceşte”, ci acela care presupune 
şi capacitatea alolingvilor de a co- 
munica în limba română, una dintre 
problemele serioase este însuşirea 
limbii de stat de către concetăţenii 
noştri alolingvi. S-au luat parcă toate 
măsurile de facilitare a procesului 
de însuşire a limbii de stat de către 
reprezentanţii etniilor conlocuitoare 
din republică: modificări în progra- 
mele de învăţămînt, deschiderea 
unui număr mare de cursuri pentru 
maturi, schimbări de metodică a 
predării, editare de manuale. Carul 
însă a rămas pe loc. 

În mass-media de la noi au fost 
vehiculate, în fond, două opinii cu 
privire la această situaţie. Una susţine 
că lipsesc cadrele calificate şi manua- 
lele bune. Însă această opinie nu este 
întemeiată. Profesorii de limba româ- 
nă sînt specialişti calificaţi, care au 
urmat cursuri de reciclare în domeniu, 
65% din numărul total al lor avînd ca- 
lificarea de filolog şi profesor de limba 
română, 36% -— profesori de limbi 
străine (metodicele sînt similare), 1% 
— profesori de limba rusă în şcolile na- 
tionale şi numai 3% sînt nespecialişti 
în domeniu (a se vedea: Făclia, 23 
februarie, 2002). La dispoziţia celor 
care vor să studieze limba română 
au fost puse zeci de manuale, ce au 
drept obiectiv cultivarea abilităţilor 
de comunicare. Ar fi naiv să credem 
că moldovenii au învăţat limba rusă 
datorită manualelor şi învăţătorilor „de 
înaltă calificare”. Tot atît de naiv ar fi 
să credem că alolingvii care au locuit 
la noi între 1918 şi 1944 au învăţat 
limba română graţie unor profesori 
şi manuale de excepţie. Aceasta nu 
înseamnă că noi am nega importanţa 
bazei didactice în şcoală. 

A doua opinie este că alolingvii 
nu vor principial să înveţe limba de 
stat. Elocvent în acest sens este un 
interviu cu unul dintre scriitorii noş- 
tri (Literatura şi arta, 24 octombrie 
2002). La întrebarea: „De ce slavii din 
Republica Moldova nu vor să înveţe 
limba română?”, distinsul scriitor şi 


publicist răspunde: „Din lene, din 
rea voinţă, din aroganță, dintr-un 
sindrom imperial”. Această idee este 
împărtăşită de mulţi. Noi nu excludem 
nici lenea, nici aroganţa, nici chiar 
„sindromul” de şovinism. In practica 
mea pedagogică am avut asemenea 
cazuri. Cînd încerci să comunici cu 
cei care se cred şi astăzi „fraţi mai 
mari” şi privilegiați, eşti tratat cu aro- 
ganţă şi nu numai. 

4. Cauzele expuse mai sus, în 
opinia noastră, sînt de suprafaţă. In 
esenţă, însă, condiţiile şi factorii so- 
ciali frînează procesul de studiere a 
limbii române. Pentru ca limba de stat 
să fie însuşită de către concetăţenii 
alolingvi, nu e nevoie de aplicarea 
unei politici de forţă. Limba română 
în Republica Moldova trebuie să 
aibă acelaşi statut ca şi italiana în 
Italia, poloneza în Polonia, germana 
în Germania, rusa în Rusia ş.a.m.d. 
Trebuie să conştientizăm faptul că 
„cunoştinţele lingvistice ameliorează 
perspectivele de carieră”, că acestea 
„sînt indispensabile pentru a ocupa 
numeroase funcţii şi sînt deseori 
sinonime cu o promovare mai rapidă 
şi un salariu mai ridicat”. Acestea sînt 
nişte soluţii democratice fireşti pro- 
movate de Consiliul Europei. Nimeni 
nu-şi poate închipui ca în Rusia, 
necunoscînd limba rusă, cineva ar 
ajunge deputat al Dumei de Stat, 
ministru, primar, şef de departament, 
director de întreprindere etc. La noi 
însă e posibil. În cazul oraşelor şi 
orăşelelor din Republica Moldova, 
unde mediul lingvistic e rusesc, e 
nevoie mai mult de rusă decit de 
română pentru comunicare cotidiană. 
Elevii şi studenţii alolingvi învaţă a 
doua limbă, româna, pentru că o cer 
programele de studii, şi poate, doar 
în unele cazuri, şi din respect faţă de 
poporul băştinaş. 

5. Mediul lingvistic nu poate fi 
redresat nici prin legislaţia lingvisti- 
că. Conform Concepţiei, limba rusă 
necesită statut de limbă de comu- 
nicare interetnică. In situaţia în care 
toţi locuitorii posedă limba rusă, iar 
o parte nu cunoaşte limba română, 

moldovenii sînt nevoiţi să comunice 
în limba „înțeleasă de toţi”. 

Potrivit Concepţiei, limba uti- 
lizată în organele puterii de stat, în 
administraţia de stat, la întreprinderi, 
instituţii şi organizaţii, limba lucrărilor 
de secretariat e declarată limba de 
stat sau rusă (art. 6). In condiţiile 
cînd alolingvii nu cunosc limba de 
stat, vorbitorii de limba română sînt 
nevoiţi să se conformeze situaţiei şi 
să vorbească ei în limba rusă. 

Incă o prevedere legislativă: 
„În localităţile în care majoritatea 
o constituie populaţia de naţiona- 
litate ucraineană, rusă sau de altă 
naţionalitate, se foloseşte pentru 
comunicare limba maternă sau o 
altă limbă acceptabilă” (art. 6). Care 
sînt aceste localităţi? Oraşele repu- 
blicii, cum ar fi Chişinău (cu 58% de 
alolingvi), Bălţi (63%), Tighina (75%), 
Tiraspol (82%), Dubăsari (67%), Ba- 
sarabeasca (55%) ş.a.m.d. Ce efect 
ar avea „argumentele” aduse elevilor 
şi studenţilor despre avantajele însu- 
şirii limbii române în aceste localităţi, 
în Transnistria sau în Găgăuzia, 
dacă legislaţia nici nu prevede să se 
vorbească limba română, ci „limba 
maternă a alolingvilor” sau „altă limbă 
acceptabilă”. Se alege cea „accep- 
tabilă”, să „înţeleagă toţi” — rusa. Ne 
întrebăm retoric: In favoarea cărei 
limbi funcţionează astăzi, în statul 
nostru independent, legislaţia care 
acordă şi limbii ruse statut de limbă 
interetnică, îi acordă toate funcţiile 
pe care le are limba de stat? Care 
va fi limba „acceptabilă” dacă toate 
articolele din legislaţie se încheie cu 
astfel de formulări: „limba de stat, 
limba găgăuză sau rusă”, „moldo- 
venească sau rusă”, „limba maternă 
sau altă limbă acceptabilă” etc.? In 
toate cazurile limba „acceptabilă” e 
cea „înţeleasă de toţi”. 

Concludentă în sensul discuţi- 
ei noastre este o scrisoare, care ar 
putea fi numită notă ultimativă, din 
partea Adunării Populare a Găgăuziei 
către Guvernul Republicii Moldova. 
In scrisoare sînt învinuiți factorii de 
conducere pentru faptul că cea mai 


mare parte a corespondenţei de la 
Chişinău le parvine în „limba moldo- 
venească” (Flux, 18 august 2003). 
Ne-am fi aşteptat ca numita adunare 
să ceară ceva în susţinerea identităţii 
etnice găgăuze. Nu. Ea cere cores- 
pondenţă în limba rusă. Scrisoarea 
respectivă a fost imediat trimisă de 
către guvern în toate departamentele 
„pentru a asigura traducerea în limba 
rusă”. Nu este aceasta o minimalizare 
conştientă, premeditată a funcţiilor 
limbii de stat? 

6. Se susţine tot mai mult ideea 
de a oficializa limba rusă ca a doua 
limbă de stat, ea este fixată şi în pro- 
iectul noii constituţii a statului federa- 
tiv. lată cum este formulată: „limbile de 
stat pe tot teritoriul federativ Moldova 
— Transnistria sînt moldoveneasca şi 
rusa, acestea fiind în egală măsură 
utilizate în jurisdicţia federală” (după 
Flux, 12 august 2003). In ipostaza de 
„egală între egale” limba noastră a 
mai fost, în perioada de pînă la 1989. 
Ca exemplu de „egală între egale” 
astăzi ne serveşte Transnistria, unde 
drept limbi oficiale sînt declarate 
rusa, ucraineana şi moldoveneasca, 
regiune unde limba noastră nu este 
utilizată în administraţie. 

7. O condiţie funestă pentru 
lărgirea funcţiilor sociale ale limbii 
române în Republica Moldova se pre- 
găteşte prin prevederile Concepţiei 
politicii naţionale de stat a Republicii 
Moldova (în proiect), publicată în 
Moldova suverană din 25 iulie 2003). 
Poate oare contribui la „consolidarea 
poporului” şi la „armonizarea intere- 
selor naţionale generale şi lingvistice 
cu interesele tuturor comunităţilor et- 
nice şi lingvistice din țară” o concepţie 
plină de ipocrizie şi minciună? Nu 
intenţionăm să facem aici o analiză 
detailată a acestei „concepţii”. Vom 
insera doar cîteva dintre aceste afir- 
maţii perfide. 

e Mişcarea de eliberare nationa- 
lă de la sfîrşitul anilor '80 şi începutul 
anilor '90, secolul trecut, în care s-a 
pledat pentru independenţă, pentru 
limbă şi alfabet este prezentată ca 
nişte „evenimente inspirate de forțele 

politice radicale de orientare naţio- 
nalistă”, evenimente care „au dus la 
confruntarea interetnică şi la scin- 
darea teritorială a ţării”, „la negarea 
existenţei naţiunii moldoveneşti şi a 
limbii moldoveneşti”. De aici reiese că 
independenţa, elementele de demo- 
cratizare a societăţii, statalitatea limbii 
noastre, revenirea la alfabetul latin nu 
sînt cuceriri ale mişcării democratice, 
ci nişte urmări ale uneltirilor naţiona- 
liste. Bătînd astfel şeaua, trebuie să 
se înţeleagă: dacă înlăturăm aceste 
urmări, obţinem „pace interetnică şi 
armonizare”. 

e Una dintre cele mai mari rea- 
lizări sociale (era să zic „socialiste”) 
din Moldova este bilingvismul moldo- 
rus şi ruso-moldovenesc „statornicit 
istoriceşte”, acela tradiţional de la 
noi, adică e vorba de cunoaşterea 
limbii ruse de către moldoveni, dar 
nu şi cunoaşterea limbii române de 
către vorbitorii alolingvi. 

e Concepţia e pătrunsă de gri- 
ja „părintească” faţă de limba rusă 
căreia şi în continuare i se atribuie 
funcţia de limbă interetnică, precum şi 
toate funcţiile limbii de stat. Mai mult 
chiar, în mod deosebit se subliniază 
că limba rusă „se aplică şi ea în toate 
sferele vieţii statului şi societăţii şi nu 
se va admite restrîngerea sferei de 
folosire...”, iar ca sarcină a politicii 
de stat este „asigurarea de condiţii 
pentru păstrarea şi dezvoltarea în 
continuare a funcţiilor oficiale ale 
limbii ruse”. Urmează, după cum se 
susţine în Conceptie, o „dezvoltare 
în continuare”, astăzi avînd numai 
funcţiile unei limbi de stat. Asemenea 
prioritate nu este prevăzută pentru 
limba majorităţii titulare. In aceste 
condiţii mai au oare nevoie de lim- 
ba română cadrele de conducere, 
cadrele organelor puterii de stat, ale 
administraţiei de stat, lucrătorii de la 
întreprinderi, instituţii şi organizaţii? 
Concepţia nu admite „restrîngerea 
sferei de folosire a limbii ruse”, adică 
înlocuirea limbii ruse din administraţie 
prin limba de stat. 

e Concepţia conferă statutul de 
limbi oficiale limbii ruse, ucrainene şi 


moldoveneşti pentru Transnistria, iar 
pentru Găgăuzia — limbii moldove- 
neşti, ruse şi găgăuze. Trebuie să fim 
lipsiţi de judecată matură ca să cre- 
dem că situaţia actuală, cînd numai 
rusa este oficială, se va schimba în 
favoarea limbii române sau găgăuze, 
în timp ce aceeaşi Conceptie cere 
„neadmiterea restrîngerii sferei de fo- 
losire a limbii ruse în toate domeniile 
vieţii statului şi societăţii”. Cedarea 
unor funcţii de către limba rusă în 
favoarea limbii române sau găgăuze 
deja înseamnă o „restrîngere a sferei 
de folosire a limbii ruse”. 

8. Rusa nu este numită limbă a 
diasporei ruseşti, adică a unui „grup 
etnic aflat în afara graniţelor ţării de 
origine” (DEX, 1996, p. 300), cia unei 
minorităţi naţionale, care se vrea a fi 
cu statut de limbă oficială. 

În materialele Consiliului Eu- 
ropei referitoare la Anul European 
al Limbilor — 2001, termenul limbă 
minoritară este sinonim cu cel de 
limbă regională. Astfel, în Dosarul 
informaţional citim: „Consiliul Europei 
a adoptat Carta Europeană a Limbi- 
lor Regionale sau Minoritare; Carta 
Europeană a Limbilor Regionale sau 
Minoritare este în vigoare în 11 ţări”. 
Or, statut de limbă minoritară au lim- 
bile acelor etnii care s-au constituit 
istoriceşte pe un teritoriu compact în 
cadrul unor ţări ale popoarelor titu- 
lare. E vorba, de exemplu, de limba 
bască, o limbă neindo-europeană, 
rămăşiţă a unui grup de limbi medi- 
teraneene preindo-europene, a unei 
etnii care îşi are baştina istorică într-o 
regiune situată în partea de Nord-Est 
a Spaniei. Basca e vorbită de circa un 
milion de vorbitori. Toţi bascii vorbesc 
şi spaniola. O altă limbă minoritară 
sau regională din Spania este ca- 
talana, vorbită în Nord-Estul ţării, în 
Catalonia şi Valencia. Catalonia este 
baştina istorică a catalonilor. Limba 
catalană este limba regională sau 
minoritară din Spania. Limba cata- 
lană s-a extins ajungînd nu numai în 
Valencia, ci pînă în insulele Baleare, 
Sardinia şi chiar la Napoli şi în Sicilia 
(a se vedea: Marius Sala, loana Vin- 

tilă-Rădulescu, Limbile lumii. Mică 
enciclopedie, Bucureşti, 1981, p. 53- 
54). Pe lîngă limba maternă, catalanii 
din Spania vorbesc şi spaniola. 
Limbile găgăuză şi bulgară din 
Republica Moldova doar convenţio- 
nal ar putea fi numite minoritare sau 
regionale (în accepţia Consiliului 
Europei). Găgăuza este vorbită de 
145.458 de găgăuzi, care locuiesc 
relativ compact în raioanele Comrat, 
Vulcăneşti, Taraclia, Ceadir-Lunga, 
iar bulgara — de 88.419 bulgari aşe- 
zati cu traiul în raioanele Ceadîr-Lun- 
ga şi Taraclia. Aceştia nu s-au format 
ca etnie în Sudul Basarabiei, ci au 
venit aici prin anii 1768-1774, în urma 
războiului ruso-turc, datorită politicii 
ţariste de colonizare a Basarabiei. 
Am fi lipsiţi de temei, dacă 
numai în baza raportului numeric 
faţă de limba populaţiei titulare am 
acorda statut de limbă minoritară sau 
regională limbilor rusă, ucraineană, 
poloneză, țigănească, idiş ş.a. Orice 
elev ştie bine că ruşii nu şi-au consti- 
tuit unitatea lor etnică în Moldova, ci 
în Rusia. Ei au venit aici ca imigranţi, 
colonizatori, „eliberatori” şi au inun- 
dat, în fond, localităţile republicii, fără 
a avea o regiune populată compact. 
Ca rezultat al politicii antinaţionale a 
Rusiei, la noi limba rusă a devenit do- 
minantă, nu regională sau minoritară. 
In condiţiile unei ţări decolonizate, 
suverane, cum este declarată Re- 
publica Moldova, rusa trebuie să fie 
limba diasporei ruseşti, adică a unui 
grup de persoane de aceeaşi origine 
etnică (în cazul nostru de circa 12% 
din numărul populaţiei) plecate din 
țara de origine (din Rusia) şi stabilite 
pe teritoriul ţării noastre. In accepţie 
europeană, nici ucraineana nu poate 
fi considerată la noi limbă minoritară 
sau regională. Ea nu are teritoriu 
compact de utilizare, iar ca etnie 
ucrainenii s-au format în Ucraina, la 
noi ucrainenii au apărut ca imigranţi. 
Ucrainenii din Moldova şi-au părăsit 
ţara lor de origine şi s-au aşezat cu 
traiul la noi. Prin urmare, şi ei consti- 
tuie o diasporă. Nu mai vorbim aici de 
reprezentanţii altor etnii (evrei, țigani, 


polonezi, bieloruşi etc.). Într-un stat 
democratic nu trebuie să fie limitate 
drepturile fireşti ale etniilor, inclusiv 
cele ce ţin de patrimoniul cultural, de 
limba maternă. În acelaşi timp, limbile 
diasporelor nu pot fi promovate ca 
limbi oficiale sau de stat în întreaga 
țară, aşa cum ar fi posibil pe un teri- 
toriu administrativ dintr-o ţară unde o 
populaţie minoritară şi regională s-a 
constituit istoriceşte ca etnie. 

După cum am văzut din cele 
cîteva referinţe la Concepţia nomi- 
nalizată, se manifestă o deosebită 
grijă faţă de limba unei singure etnii — 
rusa. Concepţia nu uită nici de limba 
majorităţii populaţiei. lată un „benefi- 
ciu” prevăzut pentru această limbă. 
Printre principiile politicii naţionale de 
stat este „păstrarea şi dezvoltarea în 
continuare a specificului limbii mol- 
doveneşti”. La care specific se referă 
autorii Concepţiei? Oare nu cumva la 
acela din Dicţionarul moldovenesc- 
românesc de Vasile Stati, odioasă 
operă antinaţională şi antibun-simţ? 
Elevii nu trebuie să înveţe limba 
română literară, ci specificul „limbii 
moldoveneşti”, cuvintele demult dis- 
părute, regionalismele, rusismele, 
de exemplu, bleahă (= căldare), co- 
chilică (= copilă), libov (= dragoste), 
bucfă (= literă), pasajircă (= autobuz), 
uciganie (= crimă), întrebăciune (= în- 
trebare), crăpat (= alimente), rodilcă 
(= maternitate) etc. 

Concepţia stipulează, de ase- 
menea, „neutralizarea juridică şi 
politică a necontenitelor tentative 
de demoldovenizare, de negare a 
existenţei naţiunii moldoveneşti, de 
discreditare a istoriei moldoveneşti, 
de negare a etnonimului «moldoveni» 
şi glotonimului «limba moldoveneas- 
că»”. Nu este greu de presupus 
care ar fi măsurile de „neutralizare 
juridică” faţă de cei care utilizează 
termenii „români”, „limba română”, 
„literatura română”. Aceste măsuri 
sînt cunoscute în istoria noastră, 
nu atît de îndepărtată. l-aş întreba 
pe autorii Concepţiei: Ce măsuri de 
„neutralizare juridică” vor fi luate faţă 
de somităţile ştiinţifice mondiale, faţă 

de notorietăţi de talia lui M. Costin, 
D. Cantemir, Gh. Asachi, Al. Russo, 
C. Negruzzi, M. Eminescu, M. Sa- 
doveanu care şi-au numit limba — 
română? 

10. Un prost serviciu pentru 
buna înţelegere interetnică şi pentru 
procesul însuşirii limbii române de 
către alolingvi îl face presa oficială, 
în special cea de limbă rusă. Toate 
iniţiativele de propăşire a culturii naţi- 
onale, a limbii, literaturii şi istoriei, de 
cultivare a dragostei faţă de moşteni- 
rea noastră culturală sînt întîmpinate 
ostil şi îndărătnic. Ele sînt interpretate 
drept tentative ale forțelor politice 
naţionaliste, care ar submina statali- 
tatea noastră şi ar provoca confruntări 
interetnice, un loc aparte revenindu-i 
românofobiei. Pentru a ne convinge 
de această realitate, e suficient să 
răsfoim presa numai din luna august, 
anul curent. Două exemple. Cu sco- 
pul de a „demonstra” că structurile 
româneşti încalcă „dreptul poporului 
moldovenesc la identitatea sa etnică”, 
pentru un articol al său (Vremea, 12 
august 2003) „distinsul” Vasile Stati 
ia drept moto un fragment dintr-un 
context, cu totul de altă natură, cum 
că o trăsătură a românilor, care pro- 
voacă repulsie, este şărlătănia. Un alt 
„prieten al poporului moldovenesc”, 
V.I.Grosul, într-un interviu din Neza- 
visimaia Moldova (13 august 2003), 
afirmă că „înlocuirea alfabetului mol- 
dovenesc cu cel românesc n-a adus 
nici un progres culturii din Moldova”, 
că „mişcarea naţională moldove- 
nească a intelectualităţii noastre s-a 
transformat în mişcare naționalistă 
cu elemente cuziste şi ale gărzii de 
fier, iar, în situaţia aceasta, trebuie 
susţinută Transnistria”. 

11. Ne-am referit mai sus numai 
la unele dintre condiţiile sociale, care, 
parcă intenţionat, ar fi create pentru a 
menţine încordarea, starea de alertă 
şi de îngrijorare, care nu favorizează 
în nici un fel procesul de însuşire a 
limbii române, nu numai de către mol- 
doveni, ci, mai ales, de către alolingvi. 

Intelectualitatea noastră, toţi 
cetăţenii de bună credinţă trebuie 


să se includă hotărît în crearea şi 
susţinerea unor condiţii sociale 
benefice dezvoltării limbii române 
la ea acasă: 

— Limba română trebuie pro- 
movată în ţara ei la nivelul altor limbi 
europene în ţările acestora (italiana 
în Italia, germana în Germania, rusa 
în Rusia etc.); 

— Limba română trebuie să 
fie unica limbă de stat în Republica 
Moldova, iar cunoaşterea ei de către 
alolingvi să fie o realitate de care nu 
se pot lipsi pentru a beneficia de toate 
drepturile de cetăţean al statului; 

— Întrucît legislaţia lingvistică, 
aprobată în condiţiile Uniunii Sovie- 
tice, nu mai corespunde condiţiilor 
unui stat suveran, cum este şi Re- 
publica Moldova, se impune elabo- 
rarea şi aprobarea în Parlament a 
unei noi legislații; 

— In problemele de limbă ro- 
mână şi de istorie, factorii de decizie 
trebuie să ţină cont de opiniile savan- 
ţilor consacraţi, din ţară şi de peste 
hotare, nu de cele ale angajaţilor 
politici, chemaţi să susţină o ideologie 
de partid. 


Panseluţe 


86 


Limba Română 


lon BĂRBUŢĂ 


PROGRAM 
DE REDRESARE 

A SITUAŢIEI 
SOCIOLINGVISTICE 
SAU UTOPIE 
BIROCRATICĂ? 


Astăzi, când se pare că ide- 
ologia regimului sovietic şi-a ocu- 
pat definitiv locul într-un muzeu al 
vechiturilor, autorităţile ne propun 
spre examinare un proiect de con- 
cepţie a politicii naţionale de stat în 
care categoriile de bază sunt proprii 
fostului regim. Cum era de aşteptat, 
reanimarea categoriilor şi tezelor 
de tip sovietic în acest document, în 
conformitate cu dialectica marxistă, 
se face la un nivel calitativ nou, prin 
introducerea unor termeni moderni 
din sfera relaţiilor interetnice, cum 
ar fi multiculturalism, multilingvism, 
toleranță etc., prin referirea la acte- 
le legislaţiei internaţionale privind 
drepturile lingvistice şi culturale ale 
omului, precum şi prin promisiunea 
că în soluţionarea problemelor etno- 
lingvistice vor fi implementate în con- 
tinuare standardele internaţionale. 

Impresia generală provocată de 
lectura acestui proiect de lege e că în 
textul lui se produce o confuzie dintre 
epoci şi viziuni. Categoriile preluate 
din ideologia sovietică coexistă cu 
cele specifice lumii democratice. 

Concepţia pretinde că va pre- 
zenta căile optime de soluţionare 
a problemelor din sfera relaţiilor 
interetnice din Republica Moldova. 
Este evident că în evaluarea soluţiilor 
posibile ale problemei lingvistice era 
necesară atât o cunoaştere a stării 
reale de lucruri vizând funcţionarea 
limbilor în societate, cât şi clarifica- 
rea alternativelor menite să ducă la 
anumite rezultate. Nici primul aspect, 
nici cel de-al doilea nu-şi găsesc o re- 
flectare corectă în textul respectivului 


proiect. Autorii proiectului afirmă, fără 
să aibă remuşcări de conştiinţă, că în 
Transnistria funcţionează oficial trei 
limbi (moldovenească, ucraineană 
şi rusă), iar în Găgăuzia limbile ofi- 
ciale sunt găgăuza, moldoveneasca 
şi rusa. Comentariile sunt de prisos, 
întrucât realitatea este alta. 

Dintre multiplele aspecte ling- 
vistice abordate de Concepţia politicii 
naţionale de stat a Republicii Moldova 
ne vom opri doar asupra acelora care 
au generat şi care vor genera discuţii 
aprinse în societatea noastră. Aces- 
tea sunt următoarele: 

1. limba şi constituirea statalită- 
ţii Republicii Moldova; 

2. limba rusă şi locul ei în soci- 
etatea noastră; 

3. bilingvismul şi importanţa 
lui pentru soluţionarea problemelor 
lingvistice; 

4. specificul limbii moldoveneşti. 

Se înţelege că menirea de 
bază a acestui document este să 
contribuie la întărirea statalității Re- 
publicii Moldova. Observăm că din 
textul respectiv un rol exagerat, în 
cadrul acestui proces, i se atribuie 
factorului lingvistic. In opinia autorilor 
Concepţiei, statornicirea statalității 
Republicii Moldova urmează să se 
producă prin parcurgerea aceloraşi 
etape care au existat şi în cazul con- 
stituirii statelor naţionale în perioa- 
dele mai vechi ale istoriei. După cum 
se ştie, unul dintre atributele de bază 
ale procesului de formare a statului 
naţional era apariţia şi dezvoltarea 
limbii naţionale. In strădania lor de 
a motiva existenţa statului Republi- 
ca Moldova, autorităţile încearcă să 
impună ideea unei noi entităţi etnice: 
poporul moldovenesc şi a unei noi 
limbi est-romanice: limba moldove- 
nească. Aşa cum ne sugerează pro- 
iectul de Conceptie, vor fi continuate 
eforturile autorităţilor sovietice de a 
crea o limbă distinctă la est de Prut, 
diferită de limba română. Faptele 
demonstrează că acţiunile în această 
direcţie sunt foarte bine coordonate. 
Un dicţionar „bilingv” a şi văzut lumina 
tiparului anticipând chiar documentul 
programatic. 

In contextul actual, încercarea 

de a „inventa” o limbă aparte pentru 
Republica Moldova nu rezistă nici 
unei critici. Se ştie că procesul de 
constituire a unei limbi naţionale este 
mult mai complex şi nu poate fi legat 
direct de anumite evenimente istorice 
şi politice. Anume din acest motiv, 
afirmarea statalității Republicii Mol- 
dova nu trebuie pusă în legătură cu 
constituirea unei noi limbi est-roma- 
nice. Aceasta şi din cauză că istoria 
statului nu totdeauna corespunde cu 
istoria limbii. 

Oricine poate observa cu uşu- 
rinţă că, în prezent, afirmarea unui 
stat, atât în plan extern, cât şi în plan 
intern, se produce prin alte mijloace 
decât în perioadele precedente ale 
istoriei. Astăzi, la începutul mileniului 
trei, în condiţiile unei lumi din ce în 
ce mai pragmatice, prilej de mânarie 
pentru cetăţenii oricărui stat sunt nu 
atât faptele glorioase ale strămoşilor, 
cât realizările actuale ale poporului 
respectiv în domeniul economiei, 
ştiinţei, artei, sportului etc. 

In legătură cu cel de al doilea 
aspect, şi anume cel care are în 
vedere locul limbii ruse în societatea 
noastră, vom observa că, după câte- 
va încercări nereuşite de a oficializa 
din mers limba rusă, autorităţile au 
recurs la o altă tactică. Astfel, în 
Conceptie nu se mai vorbeşte des- 
pre oficializarea limbii ruse, ci doar 
despre „păstrarea şi dezvoltarea în 
continuare a funcţiilor sociale ale 
limbii ruse”. 

Autorităţile au devenit pe deplin 
conştiente de faptul că limba rusă a 
avut şi va continua să aibă statutul de 
limbă oficială în societatea noastră. 
Aceasta pentru că limba româna n-a 
fost niciodată unica limbă oficială a 
Republicii Moldova. Cum am putea 
vorbi despre statutul de limbă oficială 
în cazul unei limbi cunoaşterea căreia 
nu este obligatorie nici pentru obține- 
rea cetăţeniei, nici pentru ocuparea 
unui post în ierarhia socială? Dacă 
limba română ar fi fost cu adevărat 
unica limbă cu statut oficial în Repu- 
blica Moldova, ar fi putut exista la noi 
funcţionari publici, demnitari de rang 
înalt, miniştri, parlamentari care să 
nu cunoască limba statului? Desigur 


că nu. Prin urmare, limba română a 
fost cel mult o limbă cooficială alături 
de limba rusă, care n-a încetat nici o 
clipă să joace un rol dominant. Deci 
şi după 1989 româna a fost doar una 
dintre cele două limbi oficiale pe care 
le mai are deocamdată Republica 
Moldova. 

In concordanţă cu această 
stare de lucruri, Concepţia prevede 
„neadmiterea restrângerii sferei de 
funcţionare a limbii ruse în toate 
domeniile vieţii statului şi societăţii”. 
Concluzia este pe deplin logică: o 
dată ce o limbă are statutul de limbă 
oficială, ea nu mai poate fi oficializată 
şi a doua oară. 

Un rol central în soluţionarea 
problemelor de ordin lingvistic este 
atribuită bilingvismului oficial. 

Poziţia autorilor acestei Con- 
ceptii este foarte clară. La nivel de 
stat va fi promovat şi în continuare 
bilingvismul român-rus şi rus-român, 
iar la nivelul societăţii în ansamblul 
ei, se pledează pentru păstrarea şi 
extinderea multilingvismului. Aşadar, 
drept mijloc de soluţionare a proble- 
melor lingvistice este considerat a fi 
bilingvismul. 

Referitor la acest aspect vom 
observa că scopurile reale ale celor 
care stau în spatele Concepţiei ar 
putea fi numai deduse, întrucât ele 
nu sunt expuse explicit. Un lucru 
însă este cert: autorii nu pot să nu 
fie conştienţi de faptul că pluralismul 
lingvistic la nivel oficial este o frână 
serioasă în calea funcţionării efici- 
ente a organismului social. Pentru 
a-şi consolida integritatea, orice stat 
are nevoie de o limbă cu funcţii pri- 
mordiale care să asigure integrarea 
socială a tuturor cetăţenilor. Un stat 
în care cetăţenii nu pot comunica în- 
tre ei pentru că vorbesc limbi diferite 
este pândit permanent de pericolul 
dezintegrării ca urmare a conflictelor 
dintre purtătorii acestor limbi. 

In acelaşi timp, dată fiind grija 
autorităţilor pentru păstrarea şi con- 
solidarea statalității Republicii Mol- 
dova, nu este greu să-ţi dai seama că 
rolul de mijloc de cooperare socială 
este rezervat totuşi limbii ruse. Ea 
este limba care, în viziunea autori- 

lor Concepţiei, ar trebui să permită 
înțelegerea interetnică în Republica 
Moldova, limba rusă fiind calificată 
drept limbă de comunicare interet- 
nică. Anume acestea sunt intenţiile 
reale ale autorităţilor. 

Este greu astăzi de prevăzut 
cum va evolua situaţia sociolingvisti- 
că din Republica Moldova. Un lucru 
este clar: bilingvismul social decretat, 
care, de altfel, nu este chiar atât de 
frecvent pe glob, nu se va menţine 
mult timp. In acest caz sunt posibile 
următoarele două scenarii. 

Cel mai probabil este faptul că 
până la urmă vor rămâne două comu- 
nităţi lingvistice distincte şi separate: 
una românofonă şi alta rusofonă. In 
cazul în care nu se vor lua măsuri 
eficiente pentru integrarea societăţii, 
separarea lingvistică a celor două 
comunităţi ar putea avea drept efect 
separarea învăţământului, separarea 
mijloacelor de informare în masă, se- 
pararea partidelor etc. De aici şi până 
la divizarea societăţii nu mai rămâne 
decât un singur pas. 

Dacă însă evenimentele vor 
evolua în direcţia dorită de autori- 
tăţi, adică integrarea cetăţenilor în 
societate va avea loc pe baza limbii 
ruse, se va ajunge la situaţia când 
problema integrării se va pune pentru 
reprezentanţii populaţiei majoritare, 
şi nu pentru reprezentanţii grupurilor 
minoritare, lucru absolut anormal. 
Această variantă este de asemenea 
posibilă, dacă avem în vedere situaţia 
din perioada sovietică, când biling- 
vismul era propriu doar populațiilor 
neruse şi era orientat, de fapt, spre 
înlocuirea unei limbi cu alta. După 
cum este bine ştiut, bilingvismul nu 
este decât o fază în tranziţia de la un 
monolingvism la altul. 

Astfel, şi într-un caz, şi în celă- 
lalt problemele de ordin lingvistic nu 
vor fi soluționate, ele vor continua să 
existe. Aşadar, e firesc să fie căutată 
o altă modalitate de redresare a situ- 
aţiei sociolingvistice de la noi. 

Trebuie să constatăm că reîn- 
tregirea şi consolidarea statului R. 
Moldova reclamă imperios selectarea 
şi promovarea unei singure limbi 
oficiale, care este, de regulă, limba 


populaţiei majoritare. Exemplul sta- 
telor europene, state cu regimuri de- 
mocratice, este elocvent în această 
privinţă: cele mai multe dintre aceste 
state nu promovează bilingvismul la 
nivel oficial, ci limba populaţiei titulare 
a statului respectiv. Acest lucru se 
face nu pentru a favoriza un anumit 
grup etnic în detrimentul celorlalte 
grupuri. Stabilirea unei singure limbi 
cu funcţii principale în stat în cazul 
unei ţări polietnice urmăreşte un 
singur scop: asigurarea integrării 
sociale şi economice a tuturor cetă- 
ţenilor. Prin urmare, dacă doresc cu 
adevărat soluţionarea echitabilă a 
problemei lingvistice, autorităţile ar 
trebui să îmbine grija pentru promo- 
varea limbii cu funcţii primordiale în 
stat cu protecţia limbilor minoritare. 
Aceasta ar da posibilitate statului să 
asigure, pe de o parte, funcţionarea 
normală a organismului social, iar, 
pe de alta, respectarea intereselor 
tuturor comunităţilor lingvistice. 

Cât despre teza privind păs- 
trarea şi dezvoltarea în continuare a 
specificului limbii moldoveneşti, tre- 
buie spus că ea este preluată direct 
din arsenalul politicienilor sovietici. 

Este firesc să ne întrebăm: 
pentru ce este nevoie de acest lucru? 
Pentru a demonstra că limba vorbită 
la est de Prut diferă de limbile rusă, 
engleză, germană? Sigur că nu. 
„Specificul” limbii vorbite în Republica 
Moldova este necesar ideologilor co- 
munişti pentru a o diferenţia de limba 
română. Deci acest specific nu are 
nimic cu procesul de comunicare, el 
fiind subordonat în întregime scopu- 
rilor politice. 

In concluzie, unicul scop al 
Concepţiei este crearea premiselor 
pentru revenirea la realităţile sovieti- 
ce din sfera sociolingvistică, realităţi 
axate pe oficializarea limbii ruse, pe 
promovarea bilingvismului oficial şi 
pe păstrarea „specificului limbii mol- 
doveneşti”. Este lesne de înţeles că 
o asemenea Conceptie nu va duce 
la soluţionarea problemelor din sfera 
lingvistică, ci doar la conservarea 
sau chiar la agravarea lor. 


Starea de veghe 


89 


Petru SOLTAN 


PROCESUL 
DEZNAŢIONALIZĂRII 
CONTINUĂ 
ACCELERAT 


Sunt prea bine cunoscute şi 
demonstrate documentar cazurile 
de deznaționalizare a românilor din 
afara frontierelor actualului Stat Ro- 
mân. Aici ne vom referi succint doar 
la câteva aspecte ale acestui proces 
în Republica Moldova, cu scopul de 
a argumenta, cel puţin parţial, titlul 
din capul acestor rânduri, iar apoi 
vom trece la examinarea subiectului 
propriu-zis. 

Controlul Moscovei asupra Re- 
publicii Moldova a existat chiar şi în 
ziua proclamării independenţei noastre, 
deşi atunci acest fapt a fost mai puţin 
sesizabil. Fundamentul respectivului 
control e de esenţă strategică, pe 
când paravanul e demult construit 
pe două postulate false: existența 
„Poporului moldovenesc” şi a „limbii 
moldoveneşti”. După destrămarea 
U.R.S.S.-ului şi formarea C.S.I.-ului 
acest control a devenit mai sofis- 
ticat. Un „nou mod” de abordare 
a prezenţei ruseşti în Republica 
Moldova trebuie calificate, în fond, se- 
paratismul transnistrean şi cel găgăuz, 
autodizolvarea Parlamentului ales în 
1990 şi înscăunarea puterii agrarie- 
ne în martie 1994. Această putere a 
legiferat, de fapt, aderarea la C.S.I., a 
adoptat o nouă Constituţie scrisă într-o 
limbă română impecabilă, însă numită 
moldovenească şi „a consfințit” etno- 
nimul de popor moldovenesc. Astfel, 
postulatele false, menţionate mai sus, 
sunt puse oficial în circulaţie. Ulterior, 
este adoptată Legea învăţământului, 
prin care (Articolul 6) „Statul asigură 
şanse egale de acces în instituţiile de 
stat de învăţământ liceal, profesional 
şi superior, în funcţie de aptitudini şi 


capacităţi” oricărui cetăţean, în mod 
„garantat, indiferent de naţionalitate, 
sex, vârstă” etc. Cu venirea la putere 
a comuniştilor, toate documentele ofi- 
ciale sunt scrise în „moldovenească” 
şi rusă, este stopată trimiterea gratuită 
a tinerilor basarabeni la studii în Ro- 
mânia (anual circa 2.000 de burse). 
„Concurenţa” absolut inegală dintre 
limba rusă şi cea „moldovenească”, 
utilizarea în economie a terminolo- 
giei de specialitate preponderent în 
ruseşte, „adaptarea” la acest limbaj şi 
a tinerilor cu studii în instituţiile româ- 
neşti influențează negativ procesul de 
folosire a limbii române, fapt sesizat de 
numeroşi experți. 

Să revenim, însă, la subiect — 
un pas diabolic, întreprins de puterea 
comunistă pentru a accelera procesul 
de deznaționalizare, îl reprezintă 
Concepţia politicii naţionale de stat 
a Republicii Moldova (în continuare 
Proiect). 

Prima concluzie care se impu- 
ne la lectura acestui document este 
că autorii Proiectului sunt certaţi cu 
semantica, logica, lingvistica, istoria, 
realitatea, şi cu... adevărul. 

In compartimentul II, „Principiile 
politicii naţionale de stat”, scrie: ,... 
păstrarea şi dezvoltarea diversităţii 
lingvistice, pe seama limbilor altor 
grupuri etnice, care locuiesc pe teri- 
toriul Moldovei”. In compartimentul III, 
„Scopurile politicii naţionale de stat”, 
se spune: „...păstrarea şi dezvoltarea 
... limbilor tuturor comunităţilor etnice 
din Moldova”. In compartimentul IV, 
„Sarcinile politicii naţionale de stat”, 
este indicat: „...susţinerea de către 
stat a dezvoltării limbilor ucraineană, 
găgăuză, bulgară, ivrit, idiş, ţigăneşti 
(romani) şi a altor limbi ale minorită- 
tilor etnice care locuiesc pe teritoriul 
ţării noastre”. Să mă bată Dumne- 
zeu, dar nu sunt în stare să sesizez 
diferenţa dintre sensurile frazelor 
citate. Precizăm că prima dintre 
acestea reprezintă un principiu, iar 
următoarele două poartă respectiv 
denumirile de scop şi sarcină. E unul 
din multele cazuri când noţiunile sunt, 
pur şi simplu, confundate. 

În Proiect scrie negru pe alb: „... 
neutralizarea juridică şi politică a ne- 
contenitelor tentative de demoldove- 
nizare”. (Ce termen? Probabil, a fost 
preluat de la separatiştii transnistreni, 
care în tălmăcirea acestora înseamnă 
„românizare” — n.n.) şi „...păstrarea 
şi dezvoltarea diversităţii lingvistice 
(de exemplu a moldovenilor — n.n.), 
pe seama limbilor altor grupuri etnice 
(bunăoară, a românilor, menţionaţi în 
Proiect ca etnie — n.n.) care locuiesc 
pe teritoriul Moldovei”. Sunt fraze al 
căror conţinut se bate cap în cap. Nu 
pot, de asemenea, să înţeleg ce ar 
vrea să însemne afirmaţia: „...inte- 
grarea poporului unic... al Republicii 
Moldova...”, care pare soră a altei 
expresii — „stat comun” — inventate, 
cu ceva timp în urmă, într-un alt do- 
cument „luat” deja de apele Nistrului. 

Referitor la existenţa „limbii mol- 
doveneşti” s-a discutat şi s-a scris atât 
de mult, încât insistența de a promova 
vechea şi compromisa „teorie” ne pro- 
voacă un sentiment de milă faţă de cei 
care nu vor să înțeleagă că minciuna 
nu mai poate trece. Problemele ling- 
vistice ţin, în exclusivitate, de forurile 
academice, de oamenii de ştiinţă cu 
reputaţie mondială, de scriitorii noş- 
tri din toate timpurile, un rol aparte 
revenindu-le celor contemporani — 
maeştrilor Mihai Cimpoi, Grigore 
Vieru, Spiridon Vangheli, Nicolae 
Dabija, Vladimir Beşleagă, Vasile Va- 
silache, Anatol Codru, lon Hadârcă, 
Serafim Saca, Arcadie Suceveanu. 
In context, trebuie remarcată şi opera 
academicienilor Dumitru Matcovschi 
şi lon Druţă. Acesta din urmă, cu 
toate „devierile” sale conjuncturiste, 
precizează fără echivoc: „Cum o 
numim până la urmă? (E vorba de 
limba maternă - n.n.) Fireşte, limba 
română” (a se vedea volumul Ora 
jertfirii, Chişinău, 1998, p. 266). 

„Republica Moldova constituie 
continuarea politico-juridică a proce- 
sului multisecular de statalitate con- 
tinuă a poporului moldovenesc” — se 
constată în Proiect. Şi pentru cel mai 
puţin informat cetăţean este evidentă 
ignorarea cu bună ştiinţă a realităţilor 
noastre istorice, deloc favorabile pen- 


tru destinul românilor de la est de Prut. 
Aberaţia de mai sus promovată de 
autorii Proiectului trebuie pusă alături, 
„cuplată” cu cea expusă de ideologul 
separatismului transnistrean Vladislav 
Grossul, doctor habilitat în istorie: 
„Pe noi, moldovenii, ne-a costat prea 
scump afirmarea republicii noastre, 
de trei ori fiind lichidată statalitatea 
moldovenească, de aceea nu vrem 
să mai fie lichidată şi a patra oară” (a 
se vedea Literatura şi arta din 17 iunie 
1999, „Din ranita forţei imperiale”). 
Proiectul prezintă în culori 
roze aşa-numita „pace interetnică”: 
„Pe teritoriul unităţii administrativ- 
teritoriale Găgăuzia statutul de limbi 
oficiale este consfințit pentru limbile 
găgăuză, moldovenească şi rusă. 
In Transnistria funcţionează oficial 
limbile moldovenească, ucraineană 
şi rusă”. „Politica naţională de stat 
trebuie să fie orientată spre: ...depă- 
şirea consecinţelor conflictului civil de 
la sfârşitul anilor '80 — începutul anilor 
'90 ai secolului XX, care a deformat 
relaţiile interetnice, tradiţional corecte 
în Moldova”. Or, aceste „exemplifi- 
cări” sunt în discordanţă flagrantă cu 
realitatea şi trebuie interpretate ca o 
insultă directă la adresa populaţiei 
titulare a republicii, dacă nu mai mult. 
„Moldovenii — naționalitatea 
fondatoare a statului, împreună cu 
alte etnii: ucrainenii, ruşii, găgăuzii, 
bulgarii, evreii, românii, bieloruşii, 
țiganii (romii), polonezii şi alţii consti- 
tuie poporul Moldovei...” — se accen- 
tuează în compartimentul „Dispoziţii 
generale”. A separa moldovenii de 
români echivalează cu negarea şi 
neglijarea adevărului ştiut de toată 
lumea. În 1859 are loc unirea Principa- 
telor Moldova şi Muntenia, iar în 1862 
se realizează unirea constituţională 
şi administrativă a statului nou-for- 
mat cu numele România, în care se 
vorbea aceeaşi limbă pe parcurs de 
milenii — limba română. De atunci, 
fiecare moldovean, oriunde s-ar afla 
de jure, devine român, indiferent dacă 
are sau nu are ştiinţă de acest act is- 
toric. Ar fi greşit, însă, să considerăm 
că etnonimele muntean şi moldovean 
şi-au pierdut valoarea. Ca noţiuni 
subordonate etnonimului de român se 

utilizează în funcţie de provenienţă şi 
în raport cu Principatele istorice. Acest 
adevăr l-au ştiut țarii, Lenin, Stalin etc. 
Situaţia respectivă e conştientizată de 
către Putin şi cele două Dume de Stat 
ale Federaţiei Ruse, de către Smir- 
nov-separatistul, de către puterea 
de la Chişinău, şi, indiscutabil, de 
către autorii Proiectului. Din acest 
considerent nici nu pun în discu- 
ţie noţiunea nebuloasă „diaspora 
moldovenească”, care figurează în 
Proiect, dar care nu poate fi definită. 

Proiectul, sub pretextul „con- 
solidării păcii interetnice”, de facto 
urmăreşte un singur scop — legifera- 
rea la nivel naţional a limbii ruse. lată 
imperativele Proiectului: „...neadmi- 


terea restrângerii sferei de folosire 
a limbii ruse în toate domeniile vieţii 
statului şi societăţii” („Dispoziţii gene- 
rale”), „...asigurarea de condiţii pentru 
păstrarea şi dezvoltarea în continuare 
a funcţiilor oficiale ale limbii ruse” 
(„Sarcinile politicii naţionale de stat”). 

Acest Proiect, dacă va deveni o 
lege organică, va expune unui proces 
sigur de degradare nu numai limba 
română, limba populaţiei titulare, ci 
şi limbile etniilor minoritare, cu ex- 
cepţia celei ruse, motiv pentru care 
respectivul document trebuie respins 
cu toată vehementa. Promovarea lui 
ar însemna o nouă încercare de a ac- 
celera procesul de deznaționalizare a 
românilor moldoveni. 


Primăvara devreme, 1949 

Ana BANTOŞ 


EDUCAŢIE 
PRIN CUVANT 


Perioada de tranziţie care du- 
rează de ceva vreme şi nu se ştie cât 
va mai continua, ne pune în faţa unor 
situaţii complicate, din care trebuie să 
aflăm ieşire. În acest sens, menirea 
şcolii este de a-i învăţa pe tineri cum 
este lumea şi nu de a-i instrui în arta 
de a trăi. lar acest lucru nu se poate 
realiza altfel decât ţinând cont de tre- 
cut, care este depozitarul experienţei 
acumulate. Respectul faţă de tradiţie, 
precum şi conştientizarea faptului 
că reînnoirea devine o realitate de 
fiecare dată, cu fiecare tânără ge- 
neraţie, salvează lumea în condiţiile 
modernităţii, în care societatea este 
ameninţată la tot pasul de crize. Din- 
tre acestea, însă, pericolul crizei în 
învăţământ este poate cel mai grav. 

Creat la sfârşitul secolului al 
XIX-lea şi începutul secolului al 
XX-lea, de către Spiru Haret, noul 
sistem de învăţământ românesc era 
recunoscut drept unul dintre cele 
mai performante în Europa. Anume 
acestui sistem de învăţământ i se 
datorează efervescenţa creatoare 
din perioada interbelică, reprezenta- 
tă prin generaţia de aur a lui Mircea 
Eliade, Emil Cioran, Eugen lonescu, 
Constantin Noica, Petre Ţuţea ş.a. 
Ceea ce trebuie menţionat este că 
Spiru Haret şi-a axat sistemul de în- 
vățământ pe cultura generală. Obiec- 
te de studiu precum logica şi filologia 
erau prezente până şi în programul 
şcolilor de arte şi meserii. Cred că 
trebuie să se ţină cont de aceste 
tradiţii şi să nu fie neglijată filologia, 
şi în mod special, educarea prin 
cuvântul artistic. În general, nu 


trebuie neglijate momentele care 
s-au dovedit a fi utile pentru crearea 
valorilor. Şi e necesar să spunem că 
poporul român, din care facem parte 
şi noi, basarabenii, are o vocaţie cul- 
turală puternică. Aici însă se cere fă- 
cută următoarea precizare: în spaţiul 
dintre Prut şi Nistru, datorită izolării 
acestuia de matca naturală, cultura 
a fost împiedicată să se dezvolte în 
mod firesc. Acum, când posibilităţile 
democraţiei sunt mult mai mari, ar 
trebui să analizăm cu discernământ 
această situaţie, creând posibilitatea 
de a recupera pierderile în acest 
sens. O strategie a învăţământului 
basarabean ar trebui să fie axată şi 
pe studiul filologic asiduu recuperator. 
În acest sens, poate chiar crearea de 
laboratoare studenţeşti în vederea 
studierii mentalităților în spaţiul pruto- 
nistrean ar fi de bun augur. 

Se ştie că acum toată lumea 
e orientată spre studierea limbilor 
străine şi lucrul e lăudabil, mai ales 
că în trecutul recent posibilităţile de 
acest fel erau limitate. Însă uneori 
orientarea doar spre aspectul practic 
diminuează rostul cunoaşterii unei 
limbi, ducând chiar la neglijarea 
cunoaşterii limbii materne. Este cu 
atât mai important să ţinem cont de 
momentul respectiv, cu cât situaţia 
actuală e de aşa natură încât ne 
paşte pericolul izolării forţate în ţarcul 
retrogradării spirituale. În acest scop 
este manevrată şi denumirea limbii 
care se vorbeşte în spaţiul dintre 
Prut şi Nistru, utilizându-se acelaşi 
mecanism ideologic răspândit în 
cumplitele vremuri staliniste. 

Cum este promovată cultura în 
Republica Moldova prin intermediul 
limbii române? lată o întrebare care 
nu trebuie să-i lase indiferenți pe pro- 
fesorii din diferite domenii. Respec- 
tarea nivelului la care se efectuează 
predarea limbii române ar trebui să 
facă parte din strategia stimulării dez- 
voltării culturalului din stânga Prutului. 

Educarea prin cuvântul artistic ţine 
de necesitatea redresării unei situaţii 
care încă nu este conştientizată până 
la capăt: elaborând false teorii despre 
existenţa a două limbi (română şi mol- 
dovenească), de fapt, se atentează 
la vocaţia noastră culturală, căci, se 
ştie bine, nu poţi crea opere de artă 
cu un instrument lingvistic rudimen- 
tar. lar orice discuţie despre cultură 
are ca punct de pornire fenomenul 
artei. Hannah Arendt, în cartea sa 
Între trecut şi viitor (Editura Antet, 
1997), susţine că „în timp ce carac- 
terul obiectual al tuturor lucrurilor cu 
care ne înconjurăm constă în faptul 
că ele au o formă prin care apar, 
numai operele de artă sunt create 
cu unicul scop al apariţiei. Criteriul 
potrivit pentru a judeca apariţiile este 
frumuseţea; dacă vrem să judecăm 
obiecte, chiar şi obiecte obişnuite de 
uz curent, numai prin valoarea lor de 
utilizare şi nu prin apariţia lor — adică 
dacă sunt frumoase sau urâte, sau 
undeva la mijloc — ar trebui să ne 
scoatem ochii. Dar pentru a deveni 
conştienţi de apariţii, trebuie mai 
întâi să fim liberi să stabilim o anu- 
mită distanţă între noi şi obiect... 
Această distanţă nu poate apare 
dacă nu suntem în poziţia să uităm 
de noi înşine, de grijile, interesele 
şi nevoile vieţii noastre, astfel încât 
nu vom pune stăpânire pe ceea ce 
vedem, ci îl vom lăsa să fie aşa cum 
este, în apariţia lui. Această atitudine 
de bucurie dezinteresată (...) poate fi 
experimentată numai după ce au fost 
rezolvate nevoile organismului viu, 
astfel încât, eliberaţi de necesităţile 
vieţii, oamenii pot fi liberi pentru lume” 
(pag. 218-219). Aş mai aminti aici, 
în acelaşi sens, şi o frază devenită 
celebră în anii '70, aparţinându-i re- 
putatului critic şi istoric literar Vasile 
Coroban: „Dorogoi, pentru a face 
poezie mai trebuie să şi zbori”. Cât 
de mare era „partea de zbor” (ca să 
utilizăm o expresie a lui Liviu Damian) 


a scriitorului, în general, reiese cu 
claritate şi din eseistica poetului lon 
Vatamanu, despre care nu se poate 
afirma că nu a cunoscut fenomenul 
modernizării literaturii. lată cum expli- 
ca el, bunăoară, frecvenţa în peisajul 
literar basarabean a unor simboluri 
precum „ţărâna”, „piatra”, „apa, 
„frunza”: „Faptul că istoria de multe 
ori ne-a pus să ne pornim iară şi iară 
de la pământa făcut să ne vedem mai 
bine în oglinda de ţărână, în adevărul 
pietrei şi al apei, al frunzei, rotindu-ne 
cu aripa asupra casei şi văzând în 
depărtare atât cât nu ne-ar desparte, 
ci ne-ar apropia”. 

Decenii la rând, după cel de-al 
doilea război mondial, scriitorii ba- 
sarabeni au fost puşi în situaţia de 
a lupta pentru menţinerea libertăţii 
interioare, care constă în asigurarea 
condiţiei sine qua non a literaturii — 
limba. lată de ce în perioada postbe- 
lică şi chiar după 1989 foarte multe 
poezii sunt consacrate problemei 
limbii, noţiuni precum „mama”, „graiul” 
fiind asociate. Poeţii îşi imaginează 
perspective variate asupra cuvântului 
artistic, de la a intra în cuvânt „ca în 
habitaclu” (Eugen Cioclea), până la 
a intra în cuvânt „ca într-o biserică” 
(Vasile Romanciuc). Atitudinea faţă 
de problema limbii transpare şi în 
recentul volum de versuri „Noi, pică- 
tura de sânge”, semnat de Mihail lon 
Cibotaru: 

„Dar gurile s-au deschis, 

Văz, cuget, simţire, memorie 

Toate au gură acum... 


„„„Alei, gura, mult prea-ndoielnică, 
înfricoşata, 

muţita mea gură, şi inimă!” 
(Strigare) 
Cum se explică fenomenul spe- 
cific basarabean al „limbirii”, ca să 
utilizez un termen îndrăgit şi inventat 
de prozatorul Serafim Saka, dacă nu 
prin starea de incertitudine în care 
se află limba română în Republica 

Moldova. Aceeaşi explicaţie o are 
dăinuirea exagerată a elementelor 
tradiţionaliste şi semănătoriste în 
cultura scrisă a basarabeanului. 
Pentru vorbitorii de română din 
spaţiul interriveran — de la copilul de 
grădiniţă până la scriitor sau acade- 
mician — problema limbii are conotaţii 
specifice, determinate de afirmarea 
tot mai pronunţată a societăţii de 
consum. Interpretarea tendenţioasă 
a discuţiilor despre limbă, neglijarea 
necesităţii de a o cultiva permanent 
generează din partea unor indivizi 
inconştienţi reproşuri precum: „V-o 
trebuit limbă? laca am ajuns să nu 
avem ce mânca”. Elementul culturii 
este substituit cu cel al politicului şi 
omul simplu nu conştientizează esen- 
ta lucrurilor. Relaţia dintre grai (limba 
vorbită) şi limba literară (exemplară) 
se află la baza „Dicţionarului moldo- 
venesc — românesc” (autor V. Stati), 
lucrare ce ilustrează perfect situaţia 
când implicarea politicului în cultură 
poate da naştere filistinismului, îm- 
piedicând dezvoltarea şi cultivarea 
mentalităţii capabile să privească 
fenomenul în adevărata sa lumină 
şi nu doar sub aspect utilitarist. În 
acest aşa-numit dicţionar materialul 
factologic este expus şi interpretat 
în contradicţie cu bunul-simţ. Se în- 
cearcă reducerea la zero a efortului 
de a ieşi din criza la care s-a ajuns 
pentru că nu s-au respectat adevărul 
privind unitatea limbii, a istoriei şi 
a culturii şi dreptul limbii la evoluţia 
ei firească. Altfel spus, deşi încă nu 
am ieşit din criza identitară, suntem 
împinşi înapoi, la situaţia dezastroa- 
să când cuvinte precum „amic” sau 
„camarad”, sinonime cu „prieten”, ca 
să nu mai vorbim despre o mulţime 
de neologisme din limba literară 
exemplară, erau ţinute la index şi 
erau private de dreptul de „a parti- 
cipa” la exprimarea nuanţată a gân- 
dirii artistice şi intelectuale. Aceasta 
înseamnă, de fapt, stimularea unei 


situaţii conflictuale a cărei povară 
este aruncată, de pe acum, pe umerii 
copiilor noştri. A neglija acest adevăr 
nu înseamnă decât a crea viitor unei 
crize şi mai acute. Diez Bering, unul 
dintre autorii cărţii Omul secolului 
XX (volum coordonat de Ute Frevert 
şi H.G. Haupt, apărut în traducerea 
Mariei-Magdalena Anghelescu, Edi- 
tura Polirom, laşi, 2002), ajunge la 
o concluzie elocventă în ceea ce 
priveşte absenţa crizelor din socie- 
tatea franceză din secolul XX. Lucrul 
acesta a fost posibil, susţine autorul, 
datorită prezenţei active a intelectu- 
alului în Franţa, începând cu sfârşitul 
secolului al XIX-lea, în special după 
cazul Dreyfus (1898), când în apăra- 
rea acestuia au ieşit, fără a avea nici 
un fel de drepturi politice, scriitorii şi 
oamenii de artă. Primul dintre ei a 
fost Emil Zola. Lui i s-au alăturat alte 
nume notorii: Anatole France, Marcel 
Proust, Leon Blum. Diez Bering con- 
chide: „Aşa ceva nu se mai văzuse 
în lume: un literat, folosind doar arma 
cuvântului, i-a făcut pe cei puternici 
să tremure” (pag. 171). Mai târziu, în 
1968, preşedintele Franţei, Charles 
de Gaulle, la intenţia de a-l aresta 
pe Jean — Paul Sartre, implicat în 
revolta studenţească, va reacţiona 
spunând următoarele: „Voltaire nu 
poate fi arestat. Sartre este şi Fran- 
ta” (pag.175). 

Or, intelectualul care este apt 
să abordeze cu luciditate situaţii şi 
evenimente, trăgând nişte concluzii 
valabile şi prevenind răstălmăcirea 
adevărului, se poate forma inclusiv 
sau mai ales prin intermediul cuvân- 
tului artistic, căci „măreţia trecătoare 
a cuvântului şi a faptei poate rezista 
în lume în măsura în care i se confe- 
ră frumuseţe. Fără frumuseţe, adică 
fără gloria strălucitoare prin care se 
manifestă nemurirea potenţială în 
lume, întreaga viaţă omenească ar fi 
zadarnică şi nici o măreție nu ar putea 
rezista” (Hannah Arendt). 

IDENTITATE 
ŞI ISTORIE NAŢIONALA 


Autorii Proiectului Concepţiei 
politicii naţionale de stat a Republicii 
Moldova, publicat pentru „obiecţii, 
propuneri şi sugestii”, au pornit de la 
mai multe premise false şi anume: 
cum că „moldovenii — naționalitatea 
fondatoare a statului — împreună cu 
grupurile etnice, inclusiv ROMANII, 
„formează poporul R. Moldova”. Este 
o „precizare” introdusă în text cu rea 
intenţie, pentru că autorii documentu- 
lui pe care îl supunem discuţiei nu pot 
să nu ştie că „moldovenii” sunt românii 
care locuiesc în Republica Moldova. 

Altă premisă falsă este denu- 
mirea limbii vorbite de băştinaşii R. 
Moldova. Pentru guvernanţii actuali 
nu contează constatările celor mai 
prestigioase foruri academice, opere- 
le ştiinţifice ale unor distinși lingvişti, 
care au demonstrat că limba vorbită 
de originarii pământurilor basarabe- 
ne este limba română. Cei care fac 
trimitere la articolul al 13-lea al Con- 
stituţiei R. Moldova, unde figurează 
sintagma „limba moldovenească”, 
trebuie să aibă în vedere că legea 
supremă a R. Moldova sau oricare alt 
document, aprobat de forul legislativ, 
este rezultatul unui compromis între 
forţele politice reprezentate atunci în 
Parlament, forţe politice care n-au do- 
rit să pună la baza deciziei lor opinia 
clară şi argumentată a Academiei de 
Ştiinţe a R. Moldova, potrivit căreia 
denumirea corectă a limbii noastre 
este limba română. 

Autorii Proiectului declară că 
limba rusă „are statut de limbă de 
comunicare interetnică, se aplică în 
toate sferele vieţii statului şi societă- 
ţii”, adică limba rusă devine legitim a 
doua limbă de stat în R. Moldova cu 
cele mai nefaste consecinţe pentru 
băştinaşi: deznaționalizare şi dispa- 
riţie ca neam, ca etnie. 


Una dintre „perlele” acestui 
odios document sună astfel: „ne- 
utralizarea juridică şi politică a ne- 
contenitelor tentative de demoldo- 
venizare, de negare a existenţei 
naţiunii moldoveneşti şi a statalității 
moldoveneşti, de discreditare a 
istoriei moldoveneşti, de ignorare a 
etnonimului „moldoveni” şi glotoni- 
mului „limbă moldovenească”. Devine 
clar că moldoveniştii românofobi nu 
au suficiente argumente ştiinţifice, 
dar nici bun simţ pentru a-şi apăra 
poziţiile şi sunt nevoiţi să recurgă la 
scutul strâmbelor legi. lată de ce a 
venit timpul să atragem atenţia opiniei 
publice de la noi şi de peste hotare că 
aceste monstruozităţi, înghesuite de 
autorii documentului în citatul de mai 
sus, sunt în contradicţie flagrantă cu 
spiritul european, dar şi cu prevederile 
actualei Constituţii a R. Moldova, care 
respinge ideologia de stat, aceasta 
fiind un atribut al regimurilor totalitare. 

In situaţia în care autorii Pro- 
iectului vor să ne oblige prin lege să 
respectăm istoria, cultura şi particula- 
rităţile lingvistice ale populaţiei Trans- 
nistriei, fără a cere nimic în schimb 
regimului separatist de la Tiraspol, 
devine clar că aceşti anonimi sunt, de 
fapt, purtătorii intereselor politicienilor 
din stânga Nistrului. 

„Bilingvismul moldo-rus şi rus- 
moldovenesc” nu s-a statornicit „is- 
toriceşte”, după cum afirmă autorii 
anonimi ai respectivului document. 
Limba rusă a fost impusă băştina- 
şilor de către regimul comunist de 
ocupaţie din R. Moldova, în peri- 
oada 1944-1991, până la dispariţia 
U.R.S.S. Aşa-numitul „bilingvism” 
înseamnă în realitate rusificarea 
forţată a românilor basarabeni, 
obligativitatea de a vorbi în limba 
rusă chiar în patria lor. Şi — de parcă 
ar fi fost puţine câte le-au îndurat 
moldovenii dintre Prut şi Nistru 
sub regim sovietic — iată că autorii 
acestui Proiect pledează pentru (în 
compartimentul „III. Scopurile poli- 
ticii naţionale de stat”) „asigurarea 
de condiţii (sic!) pentru păstrarea 
şi dezvoltarea în continuare a 
funcţiilor oficiale ale limbii ruse”. Ne 
întrebăm: Politica naţională a cărui 

stat reflectă documentul citat? A 
statului numit Republica Moldova? 
De unde? 

In mai multe rânduri autorii 
anonimi scriu despre educarea cetă- 
ţenilor şi a tinerei generaţii în spiritul 
respectului faţă de lucruri inexisten- 
te — pentru unii, de falsuri crase — 
pentru alţii, de confuzie — pentru cei 
din a treia categorie etc. Este vorba 
de „limba moldovenească”, de „istoria 
Moldovei” ca elemente de bază ale 
identităţii naţionale moldoveneşti. 

Actualii guvernanţi promovează 
o politică clară de excludere a celor 
două cursuri existente în prezent — 
Istoria Românilor şi Istoria Universa- 
Iă. Autorităţile comuniste, aşa cum 
deducem şi din documentul analizat, 
ignoră cu bună ştiinţă adevărata 
noastră identitate etnică, promovează 
vehement invențiile regimului sovietic 
de ocupaţie privind „poporul moldove- 
nesc”, „cultura moldovenească”, „is- 
toria Moldovei” etc. În ultimul timp au- 
torităţile au făcut o nouă „descoperire” 
numită: „Istorie. Curs integrat”. Pentru 
a realiza acest plan a fost alcătuită 
o Comisie guvernamentală în frunte 
cu viceprim-ministrul Valerian Cris- 
tea. In calitate de membru al acestei 
comisii, am constatat, pe parcursul 
unui an (comisia a fost instituită la 11 
septembrie 2002), că în cadrul şedin- 
telor nu s-a pus în discuţie concepţia 
„Cursului integrat”, curriculumul, alte 
componente obligatorii unui experi- 
ment pedagogic. Am considerat că 
prezenţa subsemnatului şi a altor 
colegi-istorici, care pledează pentru 
istoria adevărată a poporului nostru, 
va fi de folos „comisiei Cristea”, că la 
baza discuţiilor vor sta argumentele 
ştiinţifice, că în cadrul comisiei vor 
fi discutate condiţiile experimentului 
etc. N-a fost să fie! Fără ştirea, fără 
a discuta şi aproba sau dezaproba 
în cadrul „comisiei Cristea”, ministrul 
Educaţiei a dat ordin să înceapă ex- 
perimentarea „Cursului integrat” în 
circa 50 (!) de şcoli (clasele a V-a, a 
Vl-a şi clasa a X-a de liceu). Întrucât 
„comisia Cristea”, al cărui membru 
sunt, are un rol de paravan în poli- 


tica de distrugere a învăţământului 
istoric preuniversitar din Republica 
Moldova, iar la şedinţele acesteia 
domină abuzurile, bunul plac al majo- 
rităţii românofobe (a vorbi în „comisia 
Cristea” despre România, român, 
românesc este acelaşi lucru ca şi 
cum ai vorbi în casa spânzuratului 
despre funie!), m-am văzut obligat, 
de rând cu alţi colegi, să mă retrag 
din componenţa ei şi să continuu 
activitatea de promovare a istoriei 
noastre adevărate. 

In şedinţa Comitetului de con- 
ducere al Asociaţiei Istoricilor din 
Republica Moldova de pe data de 10 
septembrie a.c. a fost luată decizia 
de a redacta o Declaraţie-Protest 
privind excluderea din învăţământul 
preuniversitar a Istoriei Românilor. 
Cerem încetarea imediată a acestui 
experiment şi am dori să avem sus- 
tinere în organizarea acţiunilor vi- 
zând stoparea experimentului iniţiat 
de autorităţile comuniste care ţintesc 
distrugerea învăţământului preuni- 
versitar în domeniul istoriei. Facem, 
de asemenea, apel către profesorii 
de istorie, atraşi în această cursă 
pentru un salariu mai bun, să nu se 
lase induşi în eroare de comunişti 
şi să refuze colaborarea. Adresăm 
părinţilor îndemnul de a nu admite 
desfăşurarea experimentului: tânăra 
generaţie a R. Moldova trebuie să 
cunoască istoria autentică a popo- 
rului din care fac parte. Istoriile pot fi 
diferite: ale localităţilor, ale străzilor, 
clădirilor, familiilor etc.; dar atunci 
când „Istoria” e abordată ca obiect 
de cercetare în instituţiile academice 
sau în învăţământ trebuie să se aibă 
în vedere — şi aşa se procedează în 
toată lumea — istoria poporului din 
care ne tragem. lar el, poporul nostru, 
nu se limitează doar la interfluviul Nis- 
tru şi Prut, ci cuprinde întregul spaţiu 
de cultură şi civilizaţie românească. 

In concluzie: respingem acest 
document ca fiind antinaţional, an- 
tiştiinţific, document ce contravine 
normelor de drept internaţional, dar şi 
prevederilor Constituţiei R. Moldova. 

UN ATENTAT OFICIAL 
LA VALORILE 
NOASTRE NAŢIONALE 


Lectura proiectului Concepţiei 
politicii naţionale de stat a Republicii 
Moldova nu poate să nu stârnească 
o repulsie în plus față de greşeala 
fundamentală a conducerii actuale 
a statului nostru, care sfidează în 
mod conştient adevărul istoric şi şti- 
inţific referitor la populaţia băştinaşă, 
majoritară şi titulară, desprinsă din 
„marele trup al românismului” (Alexei 
Mateevici) de Rusia hrăpăreaţă şi 
nesăţioasă încă în 1812. Referințele 
la Moldova istorică şi la voievodul 
Ştefan cel Mare, pe care demnitarii 
de azi le fac numai şi numai din con- 
siderentul că acesta ar fi fost un an- 
tiromân (în realitate Ştefan cel Mare 
a fost domnitorul uneia dintre cele 
trei ţări româneşti şi — de aceea — un 
„mare geniu român”, după cum l-a 
numit Mihai Eminescu; a se vedea 
cartea Publicistică. Referiri istorice 
şi istoriografice, Chişinău, Editura 
Cartea moldovenească, 1990, pag. 
478), sunt fariseice în lumina adevă- 
rului că statul lăsat de marele voievod 
a fost de-a dreptul sfârtecat de Rusia, 
mai apoi — împărţit de aceasta cu 
Ucraina, în scopul de a-l deromâniza. 
Imediat după 1812 toţi românii de la 
est de Prut au fost rebotezaţi de ruşi 
„mMoldoveni”, iar limba lor — „moldo- 
venească”. Mai mult, chiar denumită 
„moldovenească”, limba noastră a 
fost izgonită din administraţie, din 
învăţământ şi din biserică, de prin 
1860 rezervându-i-se un anumit loc 
numai în cocioabele rebotezaţilor 
„moldoveni”. Dovada cea mai con- 
cretă şi mai convingătoare a acestei 
atitudini barbare a ruşilor faţă de 
poporul şi limba noastră o constituie 
activitatea publicistică a lui Alexei Ma- 


teevici, care, având conştiinţa clară 
a românităţii noastre originare, până 
la revoluţia burgheză democratică 
din februarie 1917 a vorbit despre 
„mMoldoveni” şi „limba moldoveneas- 
că”, iar după această dată a revenit 
la adevăr, mai ales în cuvântarea sa 
la congresul învăţătorilor basarabeni 
din 25 mai 1917, în care a afirmat răs- 
picat că „suntem români, strănepoţi 
de-ai romanilor” şi că „n-avem două 
limbi şi două literaturi, ci numai una, 
aceeaşi cu cea de peste Prut” (Alexei 
Mateevici, Opere, vol. |, Editura Şti- 
inţa, Chişinău, 1993, pag. 463, 464). 

Pe scurt, Rusia ţaristă a pro- 
movat în mod constant o politică de 
deromânizare a Basarabiei (de prin 
1792 făcuse acelaşi lucru şi în cazul 
populaţiei româneşti de peste Nis- 
tru) şi aproape două veacuri ruşii nu 
vor să accepte revenirea noastră la 
adevăr. li putem înţelege, pe ruşi, în 
calitatea lor de cotropitori şi asupritori. 
Dar cum să-i înţelegem pe conducă- 
torii „noştri”, care de atâţia ani rămân 
surzi şi muţi la adevărul despre noi şi 
despre limba noastră? 

Cramponaţi de etnonimul popor 
„moldovean” şi de glotonimul „limba 
„moldovenească”, demnitarii ajunşi 
la timona republicii sunt chiar mai 
răi decât ruşii, în străduinţa lor de a 
ne deznaţionaliza, de a ne rusifica în 
continuare. 

Din păcate, pe această stră- 
duinţă se întemeiază şi Concepţia 
politicii naţionale de stat a Republicii 
Moldova, document pe de-a-ntregul 
antiromânesc şi chiar antimoldove- 
nesc, astfel zis — prorusesc. Putem 
înţelege necesitatea unui atare 
document oficial, mai ales în cadrul 
eforturilor de reunificare a Republicii 
Moldova, dar nu putem nicidecum 
admite federalizarea egală cu împărţi- 
rea statului în trei sau poate chiar mai 
multe „fărâme” care, devenind su- 
biecţi ai unei eventuale federaţii, vor 
avea dreptul să iasă din componenţa 
acesteia cu tot cu pământul marelui 
Ştefan. Aceasta în primul rând. 

In rândul al doilea, strategia 
federalizării e întemeiată pe sugru- 

marea definitivă a valorilor noastre 
naționale, de vreme ce puterea co- 
munistă nu se ocupă de economia 
statului, ci de suprimarea istoriei 
românilor, a limbii române, a imnului, 
stemei de stat etc., în scopul de a fi pe 
plac minorităților, dar nu ucrainenilor, 
bulgarilor, găgăuzilor, evreilor, nu, 
ci... ruşilor. 

Să apelăm, însă, la textul ne- 
mijlocit al proaspătului, iar în fapt — al 
vechiului, de când Rusia, document 
inspirat de comuniştii „noştri”. „Limba 
moldovenească, având statutul de 
limbă de stat, se foloseşte în toate 
sferele vieţii politice, economice, 
sociale şi culturale”. Normal, de vre- 
me ce românii constituie 64,5% din 
populaţia statului. Dar de ce în ali- 
neatul imediat următor se stipulează 
că „limba rusă, care, în conformitate 
cu legislaţia în vigoare, are statutul 
de limbă de comunicare interetnică, 
se aplică şi ea în toate sferele vieţii 
statului şi societăţii”? 

Comuniştii greşesc profund 
când „descoperă” la ora actuală 
pentru limba rusă statutul de limbă 
de comunicare interetnică. Rusa a 
avut un atare statut în condiţiile fostei 
Uniuni Sovietice şi a fost declarată 
şi în Moldova limbă de comunicare 
interetnică numai în acea calitate a ei. 
„Limba rusă, ca limbă de comunicare 
între naţiunile din Uniunea R.S.S., 
se foloseşte pe teritoriul republicii 
alături de limba moldovenească în 
calitate de limbă de comunicare în- 
tre naţiuni” citim în legea „Cu privire 
la funcţionarea limbilor vorbite pe 
teritoriul Republicii Moldova” (art. 3; 
sublinierea ne aparţine. — [.C.). Ca 
limbă de comunicare între naţiunile 
din Uniunea R.S.S.! 

Autodestrămarea imperiului 
sovietic a lichidat în mod automat 
acea calitate a limbii ruse. Nici un 
act legislativ de după declararea 
independenţei statului nostru n-a 
„înviat-o”. 

Dar întrebarea absolut esenţială 
nu poate să nu apară când, după asi- 
gurarea că limba „moldovenească” se 
foloseşte „în toate sferele”, urmează 


afirmaţia că şi limba unei minorităţi de 
numai 12% din populaţia statului se 
utilizează — şi ea! — „în toate sferele”. 
Care va fi situaţia, stimaţi cititori, când 
aceste două limbi vor fi folosite „în 
toate sferele"? 

Răspunsul este la îndemâna 
oricui şi ne miră naivitatea sau 
poate, totuşi, fariseismul feroce al 
autorilor Concepţiei care constată 
cu o seninătate olimpiană că „pe 
teritoriul unităţii administrativ-teri- 
toriale Găgăuzia statutul de limbi 
oficiale este consfințit pentru limbile 
găgăuză, moldovenească şi rusă. 
In Transnistria funcţionează oficial 
limbile moldovenească, ucraineană 
şi rusă”. Cine nu ştie că şi la est, şi 
la sud, cu toate că sunt „consfinţite” 
câte trei limbi oficiale, funcţionează 
numai una — rusa? 

Federalizarea, inspirată de Ru- 
sia şi iniţiată în scopul de a satisface 
toate „cerinţele” separatiştilor de la Ti- 
raspol, are nevoie de supremaţia lim- 
bii ruse, şi numai a acesteia. Afirmația 
că „una din priorităţile naţionale ale 
Republicii Moldova este asigurarea 
însuşirii limbii moldoveneşti” este ca- 
tegoric ridicolă, dacă luăm în seamă 
politica de stat a comuniştilor, cu legi- 
le adoptate relativ recent cu privire la 
minoritățile naţionale şi la publicitate, 
prin care majoritatea comunistă din 
parlament a votat supremaţia limbii 
ruse (asupra limbii „moldoveneşti”), 
şi — mai ales! — politica lingvistică 
a separatiştilor tiraspoleni, conform 
căreia nu se admite funcţionarea nici 
măcar a unei şcoli cu predarea limbii 
„moldoveneşti” pe baza grafiei latine. 

Fariseice sunt afirmaţiile auto- 
rilor Concepţiei despre bilingvismul 
moldo-rus şi cel rus-moldovenesc, 
îndeosebi despre cel „statornicit isto- 
riceşte”. Când ruşii au învăţat limba 
noastră în măsură suficientă pentru 
a putea activa la noi fără să ne ceară 
nouă, băştinaşilor, să stâlcim măreaţa 
limbă a lui Tolstoi şi Dostoievski? Cine 
nu ştie că ruşii, dimpotrivă, ne-au obli- 
gat şi pe noi să uităm că avem limba 
noastră, ne-au creat „condiţii” pentru 
a ne da copiii la grădiniţe, şcoli şi 

universităţi cu limba rusă de predare 
şi educaţie. (Un timp la Chişinău era 
o singură grădiniţă „moldovenească”, 
la bariera Sculeni, şi numai opt şcoli 
în limba acestui pământ.) 

„Istoriceşte” la noi a existat o 
tiranie diabolică a limbii „fratelui mai 
mare”. Dar Dumnezeu cu „trecutul” 
acesta; de ce puneţi la cale o continu- 
are a aceleiaşi tiranii, astăzi dureros 
de reală la sudul şi la estul republicii, 
stimaţi domni tovarăşi, în pofida poli- 
lingvismului declarat şi atât de agreat 
de dumneavoastră? 

Inspiratorii şi autorii Concepţiei 
se îngrijesc de „neadmiterea restrân- 
gerii sferei de folosire a limbii ruse 
în toate domeniile vieţii statului şi 
societăţii”. Dar aceasta nu înseamnă 
oare din start o diminuare — oficială! — 
a rolului şi importanţei limbii celor 
64,5% din locuitorii republicii? Con- 
ştientizează oare actualii guvernanti 
faptul că o atare „politică lingvistică” 
poate aduna în Piaţa Marii Adunări 
Naţionale acelaşi milion de români 
moldoveni care au obţinut — în condi- 
tiile Uniunii R.S.S.! — ca limba noastră 
să fie stăpână la ea acasă şi să fie 
scrisă cu caracterele latine, în care şi- 
au aşternut pe hârtie operele Hasdeu, 


Eminescu, Creangă şi ceilalţi clasici 
ai literaturii române? Mai mult, ce o 
să ziceţi când o să vi se ceară să 
asiguraţi traducerea textelor din limba 
de stat în cea oficială? 

Ar mai fi de spus multe. Ne 
limităm la afirmaţiile şi sugestiile 
de până aici. Proiectul fiind publicat 
pentru discuţia întregului popor, con- 
tează în ce mod anume vor fi luate în 
consideraţie afirmaţiile şi sugestiile 
exprimate de către oamenii de ştiinţă, 
de scriitori, ziarişti, într-un cuvânt de 
societatea civilă. Vor ţine oare cont 
politicienii „noştri” de convingerile 
românilor moldoveni care au votat în 
Piaţa Marii Adunări Naţionale pentru 
decretarea limbii populaţiei titulare a 
republicii ca limbă de stat şi pentru 
revenirea scrisului nostru la grafia 
latină, ca şi pentru celelalte atribute 
naţionale, convingeri pe care avem 
cu toţii a le exprima în cadrul tot mai 
apropiatului recensământ oficial din 
1 aprilie 2004, că suntem români, 
vorbim limba română şi, stimând în 
continuare limbile grupurilor etnice 
oploşite — de voie sau de nevoie — pe 
pământul nostru, n-am uitat idealurile 
naţionale pentru care am luptat în 
1988-1989 şi la care nici un partid nu 
are dreptul să atenteze. 

Anton MORARU 


NE ÎNTOARCEM 
LA EPOCA 
LUI STALIN? 


Proiectul de lege Concepţia 
politicii naţionale de stat a Republicii 
Moldova reprezintă un amalgam de 
noţiuni, fraze şi expresii moştenite 
din perioada regimului stalinist. Nici 
o ţară din lume, nici un partid de 
guvernământ n-au înaintat şi n-au 
promovat o astfel de politică pe care 
o realizează în prezent comuniştii în 
Republica Moldova. 

Această „concepţie” este greşi- 
tă din punct de vedere teoretic. Ea, 
neavând o bază ştiinţifică, conţine 
nişte expresii ca, de exemplu, „popor 
unic” (sic!), „multilingv” (ca în turnul 
Babel), „polietnic”, „comunităţi etni- 
ce”, „comunităţi lingvistice” etc. Noţi- 
unile respective nu sunt nici expuse 
şi nici interpretate corect. Toate ţările 
promovează o politică de integrare, 
consolidare, iar V. Voronin şi comu- 
niştii săi, prin această Conceptie, ne 
cheamă la împărţirea populaţiei pe 
criterii etnice, ne întorc la vremurile 
staliniste, la „prietenia popoarelor” şi 
„internaţionalismul sovietic” etc. Acest 
document n-are nici un suport logic. 
Se ştie că pe Pământ locuiesc peste 
5.000 de popoare, naţiuni, poporaţii, 
grupuri etnice. Toate se dezvoltă 
nu prin izolarea lor, nu prin crearea 
„bantustanelor”, „comunităţilor etni- 
ce”, dar prin integrarea obiectivă a 
acestora în componenţa celor peste 
280 de state contemporane. Autorii 
Concepţiei fac trimiteri la Declaraţia 
Universală a Drepturilor Omului, Pac- 
tul Internaţional cu privire la drepturile 
economice, sociale şi culturale şi la 
alte acte internaţionale, dar ei con- 
fundă drepturile omului cu drepturile 
de a se separa pe criterii etnice, de 
a-şi face „autonomii”, „republici” pe 
teritorii străine etc. Prin această 
Conceptie comuniştii încearcă să 
fundamenteze împărţirea Republicii 


Moldova pe criterii etnice, formarea 
autonomiilor şi federalizarea forţată, 
stabilirea controlului Federaţiei Ruse 
pe acest pământ românesc. 

Este greşită, din punct de ve- 
dere istoric, afirmaţia precum că 
„Republica Moldova constituie conti- 
nuarea politico-juridică a procesului 
multisecular de statalitate a poporului 
moldovenesc” (M.s., 25 iulie). Prin 
această sintagmă comuniştii lui V. 
Voronin „eternizează”, „îndreptăţesc”, 
„achită” politica Rusiei şi anexarea 
Basarabiei în 1812, 1940 şi 1944. 
Nu, domnilor comunişti. Voi n-aveţi 
dreptul istoric, moral, juridic, politic să 
vă consideraţi continuatorii statalității 
moldoveneşti, deoarece în această 
problemă trebuie să-şi spună cuvân- 
tul şi toţi românii moldoveni de peste 
Prut şi de peste Nistru, dat fiind faptul 
că teritoriul Basarabiei a fost anexat 
prin forţa armată la Rusia ţaristă în 
1812 şi, apoi, în 1940, la U.R.S.S. Ce 
drept moral, politic şi istoric pot avea 
autorii şi redactorii Concepţiei (mulţi 
dintre ei străini şi ostili spiritului nea- 
mului nostru) să voteze, să hotărască 
soarta acestor teritorii româneşti şi să 
se proclame continuatori ai „statalității 
poporului moldovenesc”? Ei n-au 
asemenea drepturi. La determinarea 
sorții Basarabiei (Republicii Moldova) 
au dreptul nu veneticii, nu coloniştii, 
dar românii basarabeni dintre Prut 
şi Nistru şi cei din România şi din 
Transnistria. Numai ei au dreptul 
istoric, politic, juridic să se considere 
continuatori ai procesului multisecular 
de dezvoltare şi consolidare naţională 
pe acest pământ. Sub orice critică 
este şi noţiunea de „patrie comună”. 
Comuniştii afirmă că Republica Mol- 
dova este „patria comună” a tuturor 
acelora care au venit şi locuiesc 
pe aceste meleaguri. Dar cum pot 
românii moldoveni, băştinaşi, să 
aibă patrie comună cu l. Smirnov, V. 
Liţkai, V. Antiufeev şi alţi venetici, 
dacă aceştia sunt cetăţeni ai Rusiei 
şi au patria lor comună — Federaţia 
Rusă. Sute de mii de locuitori din 
Republica Moldova sunt cetăţeni ai 
Rusiei, Ucrainei, Israelului, Armeniei, 
Bulgariei, Bielorusiei, având cetăţenie 
dublă. Pentru dânşii patrie este ţara 

respectivă. Prin urmare, trebuie ex- 
plicată noţiunea de „patrie comună”. 
In Germania se află peste 2 min. de 
turci, sute de mii de reprezentanţi ai 
altor etnii, dar guvernul acestei ţări n-a 
elaborat nici o „concepţie a politicii 
naţionale de stat”, aşa cum au făcut- 
o comuniştii din Republica Moldova. 
Este greşită, din punct de 
vedere teoretic şi practic, afirmaţia 
precum că „Republica Moldova este 
un stat polietnic” (M.s., 25 iulie, 2003). 
Un stat poate fi considerat polietnic 
numai atunci când este alcătuit din 
mai multe naţiuni, popoare băştinaşe. 
Noţiunea de „polietnic” se referă la 
Rusia, la fosta Iugoslavie, dar nu la 
Republica Moldova. De ce? Pentru că 
în Basarabia etnie băştinaşă se poate 
considera numai cea cu identitate 
românească. Toate celelalte grupuri 
etnice sunt venite pe aceste teritorii 
după 1812, când Basarabia a fost 
anexată la Rusia ţaristă, şi mai mult 
după 1940 şi 1944. Toţi alolingvii sunt 
colonişti aduşi de Rusia ţaristă şi de 
fosta U.R.S.S. Din punct de vedere 
istoric, aceşti colonişti, emigranţi au 
patria lor în Rusia, Bulgaria, Ucraina, 
Bielorusia etc. Faţă de emigranţi, 
colonişti se aplică legile cores- 
punzătoare internaţionale, dar ei 
n-au dreptul istoric la separatism, 
autonomie teritorială, republică se- 
paratistă etc. Republica Moldova nu 
poate fi considerată o ţară „polietnică” 
pentru că etniile, grupările, comunită- 
tile „naţionale” sunt rusificate. Domină 
sistemul colonial rusesc. Forţele co- 
loniale ruse ţin sub control tot spaţiul 
informaţional, inclusiv peste 60 de 
ziare şi reviste (toate în limba rusă), 
peste 20 de posturi radio şi TV, care 
de asemenea funcţionează în limba 
rusă. Nu e vorba de o „țară polietni- 
că”, ci de existenţa unui protectorat al 
Rusiei pe care noi îl numim Republica 
Moldova. Concepţia are scopul de a 
„eterniza” şi a îndreptăţi acest regim 
colonial de sorginte rusească care s-a 
consolidat după 25 februarie 2001. 
Este, de asemenea, greşită şi 
afirmaţia precum că „diversitatea et- 
nică, culturală şi lingvistică, toleranța 
reciprocă şi pacea interetnică sunt 
declarate principala bogăţie a Mol- 
dovei” (M.s., 25 iulie, 2003). Această 


sintagmă este o declaraţie încuraja- 
toare pentru separatismul, naţiona- 
lismul şi şovinismul de stat mare. Ea 
n-are nici un suport practic şi istoric. 
Toate imperiile, inclusiv imperiul ro- 
man, imperiul englez, imperiul țarist 
şi cel sovietic s-au destrămat datorită 
existenţei „diversităţii etnice, culturale 
şi lingvistice”. Lupta interetnică purta- 
tă în fiecare zi, oră şi minut nu duce la 
„bogăţie”, dar la dezastru economic, 
cultural, statal şi lingvistic. Nici chiar 
politica naţională stalinistă n-a putut 
salva imperiul sovietic polietnic de 
destrămare şi distrugere. 

Practica istorică ne arată că 
orice „diversitate etnică, culturală şi 
lingvistică” este o forţă de distrugere, 
şi nu de consolidare a societăţii uma- 
ne. Aşa-i legea biologică a naţiunilor 
şi a grupărilor etnice. Natura l-a con- 
solidat pe om nu ca individ aparte, 
dar ca persoană colectivă, cu o iden- 
titate proprie, cu limba sa, cu istorie 
comună, cultură şi viaţă naţională. 
De aceea, politica fiecărui stat civi- 
lizat este îndreptată spre asigurarea 
drepturilor omului şi, totodată, spre 
integrarea lui în comunitatea statală 
din care face parte prin cunoaşterea 
limbii de stat, istoriei, culturii naţiunii 
majoritare, prin participarea la dez- 
voltarea unităţii statale, economice 
şi culturale în general. 

Concepția politicii naţionale de 
stat a Republicii Moldova este un 
proiect monstruos de provenienţă 
stalinistă, bolşevică şi are un caracter 
antiştiinţific. Acest proiect urmăreşte 
scopul de a „eterniza” dominaţia 
Rusiei şi a forţelor coloniale pe acest 
pământ românesc. Politica naţională 
a guvernantilor actuali face parte din 
planurile expansioniste ale Rusiei de 
federalizare a Republicii Moldova, de 
legalizare a prezenţei armate a Rusiei 
pentru apărarea comunităţii rusofone 
din Republica Moldova şi transfor- 
marea acestui teritoriu în enclave 
separatiste. Acest proiect loveşte cel 
mai mult în soarta românilor basara- 
beni, deoarece îi face dependenţi de 
dorinţa grupărilor etnice minoritare. 
Potrivit respectivei Concepții, românii 
basarabeni nu mai pot fi stăpâni la 
ei acasă. 

REZOLUŢIA 
CONFERINŢEI REPREZENTANŢILOR 
INTELECTUALITAŢII DIN REPUBLICA MOLDOVA 
PRIVIND PROIECTUL CONCEPȚIEI POLITICII 
NAŢIONALE DE STAT A REPUBLICII MOLDOVA 


Proiectul Concepţiei politicii naţionale de stat a Republicii Moldova, inclus 
pe agenda de lucru a Parlamentului Republicii Moldova, este un document poli- 
tic, în esenţă provocator, ce îşi propune, în ansamblul său, să anuleze Declaraţia 
de Independenţă din 27 august 1991, ca act juridic de naştere a celui de al 
doilea stat românesc, şi să-i confere Republicii Moldova o nouă identitate etno- 
culturală, istorică, lingvistică şi politico-juridică. Problema falsă, indusă de forţe 
străine din exterior în perioadele de ocupaţie ţaristă (1812-1918) şi sovietică 
(1940-1991), a confecţionării unei noi identități pentru populaţia românească 
din teritoriile Moldovei de la est de Prut, diferenţiate net de România şi, în mare 
măsură antagonică acesteia, dar mai ales dobândirea legitimităţii internaţionale 
pentru această falsă identitate, a constituit şi o prioritate a politicianismului 
nomenclaturist de la 1991 şi până în prezent. Proiectul Concepţiei reprezintă 
suma tentativelor ideologice privind crearea unei doctrine naţionale de stat şi 
ideologizarea forţată a întregii societăţi. Axul central al respectivei doctrine îl 
constituie preceptele false din punct de vedere ştiinţific, cultural şi istoric al 
existenţei unui aşa-numit „popor moldovenesc” şi a unei „limbii moldoveneşti”, 
camuflate inabil şi de o manieră totalitară cu noţiuni la modă, precum „multicul- 
turalismul”, „multilingvismu!”, „polietnicismul” — toate amalgamate şi ambalate 
sub drapelul „toleranţei”, „păcii interetnice” şi „concordiei civice”. 

„Moldovenismu!” ca doctrină a aşa-zisului „specific național” al „poporului 
moldovenesc”, cu istorie, cultură şi limbă diferite de cele ale poporului român, 
este, precum se ştie, o fabricaţie a regimului țarist de ocupaţie şi, în special, a 
ideologiei sovietice staliniste, menită să justifice anexarea provinciei româneşti 
Basarabia la Rusia Ţaristă şi, ulterior, prin aplicarea prevederilor Protocolu- 
lui adiţional secret la Tratatul Sovieto-German din 23 august 1939 (Pactul 
Ribbentrop-Molotov), la Uniunea Sovietică. Aşadar, trebuie subliniat faptul că 
doctrina falsă a „moldovenismului” contrapus românismului nu este un produs 
al dezvoltării fireşti a culturii, literaturii şi artei societăţii româneşti din spaţiul 
dintre Prut şi Nistru, ci a fost şi este diversiune antiromânească a cercurilor 
interesate în dominarea politică, teritorială şi ideologică în acest ţinut. Totodată, 
a fost o faţetă a politicii ţariste şi sovietice de deznaționalizare şi rusificare a 
românilor basarabeni, iar în prezent este un element-cheie în politica de stat 
a Moscovei privind Republica Moldova. 

„Politica naţională de stat”, promovată de către Partidul Comuniştilor şi 
de către liderul acestuia, preşedintele statului Vladimir Voronin, depăşeşte 
chiar şi cadrul prevăzut în proiectul Concepţiei, urmărind scopul lichidării, pe 
parcursul a câtorva decenii, a caracterului românesc al teritoriului dintre Prut 
şi Nistru, prin deznaționalizare şi sfidare a drepturilor fundamentale ale omului. 

Ca instrumente de atingere a acestor scopuri vor servi aprofundarea pro- 
cesului de rusificare a vieţii politico-economice, sociale, administrative ş.a.m.d., 
prin oficializarea limbii ruse ca limbă de stat, deznaţionalizarea românilor ba- 
sarabeni prin instruire şi educaţie, prin mass-media, „neutralizarea juridică şi 


politică” a oricărei opoziții instituţionale organizate politic sau civil, favorizarea 

diasporei ruse în detrimentul populaţiei româneşti majoritare, anularea în final 
a drepturilor imprescriptibile ale acesteia şi dizolvarea în masă a „poporului 
unic moldovenesc”. 

Pentru a fi credibili şi acceptaţi de opinia publică internă şi internaţională, 
autorii proiectului Concepţiei îşi ajustează terminologia politică la scopurile propu- 
se. Astfel, ei jonglează periculos cu noţiunile, inadecvate realităţilor din Republica 
Moldova, de minoritate etnică şi comunitate. Conform proiectului, tuturor „comu- 
nităţilor” le sunt conferite drepturi egale, indiferent de ponderea lor demografică 
sau de contribuţia culturală, astfel ca majoritatea populaţiei celui de al doilea stat 
românesc să nu mai aibă nici un temei de a-şi revendica drepturile sale inaliena- 
bile, omogenizându-se, împreună cu celelalte „comunităţi”, în formațiunea bizară a 
„poporului unic”, după modelul de tristă faimă al „poporului sovietic”. Proiectul Con- 
ceptiei impune, de fapt, o manieră sfidătoare, fără precedent, de desconsiderare 
şi umilire a românilor basarabeni — națiunea de bază a statului — prin promovarea 
ideii potrivit căreia nu cultura, limba, istoria şi jertfa lor stă la temelia Republicii 
Moldova, ci amalgamul de „culturi” ale diasporei, dar de fapt cultura şi limba rusă. 
Realizarea acestei idei revanşarde ne-ar situa în anii '50 din secolul trecut şi ar fi 
de natură să arunce în aer „pacea interetnică” şi „concordia civică”, declarate cu 
atâta emfază în proiectul Concepţiei ca valori fundamentale ale Republicii Moldo- 
va. Mai mult decât atât, o asemenea politică naţională urmăreşte şi scopul izolării 
societăţii din Republica Moldova de România şi de poporul român, aflate într-un 
benefic proces de integrare în Uniunea Europeană. 

Numeroasele contradicții logice interne, între principiile declarate ca atare 
şi scopurile urmărite efectiv, trădează caracterul mincinos şi făţarnic al docu- 
mentului, precum şi dorinţa de a înşela opinia publică internă şi internaţională 
cu tertipuri şi fraze referitoare la drepturile etnice, la polietnicism şi la multi- 
culturalism. Obiectivul, însă, de „neutralizare juridică şi politică” a oponenților, 
împrumutat din arsenalul stalinist, spune totul despre formaţia „ştiinţifică” şi 
despre filiaţia ideologică a autorilor respectivului proiect al Concepţiei. 

Între alte scopuri nedeclarate, dar urmărite de proiectul Concepţiei, este 
şi denaturarea adevărului despre ampla mişcare naţională din anii 1989-1991, 
definită ca fiind un „conflict civil”, precum şi anularea tuturor cuceririlor democra- 
tice şi de renaştere naţională a românilor basarabeni. Cel mai perfid postulat, 
în sensul acestei idei, este diviziunea naţiunii titulare în „moldoveni” şi „români”, 
care constituie, ca forță numerică şi conştiinţă naţională, principalul obstacol 
în realizarea scopurilor politice ale Partidului Comuniştilor de la guvernare şi 
ale patronilor săi de la Moscova. 

Ca o concluzie preliminară se cere formulat faptul că documentul se 
află în contradicţie flagrantă şi insurmontabilă cu realităţile istorice, 
lingvistice, demografice şi politice constituite în Republica Moldova şi 
relevă mai degrabă dorinţa comuniştilor de a imprima statului alţi vec- 
tori de dezvoltare. În acest sens, documentul are un caracter profund 
antieuropean şi prefigurează plasarea Republicii Moldova pe coordonate 
geopolitice ruseşti. 

Pentru înţelegerea corectă a situaţiei, ce va apare ca urmare a aplicării 
acestui document, proiectul Concepţiei trebuie abordat ca fiind deja doctrina 
de stat şi fundamentul ideologic oficial formulate ale viitorului stat federal, 
preconizat să înlocuiască statul naţional unitar al Republicii Moldova. Acesta 
este viitorul care se pregăteşte în prezent, un viitor în care nu există loc nu 
numai pentru românii basarabeni, dar nici pentru „moldovenii” ce urmează a fi 
supuşi rusificării definitive, pentru a servi ca masă demografică la construcţia 
noului „popor unic al Moldovei”. 

De asemenea, proiectul Concepţiei trebuie definit şi ca o resuscitare a po- 
liticii coloniale ruse şi sovietice de etnocid al românilor basarabeni, şi, totodată, 
o stratagemă a autorităţilor comuniste de la Chişinău, menită să distragă atenţia 
opiniei publice de la alte acţiuni distructive pe care le întreprind — elaborarea 
la Tiraspol a unei aşa-zise noi Constituţii a Republicii Moldova şi planificarea 
unui referendum antinaţional. 

Beneficiarii respectivei Concepții vor fi Rusia şi diaspora rusă din Re- 
publica Moldova: Rusia îşi va asigura astfel, pentru decenii înainte, întărirea 
dominaţiei sale în regiune şi realizarea intereselor geostrategice în raport cu 
Uniunea Europeană şi NATO. Pentru menţinerea statutului de mare putere, 
care să conteze în afacerile europene, Rusia impune Republicii Moldova, prin 
intermediul actualilor guvernanti comunişti de la Chişinău, un plan de dezna- 
ţionalizare definitivă a românilor basarabeni, de creare a unui „popor unic” în 
care elementul românesc majoritar va fi dizolvat în asemenea măsură, încât va 
putea fi ignorat. Diaspora rusă, care are la ora actuală supremaţia economică 
şi mediatică, va dobândi oficial supremaţia cultural-lingvistică şi îşi va prezer- 
va toate drepturile politice necesare pentru realizarea scopurilor geopolitice 
ale Rusiei. Astfel, Republicii Moldova i se pregăteşte, prin această Conceptie 
funestă şi prin tentativa de federalizare, statutul de enclavă rusă avansată la 
frontiera Uniunii Europene şi NATO, după modelul regiunii Kaliningrad. 

Urmare celor expuse mai sus, Conferinţa reprezentanţilor intelec- 
tualităţii din Republica Moldova doreşte să sensibilizeze opinia publică 
internă şi internaţională, societatea civilă şi forţele politice democratice 
asupra pericolelor ce le comportă adoptarea Concepţiei ca lege organi- 
că de către Parlamentul de la Chişinău, în primul rând pentru vocaţia şi 
viitorul european al Republicii Moldova. Democraţia şi statul de drept, 
stabilitatea politică şi normele civilizate de convieţuire într-un stat vecin 
cu U.E. vor fi grav afectate sau chiar răsturnate odată cu aplicarea pro- 
iectului respectiv. 

În rândul al doilea, Concepţia va avea un impact distrugător asupra ro- 
mânilor basarabeni, care urmează a fi supuşi deznaţionalizării în conformitate 
cu un proiect de politică naţională aberant, anacronic şi în totală contradicţie 
cu dreptul comunitar şi cu libertăţile şi drepturile fundamentale ale omului, ga- 
rantate de convențiile internaţionale, la care este parte şi Republica Moldova. 

În rândul al treilea, impunerea Concepţiei ca doctrină naţională pentru 
viitorul stat federal, realizarea de ansamblu a acestui proiect de esenţă impe- 
rialistă vor crea un grav dezechilibru geopolitic la frontiera U.E. şi NATO şi va 
instaura în regiune, pe termen istoric greu de precizat, un regim ostil ordinii de 
civilizaţie europeană. 

Din aceste considerente de însemnătate vitală pentru viitorul euro- 
pean al Republicii Moldova, pentru destinul românilor basarabeni, pentru 
echilibrul geopolitic la frontierele U.E. şi NATO şi pentru stabilitatea, pacea 
şi ordinea din regiune considerăm necesar ca opinia publică internă şi 
internaţională, societatea civilă, partidele politice democratice să-şi mobi- 
lizeze forţele, să se solidarizeze şi să exercite presiunile corespunzătoare 
asupra regimului comunist de la Chişinău, pentru ca acesta să renunţe 
la legiferarea Concepţiei politicii naţionale de stat a Republicii Moldova. 


Chişinău, 14 septembrie 2003 

LEGISLAȚIE ŞI DISPUTĂ 
LINGVISTICA 
IN ESTONIA 


ŞI ÎN R. MOLDOVA 
(Studiu comparativ) 


Dacă problemele de structură — 
politice, sociale şi economice —, ală- 
turi de handicapul tehnologic faţă de 
Occident au constituit motorul ce a 
condus Uniunea Sovietică pe drumul 
eşecului final, atunci controversele 
naţionale, în general, şi cele lingvis- 
tice, în special, au fost catalizatorul 
ce a „netezit” mersul spre deznodă- 
mântul din august 1991. În cele mai 
multe republici sovietice, mai ales în 
cele din partea europeană, mişcările 
reformatoare au avut la origine cer- 
curi culturale, oficiale sau mai puţini 
oficiale, care, încă din anii '70, s-au 
constituit într-o opoziţie deschisă 
faţă de politica etnolingvistică a 
autorităţilor sovietice. Către sfârşitul 
penultimei decade a secolului trecut, 
anul de referință rămânând, desigur, 
1989, în majoritatea republicilor au 
fost adoptate noi legi şi reglemen- 
tări privind funcţionarea limbilor. 
Acestea vor influenţa într-o măsură 
considerabilă şi evoluţiile politice 
ulterioare. 

În cele ce urmează ne propu- 
nem să abordăm, într-o manieră sin- 
tetică, două modele de reglementare 
în spaţiul post-sovietic a raporturilor 
dintre limba populaţiei titulare şi 
alte limbi vorbite, în special limba 
rusă. Este vorba de monolingvismul 
naţional şi bilingvismul naţional-rus. 
Pentru demersul nostru sunt semnifi- 
cative cazurile a două foste republici 
sovietice — Estonia şi Republica Mol- 


dova —, state cu o istorie şi probleme 
asemănătoare, dar care au gestionat 
în mod diferit disputele lingvistice. 
Vom încerca să vedem care dintre 
aceste scenarii pot răspunde mai 
bine la două dintre provocările ce 
îşi aşteaptă încă răspunsul: 1) sati- 
sfacerea nevoilor culturale şi politice 
ale minorităţii ruse (rusofone) din „ve- 
cinătatea imediată” — inovaţia termi- 
nologică aparţine diplomaţiei ruse —; 
2) stabilirea unor canale durabile de 
comunicare între diversele grupuri 
lingvistice, integrarea minorităţii în 
„societatea-gazdă” şi, în consecinţă, 
realizarea unei cât mai solide coeziuni 
sociale. Pentru cea dintâi perspectivă 
am fi putut apela, cu siguranţă, şi la 
exemplul Letoniei sau al Lituaniei, în 
timp ce în locul Republicii Moldova 
s-ar fi putut situa Bielorusia sau, într-o 
măsură mai mică, Ucraina. 


1. Monolingvismul naţional. 
Cazul Estoniei 


După 1989, alături de cele- 
lalte două state baltice — Letonia 
şi Lituania —, Estonia s-a remarcat 
prin promovarea unui monolingvism 
oficial naţional activ, cu scopul 
declarat de a lichida consecinţele 
a jumătate de secol de rusificare. 
Estonia s-a numărat printre puţinele 
republici sovietice în care mişcarea 
reformatoare, cu o puternică latură 
naţională, a produs mutații politice şi 
economice consistente şi de durată 
pe linia modernizării rapide şi a in- 
tegrării europene. Încă în decembrie 
1988, Sovietul Suprem al R.S.SE. 
a decis să atribuie limbii estoniene 
statutul de limbă de stat. După pro- 
clamarea Independenţei (20 august 
1991), au urmat noi modificări ale 
legislaţiei, amendamente care tre- 
buiau să conducă la consolidarea 
importanţei acesteia. Modificarea 
definitivă a raportului de forţă dintre 

limba estoniană şi cea rusă avea 
să-şi găsească consacrarea în „Le- 
gea despre funcţionarea limbilor”, 
adoptată în februarie 1995. Limba 
estoniană devenea atunci, în mod 
oficial, singura folosită în adminis- 
traţie, în timp ce alte limbi, inclusiv 
rusa, trebuiau să se mulţumească cu 
un rol mai degrabă secundar. 

Politica lingvistică a autorită- 
ţilor estoniene după proclamarea 
independenţei a fost parte a unei 
strategii de revenire la situaţia etno- 
lingvistică de până la 1940. Printre 
deciziile importante care au grăbit 
afirmarea caracterului naţional al 
noului stat, declarat succesor de jure 
al Republicii Estoniene din perioada 
interbelică, s-a numărat reactivarea, 
la 26 februarie 1992, a Legii despre 
cetăţenie, adoptată în 1922. Astfel, 
obţinerea cetăţeniei acestei ţări era 
condiţionată, alături de competențele 
lingvistice, de locul naşterii sau na- 
turalizare, persoanele care au intrat 
pe teritoriul Estoniei după invazia 
Armatei Roşii (iunie 1940) urmând să 
solicite cetăţenia în mod individual. 
La adoptarea prin referendum a noii 
Constituţii (3 iulie 1992) şi la alege- 
rile în primul parlament post-sovietic 
aveau să participe doar persoanele 
care au primit la acea dată cetăţenia 
estoniană. 

Noile reglementări lingvistice 
au avut impact important şi asu- 
pra structurii socio-economice a 
populaţiei rusofone din Estonia. 
După închiderea întreprinderilor de 
subordonare unională (mari unităţi 
industriale care ţineau de minis- 
terele centrale de la Moscova şi 
produceau, în mare parte, mărfuri 
pentru unităţi din afara Estoniei), 
foarte mulţi dintre vorbitorii de lim- 
bă rusă nu au reuşit să-şi găsească 
imediat un loc de muncă pe măsura 
pregătirii profesionale, mai ales din 
cauza slabei cunoaşteri a limbii de 
stat. Rezultatul acestor evoluţii a 


fost apariţia unor diferenţe sociale 
majore între populaţia vorbitoare 
de limbă estoniană şi rusofoni. 
Astfel, salariul mediu al etnicilor 
ruşi din Estonia era acum câţiva 
ani de două ori mai mic decât cel 
al nativilor estonieni. Alături de 
problemele lingvistice, o anume 
agitaţie în mediul populaţiei ruse 
a fost provocată şi de situaţia 
juridică a acesteia. În anul 2000, 
mai puţin de 30% dintre etnicii ruşi 
erau cetăţeni estonieni, peste 40% 
apatrizi, iar aproape 30% aveau 
cetăţenia rusă. 


2. Bilingvismul naţional-rus. 
Cazul Republicii Moldova 


În cadrul transformărilor ling- 
vistice din Republica Moldova de 
până la mijlocul anilor '90 pot fi 
desprinse două etape distincte: 1) 
faza revendicativă, inspirată de inte- 
lectualitatea românofonă, începând 
cu anul 1987, prin care s-a urmărit 
anularea statutului de minoritate a 
populaţiei titulare şi spargerea mo- 
nopolului cvasi-total al limbii ruse în 
viaţa politică, economică, socială şi 
culturală din R.S.S.M. Această etapă 
s-a încheiat cu adoptarea cadrului 
legislativ ce reglementa statutul limbii 
române (moldoveneşti) şi a unor 
limbi ale minorităţilor, în special 
rusa şi găgăuza; 2) perioada de pe- 
netrare a limbii române în instituţiile 
statului, trecerea rapidă la alfabetul 
latin, lărgirea sferei de folosire a 
limbii de stat în sistemul educaţional 
şi viaţa economică, armonizarea 
programelor şcolare cu cele din 
România etc. Această etapă a fost 
marcată de trecerea temporară de 
la moldovenismul sovietic la româ- 
nismul cultural. 

Începând cu mijlocul anilor '90 
a devenit însă tot mai evidentă ten- 
dinţa noii elite politice moldoveneşti, 

provenită în mare parte din fosta no- 
menclatură de partid, de a se înde- 
părta de principiile mişcării naţionale, 
principii formulate la cumpăna dintre 
ultimele două decenii ale secolului. 
Acest lucru trebuie explicat, nu în 
ultimul rând, prin dorinţa liderilor 
politici moldoveni de a-şi conserva 
poziţiile obţinute în anii „revoluţiei 
naţionale”, o garanţie în plus în acest 
sens fiind câştigarea sprijinului politic 
al minorităţilor naţionale — ai căror 
membri au fost naturalizaţi in corpore 
prin Legea despre cetăţenie — şi al 
segmentului nostalgic al populaţiei 
moldoveneşti. Pe de altă parte, 
strategiile etnoculturale, inclusiv 
cele lingvistice, au constituit o parte 
importantă în politica de reaşezare 
a Republicii Moldova în sfera de in- 
fluenţă a Rusiei. Încă de la sfârşitul 
anului 1991 şi începutul celui urmă- 
tor, mass-media apropiate cercurilor 
politice pro-ruse a legat recesiunea 
economică şi degradarea nivelului 
de trai al populaţiei de aplicarea noii 
legislații lingvistice şi apropierea de 
România. 

Această perspectivă va deveni, 
ulterior, unul dintre pilonii discursului 
a două forţe politice care se iden- 
tifică cel mai mult cu promovarea 
moldovenismului cultural şi politic: 
Partidul Democrat Agrar şi Partidul 
Comuniştilor din Republica Moldova 
(P.C.R.M.). Deloc întâmplător, la scurt 
timp după ce aveau să câştige ale- 
gerile parlamentare (1994, respectiv 
2001), aceste partide au încercat 
să modifice curriculumul şcolar, prin 
înlocuirea limbii şi istoriei românilor 
cu limba moldovenească şi istoria 
Moldovei. 

În 2001-2002, la fel ca şi în 
1995-1996, tentativa de modifica- 
re a fragilului echilibru lingvistic în 
favoarea limbii ruse (de exemplu: 
încercările de ridicare a limbi ruse la 
rangul de limbă de stat, amânarea 
testării cunoştinţelor de limba română 


pentru funcţionarii publici şi condu- 
cătorii unităţilor economice de stat, 
tolerarea abaterilor de la legea privind 
funcţionarea limbilor etc.), care, şi 
în cadrul juridic actual, continuă să 
domine mai multe domenii ale vieţii 
publice, în special în sfera econo- 
mică şi în mass-media, a condus la 
două prelungite crize politice, crize 
dezamorsate fie de părăsirea taberei 
agrariene de către Mircea Snegur, 
fie, mai recent, de intervenţia unor 
instituţii politice europene. 


3. Câteva consideraţii finale 


După destrămarea U.R.S.S,, 
cca 25 de milioane de etnici ruşi din 
fostele republici unionale au format 
cea mai importantă minoritate etnică 
din Europa de Est şi Asia Mijlocie. 
Mutaţiile de ordin social, nevoia de 
a se adapta la condiţii noi de viaţă, 
sentimentul de apartenenţă la o 
enclavă ruptă de restul propriului 
grup etnic, nostalgia pentru un stat 
centralizat şi puternic, toate acestea 
formează principalele bariere în calea 
normalizării situaţiei, ele constituind 
şi motivele care stimulează orienta- 
rea spre Rusia, în calitatea acesteia 
de succesoare a „centrului”. Din 
această perspectivă, transformarea 
populaţiei rusofone într-o masă de 
manevră a forţelor care s-au opus 
procesului de disoluţie a Uniunii 
Sovietice şi, ulterior, a diplomaţiei 
de la Kremlin este uşor de înţeles. 
Nu mai puţin adevărat este însă 
şi faptul că dorinţa Moscovei de a 
ţine sub control valurile de imigranţi 
dinspre fostele „republici surori” au 
şi o motivare economică şi socială 
imediată. În acest moment, Rusia 
nu este pregătită să asimileze un 
număr prea mare de nou-veniţi, chiar 
dacă în viitor aceştia ar putea fi o 
sursă importantă pentru refacerea 
echilibrului demografic. 

Pentru a convinge majoritatea 
etnicilor ruşi din fostele republici so- 
vietice să nu-şi părăsească locurile de 
trai, diplomaţia rusă apelează, alături 
de măsuri administrative interne (cum 
ar fi, de exemplu, limitarea posibilită- 
tilor de obţinere a cetăţeniei ruse), la 
presiuni asupra autorităţilor din noile 
state independente, cerându-le să 
creeze condiţii pentru implicarea acti- 
vă a ruşilor de aici în viaţa economică 
şi politică. Una dintre posibilităţi este, 
potrivit multor analişti ruşi, „instituţio- 
nalizarea bilingvismului naţional-rus”. 

Aplicarea consecventă a aces- 
tei strategii a condus la renunţarea 
de către o parte din fostele repu- 
blici sovietice la unele prevederi 
ale legislaţiilor lingvistice adoptate 
în timpul „revoluțiilor naţionale” din 
1989-1991. Un exemplu deseori citat 
în acest sens îl constituie Republica 
Moldova. De cealaltă parte se situ- 
ează fostele republici sovietice care 
au promovat cu insistenţă creşterea 
rolului limbilor naţionale, preferând 
monolingvismul oficial unui bilingvism 
de inspiraţie sovietică. 

Rezultatele abordărilor diferite 
ale aceleiaşi probleme sunt, la peste 
zece ani de la destrămarea U.R.S.S,, 
evidente. În Estonia, de pildă, a cres- 
cut vertiginos numărul ruşilor care 
stăpânesc limba populaţiei titulare. 
Astfel, pe parcursul a doar patru ani 
(1989-1993), ponderea acestora 
avea să crească de la 13,7% la 38%. 
O dată cu ameliorarea condiţiilor de 
viaţă şi deschiderea „perspectivei 
europene”, în mediul comunităţii ru- 
sofone din această ţară se produc şi 
mutatii importante de ordin identitar, 
inclusiv prin creşterea loialității faţă de 
statul estonian. Pe altă parte, acolo 
unde practica lingvistică a rămas sau 
a revenit la practicile din epoca so- 
vietică, cunoaşterea limbii populaţiei 
titulare nu este considerată obliga- 
torie pentru activitatea profesională 
sau contactele cotidiene, fapt care 


împiedică integrarea minorităţilor în 
societatea-gazdă şi poate constitui 
punctul de pornire al unor noi con- 
flicte. Sondaje recente au arătat, de 
pildă, că mai puţin de jumătate dintre 
etnicii moldoveni (români) şi doar un 
număr mic de ucraineni şi ruşi — ce- 
tăţeni ai Republicii Moldova — privesc 
pozitiv independenţa acestui stat. 

UNITATEA LIMBII 
ROMÂNE — 
FUNCȚIONAREA EI ÎN 
REPUBLICA MOLDOVA 


Dacă pornim de la noţiunea 
„unitatea limbii”, aşa cum o înţele- 
gea conaţionalul nostru nepereche, 
profesorul Eugen Coșeriu, ar trebui 
să acceptăm ideea lui general-ling- 
vistică că limbi unitare în ansamblu 
nu există, căci în orice limbă avem 
variaţie spaţială (numită de el diato- 
pică), variaţie socio-culturală (numită 
diastratică) şi variaţie stilistică (nu- 
mită diafazică). Aceste variaţii dau 
naştere, după Coşeriu, unor omoge- 
nităţi în sens diatopic (dialectele), în 
sens diastratic (nivelurile de limbă, 
spune el, deşi ele sînt mai degrabă 
limbaje ale unor pături sociale şi 
culturale ale comunităţii lingvistice) 
şi în sens diafazic (stilurile limbii). 

Orice limbă istorică (în felul cum 
o defineşte Coşeriu) este deci un 
conglomerat (Coşeriu îi zice colecţie) 
de astfel de omogenităţi (parţial co- 
incidente, parţial divergente). Limba 
istorică nu este, aşadar, niciodată, 
după el, monolitic unitară. Limbă 
unitară este, de fapt, numai limba 
funcţională (delimitată de lingvişti în 
cadrul unei limbi istorice), care nu 
are nici diferenţe dialectale, nici di- 
ferenţe socio-culturale, nici diferenţe 
stilistice. Numai limba funcţională, 
fiind unitară, poate fi considerată 
(de lingvişti, în primul rînd, dar şi de 
vorbitori) drept limbă comună, drept 
koiné (adică limbă pentru întreaga 
comunitate a vorbitorilor). 

Dar limba aceasta comună, 
spune în continuare profesorul, are 
nevoie şi ea, pentru necesităţile co- 
municative ale comunităţii lingvistice, 
de o formă superioară, de „un fel de 
limbă comună a limbii comune, o 
limbă standard”, zice el. Pe aceasta 


Coşeriu o numeşte limbă exemplară. 
Ea este deci idealul de limbă al unei 
societăţi, sistemul căreia nu este încă 
realizat în întregime (în totalitatea sa), 
dar care tinde în permanenţă spre 
realizare deplină. 

Prin urmare, cînd vorbim despre 
unitatea unei limbi, trebuie să ştim 
despre ce nivel al acesteia vorbim: 
despre nivelul limbii istorice, despre 
cel al limbii comune sau despre cel 
al limbii exemplare. 

La nivelul limbii istorice, s-a 
spus deja, nu se poate vorbi despre 
unitate, deoarece ea prezintă în 
mod obligatoriu diferenţe dialectale, 
socioculturale şi stilistice. „Aceasta 
înseamnă... că nu există, în realitate, 
o măsură absolută a unităţii...”, — sub- 
liniază profesorul. Cu cît mai sus „ne 
ridicăm de la limba istorică la limba 
comună şi de la limba comună la 
limba exemplară”, cu atît unitatea ei 
tinde să se apropie mai mult de abso- 
lut, adică de idealul de unitate a limbii 
pentru întreaga societate (comunitate 
de vorbitori):. 

Dacă trecem acum de la con- 
cepţia teoretică, general-lingvistică co- 
şeriană a noţiunii de „unitate a limbii” la 
„unitatea limbii române”, am putea să 
menţionăm că cele spuse de Coșeriu 
referitor la limbă în general se aplică 
pe deplin şi la limba română, dovadă 
fiind afirmaţiile făcute la aceeaşi se- 
siune de Matilda Caragiu-Marioţeanu 
în comunicarea sa despre varietatea 
limbii române. Dumneaei scria atunci: 

„Ca orice unitate, limba română 
este o unitate în diversitate, pentru 
că ea prezintă şi deosebiri, generate 
de poziţia geografică, de varietatea 
socială şi de momentul vorbirii: omul 
vorbeşte cu particularităţi (dialectale — 
S.B.) specifice zonei sale geografice, 
gradului său de instrucţie, felului de 
muncă prestată, vîrstei sale, relaţiilor 
cu centrul inovator (oraş, capitală 
etc.), cu populaţia de altă limbă şi, 
în fine, în funcţie de starea sa într- 
un anumit moment al vorbirii (calm/ 
grabă/nervozitate etc.)”2. 

Ajungem astfel şi la „unitatea 
limbii române în Basarabia”. 

Realitatea glotică din actuala 

Republică Moldova, după cum au 
demonstrat cu probe concludente toţi 
specialiştii imparţiali din lume, atît din 
Vest, cît şi din Est, nu este decît un 
tip de vorbire dialectală română, ce 
funcţionează pe teritoriul Moldovei 
istorice (de pe cele două maluri ale 
Prutului), avînd particularităţi ce n-au 
intrat toate în limba comună a tuturor 
românilor. Cît despre limba de cultură 
(adică limba română exemplară), ea 
a fost şi este utilizată, cu intermitențe 
de mică importanţă, şi în R.M. de la 
apariţia acesteia ca stat aparte (al 
doilea stat românesc). 

Deci limba de cultură a acestui 
stat a fost şi este în prezent română, 
aceeaşi pentru tot spaţiul românesc 
carpato-danubian, indiferent dacă 
graiurile populare locale au trăsături 
distinctive de natură dialectală şi in- 
diferent de faptul ce denumiri i s-au 
dat în trecutul îndepărtat (istoric) sau 
în trecutul mai apropiat (sovietic) şi 
oricare ar fi falsificările (de natură 
curat politică), vehiculate în prezent. 

Este bine cunoscut doar — şi cele 
spuse mai sus confirmă acest lucru 
— că diferenţele dialectale din limbile 
istorice nu afectează unitatea funcţio- 
nală a limbii poporului care o vorbeşte, 
mai cu seamă cînd pe baza varietă- 
ţilor locale (dialectale) ale aceleiaşi 
limbi comune s-a constituit o limbă 
de cultură — una singură, care a fost 
consacrată printr-un corpus de scriituri 
de mare valoare anume în această 
calitate a sa de limbă exemplară. 

In R.M. însă la trăsăturile dia- 
lectale comune cu Moldova de peste 
Prut s-au adăugat alte particularităţi, 
apărute în timpul îndelungatei perioa- 
de de dominație rusească, veche şi 
sovietică, ce a durat mai bine de un 
secol şi jumătate. E vorba de nume- 
roasele alteraţii ale vorbirii populare, 
în special în lexic şi sintaxă, care au 
generat o degradare calitativă a aces- 
teia (de fapt, nu vorbirea ca atare a 
degradat, ci a scăzut simţitor gradul 
general de cunoaştere a limbii) şi una 
funcţională (s-au redus considerabil 
sferele de utilizare a vorbirii naţionale 
în societate). Din fericire, ele n-au 
modificat în mod radical şi esenţa ei. 


Deformările ce au îndepărtat 
vorbirea din R.M. de baza sa comună 
românească se explică uşor sub ra- 
port lingvistic, ele fiind urmarea logică 
a deosebit de puternicei şi masivei 
influenţe a limbii ruse, culte şi vorbite, 
oficiale şi populare. 

In urma acestei influenţe, în 
conştiinţa moldovenilor zişi „bilingvi” 
din R.M. (termenul „bilingvi” se cuvi- 
ne a fi luat în ghilimele, deoarece în 
realitate majoritatea populaţiei din 
R.M. — în afară de o pătură foarte 
subţire de oameni de cultură — nu 
posedă într-o măsură suficientă nici 
una din cele două limbi, pe care se 
presupune că le cunosc) — în conştiin- 
ta moldovenilor bilingvi în ghilimele, 
spuneam -— s-au amestecat două 
sisteme glotice diferite: a propriei 
limbi neprestigioase şi a limbii ruse 
dominante în societatea sovietică (şi 
de aceea prestigioase şi în comunita- 
tea indigenă moldovenească). 

Tocmai din această cauză, cînd 
moldovenii basarabeni se întreţin cu 
vorbitori nu numai de aceeaşi limbă 
din România, ci chiar de acelaşi grai 
moldovenesc, adică cu moldoveni de 
dincolo de Prut (din Moldova româ- 
nească), care n-au suportat influenţa 
rusă şi n-au încorporat-o în vorbirea 
lor cotidiană, „bilingvii” din R.M. au 
un sentiment curios: cu toate că îi 
înţeleg pe moldovenii din România, 
moldovenii basarabeni (care nu re- 
alizează întotdeauna că utilizează o 
„limbă amestecată”, o „Mischspra- 
che”) au impresia că primii folosesc 
un „alt tip de vorbire”, în comparaţie 
cu propria lor vorbire, că propria 
lor vorbire „diferă” de vorbirea mol- 
dovenilor din România, care sînt 
monolingyvi şi nu înţeleg întotdeauna 
„inovaţiile” rusificatoare ale „bilingvi- 
lor” basarabeni. Prin acest sindrom 
se explică şi ezitările celor din R.M., 
cînd trebuie să-şi numească propria 
vorbire limbă română. 

In realitate, după cum am men- 
ţionat şi mai sus, limba normată, 
cultivată, ce se foloseşte acum, dar 
se folosea şi pînă la 1990 (cînd era 
numită încă moldovenească), a fost şi 
rămîne limbă română, căci influenţele 

ruse nu erau nici anterior acceptate 
(în lucrările de cultivare a vorbirii se 
ducea chiar o luptă permanentă cu 
aceste influenţe nedorite, deşi în 
teorie influenţa rusă era calificată ca 
binefăcătoare în principiu). 

In general, toate publicaţiile din 
R.M. au fost scrise în limba română 
literară, deoarece ea era etalonul 
nenumit al limbii exemplare din toate 
sferele de cultură din republică. 

Lingviştii din alte ţări (care pu- 
teau vorbi deschis şi puteau numi 
lucrurile pe nume, adică aşa cum sînt 
— principiul obiectivităţii lui E. Coşeriu) 
au considerat întotdeauna în recenzii- 
le şi avizurile lor că lucrările lingvistice 
(şi numai), editate atît în R.M., cît şi 
anterior în R.S.S.M., sînt lucrări con- 
sacrate limbii române, deşi practic 
în toate titlurile lor figurează în mod 
obligatoriu sintagma „limba moldove- 
nească” (fără de care studiul respectiv 
n-avea şansa să fie publicat). 

Această opinie şi interpretare 
este absolut firească, întrucît parti- 
zanii aşa-zisei „limbi moldoveneşti”, 
oricît de ferventi au fost şi sînt ei şi 
de oricît tupeu au dat dovadă, n-au 
putut nici în trecut şi cu atît mai mult 
nu pot nici în prezent să substituie 
fondul lexical fundamental, unic în 
esenţa sa, prin împrumuturi slave 
(şi, în primul rînd, ruse), introduse 
(sau chiar intrate spontan) fără nici o 
restricţie în vorbirea neîngrijită a po- 
pulaţiei, în special a celei necultivate. 
Ei n-au putut niciodată să elaboreze 
un veritabil, alcătuit pe temeiuri ştiin- 
tifice, dicţionar român-moldovenesc 
sau moldovenesc-român (asemenea 
întreprinderi au fost considerate 
întotdeauna ridicole) sau să schim- 
be paradigmele declinării sau ale 
conjugării româneşti, prezentînd în 
manualele zise „moldoveneşti” (ca 
cele din actuala Transnistrie) forme 
gramaticale alternative ce s-ar fi putut 
sau se pot opune celor tradiţionale 
comune. S-au putut şi se pot evita 
cel mult unele elemente lexicale sau 
forme gramaticale ce le par unor 
„moldovenişti înrăiţi” strident „nemol- 
doveneşti”. Dar atît! Nimic mai mult. 


Şi acest lucru pentru că o „altă” limbă 


literară, o „altă limbă romanică” de 
cultură în Estul Europei nu s-a format 
niciodată. 

Pentru a denumi „moldoveneas- 
că” limba de cultură a statului, condus 
în prezent de partidul comunist, ar 
trebui acceptate în întregime parti- 
cularităţile dialectale moldoveneşti, 
dintre care multe sînt cunoscute şi în 
alte zone româneşti, dar în Moldova 
istorică ele sînt preponderente şi con- 
stituie aici specificul glotic al regiunii. 
Printre aceste particularităţi: 

a) fenomenele fonetice binecu- 
noscute ca: 

— palatalizarea labialelor şi a 
dentalelor (chept, ghini, şir, jin, n'el, 
n'imi, n'ict; cf. literarele piept, bine, fir, 
vin, miel, nimeni, nimic); 

- utilizarea lui Z în loc de ğ 
(marjini, curji; cf. literarele margine, 
curge); a lui ş în loc de č (chişior, faşi; 
cf. literarele picior, face) şi a lui dz 
în loc de z (azăr, dzâşi, cf. literarele 
Zer, zice); 

— dentalizarea lui m (aninosă, 
can; cf. literarele miroase, cam); 

— modificarea lui a şi e finale în 
î (cast, feţi; cf. literarele casă, fete) şi 
a lui e final în i (feti, iuti; cf. literarele 
fete, iute); 

— contractarea (monoftongarea) 
diftongului ea în e (e, gre, sari, porné; 
cf. literarele ea, grea, seară, pornea) 
şi multe altele. 

Pentru R.M. se mai adaugă: 

b) numărul mare de rusisme 
recente, cuvinte şi expresii întregi, 
utilizate curent de populaţia băştinaşă 
(în urma „bilingvismului general ine- 
vitabil”), cum ar fi curtci, sumci, rul, 
zajigalci, vicliuceşti svetu, îi zacrito la 
obed, s-o uvolnit di la sclad şi amu-i 
prodaveaţi etc.; cf. cuvintele şi ex- 
presiile respective din rusă: kypmea, 
CyMKa, Cnpaeka, pyrb, 3axueanka, 
8bIKIIKO4U ceem, 3akpbimo Ha 06e0, 
yeonunacb co cknaa u ceŭyac oHa 
npodaeuuua; 

c) construcţiile calchiate şi 
deformările de tot felul: sî prin'eşti 
nu bini (cf. nu iese bine; rus. ne 
Nornyuaemca xopowo), o precăutat 
problema (cf. a examinat proble- 
ma; rus. paccmompen npo6nemy), 

prin'esc hotăriri (cf. primesc, adoptă 
hotăriri; rus. npunumarom peuienue), 
a doilea întrebari (cf. a doua întreba- 
re, chestiune; rus. emopoii eonpoc) şi 
a doilea variant (cf. a doua variantă; 
rus. emopoii eapuanm), eu îs încre- 
dințat (cf. sunt sigur; rus. A yeepen), 
fi tăt (cf. este gata, s-a terminat; rus. 
ecë), sî şibi (cf. să fie; rus. ObI1O Obli), 
nu şi (cf. ei ce; rus. Hy 4m0), inclusiv 
în onomastica naţională: Olar’ în loc 
de forma corectă Olaru, Ordelean în 
loc de Ardeleanu, Munţian în loc de 
Munteanu, Sprînsean în loc de Sprîn- 
ceană, Rata în loc de Raţă, Gamorar' 
în loc de Hămuraru, Ghincul în loc de 
Hîncu, Ciora în loc de Cioară, lordatii 
în loc de Iordache, care se întîlnesc 
la fiecare pas. 

Cu aceste particularităţi ri- 
dicate la rang de normă literară a 
unei „noi culturi”, care s-ar distinge 
de cultura românească comună, 
acumulată de-a lungul timpului, ar 
fi posibil, poate, să se vorbească 
şi de o „altă limbă literară”, dar 
numai cu condiţia că ar exista 
reprezentanţi ai acestui grai care 
l-ar fi sublimat în opere de valoa- 
re, recunoscute pretutindeni. Or, 
acest lucru n-a avut loc. O „nouă 
cultură”, curat „moldovenească”, 
care ar fi apărut într-o „altă limbă 
literară”, separat şi în opoziţie cu 
limba română existentă deja, după 
cum s-a subliniat şi mai sus, în 
R.M. nu s-a constituită. 

Deci varietatea din Moldova a 
limbii române istorice n-a avut nici- 
odată o altă formă de manifestare 
literară, fondată exclusiv pe vorbirea 
moldovenească (cel puţin aşa cum 
a avut-o, de exemplu, varietatea din 
Banat, deşi nici aceasta n-a pretins 
vreodată că este o entitate deose- 
bită în comparaţie cu limba română 
comună“). 

Cît priveşte limba exemplară, 
în care se vorbeşte şi în special se 
scrie şi astăzi în R.M. în toate sfe- 
rele oficiale, ea este limba română 
funcţională ca în întreaga ţară şi nu 
reflectă nicidecum specificul varietăţii 
locale a graiului de pe teritoriul repu- 
blicii, deoarece la formarea acesteia 


au contribuit, după cum bine se ştie, 
toate varietățile ei regionale. 

De aici concluzia absolut fireas- 
că: cine pune astăzi încă problema 
aşa-zisei „limbi moldoveneşti” perse- 
verează în eroarea sau utopia despre 
care a vorbit mereu în ultimii zece ani 
şi ceva regretatul nostru compatriot şi 
conaţional Eugen Coșeriu şi despre 
care a ţinut să ne amintească chiar şi 
înainte de a pleca dintre noi. 


NOTE 


1 Expunerea de mai sus e făcută 
după studiul: Eugenio Coseriu. Unitatea 
limbii române — planuri şi criterii din cule- 
gerea Academiei Române „Limba română 
şi varietățile ei locale”, Bucureşti, 1995, 
p. 11-19. 

2 Matilda Caragiu-Marioţeanu. 
Varietatea limbii române / în cul. „Limba 
română şi...”, op. cit., p. 21. 

3 Vezi Silviu Berejan. Varietatea 
moldovenească a vorbirii orale româneşti 
şi limba literară scrisă // în cul. „Limba 
română şi...”, op. cit., p. 42. 

4 Vezi Eugen Beltechi. Limbă litera- 
ră şi literatură dialectală // în cul. „Limba 
română şi...”, op. cit., p. 91-96. 

5 Despre avatarurile identitare ale 
limbii române în R.M. mi-a fost dat să 
vorbesc în repetate rînduri la diverse 
întruniri locale de la noi şi din Ţară şi 
să public o serie întreagă de articole şi 
studii în ziare, reviste şi culegeri, apărute 
în special în ultimul deceniu la Chişinău, 
Bălţi, laşi, Suceava, Cluj-Napoca, Bucu- 
reşti, Leipzig, Torino (cf. „Timpul”, „Ţara”, 
„Revistă de Lingvistică şi Ştiinţă Literară”, 
„Limba Română”, „Tribuna”, „Cronica”, 
„Probleme actuale de lingvistică româ- 
nă”, „Basarabia. Dilemele identităţii”, 
„Identitatea limbii şi literaturii române în 
perspectiva globalizării”, „Obiectiv (Vocea 
Sucevei)”, „Grenzgânge. Beiträge zu 
einer modernen Romanistik”, „Bollettino 
dell Atlante Linguistico Italiano”). 

€ Eugen Coșeriu. Identitatea limbii 
şi a poporului nostru // în „Limba Româ- 
nă”, Revistă de ştiinţă şi cultură, Chişinău, 
2002, nr. 10 (număr consacrat în întregi- 
me memoriei celui plecat), p. 2-3. 

loana VINTILĂ-RĂDULESCU 


LIMBA 
MOLDOVENEASCĂ 
ŞI LIMBA ROMÂNĂ 


1. Termenul şi conceptul de 
limbă moldovenească, oficiale în 
momentul de faţă în Republica Mol- 
dova, nu sunt o invenţie recentă, ci 
au antecedente mai vechi. 

1.1. Sintagma limba moldo- 
venească este atestată, e drept, în 
Moldova şi în Bucovina, ţinuturi româ- 
neşti, începând din a doua jumătate 
a secolului al XVIII-lea, dar pentru o 
scurtă durată, expresia fiind practic 
părăsită după 18401. Acesta nu 
este însă un aspect pertinent pentru 
problema în discuţie, deoarece prin 
această sintagmă nu se înţelegea 
o limbă în sensul strict ştiinţific al 
cuvântului, distinctă de română, ci o 
varietate a limbii române, vorbită de 
locuitorii Moldovei istorice. Folosirea 
acestei sintagme se explică prin se- 
mantismul cuvântului limbă în vorbi- 
rea curentă şi prin faptul că, mai ales 
în trecut, dar adesea şi în prezent, şi 
în orice comunitate lingvistică, pentru 
vorbitorii diverselor graiuri, conştiinţa 
apartenenţei lingvistice la o unitate 
supraordonată propriului grai — în 
cazul de faţă la limba română - este 
în general destul de slabă. 

1.2. Istoria aşa-zisei limbi mol- 
doveneşti? începe propriu-zis cu 
Republica numită Moldovenească şi 
zisă Autonomă, care a fost creată în 
cadrul R.S.S. Ucrainene — compo- 
nentă a U.R.S.S. — în 1924. R.A.S.S. 
Moldovenească era o rămăşiţă a 
Basarabiei ţariste, întrucât cea mai 
mare parte a acestui ţinut — teritoriu 
românesc din cele mai vechi timpuri — 
fusese anexată în 1812 de Imperiul 
țarist, sub care a început politica 
de deznaționalizare şi de izolare a 
Basarabiei faţă de restul regiunilor ro- 
mâneşti. După revenirea Basarabiei 


la patria-mamă, în 1918, în teritoriul 
sovietic au rămas circa 200.000 de 
români, într-o zonă coincizând în 
linii mari cu Transnistria — care, deşi 
ceruse şi ea alipirea la România, nu 
reuşise însă s-o obţină. Aceşti români 
au fost înglobaţi în amintita R.A.S.S. 
Moldovenească — expresie a intenţiei 
Uniunii Sovietice de a reocupa de fapt 
integral Basarabia. 

1.3. Despre o limbă distinctă de 
română a început să se vorbească 
în Uniunea Sovietică în perioada 
interbelică, cu referire la această 
R.A.S.S. Moldovenească. Iniţial nu 
se folosise chiar sintagma limba 
moldovenească, ci doar aceea de 
dialect moldovenesc, şi drept formă 
literară se acceptase limba română, 
iar ca alfabet se folosise încă, la fel 
ca în România, cel latin. Rațiunea 
adoptării ulterioare a denumirii de 
limbă moldovenească — căreia s-a 
încercat să i se dea o fundamentare 
Ştiinţifică — a fost, evident, ca şi după 
1990, de ordin politic — naţionalist şi 
ideologic. 

Prima tentativă de rupere a lim- 
bii moldoveneşti de tradiţia literară ro- 
mânească s-a înregistrat în perioada 
cincinalului 1928-1932, când, în plan 
practic, în R.A.S.S. Moldovenească a 
fost impus alfabetul rusesc, iar L.A. 
Madan a preconizat schimbarea 
bazei dialectale a limbii literare din 
această republică prin dialectalizarea 
ei sub aspect fonetic, luând ca model 
graiul din ţinutul Orhei. S-a încercat, 
de asemenea, sub aspect lexical, 
crearea artificială a unor compuse din 
elemente „neaoşe”, care să înlocuiască 
neologismele, mergându-se până la 
situaţia paradoxală că se preconiza 
inclusiv eliminarea împrumuturilor 
româneşti din limba rusă! 

In plan teoretic, caracterul de 
sine stătător al limbii moldoveneşti — 
cel puţin literare — în raport cu româna 
a fost proclamat în mod programatic 
începând din anii '30, deşi unii autori, 
ca M.V. Serghievski, continuau încă 
să îi recunoască, în prima perioadă, 
caracterul romanic. 

Argumentele au fost însă în pri- 
mul rând nu de ordin lingvistic intern 

— cum ar fi fost necesar din punct de 
vedere ştiinţific, dar nu era posibil, 
deoarece realitatea nu o permitea —, 
ci de ordin extralingvistic: evoluţia în 
condiţii specifice, de izolare față de 
restul comunităţii româneşti. 

Nu acestea sunt însă criteriile 
pe care se bazează stabilirea indivi- 
dualității lingvistice — genealogice şi/ 
sau tipologice — a unei limbi. De ace- 
ea s-au invocat şi argumente de ordin 
lingvistic, dar extern, ţinând de istoria 
limbii şi de influenţele diferite suferi- 
te — şi anume rusă şi ucraineană în 
cazul limbii moldoveneşti. Unii dintre 
campionii acestor teorii nu au ezitat 
chiar să falsifice istoria celor aşa-zise 
„două” limbi. Astfel, chiar până târziu, 
în anii'50, s-a susţinut adesea ideea, 
fără nici un fundament real, potrivit 
căreia limba moldovenească s-ar fi 
despărţit de română încă din secolele 
al XIII-lea — al XIV-lea. 

1.4. În cincinalul 1933-1937, 
deruta din politica lingvistică sovietică 
la începuturile ei s-a manifestat în 
R.A.S.S. Moldovenească prin rein- 
troducerea (de scurtă durată însă) a 
alfabetului latin — în concordanţă cu 
ceea ce se întreprindea sub acest as- 
pect şi în celelalte republici sovietice 
—, precum şi prin revenirea temporară 
la modelul lingvistic românesc, prin 
calea relatinizării. Această revenire 
era preconizată însă numai din consi- 
derente tactice, şi anume pentru a se 
înlătura prăpastia care se crease în 
mod artificial, prin politica anterioară, 
sub aspect lingvistic, între R.A.S.S. 
Moldovenească şi Basarabia încă 
românească, spre care ţintea în con- 
tinuare imperiul sovietic. 

1.5. Din 1937 şi până spre 
1950, necesitatea deromânizarii 
limbii moldoveneşti literare a fost ar- 
gumentată şi ideologic, prin opoziţia 
faţă de caracterul „burghez” al limbii 
române, autorul noilor norme ale lim- 
bii moldoveneşti literare fiind în acea 
perioadă I.D. Ciobanu. 

Susținerea existenţei limbii 
moldoveneşti a căpătat o şi mai 
mare acuitate o dată cu anexarea la 
U.R.S.S., la început pentru scurt timp 
(în anii de război 1940-1941) şi apoi 


(din 1944) pentru peste patru dece- 
nii, a întregii Basarabii, transformată 
imediat în R.S.S. Moldovenească, 
care a înglobat şi aproape toată fosta 
„republică autonomă”. Ca urmare, 
s-au intensificat şi preocupările legate 
de limba moldovenească, cu atât 
mai mult cu cât noua republică era 
singura din componenţa U.R.S.S. 
căreia îi corespundea un stat distinct 
de aceeaşi etnie, România, încă 
nesocialistă în prima perioadă şi cu 
care se învecina direct — ceea ce era 
considerat de autorităţile sovietice ca 
un mare pericol. 

1.6. Dacă în perioada interbe- 
lică în problema /imbii moldoveneşti 
predominase latura practică, vizân- 
du-se realizarea unei îndepărtări cât 
mai mari a ei de română, începând 
din anii '50 s-a dezvoltat tot mai mult 
şi aspectul teoretic, cele două laturi 
întrepătrunzându-se şi justificându-se 
reciproc. 

Culmea denaturării adevărului 
istoric şi lingvistic a fost atinsă în 
perioada dominată de ideile lui N.I. 
Marr, după care ar fi fost imposibil 
ca limba unei comunităţi socialiste 
precum R.S.S. Moldovenească să fie 
aceeaşi cu limba unui stat „burghez” 
cum era încă România. Pe baza sa- 
turării deliberate a limbii literare din 
R.S.S. Moldovenească cu cuvinte, 
sensuri şi expresii împrumutate sau 
calchiate din rusă sau ucraineană s-a 
ajuns chiar la susţinerea ideii că limba 
moldoveneasca nu ar fi romanică, 
ci, în cel mai bun caz, o limbă mixtă, 
slavo-romanică, sau chiar slavă. 

Argumentelor extralingvistice 
şi lingvistice externe în favoarea au- 
tonomiei limbii moldoveneşti faţă de 
română s-a încercat să li se adauge 
şi argumente lingvistice interne, 
ținând mai ales de domeniul fonetic 
(adesea aspecte minore ale ritmului 
şi intonaţiei) şi de cel lexical. Absen- 
ţa oricărei ierarhizări a elementelor 
lexicale şi considerarea abuzivă, de 
către N.G. Corlăteanu, de exemplu, 
a unor elemente periferice ca făcând 
parte din fondul principal de cuvinte 
al limbii moldoveneşti au dus la 
afirmaţia lui M. Isaev potrivit căreia 

elementele slave ar avea în această 
limbă, spre deosebire de română, o 
pondere de 40%. 

Concluziile acelor comparații 
între limba moldovenească şi română 
erau viciate şi de faptul că majoritatea 
diferenţelor semnalate în domeniul 
lexical priveau aspectul modern şi, 
în cadrul acestuia, terminologiile 
de specialitate, în care, în perioada 
sovietică, pătrunseseră numeroase 
împrumuturi şi calcuri din limba rusă, 
devenită în R.S.S. Moldovenească 
principala limbă a învăţământului, 
a cercetării şi a activităţii profesio- 
nale. Se omitea deliberat, de dragul 
demonstraţiei, şi faptul că, după 23 
august 1944, asemenea elemente 
pătrunseseră în număr considerabil, 
chiar dacă mult mai mic, şi în limba 
română din România. De asemenea, 
nu se justificau generalizarea şi ex- 
trapolarea la nivelul întregii limbi a 
concluziilor eventual valabile pentru 
asemenea varietăţi funcţionale ale ei. 

Pe de altă parte, în comparaţie 
nu se antrenau graiurile şi se dădeau 
drept caracteristice limbii moldove- 
neşti cuvinte precum ceaşcă sau 
gloată, care în realitate circulă şi în 
graiurile de pe teritoriul României pe 
o arie chiar mai largă decât a subdia- 
lectului moldovean, precum şi altele, 
invocate de R.A. Budagov, cum ar fi 
ciolan, iarmaroc, mâță, ogradă, ple- 
şuv, care au devenit general cunoscu- 
te în limba română prin operele unor 
scriitori originari din Moldova istorică. 

Susținerea existenţei a două 
limbi româneşti distincte a dus, de 
altfel, şi la afirmaţii adesea absurde 
privind apartenenţa la una, la cealaltă 
sau la ambele literaturi — română şi 
moldovenească — a scriitorilor români 
originari din Moldova, Basarabia sau 
Bucovina din perioada anterioară 
creării unei republici moldoveneşti. 

Au existat chiar tentative de a 
inventa pur şi simplu trăsături proprii, 
de provenienţă slavă — rusă şi ucrai- 
neană —, şi în structura gramaticală 
(dar în special în domeniul formării 
cuvintelor, cum a făcut R.A. Budagov) 
a limbii moldoveneşti, unii lingvişti, 
ca |. Varticean, ajungând chiar până 


la a nega principii fundamentale în 
lingvistică, şi anume până la afirmaţia 
că legea potrivit căreia flexiunea este 
latura cea mai puţin penetrabilă a 
structurii gramaticale nu ar funcţiona 
în cazul limbii moldoveneşti. Ase- 
menea idei au fost însă combătute 
ca nefondate chiar de majoritatea 
lingviştilor sovietici, printre care se 
numără S.B. Bernstein, V.F. Şişma- 
rev, V.P. Suhotin ş.a. 

Exagerările marriste, com- 
promițătoare, au fost combătute în 
numele lui Stalin însuşi începând 
din anii 1951-1953, printre alţii de 
V.V.Vinogradov. Incă din anii '50, 
romanitatea limbii naţionale mol- 
doveneşti a fost recunoscută şi de 
lingvişti sovietici ca M.V. Serghievski, 
A.S. Cikobava, V.A. Bogorodicki, A.A. 
Reformatski şi mai ales V.F. Şişmarev 
şi n-a mai putut fi contestată, dar ca- 
racterul ei pretins distinct de română 
a rămas o idee curentă şi axiomatică 
în lingvistica sovietică a vremii. 

In anii 1950-1955 s-a renunţat 
la justificarea ideologică a opoziţiei 
limba moldovenească — limba româ- 
nă, cu atât mai mult cu cât şi statul 
român păşise pe calea socialismului. 
Indepărtarea practică a limbii literare 
din R.S.S. Moldovenească de limba 
română s-a continuat însă prin di- 
alectalizarea ei în domeniul fonetic, 
de data aceasta pe baza graiului din 
zona capitalei Chişinău — dialectaliza- 
re care a mers, printre altele, până la 
adoptarea ca normă chiar a palatalizării 
consoanelor labiale şi dentale — şi prin 
ruralizare, arhaicizare, delatinizare şi 
în general dezoccidentalizare, ultimele 
compensate prin slavizare şi rusificare. 

1.7. După 1955-1956, excesele 
compromiţătoare din fazele anterioa- 
re s-au atenuat relativ, eliminându-se 
mai ales dialectalizarea excesivă. 
S-a recunoscut că deosebirile limbii 
moldoveneşti faţă de română sunt în 
special de ordin lexical şi că acestea 
nu-i afectează structura romanică. 
După „înlăturarea ideologiei burghe- 
zo-moşiereşti” în România, s-a ac- 
ceptat chiar, de exemplu prin vocea 
lui V.F. Şişmarev, utilizarea, “critică”, 
este adevărat, a ceea ce în limba şi 

literatura României era considerat 
„pozitiv” — în sensul că nu cuprindea 
elemente „străine”. S-a renunţat astfel 
la obsesia diferenţierii cu orice preţ a 
normei literare moldoveneşti de cea 
românească propriu-zisă şi s-a accep- 
tat practic — implicit, dacă nu explicit 
— modelul acesteia, admiţându-se în 
lexic unele elemente de provenienţă 
muntenească sau aporturi latine ori 
latino-romanice. Inadecvarea alfabe- 
tului rusesc la specificul limbii române 
a deformat însă într-o anumită măsu- 
ră pronunţarea limbii moldoveneşti, 
prin cunoscuta influenţă a scrierii 
asupra rostirii. Aceasta a fost dublată 
de puternica ofensivă a rusei, deve- 
nită în R.S.S. Moldovenească limbă 
oficială şi de predare în învăţământul 
de toate gradele, precum şi expresie 
a mass-media şi a tuturor aspectelor 
vieţii publice. 

Din anii '50 încoace nu s-au mai 
putut găsi argumente noi semnifica- 
tive în susţinerea dogmei existenţei 
unei limbi moldoveneşti distincte de 
română, ci s-au adus mai curând o 
serie de nuanţări şi de atenuări. Până 
şi lingvişti sovietici, ca S.B. Bernstein, 
R.A. Budagov, V.A. Lisiţki, R.G. 
Piotrovski, V.M. Solnţev, I. Vasilenco 
ş. a. au început din acea perioadă să 
nu mai recunoască existenţa limbii 
moldoveneşti şi să admită identitatea 
limbii literare în Moldova sovietică şi 
în România. 

2. Cât priveşte receptarea în 
afara Uniunii Sovietice a ideii existen- 
tei unei limbi moldoveneşti distincte 
de română, ea nu avea cum să se fi 
produs înainte de anii '50, circumscri- 
erea, până după sfârşitul celui de-al 
doilea război mondial, a problemei la 
mica R.A.S.S. Moldovenească nefiind 
de natură a stârni reacţii semnificative. 

Ceea ce defineşte poziţia ling- 
viştilor occidentali faţă de ideea 
existenţei unei limbi moldoveneşti 
distincte de română este neaccepta- 
rea ei unanimă. Considerarea ca de 
la sine înţeles a caracterului cu totul 
aberant al acestei idei explică în parte 
absenţa oricăror reacţii din partea 
unei părţi dintre specialişti. 

In ce priveşte reacţiile explicite, 


primele semnale de alarmă au fost 
trase încă începând din 1954 de 
lingvişti români stabiliţi în Occident 
— cum era şi de aşteptat —, şi anume 
de Eugene Lozovan: şi de |. Popin- 
ceanuf. Ne pare rău că trebuie să 
observăm că nu a făcut acelaşi lucru, 
la acea vreme, şi un lingvist precum 
Eugen Coșeriu, de la care, având în 
vedere originea sa basarabeană, ar 
fi fost cu atât mai mult de aşteptat 
exprimarea unei poziţii în această 
chestiune — lucru pe care avea să-l 
facă abia în anii '90. 

Dintre lingviştii străini — care nu 
pot fi suspectaţi de lipsă de obiectivi- 
tate — a luat poziţie prompt şi hotărât 
în această problemă, încă din 1955, 
la un congres internaţional, marele 
romanist italian Carlo Tagliavini, relu- 
ând-o în anul următor, pe baza unui 
material documentar mai amplu, la 
un congres de şi mai mare răsunet. 
Acesta reprezintă cel mai important 
moment din istoria receptării interna- 
tionale a problemei limbii moldove- 
neşti, prin care comunitatea ştiinţifică 
internaţională a luat cunoştinţă de 
actul pur politic, nejustificat ştiinţific, 
al lansării artificiale a unei limbi care 
nu există. 

Prin manualul de lingvistică 
romanică al lui Carlo Tagliavini, ca 
şi prin acela al lui B.E. Vidos, sau, 
mai târziu, prin cel al lui Pierre Bec, 
poziţia identică a romaniştilor străini 
a devenit larg cunoscută, în această 
chestiune exprimându-se, în decursul 
timpului, şi alţi lingvişti străini, ca Alf 
Lombard, Yakov Malkiel şi, mult mai 
în detaliu, Klaus Heitmans, Harald 
Haarmann”, Johannes Kramer? etc. 
Aceeaşi opinie au exprimat şi unii 
specialişti din ţări la vremea aceea 
socialiste, precum Ladislas Gâldi, 
Klaus-Henning Schröder ş.a. — spre 
deosebire de un Jozef Kultety,de 
pildă, care în 1955 susţinea încă 
poziţia sovietică oficială în această 
problemă. 

3. Şi în lingvistica românească, 
ecourile problemei limbii moldove- 
neşti au început să se facă auzite 
tot din anii '50. Condiţiile epocii nu 
făceau însă posibilă pe atunci com- 

baterea deschisă, la noi, a teoriei 
independenţei limbii moldoveneşti în 
raport cu româna. De aceea este cu 
atât mai meritorie exprimarea unor 
rezerve faţă de această dogmă, între 
1953 şi 1958/1965 de către lingvişti 
precum Elena Lungu (Carabulea), 
lon Moise, Valeria Guţu (Romalo), 
Alexandru lonaşcu, lorgu lordan, 
Dimitrie Macrea, Victor Vascenco, 
Gheorghe Mihăilă sau Elena Slave 
(citați în odinea apariţiei contribuţiilor 
lor), în timp ce alţii, ca |. Rizesc sau 
AI. Niculescu, au înregistrat aceste 
discuţii fără nici un comentariu sau 
chiar, ca Ariton Vraciu, Emil Petrovici 
sau Alexandru Graur, au susţinut, din 
păcate, explicit tezele lingvisticii so- 
vietice — ultimul revenind, este drept, 
asupra acestei poziţii în condiţiile în 
parte schimbate din 1985. 

Dintre exemplele aduse în spri- 
jinul distincţiei terminologice limba 
moldovenească — limba română, prin- 
tre alţii, de Emil Petrovici”, amintesc 
numai că paralela cu afrikaans din 
Republica Africa de Sud, care a primit 
o denumire distinctă de olandeză, din 
care provine, nu este relevantă, fiind 
vorba de o limbă creolă, care a suferit 
modificări drastice în raport cu idiomul 
de origine, cu care nu este reciproc 
inteligibilă. Nici invocarea exemplului 
flamandei nu mai este de actualitate, 
întrucât, într-o Europă unită, cele 
două state, Olanda şi Belgia, au avut 
înțelepciunea de a recunoaşte că vor- 
besc aceeaşi limbă şi de a o denumi 
cu termenul comun de neerlandeză. 
Nu este cazul să mai amintesc aici 
exemplele bine cunoscute ale limbilor 
engleză, franceză, germană, portu- 
gheză, spaniolă, chiar rusă etc., care 
sunt limbi naţionale şi oficiale sau 
cooficiale, fiecare, în mai mult de un 
stat, fără să se fi simţit nevoia să li se 
schimbe numele în vreuna din ţările 
respective. 

In perioada 1961-1980, pro- 
blema limbii moldoveneşti pare a fi 
devenit o chestiune tabu în cultura 
românească, în lucrările de lingvis- 
tică, în dicționarele explicative sau 
în cele enciclopedice recurgându-se 
la diverse stratageme pentru a se 


evita cel puţin denaturarea adevărului 
ştiinţific. 

Identitatea limbii moldoveneşti 
cu româna este recunoscută deschis 
la noi abia începând cu istoria limbii 
române a lui G. Ivănescu, apărută în 
1980, şi continuând cu mica enciclo- 
pedie Limbile lumii — în care Marius 
Sala nu a inclus un articol dedicat 
limbii moldoveneşti separat de cel 
consacrat românei, fapt aspru criticat 
în Izvestia — şi mai ales cu capitolul 
lui Paul Lăzărescu!" din Tratatul de 
dialectologie românească sau cu 
articolele Mioarei Avram privind lim- 
ba română din Enciclopedia limbilor 
romanice. 

Contribuţia Tratatului de dialec- 
tologie în elucidarea definitivă a aces- 
tei false probleme a fost hotărâtoare. 
Pe baza datelor obiective oferite de 
atlasele lingvistice s-a demonstrat 
unitatea subdialectului moldovean 
al limbii române de ambele părţi ale 
Prutului. Examinându-se situaţia gra- 
iurilor din acum fosta R.S.S. Moldove- 
nească, s-a constatat nu o diviziune 
pe axa vest-est în raport cu graiurile 
învecinate din România, ci o împărţire 
pe axa nord-sud, care înglobează 
graiurile româneşti din cele două 
ţări. Astfel, graiurile din cea mai mare 
parte a fostei R.S.S. Moldoveneşti se 
grupează împreună cu cele din centrul 
Moldovei româneşti, cele din nord — 
împreună cu graiurile din Bucovina şi 
din nordul Moldovei noastre, iar cele 
din sud-vest — cu graiurile din sudul 
Moldovei româneşti. 

4. După reintrarea în drepturi 
a limbii naţionale şi cu atât mai mult 
după dobândirea independenţei 
Republicii Moldova, susţinerea păs- 
trării termenului moldovenesc pentru 
denumirea limbii oficiale a noului stat 
s-a dovedit strâns legată de politica 
vizând conservarea generală a ve- 
chilor structuri. 

Lingviştii români şi străini şi-au 
exprimat energic poziţia în problema 
în cauză atât colectiv, cu prilejul Co- 
locviului de Românistică de la Tutzing 
şi al Congresului Filologilor Români 
de la Timişoara, cât şi individuali!— 
dar, din păcate, fără efect practic. 

5. În aparenţă o chestiune for- 
mală, de strictă etichetă, denumirea 
limbii oficiale a Republicii Moldova 
ca moldovenească, după numele 
statului — nedorită şi chiar respinsă, 
inclusiv pentru semnificaţia ei sim- 
bolică, de o bună parte a populaţiei 
avizate şi neîndoctrinate tendenţios 
din această ţară — este nu numai 
inutilă, dar şi inexactă şi ascunde un 
subtext periculos şi dăunător înseşi 
dezvoltării acestei limbi. 

Ea este şi contraproductivă, în 
condiţiile în care e vorba de o ţară 
mică, în care, dacă ne referim la 
aspecte precum învăţământul sau 
piaţa cărţii, cel puţin considerentele 
economice sunt de natură a impune 
circulaţia în ambele sensuri a publica- 
țiilor, aşa cum dovedesc practic editu- 
rile din cele două ţări care publică cu 
succes inclusiv gramatici, dicţionare 
explicative sau ortografice care ar 
trebui să fie valabile pentru o limbă 
română unică. De asemenea, pentru 
a lua numai încă un exemplu, în do- 
meniul terminologiilor de specialitate 
şi al standardizării acestora, racor- 
darea terminologică a României şi a 
Republicii Moldova, susţinută, printre 
altele, de acţiunile Uniunii Latine, nu 
ar putea fi decât benefică în primul 
rând pentru Republica Moldova. 

După cum s-a dovedit, această 
chestiune aparent formală a denumirii 
limbii oficiale a fost însă, din păcate, 
numai preludiul reintroducerii rusei 
în vechile ei „drepturi” şi al măsurilor 
luate în domeniul învăţământului 
privind îngrădirea predării limbii, a 
istoriei şi a literaturii române — mă- 
sură căreia populaţia conştientă de 
riscurile acestor decizii i s-a opus cu 
acelaşi curaj bine cunoscut, pentru 
care merită toată admiraţia. 

În concluzie, chestiunea aşa- 
numitei limbi moldoveneşti s-a do- 
vedit a fi, în plan lingvistic, o falsă 
problemă, creată şi dirijată, ca în 
atâtea alte cazuri similare, din raţiuni 
strict politice, intercomprehensiunea 
reciprocă dintre cele două „limbi” fiind 


incontestabilă, iar diferenţele dintre 
ele — cu totul minore. 

Să sperăm că istoria va face în 
cele din urmă dreptate. 

Valeria GUŢU ROMALO 


EVOLUȚIA LIMBII 
ROMÂNE ÎN 
REPUBLICA MOLDOVA 


1. Acceptând ca premisă teza 
argumentată ştiinţific că idiomul ro- 
manic vorbit în Republica Moldova 
este limba română, expunerea care 
urmează nu revine asupra acestei 
probleme — larg discutate înainte 
şi mai ales după 1989:. Singura 
concluzie ştiinţifică din perspectivă 
lingvistică este că limba maternă, 
tradiţională pe care o folosesc „mol- 
dovenii” (şi „românii'?) din Republica 
Moldova este limba română. 

In coordonatele implicate de 
această premisă fundamentală, proble- 
ma evoluţiei limbii române pe teritoriul 
Republicii Moldova este abordată din 
perspectiva condiţiilor de funcţionare 
în perioada de după 1989. Intelegerea 
faptelor şi fenomenelor proprii acestui 
scurt interval de timp, cu adânci şi 
complicate implicaţii istorice, impune şi 
o succintă incursiune în trecut. 

Din perspectiva de ansamblu 
a evoluţiei limbii române, ceea ce 
caracterizează ipostaza utilizată în 
Republica Moldova şi explică cele 
mai multe din fenomenele înregis- 
trate este faptul că de aproape două 
secole această ramură a funcţionat 
în condiţii de bilingvism, şi anume 
de bilingvism instituționalizat. 

Acest tip de bilingvism poate fi 
definit prin faptul că e un bilingvism 
comunitar — deci nu individual — şi că 
presupune un statut diferențiat al lim- 
bilor în contact, diferenţiere derivând 
din rolul pe care organizarea de stat 
îl atribuie fiecăreia dintre ele. Asocie- 
rea unuia dintre idiomuri cu instituţiile 
statale, prin acordarea statutului de 
„limbă oficială”, îi conferă, în raport 
cu celălalt, o poziţie privilegiată în 
activitatea de comunicare socială, 
dar şi, mai ales în anumite condiţii 
istorice, şi din perspectiva evoluţiei 
limbii ca atare‘. 


2. Până în 1812, limba română 
utilizată pe ambele maluri ale Prutului 
se dezvoltă în interiorul unui proces 
unic, în sensul impus de evoluţia so- 
cială şi istorică a comunităţii a cărei 
comunicare o asigură şi de condiţiile 
locale specifice — care implică, în mul- 
te cazuri, şi coabitarea cu populaţii 
de etnii diferite, deci funcţionarea în 
condiţii de (eventual) bilingvism co- 
munitar spontan; după această dată, 
condiţiile de utilizare se modifică ca 
urmare a desprinderii teritoriului de 
la stânga Prutului de restul spaţiului 
românesc. 

Prin includerea Basarabiei în 
Imperiul tarist, limba română a aces- 
tei regiuni a fost implicată într-o mo- 
dalitate de comunicare socială care 
se desfăşoară în condiţiile bilingvis- 
mului instituţionalizat: comunicarea 
în limba română (ca şi cea, restrâns 
locală, în găgăuză sau bulgară) este 
dublată de utilizarea paralelă, în cali- 
tate de limbă oficială, a limbii ruse. Ca 
limbă de stat, a Imperiului țarist — a 
cărui „gubernie” devine Moldova de 
la stânga Prutului, rusa este unica5 
folosită în administraţia publică, este 
propagată prin şcoală şi pătrunde, 
de la un moment dat, şi în biserică. 

Situaţia socială a limbii române 
din Basarabia nu se deosebeşte prea 
mult în această etapă de cea folosită 
în Transilvania sau în alte teritorii care 
depăşeau atunci (sau depăşesc as- 
tăzi) frontierele organizaţiilor statale 
româneşti, iar consecinţele lingvistice 
directe ale bilingvismului instituţiona- 
lizat sunt relativ reduse, neafectând 
vorbirea locală într-o măsură mult 
mai mare decât bilingvismul spontan, 
dat fiind că cele două idiomuri sunt 
utilizate oarecum paralel, în situaţii 
de comunicare diferite. 

Pe teritoriul Basarabiei, limba 
română continuă să fie folosită în 
condiţiile vieţii tradiţionale, mai ales 
în localităţile rurale, unde continuă 
să asigure comunicarea aproape în 
exclusivitate®. 

In spațiile urbane, cu popula- 
ţie plurilingvă”, comunicarea este 
evident dominată de limba oficială; 
româna — a cărei utilizare este redu- 
să prin numărul relativ mic în oraşe 
al vorbitorilor, dar şi prin limitarea la 

comunicarea cotidiană, este puternic 
concurată de rusă, care, la oraş (mai 
ales la Chişinău), este utilizată în toa- 
te situaţiile, inclusiv în comunicarea 
colocvială. Registru funcţional domi- 
nat în spaţiul rural de limba română. 

Efectele lingvistice ale acestui 
sistem de comunicare bilingvă nu pot 
rămâne fără urmări mai ales ţinând 
cont de durata procesului. Ele afec- 
tează mai curând superficial — prin 
abundența împrumuturilor lexicale 
din rusă — organizarea mijloacelor 
lingvistice de comunicare tradiţională 
a populaţiei româneşti din Basarabia. 

Un efect mai puţin evident — şi 
târziu conştientizat —, dar cu conse- 
cinţe importante şi cu implicaţii pro- 
funde în evoluţia etniei a cărei limbă 
nu are statut de limbă oficială, derivă 
tocmai din separarea funcţională a 
limbilor în condiţiile bilingvismului 
instituţionalizat. Este dezavantajat 
idiomul care, nefiind acceptat ca 
limbă oficială, este supus unei limitări 
funcţionale riscând să ajungă a nu fi 
folosit decât în comunicarea coloc- 
vială cotidiană, în relaţiile familiale 
sau amicale. In condiţiile unei ase- 
menea restrângeri funcţionale, cea 
mai periclitată este varianta literară: 
suplinită în comunicarea socială de 
limba oficială, riscă, din lipsă de utili- 
zare (şi de utilitate) în multe domenii 
de activitate, să nu mai ţină pasul cu 
evoluţia societăţii căreia îi serveşte 
ca mijloc de comunicare sau chiar să 
degenereze. 

Idiomul ca atare nu dispare, nu 
se pierde, dar se declasează, privat 
de forma sa superioară de realizare 
(cea mai evoluată, dar şi mai activă 
şi mai mobilă în condiţiile societăţii 
moderne). 

Bilingvismul instituţionalizat, în 
forma sa neegalitară, defavorizează 
evoluţia concurentului — acceptat, 
dar cu statut de idiom „secundar” —, 
îngrădit în realizarea funcţiilor sale 
comunicative prin limitarea atribuţiilor 
sociale în interiorul structurii statale în 
care funcţionează. 

3. Din 1812 până azi, comunica- 
rea socială pe teritoriul Basarabiei s-a 
bazat pe două limbi: limba română, 
vorbită de populaţia autohtonă ma- 
joritară, şi limba rusă, limbă a unei 


minorităţi, a cărei pondere a crescut 
în timp, mai ales după 1940. 

Vorbitorii de alte limbi, cetăţenii 
altor etnii (găgăuzi, bulgari, evrei, 
armeni etc.) ai Republicii Moldova re- 
prezintă în ansamblul populaţiei pro- 
cente prea modeste pentru a conta 
(şi influenţa) semnificativ raporturile 
dintre cele două limbi principale. 

In acest lung interval de timp, 
utilizarea şi dezvoltarea celor două 
limbi s-au realizat continuu în con- 
diţiile bilingvismului instituţionalizat, 
raportul dintre ele modificându-se în 
timp ca urmare a evoluţiei istorico- 
politice a regiunii. 

Din acest punct de vedere, 
procesul înregistrează patru etape, 
determinate de schimbarea statu- 
tului lor: calitatea de limbă oficială, 
preluată în 1812 de rusă, revine din 
1918 până în 1940 limbii române; 
după 1940 şi mai ales după 1944, ca 
urmare a integrării Basarabiei în spa- 
tiul sovietic, hegemonia limbii ruse, 
din nou limbă de stat, se manifestă 
în comunicarea socială în mod agre- 
siv, sprijinită de o complicată politică 
ideologică, culturală şi lingvistică; 
după 1989 raporturile se modifică 
de această dată în favoarea limbii 
române, declarată prin constituţie 
limbă de stat. 

Din perspectiva evoluţiei limbii 
române din Republica Moldova, efec- 
tul cel mai important — prin posibile 
consecinţe — al primei etape de biling- 
vism instituţionalizat, pe lângă influ- 
enţele directe exercitate de limba de 
stat, mai ales pe cale administrativă, 
care au afectat profund componenta 
colocvială a românei folosite în Ba- 
sarabia — l-a reprezentat participarea 
limitată a acesteia la procesul general 
de constituire şi consolidare a limbii 
literare în ipostaza sa modernă. 

A doua etapă, în care statutul de 
limbă oficială a revenit limbii române, 
a permis refacerea relaţiilor istorice, 
reintegrarea românei din Basarabia în 
matca firească de evoluţie lingvistică. 
Prin instituţii, prin şcoală şi biserică, 
funcţionând — în concurenţă cu rusa — 
în condiţiile specifice bilingvismului 
instituţionalizat, limba română îşi re- 
găseşte funcţionalitatea comunicativă 
în integralitatea sa, ceea ce duce la 

reactivarea şi răspândirea variantei 
literare, ipostază în care fusese înlocu- 
ită în comunicarea etapei precedente 
de rusă ca limbă de stat. 

Cea de a treia etapă abi- 
lingvismului, etapă determinată de 
includerea teritoriului basarabean în 
organizarea de stat a Uniunii Sovie- 
tice, readuce în prim plan rusa, dar 
se deosebeşte de cea anterioară 
(1812-1918). 

Raporturile dintre cele două 
limbi devin mult mai complicate ca 
urmare a modificărilor teritoriale (con- 
secinţă a includerii spaţiului transnis- 
trean), dar şi din pricina unei politici 
lingvistice de stat mai elaborate şi, 
politic şi ideologic, mai subversive?. 

Situaţia lingvistică (şi psiho- 
logică) creată în această perioadă 
explică măcar în parte linia sinuoasă 
a evoluţiei lingvistice din Republica 
Moldova după 1989, când, printr-o 
hotărâre a Sovietului Suprem, limba 
etniei majoritare îşi recapătă — ca 
rezultat al activităţii susţinute şi cu- 
rajoase a Mişcării de Eliberare Naţi- 
onală — statutul de limbă oficială, de 
limbă de stat. 

Legiferarea (în august 1989) 
a schimbării statutului, asociată cu 
adoptarea grafiei latine şi recunoaş- 
terea identităţii cu limba română, 
marchează începutul celei de a patra 
etape de evoluţie în condiţiile comu- 
nicării bilingve a limbii române din 
Republica Moldova. 

4. Din punct de vedere legal, 
constituţional, raporturile în interiorul 
bilingvismului de după 1989 nu se 
deosebesc de cele din 1918: în am- 
bele situaţii, românei i se recunoaşte 
rolul de limbă oficială a Republicii 
Moldova. Cadrul organizatoric, sta- 
tal, dar şi social şi etnic, în care se 
produce această recunoaştere, este 
însă mult diferit. 

O diferenţă priveşte teritoriul 
implicat în procesul de comunicare 
bilingvă: după 1940, reînglobată în 
Uniunea Sovietică, Basarabia face 
parte, alături de Transnistria, din 
Republica Sovietică Socialistă Mol- 
dovenească. 

Lărgirea teritoriului antrenează 
schimbări la nivelul componenţei 
etnice şi lingvistice a Republicii Mol- 


dova, dar şi din alte puncte de vedere. 
Regiunea transnistreană, înglobată 
până la un moment dat Ucrainei şi 
reprezentând după 1924 Republica 
Autonomă Sovietică Socialistă Mol- 
dovenească, avea o „istorie” şi o 
experienţă sovietică mai lungă şi, deşi 
populată de un număr mare de vorbi- 
tori de limbă română, spre deosebire 
de Basarabia, nu participase istoric la 
evoluţia statului român şi, implicit, nici 
la dezvoltarea şi răspândirea limbii 
literare. 

Includerea într-o unică structură 
statală a două teritorii cu „istorii” sub- 
stantial distincte nu putea să rămână 
fără consecinţe în ce priveşte soluti- 
onarea diverselor probleme pe care 
le ridică „istoria” comună. 

Diferit este însă şi tabloul ling- 
vistic al Republicii Moldova, care în 
1989 se caracterizează printr-o mai 
mare diversitate a limbilor etnice 
utilizate în comunicare, dar şi printr- 
o modificare a raportului dintre cele 
două limbi articulând bilingvismul in- 
stituţionalizat: deşi populaţia de limba 
română continuă să fie majoritară, 
numărul rusofonilor e mai mare de- 
cât în 1918 ca urmare a deplasărilor 
de populaţie, dar mai ales a poziţiei 
hegemonice anterioare, când orice 
funcţie administrativă, ştiinţifică sau 
culturală mai importantă, ca şi acce- 
sul la studii superioare presupuneau 
cunoaşterea limbii oficiale de către 
toţi cetăţenii Republicii Moldova. 

Situarea constituţională, în 
1989, a limbii române ca limbă ofi- 
cială, ca şi reglementările adiacente 
referitoare la „funcţionarea limbilor 
vorbite pe teritoriul republicii” au 
reprezentat sorgintea şi punctul de 
sprijin ale unui promiţător proces de 
reabilitare a limbii române în raportu- 
rile ei cu celelalte limbi, şi, implicit, de 
reconsiderare a importanţei în struc- 
tura statală a celor care o vorbesc. 

Desfăşurarea acestui proces, 
care se bizuia pe aplicarea preve- 
derilor legislative, a fost perturbat de 
modificarea — în 1994 — a articolului 
13 din constituţie prin reintroducerea 
sintagmei limba moldovenească în 
locul celei de limba română („Limba 
de stat (oficială) a R.M. este limba 
moldovenească”)'%. 

Această aparent nesemnifi- 
cativă modificare şi-a revelat, prin 
consecinţele pe care le-a antrenat, 
caracterul subversiv şi manipula- 
toriu, demonstrând importanţa pe 
care o poate avea un simbol atât 
din perspectiva practicii sociale, cât 
şi sub aspectul teoretic al înțelegerii 
bilingvismului. 

5. Efectele negative antrenate 
de reintroducerea sintagmei limba 
moldovenească erau previzibile 
dată fiind istoria mai îndepărtată a 
conceptului, dar şi polemica acerbă, 
cu mare încărcătură politică, în jurul 
semnificației sale. 

Discuţii aprinse, în care au fost 
invocate argumente diverse, mai mult 
sau mai puţin ştiinţifice şi inocente, au 
vizat în special raportul dintre idiomul 
local utilizat în Republica Moldova şi 
limba română, aspect asupra căruia — 
cum am precizat de la început — nu 
mă opresc, deoarece e o problemă 
pe care o consider, din punct de ve- 
dere ştiinţific, definitiv (şi de la bun 
început) rezolvată în sensul „una şi 
aceeaşi limbă”. 

Dacă ştiinţific în această pro- 
blemă nu mai e nimic de adăugat, 
din perspectiva virtualităţilor ideologic 
manipulatorii, nu este inutilă o suc- 
cintă retrospectivă istorică şi o mai 
aprofundată analiză sociolingvistică. 

In utilizarea curentă, determina- 
tivul moldovenesc este spontan aso- 
ciat cu numele topic Moldova („care 
ţine de..., se referă la Moldova”). 
Dezvoltările (şi interpretările) seman- 
tice sunt condiţionate contextual, dar 
şi prin sensul atribuit termenilor cu 
care adjectivul în cauză este asociat. 

Ca urmare a avatarelor istoriei, 
chiar toponimicul de la care e derivat 
adjectivul se constituie în sursă de 
ambiguitate: substantivul Moldova, 
care denumea generic regiunea de 
la est de Carpaţi locuită de români şi 
în care comunicarea era asigurată de 
limba română, devine „polisemantică” 
după 1812: continuă să fie folosită ca 
„ară”, „principat de sine stătător”, apoi 
„parte/provincie a României”, dar de- 
semnează frecvent şi teritoriul înglobat 
în Imperiului rus (denumit adeseori şi 
Basarabia), iar, în organizarea statală 
sovietică — deci după 1918 — o „regiu- 


ne” (mai mult sau mai puţin) autonomă 
sau o „republică socialistă”. 

In condiţiile unei semantici atât 
de multivalente a bazei derivative 
e firesc ca semnificaţia adjectivului 
derivat să fie, la rândul ei, multiplu 
interpretabilă şi, ca atare, susceptibilă 
de utilizări tendenţioase, mizând pe 
echivoc, în argumentări partizane. 

Ambiguitatea polivalentă a ad- 
jectivului poate fi agravată de asocie- 
rea lui în grupări sintagmatice cu alte 
vocabule, la rândul lor, polisemantice. 
Generatoare de echivoc este, de pil- 
dă, asocierea cu substantivul limbă, 
care, în accepţiile sale principale, e 
compatibil cu semnificaţii acoperind 
diferite entităţi lingvistice: „limbă”, 
„grai/dialect” (diviziune, ipostază 
diatopică a unui sistem lingvistic) 
sau chiar „vorbire”. Identificarea 
limbă=grai explică calificarea ca 
„limbă a vorbirii proprii, a graiului 
regional — variantă dialectală a limbii 
române! — utilizat în spaţiul rural al 
Republicii Moldova. 

Istoria şi utilizarea sintagmei 
limba moldovenească demonstrează 
cu prisosinţă capacitatea manipula- 
toare a acestui tip de grupări. 

Nediferenţierea (sau confuzia) 
semantică „limbă/grai” poate fi rezul- 
tatul spontan al unei conceptualizări 
neclare, insuficient ştiinţifice, sau al 
unor intenţii partizane, politic mani- 
pulatoare, situaţii clar ilustrate de cer- 
cetarea istorică a modului de utilizare 
a sintagmei limba moldovenească”. 

Prima motivaţie — cea „ino- 
centă” — poate explica utilizarea 
sintagmei în comunicarea cotidiană, 
între vorbitori neavizaţi (ştiinţific sau 
politic) sau într-o perioadă în care 
distincţia ştiinţifică ca atare nu era 
încă destul de clară sau destul de larg 
răspândită. In situaţii de acest fel, 
sintagmele limba moldovenească şi 
limba română sunt adeseori folosite — 
paralel şi cu aceeaşi semnificaţie — în 
acelaşi text. 

Exemple concludente se întâl- 
nesc chiar în documente redactate 
pe teritoriul Basarabiei. Fenomenul 
este clar ilustrat, de pildă, de formulări 
ca: „Despre permisiunea artistului 
Teatrului Mare din Bucureşti — cetă- 
tean român Petru Alexandresco de 

a susţine spectacole în limba moldo- 
venească” sau „spectacole în limba 
moldovenească cu o trupă de actori 
moldoveni de la Bucureşti”, utilizate 
spre sfârşitul sec. al XIX-lea (1886- 
1888) în texte cu caracter semioficial 
(e vorba de corespondenţa privind 
aprobarea pe teritoriul Basarabiei a 
unor spectacole de teatru sau circ 
propuse de trupe din Principate), în 
care cele două determinative (mol- 
dovenesc/românesc) sunt utilizate şi 
cu referire la limba spectacolelor şi 
artiştilor din Principate. 

Utilizarea tendenţioasă a sintag- 
mei limba moldovenească, pentru a 
denumi idiomul populaţiei autohtone 
din spaţiul anexat în 1812, e proprie 
perioadei care debutează cu această 
dată şi devine tot mai frecventă în 
timp, fiind inclusă în „instrumentarul” 
justificativ al separării regiunii dintre 
Prut şi Nistru de restul teritoriului de 
limbă română. 

In această perspectivă, ad- 
jectivul moldovenesc se detaşează 
semantic de toponimul Moldova, prin 
dezvoltarea unei denotaţiii care pune 
în relief componenta etnică — popor 
moldovenesc / moldovean (mai rar, 
moldav), limbă / tradiţie / cultură / 
ştiinţă moldovenească, care trimit la 
o bază derivativă Moldova „regiune”, 
dar mai ales „stat”: Republica (Soci- 
alistă) Moldovenească. In această 
configuraţie semantică limba mol- 
dovenească este limba populaţiei 
republicii moldoveneşti, a moldove- 
nilor, care sunt cetăţeni ai Republicii 
Moldova şi vorbesc moldoveneşte. 
Ultima filiaţie interpretativă — care 
confundă etnia şi cetăţenia, aparte- 
nenţa regională şi autoritatea stata- 
lă — explică afirmaţia (convingerea) 
acelor cetăţeni ai Republicii Moldova 
care susţin — adeseori cu spontană 
ingenuitate — că „vorbesc moldove- 
neşte / limba moldovenească” şi nu 
„româneşte / limba română”. 

Opoziția dintre „limba română” 
şi aşa-zisa „limba moldovenească” 
se configurează în acest caz la nive- 
lul superficial al corelaţiei — false, în 
cazul dat — două state, două limbi. 

6. Insistenţa asupra deosebirilor 
dintre limba română şi idiomul („mol- 
dav”) al populaţiei / etniei autohtone 


din Basarabia urmăreşte detaşarea 
lui de trunchiul lingvistic firesc (şti- 
inţific recunoscut şi dovedit) şi răs- 
punde dorinţei politice de legitimare 
a anexiunii din 1812 şi de separare 
a populaţiei din această regiune de 
limba şi poporul României. 

Aşarnarea Împotriva unităţii de 
limbă este de fapt aşarnarea împotri- 
va unităţii de neam" şi are explicaţii 
politice. 

Contestarea identităţii de lim- 
bă are însă, cum arăta E. Coșeriu, 
şi grave consecinţe etnice, căci „A 
promova sub orice formă o limbă 
moldovenească deosebită de româ- 
nă este, din punct de vedere strict 
lingvistic, ori o greşeală naivă, ori o 
fraudă ştiinţifică; din punct de vedere 
istoric şi practic, e o absurditate şi o 
utopie; şi, din punct de vedere politic, 
e o anulare a identităţii etnice şi cultu- 
rale a unui popor şi, deci, un genocid 
etnico-cultural”15. 

Preocuparea de a separa popu- 
laţia şi idiomul de pe cele două maluri 
ale Prutului, de a slăbi legătura dintre 
limba („moldovenească”) vorbită în 
Basarabia şi limba română din „Mol- 
dova românească” s-a concretizat 
de-a lungul anilor la nivel „simbolic” 
prin utilizarea celor două glotonime, 
dar şi prin măsuri şi acţiuni destinate 
să dirijeze idiomul din teritoriile anexa- 
te în sensul unei dezvoltări divergente 
în raport cu matricea originară — limba 
română. 

In etapa de început a existat 
chiar o tentativă oficială de detaşare 
lingvistică şi etnică a populaţiei băşti- 
naşe a Basarabiei de restul Moldovei 
prin slavizarea limbii acestei compo- 
nente etnice, idiom pe care autorită- 
tile o desemnau tot mai constant ca 
„moldovenească”. 

Se prefigura deziderativ crearea 
unui fel de limbă artificială. Realitatea 
proiectului, finalitatea, dar şi incon- 
sistenţa lui reies cu claritate dintr-un 
document de la 1863, o scrisoare 
adresată de o autoritate locală din 
Odesa către ministrul învăţământului, 
unde citim textual: „Sunt de părere că 
va fi greu să împiedicăm populaţia 
românească a Basarabiei să foloseas- 
că limba principatelor vecine” care, 
consideră cu luciditate autorul, „o vor 

dezvolta pe baza elementelor latineşti”, 
situaţie de natură să zădărnicească „re- 
stricţiile guvernământului ce urmăresc... 
scopul înrădăcinării în Basarabia a unui 
dialect apropiat limbii slave”*®. 

Intr-o abordare mai realistă, 
procesul de rusificare” este realizat 
prin măsuri şi reglementări vizând 
alterarea dirijată a limbii române din 
teritoriul recent anexat prin sprijinirea 
influenţei ruseşti spontane care se 
manifesta, inevitabil, în această fază 
a bilingvismului instituţionalizat, când 
limba română se mai preda în şcoli 
(„nu-i putem constrânge pe învăţători 
să predea o limbă care în curând va 
deveni moartă în Moldova şi Valahia” 
(loc. cit.). 

Măsuri şi reglementări oficiale — 
interdicții, recomandări — favorizând, 
direct sau indirect, limba dominantă —, 
jalonează evoluţia întregului procest*. 

Proiectul de creare prin slavizare 
forţată a unui idiom artificial, diferit de 
română, dovedindu-se naiv şi nerea- 
list, contrar modului firesc de rezolvare 
a raporturilor dintre limbi, această 
abordare din exterior a atacului asupra 
limbii române a fost înlocuită printr-o 
tentativă de subminare din interior. 

Eforturile ulterioare de a separa 
de limba română idiomul din stânga 
Prutului s-au concentrat asupra vari- 
antei literare, a formelor de exprimare 
cultă, a cărei pondere şi importanţă 
în comunicare creşte odată cu dez- 
voltarea istorică a societăţii. 

In toată această perioadă, 
limba română din teritoriile statului 
român, ca limbă oficială, urmează 
cursul dezvoltării fireşti de moderni- 
zare şi unificare, pe când în stânga 
Prutului evoluţia limbii române se 
desfăşoară în condiţiile bilingvismului 
instituţionalizat şi a presiunilor sepa- 
ratiste, condiţii care, cu intensitate 
variabilă şi în forme diverse, carac- 
terizează întreaga perioadă. Politica 
manipulatoare, mai şovăielnică în 
etapa de început, capătă amploare 
şi se diversifică în timp. 

Intr-o primă etapă, în cursul 
sec. al XIX-lea (după 1812), când în 
comunicarea la nivelul de ansamblu 
al colectivităţilor de limbă română 
predominantă era încă diferenţierea 
regională, varianta literară fiind în 


plin proces de constituire, diferenţele 
dintre limba română utilizată pe cele 
două maluri ale Prutului nu sunt prea 
mari!*, mai ales că nici presiunile po- 
litice exercitate asupra Basarabiei nu 
au încă o orientare prea clară. 

Ulterior, raporturile dintre vorbi- 
rea populară şi varianta cultă evolu- 
ează în condiţii diferite, determinate 
de apartenenţa statală a celor două 
teritorii. 

Conştientizarea importanţei va- 
riantei culte / literare în comunicare, 
dar şi în afirmarea ca „naţiune” sau 
„etnie” (şi, implicit şi indirect, în defi- 
nirea „statului [naţional], beneficiind 
de [un anumit grad de] autonomie”) 
se accentuează după 1918. 

In perioada în care, pe teritoriul 
României, varianta literară a limbii 
române era în faza de consolidare 
şi extindere, politica lingvistică din 
regiunea transnistreană — care din 
1923 aspira la statutul de „republică 
autonomă” (de limba „moldoveneas- 
că”) — se concentra asupra formării 
unei variante literare proprii, a cărei 
principală calitate era să se deose- 
bească de româna literară”. 

In acest scop, s-a încercat — în 
vederea diferenţierii — soluţia ac- 
centuării caracterului regional prin 
cultivarea unor particularităţi strict 
locale, proprii unor judeţe de dincolo 
de Nistru. „Graiul” astfel constituit 
urma să fie extins în restul teritoriului. 

O altă modalitate de a imprima 
o direcţie divergentă evoluţiei aces- 
tei variante a constat în respingerea 
neologismului romanic atât de carac- 
teristic pentru ipostaza modernă a 
limbii române literare. In acest sens 
se recomanda păstrarea cuvintelor 
mai vechi (de diverse origini: slave, 
turceşti, greceşti etc.) şi evitarea 
neologismelor romanice (mai ales 
franceze) la care recurge adeseori 
varianta cultă?! a limbii române. 

Respingerea sursei romanice 
în crearea fondului neologic şi orien- 
tarea către rusă în situaţiile în care 
dezvoltarea istorică impunea realităţi 
şi concepte noi şi, implicit, comple- 
tarea masivă a arsenalului lingvistic 
cu mijloacele necesare asigurării 
comunicării sociale, reprezintă o 
soluţie teoretică ce favorizează pro- 

cesul de rusificare, în măsura în care, 
ca participant principal la procesul 
de comunicare bilingvă, rusa, limbă 
oficială, constituie şi sursa spontană 
şi imediată de îmbogăţire lexicală. 

Dar obstacolul cel mai important 
în calea dezvoltării fireşti a variantei 
literare în condiţiile de comunicare în 
Republica Moldova l-a reprezentat — 
până în 1989 — limitarea functionali- 
tăţii ei, căci o parte foarte importantă 
a comunicării, cea care presupune 
utilizarea obligatorie a limbii oficiale, 
era realizată în rusă”. 

7. Legislaţia lingvistică adopta- 
tă în august 1989 modifică esenţial 
poziţia limbii române ca mijloc de 
comunicare prin statuarea ei ca limbă 
oficială a republicii. 

In această calitate, utilizarea 
limbii populaţiei majoritare se extin- 
de în toate domeniile de activitate, 
ceea ce presupune un instrument 
evoluat, adecvat tuturor situaţiilor de 
comunicare. 

In cadrul legal astfel instituit, de- 
ciziile şi reglementările destinate ori- 
entării pe un nou făgaş a comunicării 
lingvistice în Republica Moldova au 
fost judicios întemeiate ştiinţific şi au 
avut în vedere refacerea prin conso- 
lidare a acelei ipostaze a limbii care, 
deşi grav prejudiciată în perioada 
anterioară, reuşise să capete — după 
1956 — o configuraţie proprie prin 
delimitare deliberată faţă de regiona- 
lismul exagerat şi o anumită reţinere 
în raport cu elementul rusesc”. 

Fundamentale în acest sens 
au fost introducerea grafiei latine şi 
recunoaşterea identităţii dintre idio- 
mul „limba moldovenească” şi limba 
română. 

Inlocuirea caracterelor chirilice 
cu litere latine — acţiune în esenţă 
superficială, cu modeste implicaţii 
directe în organizarea lingvistică? — a 
avut un mare impact prin revelarea 
relaţiei directe cu limba română (şi 
implicit distanţarea faţă de rusă), iar 
recunoaşterea identităţii limbii „mol- 
doveneşti” cu româna (oferind un 
model) i-a deschis largi posibilităţi de 
desăvârşire în procesul de instaurare 
ca „limbă de stat”. 


Ţinând seamă de starea de fapt 
de la care se pornea, procesul astfel 
angajat nu era de la bun început un 
proces simplu nici lingvistic, nici etnic. 
După aproape o jumătate de secol de 
dominare în comunicare a limbii ruse — 
limbă oficială, limbă a nivelurilor de 
conducere, dar şi limbă a organizării 
sociale, a ştiinţei şi tehnicii, şi în mare 
măsură chiar a comunicării cotidiene 
în comunităţile urbane, limba română, 
în ciuda statutului de limbă a populaţiei 
majoritare, fusese social dezavantaja- 
tă în procesul de comunicare. 

Pentru corectarea acestei stări 
de lucruri s-au propus măsuri admi- 
nistrative: condiţionarea atestării în 
administraţie, în justiţie şi în func- 
tiile de conducere prin gradul de 
cunoaştere a limbii române, sporirea 
interesului pentru limba română în 
procesul de învăţământ ş.a.; s-au 
fixat termene de aplicare a reglemen- 
tărilor prevăzute (de pildă, trecerea la 
grafia latină urma să fie încheiată la 
1 ianuarie 1995). In vederea realizării 
celor propuse, s-au elaborat instru- 
mente de lucru, dicţionare, îndreptare 
ortografice, manuale etc.%5. 

Se declanşase „o activitate fer- 
ventă de traducere în viaţă a legislaţiei 
lingvistice”, de punere de acord a 
limbii române cu statutul de „limbă 
oficială”, chiar dacă climatul social 
şi politic nu era totdeauna favorabil 
desfăşurării procesului de repunere în 
drepturi şi reabilitare a limbii române. 

Procesul a fost frânat de decizia 
parlamentară (din vara anului 1994) 
de a reboteza „limba moldovenească” 
limbă oficială a Republicii Moldova, 
decizie care satisface curentul de 
contestare — neştiinţifică?7 — cu ar- 
gumente naiv sau intenţionat false? 
a caracterului românesc al limbii 
populaţiei majoritare, opinie favori- 
zată de schimbările politice la nivelul 
conducerii de stat. 

Modificarea denumirii semnali- 
zează o schimbare a atitudinii oficiale 
încurajând nerespectarea legislaţiei 
lingvistice şi tot felul de măsuri mani- 
pulatoare în defavoarea limbii române: 
este neglijat articolul 7, care impunea 
„cunoaşterea limbii oficiale de către 

toţi funcţionarii de stat în măsura în- 
deplinirii obligațiilor’, se vorbeşte tot 
mai mult limba rusă în instituţii, inclusiv 
în şcoli. S-a înfiinţat „Universitatea 
Slavă”, o nouă instituţie de învăţământ 
superior în limba rusă% etc. 

Altfel de dificultăţi apar în relaţi- 
ile cu autoproclamata regiune „auto- 
nomă” transnistreană, care adoptă o 
politică şi legislaţie lingvistică proprie: 
recunoaşte trei limbi „oficiale” (rusa, 
ucraineana şi „limba moldoveneas- 
că”), iar scrierea în această limbă se 
face cu slove ruseşti; la federalizare 
aspiră şi găgăuzii (care reprezintă 
2% din populaţia — de 4 milioane — a 
Republicii Moldova), iar în Găgăuzia 
(unde găgăuzii reprezintă 47%) se 
acceptă ca limbi oficiale găgăuza, 
rusa şi limba moldovenească. 

In general, predarea limbilor ce- 
lorlalte minorităţi se face în rusă, care 
îşi păstrează astfel rolul de (principal) 
mijloc de comunicare interetnică. 

Efectele „relaxării” în raport 
cu legislaţia lingvistică a Republicii 
Moldova sunt înfăţişate în numeroase 
studii şi articole. 

Impotriva acestor obstacole 
limba română din Republica Moldova 
se află pe drumul cel bun: o dovedesc 
progresele în desăvârşirea variantei 
literare, pe care le constatăm în mo- 
dul de exprimare a intelectualilor din 
Basarabia, în prezentarea numeroa- 
selor publicaţii periodice, în textele 
ştiinţifice sau literare“, în emisiunile 
televizate. Toate acestea nu pot ră- 
mâne fără ecou în ansamblul comuni- 
cării sociale. Numărul cunoscătorilor 
de limba română sporeşte fie şi prin 
simplul fapt că a apărut o motivaţie 
deloc neglijabilă de a cunoaşte (şi 
folosi) limba română. E firesc ca în 
noul cadru creat după 1989 numeroşi 
cunoscători pasivi ai limbii române 
(categorie inevitabil numeroasă în 
situaţiile de bilingvism, spontan sau 
instituţionalizat*) să devină cunos- 
cători activi, sporind astfel, în mod 
firesc, ocaziile de utilizare a limbii 
române în comunicarea interetnică. 

Progresul trebuie evaluat în 
raport cu creşterea numărului vor- 
bitorilor de limba română şi nu în 


perspectiva micşorării numărului 
cunoscătorilor limbii ruse. 

Nu trebuie uitat că schimbările în 
limbă sunt foarte lente, că deprinderile 
comunicaţionale se modifică şi ele 
în timp şi implică schimbări statornic 
înrădăcinate de tradiţie şi mentalitate, 
schimbări în care legislaţia şi politica 
lingvistică intervin numai ca factori 
favorizanţi sau defavorizanţi. Dovadă 
chiar limba română, care, după 150 
de ani de utilizare îngrădită şi evolu- 
ţie distorsionant dirijată, regăsindu-şi 
făgaşul firesc, a reuşit într-un deceniu 
să depăşească handicapul principal 
prin consolidarea unei variante lite- 
rare esenţiale în exercitarea funcţiei 
de limbă de stat. Ceea ce dovedeşte 
vitalitatea limbii şi, nu în ultimul rând, 
judicioasa şi perseverenta activitate 
a specialiştilor şi a intelectualităţii de 
limba română din Republica Moldova. 


NOTE 


t Raporturile dintre limba română şi 
„limba (romanică) din Republica Moldova 
(„limba moldovenească”) au constituit 
obiectul unor conferinţe ştiinţifice şi sesi- 
uni academice, vezi, de pildă, Academia 
Română, Limba română şi varietățile ei 
locale, 1995, Bucureşti; Editura Acade- 
miei Române şi Universitatea de Stat din 
Moldova, Universitatea „Al.loan Cuza”, 
Probleme actuale de lingvistică română, 
2000, Chişinău; U.S.M. (în continuare 
LRVL şi PALR). 

2 Statisticile oficiale fac distincţie 
între etnicii care se declară „români” şi cei 
care se consideră „moldoveni”. 

3 Studierea bilingvismului, abor- 
dată la început mai ales din perspectiva 
efectelor pe care contactul dintre limbi 
îl are asupra evoluţiei lor, a revelat 
complexitatea condiţiilor şi diversitatea 
factorilor implicaţi de realizarea acestei 
modalităţi de comunicare (cf. pentru o 
prezentare de ansamblu, A.Martinet, 
Éléments de linguistique générale, 1963, 
Paris; Armand Colin, p.150 şi urm.) în 
care se realizează această modalitate 
de comunicare; o cuprinzătoare sinteză 
bibliografică a problemei oferă M.Sala în 
Limbi în contact, 1997, Bucureşti, Editura 
Enciclopedică, p.30 şi urm.). 

+ În numeroasele discuţii referitoa- 

re la raporturile lingvistice existente pe 
teritoriul Republicii Moldova s-a vorbit 
de „bilingvism socialist” (cf. Gh.Cojocaru, 
Colapsul U.R.S.S. şi dilema relațiilor ro- 
mâno-române, 2001, Bucureşti, Omega, 
p.3), de „bilingvism armonios”, de „biling- 
vism naţional-rus” şi „ruso-naţiona!”. 

5 Pentru scurt timp (1818-1828) prin 
Regulamentul organizării administrative a 
Basarabiei [cf. Silviu Berejan, Varietatea 
moldovenească a vorbirii orale româneşti 
şi limba scrisă (corelaţia românesc-mol- 
dovenesc, cu referire la realităţile glotice), 
în LRVL, p.38] se acordă calitatea de 
limbă oficială şi „limbii moldoveneşti”. 

€ Limba română este tolerată în 
şcoli până la mijlocul sec. al XIX-lea, după 
1867 limba română nu se mai predă în 
şcoli (cf. I.Nistor, Istoria Basarabiei, Edi- 
tie şi studiu bio-bibliografic de St. Neagoe, 
1991, Bucureşti, Humanitas). 

7 Cf. Irina Livezeanu, Pentru mine 
farmecul Chişinăului constă tocmai în 
multiculturalismul lui, în „Contrafort”, 
2002, nr. 4-5, 14/2. 

8 Cf. V.Guţu Romalo (1994), Rapor- 
turile dintre limba literară şi graiurile limbii 
române, în LRVL, p.50. 

° Cf. G.[epelea, Raţiunile politice 
ale unei „teorii lingvistice”, în LRVL, p.32. 

1 Luările de atitudine şi consecin- 
tele acestei decizii sunt pe larg analizate 
de A.Ciobanu (Situaţia lingvistică în Re- 
publica Moldova la cel de al optulea an 
de funcţionare a legilor despre limbi, în 
PALR, p.10 şi urm.). 

n Cf. Eug. Beltechi, Limbă literară şi 
literatură dialectală, în LRVL, p.92 şi urm. 

12 Vezi în acest sens, L.Colesnic, 
Glotonimul românesc-moldovenesc în 
paginile materialelor arhivistice din Basa- 
rabia (1812-1918), în PALR, p.45 şi urm. 

13 Apud L. Colesnic, art. cit., p.49. 

14 N. Mătcaş, Unitate de limbă — 
unitate de neam, în LRVL, p.123 şi urm. 

15 Identitatea limbii şi poporului ro- 
mân, în „Limba Română”, Revistă de ști- 
inţă şi cultură, Chişinău, 2002, nr.10, p.3. 

16 Cf. L.Colesnic, art.cit., p.47. 

17 Intenţia este clar exprimată încă 
spre sfârşitul sec. al XIX-lea, cum reiese 
de pildă dintr-un document din 1873: 
„trebuie prin mijlocul şcolilor să ne gră- 
bim a face ca măcar jumătate din ţăranii 
moldoveni să devie ruşi. Spre această 
ţintă tinde tocmai sistemul de învăţământ 


public adoptat acum de ocârmuire” (apud. 
I.Nistor, op.cit., p.257). 

t8 Vezi, de pildă , VI. Pohilă, Limba 
română din R. Moldova între primejdii şi 
speranțe, în „Limba Română”, Revistă de 
ştiinţă şi cultură, Chişinău, 2003, nr.1, p.15: 
„Liste cu asemenea lexeme şi ortograme 
(interzise) erau transmise... la edituri, în 
redacţii de ziare şi reviste, la Radio şi TV, 
la teatre, în sălile de spectacole etc.”. 

19 V.Guţu Romalo, art. cit., p.50. 

2 Procesul de „făurire” a limbii culte 
„moldoveneşti” cunoaşte şi un scurt in- 
terludiu (1933-1938) în care — din motive 
propagandistice — s-a scris cu caractere 
latine şi utilizându-se o limbă mai apropi- 
ată de varianta cultivată a limbii române a 
statului român; încercarea a fost curând 
abandonată (G.Ţepelea, art. cit., p.32). 

21 Cf. V.Guţu Romalo, „Neologis- 
mul” în limba română, în Comunicările 
„Hyperion”, 1944, Bucureşti, p.133 şi urm. 

22 „Din 1945 până în vara anului 1989 
limba română nu a fost considerată ca limbă 
oficială în ex-R.S.S.M. Locul ei îl ocupase 
limba rusă” (A.Ciobanu, art. cit., p.9). 

23 S. Berejan, Limba română în Re- 
publica Moldova: conditii de funcţionare, 
în PALR, p.34 şi urm. 

2 Gr.Brâncuş, Vitalitatea limbii 
române, în LRVL, p.58. 

25 S-au publicat manuale, dicţionare 
şi numeroase lucrări destinate cultivării 
exprimării, sprijinirii procesului de extinde- 
re a variantei culte, între care excelentul 
Dicţionar de dificultăţi (2000, Ed. Arc — Ed. 
Museum) al lui Andrei Crijanovschi. 

2 A.Ciobanu, art. cit., p.10. 

27 Motivarea deciziei este că „legea 
fundamentală trebuie să reflecte voința 
politică a maselor şi nu adevărurile ştiin- 
țifice” (A.Ciobanu, art. cit.). 

2 Vezi Gh.Mihăilă, Implicatiile 
cultural-istorice ale dihotomiei „român- 
moldovenesc”, în LRVL, p.63-82. 

22 A.Ciobanu, art. cit., p.23. 

3 Idem, p.28. 

31 VI. Pohilă, Limba română din 
R. Moldova între primejdii şi speranţe, în 
„Limba Română”, Revistă de ştiinţă şi 
cultură, Chişinău, 2003, nr.1, p.13. 

32 Vezi, de pildă: „Limba Română”, 
„Mesager”, „Contrafort”, pentru a nu men- 
ţiona decât câteva titluri. 

33 Cf. VI. Pohilă, art. cit., p.13: „circa 
10-15% din rusolingvii de la noi ar cunoaş- 
te într-o anumită măsură limba română”. 

Gheorghe CHIVU 


LIMBA OFICIALĂ DIN 
REPUBLICA MOLDOVA 
ŞI UNITATEA CULTURII 

ROMANEŞITI 


Unitatea unei culturi este dată, 
în mod esenţial, de unitatea formei 
de expresie a acesteia. 

Intelectualii români, convinşi 
de acest adevăr, au acţionat în mod 
constant, în epoca modernă, nu doar 
pentru înnoirea şi perfecţionarea 
limbii noastre literare, ci şi pentru 
constituirea unor norme unice cu 
caracter supradialectal. 

Rodul acestei acţiuni a devenit 
vizibil, pentru prima dată, în cursul 
secolului al XIX-lea, când, încă 
înainte de constituirea primului stat 
românesc unitar, a fost depăşită 
pentru totdeauna condiţia regională a 
culturii noastre laice!. Aceeaşi acţiune 
a făcut ca, la scurt timp după Marea 
Unire, să fie eliminate rapid puţinele 
elemente neromâneşti pătrunse în 
vorbirea intelectualilor transilvăneni?. 

Fiind plasată, prin voinţa politică 
a marilor puteri europene, în afara 
graniţelor estice ale statului român, 
românitatea basarabeană a fost 
supusă timp îndelungat nu acţiunii 
normalizante şi unificatoare a limbii 
române literare, ci aceleia destabi- 
lizatoare şi centrifuge a limbii ruse, 
devenită limbă oficială în administra- 
ţia, cultura şi ştiinţa tuturor statelor 
grupate în fosta Uniune Sovietică. 

Spre deosebire de vorbirea 
oamenilor simpli, pentru care Prutul 
nu a constituit nicicând o graniţă 
lingvistică’, scrisul şi apoi rostirea 
literară din Republica Moldova au 
fost în mod programatic influențate 
de limba oficială a noului imperiu 
rusesc. Incepând cu grafia (slovele 
ruseşti au indus treptat unele rostiri 
neromâneşti*), continuând cu voca- 
bularul (în special în componenta 
sa neologică) şi extinzându-se apoi 
asupra sintaxei şi a topicii, influenţa 


rusească era menită nu atât să cre- 
eze, cum s-a afirmat adesea, o nouă 
limbă romanică est-europeană, cât 
să condamne la dispariţie varianta 
intelectuală a limbii române în uz din 
Basarabia. 

Aşa-zisa „limbă moldoveneas- 
că”, „limbă de stat” în Republica 
Sovietică Socialistă Moldovenească 
şi, continuare semnificativă, în Re- 
publica Moldova, trebuia astfel să 
limiteze şi apoi să anuleze funcţiile 
culturale ale românei. In acelaşi timp, 
prin opoziţia declarată faţă de limba 
literară din România, „limbă moldove- 
nească” avea menirea de a asigura 
influenţa instituţionalizată a limbii 
ruseşti şi apoi generalizarea acesteia 
ca unic instrument de promovare a 
culturii. Consecinţă aproape firească, 
românii „moldoveni”, forţaţi, printr-o 
intensă propagandă, să constate 
caracterul „ţărănesc”, „necivilizat” al 
limbii lor materne, au fost constrânşi 
să accepte chiar pentru conversaţia 
zilnică dacă nu integral limba rusă, 
cel puţin influenţe semnificative ale 
acesteia. Deznaţionalizarea a deve- 
nit astfel din politică de stat opţiune 
culturală individuală. lar accentuarea 
diferenţelor dintre uzul lingvistic basa- 
rabean şi limba română literară a dus 
la erodarea sentimentului naţional şi 
la diminuarea conştiinţei apartenenţei 
la românitate€. 

Renaşterea conştiinţei naţiona- 
le a românilor basarabeni a început 
de aceea, la sfârşitul anilor '80 ai 
secolului trecut, cu revendicări pri- 
vitoare la forma şi la statutul limbii 
materne”. Exact ca în mişcarea ce a 
iniţiat cultura românească modernă, 
alfabetul latin a fost primul revendi- 
cat. El dovedea acum nu latinitatea 
limbii, ci românitatea ei. La fel cum 
dovedeau, în ciuda unei îndelungate 
izolări, structura morfologică şi fondul 
principal lexical al aşa-zisei „limbi 
moldoveneşti”. 

Contactele tot mai intense cu 
Ţara, circulaţia informaţiei culturale 
româneşti peste Prut, dar mai ales ac- 
ţiunea remarcabilă a unor intelectuali 
basarabeni, a unor publicaţii şi insti- 
tuţii de cultură? au transformat rapid 
o exprimare ce turna nu o dată formă 
românească în tipare ruseşti, într-o 
autentică limbă literară românească. 

Limba română literară standard 
s-a impus astfel în mai puţin de un de- 
ceniu în Republica Moldova. Lucrările 
normative tipărite recent de lingviştii 
din Chişinău (Dicţionarul explicativ 
uzual şi Dicţionarul ortografic, am- 
bele ale limbii române") consfinţesc 
această impunere, iar publicaţii de 
largă circulaţie, redactate de autori 
din stânga Prutului, au acum aceeaşi 
formă cu cele scrise în România. 

Afirmația abia formulată pare 
a fi contrazisă totuşi de persistenţa 
unor fapte neromâneşti în uzul literar 
basarabean“. 

Ordinea cuvintelor în unele in- 
terventii radiofonice sau televizate nu 
este totdeauna românească, în for- 
mulări precum Unde tu te duci? sau 
De unde tu vii? putând fi recunoscut 
uşor modelul rusesc. Din interviurile 
unor intelectuali, transmise, cum se 
mai spune uneori, pe televizor, sau 
chiar din textele pe care le publică 
aceştia aflăm, spre exemplu, că de 
nimeni n-au fost impuşi să studieze 
limba rusă. Prin calchierea construc- 
ţiilor ruseşti se explică şi formulări de 
tipul se discută la tema tratatului de 
bază sau comunică cu oamenii cu 
care i s-a încredinţat să conduci, iar 
„bilingvismul armonios”, în fapt biling- 
vism unilateral, impus doar „moldove- 
nilor”, explică pe deplin şi utilizarea 
unor termeni sau sintagme precum 
amplitudă (în loc de amplitudine), 
benzin (în loc de benzină), canistru 
(în loc de canistră), culinărie (în loc 
de artă culinară), cultivatie (în loc de 
cultivare), period (în loc de perioadă), 
product (în loc de produs), carnet de 
muncă (în loc de carte de muncă), 
foaie de boală (în loc de certificat me- 
dical), telefon paralel (în loc de telefon 
cu derivație) sau termen de încercare 
(în loc de perioadă de probă). 

Fapte de tipul celor citate sunt 
tot mai rar înregistrate în vorbirea 
intelectualilor români din Republica 
Moldova. lar vocabularul literar 
de cultură generală continuă să se 
resimtă de influenţa limbii ruse în 
componenta sa neologică doar pen- 
tru că „bilingvismul naţional-rus” şi 
„rus-naţiona!” oferă vorbitorului obiş- 
nuit, de multă vreme şi pe multe căi, 
termenii de circulaţie internaţională 
în primul rând în variantă ruseas- 


că. Şi pentru că, desigur, cartea, 
publicaţiile, radioul şi televiziunea 
românească, fiind greu accesibile, nu 
reuşesc să se constituie, din motive 
evident nonculturale, într-un autentic 
pol de echilibru. 

In ciuda unei remarcabile evolu- 
tii pozitive, reintegrarea intelectualilor 
basarabeni în spaţiul cultural româ- 
nesc nu este însă deplină. Formulând 
această afirmaţie, nu avem desigur 
în vedere circulaţia deloc satisfăcă- 
toare a cărţii şi presei basarabene în 
Ţară (au dispărut chiar şi emisiunile 
postului de televiziune din Chişinău), 
respectiv aceea, la fel de nesemni- 
ficativă, a publicaţiilor româneşti în 
Republica Moldova‘. Nu ne referim 
nici la aplicarea unor judecăţi de 
valoare şi la construirea unor ierarhii 
distincte pentru cele două componen- 
te ale culturii româneşti, deşi, dacă în 
trecut a existat o singură literatură şi o 
singură ştiinţă românească, este greu 
de înţeles de ce continuăm să facem 
distincţie între basarabean şi româ- 
nesc în aceste domenii. (Bibliografia 
românească de lingvistică, publicată 
anual de revista bucureşteană „Limba 
Română”, nu include, spre exemplu, 
nici un titlu publicat dincolo de graniţa 
estică a României, deşi lingviştii din 
Chişinău au în mod explicit ca preo- 
cupare curentă studierea şi normarea 
limbii române.) 

Afirmând că reintegrarea scrisu- 
lui basarabean în cultura românească 
nu este încă deplină, atragem însă 
atenţia asupra faptului că, în Repu- 
blica Moldova, româna literară nu şi-a 
recâştigat integral funcţiile culturale, 
transferate de timp îndelungat, în 
mod abuziv, limbii ruse. Concurența 
(reyoficializată a acestui idiom, coro- 
borată cu exerciţiul lingvistic al celor 
ce ilustrează în prezent majoritatea 
domeniilor ştiinţei, tehnicii, justiţiei şi 
administraţiei (exerciţiu dobândit în 
timpul studiilor, făcute de regulă sau 
exclusiv în ruseşte, şi întărit prin obli- 
gatoriul bilingvism actual), plasează 
încă limba română pe o poziţie de 
inferioritate. 

Actualele vocabulare de speci- 
alitate, create, la Chişinău, sub pre- 
siunea unui timp prea scurt, nu atât 
prin asimilarea celor uzuale în Ţară 
(nici ele perfecte), cât prin traducerea 

sau adaptarea terminologiilor ruseşti, 
respectiv prin inventarea unor termeni 
sau reactualizarea unor regionalisme 
sau a unor cuvinte populare!'ă, cer 
încă o atentă analiză şi o consecven- 
tă normalizare!*. Deşi avem, după 
numai un deceniu, aceeaşi limbă 
literară standard, utilizăm nu o dată 
terminologii de specialitate parţial 
diferite (în cazul fericit în care nu 
folosim, pentru comunicarea tehni- 
co-ştiinţifică şi juridic-administrativă, 
două limbi distincte). 

Conştienţi de faptul că afirmaţii- 
le noastre, bazate pe o documentare 
fatalmente incompletă, pot fi subiecti- 
ve şi apreciind totodată marile eforturi 
depuse de terminologii basarabeni 
(mai atenţi adesea la normarea termi- 
nologică decât specialiştii români), ne 
este greu să acceptăm, într-o variantă 
intelectuală a limbii române, o serie 
de propuneri sau chiar de termeni, 
respectiv de îmbinări de cuvinte cu 
funcţie terminologică incluse în o se- 
rie de publicaţii cu caracter normativ 
apărute la Chişinău2. Avem în vede- 
re, spre exemplu, sintagma termino- 
logii ramurale („~ de ramură”, adică „~ 
de specialitate”), numele unor alimen- 
te precum alcool absolut („~ pur”), vin 
armonios („~ asortat?”), vin corpolent 
(„~ cu corp”, adică având tărie şi bu- 
chet) sau vin gazeificat („~ gazos”), 
câteva nume de meserii precum baci 
„cioban”, ciontolitor („dezosator”), 
dubălar („tăbăcar”), respectiv cupajist 
(„specialist în cupajare”), montajist 
(„specialist în montaje”, alternând cu 
montajor şi cu mult mai frecventul 
montator), mulajist („creator de mu- 
laje”) sau sticluitor („geamgiu”), un 
termen medical precum insomniat 
(„insomniac”), sau unul din domeniul 
economic precum a acţioniza („a 
transforma, adică, o întreprindere de 
stat în societate pe acţiuni”). 

Cum chiar terminologii basara- 
beni, conştienţi că lacunele şi erorile 
din terminologiile de specialitate pot 
„avea un efect dăunător asupra unită- 
ţii şi unificării sistemelor terminologice 
româneşti”, au renunţat între timp la 
varianta rusească a unor neologisme 
internaţionale, precum termin, sau la 
unele invenţii lexicale, precum com- 
putator şi computativa, acceptând ter- 


men, computer şi computeriza, uzuali 
în română, sperăm că armonizarea şi 
apoi unificarea terminologică vor con- 
tinua, astfel ca, nu foarte târziu, şi alte 
creaţii arbitrare, termenii populari şi 
regionali, respectiv variantele lexicale 
de tip rusesc, să iasă din uz. 

Timpul, dar mai ales o mai 
bună colaborare între specialiştii şi 
între instituţiile de profil din România 
şi din Republica Moldova trebuie să 
conducă la găsirea unor soluţii şi a 
unor forme unice şi pentru limbajele 
de specialitate, nu doar pentru limba 
română comună, respectiv pentru 
româna literară standard. Pentru că 
nu se va putea vorbi de o autentică 
unitate culturală în spaţiul românesc 
decât atunci când, alături de literatura 
beletristică şi de presă, vor utiliza 
aceleaşi forme ale românei literare 
moderne administraţia, justiţia, toate 
disciplinele ştiinţifice şi toate dome- 
niile activităţii tehnice, indiferent pe 
care parte a Prutului sunt exercitate. 

Unitatea unei culturi este dată, 
în mod esenţial, de unitatea formei 
sale de expresie. Realizarea acestei 
unităţi impune însă acţiune şi voinţă 
convergente. 


NOTE 


1 S-a integrat în acest proces de 
unificare a normei literare şi teritoriul 
trecut, în 1812, sub ocupaţie ţaristă, până 
spre 1870 limba literară din Basarabia 
evoluând practic în acelaşi fel cu aceea 
utilizată în celelalte provincii româneşti. 
Vezi, pentru aceasta, Eugen Coşeriu, 
Latinitatea orientală, în „Limba Română” 
(Chişinău), IV, 1994, nr. 3 (15), p. 19-20. 

2 Evoluţia limbii române literare din 
Republica Moldova după 1990 prezintă 
analogii cu situaţia constatată, după 
1918, în provinciile româneşti ce nu 
aparținuseră politic României (vezi Mioara 
Avram, Consideraţii asupra situaţiei limbii 
române în Republica Moldova, în „Limba 
Română”, XLI, 1992, nr. 5, p. 254-256, 
257). Analogia a devenit evidentă şi 
pentru intelectualii basarabeni, de vreme 
ce redactorii revistei „Limba Română” din 
Chişinău au retipărit, în 1994, un text din 
1934, în care Octav Şuluţiu pleda pentru 
eliminarea elementelor neromâneşti din 
uzul literar al transilvănenilor (Octav 


Unitatea limbii române 


131 


Şuluţiu, Limba românească în Ardeal, în 
„Limba Română” (Chişinău), IV, 1994, nr. 
2 (14), p. 21-27). 

3 A se vedea, dintre studiile recente 
consacrate subiectului, Eugen Coșeriu, 
art. cit., p. 17-19 ; N. Saramandu, Graiu- 
rile moldoveneşti în cadrul limbii române, 
în Limba română şi varietățile ei locale, 
Bucureşti, 1995, p. 119-122 ; Vasile Pavel, 
Graiul românilor basarabeni, expresie a 
teritoriului de limba română, în vol. cit., 
p. 86-89. 

+ Sunt bine cunoscute dintre aces- 
tea preiotarea, confuzia dintre diftongii ea 
şi ia şi unele palatalizări. Au fost semnalate 
însă şi schimbări ale pronunţiei unor nume 
proprii, deopotrivă toponime şi antroponi- 
me (vezi, spre exemplu, Anatol leremia, 
Ocrotirea limbii române — prioritate naţio- 
nală, în „Mult e dulce şi frumoasă...”, Chi- 
şinău, 2001, p. 15-16), cea mai interesantă 
fiind „migrarea” dinspre română spre rusă 
a numelui propriu Căpcân, devenit, prin 
intermediul grafiei ruseşti, Kâpkin. 

5 Termenii ruseşti au pătruns, atât 
prin contactul direct dintre populaţii, cât 
şi prin şcoală, chiar în vorbirea oamenilor 
simpli, după cum dovedesc Dicţionarul 
dialectal, publicat sub coordonarea lui Ru- 
bin Udler (5 volume, tipărite la Chişinău, 
în 1985-1986), şi recenta culegere de tex- 
te dialectale intitulată Graiuri româneşti 
din Basarabia, Transnistria, nordul Buco- 
vinei şi nordul Maramureşului, întocmită 
de Maria Marin, lulia Mărgărit, Victorela 
Neagoe şi Vasile Pavel (Bucureşti, 2000). 

5 Despre sentimentul unora dintre 
românii din Basarabia că vorbesc o altă 
limbă decât româna şi implicit despre con- 
vingerea lor că aparţin, prin aceasta, unui 
alt popor, vezi, între alţii, Silviu Berejan, 
Aspecte ale studierii limbii române în 
Republica Moldova, în „Limba Română” 
(Chişinău), IV, 1994, nr. 3 (15), p. 30. 

7 Lupta pentru limba română, simi- 
lară din multe puncte de vedere aceleia 
duse de intelectualii români în a doua 
jumătate a secolului al XIX-lea, poate fi 
urmărită în detaliu în volumul publicat, în 
1990, de lon Dumeniuk şi Nicolae Măt- 
caş (Coloana infinită a graiului matern), 
respectiv în acela alcătuit de lon Eţcu şi 
Tamara Răileanu (Situaţia sociolingvistică 
din R.S.S.M. reflectată în presa periodică 
(1987-1989)), a cărui primă parte a fost 
editată în 1999. 


8 Vezi şi Grigore Brâncuş, Vitali- 
tatea limbii române, în Limba română 
şi varietățile ei locale, p. 56, 60. Eugen 
Cogeriu, pledând pentru identitatea limbii 
române vorbite în Republica Moldova cu 
cea din România, afirma că rusificarea în 
cadrul celei dintâi s-a produs doar la nivel 
individual (Eugen Coşeriu, Latinitatea 
orientală, p. 17). 

Pentru această acţiune, a se ve- 
dea, în afara volumelor citate în nota 8, 
şi articolele semnate de Mioara Avram 
(Consideraţii asupra situaţiei limbii româ- 
ne în Republica Moldova, p. 249-260) şi 
Silviu Berejan (Aspecte ale studierii limbii 
române în Republica Moldova, p. 29-38). 

10 Cele două lucrări, tipărite la 
Chişinău, în anii 1999 şi 2000, urmează 
unei serii bogate de lucrări normative de 
mai mică întindere. Pentru acestea, vezi 
Silviu Berejan, art. cit., şi Marina Rădu- 
lescu, Lucrări de ortografie publicate în 
Republica Moldova, în „Limba Română”, 
XLI, 1992, nr. 5, p. 287-291. 

1 Exemplele sunt extrase în primul 
rând din rubrica de cultivare a limbii găzdu- 
ită de peste un deceniu în paginile revistei 
„Limba Română” din Chişinău. Am folosit 
însă şi alte lucrări consacrate limbii literare 
actuale din Republica Moldova, precum 
cele citate în bibliografie sub numerele 
12 şi 13. 

12 Vezi şi Mioara Avram, art. cit., 
p. 257-259; Albina Dumbrăveanu, Ter- 
minologia onomastică şi unele probleme 
de cultivare a limbii, în Mult e dulce şi 
frumoasă..., p. 57-63. 

13 Dovadă faptul că ele nu mai apar 
în Dicţionarul explicativ uzual al limbii 
române (Chişinău, 1999) şi sunt incluse, 
uneori, în Dicţionarul ortografic românesc 
(Chişinău, 2000) numai pentru a norma o 
formă încă utilizată, chiar dacă aceasta 
a devenit populară sau este considerată 
învechită. 

14 Această reformulare a „bilingvis- 
mului armonios” aduce în prim-plan limba 
rusă, acesteia alăturându-i-se nu limba 
română (fie ea numită şi „moldoveneas- 
că”), ci limba fiecărei naţionalităţi din 
Republica Moldova. Pentru poziţia oficială 
a limbii române dincolo de Prut, vezi pe 
larg Anatol Ciobanu, Politici lingvistice, 
p. 52-61. 

15 Ca şi cartea trimisă de editurile 

română în Republica Moldova are o 
prezenţă nesemnificativă în librării. S-a 
constatat că fiecărui vorbitor nativ al limbii 
române îi revin, dincolo de Prut, 2,07 cărti 
tipărite în limba sa maternă, în vreme ce 
pentru un rus sunt imprimate 24,2 titluri, 
în ciuda ponderii total diferite a celor două 
naţionalităţi. Vezi pentru această statistică 
Teodor Cotelnic, Adoptarea legislaţiei 
lingvistice şi revenirea la grafia latină: 
efecte şi perspective, în Mult e dulce şi 
frumoasă..., p. 47. 

15 Din ce în ce mai numeroşi autori 
pledează, în România şi în Republica 
Moldova, pentru o autentică integrare 
culturală. A se vedea, însă, lon Ciocanu, 
Literatura română din Republica Moldova, 
în „Limba Română” (Chişinău), VII, 1997, 
nr. 5 (35). 

17 Vezi Anatol Ciobanu, art. cit. 

18 Apelul la termeni populari sau 
arhaici, respectiv la creaţii lexicale după 
model rusesc, pare justificat de absenţa 
unor cuvinte corespunzătoare în termino- 
logiile de specialitate utilizate în România. 
S-a observat însă mai puţin că, prin 
respectarea fidelă a modelului lexico- 
grafic rusesc, în dicţionarul ce cuprinde 
Denumiri de profesii şi ocupații (Chişinău, 
2000), alcătuit pentru a facilita completa- 
rea în limba română a „carnetelor (adică 
a cărţilor) de muncă” au fost inventariaţi, 
spre exemplu, nu mai puţin de 4.556 de 
termeni, prea mulţi, desigur, comparativ 
cu numărul real al profesiilor. 

1% Terminologii basarabeni şi-au 
propus, în mod explicit, ca obiective uni- 
ficarea şi normalizarea terminologiilor în 
limba română (a se vedea pentru aceasta 
Albina Dumbrăveanu, Cuvânt înainte, în 
Mult e dulce şi frumoasă..., p. 4). Sem- 
nificative sunt, în acest sens, şi materi- 
alele prezentate în cadrul unor reuniuni 
ştiinţifice precum Terminologie şi limbaje 
specializate (ediţia a Il-a, Chişinău, 12 
noiembrie 1999). 

20 Pentru câteva dintre aceste 
publicaţii a se vedea bibliografia de la 
sfârşit. 

21 Alina Dumbrăveanu, Traducerea 
şi funcţionalitatea terminologiei ştiinţifice 
naţionale, în Mult e dulce şi frumoasă..., 
p. 32-33. 

Const. C. THEODORESCU 


UN STAT, O ISTORIE ŞI O LIMBĂ 
„MOLDOVENEASCA” IN BASARABIA? 


Partea |. Punctul de vedere lingvistic 


În favoarea unui stat de sine stătător, clădit în vechea provincie româneas- 
că cunoscută sub numele de Basarabia, stat care să fie distinct de România şi 
care să aibă legături istorice apropiate mai degrabă cu Rusia decât cu provinciile 
istorice româneşti, se invocă, între altele, argumentul lingvistic, susţinându-se 
că există o limbă „moldovenească”. 

Ea ar avea caractere particulare care ar impune-o, sub acest nume, în 
peisajul limbilor neolatine, ca unitate independentă, alături de celelalte limbi 
de acest fel, dintotdeauna recunoscute de romanişti. 

O primă observaţie: limba „moldovenească se defineşte ca limbă cu ace- 
laşi termen ca şi limba română, termen provenit din latinescul lingua, devenit 
limbă prin transformări specifice legilor de formare a limbii române, probabil în 
cursul secolului al VIII-lea după Hristos. Adjectivul „moldovenească” conţine 
numele unei provincii româneşti (Moldova — nume de origine germanică, pro- 
babil) şi sufixul derivat din -iscus, moştenire din limba strămoşilor geto-daci 
şi cu o răspândire considerabilă, astăzi, pe întreaga arie locuită cândva de 
aceştia şi acum de români. 

Pentru a avea o informaţie exactă şi obiectivă privitoare la acest subiect, 
să facem apel la unul dintre cei mai mari lingvişti romanişti ai ultimului secol, 
savantul italian Carlo Tagliavini şi cu deosebire la opera sa de căpătâi, Le ori- 
gini delle lingue neolatine, tradusă şi în româneşte (Originile limbilor neolatine, 
Bucureşti, Editura Ştiinţifică şi Enciclopedică, 1977). 

Lingvist şi filolog, profesor universitar la Bologna şi Padova, Carlo Tagli- 
avini a studiat limba română şi o cunoştea la perfecţie. Lucrarea citată este 
prețioasă, în primul rând, pentru informaţia şi bibliografia vastă şi actuală. 

Printre alte referiri la limba română, se citează, cu deosebire, $ 60 (pag. 
253) intitulat „Diferitele superstraturi ale românei”, în care sunt temeinic evaluate 
influenţele slave, cele care ar putea fi cu precădere răspunzătoare de existenţa 
unei limbi „moldoveneşti” la hotarul estic al României. Acestea există, sunt 
puternice, străbat vocabularul, sintaxa, toponimia, mai puţin însă morfologia 
limbii vorbite în întreaga Românie. Nu se întrevede aici vreun element care să 
îndreptăţească pretenţiile de unitate independentă a vreunei limbi moldoveneşti. 

În ceea ce priveşte clasificarea limbilor neolatine — aspect teoretic deosebit 
de spinos — Carlo Tagliavini spune la pag. 283 a lucrării citate: „Fără a avea 
pretenţia de a propune o nouă clasificare a limbilor romanice, ţinând cont de 
repartiţia geografică, de substrat şi de multe alte criterii, putem să împărţim 
varietățile neolatine în felul următor (v. mai jos Tabelul 1, cf. op.cit., p. 283). 

La pag. 285-286, Carlo Tagliavini afirmă: 

„Româna se împarte în patru dialecte principale: 

1. Dacoromâna, vorbită pe teritoriul României de astăzi, în Basarabia şi 
într-o parte din Bucovina, aparţinând în timpul şi după cel de-al doilea război 
mondial U.R.S.S.-ului, ca şi într-o parte din Banatul care aparţine Iugoslaviei, 

în câteva sate din Bulgaria şi din Ungaria, lângă graniţa românească. Ea se 
împarte în mai multe varietăţi dialectale, nu prea diferenţiate între ele, pe malul 
stâng al Dunării (Moldova, Valahia, Transilvania, Banat, Bucovina, Basarabia) 
şi doar în mică parte pe malul drept (Dobrogea şi o mică parte a Banatului 
lugoslav) [...] 

2. Macedoromâna sau aromâna [...] 

3. Meglenoromâna sau meglenita[...] 

4. Istroromâna [...].” 

Nici vorbă, aşadar, de vreo limbă sau de vreun dialect principal moldove- 
nesc. Graiul moldovenesc este, în opinia lui Tagliavini, o varietate dialectală, 
nu prea diferențiată de celelalte varietăţi vorbite în alte provincii româneşti. 
Varietăţi dialectale există nu numai în Basarabia, ci în întregul spaţiu românesc. 
E foarte bine că asemenea varietăţi există şi ar fi fost foarte trist să nu existe. 
Ele dau culoare, viaţă, personalitate limbii noastre strămoşeşti. 


Tabelul 1. Clasificarea limbilor neolatine propusă de C. Tagliavini. 


a. |Româna Balcano-romanica 

b. |Dalmata 
Italiana Italo-romanica 
Sarda 


Ladina (retoromana) 

c. |Franceza 
Franco-provensala 
Provensala (şi gascona) 
Catalana 

d. |Spaniola Ibero-romanica 
Portugheza 


Galo-romanica 


În prefata la traducerea românească a lucrării lui Tagliavini, binecunoscu- 
tul lingvist român Al. Nicolescu, coordonator al traducerii, scrie (pag. XV): ,... 
este o lucrare densă şi doctă de lingvistică romanică generală, foarte necesară 
unui public larg, în momentul actual al ştiinţei noastre. Ea constituie, alături de 
vasta Comparative Romance Grammar a lui Robert A. Hall Jr (Vol |: External 
History of the Romance Language, New York, 1974) şi de Introduzione alla 
filologia romanza de L. Renzi (Bologna, 1976), unul din ultimele instrumente 
ale romanistului contemporan”. 

Care este, aşadar, opinia avizată a lui C. Tagliavini, savant recunoscut, 
neimplicat în dedesubturile politicii din marginea noastră de lume? 

Reproducem aici, in extenso, pentru valoarea excepţională pe care o au 
pentru studiul nostru, observaţiile autorului prezente la pag. 286-287 din lucra- 
rea citată. Observațiile sunt la nivelul anului 1972, anul apariţiei ediţiei a Vl-a a 
lucrării, ediţie tradusă în 1977 în româneşte: „In Basarabia, care, din secolul al 
XIV-lea până la începutul secolului al XIX-lea, a format partea nord-orientală a 
principatului Moldovei, se vorbesc dialecte dacoromâne de tip moldovenesc, 
întrucât Prutul nu marchează o graniţă lingvistică. 

Prin Pacea de la Bucureşti din 1812, Basarabia a fost anexată Rusiei 
şi a rămas sub imperiul rus până în ianuarie 1918, când, după primul război 
mondial, s-a unit cu România. Dincolo de Nistru, care din 1918 a format graniţa 
dintre România şi Uniunea Sovietică, rămâneau încă zeci de mii de români, 
care, din 1924, au făcut parte din Republica Autonomă Sovietică Socialistă 
Moldovenească cu capitala la Tiraspol, legată de Uniunea Sovietică. 

Din august 1940 (şi apoi o scurtă perioadă în timpul celui de-al doilea 
război mondial) Basarabia a fost despărțită de România şi a început să facă 
parte din această republică (al cărei nume oficial este acum Moldavskaja 
Sovetskaja Socialisticeskaja Respublika). De la circa 600.000 de locuitori câţi 
avea -— fără Basarabia — în 1924 (dintre care numai 30% moldoveni), această 
republică, după includerea ținuturilor basarabene, a ajuns la peste 3.000.000 
de locuitori (dintre care 65% moldoveni). Conform recensământului din 1959, 
numărul celor care vorbesc moldoveneşte ar fi puţin mai mare de două milioane 
două sute de mii de persoane, dintre care 1.887.000 în R.S.S. Moldovenească, 
242.000 în R.S.S. Ucraineană şi 62.000 în R.S.S.F. Rusă. 

Chiar în perioada 1812-1918, în anii cei mai importanţi pentru formarea 
limbii române literare, limba română din Basarabia nu a urmat întru totul evo- 
luţia aceleia din Principatele Dunărene, adică din România de mai târziu. În 
Basarabia s-a continuat să se folosească (mai ales în publicaţiile religioase) 
caracterele chirilice ruseşti, care, în România, fuseseră înlocuite cu alfabetul 
latin, începând cu a doua jumătate a secolului al XIX-lea. Numele limbii era, 
aici, limbă moldovenească şi nu limbă românească. Mişcarea separatistă, cel 
puţin din punct de vedere lingvistic, s-a accentuat o dată cu formarea R.A.S.S. 
Moldoveneşti în 1924, dar teritoriul redus de dincolo de Nistru a făcut ca aceas- 
tă mişcare să fie neînsemnată. Nu acelaşi lucru s-a întâmplat după al doilea 
război mondial. 

Lingvistica sovietică susţine acum că limba moldovenească (adică limba 
vorbită şi scrisă în Republica Sovietică Socialistă Moldovenească) este un idiom 
independent faţă de limba română. 

În Vvedenie v romanskoe jazykoznanie (Moskva, 1954) de M.V. Ser- 
ghievskij — care a rămas multă vreme singurul manual de lingvistică romanică 
folosit în universităţile sovietice — limbile romanice sunt clasificate în 11 grupuri: 
spaniolă, portugheză, catalană, franceză, provensală, retoromană, italiană, 
sardă, română, moldovenească şi dalmată. Vedem deci că în timp ce fran- 
co-provensala nu este considerată unitate autonomă, moldoveneasca este 
recunoscută ca limbă independentă. La pag. 36 citim: „Limba moldovenească 
de pe teritoriul U.R.S.S. reprezintă limba literară şi vorbită a majorităţii popu- 
laţiei din Republica Sovietică Socialistă Moldovenească şi de asemenea de 
moldovenii din districtul Kirovgrad şi din alte localităţi ale Republicii Sovietice 
Socialiste Ucrainene. Numărul moldovenilor este de cca. 2.000.000, dintre care 
250.000 în Republica Ucraineană. În Basarabia, în secolul al XIX-lea şi mai 
ales după 1905, limba moldovenească a avut o literatură cu alfabet rus, dar cu 
o ortografie românizată. O dată cu formarea, în 1924, a Republicii Autonome 
Sovietice Socialiste Moldoveneşti, limba moldovenească din bazinul Nistrului, 
în vechile gubernii Herson şi Podol, s-a dezvoltat ca limbă literară şi naţională 
a Republicii, recurgând la resurse proprii şi la elementele lexicale datorate 
progresului social şi raporturilor cu popoarele vecine (rus şi ucrainean)...”. 

În articolul dedicat R.S.S. Moldoveneşti, în volumul al XXVIII-lea al Marii 
Enciclopedii Sovietice (Bolşaja Sovetskaja Enciklopedija), 1955, există o secţi- 
une dedicată acestei moldavskij jazyk (limba moldovenească) în care se spune 
că moldoveneasca „este o limbă romanică care face parte, împreună cu româna, 
din grupul limbilor romanice orientale” şi se adaugă: „Limba moldovenească 
este extraordinar de apropiată de dialectul moldovenesc al limbii române care 
se vorbeşte în Moldova (Republica Populară Română) dintre Prut şi Carpaţi”. 

În volumul de studii Voprosy moldavskogo jazykoznanija [Probleme de 
lingvistică moldovenească], publicat de Academia de Ştiinţe a Uniunii Sovietice 
(Moskva, 1953), R. A. Budagov, în articolul său Moldavskij jazyk sredi romanskih 

jazykov [Limba moldovenească între limbile romanice], p. 121-154, după ce 
afirmă (pag. 121) că „limba moldovenească aparţine fără rezerve limbilor 
romanice: structura gramaticală şi fondul lexical fundamental al limbii moldo- 
veneşti sunt romanice”, adaugă (pag. 126): „Dar dacă limba română şi limba 
moldovenească prezintă multe concordante, formând un grup de limbi romanice 
(aşa cum franceza şi provensala formează galo-romanica, spaniola, catalana, 
portugheza şi galiciana formează ibero-romanica), aceasta nu înseamnă că 
fiecare din aceste limbi nu are particularităţile sale individuale”. Însă atunci 
când vrea să citeze aceste particularităţi, se mărgineşte să dea câteva cuvinte 
a căror arie este întreaga Moldovă istorică, iar câteva sunt cunoscute şi în alte 
regiuni româneşti (ca ciolan etc.). Este interesant de observat că acelaşi R. A. 
Budagov în volumul său Literaturnye jazyki i jazykovye stili [Limbile literare şi 
stilurile limbilor], Moskva, 1967, bazat în întregime pe materiale neolatine, deşi 
vorbeşte în mai multe rânduri de limba literară română, nu face nici o aluzie 
la „moldovenească. 

Nici V.F. Şişmarev, în studiul său Romanskije jazyki jugo-vostocnoj 
Evropy i nacional'nyi jazyk Moldavskoj S.S.R. [Limbile romanice în Europa de 
Sud-Est şi limba naţională a R.S.S. Moldoveneşti], în Voprosy Jazykoznanie, 
1952, nr. 1, p. 80-106 (care a fost considerat atât de important, încât a fost 
tradus în moldovenească de O. Cerbianu, Limbile romanice din Sud-Estul 
Europei şi limba naţională a R.S.S. Moldoveneşti, Chişinău, 1960), nu aduce 
altă probă în privinţa independenţei limbii moldoveneşti faţă de română decât 
intrarea unui număr mai redus, în secolul al XIX-lea, de neologisme culte din 
limbile occidentale. 

În ceea ce priveşte literatura „moldovenească”, se includ scriitorii din 
Moldova de la [est] de Prut, dar şi cei de la [vestul] Prutului, în aşa fel încât 
scriitori foarte cunoscuţi, cum sunt Creangă, Eminescu etc., ar fi, ca să zicem 
aşa, ambivalenţi şi ar face parte atât din literatura română, cât şi din cea „mol- 
dovenească”. 

Acest lucru rezultă şi din antologia Proza moldovenjaskă* (Chişinău, 
1954) sub îngrijirea lui P. Krucenjuk, P. Portnoj şi A. Kozmescu, cât şi din stu- 
diul asupra lexicului şi stilisticii moldoveneşti al lui N. Korlătjanu, Studiu aspra 
sisteme] leksicale moldoveneşt' din anij 1870 — 1890, Chişinău, 1964, care, 
după cum rezultă din subtitlu (Kontribucija luj lon Krjangă şi a altor skriitor' la 
valorifikarja stilistikă a vokabularului kontemporan) se bazează mai ales pe 
limba lui lon Creangă. 

De altfel, analizând una dintre sintezele gramaticale a aşa-zisei „limbi 
moldoveneşti” de acelaşi N. G. Korlătjanu pe care l-am citat mai sus (Moldavskij 
Jazyk, în Jazyki narodov S.S.S.R,., |, Indoevropejskie jazyki, Moskva, 1966, p. 
528-561), cea mai amplă gramatică descriptivă a acestei limbi (Kurs de limbă 
moldovenjaskă literară kontemporană, lI. Yntroducere, fonetika, leksikolozija, 
morfologija, II Sintaksa, Chişinău, 1956-1959) şi până şi interesantul, şi sub 
multe aspecte valorosul, Kurs de gramatikă istorikă a limbij moldovenest', 
Chişinău, 1964 (aceste ultime două lucrări sunt redactate de „colective” de 
cercetători), citind de asemenea producţia literară din R.S.S. Moldovenească 
şi urmărind revista filologică Limba şi literatura moldoveneaskă (Chişinău, 1959 
ş.a.), m-am convins din ce în ce mai mult de ceea ce am afirmat la Congresul 
de Romanistică de la Florenţa din 1956: pretinsa „limbă moldovenească” nu 
este de fapt decât româna literară, scrisă cu un alfabet rusesc uşor modificat 


* Transliterarea din „moldoveneşte” aparţine autorului (nota redacţiei). 

(adică în litere chirilice moderne, diferite de chirilicele vechi din paleoslavă, 
folosite timp de mai multe secole de toţi românii), cu unele concesii în favoarea 
unor forme dialectale moldoveneşti, cunoscute de altfel şi în interiorul graniţelor 
României, care se reduc în fond la: 

1. Z în loc de ğ (marzină în loc de margine, lezile în loc de leşi], kurze în 
loc de curge etc.), dar această variantă fonetică se poate datora şi faptului că 
alfabetul rusesc, spre deosebire de cel din paleoslavă, nu are nici o literă pentru 
a reprezenta sunetul g. De fapt, Korlătjanu, în schiţa pe care am citat-o mai 
sus asupra limbii moldoveneşti, la pag. 532 spune că africata dz este redată 
în ortografia modernă cu litera £; 

2. a, ja în loc de diftongul ea (sară, în loc de seară; drjaptă în loc de 
dreaptă); é în loc de ea final (de ex. gré în loc de grea; pré în loc de prea); 

3. -iet în loc de -iat (apropiet în loc de apropiat, s'a încheiet în loc de s-a 
încheiat); 

4. y (=î) în loc de i după z şi t (zyle în loc de zile, să tye în loc de să ţie 
etc.) şi forme populare de viitor cu i în loc de vei, a în loc de va, dar şi unele 
cuvinte de origine rusă şi ucraineană. 

Rezultă deci că această nouă limbă literară moldovenească nu a accep- 
tat în întregime dialectul vorbit de poporul din regiune, dialect care prezintă 
şi alte fenomene fonetice, cunoscute de altfel şi în alte părţi ale României, 
ca, de exemplu, palatalizarea labialelor şi a dentalelor (cf. G. Weygand, Die 
Dialekte der Bukowina und Bessarabiens, Leipzig, 1904 [...]), ci foloseşte o 
formă mai mult sau mai puţin hibridă de limbă literară română cu un colorit 
dialectal moldovenesc. 

Considerând că fiecare naţiune suverană şi independentă are dreptul de 
a-şi alege idiomul naţional pe care îl consideră potrivit, credem că s-ar fi putut 
foarte bine să se aleagă drept idiom naţional şi ca limbă literară graiul de tip 
„moldovenesc” de pe teritoriul R.S.S. Moldoveneşti sau din capitala Chişinău. 
În felul acesta s-ar fi procedat ca în Marele Ducat de Luxemburg, mult mai mic 
ca teritoriu, care, alături de franceză şi germană, a introdus ca limbă oficială şi 
Letzeburgisch, adică o varietate a franconei din Moselle (Moselfrânkisch). Dar 
nimănui nu-i trece prin cap, în Luxemburg sau în alte părţi, să spună că este 
vorba de o nouă limbă germanică diferită în grupul dialectelor germane [...]." 

La sfârşitul acestor prime consideraţiuni lingvistice şi filologice, privitoare la 
aşa-zisa limbă moldovenească şi la literatura sa, un comentariu de ordin politic. 

În nota transcrisă mai sus se spune: 

„Prin Pacea de la Bucureşti din 1812, Basarabia a fost anexată Rusiei şi 
a rămas sub imperiul rus până în ianuarie 1918 [...]. 

În realitate, soarta Principatelor Române ale Valahiei şi Moldovei — din 
care făcea parte şi Basarabia — s-a supus legii celui mai tare, şi la 1812, şi la 
1854, şi la 1877, şi la 1940, şi la 1944. Limba moldovenească nu este decât 
rezultatul unor iniţiative de cancelarie (ţaristă, bolşevică), urmarea unor adver- 
sităţi istorice nedrepte şi nemiloase trăite de români. 

Că aşa stau lucrurile, o spune răspicat Carlo Tagliavini. 

Vom continua şi vom adânci demonstraţia în părţile următoare ale pre- 
zentului studiu. 


(Va urma) 

Dumitru IRIMIA 


IDENTITATEA 
ŞI UNITATEA 

__ ROMÂNILOR 

ÎN DOUĂ OGLINZI: 
MIHAI EMINESCU 

ŞI ALEXEI MATEEVICI 


Mihai Eminescu şi Alexei Ma- 
teevici se înscriu în două momente 
istorice diferite, dar care intră într-o 
anumită continuitate în desfăşurarea 
avatarurilor prin care a avut a trece 
şi are încă a trece unitatea românilor. 
Aceasta a impus modalităţi de impli- 
care în curgerea evenimentelor isto- 
rice, care îşi corespund peste timp, şi 
datorită „realităţii” istoriei fenome- 
nale, dar şi datorită întemeierii, în 
esenţă, pe acelaşi fond de gândire: 
identitatea naţională îşi are rădăcinile 
într-un plan profund, în relaţie intimă 
cu unitatea naţională, cel al dimensiu- 
nii spirituale a fiinţei istorice a omului, 
iar marca fundamentală a acestei 
identități de adâncime este limba: 
„Spirit şi limbă — scrie Eminescu — 
sunt aproape identice, iar limba şi 
naționalitatea asemenea.” (Curierul 
de laşi, 1876, nr. 125). 

Această întemeiere conceptu- 
ală — există o identitate naţională, 
semn şi condiţie a unităţii imanente, 
dincolo de neunirea politică a româ- 
nilor — se reflectă în mod specific 
în cele două oglinzi, ca să păstrăm 
metafora din titlu — în strânsă legătură 
cu spaţiul şi timpul în care Eminescu 
şi Mateevici se implică în curgerea 
evenimentelor, în mod direct, prin 
publicistică şi prin creaţia poetică. 

Unul din momentele cele mai 
semnificative în implicarea directă a 
lui Eminescu într-un proces de afir- 
mare a identităţii naţionale în strânsă 
legătură cu imperativul unităţii, semni- 
ficativ şi prin modul de gândire al ra- 
portului dintre fiinţa umană şi istorie, 
îl reprezintă organizarea serbării de 
la Putna, 1870-1871. 


Relevant în acest sens, pentru 
gândirea şi modul lui Eminescu de 
a se implica, este că în acelaşi an 
1870 el publică în revista Familia, nr. 
3, Repertoriul nostru teatral, iar în 
Albina, nr. 3, O scriere critică. 

In intervenţia din revista Fami- 
lia, care anunţă deja spiritul polemic 
al publicistului — „Un domn colabora- 
tor al „Familiei” a spus d. e. cum că 
lucrul ce ni trebuie înaintea tuturora 
este un loc din care să ni şoptească 
geniul naţional. Să ni şoptească ge- 
niul naţional! Bine! ... Dar ce? Pentru 
ca să şoptească, trebuie înainte de 
toate să aibă ce şopti...”? — şi cla- 
ritatea punctelor de vedere, el face 
o radiografie exactă şi severă a 
teatrului românesc (dramaturgie şi 
spectacol), subliniind imperativul 
dezvoltării teatrului naţional în cele 
două componente: repertoriul — su- 
fletul teatrului, care ar trebui să cu- 
prindă texte dramatice originale (mai 
ales) în care esteticul şi eticul să se 
afle în raport de complementaritate, 
şi actorii — corpul teatrului. 

In articolul din Albina — reacţie 
severă, substanţială, riguros înte- 
meiată, rafinat ironică, la broşura lui 
D. Petrino, Puţine cuvinte despre 
coruperea limbei române în Bu- 
covina (Cernăuţi, 1869) —, studentul 
Eminescu, fără a îndreptăţi, în per- 
spectivă lingvistică, erorile lui Aron 
Pumnul, situează în prim plan concep- 
ţia profesorului privind funcţia limbii de 
marcă a identităţii naţionale, precum şi 
încrederea lui în creativitatea internă a 
limbii române: „Mi se va spune poate 
că părerea lui Pumnul nu e bună, 
aceea însă stă că, cronistice (s. aut.), 
e dreaptă şi scuzată” î. Din această 
perspectivă, a raportului dintre limbă 
şi identitatea naţională: „ei nu au schi- 
mosit ci au deşteptat la viaţă limba 
română şi cu ea simțul naţional”, apără 
studentul Eminescu rolul pe care şi 
l-a asumat profesorul bucovinean în 
procesul de deşteptare naţională a 
românilor: „Persoana asupra căreia 
aveţi bunătatea a face aluziuni atât 
de delicate, Domnul meu, a încetat 
de mult de-a mai fi numai o persoa- 
nă simplă. Nu mai e muritorul slab, 
muritorul plin de defecte pământeşti, 
nelimpezit încă de eterul opiniei publice; 
nu! el e personificarea unui principiu, 

sufletul — nemuritor neapărat — care 
a dat conştiinţă naţională maselor şi 
a făcut din ele o naţiune” *. 

Cu această concepţie despre 
raportul fiinţă umană — istorie şi despre 
imperativul implicării în istorie, Emi- 
nescu trece, ca secretar în Comitetul 
studenţilor români de la Viena, la 
organizarea serbării de la Putna, pro- 
punând desfăşurarea cu acest prilej 
şi a primului Congres al studenţilor 
români. Apelul adresat în acest scop 
studenţilor din Bucureşti, laşi, Cluj, 
Sibiu, Torino, Budapesta, Cernăuţi, 
Paris, Viena, Berlin, Blaj etc., tipărit, în 
ianuarie 1871, în ziarul Traian al lui B. 
P. Hasdeu şi în alte publicaţii, poartă 
amprenta lui Eminescu: „Acea serbare 
— deşi va avea caracter religios prin 
omogenitatea de naţionalitate şi limbă 
a acelora ce vor serba-o şi prin împre- 
jurarea că se va ţine lângă mormântul 
lui Ştefan cel Mare nimeni nu va putea 
opri ca ea să aibă, afară de cel religios, 
şi un caracter naţional (...) trebuie să 
devină şi purtătoarea unei idei ... Să 
facem ca o cugetare, una singură, să 
treacă prin toate faptele, să pătrundă 
toată viața noastră naţională. Să fim 
conştiuţi de situaţia noastră față de 
lume, de datoriile cătră ea şi cătră noi 
înşine. In trecut ni s-a impus o istorie, 
în viitor să ne-o facem noi”. Ideea va 
fi accentuată în Notiţa publicată în 
Convorbiri literare, la 15 sept. 1870, 
semnată de Mihai Eminescu cu inițiala 
E., în care se explică şi cauzele amâ- 
nării manifestării (în condiţiile izbucnirii 
războiului franco-german), şi scopul 
organizării ei : „...dacă esteriorul aces- 
tei festivități are să fie de un caracter 
istoric şi religios, interiorul ei — dacă 
junimea va fi dispusă pentru aceas- 
ta — are să cuprindă germenii unei 
dezvoltări organice, pe care spiritele 
bune o voiesc din toată inima...”, pen- 
tru a fi apoi înscrisă într-o perspectivă 
încă mai profundă (a raportului dintre 
fiinţa umană ca fiinţă istorică şi fiinţa 
Lumii în dimensiunea ei sacră) în scri- 
soarea deschisă adresată, în paginile 
ziarului Românul, la 15 august 1871 
lui D. Brătianu: „Dacă, însă, serbarea 
se va întâmpla într-adevăr ca să aibă 
acea însemnătate istorică pe care i-o 
doriţi dv., dacă ea ar trebui să însemne 
piatra de hotar ce desparte pe planul 
istoriei un trecut nefericit de un viitor 


frumos, atunci trebuie să constatăm 
tocmai noi, aranjorii serbării, cum că 
meritul acesta, eroismul acestei idei, 
nu ni se cuvine nouă. Dacă o genera- 
țiune poate avea un merit e acela de 
a fi un credincios aginte al istoriei, de 
a purta sarcinile impuse cu necesitate 
de locul pe care-l ocupă în lănțuirea 
timpilor. Şi istoria lumii cugetă — deşi 
încet, însă sigur şi just; istoria omenirii 
e desfăşurarea cugetării lui Dumne- 
zeu. Numai espresiunea esterioară, 
numai formularea cugetării şi a faptei 
constituiesc meritul individului ori al 
generaţiunii, ideea internă a amân- 
durora e latentă în timp, e rezultatul 
unui lanţ întreg de cauze, rezultatul 
ce atârnă mult mai puțin de voinţa 
celor prezenţi decât de a celor trecuţi. 
(...) Dacă serbarea întru memoria lui 
Ştefan va avea însemnătate, aceea 
va fi o dovadă mai mult cum că ea 
a fost cuprinsă în sufletul poporului 
românesc şi s-a realizat pentru c-a 
trebuit să se realizeze...”. Scrisoarea, 
semnată de Mihai Eminescu şi Dan 
Pamfil, răspundea aprecierilor foarte 
favorabile ale lui D. Brătianu din arti- 
colul amplu Serbarea de la Putna, 
publicat în Românul din 23 iulie 1871, 
unde se interpreta manifestarea ca 
„un act cu atât mai însemnat, cu cât 
făptuitorii lui sunt cei ce singuri posed 
secretul viitorului ” >. 

Complementaritatea între di- 
mensiunea religioasă a serbării de 
la Putna şi dimensiunea ei naţională 
pe fondul înscrierii istoriei fenomenale 
într-un raport intim cu sacrul este 
perspectiva din care e perceput voie- 
vodul tutelar al românităţii Ştefan cel 
Mare: „Crist a învins cu litera de aur a 
adevărului şi a iubirii, Ştefan cu spada 
cea de flăcări a dreptului ”. Şi este 
aşezată, sub semnul libertăţii, atribut 
esenţial al fiinţei umane, ca umanitate 
şi ca fiinţă naţională, întrunirea româ- 
nilor: „Fraţilor, am proiectat a serba cu 
toţii ziua acelei sânte care-a conce- 
put în sânul ei vergin tot ce lumea a 
visat mai mare, tot ce abnegațiunea 
a legiuit mai nobil, tot ce pune un om 
alături cu omul: libertatea”. 

Centrală în gândirea acţiunilor 
organizate direct în evenimenţial, 
complementaritatea sacru-naţional 
se constituie într-o constantă a 
publicisticii lui Eminescu — reacţie 

promptă la agresiunile împotriva uni- 
tăţii şi identităţii naţionale şi în reflexul 
acestei reacţii în creaţia poetică, 
trecând în imaginarul eminescian în 
trei semne definitorii, prin încărcătura 
semantică a fiecăruia şi prin relaţiile 
de profunzime care se dezvoltă între 
ele: Ştefan cel Mare, coroană, a 
mântui. Este exemplar în această 
direcţie poemul Doină, considerat în 
sine şi în/prin relaţiile în care intră cu 
texte publicistice, dezvoltând acelaşi 
nucleu semantic. 

Exclus o vreme din ediţii şi din 
manuale, ignorat/uitat în exegeze 
(sau exclus din exegeze, precum 
în versiunea românească a cărţii lui 
Al. Guillermou, Geneza interioară 
a poeziilor lui Eminescu, publicată 
în 1977, la Editura Junimea din laşi), 
din perspectiva internaţionalismului 
proletar timp de o jumătate de veac, 
denunţat în vremea din urmă pentru 
„accese de xenofobie”, deduse prin 
izolarea arbitrară din organicitatea 
întregului a două versuri: „Cine-au 
îndrăgit străinii/ Mânca-i-ar inima 
cânii”', poemul Doină este în esenţa 
lui expresia asumării de către poet a 
condiţiei fiinţei istorice a românilor din 
perspectiva armonizării fiinţei umane 
cu fiinţa lumii în dimensiunea ei sacră. 
Poemul trebuie citit, sub acest aspect, 
într-un raport special cu semantica 
verbului a mântui — care, în planul 
paradigmatic al limbajului poetic 
eminescian, are aduse la un loc trei 
direcţii de semnificare: (1) salvarea 
fiinţei umane prin intervenţie divină: 
Crăiasă alegându-te, / Ingenunchem 
rugându-te ,/ (...) / Inalţă-ne, ne mân- 
tuie / Din valul ce ne bântuie, Rugă- 
ciune; (2) salvarea fiinţei istorice a 
neamului românesc, prin intervenţia 
lui Ştefan cel Mare: Ştefane, Măria 
Ta, / Tu la Putna nu mai sta, / Las’ 
arhimandritului / Toată grija schitului. / 
Lasă grija sfinţilor / In sama părinţilor, 
/ Clopotele să le tragă / Ziua-ntreagă, 
noaptea-ntreagă, / Doar s-a-ndura 
Dumnezeu / Ca să-ţi mântui neamul 
tău, Doină; (3) salvarea fiinţei prin 
creaţie: De-al meu propriu cânt mis- 
tuit mă mântui, variantă la Odă (în 
metru antic) — şi cu aforismul rămas 
între manuscrise: Eu e Dumnezeu. 
Natiunea mea e lumea. Cum fără eu 
nu e Dumnezeu, fără națiunea mea 


nu e lumea...6.Este semnificativ-re- 
levantă în acest sens trecerea — în 
diacronia poemului — de la pers. a 
Il-a a invocării voievodului Ştefan cel 
Mare: Ştefan, Ştefan, Domn viteaz, 
/ Cum de nu mai vii tu azi? / De la 
Nistru pân'la Tisa / Tot românul plân- 
ge-ţi-s-a / Că nu mai poate răzbate / 
De-atâta străinătate”, la pers. l: De la 
Nistru pân'la Tisa / Tot românul plân- 
ge-mi-set, De la Nistru pân'la Tisa / 
Tot românul plânsu-mi-s-a?. 

Poemul Doină este pus în 
mod curent în legătură cu anexarea 
Basarabiei de către Rusia ţaristă, 
prin Congresul de la Berlin din 1878. 
Poemul se află, într-adevăr, aşa cum 
notează Perpessicius în continuarea 
marşului La arme!'0, legat direct de 
această a doua răpire a Basarabiei: 

Auzi departe strigă slabii 

Şi asupriţii către noi, 

E glasul blândei Basarabii 

Ajunsă-n ziua de apoi. 

Şi sora noastră cea mezină 

Gemând sub cnutul de calmuc 

Legată-n lanţuri a ei mână 

De ştreang ținând-o ei o duc. 

Murit-au ... poate numai doarme 

Ş-aşteaptă moartea de la câni. 

La arme, la arme, dar români! 

Este adevărat că realizarea şi 
definitivarea Doinei stă în legătură 
cu cedarea Basarabiei (act împotriva 
căruia Eminescu scrie în această 
perioadă, în Timpul, sept. 1878, ci- 
clul Basarabia), dar în lăuntrul fiinţei 
lui, umană şi poetică în solidaritate, 
poemul are rădăcini mai vechi — de- 
trunchierea Bucovinei. La un secol de 
la asasinarea lui Grigorie Ghica-Vo- 
ievod, pentru a fi protestat împotriva 
anexării Bucovinei de către Imperiul 
austro-ungar, Eminescu denunţă vân- 
zarea Bucovinei în Curierul de laşi din 
30 septembrie 1877, într-un articol cu 
chenar negru, intitulat de editorul lon 
Scurtu Răpirea Bucovinei“, în care 
introduce şi un grup de versuri cu 
originea într-o doină populară: 

ŞI e plină de străini, 

Ca iarba de mărăcini; 

Şi e plină de duşmani 

Ca râul de bolovani. 

lar mila străinului 

E ca umbra spinului: 

Când vrei ca să te umbreşti 

Mai tare te dogoreşti. 

In comentariile lui D. Vatama- 
niuc, versurile din acest articol ar re- 
produce o parte din poezia Cântecul 
străinătăţii'?. Fără a intra în miezul 
problemei, vom observa doar că nu 
poate fi vorba de o „reproducere”; 
poetul introduce modificări semnifi- 
cative care îndepărtează versurile 
eminesciene de însăşi categoria 
doinei/cântecului de înstrăinare tra- 
diţional — expresie a sentimentului 
trăit de tânărul român plecat printre 
străini, în armata imperială: 

Şi mâncatu-s de străini 

Ca iarba de boi bătrâni 

Şi mâncatu-s de duşmani 

Ca iarba de bolovani::. 

pentru a instaura o altă direcţie 
de semnificare — starea de înstră- 
inare, de insecuritate, în propria 
tară, ameninţată de invazia străină. 
Tocmai prin direcţia şi semnificaţia 
determinată de această modificare 
respectivele versuri se cuvin aşezate 
ca punct de plecare pentru Doina 
tipărită în 1883, poem definitivat 
pentru „serbarea guvernamentală” 
(în termenii lui Eminescu), prilejuită 
de dezvelirea statuii lui Ştefan cel 
Mare la laşi. Direcţia acestei mutații 
semantice trece în acest poem în 
sintagma neagră străinătate, în care 
străinătate semnifică, diferit de limba 
română istorică, străinul/străinătatea 
din lăuntru, ocupantul, duşmanul: 
Zboară păsările toate/ De neagra 
străinătate. In publicistică, în schimb, 
sensul este cel din limba comună; 
cedarea Basarabiei este pusă sub 
semnul agresiunii negrei străinătăţi 
din afară: Cu toate că o străinătate 
neagră şi ne-ndurătoare, barbară şi 
robită şi-a întins ghearele asupra 
unei părți din ţara noastră, camerele 
actuale au autorizat, neautorizate 
ele înşile, cedarea provinciei, fără 
a crede de cuviință de a consulta 
poporul...:%, Deci, Basarabia s-a dus 
de unde nu se va mai întoarce, în 
sânul negrei străinătăţi '5. 

Continuitatea răpirea Bucovinei 
— răpirea Basarabiei, reflectată de di- 
acronia poemului Doină, este întărită 
de un alt raport menit a sugera tocmai 
organicitatea internă a curgerii istoriei 
unui neam, prin aducerea în procesul 
de semnificare a articolului din Curie- 
rul de laşi a coroanei voievodale, care 


îşi activează semantica simbolică în 
sensul raportului sacru-naţional. In 
descrierea făcută de un călugăr de 
la mânăstirea Putna portretului lui 
Ştefan cel Mare, înaintea „întunecă- 
rii” lui, în noaptea asasinării la laşi 
a domnitorului Grigorie Ghica-Voie- 
vod, atenţia este focalizată asupra 
coroanei, care nu rămâne un simplu 
element inerent unui portret voievo- 
dal, ci se constituie în motiv încărcat 
semnificativ, prin „structura” coroanei, 
fără acoperire în realitatea istorică şi, 
apoi, prin reiterarea ei într-un articol 
consacrat tot lui Grigorie Ghica-Voie- 
vod, publicat în Timpul, patru ani mai 
târziu, în 1881. Aici orientarea atenţiei 
spre coroană se face ex abrupto, 
aparent fără legătură cu textul: 

Aşa se trăia pe la 1520. 

Dar să privim coroana, căci de 
ea va fi vorba poate. 

Articolul, intitulat de editori 
Geniul neamului românesc, dez- 
voltă prin motivul basmului Tinerețe 
fără bătrâneţei!*, ideea existenţei 
unei identități de profunzime care a 
dominat în materialele privitoare la 
serbarea de la Putna. lar coroana 
vine să înscrie, prin simbolistica sa, 
această dimensiune profundă în 
complementaritatea naţional-sacru; 
coroana semnifică tocmai transcen- 
derea istoriei fenomenale, unind 
dimensiunea exponenţial-istorică 
a fiinţei umane cu dimensiunea di- 
vinului; coroana „marchează — se 
interpretează în Dicţionarul de sim- 
boluri publicat de J. Chevalier şi Al. 
Gheerbrant — caracterul transcendent 
al unei împliniri. Forma ei circulară 
indică perfecțiunea şi participarea la 
natura cerească al cărei simbol este 
cercul "17. În imaginea coroanei lui 
Ştefan regăsim figurată în mod ex- 
plicit complementaritatea dintre fiinţa 
istorică — reprezentată de strămoşi şi 
sceptre — şi fiinţa divină, reprezentată 
de Dumnezeu, Duhul Sfânt şi Cruce: 

Dar să privim coroana, căci de 
ea va fi vorba poate. 

Ea e acoperită cu pietre scumpe 
şi mărgăritare, sub cruce în email 
Duhul Sfânt, sub Duhul Sfânt tot în 
email, Dumnezeu Tatăl, cu dreapta 
binecuvântând, în stânga tinând glo- 
bul pământului. In rând cu Dumnezeu 
Tatăl, de jur împrejur chipurile stră- 

moşilor şi între ei mici sceptre; sub 
aceste chipuri un rând de heruvimi 
(capete şi aripi) şi sub acest rând pie- 
tre scumpe mari formând marginea 
dimprejurul coroanei "18. 

Figura lui Ştefan cel Mare va fi 
apoi înscrisă, în contextul poemului 
Doina, sub acelaşi semn al situării 
în raport cu divinitatea prin sintagma 
lumină din lumină, în articolul con- 
sacrat de Eminescu dezvelirii statuii 
de la laşi, în 1883: Tu, ale cărui raze 
ajung până la noi ca şi acelea ale unui 
soare ce de mult s-a stins, dar a cărui 
lumină călătoreşte încă mii de ani prin 
univers şi, lumină din lumină, ai crezut 
în Dumnezeul luminii... 

Adevărul istoric, situat în per- 
spectiva sacrului, întrucât istoria 
fenomenală, evenimenţială este 
supusă întrebărilor sau determină- 
rilor organicităţii ei interne, îşi află 
corespondent şi susţinere în adevărul 
limbii, de asemeni, situat sub semnul 
sacrului, prin constituirea ei în spaţiu 
al identităţii naţionale. Limba ca tem- 
plu sacru, ca sanctuar este, în acest 
sens, imaginea cea mai semnificati- 
vă în/pentru definirea (perceperea) 
raportului dintre fiinţa umană şi fiinţa 
lumii: Nu noi suntem stăpânii limbei, 
ci limba e stăpâna noastră. Precum 
într-un sanctuar reconstituim piatră 
cu piatră tot ce-a fost înainte — nu 
după fantezia sau inspiraţia noastră 
momentană — ci după ideea în genere 
şi în amănunte care-a predomnit la 
zidirea sanctuarului — astfel trebuie 
să ne purtăm cu limba noastră româ- 
nească. Nu orice inspiraţie întâmplă- 
toare e un cuvânt de-a ne atinge de 
această gingaşă şi frumoasă zidire, 
în care poate că unele cuvinte aparțin 
unei arhitecturi vechi dar în ideea ei 
generală este însăşi floarea sufletului 
etnic al românimii. (Ms. 2275 B)”. 

Din această perspectivă apără 
adevărul istoric, într-un alt timp, Al. 
Mateevici, poetul basarabean des- 
pre care G. Călinescu avea să scrie 
în Istoria literaturii române de la 
origini până în prezent: ar fi fost un 
mare poet dacă trăia, apropiindu-l de 
Eminescu din perspectiva raportului 
cu creaţia populară: Numai Eminescu 
a mai ştiut să scoată atâta mireasmă 
din ritmurile populare: In Bugeac la 
Căuşeni/ Dorm strămoşii moldoveni,/ 


Numai pietre de mormânt/ Mai păs- 
trează-al lor cuvânt/ (...) Botna seacă 
dă în şes/ şi se pierde-n stuhul des,/ 
şi nu-i spune nimănui/ Ce-a mai fost 
pe-aici şi nu-i ?1. 

Identitatea specifică şi unitatea 
adăpostite în stratul de-adâncime al 
limbii române — numită în Basarabia, 
şi în timpul ţarismului, şi în timpul co- 
munismului şi, din păcate, şi astăzi, 
limbă moldovenească — este temeiul 
pe care se poate declanşa procesul 
de Renaştere naţională, raportat de 
poetul-preot la Renaşterea naţională 
a tuturor românilor în sec. al XIX-lea: 
Limba noastră, nu numai vorbită prin 
bordeiele sătuţelor basarabene, ci 
de-acum şi scrisă prin cărţi, prin gaze- 
tă, trebuie mult să ne îmbărbăteze”?. 
Limba română devine, la începutul 
veacului XX, marcat de mişcări re- 
voluţionar-democratice în Imperiul 
țarist, mijloc de emancipare naţională: 
Tiparul naţional ne va ajuta foarte 
mult la apărarea drepturilor noastre 
în timpul alegerilor şi condiţie inerentă 
dezvoltării culturii naţionale printr-un 
raport de reciprocitate: Insă dacă 
limba naţională are aşa însămnătate 
în faţa alegerilor viitoare, apoi cu atât 
mai mult trebuie să lucrăm noi la răs- 
pândirea culturei/învăţăturei, lumină- 
rei noastre şi să ne folosim de ea pe 
cât se poate de larg, să ținem minte 
că noi, mulțămită culturei naționale 
putem vieţui ca un popor înaintat >. 

Dominanta personalităţii lui Al. 
Mateevici este, în acest alt timp istoric, 
aceeaşi trăire, proprie lui Eminescu, cu 
toată fiinţa, a destinului fiinţei naţionale 
româneşti, ameninţată în identitatea sa 
specifică. Concepţia şi-o formează încă 
din vremea studiilor la Kiev, când este 
interesat deopotrivă de studiul limbii 
naţionale şi de studiul culturii populare: 
M-a atras totdeauna cu o putere deo- 
sebită folclorul românilor noştri, datini- 
le, poveştile strămoşeşti, frumoasele 
legende şi cântece poporane. Ca stu- 
dent, se angajează în realizarea unei 
lucrări de licenţă cu titlul: Elemente 
religioase ale folclorului românesc; 
se adresează lui lon Bianu, pentru a 
obţine cărţile de care avea trebuinţă: 
Sunt român din Basarabia. Studenţesc 
la Academie (...) Mă aflu în anul al Ill- 
lea, în ajunul tezei de licenţă (...) M-a 
atras totdeauna cu o putere deosebită 

folklorul românilor noştri, datinele, 
poveştile strămoşeşti, frumoasele 
legende şi cântece poporane (...) Dar 
nevoia cea mai mare mi-a fost că n-am 
avut cărți trebuincioase spre călăuză 
(...) Cele mai necesare cărţi sunt 
operele lui Marian, Şăineanu, Gaster 
şi alţi folclorişti...2. 

Cu un grup de studenţi români 
din Basarabia Al. Mateevici înteme- 
iază societatea cultural-naţională 
„Deşteptarea”, care îşi propune să 
lupte pentru introducerea limbii ro- 
mâne în şcoală. 

Prin publicistică şi prin creaţia 
poetică originală, de mică întindere, 
patriotul basarabean se înscrie în 
acelaşi proces de deşteptare socială 
şi naţională. Sunt exemplare, prin ten- 
siunea lor lirică, expresie de autentică 
poezie, poemele, într-un anumit sens, 
complementare Basarabenilor şi 
Limba noastră. Atât în poezie, cât 
şi în articolele de ziar predomină mai 
ales termenii deşteptare, sculare, 
înviere, alături de sintagma învierea 
naţională: moldovenii trebuie să 
se deştepte, să muncească mult la 
învierea lor naţională; este nucleul 
semantic emblematic prin frecvenţa 
termenilor şi prin instituirea unei con- 
tinuităţi între activităţile (implicarea 
directă) în social, prin publicistică şi 
prin creaţia poetică: Soarta noastră 
e în mâinile noastre şi numai având 
privirile întotdeauna îndreptate la de- 
şteptare, ne vom deştepta. (...) Să ne 
sculăm, dar, din somnul nostru, cum 
s-au sculat acum mai mult de un veac 
fraţii noştri de peste Prut ”. 

Raportarea la declanşarea pro- 
cesului de Renaştere naţională în 
țările române este susţinută în creaţia 
poetică printr-o continuitate cvasi- 
simbolică între poemul lui Andrei 
Mureşanu, Un răsunet, devenit Imnul 
naţional al României, şi poemul Limba 
noastră al lui Mateevici, astăzi Imnul 
de stat al Republicii Moldova, adus să 
înlocuiască Imnul României, adoptat 
în prima etapă a noului proces de 
Redeşteptare naţională, după 1990. 
Intr-un anumit sens, în interiorul litera- 
turii române, Limba noastră, poemul 
din 1917 al lui Al. Mateevici, se poate 
considera complementar poemului din 
1848 al lui A. Mureşanu. Spaţiul de 


întâlnire a celor două poeme-manifest 
(în două momente esenţiale din isto- 
ria românilor: 1848, la A. Mureşanu; 
1918, anul Unirii tuturor românilor, pe 
care Al. Mateevici, poetul-preot plecat 
la Mărăşeşti, în războiul pentru între- 
girea neamului, care murea în 1917, 
nu-l va mai apuca) este imperativul 
deşteptării din somnul cel de moarte: 
a neamului românesc — Deşteaptă-te, 
române, din somnul cel de moarte/ In 
care te-adânciră barbarii de tirani — la 
A. Mureşanu; a limbii române, condiţie 
a existenţei şi a identităţii naţionale a 
neamului românesc din Basarabia, la 
Al. Mateevici — Limba noastră-i foc ce 
arde/ Intr-un neam ce fără veste/ S-a 
trezit din somn de moarte,/ Ca viteazul 
din poveste... 

Dintr-o altă perspectivă, departe 
de a fi doar o nouă serie de definiţii 
ale limbii române cu imagini de mare 
poezie (G. Călinescu)?%, poemul 
Limba română intră cu scrierile lui 
Eminescu într-o subtilă continuitate 
de percepere a raportului dintre limba 
română şi fiinţa umană: poporul, vorbi- 
torul de căpetenie şi păstrătorul limbii 
(Eminescu)? — Limba noastră-i graiul 
pâinii,/ Când de vânt se mişcă vara;/ In 
rostirea ei bătrânii/ Cu sudori sfinţit-au 
țara./ (...) Limba noastră-i limba sfân- 
tă,/ Limba vechilor cazanii,/ Care-o 
plâng şi care-o cântă/ Pe la vatra lor 
țăranii (Mateevici); limba — tezaur şi 
adăpost al fiinţei româneşti culturale şi 
afective: In limba sa şi numai în limba 
sa i se lipesc de suflet preceptele bă- 
trâneşti, istoria părinţilor săi, bucuriile 
şi durerile semenilor săi (Eminescu)8— 
Limba noastră-i numai cântec,/ Doina 
dorurilor noastre/(...) Limba noastră îi 
aleasă/ Să ridice slava-n ceruri/ Să 
ne spuie-n hram ş-acasă/ Veşnicele 
adevăruri, biserica şi cărţile bisericeşti 
au avut rol fundamental în dezvoltarea 
limbii române ca limbă de cultură şi 
în sacralizarea ei: biserica au creat 
limba literară, au sfinţit-o, au ridicat-o 
la rangul unei limbi hieratice şi de stat 
(Eminescu)? — Limba noastră-i limba 
sfântă,/ Limba vechilor cazanii. 

Renaşterea, trezirea limbii în- 
seamnă trezirea identităţii naţionale 
şi, prin aceasta, redescoperirea 
spaţiului şi forţei de apărare a acestei 
identități, principal semn al unităţii 

naţionale (argument fundamental în 
procesul de Renaştere naţională re- 
deschis încă o dată după 1990): Limba 
noastră-i foc ce arde/ Intr-un neam 
ce fără veste/ S-a trezit din somn de 
moarte // (...) Inviaţi-vă dar graiul/ Ru- 
ginit de multă vreme,/ Ştergeţi slimul, 
mucegaiul/ Al uitării-n care geme. 

Inţelegând limba ca expresie 
de adâncime a identităţii naţionale, 
Eminescu sublinia corespondenţa 
perfectă dintre unitatea limbii (Există 
multe indicii atât în numirile localităţilor 
şi râurilor, precum şi în alte împreju- 
rări, care denotă o unitate a neamului 
românesc. In adevăr, pe când găsim 
în țara Românească Argeşul, găsim 
tocmai în Nordul Daciei un pârâu 
numit Argestrul care se varsă din 
stânga în Bistriţa, râu ce izvorăşte din 
Maramureş. Pe când în tara Româ- 
nească aflăm Câmpu-Lungul ca ţinut 
şi descălecătoare, aflăm în Bucovina 
în creierul munţilor un Câmpu-Lung tot 
ca ținut şi descălecătoare.)* şi unita- 
tea şi identitatea specifică a românilor: 
şi într-adevăr, dacă în limbă nu s-ar 
reflecta chiar caracterul unui popor, 
dacă el n-ar zice oarecum prin ea: Aşa 
voiesc să fiu eu şi nu altfel, oare s-arfi 
născut atâtea limbi pre pământ? Prin 
urmare, Simplul fapt că noi românii vor- 
bim o singură limbă, una singură, ca 
nealte popoare, şi aceasta în oceane 
de popoare străine ce ne încongiură, 
e dovadă destulă că aşa voim să fim 
noi, nu altfel *. 

In 1917, la primul Congres al 
învăţătorilor moldoveni din Basa- 
rabia, unde a şi citit poemul Limba 
noastră, Mateevici aşeza, în mod 
explicit, aceeaşi idee la baza unităţii 
românilor: N-avem două limbi şi două 
literaturi, ci numai una, aceeaşi cu 
cea de peste Prut. Aceasta să se 
ştie din capul locului, ca să nu mai 
vorbim degeaba ... Noi trebuie să 
ajungem de la limba noastră proastă 
de astăzi numaidecât la limba literară 
românească ??. 

Reflectată în cele două oglinzi 
într-o continuitate semnificativă de 
gândire şi de situare a fiinţei în cur- 
gerea istoriei, identitatea spirituală a 
fiinţei româneşti se impune şi astăzi 
ca principal argument pentru unitatea 


românilor cu care se află într-un ra- 
port de consubstanţialitate. 

lon MĂRII 


PRUTUL NU A FOST 

ŞI NU ESTE UN HOTAR 
DIALECTAL SAU 
SUPRADIALECTAL 

AL LIMBII ROMANE 


1. Ca orice limbă istorică (în 
accepțiunea coşeriană a acestei 
sintagme terminologice) constituită 
şi afirmată prin existenţa unei limbi 
comune, şi limba română cunoaşte, 
în primul rând, două înfăţişări funda- 
mentale: cea dialectală sau populară, 
pe de o parte, şi cea supradialectală 
sau literară, pe de altă parte. 


2. Româna dialectală sau 
populară 

2.1. În prima şi primara-i iposta- 
Ză, limba română nu este, etimologic 
evaluată, decât dialect(al)izarea sau 
particularizarea spaţială şi temporală, 
nord şi sud-dunăreană, omogenă 
(unitară) şi/sau neomogenă (neuni- 
tară) a limbii latine. 

2.2. Funcţional şi descriptiv, 
româna populară, ca orice unitate 
lingvistică în diversitate, cunoaşte, 
în primul rând, patru mari varietăţi (şi 
nu ramificații) spaţiale (sau teritoriale 
sau geografice): dialectul dacoromân, 
dialectul aromân, dialectul megleno- 
român şi dialectul istroromân. Aceas- 
tă configuraţie sau arhitectură sau 
structură externă a limbii române este 
admisă şi argumentată, teoretic şi 
empiric, de către majoritatea lingviş- 
tilor români şi străini sau, mai exact, 
de către majoritatea dialectologilor şi 
istoricilor limbii române. 

Dintre marile lucrări descriptive 
şi de sinteză consacrate limbii ro- 
mâne, doar Atlasul lingvistic român, 
partea | şi partea a Il-a, este opera 


care evidenţiază, în totalitate, nein- 
terpretativ (ALR) şi/sau interpre- 
tativ (ALRM), această configuraţie 
spaţial-dialectală. 

2.3. Fiecare dintre cele patru 
dialecte identificate, delimitate şi 
descrise constituie, la rândul lor, o 
unitate în diversitate, diversitate sau 
varietate identificată, delimitată şi de- 
scrisă mai mult sau mai puţin riguros. 

Având în vedere, de astă dată, 
titlul comunicării noastre, trebuie 
precizat că, în continuare, ne va 
interesa în exclusivitate configuraţia 
arhitecturală a dialectului dacoromân, 
aşa cum a fost ea stabilită, în primul 
rând, pe baza atlasului lingvistic pu- 
blicat (în 1909) de Gustav Weigand 
(WLAD) şi, mai ales, a celui elaborat, 
sub conducerea lui Sextil Puşcariu, 
de Sever Pop (ALR | şi ALRM |, din 
care întâiele volume au apărut în 
anul 1938) şi Emil Petrovici (ALR II 
şi ALRM II, din care primele volume 
au apărut în anul 1940). 

Observaţii: 

a. Atlasul lui Gustav Weigand, 
realizat pe baza anchetelor lingvistice 
desfăşurate în perioada 1895-1905 în 
752 de localităţi, este, pe de o parte, 
consacrat numai graiurilor dialectului 
dacoromân, iar, pe de altă parte, ex- 
plicit evaluat, el este un atlas lingvistic 
exclusiv fonetic, fapt ce explică şi 
justifică numărul foarte mic de între- 
bări al chestionarului (între 103 şi 114 
cuvinte general româneşti). Ancheta 
pentru graiurile româneşti vorbite în 
Bucovina şi Basarabia a avut loc în 
anul 1901. 

b. Atlasul lingvistic român, re- 
alizat pe baza celor 389 de anchete 
(310 pentru ALR | şi 88 pentru ALR 
II) desfăşurate în perioada 1930- 
1938, este, cum am menţionat mai 
sus, consacrat tuturor dialectelor 
limbii române, pe de o parte, iar, 
pe de altă parte, precum NALR-ul, 
el este, lingvistic evaluat, un atlas 
general, fapt ce explică şi justifică 
dimensiunea neobişnuit de mare a 

celor două chestionare: 2.160 de 
poziţii în ALR I şi 4.800 de poziţii în 
ALR II, însumând un număr cel 
puţin dublu de întrebări (v. Ches- 
tionarul Atlasului lingvistic român |, 
elaborat [...] de Sever Pop şi editat 
[...] de Doina Grecu, |. Mării, Rodica 
Orza, S. Vlad; coordonator: |. Mării, 
Cluj-Napoca, 1989; Chestionarul 
Atlasului lingvistic român II, elaborat 
[...] de Emil Petrovici şi editat [...] de 
Doina Grecu, |. Mării, Rodica Orza, 
S. Vlad; coordonator: |. Mării, Cluj- 
Napoca, 1988). 

Sever Pop a anchetat şi patru 
graiuri dacoromâneşti vorbite în stân- 
ga Nistrului (v. ALR |, vol. |, hărţile 1 
şi 2, ALRM l, vol. |, Introducere, p. 
40, punctele: 454, 458, 464 şi 476). 

În ceea ce priveşte publicarea, 
neinterpretativă şi/sau interpretati- 
vă, a datelor înregistrate, eroic, de 
către cei doi anchetatori şi autori ai 
ALR-ului, trebuie, din păcate, ştiut 
şi reţinut faptul că în cele 7 volume 
mari (neinterpretative) şi cele 4 vo- 
lume mici (interpretative) din ALR II 
apărute, sub egida Academiei (Re- 
publicii Populare Române, iar, apoi, 
a Republicii Socialiste România), în 
perioada 1956-1981, toate punctele 
de anchetă referitoare la graiurile 
dacoromâneşti vorbite în afara ac- 
tualului teritoriu al României (cele, 
adică, din Basarabia, Bucovina de 
Nord, lugoslavia şi Bulgaria) au fost, 
exclusiv din rațiuni politice, eliminate, 
fapt ce a obligat redacţia atlasului 
să ataşeze titlului sintagma: „serie 
nouă”, sintagmă prezentă (în primul 
rând, tot din aceleaşi raţiuni politice) 
şi în titlul celeilalte lucrări fundamen- 
tale a lingvisticii şi culturii noastre: 
Dicţionarul limbii române (DLR), ela- 
borat de Academia Română. 

c. Nu o dată (şi nu numai în 
legătură cu ALR-ul) am ţinut să sub- 
liniez că orice atlas lingvistic bine 
înfăptuit, în toate cele trei (şi la fel de 
importante) momente (programarea 
anchetei, desfăşurarea anchetei şi 


redactarea materialului înregistrat) 
pe care le presupune elaborarea 
unei asemenea lucrări lingvistice, 
are, întotdeauna, o dublă valoare: 
ştiinţifică şi culturală. Cultural evaluat, 
orice atlas lingvistic autentic repre- 
zintă un viu şi nepieritor document 
de limbă, a cărui valoare creşte o 
dată cu trecerea vremii. Ştiinţific şi 
lexical evaluat, orice atlas lingvistic 
autentic constituie (nu „o colecţie de 
material lingvistic”, cum, greşit, ade- 
seori, se mai spune, ci) o descriere, 
neinterpretativă şi/sau interpretativă, 
sincronico-comparativă spaţială. 

2.4. În organizarea (sau struc- 
turarea sau tipologizarea) varietăţii 
dialectului dacoromân, lingvistica 
limbii române înregistrează, pe 
parcursul unui secol, mai multe so- 
luţii sau puncte de vedere. Utilizând, 
pentru unităţile lingvistice delimitate 
în interiorul unui dialect, termenul 
de subdialect, vom spune că Gustav 
Weigand, pe baza atlasului său (a 
se vedea, în special, h. nr. 65), iden- 
tifică şi delimitează trei subdialecte: 
bănăţean, muntean, moldovean; 
Alexandru Philippide identifică (struc- 
turare acceptată şi de lorgu lordan, lon 
Gheţie şi E. Vasiliu) două subdialecte: 
unul de tip muntenesc şi un altul de 
tip moldovenesc, iar dialectologii 
clujeni (inclusiv Emil Petrovici, care, 
iniţial, înainte de 1945, stabilea doar 
patru subdialecte) identifică şi deli- 
mitează cinci subdialecte: muntean, 
moldovean, bănăţean, crişean şi 
maramureşean, structurare accep- 
tată, astăzi, de majoritatea lingviştilor 
limbii române populare. 

În nici una dintre aceste trei tipo- 
logii, graiurile dacoromâneşti vorbite 
în stânga Prutului şi a Nistrului, adică 
în spaţiul lingvistic şi statal al aşa- 
zisei „limbi moldoveneşti”, nu sunt 
identificate, delimitate şi descrise ca 
o unitate dialectală aparte, ca un (prin 
raportare la clasificarea propusă de 
dialectologii clujeni) al şaselea sub- 

dialect al dialectului dacoromân. De 
ce? Răspunsul la această întrebare 
nu poate fi decât unul singur: (Măria 
sa) realitatea lingvistică (dialectală) 
nu a îngăduit şi nu îngăduie identifi- 
carea şi delimitarea unui subdialect 
basarabean sau basarabeano-nis- 
trean sau basarabeano-nistreano- 
bucovinean. Izoglosele particularită- 
tilor lingvistice (= ale celor fonetice 
şi morfologice, în primul rând, dar 
şi ale celor lexical-onomasiologice) 
prin care a fost identificat, delimitat 
şi descris subdialectul moldovean 
nu se opresc nici la Prut şi nici la 
Nistru. Mărturie concludentă sunt, în 
acest sens, cele trei serii de atlase 
lingvistice consacrate limbii române 
pe parcursul a nici măcar unui secol, 
la un interval (aproape matematic) 
de nici trei decenii. Hărțile atlasului 
lui Gustav Weigand, dar, mai ales, 
hărţile interpretative (= colorate) din 
ALRM I şi ALRM II (nu, însă, şi cele 
din ALRM II, serie nouă) „vorbesc, 
prin puterea lor descriptivă, o limbă 
cât se poate de limpede”. 
Observaţie. Pentru rigoare şi 
adevăr, trebuie, însă, precizat că 
după cel de-al II-lea război mondial 
şi până la apariţia în 1984, la Editura 
Scrisul Românesc, a Tratatului de 
dialectologie românească, coordonat 
de Valeriu Rusu, în nici o altă lucrare 
de lingvistică românească, apărută în 
România şi în care sunt prezentate 
şi descrise subdialectele dialectu- 
lui dacoromân, aria transpruteană 
şi transnistreană a subdialectului 
moldovean nu este luată în discuţie 
(pentru că, exact din aceleaşi raţiuni 
neştiinţifice care au generat mai sus 
pomenita sintagmă determinativă 
„serie nouă”, nu a îngăduit cenzura). 
În lucrarea citată, dialectologul Paul 
Lăzărescu prezintă şi descrie subdi- 
alectul moldovenesc în extensiunea 
sa reală (pentru că, tacit, a început, 
politic, să se îngăduie afirmarea, prin 
literă tipărită, a adevărului lingvistic). 


3. Româna supradialectală 

În a doua şi secundara-i, dar 
principala ei ipostază, cea literară sau 
standard, limba română, precum se 
ştie, nu este decât literalizarea (în al- 
fabet chirilic la început) şi sublimarea 
subdialectului muntean al dialectului 
dacoromân. Şi în lunga-i perioadă 
când această formă cultă a funcţionat 
în absenţa unei norme explicit formu- 
late, baza ei dialectală a constituit-o 
tot acest subdialect dacoromân. Ex- 
plicit normată, limba literară a renun- 
tat, prin voinţa marilor valori culturale 
şi ştiinţifice ale poporului român, la 
unele muntenisme, înlocuindu-le cu 
echivalentele sau corespondenţele 
lor din celelalte subdialecte, inclusiv 
din cel moldovenesc, care, însă, nu 
a dezvoltat, în mod natural, prin lite- 
ralizare şi sublimare, o limbă literară 
sau, mai exact spus, o altă limbă (im- 
plicit sau explicit normată) în cadrul 
limbii române ca „limbă istorică” (v. 
supra), limbă care, singura, i-ar da 
dreptul să fie considerată şi cercetată 
ca o altă limbă istorică romanică, pe 
de o parte, iar, pe de altă parte, să 
fie denumită limba moldovenească. 
Păstrarea, în continuare, în Consti- 
tuţia Republicii Moldova a denumirii 
de limba moldovenească constituie 
o evidentă, dar foarte mare şi foarte 
gravă eroare ştiinţifică, generată şi 
susţinută în exclusivitate din raţiuni 
de ordin politic. 


4. Încheind, vom afirma că atât 
teoreticienii, susţinătorii şi făcătorii, 
prin dialectalizarea românei literare 
şi rusificarea neologismelor, ai artifi- 
cialei „limba moldovenească”, cât şi 
cei care, astăzi, (mai) susţin, înfocat, 
denumirea de limba moldovenească 
au ştiut şi ştiu că Prutul, ca graniţă 
statală, nu a fost şi nu este un hotar 
lingvistic dialectal şi supradialectal al 
limbii române. 

G. MIHĂILĂ 


SPECIFICUL 

ŞI UNITATEA LIMBII 
ROMÂNE 
ÎN CERCETĂRILE 
LUI B. CAZACU 


„A devenit de mult o axiomă afir- 
maţia că Bogdan Petriceicu Hasdeu 
este întemeietorul lingvisticii şi filo- 
logiei române moderne, cel care a 
proiectat aceste două discipline cu 
o mână de maestru pe orbita ştiinţei 
europene”-— scriam acum douăzeci 
de ani, cu prilejul reeditării integrale a 
Cuventelor den bătrâni. Prin această 
operă a savantului născut la Cristi- 
neştii Hotinului (16 februarie 1836), 
devenit profesor al Universităţii din 
Bucureşti (1874) şi membru al Aca- 
demiei Române (1877), „o nouă pro- 
vincie Îşi făcea în 1878-1881 intrarea 
în lingvistica şi filologia româneas- 
că — ilustrate până atunci mai ales 
de cărturari ardeleni şi munteni...”!. 

Dar înaintea lui B. P. Hasdeu, 
părintele său, Alexandru Hasdeu 
(Hâjdeu, 1811-1872), istoric, folclorist 
şi scriitor, fusese desemnat, împreu- 
nă cu poetul şi prozatorul Constantin 
Stamati (1786-1869), membru fonda- 
tor al Societăţii Academice Române 
(22 aprilie 1866), dar, neputând 
participa la lucrările acesteia, a fost 
proclamat membru de onoare, la 12 
septembrie 18702. Mai tânăr decât 
el, Alecu Russo (1819, Străşeni, 
aproape de Chişinău — 1859), autorul 
Cântării României (cel puţin, al versi- 
unii a doua), ocupă un loc important 
în filologia româneasca prin celebrele 
sale Cugetări, în care pleda pentru 
unitatea şi frumuseţea limbii române 
literare’. 

Al treilea membru fondator al 
Societății Academice Române, ori- 
ginar din Basarabia, loan Străjescu 


(1833-1873), devenit mai târziu de- 
putat la Bucureşti, şi-a lăsat prin tes- 
tament averea Statului Român pentru 
a trimite tineri la studii în Franţa“. 

Nu altfel a procedat un alt me- 
cena basarabean, Vasile Stroescu 
(1845-1926), ales membru de onoare 
al Academiei Române în 1910, după 
ce sprijinise prin donaţii generoase 
cultura, şcoala şi biserica româneas- 
că din Transilvania şi din ţara liberă, 
precum şi numeroşi studenţi din 
Basarabia; ulterior, a fost desemnat 
preşedinte de vârstă al primului Par- 
lament rezultat după Marea Unire din 
1918, pentru care el însuşi militase®: 
Basarabia, la 27 martie / 9 aprilie; 
Bucovina, la 31 octombrie /12 noiem- 
brie; Transilvania, Banatul, Crişana 
şi Maramureşul, la 18 noiembrie / 1 
decembrie“. 

Intre lingviştii şi filologii originari 
de pe aceleaşi meleaguri basarabe- 
ne, care au ilustrat studiul şi propa- 
garea limbii române, doi s-au născut 
curând după aceste importante 
momente: Boris Cazacu (Chişinău, 
15 ianuarie 1919), viitor profesor al 
Universităţii din Bucureşti, membru 
corespondent al Academiei Române 
(1963), preşedinte al Societăţii de 
Ştiinţe Filologice (din 1968), dispărut 
prematur, în plină putere de muncă 
(24 august 1987)'; Eugen Cogşeriu 
(Mihăileni, jud. Bălţi, 27 iulie 1921), 
viitor profesor al Universităţilor din 
Montevideo şi Tübingen, Doctor Ho- 
noris Causa a peste 30 de universităţi 
din diverse ţări, membru de onoare al 
Academiei de Ştiinţe din Republica 
Moldova (1991), al Academiei Ro- 
mâne (1992) şi a numeroase foruri 
savante din lume, decedat după o 
grea suferinţă pe 7 septembrie 2002 
la Tubingen. 

„Noi proveneam dintr-o familie 
care ţinuse limba română la icoană..." 
— sunt cuvintele ilustrului savant, 
tipărite drept titlu al interviului, pe 
care soarta nu i-a mai dat răgaz să-l 
vadă apărut în paginile revistei Aca- 
demicat. Despre acest român care 
aparţine lumii întregi s-a scris enorm, 
mai ales începând cu cele cinci vo- 

lume ce i-au fost dedicate în 1981, 
de numeroşi lingvişti din mai multe 
ţări, inclusiv din România?. Dar opera 
lui, răspândită pe meridianele lumii, 
devenise cunoscută şi valorificată la 
noi cu mult înainte, dovadă doctoratul 
Honoris Causa acordat de Universi- 
tatea din Bucureşti în 1971, după ce 
savantul participase aici la Al XII-lea 
Congres Internaţional de lingvistică 
şi filologie romanică. 

Aşadar — cum scria cu deplină 
justificare, acum zece ani, profesorul 
Anatol Ciobanu, de la Universitatea 
din Chişinău: „Parafrazând cunoscutul 
dicton cronicăresc «Nasc şi la Moldo- 
va oameni», putem afirma că NASC 
ŞI-N BASARABIA LINGVIȘTI". 

Să ne fie îngăduit însă ca, în 
comunicarea de faţă, să nu ne ocu- 
păm de lingvistul de notorietate in- 
ternaţională, Eugen Coşeriu, despre 
care am scris, între atâţia alţii, acum 
trei decenii'?, ci să evocăm unele 
aspecte mai puţin cunoscute din ac- 
tivitatea ştiinţifică a fostului profesor 
al Facultăţii de Litere din Bucureşti şi 
prorector al Institutului (astăzi Facul- 
tatea) de Limbi şi Literaturi Străine 
(1963-1966, 1967-1972). 

Fiu al unei familii modeste, ori- 
ginare din satul Zberoaia, aproape 
de Prut, lângă Nisporeni, unde Liceul 
teoretic, inaugurat la 1 septembrie 
1992, îi poartă astăzi numele, Boris 
Cazacu a avut de luptat din copilărie 
cu greutăţile vieţii (orfan de tată de la 
şase ani). Reticent în destăinuiri, abia 
dacă împărtăşea din când în când 
vreo mărturisire ca aceasta: „Intâlni- 
rea cu opera lui |. L. Caragiale datea- 
ză din anii când, elev în cursul inferior 
al liceului, am ascultat interpretarea 
profesorului de limba română, care 
ne-a prezentat cunoscutele schiţe 
Vizită şi D-l Goe”'5. Acesta era Liceul 
„Alexandru Donici”, ale cărui cursuri 
le-a urmat în anii 1929-1937, încheind 
cu rezultate meritorii, ce i-au deschis 
calea, ca bursier al unei Fundaţii 
din capitala ţării, spre Facultatea de 
Litere şi Filosofie a Universităţii din 
Bucureşti (1937-1941). 

Numărându-se printre cei mai 
buni studenţi ai lui Ov. Densusianu 


(în ultimul an de viaţă), N. Cartojan 
şi Al. Rossetti, a fost numit bibliotecar 
la catedra de limba română; a obţinut 
licenţa în filologie modernă magna 
cum laude (Limba română şi dialec- 
tele ei, Istoria literaturii române vechi, 
Filologie romanică) şi a absolvit ca 
eminent Seminarul pedagogic „Titu 
Maiorescu” (1942), fiind clasificat pri- 
mul la examenul de capacitate pentru 
limba şi literatura română (1943). Cu- 
rând însă a fost încadrat în şcoala de 
ofiţeri de rezervă şi, după 23 august 
1944, a luat parte ca sublocotenent 
la eliberarea Transilvaniei, ajungând 
până pe teritoriul Cehoslovaciei, unde 
a fost rănit. 

Intors în ţară şi restabilit după 
spitalizare, a devenit mai întâi pro- 
fesor la Colegiul „Sf. Sava” şi la 
Liceul „Spiru Haret” (1945-1947); 
totodată, pe baza activităţii ştiinţifice 
desfăşurate în paginile publicaţiilor 
mentorilor săi, „Bulletin linguistique” 
(începând din 1941) şi „Cercetări lite- 
rare” (1943), a funcţionat ca asistent 
onorific, iar apoi, în urma concursului, 
a fost numit asistent titular la catedra 
de limba română (1947). 

Intre timp, a intervenit un episod 
plin de semnificaţie pentru profilul 
ştiinţific şi civic al tânărului lingvist, 
episod readus în atenţia noastră de 
profesoara Tatiana Slama-Cazacu, în 
paginile revistelor „România literară” 
(1991) şi „Basarabia” din Chişinău 
(1993). In noua serie a revistei „Con- 
temporanul!”, iniţiată în toamna anului 
1946, Mihail Roller — sub pseudoni- 
mul Mihail Şova — a publicat la rubrica 
Probleme contemporane — Tribuna 
liberă, articolul Influențe succesive 
latine şi slave în limba noastră — O 
ipoteză (nr. 4, 11 octombrie, p. 6)". 

Incercând a face paradă de 
erudiție, cu citate din Mihail Kogăl- 
niceanu şi loan Bogdan, M. Şova 
începea apodictic: „Până astăzi, 
în literatura cu caracter istoric nu 
se pierde niciodată ocazia de a se 
sublinia în mod argumentat — şi mai 
ales neargumentat — acest specific 
deosebit (romanic — n. n. ) al popo- 
rului român”. Or, adăuga el, în acest 
fel „este minimalizat” rolul influenţei 

slave, deşi „filologi din secolul trecut 
(...) au constatat că două cincimi din 
limba românească sunt formate din 
cuvinte slave, în timp ce cele latine 
sunt o cincime”. Evident, nu are rost 
să rezumăm expunerea „istorică” a lui 
M. Roller*5, de la daci până în epoca 
modernă, dar e necesar să semna- 
lăm ideile principale, pentru a putea 
aprecia apoi semnificaţia intervenţiei 
lui B. Cazacu. 

Confuzia voită debuta cu ideea 
că, o dată cu prizonierii aduşi de daci 
de la sudul Dunării, în urma incursiu- 
nilor lui Burebista, a început influența 
latină „asupra limbii poporului de pe 
meleagurile de azi ale României. 
Aceasta influenţă (subl. n. — G. M.) 
va creşte mult în momentul înglobării 
Daciei în Imperiul Roman”. Dar, ulteri- 
or, retragerea administrației romane, 
provocată de migrațiile popoarelor, a 
redus aceasta influență, după opinia 
autorului, „pierzându-se cu necesitate 
o mare parte din lexicul latin. Venirea 
slavilor în aceste părți influențează în 
mod deosebit dezvoltarea poporului”. 
In pofida evidenţei, potrivit căreia slavii 
aşezaţi pe teritoriul ţării noastre au 
fost asimilați de populaţia majoritară 
românească, de-a lungul secolelor 
VI-XII, M. Roller ajungea să afirme: 
slavii „nu numai ca nu au fost absor- 
biţi, dar ei s-au impus — lucru care se 
vede şi din imensul bagaj slav pe care-l 
conţine limba noastră”. 

Plasând în mod greşit „o nouă 
influență latină în secolele XIII, XIV, 
XV, [ce] s-a suprapus influențelor 
anterioare latine şi slave” (sublinierea 
îi aparţine), datorită încercărilor de 
răspândire a catolicismului şi primelor 
tipărituri (pe care însă nu le datează), 
M. Şova sublinia reacţia Bisericii orto- 
doxe, constituirea mitropoliilor în Ţara 
Românească şi Moldova, extinderea 
vieţii monahale, iniţiate de Nicodim de 
la Vodița şi Tismana şi de presupuşii 
săi ucenici, ajunşi până la Mănăstirea 
Neamţului. Neînţelegând că slavona, 
ca limbă de cultură, a jucat în Ţările 
Române acelaşi rol ca latina în Euro- 
pa apuseană şi centrală, el ajungea 
să afirme: „Toate aceste mănăstiri re- 
prezintă puternice centre slave, care 


dezvoltă o intensă activitate culturală 
bisericească şi slavonă”, ceea ce „a 
făcut ca, în secolele care urmează, 
un nou strat slav să se suprapună în 
limba şi cultura noastră”. 

In sfârşit, M. Roller semnala 
influenţa occidentală neolatină, după 
Revoluţia Franceză din 1789, dar 
conchidea, iarăşi fără bază documen- 
tară, exagerând rolul împrumuturilor 
ulterioare din diverse surse: „Din 
lexiconul latinesc al limbii noastre 
numai o mică parte s-a păstrat de pe 
vremea Imperiului Roman — cea mai 
mare parte datorându-se influențelor 
latine succesive, care se împleteau 
cu cele slave şi pe care le-am schi- 
tat mai sus”. El proclama chiar, în 
dezacord cu orice analiză onestă, că 
„influenţa recentă a limbilor neolatine 
poate explica frecvenţa de astăzi a 
cuvintelor latine, cu tot numărul lor 
mai mic, precum şi structura actuală 
latină a morfologiei şi sintaxei noas- 
tre” (subl.n.). Drept urmare, noul „di- 
riguitor” al cercetării istorico-filologice 
conchidea: „Specificul limbii române 
nu este determinat de numărul cuvin- 
telor pe care le-am păstrat din vremea 
Imperiului Roman. Şi este potrivnic 
metodei ştiinţifice ca, în ciuda tuturor 
faptelor, să susţinem cu orice prilej, 
în mod forţat aceasta”. Dimpotrivă, 
el recomanda studierea diverselor 
influenţe culturale, a modului cum 
poporul român le-a „prelucrat (...), 
pentru a le da specificul lor propriu. 
Specialiştii filologi care vor analiza 
aceste influenţe sub prisma obiectiv- 
ştiinţifică (?! — G. M.) vor aduce o 
reală contribuţie la limpezirea acestor 
probleme, pe care noi, ca nespecia- 
lişti, le-am ridicat numai”. 

Riposta dată peste două săptă- 
mâni de B. Cazacu a fost pe măsură 
şi a temperat pe moment zelul „ne- 
specialistului”, ce se erija în îndru- 
mător al cercetărilor lingvistice. La 
aceeaşi rubrică, în nr. 6 al „Contem- 
poranului” din 25 octombrie 1946, el 
publica articolul ce relua, în ghilimele, 
titlul celui precedent: Despre unele 
«Influențe succesive latine şi slave 
în limba noastră» (p. 6)"5. „Mărturisim 
că am rămas miraţi — declara el cu 

fermitate — de părerile exprimate de 
către autor şi de felul cum înţelege 
să interpreteze faptele”, asemuind 
pe noul veleitar cu alţi amatori, atraşi 
de «mirajul» filologiei. „Reluând o dis- 
cutie învechită, dl. M. Şova contestă 
«caracterul latin» al limbii noastre”, 
pe baza derutantei statistici a lui A. 
Cihac, lansată în 1879 şi dovedită 
ulterior ca falsă (vezi mai jos). 

La data aceea, B. Cazacu 
avea la dispoziţie celebra teorie a 
circulaţiei cuvintelor, formulată de B. 
P. Hasdeu în 1881 — pe care însă M. 
Roller o ignorase voit —, potrivit căreia 
„fizionomia unei limbi e în funcţie nu 
de numărul cuvintelor, ci de valoarea 
lor circulatorie”, confirmată, cum se 
ştie, pe urmele lui S. Puşcariu, prin 
studiul lui D. Macrea, Circulaţia cu- 
vintelor în limba română (extras din 
„Transilvania”, an. 73, nr. 4, Sibiu, 
1942). B. Cazacu reamintea conclu- 
ziile confratelui său mai în vârstă, 
desprinse din analiza exhaustivă a 
Poeziilor lui M. Eminescu, retipărite 
în ediţia critică a lui Perpessicius 
(Opere, |, Bucureşti, Fundaţia pentru 
Literatură şi Artă „Regele Carol II”, 
1939): 48,68% cuvinte de origine 
latină (împreună cu derivatele lor), 
respectiv, în circulaţie — 83% (procente 
comparabile cu cele din poeziile lui 
Verlaine: 49%, respectiv 83,10%). Prin 
urmare — conchidea el —, „dl. Şova n-a 
făcut decât să înceapă o discuţie de 
prisos şi să întunece anumite lucruri 
limpezi pentru toată lumea”. 

Recomandându-i lui M. Şova — 
alias M. Roller — să studieze pentru 
istoria raporturilor slavo-romanice 
în epoca veche celebra sinteză a lui 
L. Niederle, profesor la Universitatea 
din Praga (Manuel de l'antiquité sla- 
ve, t. I-II, Paris, 1923-1926)", filologul 
îl corecta, pe drept cuvânt, şi cu pri- 
vire la presupusa influenţă latină din 
secolele al XIII-lea — al XV-lea, care 
ar fi determinat primele traduceri ro- 
mâneşti, cum crezuse l. Bărbulescu. 
Această influenţă a existat într-ade- 
văr, însă mai târziu, începând cu marii 
cronicari din secolul al XVII-lea. 

După semnalarea şi a altor 
„curioase contraziceri”, formulări 


improprii şi inexactităţi, B. Cazacu 
încheia: „Căutând să ne prezinte o 
nouă «ipoteză», d. M. Şova n-a fost 
prea fericit inspirat atunci când s-a 
oprit la problema raporturilor slavo- 
române”. Şi afirma răspicat, bazat pe 
Istoria limbii române a profesorului 
său, Al. Rossetti (|, ed. 2, Bucureşti, 
1940): „E lucru ştiut că limba română 
e continuatoarea latinei vorbite în 
provinciile orientale ale Imperiului Ro- 
man, datorită faptului că acei care ne- 
au transmis-o au avut conştiinţa că 
vorbesc aceeaşi limbă, deosebită de 
a popoarelor conlocuitoare”. Evident, 
cercetătorii serioşi, între care acelaşi 
Al. Rossetti (/storia..., III, 1940), n-au 
minimalizat influenţa veche slavă, dar 
aceasta „constituie un caz de super- 
strat”, prezent mai ales în vocabular, 
şi nu în morfologie, „care constituie 
trăsătura caracteristică a unei limbi”. 

Concluzia, formulată la fel de 
tranşant, era una de metodă: „Prin 
felul cum şi-a tratat subiectul, autorul 
n-a reuşit decât să arate că în dome- 
niul filologiei, pe lângă o informaţie 
bogată şi de bună calitate, se cere, 
mai ales, mult discernământ critic”18. 

Să vedem, totuşi, dacă punctul 
de pornire al lui M. Roller avea vreun 
temei serios, dincolo de teoria circu- 
laţiei cuvintelor (a frecvenței utilizării 
lor), formulată cu atâta acuitate de B. 
P. Hasdeu şi confirmată, în cercetările 
ulterioare de statistică a vocabularu- 
lui, până astăzi. Lăsând la o parte 
faptul că numeroase etimologii date 
de Cihac erau greşite chiar la stadiul 
cunoştinţelor de atunci (fapt semnalat 
încă de Hasdeu), Mircea Seche şi, 
ulterior, autorul acestor rânduri au 
arătat că el a comis următoarele ine- 
xactităţi'?, ce încălcau unele principii 
fundamentale ale ştiinţei statisticii şi, 
deci, viciau din temelie concluziile 
sale: 

1) In Prefaţa la Dictionnaire 
d'etymologie daco-romane, [II]. 
Eléments slaves, magyars, turcs, 
grecs-moderne et albanais (Francfort 
s/M., 1879, p. VIII)”, Cihac afirmă: 
„L'élément latin de la langue roumai- 
ne ne représente guère aujourd’hui 
qu’une cinquiène de son vocabu- 


152 


Limba Română 


laire, tandis que l'élément slave y 
entre pour le double ou pour 2/5 à 
peu près”; iar mai departe detaliază 
cifric proportiile: „Dans mes éléments 
latins de la langue roumaine et dans 
l'ouvrage présent, jai indiqué environ 
500 mots /atins, 1000 mots slaves, 
300 mots turcs, 280 mots grecs- 
moderne et 20 à 25 mots magyars 
pour l'albanais?, qui sont identiques 
avec les vocabules correspondants 
roumains” (Din frază lipseşte un 
fragment, înainte de ultimele cuvinte, 
între care magyars este greşit impri- 
mat: cifrele 20-25 se potrivesc, mai 
degrabă, pentru „elementele albane- 
ze”, respectiv autohtone; adăugăm 
aici — păstrând modul de aproximare 
al lui Cihac — cifra de 280 pentru îm- 
prumuturile maghiare, comparabile 
cantitativ cu cele grecești). 

Aşadar, cum constatam în 
1983, din acest calcul aproximativ 
rezultă că dicționarul ar avea doar 
circa 2.385 cuvinte-bază, respectiv 
cuvinte-titlu (culese cu aldine), în 
temeiul cărora s-a efectuat derutanta 
statistică. In realitate, noi am numărat 
5.327 cuwvinte-titlu (1.182 elemente la- 
tine, 2.180 slave, 514 maghiare, 806 
turceşti, 606 neogreceşti şi 39 „alba- 
neze”, respectiv autohtone), în jurul 
cărora se grupează adesea diverse 
derivate (cele mai multe formate în 
limba română, altele moştenite din 
latină sau împrumutate ca atare); 
din cele 5.327 cuvinte-titlu trebuie să 
scădem 57 nume de locuri şi de per- 
soane, incluse în dicţionar mai mult 
sau mai puţin întâmplător (41 la elem. 
sl., 9 la elem. magh., 3 la elem. turc., 
4 la elem. gr.), de unde rezultă 5.270 
cuvinte-bază (apelative)”. 

2) Cu atât mai mult, Cihac 
n-a luat în considerație derivatele 
consemnate în cadrul majorității cui- 
burilor etimologice. Or, procedând la 
numărătoarea cuvintelor-bază şi a 
derivatelor, M. Seche a stabilit „suma 
totală de 17.645 de cuvinte înregis- 
trate, exclusiv variantele (fonetice ori 
lexicale) şi toponimicele"2%. Grupate 
pe cuiburi etimologice, în cadrul celor 
şase secţiuni pe origini (lipsesc îm- 
prumuturile germanice, neologismele 


latino-romanice, adoptate în mod 
curent până la acea dată, cuvintele 
de origine necunoscută, cele ono- 
matopeice şi derivatele respective), 
toate cele 17.645 de cuvinte se 
repartizează astfel, potrivit statisticii 
stabilite de M. Seche, care diferă 
sensibil de cea inexactă a lui Cihac, 
efectuată prin luarea în consideraţie 
a numai circa 1/7 din cuvintele inclu- 
se în dicţionar: elemente de origine 
latină şi derivatele lor — 8.038 (peste 
45%); împrumuturi slave şi derivatele 
lor — 6.141 (sub 35%); împrumuturi 
turceşti şi derivatele lor — 1.259 (peste 
7%); împrumuturi greceşti şi derivate- 
le lor — 1.100 (peste 6%); împrumuturi 
maghiare şi derivatele lor — 1.026 
(sub 6%); elemente autohtone şi 
derivatele lor — 90 (sub 1%)%. 

In prezenţa ripostei principiale şi 
judicioase a lui Hasdeu, cercetătorii 
ulteriori au considerat de prisos verifi- 
carea de facto a cifrelor şi proporţiilor 
avansate de Cihac, până la acest 
control al lui M. Seche, care — cu 
precizările de mai sus — pune capăt 
unei discuţii „învechite”, după cum 
apreciase pe drept cuvânt B. Cazacu. 

Mai mult, astăzi dispunem de 
o analiză obiectivă a structurii etimo- 
logice a vocabularului românesc re- 
prezentativ, după statistica generală 
a lui D. Macrea, efectuată în deceniile 
din urmă, pe baza DLRM (1958). Ea 
este cuprinsă în ampla lucrare colec- 
tivă, condusă de Marius Sala, acum 
15 ani: Vocabularul reprezentativ al 
limbilor romanice (Bucureşti, Editura 
Ştiinţifică şi Enciclopedică, 1988), 
în care secţiunea consacrată limbii 
române a fost realizată de Mihaela 
Bârlădeanu (p. 19-79). Selectând 
2.581 de cuvinte din DEX?', pe baza 
bogăției semantice (minimum 5 sen- 
suri proprii sau figurate), a puterii de 
derivare (cel puţin 3 derivate, formate 
prin sufixare, prefixare sau derivare 
regresivă) şi a uzajului, criteriu postu- 
lat de Hasdeu (2.000 + 28 de cuvinte, 
cu indicele minimal de uzaj de 13,48, 
din Dicţionarul de frecvență al lui A. 
Juilland, P. M. H. Edwards şi Ileana 
Juillandy8, cu etimologiile acceptate 
prin confruntarea dicţionarelor lui S. 

Puşcariu, I.A. Candrea — Ov. Den- 
susianu şi Al. Ciorănescu, autoarea 
a ajuns la următoarele rezultate 
globale: 

1) Cuvinte latineşti moştenite: 
782 ( 30,29 %); 

2) Creaţii lexicale româneşti 
(mai ales de la cuvinte moştenite din 
latină, dar şi de la unele împrumuturi): 
637 (24,68%); 

3) Cuvinte cu etimologie mul- 
tiplă ( între surse figurând mai ales 
latina savantă, franceza şi italiana): 
457 (17,70%); 

4) Imprumuturi vechi slave şi 
slavone: 237 (9,18 %); 

5) Imprumuturi franceze: 193 
(7,47%); 

6) Cuvinte cu origine incertă 
(dintre care unele se vor dovedi, 
probabil, autohtone, în baza noilor 
cercetări): 70 (2,71%); 

7) Imprumuturi latine savante: 
38 (1,47%); 

8) Imprumuturi din bulgară 
(aproape sigur acestea vor trebui să 
fie incluse la grupa 4): 34 (1,31%); 

9) Imprumuturi din maghiară: 
33 (1,27%); 

10) Imprumuturi din neogreacă: 
25 (1,11%); 

11) Elemente din substratul 
traco-dacic: 23 (0,96%); 

12) Imprumuturi din diverse alte 
limbi: 18 din turcă, 15 din italiană, 7 
din rusă, 7 din germană, 5 onomato- 
pee, 2 împrumuturi din sârbocroată 
şi 2 din ucraineană — în total, 56 de 
cuvinte (2,16%). 

In lumina acestor rezultate 
obiective, putem spune că riposta 
lui B. Cazacu, în anii de început ai 
activităţii sale ştiinţifice, pe urmele 
marelui său înaintaş, B. P. Hasdeu, 
ale lui S. Puşcariu, Al. Rosetti şi D. 
Macrea, s-a dovedit judicioasă, 
împiedicând răspândirea unei de- 
formări tendenţioase a specificului 
limbii române, ca limbă romanică, ce 
a asimilat în vocabularul său nume- 
roase împrumuturi din cele mai diverse 
surse, inclusiv vechi slave (populare) 
şi slavone%. 


NOTE 


'Tomul |, Bucureşti, Editura Didac- 
tică şi Pedagogică, 1983, p. 7-8; tomurile 
II şi III au apărut în 1984. Grigore Brâncuş 
a reeditat, cu studii introductive şi note: 
Etymologicum magnum Romaniae, vol. 
1-3, Bucureşti, Editura Minerva, 1972- 
1976 (vol. 1, de asemenea, la Editura Te- 
ora, 1998); Studii de lingvistică şi filologie, 
1-2, Bucureşti, Editura Minerva, 1988. 

2 Vezi: Dorina N. Rusu, Mem- 
brii Academiei Române, 1866-1999. 
Dicţionar, ed. 2, rev. şi adug., cu un 
Cuvânt înainte de acad. Eugen Simion, 
Bucureşti, Editura Academiei Române, 
1999, p. 238; Nicolae N. Romanenko, 
Alexandru Hâjdău în „Dosarul nr. 90” 
(de arhivă), în vol. Pro Fide et Patria. 
Contribuţii la studierea vieții şi activităţii 
membrilor familiei Hâjdău — Hasdeu, 
Chişinău, Editura Epigraf, 2002, p. 
14-35. Pe urmele lui Em. C. Grigoraş 
(1930), Dan Zamfirescu a numit pe cei 
doi Hasdeu, Alexandru şi Bogdan Petri- 
ceicu, reprezentanţi ai Şcolii Basarabene 
în istoriografia şi filologia românească 
(Cultura română - Sinteză europeană, 
Bucureşti — Chişinău, Editura „Litera 
Internaţional”, 2002, p. 288-293). 

3 Vezi: Istoria literaturii române, |I, 
red. resp. Al. Dima, Bucureşti, Editura 
Academiei, 1968, p. 489-507 (capitol 
scris de Al. Dima); Dicţionarul esenţial al 
scriitorilor români, coordonatori: Mircea 
Zaciu, Marian Papahagi, Aurel Sasu, 
Bucureşti, Editura Albatros, 2000, p. 
726-727 şi anexa (articol scris de Paul 
Cornea); B. Cazacu, Limba română li- 
terară. Probleme teoretice şi interpretări 
de texte, Bucureşti, Societatea de Ştiinţe 
Filologice, 1985, p. 109-112, Recitind Cu- 
getările lui A. Russo. Elogiul bunului simţ. 

4 Vezi Dorina N. Rusu, Membrii 
Academiei ..., p. 504. 

5 Ibidem, p. 505. 

5 Vezi ampla expunere a acestor 
evenimente capitale, în /storia Românilor, 
vol. VII, tom. II. De la Independenţă la 
Marea Unire (1878-1918), coordonator: 
Acad. Gheorghe Platon, Bucureşti, Edi- 
tura Enciclopedică, 2003, p. 463-539 (lon 
Agrigoroaiei, Marea Unire; despre Vasile 
Stroescu, p. 376, 479-480, 559). 

7 Evocat, între alţii, de: I. Hangiu, 
G. Mihăilă, lon Dodu Bălan, în „Buletinul 
Societăţii [de Ştiinţe Filologice] pe anul 
1987”, p. 123-130; Mioara Avram, în 
„Limbă şi literatură”, 1987, vol. IV, p. 528- 

532; Liliana lonescu Ruxăndoiu, în „Limba 
română”, XXXVI, 1987, nr. 6, p. 553-554. 

8 Acordat Eugeniei Guzun (anul 
XII, 2002, nr. 5-6, august-septembrie, 
p. 49-54). 

°? Logos Semantikos. Studia linguis- 
tica in honorem Eugenio Coseriu, 1921- 
1981, Madrid-Berlin-New York, Editorial 
Gredos-Walter de Gruyter, 1981. 

10 Evocările recente dau o infor- 
matie, fie şi incompletă, despre viaţa şi 
excepţionala-i operă, din care o parte 
publicată în România şi în Republica 
Moldova: Marius Sala, Eugeniu Coșeriu, 
un român care aparține lumii întregi, „Aca- 
demica”, anul XII, 2002, nr. 7, octombrie, 
p. 54; Matilda Caragiu-Marioţeanu, Eu- 
geniu Coșeriu, savantul şi omul, ibidem, 
p. 55-60; Nicolae Saramandu, Eugeniu 
Coşeriu, teoretician al limbajului, ibidem, 
p. 61-61; loana Narcisa Creţu, în „Româ- 
nia literară”, anul XXXV, 2002, nr. 47, 27 
noiembrie — 3 decembrie, p. 19; Mihai 
Zamfir, ibidem, nr. 49, 11-17 decembrie, 
p. 31; Gregorio Salvator (Academia Rega- 
lă a Spaniei), ibidem, anul XXXVI, 2003, 
nr. 6, 12-18 februarie, p. 28 (traducere de 
Florina Nicolae, din „ABC”, 7 decembrie 
2002), ş. a. Revista „Limba Română” din 
Chişinău a închinat un întreg număr (10 
(88), octombrie 2002) memoriei marelui 
savant, cuprinzând texte semnificative 
de-ale sale privind Identitatea limbii şi a 
poporului nostru, articole semnate de nu- 
meroşi lingvişti din România şi Republica 
Moldova, precum şi un interviu acordat 
Eugeniei Bojoga de profesorul B. Garcia 
Hernândez (Madrid). Vezi, de asemenea: 
Florin Manolescu. Enciclopedia exilului 
literar românesc, 1945-1989. Scriitori, 
reviste, instituţii, organizaţii, Bucureşti, 
Compania, 2003, p. 199-203 (Cogeriu, 
Eugen). 

1! Vezi mai jos, nota 14. 

12 Eugénio Coseriu, „Tribuna Ro- 
mâniei”, II, 1973, nr. 23, p.12. 

13 Limba română literară, p.120- 
121: 1. L. Caragiale şi cultivarea limbii; 
vezi şi ultimul său articol, Eternul Cara- 
giale, „Limbă şi literatură”, 1987, vol. III, 
p. 301-306. 

14 Vezi: Tatiana Slama-Cazacu, 
Încercarea de integrare a limbii române 
printre limbile slave, „România literară”, 
anul 24, 1991, nr. 36, 5 sept., p.7; Nume 
mari ale ştiinţei şi culturii noastre: Boris 
Cazacu, „Basarabia”, 1993, nr. 1, ianua- 
rie, p. 169-184: Tatiana Slama-Cazacu, 
Un moment (dureros) din istoria limbii 


române (p. 169-171); B. Cazacu, Despre 
unele «Influențe succesive latine şi slave 
în limba noastră» (p. 171-173); P. Stroe, 
Un lingvist român care nu trebuie uitat: 
Boris Cazacu (1919-1987) (p. 173-178, 
cu date biografice şi o bibliografie a ar- 
ticolelor ce i-au fost consacrate); Anatol 
Ciobanu, Savant de talie europeană (p. 
178-184: analiză detaliată a lucrărilor). 

15 Mihail Straje înregistrează doar a 
doua semnătură: Mihail R. Rollea (Dicţio- 
nar de pseudonime, alonime..., Bucureşti, 
Editura Minerva, 1973, p. 606). 

16 În reproducerea din revista „Ba- 
sarabia” (vezi nota 14) s-au strecurat trei 
greşeli de tipar, dintre care prima chiar 
la început: „In renumitul număr al «Con- 
temporanului»...”, în loc de: „În penultimul 
număr...”; mai jos: „dl. M. Şova constată 
«caracterul predominant latin» al limbii 
noastre”, în loc de contestă; ejusdem 
farinea, în loc de ejusdem farinae. 

17 Stadiul actual al informaţiei privind 
raporturile slavo-române în epoca veche, 
în: Istoria Românilor, vol. Il. Daco-romani, 
romanici, alogeni, coordonatori: Dumitru 
Protase, Alexandru Suceveanu, Bucureşti, 
Editura Enciclopedică, 2001, p. 725-737 
(D. Gh. Teodor, Slavii la nordul Dunării 
de Jos în secolele VI-VII, bibliografie, 
p. 758-759); vol. III, Genezele româneşti, 
coordonatori: “> Acad. Ştefan Pascu, Acad. 
Răzvan Theodorescu, p. 38-45 (M. Rusu 
ş. a., Situaţia etno-demografică în condi- 
tiile migraţiei slavilor, avarilor şi bulgarilor, 
bibliografie, p. 122-126). 

18 Peste alte două numere, la ace- 
eaşi rubrică (nr. 8, din 7 noiembrie, p. 6), 
Al. Graur a încercat, în articolul Influențe 
latine şi slave, să justifice demersul lui 
Mihail Şova (fără a-i divulga numele real); 
acesta ar fi avut „meritul că a reactualizat 
o temă care astăzi se poate dezbate 
fără frică de persecutii (?! - G. M.) şi că 
a emis o ipoteză demnă de a fi luată în 
consideraţie”. Renunţând să comentăm 
articolul, reproducem doar încheierea: 
„Socotesc, prin urmare, că ipoteza d-lui 
Şova ar trebui aprofundată de specialişti, 
şi respinsă numai dacă o cercetare amă- 
nunţită ar dovedi-o nefondată”. 

19 Mircea Seche, Schiţă de istorie a 
lexicografiei române, |, Bucureşti, Editura 
Ştiinţifică, 1966, p. 103-131; G. Mihăilă, 
Marginalii la etimologiile lui B. P Hasdeu 
din „Cuvente den bătrâni” (1983), în 
Contribuţii la etimologia limbii române, 
Bucureşti, Univers Enciclopedic, 2002, 
p. 91-97. 

20 Într-o cercetare statistică se ia în 
consideraţie „totalitatea manifestărilor sau 
elementelor de aceeaşi natură, de ace- 
eaşi esenţă calitativă ale unui fenomen 
sau proces”; între altele, trebuie evitate 
„erorile premeditate, fie de către cel 
care culege datele”, fie de către cel care 
le comunică (Tudor Baron, Constantin 
Anghelache, Emilia Ţeţan, Statistică, 
[Bucureşti], Editura Economică, 1996, 
p. 18, 29). 

21 Volumul [I], Éléments latins com- 
parés avec les autres langues romanes, 
apăruse în 1870. 

22 „Je me propose d'en publier plus 
tard la liste détaillée” (nota lui Cihac). 

23 Diferenţa — de altfel, nu prea 
mare — dintre cifra noastră, 5.327, şi cea 
a lui S. Puşcariu, 5.765, din Locul limbii 
române între limbile romanice (1929, în: 
Cercetări şi studii, Bucureşti, 1974, p. 
164), se explică, desigur, prin faptul că 
şeful şcolii clujene va fi luat în conside- 
raţie şi trimiteri de felul grajd, s. v. gard. 
E curios însă că S. Puşcariu se referă la 
„indicele de la sfârşit”, când acesta — cum 
a arătat M. Seche (Schiţă..., |, p. 107-108, 
nota 3) — are circa 8.400 de cuvinte, fără 
a consemna toate derivatele. Explicaţia 
faptului că indicele nu este complet o 
găsim în memoriile lui J. Urban Jarnik, 
căruia Cihac îi mulţumeşte, la sfârşitul 
Prefeţei, „du concours qu'il a bien voulu 
me donner dans la rédaction des Index 
de ce livre” (p. XVIII): „Eu scoteam mai 
cu seamă din volumul al doilea (dar şi din 
primul — G. M.) toate cuvintele aflătoare 
acolo, din cari autorul pentru indice îşi 
alegea numai pe acele ce se păreau de 
neapărată trebuinţă” (Drumul pe care am 
mers, Bucureşti, 1909, p. 45-46; subl. n.). 

24 Schiţă..., |, p. 108; de asemenea, 
au fost excluse şi cele câteva antropo- 
nime. 

25 Ibidem, p. 107-108. Evident, au- 
torul a acceptat pentru statistica sa toate 
etimologiile lui Cihac, indiferent dacă 
au fost confirmate sau nu în cercetările 
ulterioare. 

2 Probleme de lingvistică româ- 
nească, Bucureşti, 1961, p. 29-45; Pro- 
bleme ale structurii şi evoluţiei române, 
Bucureşti, 1982, p. 52-71. 

2? Dicţionarul explicativ al limbii 
române, sub conducerea acad. loan 
Coteanu, dr. Luiza Seche şi dr. Mircea 
Seche, Bucureşti, Editura Academiei, 
1975; în anii din urmă a apărut ediţia a Il- 
a, revăzută şi îmbogăţită, sub conducerea 


acad. lon Coteanu şi dr. Lucreția Mareş 
(Bucureşti, Univers Enciclopedic, 1996; 
nou tiraj, 1998). 

2% Frequency Dictionary of Romani- 
an Words, Londra — Haga — Paris, 1965. 

2 S. Puşcariu, Etymologisches 
Wörterbuch der rumänischen Sprache, 
|. Lateinisches Element, Heidelberg, 
1905 (retipărit în 1975; vezi şi însemnă- 
rile autorului pe exemplarul propriu de 
lucru... Introducere şi stabilirea textului: 
Dan Sluşanschi, Editura Universităţii din 
Bucureşti, 1995); I. A. Candrea — Ov. 
Densusianu, Dicţionarul etimologic al 
limbii române. Elementele latine [A — 
putea], Bucureşti, 1914; Al. Ciorănescu, 
Diccionario etimológico rumano, 1-7, 
Universidad de La Laguna, 1958 —19-66 
(Dictionarul etimologic al limbii române, 
trad. de Tudor Şandru Mehedinti şi Mag- 
dalena Popescu Marin, București, Editura 
Saeculum |. O., 2001). 

3 Stadiul actual al cunoştinţelor 
noastre în acest domeniu, cu bibliografia 
anterioară, este reflectat în cărţile ce 
le-am publicat în ultimele decenii: Împru- 
muturi vechi sud-slave în limba română. 
Studiu lexico-semantic, Bucureşti, Editura 
Academiei, 1960; Studii de lexicologie şi 
istorie a lingvisticii româneşti, Bucureşti, 
Editura Didactică şi Pedagogică, 1973; 
Contribuţii...(menţionată în nota 19). 

Doru MIHĂESCU 


NUMELE BASARABIEI 


Cunoscător, în bună măsură, în 
mod direct al situaţiei din Bucovina, 
informat şi interesat deopotrivă în 
legătură cu situaţia din Basarabia, Mi- 
hai Eminescu se arăta atât de marcat 
de marea diferenţă între o realitate 
şi cealaltă, încât, la un secol după 
pierderea primului teritoriu şi la peste 
şase decenii după pierderea celui de-al 
doilea, lăuda, pe de o parte, Curtea din 
Viena, iar pe de alta, aducea acuzaţii 
grave Curţii imperiale ruse: 

„In curgerea unui veac moldo- 
venii din Bucovina s-au deprins cu 
stăpânirea nemţească şi astăzi ei 
se simt alipiţi cu credinţă şi strâns 
legaţi de Curtea din Viena; Bucovina 
a rămas însă o ţară românească, o 
parte din Moldova... Lauda pentru că 
s-a păstrat românitatea Bucovinei nu 
se cuvine însă numai moldovenilor; şi 
Curtea din Viena e părtaşă la dânsa... 

Cu totul alta e soarta moldove- 
nilor căzuţi sub stăpânirea pravos- 
lavnicului Țar al tuturor ruşilor. Pe 
când cei 200.000 români din Buco- 
vina formează un mic centru pentru 
dezvoltarea vieţii româneşti, milionul 
de români din aşa-numita Basarabie 
rusească este deschegat şi ţinut cu 
sila departe de poporul românesc. 

Rusia nu se mulţumeşte de a 
fi luat o parte mare şi frumoasă din 
vatra Moldovei, nu se mulţumeşte 
de a fi călcat peste graniţa firească a 
pământului românesc, ci voieşte să- 
şi ia şi sufletele ce se află pe acest 
pământ şi să mistuiască o parte din 
poporul român”!. 

Fără îndoială, Eminescu avea 
dreptate în multe privinţe; este un 
adevăr pe care noi, cei de azi, îl 
putem verifica fără mare dificultate, 
atât prin cercetarea mai vechilor 
documente, cât şi prin experienţa 
câştigată, din păcate şi în privinţa 
unei părţi a Bucovinei şi nu numai, 
de-a lungul unei perioade care, prin 


durată, dar mai ales prin evenimente 
şi învăţămintele lor, o depăşeşte 
sensibil pe aceea din perspectiva 
căreia putea judeca lucrurile, la vre- 
mea sa, autorul Luceafărului. 

lată, în cele ce urmează, doar câ- 
teva date şi argumente în acest sens. 

In lucrarea Bukovina, pregă- 
tită sub conducerea Secţiei Istorice 
de la Foreign Office (pentru uzul 
delegaților britanici la Conferinţa de 
Pace de la Paris — Versailles, Saint 
Germain (en Laye), de după primul 
război mondial), citim la un moment 
dat următoarele: „Convenţia finală din 
12 mai 1776 (este vorba de convenţia 
austriaco-turcă semnată la acea dată 
la Balamutca, pe Nistru, ceva mai 
sus de Hotin — n.n.) ceda Austriei un 
teritoriu de 4.035 mile pătrate, cu o 
populaţie de 70.000 locuitori. Maria 
Tereza nu a uitat să verse o lacrimă 
în legătură cu aceste „afaceri moldo- 
veneşti... în privinţa cărora nu avem 
deloc dreptate... Trebuie să recunosc 
că nu ştiu cum vom ieşi din această 
situaţie, dar cu greu onorabil; iar 
asta mă mâhneşte cum nu se poate 
exprima în cuvinte”?. 

Citatul reprodus în lucrarea tipă- 
rită la Londra provine dintr-o scrisoare 
a împărătesei Maria Tereza către fiul 
ei, împăratul losif al II-lea (asociat la 
tron în anul 1765), care datează din 
4 februarie 1775, pe când „frumoasa” 
afacere a anexării teritoriului nord- 
vestic al Moldovei? era în curs de 
perfectare între demnitari şi coman- 
danţi militari austrieci, pe de o parte, 
demnitari turci şi comandanţi militari 
ruşi, pe de alta, nu fără „ajutorul” unor 
importante sume de bani şi cadouri 
de mare valoare oferite de cei dintâi“. 

Impărăteasa cunoştea fără în- 
doială toate detaliile acestei penibile 
afaceri, iar regretele sale, chiar dacă 
fără urmări practice, merită a fi men- 
ţionate, cu atât mai mult acum, când 
avem în urmă, ca şi în prezent, atâtea 
fapte şi întâmplări cărora le-ar putea 
servi drept termen de comparaţie... 

Căci, iată, pe de altă parte, în 
anul 1817, la numai cinci ani de la 
anexarea teritoriului dintre Prut şi Nis- 
tru, aflăm dintr-o lucrare geografică 
tipărită la Moscova că teritoriul re- 
spectiv, numit Bessarabskaja oblasti, 

reprezenta o regiune a imperiului rus, 
în care trăiau moldoveni, consideraţi 
băştinaşi, în timp ce în principatul 
Moldovei, numit Moldavskoe gospo- 
darstvo (mai bine zis în ceea ce mai 
rămăsese din acel principat) trăiau 
Vlahi, la fel ca în principatul Valahiei. 

Este aici o primă încercare nu 
numai de a legitima anexarea a pes- 
te jumătate din teritoriul de atunci al 
principatului românesc al Moldovei 
(45.630 km? anexaţi, faţă de 38. 230 
km? rămaşi, reprezentând doar 40% 
din teritoriul principatului ale cărui 
frontiere însuşi imperiul rus le recu- 
noscuse, în anul 1711, prin Tratatul 
semnat la Luţk de Petru cel Mare şi 
Dimitrie Cantemir), dar şi de a face 
ca această anexare să fie cât mai 
durabilă. 

Şi dacă în principatele Mol- 
dovei şi Valahiei trăiau vlahi, care 
vorbeau limba română, iar în Moldo- 
va de la est de Prut (Bessarabskaja 
oblasti) trăiau moldoveni, aceştia din 
urmă nu puteau vorbi, fireşte, decât... 
limba moldovenească. Şi astfel, o 
sintagmă folosită în izvoare româneşti 
încă din secolul al XVII-lea, dar nu 
pentru a denumi o limbă deosebită, 
ci tot limba română, a fost preluată 
şi trecută la accepțiunea obligatorie 
de „limbă (romanică) diferită de limba 
română”. Generaţii la rând au fost 
apoi educate cu stricteţe în acest 
sens, atât în privinţa denumirii limbii, 
cât şi a vorbitorilor ei. 

Asupra sensului sintagmei 
limba moldovenească în secolul al 
XVII-lea, este edificator, spre exem- 
plu, titlul unui manuscris moldove- 
nesc din anul 1682: Alfavita pentru 
învăţătura şi întoarcerea a mulţi ere- 
tici necredincioşi cătră catoliceasca 
credinţă... întăi acmu de nou urzită şi 
pre limba leşască lumii dată în anii de 
la Domnul nostru Isus Hristos, 1681... 
După aceea, la al doilea an, scrisă 
şi tălmăcită, mutându-să din limba 
leşască şi pre limba noastră mol- 
dovenească sau rumânească, leat 
1682 (ms. rom. 2515 BAR, f. 4"). [...] 

lar asupra stricteţei utilizării 
denumirii respective, demn de re- 
marcat, între atâtea altele, ni se pare 
cazul unui studiu apărut în 1977, în 
Buletinul Universităţii din Leningrad, 


în care, citându-se la un moment dat 
titlul unui cronograf românesc scris în 
Moldova în 1682-1683, pasajul „den 
carte grecească pre limbă de înţăles 
românească scoasă de Pătraşco 
Danovici” (ms. cronografului româ- 
nesc de la Harkov, f. I") este redat în 
ruseşte. 

In spiritul celor constatate când- 
va de Eminescu, să remarcăm acum 
faptul că, după 1775-1776, la Viena, 
nimeni nu s-a putut gândi să meargă 
atât de departe încât să avanseze 
ideea că în teritoriul anexat şi „bote- 
zat” Bucovina ar trăi un popor diferit 
de acela din restul Moldovei, vorbind 
o limbă diferită şi asta cu toate că în 
vechi manuscrise şi documente din 
acea zonă sintagma limba moldo- 
venească = limba română putea fi 
întâlnită şi deci răstălmăcită, la fel 
ca între Prut şi Nistru, în teritoriul 
„botezat” Basarabia. 

Frontiera etnică artificială de la 
Prut, inventată cu atâta operativitate, 
a determinat şi unele mutații în privinţa 
denumirii teritoriului anexat, al cărui 
nume iniţial nu numai că amintea pe 
acela al cunoscutei familii domnitoare 
din Ţara Românească (de la care se 
şi trăgea), dar nici nu era potrivit ca 
formă cu sintagma limba moldove- 
nească, cu noul şi obligatoriul ei sens 
de „limbă (romanică) diferită de limba 
română”, menit a justifica, la rândul 
său, respectiva frontieră etnică. 

După cum se ştie, denumirea 
Basarabia, derivată de la antropo- 
nimul Basarab, a reprezentat timp 
de peste un secol şi jumătate, de la 
mijlocul secolului al XIV-lea până la 
începutul secolului al XVI-lea, una 
dintre denumirile principatului româ- 
nesc de la sud de Carpaţi, Ţara Ro- 
mânească (Muntenească), utilizată, 
ca şi corespondenta ei Bogdania 
pentru Moldova, mai cu seamă în 
izvoare externe (bizantine, sârbești, 
maghiare, polone, turceşti etc.). 

Cam în aceeaşi perioadă, cele 
două principate erau numite în lite- 
ratura bizantină şi vlahii, adică „ţări 
ale vlahilor (românilor)”, la fel ca 
şi teritoriile locuite de români (de 
aromâni) sau şi de români din sudul 
Dunării. Pentru a se şti exact despre 
ce vlahie era vorba, se utilizau uneori 

determinative simple, ţinând de mă- 
rime, de numele conducătorului, de 
poziția geografică faţă de Bizanţ etc. 
Astfel, vlahiile din Tesalia şi Epir erau 
numite Vlahia Mare ori Vlahia Mică, 
ţarul loniţă, supranumit Caloian, al 
bulgarilor şi vlahilor (1197-1207), era 
numit domnul Vlahiei, mitropolitul de 
Mitilene era trimis în 1395 în Vlahia 
= Ţara Românească, iar sultanul Ma- 
homed al II-lea pornea în vara anului 
anului 1476 expediţia asupra Vlahiei 
= Moldova; în schimb, în anul 1359, 
Nicolae Alexandru era numit domn al 
Ungrovlahiei, adică al Vlahiei dinspre 
Ungaria (= Ţara Românească), iar în 
anul 1395, mitropolia Moldovei era 
numită a Rusovlahiei, adică a Vlahiei 
dinspre Rusia etc.€. 

După ce, în primul deceniu 
al secolului al XV-lea, în contextul 
disputelor polono-ungare pentru 
controlul ieşirii la Marea Neagră, pe 
braţul Chilia, pentru litoralul Moldovei 
şi pentru limanul Nistrului, un mic teri- 
toriu deţinut până atunci de Ţara Ro- 
mânească peste Delta Dunării, având 
drept centru cetatea Chilia, a trecut 
sub stăpânirea Moldovei”, în condiţiile 
în care în Moldova se utilizau pentru 
Ţara Românească (Muntenească) 
şi denumirile Țara Basarabiei, Ba- 
sarabia, acel mic teritoriu a căpătat 
numele de Basarabia, ca un fel de 
emblemă a provenienţei sale, un 
nume pe care avea să-l păstreze apoi 
timp de circa trei secole (cel puţin din 
prima jumătate a secolului al XVI-lea, 
după cum o atestă documentele, 
până în primele decenii ale secolului 
al XIX-lea). Am putut constata toate 
acestea cercetând un mare număr de 
izvoare româneşti şi străine din acea 
perioadă: scrieri geografice, istorice, 
mărturii ale unor călători străini con- 
temporani, precum şi zeci de hărţi 
de diferite provenienţe (germană, 
franceză, italiană, engleză, austriacă, 
spaniolă, rusă, română etc.). 

lată aici, spre exemplu, o mentiu- 
ne de la sfârşitul secolului al XVIII-lea — 
începutul secolului al XIX-lea, din ms. 
rom. 1667 BAR, din capitolul Pentru 
Moldova (f. 31-32"), reprezentând o 
traducere după o „Scriere gheogra- 
ficească ce s-au tipărit în Rosâie la 
anul 1770” (f. 31%. După ce se vor- 


beşte de Ţara de Jos (cu 12 ţinuturi), 
de Ţara de Sus (cu 7 ţinuturi), este 
menţionată Basarabia, care „mai de 
mult au fost de Ţara Moldovii ca a triia 
parte a aceştii ţări”, la rândul ei cu 4 
ţinuturi: Bugeac, Akkerman (Cetatea 
Albă), Chilia, Smil (Ismail). 

Chiar şi după aproape nouă 
decenii de la anexarea din 1812, în 
urma căreia denumirea Basarabia 
(sub această formă sau sub forma 
unor derivate intrate în componenţa 
unor sintagme precum Bessarabskaja 
oblasti — v. mai sus) fusese atribuită 
întregului teritoriu anexat, tocmai 
pentru a ascunde proporţiile raptului, 
în izvoare ruseşti, cum ar fi o Descriere 
statistică a Basarabiei sau Bugeacului, 
ea mai era utilizată încă şi cu sensul 
vechi. O dovedeşte chiar titlul acestei 
lucrări şi o lasă clar să se înțeleagă 
pasajul: „După încheierea tratatului de 
pace între imperiul rus şi Poarta Oto- 
mană, în Bucureşti, la 16 mai 1812, 
Basarabia, cu o parte a Moldovei, si- 
tuată între aceleaşi râuri, Nistru şi Prut, 
a fost alipită statului rus” (subl. n.). De 
amintit în treacăt „amănuntul” că acea 
„parte a Moldovei” situată între Nistru 
şi Prut, despre care se spune aici că 
a fost alipită statului rus împreună cu 
Basarabia, era de fapt de 4-5 ori mai 
mare decât Basarabia însăşi, astfel 
definită... 

Ulterior însă, o asemenea 
„eroare” ca aceea din lucrarea apă- 
rută la Akkerman în 1899 va avea tot 
mai puţine şanse să se producă, aşa 
încât termenul Basarabia va ajunge 
să fie explicat prin formulări de tipul 
„regiune istorică între râurile Nistru 
şi Prut”, cu precizarea, determinată 
de „opera” lui Stalin din vara anului 
1940, „acum partea de bază a terito- 
riului R.S.S. Moldoveneşti şi partea 
de sud a Regiunii Odessa”, după ce 
„între 1918-1940 fusese ocupată în 
mod ilegal de România boierească”. 

Pentru a pune de acord denumi- 
rea teritoriului cu aceea a limbii moldo- 
veneşti = „limbă (romanică) diferită de 
limba română”, după Unirea din 1859, 
desăvârşită în 1918 şi după noua ane- 
xare din 1940, denumirea Basarabia 
a căzut în desuetudine (ba chiar a 
devenit subversivă), fiind preferate 

sintagme incluzând termenul Moldova 
sau forme derivate ale acestuia. Nu 
a contat faptul că acest termen, ca şi 
Muntenia, nu a avut nicicând o semni- 
ficatie etnică specială, nu a denumit, la 
origine, decât nişte detalii geografice 
legate de începuturile unei statalităţi 
româneşti medievale, un râu şi una din 
primele capitale!*, ambele situate însă 
în afara teritoriului pe care, din motive 
obscure, termenul respectiv era ales 
acum să-l denumească. 

Inceputul a fost făcut în anul 
1924, sub semnul aceluiaşi Stalin, 
când s-a creat, dincolo de Nistru, Re- 
publica Autonomă Sovietică Socialistă 
Moldovenească, cu capitala la Balta 
şi depinzând de R.S.S. Ucraineană”. 

O revenire la denumirea Basa- 
rabia şi la sensul atribuit acesteia de 
ocupanţii din 1812 s-a produs, din 
necesităţi de ordin practic, în anexele 
secrete ale Pactului Ribbentrop-Mo- 
lotov, semnat la Moscova, în prezenţa 
lui Stalin, la 23 august 1939 şi în 
„celebrele” note ultimative decurgând 
din acesta, dar favorizate şi de con- 
junctura internaţională a momentului, 
adresate de U.R.S.S. României la 26 
şi 28 iunie 1940”. 

După a doua anexare, ca urma- 
re a acceptării respectivelor note ulti- 
mative, noua generaţie de ocupanţi a 
decis ca denumirea având ca punct 
de plecare hidronimul Moldova s-o în- 
locuiască pe aceea dată cândva, din 
motive valabile la vremea respectivă, 
de înaintaşii lor. 

Acest lucru s-a întâmplat încă 
în august 1940, o dată cu crearea 
R.S.S. Moldoveneşti. Cu adevărat 
demnă de epoca ei, noua generaţie 
a mers însă mai departe decât, pe 
vremuri, oamenii tarilor, „decupând” 
nordul şi sudul, cu tot cursul Dunării, 
cu tot litoralul de la Marea Neagră, 
cu tot limanul Nistrului şi trecându-le, 
împreună cu noile „achiziţii”, nordul 
Bucovinei, Ţinutul Herţa şi Insula Şer- 
pilor, la R.S.S. Ucraineană; culmea 
este că a fost „decupată” şi trecută 
la aceeaşi republică şi o parte din 
„celebra” R.A.S.S. Moldovenească, 
inclusiv „capitala”, Balta. 

Chiar şi după o sumară trecere 
în revistă ca aceea pe care am rea- 
lizat-o în paginile de mai sus, este 


limpede, credem, că nici Basarabia şi 
nici Moldova nu reprezintă, în spiritul 
adevărului şi al dreptăţii, denumiri 
adecvate pentru aceste atât de greu 
încercate ţinuturi româneşti şi asta 
cu atât mai mult cu cât la originea 
amândurora s-au aflat tocmai cei 
care, producând răul, au dorit apoi 
să-l ascundă, să-l perpetueze şi, 
eventual, să-l amplifice. 

Credem că modelul în această 
privinţă ar fi trebuit căutat în denumi- 
rile altor state şi popoare, până nu de 
mult divizate sau încă divizate, pre- 
cum Germania (şi poporul german) 
ori Coreea (şi poporul coreean). 

Cât despre acapararea su- 
fletelor şi „mistuirea unei părţi din 
poporul român”, despre care vorbea 
cândva Eminescu, minuni ca acelea 
din anii 1988-1989, când sute de mii 
de oameni, de toate condiţiile şi din 
cele mai îndepărtate locuri, se adu- 
nau (venind uneori chiar şi pe jos) 
la Chişinău, precum cândva la Alba 
lulia, cu însemnele neamului şi ale 
credinţei (steaguri tricolore, icoane, 
ştergare ţărăneşti, scoarţe, marame 
etc.), pentru a-şi cere dreptul la limba 
strămoşilor şi la alfabetul latin, ne-au 
arătat că, în adâncuri, acel suflet încă 
nu dispăruse. 

Pentru ca un asemenea lucru 
să nu se întâmple, în condiţii mai pu- 
ţin apăsătoare decât cele din trecut, 
spre marea şi de neiertat dezonoare 
a generaţiilor actuale, ar trebui ca 
acel suflet, şi în primul rând „luminile” 
care-l reprezintă, să-şi afle într-o mai 
mare măsură aprecierea, recunoştin- 
ţa şi prețuirea noastră. 


NOTE 


1 M. Eminescu, Bucovina şi Ba- 
sarabia. Studiu istorico-politic prezentat 
de profesorul |. Creţu, Bucureşti, 1941, 
p. 138-141. 

2 „The final Convention of May 
12, 1776 ceded to Austria a territory of 
4.035 square miles, with a population of 
70.000 inhabitants. Maria Theresa did 
not fail to shed a tear over these „Mol- 
davian affairs... with regard to which we 
are totally in the wrong... | must confess 
| do not know how we shall come out of 

it, but hardly with honour; and that grie- 
ves me beyond expression” (Bukovina. 
Handbooks prepared under the direction 
of the Historical Section of the Foreign 
Office — N. 5), London (Published by H. 
M. Stationery Office), 1920, p. 13. 

3 Dorit pe neaşteptate de Viena, 
ca un coridor de comunicare între Tran- 
silvania şi recent dobândita Galiţie (după 
împărţirea din 1772 a Poloniei), delimitat 
după ani de negocieri şi denumit când 
fosta parte a Moldovei, când Moldova 
Austriacă sau Moldova Imperială, când 
Comitatul Sucevei, când Cordon sau 
Cordun, când Districtul Moldovenesc, 
când Districtul Bucovinean sau Districtul 
Bucovina şi, în sfârşit, Bucovina, cu o de- 
numire pornind de la aceea a unor păduri 
din împrejurimile oraşului Cernăuţi, care 
acopereau doar o mică parte a sa. 

+ Între ei, baronul Franz von Thugut, 
ambasadorul Imperiului habsburgic la 
Istanbul şi baronul-general von Barco de 
la comandamentul austriac din Galiţia, iar 
între destinatarii banilor şi cadourilor, reis 
efendi-ul (un fel de ministru de externe 
de astăzi) Ismail Raif Bey, înaltul comi- 
sar Mehmet Tahir Aga şi, nu în ultimul 
rând, feldmareşalul rus Piotr Rumeanţev 
(pentru mai multe detalii asupra afacerii, 
ca şi asupra evoluţiei semantice de la bu- 
covină „pădure de fag” la Bucovina „parte 
importantă a Ţării de Sus a Moldovei”, a 
se vedea lucrarea noastră La Bucovine 
et la Bessarabie (à partir de leurs noms), 
Bucureşti, 1998, p. 29-101, iar pentru edi- 
ţia în limba română, laşi, 2000, p. 27-95). 

5 Art. XI: „Hotarele principatului Mol- 
dovei, după drepturile sale antice, sunt 
acelea ce se descriu cu râul Nistru, Came- 
neţu, Bender, cu tot teritoriul Bugeacului, 
Dunărea...” (|. lonaşcu, P. Bărbulescu, 
Gh. Gheorghe, Relaţiile internaţionale 
ale României în documente (1368-1900), 
Bucureşti, 1971, p. 201. 

€ Fontes historiae Daco-Romanae, 
IV. Scriptores et acta Imperii Byzantini 
saeculorum IV-XV. Ediderunt Haralambie 
Mihăescu, Radu Lăzărescu, Nicolae-Şer- 
ban Tanaşoca, Tudor Teoteoi, Bucureşti, 
1982, p. 113, 181, 349, 389, 441, 449; 
167; 251; 449. 

7 Fapt dovedit de felul în care este 
menţionată cetatea Chilia în tratatul de 
la Lublau (actuala Stara Lubovăa din 
Slovacia), din 25 martie 1412, dintre Si- 
gismund | de Luxemburg, regele Ungariei, 
şi Vladislav Jagello, regele Poloniei. 


8 Rezultatele acestor investigaţii au 
fost prezentate în lucrarea noastră men- 
ţionată mai sus, în nota 4 (a se vedea p. 
104-125 pentru ediţia în limba franceză şi 
p. 97-116 pentru ediţia în limba română). 

° Probabil la Sankt-Petersburg (v. 
N. A. Ursu, Contribuţii la istoria culturii 
româneşti, laşi, 2002, p. 128). 

1 La fel ca Moscova pentru oraşul 
şi pentru cnezatul Moscovei din sec. XIII- 
XIV. Pentru denumirile Molda, Stadt Mol- 
de, Civitas Moldaviae, Moldavia, utilizate 
cam în aceeaşi perioadă, cu referire la o 
asemenea capitală, actualul oraş Baia, de 
pe râul Moldova, a se vedea Constantin 
C. Giurescu, Târguri sau oraşe şi cetăţi 
moldovene. Din secolul al X-lea până la 
mijlocul secolului al XVI-lea, Bucureşti, 
1967, p. 183-187. 

“ De fapt, un vârf de lance îndrep- 
tat, ca semn al unei viitoare revanşe, către 
România întregită. 

12 Termenul Basarabia apare de 
nu mai puţin de opt ori în nota ultimativă 
sovietică din 26 iunie 1940 (fireşte, pen- 
tru a impresiona victima) şi de două ori 
în aceea din 28 iunie 1940 (v. Al. Vianu, 
C. Buşe, Z. Zamfir, Gh. Bădescu, Relaţii 
internaţionale în acte şi documente. Vol. 
II (1939-1945), Bucureşti, 1976, p. 49- 
52); apare de asemenea de două ori în 
anexele Pactului Ribbentrop-Molotov din 
23 August 1939 (a se vedea acest detaliu, 
precum şi versiunile engleze ale notelor 
ultimative sovietice, reproduse după zia- 
rul „The Times” din 29 iunie 1940, însoţite 
de o excelentă analiză a textelor şi eveni- 
mentelor, la Dennis Deletant (University 
of London), The Molotov-Ribbentrop 
Pact and its consequences for Bessara- 
bia: some considerations on the human 
rights implications, în „Revue Roumaine 
d Histoire”, XXX, 3-4, Bucureşti, 1991, 
p. 221-238). 


Horodişte. 
Curtea casei bunicilor deportaţi 

UNITATEA 
TERMINOLOGIEI 
CULTURII POPULARE 
ROMANEŞTI 


La începutul mileniului trei, în 
perspectiva integrării noastre în co- 
munitatea europeană, valorificarea 
întregului patrimoniu cultural al etniei 
române constituie un obiectiv major al 
cercetării ştiinţifice, întrucât prin acest 
demers la sursele primare, originare, 
la rădăcinile istorice, putem eviden- 
ţia valorile autohtone tradiţionale, 
elementele specifice ale civilizaţiei 
şi culturii poporului român, subliniind 
aportul major al românilor la îmbo- 
găţirea zestrei culturale a umanităţii. 

Cultura populară tradiţională din 
dreapta şi din stânga Prutului, parte 
integrantă a spiritualităţii româneşti, 
demonstrează unitatea şi diversitatea 
unei civilizaţii cu aceeaşi temelie etnică. 

Dintre domeniile reprezentative 
ale culturii populare, ne vom opri, 
doar, asupra unor aspecte legate de 
costumul popular din spaţiul etnic 
românesc, care relevă existenţa 
unor modele originare, arhetipale, 
perpetuate până în zilele noastre, 
elemente de unitate culturală vădite 
şi în terminologia care desemnează 
componente ale ansamblului vesti- 
mentar femeiesc. 

Astfel, piesa arhaică care a stat 
la baza tuturor sistemelor de învelit 
capul, în portul popular tradiţional, a 
fost ştergarul. Ţesut iniţial din cânepă, 
in, lână şi borangic, iar odată cu intro- 
ducerea bumbacului şi din diferitele 
calităţi ale acestei fibre: „bumbăce!”, 
„aţă”, „sacâz”, „inişor”, „coton” etc., 
ştergarul a avut o arie largă de răs- 
pândire, cuprinzând Muntenia, Olte- 
nia, Moldova din dreapta şi din stânga 
Prutului, sudul Transilvaniei şi, izolat, 
Banatul şi Dobrogea. 


Ştergarul se întâlneşte şi la al- 
banezi, la slavii balcanici, în Ucraina, 
în zone din vestul Rusiei, în sudul 
Poloniei şi în Asia, la kirkizi şi la po- 
pulaţiile persane. 

Intr-o perioadă mai îndepărta- 
tă, ştergarul de cap s-a asociat cu 
pieptănătura arhaică obţinută prin 
împletirea părului în cozi, răsucite 
deasupra urechilor sub forma a două 
proeminențe laterale, subliniate şi 
prin suporturi în formă de coarne sau 
prin piese anexe cu această formă, 
cum este, spre exemplu, binecunos- 
cuta ceapsă cu coarne de Haţeg. 

Cercetările de teren întreprinse 
pentru Atlasul Etnografic Român au 
consemnat prezenţa pieptănăturii cu 
coarne în judeţele Sălaj, Hunedoara, 
Teleorman şi Suceava, dar în trecut 
această pieptănătură, precum şi su- 
porturile sau piesele anexe în formă 
de coarne au cuprins aproape întreg 
spaţiul românesc, lucrările de speci- 
alitate menţionându-le răspândirea 
în Banat, Bihor, Bran, Alba, Făgăraş, 
Muscel, ca şi în Rădăuţi, Bazinul 
Dornelor, Valea Caşinului şi Vrancea?. 

Şi în Moldova din stânga Prutu- 
lui, cercetările de teren întreprinse de 
noi, după anul 1991, au relevat faptul 
că ştergarul de cap s-a asociat cu un 
suport de forma unui cerc deschis, 
confecţionat din coajă de stejar, ale 
cărui capete erau tăiate, în faţă, sub 
formă de coarne. 

Aria folosirii unor piese anexe în 
formă de coarne era mult mai mare 
în trecut, fapt confirmat de existenţa 
în satele din nordul Bucovinei, raionul 
Storojineţ, regiunea Cernăuţi, a unei 
modalităţi arhaice de îmbrobodire a 
capului cu ştergarul pus „pe corn”. 
Cornul era, de fapt, un şervet de câ- 
nepă, ornamentat cu vârste, răsucit în 
dreptul tâmplelor, pentru a se realiza 
două proeminențe laterale, peste 
care se aşeza ştergarul. Folosirea 
ştergarului pus „pe corn” constituia 
semnul distinctiv al femeii măritate. 
Imbrobodirea cu această piesă a ieşit 
din uz după anul 1918, fiind întâlnită 
sporadic doar în portul femeilor vârst- 
nice. 

Suporturile în formă de coarne, 
ca şi piesele anexe cu această for- 
mă, obligatorii în cadrul comunităţii 
rurale tradiţionale, aveau rolul de a 
înălța pieptănătura, de a fixa şi sus- 
ţine învelitorile, conferind întregului 
ansamblu al gătelii capului o formă 
stelară, o notă de distincţie şi de 
monumentalitate. 

Schimbarea pieptănăturii de fată 
cu cea de nevastă, utilizarea suportu- 
rilor sau a pieselor anexe şi acoperirea 
acestora cu o țesătură aveau loc în 
ceremonialul nunţii, în cadrul ritualului 
denumit atât de sugestiv „legatul” sau 
„învelitul” miresei în Muntenia şi Olte- 
nia şi „înhobotitul” miresei în judeţul 
Suceava, după piesa textilă pe care 
mirele o dăruia miresei, cunoscută sub 
numele de „hobot”. 

In spaţiul Moldovei răsăritene, 
de la est de Prut, ritualul era denu- 
mit — aşa cum relevă cercetările de 
teren — „dezbroboditul” miresei în 
raionul Briceni, „dezlegatul” miresei în 
raionul Ocniţa, termenii sugerând în- 
locuirea însemnelor speciale, distinc- 
tive ale miresei cu cele de nevastă. 

Semnificativ este faptul că în 
nordul Bucovinei, regiunea Cernă- 
uti, şi în nordul Basarabiei întâlnim 
aceeaşi terminologie „înhobotarea” 
miresei ca şi în Moldova din dreap- 
ta Prutului, iar în restul arealului 
basarabean frecvent este termenul 
„legătoare”. 

Ritualul marca schimbarea sta- 
tutului, fata intrând în rândul femeilor 
căsătorite. Din acel moment, tânăra 
femeie, supunându-se unor norme 
şi predicții îndătinate, nu mai avea 
voie să iasă, în lume, niciodată cu 
capul descoperit, obicei consemnat 
şi de Dimitrie Cantemir în lucrarea sa 
„Descrierea Moldovei”: „Nu socotesc 
nimic mai de ruşine decât să se vadă 
părul la o femeie măritată sau văduvă 
şi se consideră o vină foarte mare 
descoperirea capului unei femei în 
public”3. 

Dintre termenii locali, ce desem- 
nau ştergarul de cap, ne vom opri 
asupra celor care au avut o frecvenţă 
mai mare în spaţiul etnic românesc: 
„pânzătura”şi „cârpa”. 


În centrul Basarabiei, raionul 
Străşeni, ştergarul de cap se mai 
numea şi „pânzătură”, la fel ca în ju- 
deţul Suceava şi în regiunea Cernăuţi, 
piesa cunoscută sub această denu- 
mire prezentând în ariile menţionate 
multe similitudini în ceea ce priveşte 
tehnica de ţesut, în mai multe ite, şi 
compoziţia decorativă alcătuită din 
motive geometrice, dispuse în centrul 
ştergarului, alese cu fire mai groase 
de bumbac, de aceeaşi culoare ca şi 
fondul, obținându-se o decorație în re- 
lief, ton pe ton. Spre cele două capete, 
compoziţia ornamentală se îmbogățea 
cu motive vegetale stilizate, despărțite 
prin vârste din mărgele colorate, care 
amplificau valoarea estetică a piesei. 

Despre vechimea şi circulaţia 
celuilalt termen, „cârpa”, ne vorbesc 
documentele medievale, începând cu 
secolul al XVI-lea, care menţionează 
foarte des, printre mărfurile de vân- 
zare, cârpele de cap. 

In tot arealul românesc din 
dreapta şi din stânga Prutului, ter- 
menul „cârpă” a avut mai multe ac- 
cepţiuni: el a desemnat fie suporturile 
pieptănăturii femeieşti, cu caracter 
de obligativitate în cadrul comunităţii 
rurale tradiţionale, confecţionate din 
diverse materiale: lemn, coajă de tei, 
alun, stejar, sârmă, fier, carton gros 
etc., fie piesa anexă, intermediară 
între pieptănătură şi țesătura care 
învelea capul femeii, atunci când ie- 
şea în lume, fie ştergarul propriu-zis. 

Despre acest ansamblu com- 
plex, care indica suportul, piesa 
anexă sau ştergarul, informaţii preţi- 
oase ne-a lăsat |. Zaşciuc, ofiţer de 
stat major, însărcinat de Ministerul 
Afacerilor de Război al Rusiei, să 
întocmească o statistică asupra 
Basarabiei. In anii 1860-1862, aşa 
cum consemna Zaşciuc, „cârpa” se 
mai putea întâlni în portul femeilor 
vârstnice din nordul Basarabiei”. 

O altă învelitoare de cap, întâl- 
nită în spaţiul Moldovei dintre Prut şi 
Nistru, a fost năframa, variantă a şter- 
garului, confecţionată din fire subţiri 
de in, bumbac şi borangic, la care se 
adăugau, uneori, firele metalice aurii 
sau argintii. 

Aşa cum relevă cercetările de 
teren întreprinse pentru Atlasul Et- 
nografic Român, termenul năframă 
se întâlneşte şi în judeţele Vaslui, 
Vrancea, Buzău, Brăila, desemnând, 
de fapt, aceeaşi piesă. 

In Moldova răsăriteană de la est 
de Prut, năframa a avut o funcţie ritua- 
lă, cu valoare de simbol, în cadrul ce- 
remonialului logodnei, funcţie pe care 
ne-a semnalat-o un bun cunoscător al 
modului de viaţă basarabean, Zamfir C. 
Arbore, în monumentala sa monografie 
asupra Basarabiei, elaborată la sfârşitul 
secolului al XIX-lea: „După cină, părinţii 
fetei puneau pe masă două talere: într- 
unul ei puneau o năframă şi un inel, în 
celălalt flăcăul punea bani. Dacă fetei 
îi plăcea băiatul atunci ea lua banii, iar 
flăcăul năframa şi inelul. In cazul în 
care fata nu-l accepta pe băiat, ea lua 
năframa. Această zi solemnă era nu- 
mită «ziua răspunsului», de ea ţinând 
fixarea căsătoriei”. 

La sfârşitul secolului al XIX- 
lea şi începutul secolului al XX-lea, 
învelitorile tradiţionale, din categoria 
ştergarului, au început să fie înlocuite 
cu ţesături de fabrică, de tipul bas- 
malei, denumită în arealul românesc 
din dreapta şi din stânga Prutului 
cu termeni comuni: testemel, batic, 
tulpan, bariz, casâncă, şalincă, şal, 
în funcţie de materialele din care se 
confecţiona şi de ornamentică. 

Basmaua a preluat, în tot spaţiul 
etnic românesc, funcţia ceremonială, 
cu valoare de simbol, constituind 
semnul care consfințea trecerea fetei 
la o nouă stare civilă. Legarea miresei 
o îndeplinea naşa, aceasta învelind-o 
cu o țesătură dăruită, de obicei, de 
către mire. 

Extrem de interesantă este de- 
scrierea făcută de folcloristul Petre V. 
Ştefănucă acestui obicei cunoscut, la 
Ialoveni, sub numele de „legătoare'”: 
„Nuna aduce un cojoc, îl împătu- 
reşte... şi-l aşterne pe un scaun pe 
care se aşează tinerii. Nuna îi unge 
pe amândoi cu miere pe mâini şi pe 
cap, îi piaptănă, mai întâi pe tânără şi 
apoi pe tânăr. Pe ea o îmbrobodeşte 
cu o şalincă neagră, semn că nu mai 
e fată, ci nevastă”$. 


În spaţiul Moldovei din stânga 
Prutului s-a purtat şi tulpanul de formă 
triunghiulară (variantă a basmalei), 
cunoscut în terminologia locală sub 
numele de „colţişor” sau „colț? în 
raioanele de nord, de „batistă”, „cor- 
nişor” şi „colț? în satele din centru şi 
de „legătoare” sau „colț? în sud. 

Terminologia locală a tulpanului 
în Moldova din dreapta Prutului este 
mai bogată, pe lângă denumirile co- 
mune cu cele din spaţiul basarabean: 
„egătoare”, „colţ, „batistă”, apărând 
şi termeni diferiţi cum ar fi „grimea”, 
„diurmea”, „cârpă”, „foiţă de cârpă”, 
„poş”, „fişon”, „clin”. Toate aceste va- 
riante ale tulpanului au aceeaşi formă 
şi mod de decorare în spaţiul etnic 
românesc, purtându-se vara ca piese 
independente în zilele de sărbătoare 
sau în ţinuta de lucru, iar iarna, ca 
piese anexe, pe sub basmale. 

O altă învelitoare, ce constituie 
o categorie distinctă, o reprezintă 
fesul, piesă de origine orientală, 
împrumutată de la turci, pe la înce- 
putul secolului al XVI-lea, mai întâi 
de pătura aristocrată, de unde a fost 
preluată apoi şi în mediul țărănesc, 
fiind destinată zilelor de sărbătoare. 

Ceremonialul nunţii moldove- 
neşti din Evul Mediu include şi „le- 
gatul miresei” cu fes, care avea loc 
a doua zi după nuntă. Fesul aşezat 
pe capul miresei de către nănaşă 
constituia semnul distinctiv care 
simboliza trecerea fetei într-o nouă 
categorie, cea a femeilor căsătorite. 
De fesul roşu sau albastru se prindea, 
pe partea vizibilă, ce venea deasupra 
frunţii, o panglică pe care se coseau 
monede de aur sau de argint, această 
învelitoare marcând prestigiul, starea 
socială şi materială a purtătoarei. 

Fesul, răspândit în Bucovina şi 
în sudul Basarabiei, a avut o largă arie 
de circulaţie şi pe teritoriul românesc 
din dreapta Prutului (Moldova: judeţele 
Suceava, Botoşani, Neamţ, Bacău, 
Vaslui, Vrancea; Oltenia: judeţul Gorj, 
Vâlcea, Dolj, Olt; Muntenia: judeţele 
Buzău şi Teleorman, zonele Râmnicu 
Sărat şi Câmpia Brăilei şi Dobrogea: 
judeţele Constanţa şi Tulcea, aşa cum 
consemnează literatura de specialitate 


164 


Limba Română 


şi materialele de teren culese pentru 
Atlasul Etnografic Român), îndeplinind 
şi aici aceeaşi funcţie ceremonială. 

Iniţial, fesul s-a asociat cu şter- 
garul, iar după ieşirea acestuia din 
uz, cu o basma. 

Concluzionând, putem afirma 
faptul că învelitorile de cap s-au 
integrat organic în complexul vesti- 
mentar, armonizându-se din punct 
de vedere decorativ şi cromatic cu 
celelalte elemente componente ale 
ansamblului. 

Dincolo de funcţia practic-utilita- 
ră şi de atributele estetice, învelitorile 
au avut, totodată, şi o pronunţată 
funcţie rituală, simbolică, consfinţind 
în cadrul ceremonialului de nuntă tre- 
cerea fetei în rândul femeilor măritate. 

In comunitatea rurală traditi- 
onală acoperitorile au constituit o 
marcă diferenţiatoare, un ansamblu 
de semne care indica vârsta, starea 
civilă şi socială, adaptându-se ca 
formă şi structură mediului geografic 
şi ocaziilor în care s-au purtat. 

Invelitorile de cap, din dreapta 
şi din stânga Prutului, păstrându-şi 
unele particularităţi specific-zonale, 
au multe trăsături comune, în ceea 
ce priveşte materialele folosite pen- 
tru confecţionarea lor, forma, modul 
de decorare, tehnicile de realizare, 
maniera de legare cât şi terminolo- 
gia, vădind marea unitate a portului 
popular românesc. 

O piesă de bază a ansamblului 
vestimentar femeiesc o constituie 
cămaşa, care a cunoscut nenumă- 
rate variante morfologico-decorative, 
determinate de sistemele de croi, pre- 
cum şi de modalităţile şi procedeele 
de ornamentare. 

Prin detalii de croi şi decor, că- 
maşa a marcat, în comunitatea rurală 
tradiţională, statutul social şi material 
al purtătoarei, vârsta, ocaziile, cât 
şi apartenenţa la o anumită zonă 
etnografică. 

Pe tot cuprinsul spaţiului etnic 
românesc au circulat două tipuri 
fundamentale de cămaşă: cămaşa 
dreaptă şi cămaşa încreţită la gât, 
fiecare cu variantele sale, frecvenţa 
lor variind de la o zonă la alta. 


Cunoscută în toată Moldova 
din stânga şi din dreapta Prutului sub 
denumirea de „cămaşă bătrânească” 
sau de „cămeşoi”, cămaşa dreaptă 
prezintă o mare unitate morfologică şi 
stilistică, pe care i-o conferă materiile 
prime din care se confecţionează 
(cânepă, in, bumbac, borangic), va- 
rietatea fibrelor folosite şi modalitatea 
lor de asociere, elementele de croi şi 
terminologia referitoare la acestea, 
cât şi sistemul decorativ. 

Prin croiala sa simplă, din trei 
foi dreptunghiulare, iniţial fără guler, 
cămaşa dreaptă are valoare de do- 
cument în istoria costumului popular. 
Această formă arhaică de croi s-a 
păstrat până astăzi la cămăşile mol- 
doveneşti din stânga şi din dreapta 
Prutului. 

Dată fiind îngustimea pânzei 
tesute în casă, a cărei lăţime nu 
depăşea 0,5 m, trupul cămăşii a fost 
lărgit ulterior prin introducerea, în 
părțile laterale, a unor jumătăţi de foi 
de pânză tăiate pe lungime sau în di- 
agonală, numite „clinuri” sau „puişori” 
în terminologia locală. 

Pentru a da mai mare libertate 
de mişcare braţului, se introducea 
subsuoară o bucată de pânză pătrată 
sau triunghiulară, cu latura de 5-8 cm, 
numită „pajă” în toată Moldova din 
stânga şi din dreapta Prutului. 

Mânecile erau fie largi, libere la 
extremitatea inferioară, fie strânse pe 
„brăţări”, de forma unor bentite late de 
două degete, încheiate cu nasturi, fie 
terminate cu volănaş, numindu-se, în 
acest caz, „mânecă creaţă”. 

Decorul geometric sau fitomorf 
stilizat se amplasa în aceleaşi locuri, 
subliniind liniile croiului: la gura cămă- 
şii, în dreptul umărului, la extremităţile 
mânecilor, pe poale, cât şi pe guler, 
când acesta exista. Cusăturile se 
executau cu arnici roşu şi negru sau 
roşu şi albastru. 

In întreg spaţiul etnic românesc, 
cămaşa dreaptă a coexistat cu tipul 
de cămaşă încreţită la gât, cunoscută 
în literatura etnografică de specia- 
litate sub numele de „tip carpatic”, 
la care gura piesei se formează prin 
adunarea în creţuri a întregii lățimi 

a stanului şi a părţii superioare a 
mânecilor?. 

Prototipul cămăşii încreţite, 
întâlnit până astăzi, în portul popular 
femeiesc, apare şi pe metopele mo- 
numentului de la Adamclisi din Do- 
brogea şi pe Columna lui Traian de la 
Roma. Acest tip de cămaşă continuă 
tradiţii morfologice aparţinând culturii 
iliro-traco-dacice, aria sa de circulaţie 
cuprinzând ţări din Europa Centrală 
şi de sud-est (Slovacia, Moravia, su- 
dul Poloniei, Ucraina transcarpatică, 
Bulgaria, Iugoslavia). 

Cămaşa încreţită la gât se 
poartă pe întreg spaţiul locuit de ro- 
mâni, cu excepţia Maramureşului, a 
Dobrogei şi a estului Bărăganului. Ea 
a avut o mai mare frecvenţă în raioa- 
nele nordice şi centrale ale Moldovei, 
precum şi în partea stângă a Nistrului, 
în sudul Basarabiei predominând tipul 
de cămaşă dreaptă şi varianta ei, 
cămaşa cu platcă. 

Se croia din patru foi de pânză 
drepte: două pentru stan şi câte o 
foaie pentru fiecare mânecă. În spa- 
tiul moldovenesc din stânga şi din 
dreapta Prutului foile erau strânse, 
în crețuri, în jurul gâtului cu o aţă de 
cânepă sau de in, numită „spacmă” 
în zona Codrilor şi „funicică” în nordul 
Basarabiei. Gulerul îngust ca o benti- 
tă, aplicat peste încreţiturile de la gât, 
a apărut mai târziu. 

Mâneca era fie largă, liberă la 
extremitatea inferioară, fie strânsă 
pe aţă, printr-o încreţitură, similară 
cu cea de la gura gâtului, ori prinsă 
într-o bentiţă, numită în termeni locali 
„brăţară”, ori terminată cu volan. 

Din punctul de vedere al de- 
corului, motivele ornamentale se 
amplasau pe mâneci, în aceleaşi 
registre ornamentale (altiţă, încreţ, 
râuri), pe piepţi (de o parte şi de alta 
a gurii cămăşii), pe spate şi pe poale. 

In spaţiul Moldovei din stânga şi 
din dreapta Prutului, altita se cosea 
separat, fiind uneori ţesută. Ea se 
compunea din mai multe rânduri de 
cusături orizontale, paralele, în care 
predominante erau motivele geome- 
trice, dar şi avimorfe (păuni, fazani, 
cocoşi), cusute cu arnici policrom şi 
fir auriu. Altiţa era îngrădită, pe trei 


laturi, cu un chenar îngust, realizat 
cu fir şi cu arnici. 

După altită urma încreţul, un 
spaţiu ornamental lat de 4-5 cm, cu- 
sut „pe dos”, cu amici sau cu mătase 
albă sau galben-portocalie, cu motive 
geometrice bazate pe romb. 

Iniţial, încreţul a avut o funcţie 
practică, dar, ulterior, a căpătat şi 
o funcţie estetică, menţinând, prin 
monocromia sa, echilibrul între altiţă 
şi râurile policrome dispuse „costişat” 
(oblic) sau drept. 

Ornamentele se coseau cu in, 
lână, mătase, arnici, lânică, mărgele, 
fluturi, paiete, beteală. 

Datorită fanteziei creatoarelor 
populare s-a ajuns la o impresionantă 
gamă de motive decorative geome- 
trice bazate pe romb, pătrat, triunghi, 
hexagon, asociate, de multe ori, cu 
cele vegetale stilizate: bradul, spicul 
de grâu, viţa de vie, trifoiul, frunzele şi 
florile, redate într-o manieră originală, 
sub forma întretăierii de linii drepte, 
puncte, unghiuri, cercuri, cusute cu 
fire colorate, în diverse puncte de 
cusătură. 

Multiplele funcţii pe care le-a 
avut cămaşa: marcă de identitate 
etnică şi zonală, semn care indica 
vârsta, ocaziile, starea civilă, socială 
şi materială a purtătoarei, cât şi func- 
ţia simbolică, rituală, în ceremonialul 
nunţii, reliefează importanţa deo- 
sebită a acestei piese în complexul 
ansamblului vestimentar femeiesc. 

Utilizarea unor fibre colorate cu 
calităţi estetice deosebite, dar şi a 
fluturilor şi a mărgelelor viu colorate, 
a firului auriu şi argintiu, pentru a con- 
tura, delimita şi evidenția porțiunile 
decorate, cadenţa petelor de culoare 
ce alternează cu spaţiile albe ale 
fondului amplifică valoarea artistică 
a cămăşii, fiecare piesă constituind 
un unicat al tezaurului artei populare 
româneşti. 

Piesele care acoperă parţial 
sau integral poalele cămăşii au un 
rol determinant în stabilirea tipologiei 
portului femeiesc tradiţional, fapt pen- 
tru care sunt cunoscute în literatura 
de specialitate sub numele de piese 
„complementare obligatorii”*. Ele 
constituie elemente originare, arhai- 

ce, care au conferit linii diferite siluetei 
corpului femeiesc. 

In spaţiul Moldovei din stânga 
şi din dreapta Prutului, categoria pie- 
selor complementare cuprinde fota, o 
bucată dreptunghiulară de țesătură 
ce înfăşoară strâns corpul, de la talie 
în jos, capetele sale suprapunându- 
se în faţă. Fota este cunoscută în 
terminologia locală din Basarabia şi 
Moldova din dreapta Prutului sub nu- 
mele de „catrinţă”, aspect care subli- 
niază, o dată în plus, unitatea portului 
popular în spaţiul etnic românesc. 

Piesă de port arhaică, cu o largă 
răspândire în culturile mediteranene 
şi egeo-asiatice, preluată şi de cultura 
arabă, unde s-a păstrat şi termenul de 
fotă!!, ea apare reprezentată pe relie- 
furile monumentului de la Adamclisi, 
în Dobrogea. 

Fota a intrat şi în componenţa 
costumelor populare din sud-estul 
Asiei (India, Indonezia), din Orientul 
Mijlociu, din nord-estul european 
(Ucraina), precum şi din spaţiul bal- 
canic, la sârbi şi bulgari'?. 

In epoca medievală întâlnim 
fota şi în componenţa costumului 
de curte, nobiliar şi orăşenesc, 
din Ţara Românească, Moldova şi 
Transilvania, fapt care evidenţiază 
continuitatea acestui element de port 
de-a lungul timpului în vestimentația 
unor categorii sociale diferite. 

Intr-o serie de documente, din 
secolul al XVI-lea, apare frecvent 
termenul de „fustă” sau „fotă”, ce 
desemnează o piesă de costum re- 
alizată dintr-o țesătură în dungi, de 
origine orientală*:. 

In vechime, pe tot cuprinsul 
Moldovei, fota era denumită „pregi- 
toare”, termenul de „catrinţă” fiind 
atestat pentru întâia oară la mijlocul 
secolului al XVII-lea. 

Jurnalul de campanie, din anii 
1709-1712, al ofițerului de origine 
germană, Erasmus Heinrich Sch- 
neider von Weismantel, prezintă un 
interes deosebit pentru cercetătorul 
etnograf şi prin descrierea costumu- 
lui popular purtat, în acea vreme, în 
ţinutul dintre Prut şi Nistru. Astfel, 
referindu-se la piesele îmbrăcate 


peste poalele cămăşii, el menţionea- 
ză faptul că femeile „nu poartă fuste 
sau «camelocă», ci în locul acestora 
se înfăşoară de jur împrejur cu o te- 
sătură de mătase (!) care se cheamă 
«fotă». Această «fotă» este albastră 
sau roşie, cu dungi mari, altele sunt 
tesute cu aur, şi nu trec de trei coţi (?) 
în lungime şi lăţime (?) ele o înfăşoa- 
ră pe jumătate sau pe de-a-ntregul 
îndoită, sau şi neîndoită, în jurul lor, 
„„„dar o trag de la spate în faţă şi în 
sus în brâu una peste alta, şi atât de 
întinsă cât e cu putinţă pe şolduri şi 
pe picioare (căci cu cât este mai în- 
tinsă cu atât li se pare că le stă mai 
frumos, ca să se poată recunoaşte 
bine coapsele)...” 

Este o descriere completă a 
piesei de costum denumită fotă. 
Precizând materialele din care se 
tesea — mătase şi fir de aur —, cât şi 
faptul că era ornamentată cu dungi 
mari, călătorul străin se referă la piesa 
purtată în zile de sărbătoare. La 1712, 
deci cu un secol înainte de anexarea 
Basarabiei de către Imperiul Rus, fota 
constituia elementul component al 
costumului femeiesc de sărbătoare. 

Atent la detalii, Erasmus He- 
inrich Schneider von Weismantel 
precizează modalităţile de purtare 
ale piesei: strâns înfăşurată pe corp 
pentru a evidentia silueta femeii şi cu 
unul din capete ridicat şi prins în brâu. 

Aria de răspândire a fotei drep- 
te, clasice, purtată independent, ca 
piesă de sine stătătoare, fără să se 
asocieze cu alte elemente de costum, 
a cuprins, în spaţiul dintre Prut şi 
Nistru, zona de nord: Briceni, Ocniţa, 
Edineţ, Donduşeni, Râşcani, Drochia, 
Glodeni etc., cât şi partea centrală a 
Basarabiei, zona Codrului, aşa cum 
relevă cercetările noastre de teren. 

In perioada medievală, fota a 
fost răspândită — se pare — şi în sud, 
urmele ei fiind depistate de etnografi 
în satele raioanelor Leova, Cahul şi 
Ştefan Vodă. 

In dreapta Prutului, aria de cir- 
culaţie a fotei drepte a cuprins nord- 
estul Munteniei, până la râul Topolog, 
cursul superior al Văii Mureşului (Tul- 
gheş-Topliţa) şi toată Moldova, aşa 

cum relevă literatura de specialitate 
şi materialele culese pentru A.E.R. 

Termenul fotă este mai nou 
decât cel de catrință, desemnând o 
piesă bogat decorată5, aspect con- 
firmat de către Zamfira Mihail şi de 
cercetările noastre de teren. 

Faptul că fota nu apare menţio- 
nată decât vag în lucrările basarabe- 
ne de la sfârşitul secolului al XIX-lea 
şi începutul celui de-al XX-lea ne în- 
dreptăţeşte să concluzionăm că acest 
element de costum ieşise deja din uz. 

Constantin Gaindrichi, autorul 
monografiei satului Şapte-Bani din 
judeţul Bălţi, remarca faptul că în 
primele patru decenii, după anexa- 
rea Basarabiei de către ruşi, portul 
tradiţional din această provincie era 
identic cu cel de peste Prut'®. 

Autorul constata că procesul 
de alterare a portului tradiţional s-a 
intensificat după ce tinerii moldoveni 
au început să fie încorporaţi în armata 
Imperiului rus. 

In 1913, Boris Malski, autorul 
celei mai complexe monografii asupra 
unui sat basarabean, şi anume Olă- 
neştii de pe Valea Nistrului, observa, 
referindu-se la costum, că „Ocupaţia 
rusă a influenţat în mod considerabil 
îmbrăcămintea. Astăzi în sat nu există 
locuitori care să se poarte în pantalo- 
nii de altădată nici ţărancă îmbrăcată 
cu ie sau catrinţă”!. 

După cum relatează autorul, la 
1913, „catrinţa” (fota) ieşise de mult 
din uz, dar menţionarea acestei piese 
ne confirmă faptul că, în trecut, ea a 
făcut parte din ansamblul vestimentar 
tradiţional şi în această zonă a Văii 
Nistrului de Jos. 

Cercetările de teren, întreprinse 
de noi, în anii 1992-1996 în Basarabia, 
n-au mai putut depista fota în lăzile de 
zestre ale bătrânelor, firul tradiţiei pur- 
tării acestei piese fiind întrerupt vreme 
îndelungată. Informatoarele în vârstă 
de 90 sau 100 de ani, din raioanele 
de nord ale Basarabiei, foarte rar îşi 
aminteau că mamele şi bunicile lor 
au purtat fotă. Anchetele de teren ne 
determină să credem că ieşirea din 
uz a acestei piese de port a început 
încă din a doua jumătate a secolului 


al XIX-lea, primele care au renunţat 
la ea fiind categoriile sociale înstărite 
din satele basarabene: dvorencele şi 
maziliţele, care au adoptat în vesti- 
mentatie moda orăşenească cu fustă. 

Şi în spaţiul cuprins între Prut 
şi Nistru, fota a cunoscut mai multe 
variante ornamentale, în funcţie de 
modul de dispunere a câmpurilor de- 
corative pe cele trei părţi distincte ale 
fotei: capetele, denumite în termeni 
locali „dinainţi” şi porţiunea din spate, 
neornamentată, întotdeauna neagră, 
denumită „dos”, ca în tot cuprinsul 
spaţiului românesc unde această 
piesă a fost în uz. 

In evoluţia decorului, pe treap- 
ta imediat următoare, se situează 
vărgile policrome, înguste, dispuse 
în sens vertical, pe lăţime, pe cele 
două extremităţi ale fotei, realizate 
din bătaie cu suveica, una lângă alta, 
sau „sărite”, rânduite într-o suită de 
grupe de vărgi, în cromatica dungilor 
predominând roşul, galbenul, verde- 
le şi albastrul. Desimea vărgilor, lăţi- 
mea şi coloritul lor diferă, conferind 
nota particulară, local-zonală a cos- 
tumului. Spaţiul negru neornamentat 
dintre vrâste era denumit „scaune” în 
nordul Moldovei, atât în stânga, cât 
şi în dreapta Prutului. 

Fotele învrâstate basarabene 
prezintă analogii cu cele din zonele 
Suceava, Câmpulung Moldovenesc, 
Bazinul Dornelor, Valea Bistriţei, 
Vrancea. 

La poale şi, adeseori, în dreptul 
taliei, decorul fotei apare sub forma 
unei borduri, numită „bată”, de o parte 
şi de alta a Prutului, lată de 10-15 cm, 
colorată mai ales în nuanţe de roşu 
închis. Această bandă este, uneori, 
încadrată de vrâste înguste, policro- 
me: portocaliu cu verde, albastru cu 
galben etc. 

O altă treaptă în evoluţia deco- 
rului a constituit-o fota cu omamentul 
ales în război, ce cuprindea, uneori, 
şi spaţiul „batei”. In urzeala realizată 
cu aţa de papiotă neagră se bătea, 
pentru fotele de sărbătoare, mătase 
albă, galbenă, neagră ori roşie. Vărgile 
simple alternau cu vărgi alese, dispuse 
în registre verticale, mărind efectul 

decorativ al piesei. Unele fote erau or- 
namentate numai cu alesături dispuse 
pe cele două extremităţi în compoziţii 
ornamentale omogene. Motive geome- 
trice (romburi, stele) sau floral-vegetale 
stilizate (creanga bradului, ghiocei, pui) 
erau alese cu mâna în război, ridicate 
cu speteaza sau pe rost, predominând 
în cromatică nuanțele de roşu, galben, 
albastru şi verde. 

Valoarea estetică a fotei alese 
era amplificată de utilizarea, în cadrul 
compoziţiei ornamentale, a mărgele- 
lor policrome, a fluturilor metalici şi a 
firului aurit. 

Ultima etapă în evoluţia decoru- 
lui a constituit-o extinderea ornamen- 
tului ales în compoziţii omogene şi pe 
porţiunea din spate a fotei, sub forma 
unei borduri compacte, mai înguste 
sau mai late, ce urca uneori până la 
jumătatea piesei. 

Informaţiile referitoare la fotă, 
culese în cursul cercetărilor de teren, 
sunt sărace. In raioanele Briceni şi 
Ocniţa din nordul Basarabiei, infor- 
matoarele în vârstă ne-au relatat că 
mamele şi bunicile lor au purtat fota 
în două variante: cea de sărbătoare, 
denumită chiar „fotă”, şi cea purtată 
cotidian, în ţinuta de lucru, numită 
„catrinţă”, diferenţele dintre cele două 
variante vizând materialele utilizate 
pentru confecţionarea lor cât şi modul 
de ornamentare. 

Astfel, mai mult de jumătate din 
câmpul superior al fotei, de culoare 
albastru întunecat, se ţesea din păr 
subţire de oaie, urzeală şi beteală, în 
două iţe. Urma o porţiune de câmp, 
pe fond roşu deschis, lată de 32 cm, 
confecţionată din „olicică” (lânică de 
fabrică, moale, fină). Dungi înguste, 
orizontale, din fire colorate, trei albe 
şi două verzi, despărţeau cele două 
câmpuri cromatice. Câmpul roşu al 
fotei era străbătut de zece dunguliţe 
albe, dispuse orizontal: patru mai 
late, realizate din câte trei fire albe 
şi şase mai înguste, executate doar 
din două fire albe. In continuarea 
câmpului roşu al fotei urma o porți- 
une lată de 7 cm, cu fondul albastru 
întunecat, ţesută din păr de oaie, 
străbătută de o dungă orizontală lată 


de 1,5 cm, compusă din trei fire albe 
şi două verzi. 

La extremităţile verticale ale 
fotei se țesea o „margine” lată de 10 
cm, dintr-un fir roşu şi unul negru, prin 
alternanţa firelor banda căpătând o 
nuanţă de roşu întunecat. 

In dreptul şoldurilor se bătea cu 
suveica câte o dungă verticală „de 
frumuseţe”, lată de 1,5 cm, realizată 
din câte două fire verzi şi două fire 
albe, în alternanță cu două fire roşii 
şi două fire albe. 

La o analiză mai atentă, nu 
putem să nu remarcăm analogia 
acestei variante ornamentale cu fota 
care a fost frecvent întâlnită pe Valea 
Prutului, în zona Botoşani, compusă 
din aceleaşi două câmpuri cromatice: 
albastru închis, cel superior, şi roşu, 
cel inferior, acesta din urmă fiind or- 
namentat tot cu dungi orizontale albe. 
Alte similitudini le constituie benzile 
late, roşii, amplasate vertical, la mar- 
ginile fotei, cât şi dungile din dreptul 
şoldurilor, dispuse tot vertical'?. 

In colecţiile muzeale apar şi 
exemplare de fotă basarabeană ce au 
câmpul superior negru, iar cel inferior 
albastru deschis. 

Spre deosebire de fota purtată 
în zilele de sărbătoare, catrinţa, îm- 
brăcată în zile de lucru, se confecţi- 
ona numai din păr de oaie, ţesut în 
două ițe, având fondul în întregime 
negru, simplu, fără ornamente, la bă- 
trâne singurul decor formându-l două 
vrâste galben-portocalii, amplasate 
la distanţă de o palmă de marginea 
inferioară a piesei. 

In schimb fetele şi nevestele ti- 
nere purtau catrinţă cu „dosul” negru, 
iar capetele tesute dintr-un fir negru 
şi altul roşu întunecat, pe care se 
amplasau dungi policrome înguste de 
1 cm: verde, alb, galben, portocaliu, 
„fața cucoanei” (roz), dispuse vertical. 
La marginea superioară şi la cea 
inferioară a catrinţei se realiza bata, 
numită în termeni locali „mărginuţă” 
(după locul de amplasare), lată de 
4 cm, în nuanţă de roşu întunecat, 
încadrată de fire colorate: galben 
scunchiu (portocaliu) şi verde, la bata 
amplasată în dreptul taliei, şi galben 

scunchiu şi negru, la bata inferioară. 
Lungimea catrinţei era de 87 cm, 
lăţimea dosului de 57 cm, iar lăţimea 
capetelor de 42 cm. 

Cercetările de teren, întreprinse 
de noi în satele basarabene, cât şi 
bibliografia studiată şi analizată ne-au 
dus la concluzia că fota a constituit 
elementul component al costumului 
tradiţional autentic din stânga Prutului, 
ieşirea sa din uz efectuându-se la date 
diferite, în funcţie de un complex de 
factori, dintre care cel mai important 
a fost ocupaţia rusă, a cărei influenţă 
nefastă asupra portului popular a 
accelerat procesul său de dispariţie. 

O altă piesă complementară, 
frecventă în tot spaţiul etnic româ- 
nesc, a fost catrinţa dreptunghiulară, 
purtată perechi, în sens vertical, una 
în faţă şi alta în spate, cele două piese 
fiind prinse de talia femeii cu „baiere”. 

Răspândită în lumea egeo-me- 
diteraneană şi în spaţiul carpato-bal- 
canic, catrinţa, piesă de port arhaică, 
de origine iliro-tracică, acoperă doar 
parţial poalele cămăşii femeiești, 
şoldurile rămânând libere. 

In sudul Basarabiei, catrinţa a 
cunoscut forme specifice, particulare 
de împodobire a câmpului, Bugeacul 
încadrându-se din punct de vedere 
etnografic în spaţiul de cultură al 
Dunării de Jos ce cuprinde Bărăga- 
nul (judeţele Ilfov, Ialomiţa, Călăraşi, 
Galaţi, Brăila), Dobrogea, precum 
şi partea de nord a Bulgariei, între 
Dunăre şi Munţii Balcani, arie care 
acoperă străvechiul teritoriu al fostei 
provincii romane Moesia Inferioară. 

In Bugeac, termenul încetățenit 
pentru catrinţă este cel de „pestelcă”. 
Prin modul de compunere, ca şi prin 
compoziţia sa decorativă, pestelca 
aleasă, purtată în ţinuta de sărbă- 
toare, face corp comun cu pestelca 
specifică celorlalte zone ce alcătuiesc 
spaţiul de cultură al Dunării de Jos. 

Compoziţia ornamentală a pes- 
telcii alese constă în registre, în benzi 
decorative perfect simetrice, orientate 
în sens vertical, pe părţile laterale, cu- 
noscute sub numele de „ghenare” sau 
de „vărgi” în toată aria Dunării de Jos. 

O bordură lată este amplasată 


orizontal pe poale, unindu-se cu che- 
narele laterale dispuse pe margini. 
O altă trasătură comună a pes- 
telcii din aria Dunării de Jos o constitu- 
ie modul său de compunere din doi laţi 
de dimensiuni egale, ţesuţi separat şi 
încheiaţi de-a latul, orizontal, în aşa fel 
încât chenarele laterale ale celor două 
părţi constitutive să se îmbine perfect. 
Fiind purtate de străbunicile 
informatoarelor în vârstă de 80-90 
de ani, datele noastre asupra acestei 
piese, depistată în lăzile de zestre ale 
câtorva bătrâne din satele Manta, Co- 
libaşi şi Giurgiuleşti cât şi în colecţiile 
muzeelor din reşedinţele raioanelor 
Cahul şi Vulcăneşti, nu constituie o 
sursă primară, ci una indirectă, aces- 
te informaţii raportându-se, de fapt, la 
un element de port ieşit din uz în urmă 
cu aproximativ trei generaţii. 
Interdicţia impusă fetelor de a 
purta catrinţă şi la spate (consemnată 
şi în multe zone de dincolo de Prut, 
dintre care amintim Vâlcea, Ţara Oltu- 
lui, Sălajul şi localităţi din Banat etc.), 
în timp ce îmbrăcarea acestei piese 
pereche era obligatorie la femei, întă- 
reşte supoziţia specialiştilor că, iniţial, 
funcţia predominantă a catrinţei a fost 
cea magică, rituală, legată de stră- 
vechi credinţe privind morala sexuală. 
Referindu-se la portul popular 
specific satelor Talmaz, Copanca, 
Chițcani, Cioburciu, Olăneşti, de pe 
Valea Nistrului de Jos, Petre V. Şte- 
fănucă menţiona prezenţa pestelcii în 
componenţa ansamblului vestimen- 
tar, în trecut „femeile purtau... dinain- 
te o pestelcă în urmă o pestelcă...”%, 
remarcând, totodată, că fetele din 
Corcmaz „In faţă poartă «pestelcă cu 
pui»..., în zile de sărbătoare”. 
Varianta de pestelcă, caracteris- 
tică sudului Basarabiei şi Văii Nistrului 
de Jos, avea registrul decorativ ales 
pe poale mai dezvoltat decât la ca- 
trinţele din Câmpia Bărăganului, dar 
mult mai redus decât cel specific zonei 
Tulcea. Totuşi, prin motivele de formă 
unghiulară care apar în jumătatea infe- 
rioară a piesei, între cele două borduri 
laterale, pestelca din Bugeac şi din 
Valea Nistrului de Jos are afinități cu 
piesa caracteristică nordului Dobrogei. 

Pestelca aleasă se confecţiona 
din cea mai bună calitate a lânii de 
oaie şi anume „părul”, folosit atât la 
urzeală cât şi la bătătură. Se ţesea 
în două ițe, tehnică ce permitea ca 
decorul să fie ales în război, cu mâna, 
„în degete”, cu fir gros de lână, iar mai 
târziu cu lânică moale, industrială. 
Fondul pestelcii era negru. 

Elementele care-i conferă an- 
samblului vestimentar cu pestelcă o 
mare unitate sunt vărgile ornamen- 
tale, late de 14 cm, dispuse vertical 
pe margini şi pe bordura orizontală, 
amplasată pe poale, mai îngustă sau 
mai lată (20-30 cm), acoperind uneori 
întreaga jumătate inferioară a piesei. 

In compoziţia decorativă a 
pestelcii alese predomină motivele 
geometrice abstracte: linii frânte, 
unghiuri, X-uri, S-uri, triunghiuri, 
pătrate, zig-zaguri şi cosmomorfe 
(stele şi romburi solare), cunoscute 
sub diferite denumiri (miezul nucii, 
şinătău, şuvoi, şetranga, scânteioara, 
viarba întoarsă), pe care le întâlnim 
în toată aria Dunării de Jos. 

Dintre aceste motive ornamen- 
tale, elementul decorativ predominant 
rămâne rombul, ce apare în diverse 
variante (romburi simple, dințate sau 
înscrise unele într-altele) şi combinaţii 
ce alcătuiesc varga principală, lată, a 
chenarelor verticale cât şi registrul cen- 
tral al bordurii orizontale de pe poale. 

O altă notă comună pestelcii 
basarabene şi variantelor întâlnite în 
Câmpia Bărăganului şi în Dobrogea o 
constituie utilizarea firului de bumbac 
alb, mai ales ca element de contur al 
motivelor ornamentale, care luminea- 
ză întreaga compoziţie decorativă, 
amplificându-i valenţele estetice. 

Prin bogăţia decorului ales, prin 
unicitatea dispunerii lui în câmpuri 
ornamentale, amplasate în două 
sensuri, vertical în părţile laterale şi 
orizontal la poale, pestelca aleasă, 
piesă de o mare fastuozitate, a con- 
ferit complexului vestimentar de săr- 
bătoare valenţe artistice deosebite. 

Circulând într-o arie mare, cea 
a Dunării de Jos, tipul de costum 
cu două pestelci alese a constituit 
emblema de recunoaştere, marca 


de identitate a acestui întins spaţiu 
cultural, subliniind prin variantele 
decorative stilul local-zonal. 

La sfârşitul secolului al XIX-lea, 
ansamblul vestimentar femeiesc cu 
două pestelci a ieşit din uz, fiind înlo- 
cuit, în toată aria Dunării de Jos, cu un 
alt tip de costum, compus din fustă şi 
pestelcă în faţă, purtat iniţial în ţinută 
de lucru, ca apoi să se generalizeze 
şi în portul de sărbătoare. 

Piesele complementare, pe 
care le-am analizat, fota şi pestelca 
reprezintă elementele originare, au- 
tentice, constante ale ansamblurilor 
vestimentare femeieşti tradiţionale. 

Dincolo de funcţia practică şi de 
cea estetic-decorativă, ele au avut şi 
o funcţie magico-rituală, acoperind 
acea parte a corpului femeiesc cu 
rol de perpetuare a speciei umane. 

Ca şi celelalte elemente de 
costum, piesele complementare au 
marcat, prin formă, ornamentică şi 
culoare şi prin maniera de a fi pur- 
tate, apartenenţa zonală, regională 
şi naţională. 

Elementele de costum luate în 
discuţie constituie trăsături esenţiale 
ale specificităţii noastre etnice, pe 
care le-am considerat semnificative şi 
definitorii pentru cunoaşterea culturii 
şi civilizaţiei populare româneşti. 

Numai adunând mărturiile et- 
nografice din întregul spaţiu locuit 
de români vom putea elabora acele 
lucrări fundamentale, de sinteză, 
menite să dovedească lumii cine 
suntem şi ce reprezintă pentru co- 
munitatea europeană zestrea cultu- 
rală românească, care a perpetuat 
inestimabilele valori arhetipale ale 
vechilor civilizaţii, îmbogăţite printr-o 
permanentă capacitate de asimilare 
şi prelucrare creatoare a elementelor 
venite din alte arii de cultură. 

Gheorghe CHIVU 


UN FALS 
DICŢIONAR BILINGV 


La mijlocul verii acestui an, a 
apărut la Chişinău, într-o serie intitu- 
lată „Biblioteca PRO MOLDOVA”, un 
volum pe care autorul, Vasile Stati, îl 
consideră o demonstraţie ştiinţifică 
a existenţei „limbii moldoveneşti”, ca 
realitate distinctă „în ansamblul idio- 
murilor latino-romanice est-europene, 
alături de vlahă şi românească” (p. 9). 

Potrivit autoprezentării tipărite 
pe coperta a patra a cărții, Vasile 
Stati, fost „colaborator ştiinţific” în 
cadrul sectorului de dialectologie al 
Institutului de Lingvistică din Chişi- 
nău, este doctor în filologie şi autor 
al unei monografii despre împrumu- 
turile slave din graiurile moldoveneşti. 
După 1990, şi-a consacrat întreaga 
activitate elucidării problemelor „de 
etnolingvistică moldovenească”, titlul 
de doctor habilitat în ştiinţe istorice 
(!) obţinîndu-l la Moscova, în 1992, 
cu o teză avînd acest subiect. Istoria 
Moldovei, tipărită în 2002 „în limbile 
moldovenească şi rusă'?, şi recentul 
Dicţionar moldovenesc-românesc sînt 
deci „Încununarea unor preocupări şti- 
inţifice (...) de-a lungul cîtorva decenii”. 

Ultima carte semnată de Vasile 
Stati pare a fi, în acest context, nu 
rodul unei înjghebări de circumstan- 
tă?, ci o lucrare îndelung pregătită, o 
autentică realizare ştiinţifică menită 
să schimbe opinia romaniştilor asu- 
pra descendentelor est-europene ale 
limbii latine. Fapt demn de reţinut, 
prezentul volum arată că ceea ce 
n-au putut întocmi lexicografii profe- 
sionişti din stînga Prutului (în întreaga 
perioadă sovietică, printr-o susţinută 
activitate ei au alcătuit foarte bune 
dicţionare explicative“, dialectale? şi 
etimologice€ ale limbii numite încă 
oficial „moldovenească”) a realizat 
acum Vasile Stati. 


Potrivit titlului imprimat pe co- 
pertă, în 2003 a fost deci redactat şi 
tipărit primul Dicţionar bilingv moldo- 
venesc-românesc”. In Expunerea de 
motive (p. 5-14) autorul punctează 
astfel principalele argumente ale 
demonstraţiei pe care s-a simţit 
dator să o facă prin această surprin- 
zătoare lucrare lexicografică (Quod 
erat demonstrandum. Ceea ce era 
de dovedit încheie explicaţiile sale 
introductive): 

1. Termenii moldovan şi moldo- 
venească, nume de neam şi de limbă, 
au fost utilizaţi încă din epoca în care 
a fost creată Mioriţa („la hotarul dintre 
veacurile XIII şi XIV”, p. 5). 

2. Menţionarea limbii moldo- 
veneşti în Regulamentul Organic 
al Moldovei (1831) şi, recent, în 
„Clasificarea zecimală universală a 
idiomurilor” (reprodusă pe p. 182, în 
versiune rusească şi românească), 
precum şi recunoaşterea de către 
specialişti a existenţei unui specific 
lingvistic moldovenesc confirmă 
„rădăcinile multiseculare ale limbii 
moldoveneşti” (p. 6). 

3. Întrucît „masivul lingvistic 
moldovenesc cuprinde spaţiul din 
stînga Nistrului pînă la Cluj, în inima 
Ardealului” (constatare a lui Vasile 
Stati bazată pe reinterpretarea unei 
hărţi preluate, cu o modificare asupra 
căreia vom reveni, dintr-o carte a 
lui Haralamb Mihăescu), afirmaţiile 
privitoare la caracterul dialectal al 
unor elemente specifice vocabularu- 
lui moldovenesc sînt „închipuiri per- 
sonale „regionaliste” ale unor autori 
români” (p. 8). 

4. Contribuţia marilor scriitori 
originari din Moldova la dezvoltarea 
limbii şi literaturii române moderne 
demonstrează, alături de unele opinii 
(scoase din context) ale unor savanţi 
români, că „limba moldovenească” nu 
este o variantă a românei moderne, 
ci chiar „mama limbii româneşti” (p. 
12), cum „plastic şi ingenios” exprimă 
ideea o poezie (autografă?) retipărită, 
ni se spune (pe p. 14), dintr-un ziar 
ce apare la Chişinău. 

Realizat în primul rînd pe baza 
materialului extras printr-o nouă lec- 
tură a dicţionarelor reprezentative 
ale românei literare (de la Dicţionarul 

Academiei pînă la ultima ediţie a 
Dicţionarului explicativ), dar, pentru o 
mai adecvată interpretare a faptelor, 
şi prin parcurgerea unor dicţionare 
dialectale şi a glosarelor ce însoțesc 
ediţiile marilor scriitori moldoveni, Dic- 
ționarul moldovenesc-românesc este 
gîndit deci ca o lucrare-argument. 
Prin el sînt confirmate, potrivit lui Va- 
sile Stati, atît „adevărul etno-istoric” 
al existenţei unui neam şi a unei limbi 
romanice distincte în Moldova (p. 5), 
cît şi „integritatea lingvistică a acestui 
spaţiu istoric moldovenesc” (p. 7). Ea 
este „un răspuns limpede şi principi- 
al <dat> gurilor mincinoase”, care, 
cerînd „dezicerea, renunţarea de (sic 
!) limba moldovenească”, urmăresc 
(în opinia aceluiaşi autor) „acceptarea 
statalității româneşti” (p. 6). 

Idei deloc noi, îndelung şi argu- 
mentat comentate după 1990, plasa- 
te în introducerea unei cărţi dorite a fi 
o noutate ştiinţifică absolută. 

Corespund însă conţinutul şi 
modalitatea de realizare a Dicţiona- 
rului moldovenesc-românesc titlului 
înscris pe copertă şi obiectivelor an- 
terior prezentate?* Şi sînt într-adevăr 
cele „circa 19.000” de cuvinte şi forme 
inventariate „dovezi de netăgăduit ale 
individualităţii şi dăinuirii seculare ale 
limbii pe care moldovenii o numesc 
moldovenească” (p. 12)? 

Răspunsul este categoric ne- 
gativ. Nu ne aflăm, în realitate, în 
faţa unui dicţionar bilingv, în care 
unui termen „moldovenesc” să-i fie 
alăturat un corespondent „românesc”. 
O asemenea lucrare lexicografică ar 
fi trebuit să cuprindă, într-un spaţiu 
restrîns precum cel al cărţii apărute 
în 2003, lexicul de bază al celor două 
„imbi”, iar nu elemente de multe ori 
periferice şi extrem de numeroase 
rostiri dialectale. lar prefața ei s-ar 
fi cuvenit să fie redactată în limba 
din care se... traduce (adică utilizînd 
cuvintele-titlu inventariate). Totodată 
autorul unui dicţionar realmente bi- 
lingv n-ar fi folosit, pentru echivalare 
în limba în care se face... traducerea, 
definiţii (compatibile cu un dicţionar 
monolingv) şi nici cuvinte inexistente 
în cadrul acesteia. Or, în glosarea 


cuvintelor (sau formelor)-titlu apar 
adesea explicaţii de tip enciclopedic 
sau sînt utilizaţi termeni inexistenţi în 
limba română, precum dopros, iagod, 
istină, podpiscă sau tovări. 

Dicţionarul moldovenesc-româ- 
nesc semnat de Vasile Stati poate fi 
considerat în schimb, cu mare indul- 
genţă, un mic dicţionar explicativ de 
regionalisme moldoveneşti'0, adică 
de cuvinte care, fără a avea circulaţie 
generală în Moldova (şi ea neunitară 
din punct de vedere dialectal), sînt si- 
nonime sau variante ale unor termeni 
de uz comun. 

Cu mare indulgență, în primul 
rînd, pentru că autorul consideră a 
fi specific moldoveneşti foarte mulţi 
termeni ce au o utilizare general ro- 
mânească"!, precum şi cuvinte, forme 
sau sensuri atestate şi în alte variante 
teritoriale ale limbii române (ai, anină, 
aplecătoare, babiţă, bănui, cătană, 
curechi, făgădău, feredeu, ghindură, 
mahala, năboi, obrinti, păretar, rimnic, 
samă, taşcă, turcă, urdina, virtute, zb- 
înțui). Lui Vasile Stati îi par de aseme- 
nea individualizatoare pentru „limba 
moldovenească” mai multe invenţii de 
autor (furlua) sau utilizări cu intenţie 
artistică ale cîtorva onomatopee (mi- 
hoho, prezent chiar în două articole 
succesive, sau oacaca), unele calcuri 
de uz exclusiv literar (precum voi cu 
sensul Dumneavoastră), cîţiva ter- 
meni (slavoni) extraşi din documente 
aparținînd secolului al XV-lea (diac, 
gospodar, pătrunşi ulterior în limba 
română, dar şi Moldovania, atestat 
într-un citat românesc din... 1477) şi 
chiar sintagme străine (ruseşti) care 
n-au fost nicicînd lexeme specifice 
vocabularului uzual moldovenesc 
(paşolvon). 

Cu aceeaşi mare indulgență tre- 
buie apreciat nivelul ştiinţific al lucrării 
apărute în 2003, întrucît (surprinzător 
pentru un doctor în filologie) autorul 
Dicţionarului moldovenesc-românesc 
nu face distincţie între forma de bază 
a unui cuvînt (singura care poate con- 
stitui, într-un dicţionar autentic, titlu de 
articol) şi o formă gramaticală sau o 
variantă (fonetică sau morfologică) 
a acestuia. Pentru Vasile Stati orice 
sens (definirea însăşi a unei sem- 
nificaţii contextuale i-a ridicat nu de 

puţine ori mari dificultăţi de redactare 
şi chiar de utilizare a normei literare) 
a devenit apoi criteriu (sau motiv?) de 
rupere a unui cuvînt (nu totdeauna 
plurisemantic) în mai multe unităţi 
lexicale (devenite astfel sinonime?). 

lată cîteva exemple ilustrative 
pentru aceste surprinzătoare consta- 
tări, extrase din liste prea lungi pentru 
a fi integral publicate: 

a. articole succesive avînd ace- 
eaşi formă-titlu'2: aburca (5), bătălău 
(7), căpăţină (7), descăleca (3), ei 
(3), floare (7), găleată (9), harman 
(8), igliță (7), împlini (6), leasă (7), 
maşincă (8), ocol (9), pană (8), ripă 
(12), stan (9), şaică (6), tablă (7), tăp 
(5), ureche (10), val (7), zburătăci (3); 

b. forme gramaticale ale acelu- 
iaşi cuvînt devenite articole diferite: 
alunea şi alunele, apă şi apele (sic!), 
beldie şi beldii, cablucă şi cabluşi, 
mini, mînule şi mînuri, moldovan, mol- 
dovani şi moldoveni, moldovenesc, 
moldovenească şi moldoveneşti; 

c. forma literară şi o variantă 
fonetică a aceluiaşi cuvînt tratate 
în articole diferite: babiţă şi baghiţă, 
balama şi bailama, ciubăr şi țibăr, 
despicătură şi deşchicătură, dez- 
ghioca, dezghiocătoare şi dijghioca, 
dijghiocătoare, jitnicer şi jicnicer, 
pezevenghi şi bezevenghi, piroşcă 
şi piroaşcă, piroaşte, piroji, tinichea 
şi tenechea; 

d. variante fonetice (uneori) 
dialectale ale unor cuvinte cu circu- 
laţie generală considerate forme-titlu: 
acarcum, agut, dulachel, magari, 
perină, sărămură, triera, ţaran, zaor; 

e. forme-titlu diferite de formele 
sau chiar de cuvintele cuprinse în ci- 
tatul ilustrativ: acolo ilustrat prin colo, 
moldovofob prin moldofob, muri prin 
nuri sau adînc prin ales, agoniseală 
prin pomost, hirtie prin otnoşenie, 
mahnă prin dovadă, zurgălău prin 
zvonit, respectiv prin zvonişor; 

f. sensuri formulate greşit sau 
inadecvat citatului ilustrativ: ade- 
veri „a se încredința reciproc, a se 
angaja”, hăihăi „urătură, hăitură”, 
mioarce „broaşte”, năsipos „zemos”, 
obrinteală „îmbolnăvire (de răceală)”, 
prisăcari „om scund”; 

g. încadrări morfologice greşite: 
mihoho şi oacaca, interjecţii cu glose 


de substantiv; sa, rostire moldove- 
nească a reflexivului se, considerată 
prepoziţie; şterge-o, sintagmă ilus- 
trată printr-un citat în care apare ... 
paşol, dat şi ca echivalent lexical, 
considerată formă substantivală de 
vocativ; 

h. forme neliterare** folosite 
în explicarea sau în echivalarea 
printr-un sinonim a cuvintelor-titlu: 
arbuz (s.v. arbuzoaică), căpac (s.V. 
acoperi), cucoş (s.v. puchinbar), 
direasă (s.v. diresală), mintios (s.v. 
ajuns), pept (s.v. apleca), sară (s.v. 
dineasari). 

In sfîrşit, distincţia dintre cu- 
vintele posibil de introdus într-un 
dicţionar (declarat prin titlu) bilingv şi 
antroponime, respectiv toponime nu 
i-a părut nici ea necesară lui Vasile 
Stati, deşi numele proprii de persoa- 
ne sau de locuri nu au de ce să fie... 
traduse. Cu toate acestea, în volum 
apar, cu explicaţii de tip enciclopedic 
uneori depăşite de timp'*, nume de 
localităţi şi de provincii (Curechiu, Du- 
ruitoarea, Făgădău, Mocani, Rusalim 
sau Moldovania, citat anterior) şi chiar 
nume de persoane. Grupate într-un 
articol sintetic intitulat moldovoantro- 
ponime (primul nume propriu citat în 
articol este „Moldova György, scriitor 
ungur”), acestea din urmă se alătură 
unor la fel de numeroase moldovo- 
nime (grupate şi ele într-un articol 
în care este inclus, spre exemplu, 
Moldovanca, nume a două localităţi, 
una aflată în Krasnodar, cealaltă în 
Extremul Orient rusesc). 

Cadrul strict lingvistic al unui 
dicţionar impus cititorilor prin titlu ca 
bilingv este astfel încă o dată depăşit, 
dar explicaţia trebuie căutată, ca şi în 
cazul altor „inovaţii” lexicografice pe 
care le-am ilustrat, în primul rînd în 
dorinţa autorului de a mări artificial şi 
exagerat numărul articolelor şi deci al 
paginilor lucrării. 

Multe dintre constatările sem- 
nalate dovedesc însă şi absenţa unei 
minime coordonări de specialitate, 
constatare surprinzătoare dacă citim 
Cuvîntul înainte publicat în deschi- 
derea cărţii. „Colegiul redacţional”, 
căruia îi este datorată doar această 
pagină din volum“, face însă referinţă 
la o altă lucrare decit cea difuzată sub 


O carte bizară 


175 


numele lui Vasile Stati. Titlul ei este, 
după cum dovedeşte (pe p. 2) însăşi 
„Descrierea CIP a Camerei Naţionale 
a Cărţii”, Dicţionar moldovenesc ex- 
plicativ. lar autorii acestuia, lexicografi 
profesionişti, îşi propun să evidenţieze 
nu existenţa, la nordul Dunării, a două 
limbi romanice distincte, ci „înrîurirea 
binefăcătoare asupra vorbirii moldo- 
veneşti” exercitată în ultimul deceniu 
de limba literară românească (p. 3). 

Dincolo de contradicţia dintre 
titlu şi conţinut şi de neconcordanta 
dintre scopul urmărit şi maniera de 
realizare, Dicţionarul moldovenesc- 
românesc se remarcă deci şi prin 
tipărire în urma unei substituiri de titlu 
într-un plan editorial aprobat. 

Nu este însă singura substitu- 
ţie operată tacit în sau prin volumul 
publicat în 2003. Menţionam ante- 
rior, referindu-ne la harta preluată 
(pentru imprimare pe copertele | şi a 
II-a, respectiv pe p. 183) din lucrarea 
lui H. Mihăescu, La romanit& dans 
le sud-est de l'Europe, că Vasile 
Stati a procedat la o reinterpretare 
a textului-sursă. In forma apărută, 
cu greşeli de tipar’, în Dicţionarul 
moldovenesc-românesc, s-a operat 
fără nici o semnalare o modificare 
inacceptabilă în ştiinţa autentică: 
parlers type moldave din textul-sursă 
a devenit limbă moldovenească. lar 
cu concursul complice al designerului 
cărţii, zonele haşurate (devenite nu- 
anţe de gri) care marcau părţile din 
spaţiul lingvistic românesc în care 
se vorbesc tipuri distincte de graiuri 
(deci nu limbi diferite)” au dispărut 
şi ele în reproducerea în culori de pe 
coperta |. 

Această ultimă hartă, impusă 
privirii încă de la primul contact cu 
cartea, oferă însă chiar şi cititorului 
nespecialist, tentat să accepte, fără 
nici un argument, ideea că orice afir- 
matie tipărită trebuie să conţină fie şi 
parţial un adevăr, o surprinzătoare 
demonstraţie prin reducere la absurd: 
cum întreg teritoriul nord-dunărean, 
de la graniţa vestică a României pînă 
la Nistru şi din nordul Bucovinei pînă 
la gurile Dunării, în sudul Basarabiei, 
este marcat cu o singură culoare, 
înseamnă că „limba moldovenească”, 


înscrisă ca unic idiom vorbit în acest 
spaţiu, nu este decît un alt nume al 
limbii române. lar un dicţionar bilingv 
românesc-românesc este o absurdi- 
tate ştiinţifică. 

Departe de a oferi „dovezi de 
netăgăduit ale individualității şi dăi- 
nuirii seculare ale limbii pe care mol- 
dovenii o numesc moldovenească” 
(p. 12), ultima carte semnată de Va- 
sile Stati, un pseudo-dictionar bilingv, 
se dovedeşte astfel a fi doar o nouă 
publicație cu caracter propagandistic, 
destinată nu lecturii atente, ci impre- 
sionării prin simplă existență în vitrina 
unei librării sau prin menționare în 
comentariul partizan şi tendenţios din 
vreun cotidian de mare tiraj". 


NOTE 


1 Vasile Stati identifică în Dicţionar 
prin vlahă „limba est-romanică a popu- 
laţiei (...) din nord-vestul Bulgariei” (p. 
335 s.v.). 

2După unele opinii, Vasile Stati este 
şi autorul lucrării intitulate Moldovenii în 
istorie, semnată cu pseudonimul Petre 
P. Moldovan, lucrare apărută „în redacţia 
şi pe contul (sic!) autorului”, la Chişinău, 
în 1994. 

3 Publicarea Dicţionarului moldove- 
nesc-românesc la Tipografia Centrală din 
Chişinău (fără menţionarea editurii) exact 
în ajunul întîlnirii oficiale dintre preşedinţii 
României şi Republicii Moldova, pentru a 
discuta, între altele, şi problema tratatului 
de bază dintre cele două state româneşti, 
pare a fi o simplă coincidenţă. 

+ Dicţionar explicativ al limbii moldo- 
veneşti, I-II, Chişinău, 1977-1985. 

5 Dicţionar dialectal (cuvinte, sen- 
suri, forme), l-V, Chişinău, 1985-1986. 

SN. Raevschi, M. Gabinschi, Scurt 
dicţionar etimologic al limbii moldoveneşti, 
Chişinău, 1978. 

7 Un precedent dicţionar omonim, 
a cărui apariţie fusese anunţată (potrivit 
afirmațiilor făcute pe p. 6 a cărţii) în 1917, 
nu a văzut, se pare, lumina tiparului, rea- 
lizarea lui fiind, din acest motiv, pur ipote- 
tică. Vasile Stati menţionează însă (pe p. 
12) între izvoarele recentei sale lucrări un 
Dicţionar moldovenesc-românesc apărut 
în 1938 (p. 12). 

8 A se vedea această hartă, în afara 
copertei |, pe coperta a Il-a şi pe p. 183. 

9 Nu am selectat din Expunerea de 
motive pasajele şi ideile formulate agre- 
siv, uneori chiar injurios la adresa limbii 
române şi a poporului român, respectiv 
a unor reprezentanţi ai acestora, întrucît 
ele nu sînt compatibile cu o lucrare şi cu 
o dezbatere ce se doresc a fi ştiinţifice. 

10 Lui i se opune, ca volum şi ca 
nivel de realizare ştiinţifică, lucrarea în 
cinci volume apărută, sub coordonarea 
lui R. Udler, în anii 1985-1986. 

1“ lată astfel de cuvinte, general 
utilizate în spaţiul românesc în forma şi 
cu sensul menţionate în Dicţionar, incluse 
numai sub litera A: acolo, adăpost, ade- 
vărat, adeverinţă, adînc, afacere, afară, 
afiş, agriş, agrişă, alarmă, aluat, alunar, 
amărit, amesteca, amestecat, ameste- 
cătură, andrea, anunţ, apă, apărătoare, 
apreciator, apuca, apucat, arcan, areal, 
arie, arma, armă, asta, asupra, aşchiere, 
aşijderea, aşternut, aţă, atos, augural, 
autodubă. 

12 Notăm între paranteze doar 
numărul formelor-titlu identice, lăsînd 
deoparte atestarea cuvintelor citate în 
compuse sau în sintagme reproduse 
şi ele ca intrări separate. Floare, spre 
exemplu, are, în afara celor 7 articole 
menţionate mai jos, alte 22 de prezenţe în 
„compuse” ce formează articole distincte. 

13Ne raportăm, cînd facem această 


apreciere, la formele recomandate de 
lucrările normative uzuale în Republica 
Moldova, 

14 În fişele puse la contribuţie în 
volum apar şi date ce trimit la vechi îm- 
părţiri administrative (spre exemplu, raion 
şi regiune coexistă, pentru localităţile din 
România, cu județ). 

15 Dovadă a redactării lor de către 
autori diferiţi, între Cuvîntul înainte şi 
Expunerea de motive există deosebiri 
frapante de stil, de atitudine şi de con- 
cepţie ştiinţifică. 

16 Din grabă, desigur, în legenda 
hărţii a apărut, pe coperta a doua şi pe 
p. 183, parlers type volague, în loc de 
valaque, şi parlers type moldove, în loc 
de moldave. 

17 A se vedea, pentru aceste zone, 
hărţile imprimate pe coperta a doua şi 
pe p. 183 şi a se confrunta cu indicaţiile 
existente în legendă. 

18 Vezi, spre exemplu, intervenţia 
intitulată Limba noastră e comună. Soarta 
unei idei. Incercare scientologică, publica- 
tă sub numele Ananii Grosul în „Moldova 
suverană”, nr. 149, din 26 august 2003, p. 
3. Autorul acestui articol, doctor în socio- 
logie, utilizează argumente lingvistice, un 
tip de demonstraţie şi un stil surprinzător 
de apropiate (iar uneori chiar identice) cu 
cele ale lui Vasile Stati, adică discutînd o 
idee, iar nu o lucrare propriu-zisă. 

Valeriu RUSU 


O „FĂCĂTURĂ” 
LAMENTABILĂ 


Publicarea Dicţionarului mol- 
dovenesc-românesc (Firma edito- 
rial-poligrafică „Tipografia Centrală”, 
Chişinău 2003), „elaborat” de către 
Vasile Stati, doctor habilitat în istorie 
(la Moscova), fost colaborator al sec- 
torului de dialectologie al Institutului 
de Limbă şi Literatură al Academiei 
de Ştiinţe a Moldovei, nu este o sur- 
priză, ţinînd seama de tot ce a scris 
şi a făcut respectivul autor pînă în 
prezent (inclusiv articolul „Chişinău, 
oraş românesc?”, preluat de Timpul 
la 30 mai 2003; care nu este altceva 
decit o listă de injurii şi basne anti- 
româneşti şi/sau pamflete contra unor 
personalităţi de seamă ale istoriei şi 
ale culturii noastre naţionale). 

Dicţionarul moldovenesc- 
românesc se înscrie ca o înscenare 
politică (pusă în slujba tendinţelor 
şi forţelor anti-româneşti actuale 
din Republica Moldova, dacă nu şi 
dictată de acestea, mergînd pînă la 
anexarea, prin limbă (prin limba 
moldovenească!) a unei bune părţi 
din teritoriul României de astăzi — 
limba moldovenească acoperă, 
pe harta de pe copertă, tot nordul 
României, pînă la Cluj-Napoca! 

Harta şi toate concluziile pe 
care autorul dicționarului le „ţese”, 
le „încropeşte” pe acest fundal este, 
pentru ochiul unui dialectolog, o 
mistificare „ştiinţifică”: harta clasi- 
că elaborată de Emil Petrovici cu 
schiţarea ariilor celor cinci subdi- 
alecte româneşti (de tip muntean, 
bănăţean, crişan, maramureşean şi 
moldovean) este „dreasă” de Vasile 
Stati, cu bidineaua anexionismului, 
mizgilind peste aria subdialectului 


(românesc!) moldovenesc inscripţia 
limba moldovenească (limba de stat 
a Republicii Moldova, după V. Stati, 
dar care ocupă mai mult de un sfert 
din teritoriul altui stat, România!). 

Să subliniem şi faptul că pe 
această hartă sînt marcate oraşele 
Buzău, Galaţi..., dar nu şi oraşul laşi, 
capitala Moldovei istorice, evident, 
pentru ca în aria limbii moldoveneşti 
să nu rămînă decit un singur oraş- 
capitală, Chişinău. 

În acelaşi sens Vasile Stati „in- 
terpretează”, după pofta tendinţelor 
sale anexioniste anti-româneşti, texte 
(trunchiate, scoase din contextul lor 
general) din Nicolae lorga, George 
Călinescu, Alexandru Rossetti etc. 

O blasfemie şi punctum! Dicţio- 
narul domnului Stati este, în acelaşi 
timp, o „eroare” ştiinţifică („eroare” 
voită!). Într-un Dicţionar bilingv 
(cum îl decretează autorul „făcăturii” 
în cauză) se dă, după normele lexico- 
grafice în uzanţă, termenul din limba 
„de plecare” (limba moldovenească) 
şi apoi termenul corespunzător din 
limba „de sosire” (limba română). 

Or, ce face Vasile Stati? Pentru 
a mări considerabil (şi în baza acelui 
tertip tehnic) numărul particularităţilor 
lexicale ale limbii sale moldoveneşti, 
dă pentru sute şi sute de cuvinte 
moldoveneşti explicaţii în limba ro- 
mână... evitînd (ascunzînd astfel) să 
dea echivalentul (termenul) românesc 
care nu poate fi decît acelaşi cuvînt 
în bună limbă românească, ex.: baba 
oarba - joc de copii... ca să nu dea 
termenul românesc (acelaşi!) baba 
oarba; baba Dochia — fiinţă mitică ce 
provoacă nestatornicia vremii... ca să 
nu dea termenul (acelaşi!) românesc 
baba Dochia; baci — cioban, şef de 
stînă... ca să nu dea acelaşi termen 
românesc: baci! etc. 

Şi să mai ai, apoi, tupeul, să-i 
acuzi pe lingviştii români care, pasă- 
mite, „ignoră cu înfumurare romeas- 
că vocabularul limbii moldoveneşti”! 
Adăugaţi, la aceasta, măsluirea lexi- 

Bărci pescăreşti, 1955 


cografică de care numai un năimit 
ca V. Stati putea s-o „comită”: „Ro- 
mân. 1. Rom (originar din Valahia). 
2. Spec. Nume ce-şi dau românii din 
Valahia; valah” şi veţi înţelege unde 
bate „logica” sa, îmbrăcată în veninul 
antiromânesc. 

Domnul Vasile Stati se joacă „în 
boghi”: limba norodului ar fi, după 
el, limba moldovenească, „iar, în 
forma ei literară, este comună şi 
românilor”! 

Cînd afirmă că Mioriţa este 
„întiiul monument-mărturie al inepui- 
zabilei posibilităţi de exprimare a lim- 
bii moldoveneşti”, doctul V. Stati are 
în vedere, evident, numai varianta 
Vasile Alecsandri (culeasă de Alecu 
Russo de la Soveja — Vrancea) şi dă 
la o parte (sau se face că ignoră) cele 
peste o mie de variante publicate 
de Adrian Fochi, înregistrate, în cele 
mai diferite stiluri literare, de pe 
întregul spaţiu românesc. 

Încă o nedumerire: ce este 
acest „Cuvînt înainte” semnat de 


Colegiul redacţional? (Al cărei insti- 
tuţii, cine se ascunde în dosul acestei 
formule „colegiale”?) Nici la Caracal 
nu s-a văzut aşa ceva! 

Şi apoi, domnule Stati: frazele 
pe care le „comiteţi”, termenii jignitori, 
adesea obsceni, pe care îi folosiţi la 
tot pasul atestă faptul că, în ciuda 
titlurilor pe care le afişaţi, vă lipsesc 
cei şapte ani de acasă... 

Nu vă voi onora, în final, cu 
epitete, etichete, care mai de care 
mai critice, mai şugubeţe cu care 
sînteţi „împodobit” astăzi, într-o uni- 
tate deplină românească, de oamenii 
de bună-credinţă din dreapta şi din 
stînga Prutului, deopotrivă. 

Ci aşa cum sînteţi, viu-zdrahon 
(cuvîntul zdrahon nu vi-l traduc, căci 
este inclus în dicţionarul dumnea- 
voastră!), vă trimit acolo unde vă e 
locul (pe care, desigur, vi l-aţi coco- 
loşit): Paşol na turbinca...! Şi basta! 


Vălenii de Munte, 
12 august 2003 

lon CIOCANU 


ACT DE INCULTURĂ 


Parafrazându-l uşor pe idolul 
comuniştilor de ieri şi de azi, putem 
spune, în sfârşit: „Odioasa diversiu- 
ne, despre care comuniştii au vorbit 
ani la rând, s-a săvârşit!”. A văzut 
întruchiparea copertată aşa-zisul 
dicţionar moldovenesc-românesc, a 
cărui menire mult trâmbiţată este să 
demonstreze că noi, cetăţenii Repu- 
blicii Moldova, am vorbi o altă limbă 
decât cea română, una „moldove- 
nească”, deosebită de limba Patriei 
noastre istorice. 

Ideea unui atare dicţionar este 
veche. Am citit, cu ani în urmă, o infor- 
maţie curioasă despre o profesoară 
de la sud, care scria pe tablă, spre 
cunoştinţa elevilor, că în moldoveneş- 
te se spune „mâţă”, iar româneşte — 
pisică; în moldoveneşte „copil”, iar 
româneşte — prunc etc. 

Chiar să nu fi ştiut biata fustă 
comunistă că mâţă şi pisică sunt două 
sinonime absolute? 

Poate că pe atunci ea nu avea 
Dicţionarul explicativ al limbii ro- 
mâne. Dar avea sau trebuia să aibă 
Dicţionarul limbii române literare 
contemporane în patru volume, la 
care pe timpuri am avut cu toţii acces, 
deoarece se vindea liber, la un preţ 
foarte mic, spre bucuria studenţilor de 
la noi. Adică îl avea sau trebuia să-l 
aibă, dacă ar fi fost o studentă cât de 
cât sârguincioasă la carte. Acum îl 
deschidem (vol. al III-lea, pag. 108), 
ca să „descoperim” (pentru pseudo- 
profesoară) că dicţionarul pomenit cu- 
prindea — în 1957 — substantivul mâță 
(în limba română!), care înseamnă — 
fiţi atenţi, dragi cititori! — pisică. Mai 
mult, din exemplele date de autori 
se înţelege ceva şi mai important. 


„Când m-am întors, am găsit-o cu o 
mâţă albă în braţe”, e citat Garabet 
Ibrăileanu, criticul de la revista Viaţa 
românească. Ce rezultă de aici, dacă 
ne-am potrivi „dicţionarului” închipuit 
de nenorocita profesoară? — Că Ibră- 
ileanu de la Viaţa românească scria 
„moldoveneşte”! 

Sau iată un alt exemplu: „Măi 
motane... De-ar fi-n lume-un stat de 
mâţe, zău că-n el te-aş pune vornic”. 
Ce rezultă de aici? — Că autorul cita- 
tului — Mihai Eminescu -— ar fi scris în 
limba „moldovenească”. 

Un al treilea exemplu e din Ce- 
zar Petrescu, din romanul acestuia 
Întunecare: „Să nu care cumva să vă 
prind şi pe voi cu mâţa-n sac, că vai 
de mama voastră!”. Nu rezultă oare 
de aici că şi Cezar Petrescu ar fi creat 
în limba „moldovenească”? 

Lăsăm la o parte exemplele 
din Vasile Alecsandri şi din Calistrat 
Hogaş, scriitori — şi ei — de limbă „mol- 
dovenească” (altfel zis — cu mâţă) 
şi ne grăbim să deschidem aceeaşi 
sursă lexicografică, acelaşi volum, la 
pag. 429, unde alcătuitorii — români, 
evident, ba chiar de la Bucureşti! — 
explică sensul substantivului pisică: 
„Animal domestic, carnivor, din familia 
felinelor, cu corpul suplu, acoperit cu 
o blană moale de culori variate, cu 
ochii ageri; este folositor prin faptul 
că stârpeşte şoarecii...”; întrerupem 
citatul, deoarece e limpede că auto- 
rii vorbesc neîndoielnic româneşte; 
dar imediat după explicaţie urmează 
sinonimul acestui substantiv — mâţă, 
şi faptul acesta ne face să ne între- 
băm în glas: de ce oare alcătuitorii şi 
autorii Dicţionarului limbii române 
literare contemporane au „tradus” 
substantivul românesc „pisică” în 
moldoveneşte — „mâţă”? 

Nu am fi pomenit de experienţa 
deocheată a profesoarei de la sud, 
dacă acea experienţă nu ar fi reluată 
azi — în 2003! — de un ditamai doctor 
habilitat, Vasile Stati, care în „realul” 
dicţionar moldovenesc-românesc 

procedează absolut ca sărmana sa 
predecesoare. El citează adjectivul 
acătării ca fiind „moldovenesc” şi îl 
„traduce” în româneşte — cumsecade, 
de treabă. Deschidem volumul | al 
Dicţionarului limbii române litera- 
re contemporane, la pag. 9, ca să 
constatăm că şi românii din Bucureşti 
cunoşteau — în 1955! — exact acelaşi 
cuvânt, explicat prin „bun, frumos, de 
seamă; cumsecade, de treabă, vred- 
nic” şi iar ne întrebăm în glas: de ce 
au inclus alcătuitorii lui acest cuvânt 
„moldovenesc"? Oare nu pentru că el 
este absolut românesc? 

Zicem şi de data aceasta „mai 
mult”, ca să cităm câteva exemple. 
„Încă mai stăruie, mai pe altundeva, 
/ Felurite-aşezări şi orânde... / Care 
mai netede, care mai strâmbe, / Mai 
acătării ori mai scălâmbe”, scrie Dan 
Deşliu în cartea Goarnele inimii (Bu- 
cureşti, 1949), de unde ar rezulta că 
poetul bucureştean ar fi moldovean 
(nu român), care scrie în moldove- 
neşte (nu româneşte). 

Acelaşi lucru ar rezulta din 
exemplele (cu adjectivul în discuţie) 
citate din Petru Dumitriu, lon Pas şi 
Nina Cassian, dar mai pitoresc ni se 
pare exemplul din Mihail Sadovea- 
nu: „Îşi vede de treabă cu lunile şi, 
cât n-are gologani, e om acătări;”. 
Vedeţi, dragi cititori, că Ceahlăul li- 
teraturii române cunoaşte bine limba 
„moldovenească”! Să nu te cruceşti şi 
azi că prin 1950 alţi comunişti, orbiti 
de aceeaşi românofobie, inspirată 
de aceiaşi ruşi, insistau să „traducă” 
romanul Mitrea Cocor în limba „mol- 
dovenească”? 

Se vede cu ochiul liber că în 
toate cazurile la care ne-am referit 
până aici este vorba de sinonime ale 
uneia şi aceleiaşi limbi române, vor- 
bite la fel în România, în Bucovina, în 
Republica Moldova, în toate teritoriile 
locuite de români, fie aceştia munteni, 
transilvăneni, bucovineni, moldoveni 
etc., în funcţie de locul lor de trai. Şi 
nu e vorba — în nici un caz — că un 


doctor habilitat n-ar cunoaşte acest 
adevăr, pus în lumină de când ni s-a 
permis să rostim adevărul istoric şi 
ştiinţific despre noi şi despre limba 
noastră; ci numitul doctor habilitat 
se străduieşte din răsputeri, chiar 
cu preţul de a arăta ridicol, să lingu- 
şească puterea actuală din Republica 
Moldova care insistă să ne considere 
moldoveni, nu români, iar limba noas- 
tră să o numească „moldovenească”, 
nu română. 

Ridicol peste măsură prin 
exemplele citate, pseudosavantul 
greşeşte cumplit şi atunci când „des- 
coperă” unor cuvinte „moldoveneşti” 
sensuri neghioabe în limba română. 
De exemplu, de unde o fi luat el că 
„Moldovenescul” acoperiş înseamnă 
peste Prut „căpac la cratiţă”? Am 
cercetat multe dicţionare explicative 
româneşti, ca să reținem că acoperiş 
înseamnă - în Dicţionarul limbii 
române literare contemporane, 
vol. I, pag. 15. — „partea de sus a unei 
construcţii, care o acoperă şi o apără 
împotriva fenomenelor atmosferice 
dăunătoare” (variantă: coperiş), în 
Dicţionar general al limbii române 
al lui Vasile Breban, ediţia 1987, 
pag. 17 — „partea superioară a unei 
clădiri, pe care o acoperă şi o prote- 
jează de intemperii”, în Dicţionar uni- 
versal al limbii române al lui Lazăr 
Şăineanu, ediţia din 1998, Chişinău, 
Grupul editorial Litera, pag. 14 — „par- 
tea superioară care acoperă o con- 
strucţie”, în Dicţionarul explicativ 
al limbii române, ediţia a Il-a, Edi- 
tura Univers Enciclopedic, Bucureşti, 
1998, pag. 8 — „partea de deasupra 
care acoperă şi protejează o clădire 
de intemperii; acoperământ”... 

Lectura atentă a aşa-zisului dic- 
ţionar al plagiatorului din româneşte, 
Vasile Stati, ne pune în faţa nenumă- 
ratelor mostre de „traduceri” făcute 
din topor, chipurile moldoveneştile 
alunele ar fi în româneşte „pistrui”, 
iar moldoveneasca alunică — „piatră 
scumpă la inel”. 

O a treia categorie de erori 
comise cu bună ştiinţă de vechiul 
slugoi al comuniştilor de pe Bâc fac 
parte din cuvintele vădit neliterare, 
introduse de el în „dicţionarul” său 
atât de rău mirositor. De exemplu, 
„aiest, aiastă”, care în limba română 
ar însemna acest. Cui nu-i este limpe- 
de că „aiest, aiastă” sunt cuvinte din 
panoplia lui |. D. Ceban şi a celorlalţi 
moldovenişti primitivi din anii '20-'30 
din R.A.S.S.M. şi din perioada imediat 
postbelică, dominată de aceeaşi poli- 
tică de rusificare a populaţiei majori- 
tare din republică, între altele — şi prin 
propagarea ideii că noi, est-prutenii, 
n-am fi români şi limba noastră n-ar 
fi româna. 

Cea de-a patra categorie de 
greşeli sfruntate, comise de Vasile 
Stati, rezidă în includerea în „dicţio- 
nar” a unor cuvinte ruseşti, intrate — e 
drept — în vocabularul împânzit de 
rusisme al unei anumite părţi a po- 
pulaţiei băştinaşe din republică, în 
urma rusificării acerbe a românilor 
moldoveni în condiţiile dominării 
tiranice a limbii ruse, când conducă- 
tori ai republicii, raioanelor, satelor, 
întreprinderilor, instituţiilor etc. erau 
ruşi sau, în cel mai bun caz, descen- 
denţi din Transnistria, necunoscători 
ai limbii noastre ori cunoscători răi ai 
acesteia (la nivelul „brigăzilor logi- 
toare”, a căror noimă nimeni pe glob 
nu ar putea s-o înţeleagă, dacă nu 
ar face asociaţia cuvenită cu ruseş- 
tile „udarnâie brigadî”, în care „udar” 
comportă şi sensul de „lovitură”, rostit 
şi scris în anii de pomină „logitură”). 
Exemplul cel mai concludent este 
„abricos”, cuvânt principial inexistent 
în limba română şi care, tradus din 
ruseşte, înseamnă cais, iar fructul 
acestuia — caisă. Lucrul din topor al 
lui Vasile Stati se vede şi din expli- 
caţiile date de el „acaţiilor”, „ahotei”, 
„trivogii” şi altor cuvinte provenite 
din alte limbi. Apropo, substantivul 
acaţ, acaţi nu vine la noi din limba 
rusă şi nu adevereşte vreo influenţă 


„binefăcătoare”, după cum au crezut 
comuniştii şi ocupanţii de tot soiul, 
ci din graiul transilvănean, influenţat 
puternic de limba maghiară, în care 
se ortografiază akâc. 

Aşa se face că sub aspect pro- 
priu-zis ştiinţific „dicţionarul” lui Vasile 
Stati este o aberaţie de-a dreptul 
sfidătoare a elementarului bun-simt. 
El certifică o diversiune odioasă, un 
act de incultură şi constituie o încer- 
care de reducere a limbii vorbite în 
Republica Moldova la „normele” de 
odinioară, conform cărora erai „so- 
cotit” cu atât mai „moldovan”, cu cât 
mai multe cuvinte ruseşti stâlceai în 
vorbirea ta „moldovenească” (selso- 
vet, piatiletcă, raisobes, pravlenie, 
trudozi, podşipnic etc.). Or, cuvintele 
de această natură atestă pe viu politi- 
ca de rusificare a limbii noastre. Dacă 
admitem pentru o clipă că „trivoga” a 
devenit — sub influenţa „binefăcătoa- 
re” a limbii „eliberatorilor” noştri de 
veacuri — cuvânt „moldovenesc”, de- 
vin „moldoveneşti” şi „abricoasele”, şi 
„Zapravca”, şi „chişecinicul”, şi toate- 
toate celelalte cuvinte ruseşti, cu care 
am fost obligaţi să ne obişnuim de 
pe la 1812 încoace. Dacă un verişor 
de al nostru ne întreba mai alaltăieri 
„Ci, Ivan, ţie nu ti-i soromno cum sî 
obraşceşte omul?”, de ce un Stati 
sau alţii ca el n-ar include în „dicţio- 
narele” lor cuvinte „moldovenegşti” ca 
„soromno” ori „a se obraşci”? Doar 
se zice, la noi, des şi mai peste tot 
„Zavcluba”, „ruli”, „tormoz”, „pavarot” 
în loc de şef de club, volan, frână, co- 
titură! Să dăm îngunoioşarea aceasta 
nemiloasă a limbii noastre naţionale 
româneşti drept limbă nouă, originală, 
„Moldovenească”, deosebită de limba 
noastră „veche şi-nţeleaptă”, pe care 
toţi clasicii literaturii române, inclusiv 
Alecu Russo şi ceilalţi născuţi în Ba- 
sarabia ori din părinţi basarabeni, au 
considerat-o română? 

„Dicţionarul” lui Vasile Stati 
este un odios act de incultură şi de 
aservire a ştiinţei lingvistice unor in- 

terese politice de moment, meschine 
prin conţinutul lor şi duşmănoase 
intereselor noastre naţionale, în albia 
dorințelor nesăbuite ale Moscovei şi 
ale ocupanților meleagului nostru. 

Or, această diversiune incultu- 
rală nu trebuie să ne despere. Proștii 
nu învaţă nimic nici de la cei mai 
deştepţi oameni, după cum Stati şi 
toți susţinătorii lui nu învaţă nimic — 
dar absolut nimic! — de la Eminescu, 
Creangă, Negruzzi, Kogălniceanu, 
Mateevici, Coşeriu, Şişmariov, Buda- 
gov, Vinogradov, Mihalci, Piotrowski, 
Semcinski, Corlăteanu, Ciobanu, 
Berejan, Borşevici, Dumeniuk, Măt- 
caş etc., care au argumentat de mult 
că suntem români şi vorbim limba 
română. lar deştepţii învaţă neapărat 
câte ceva şi de la proşti. Şi atunci de 
ce n-am pune în lumină şi câteva părţi 
pozitive ale „dicţionarului” care de 
altfel nu merită o discuţie serioasă? 

În primul rând, el ne arată ca 
în palmă gradul rusificării vorbirii şi a 
scrierii românilor moldoveni. 

Prin cuvintele ruseşti şi cele 
rusificate, culese din vorbirea şi scri- 
erea unei părţi a românilor moldoveni 
lipsiţi de cultură elementară, nemai- 
vorbind de sentimentul naţional, de 
conştiinţa de neam, de românitate 
etc., şi care, din această cauză, se 
complac în postura de moldoveni, 
deosebiți de confrații noştri (şi ai lor) 
români, „dicţionarul” acesta demon- 
strează concludent ce a fost limba 
noastră odinioară şi ce a ajuns ea 
în urma deznaţionalizării maselor 
ţinute în bezna rusificării, a neştiinţei 
de carte, a tiraniei limbii ruse, când 
actele oficiale, lucrările de secretariat, 
instruirea în instituţiile de învăţământ 
superior şi mediu de specialitate se 
făceau exclusiv în ruseşte, ba chiar 
simplele firme, inclusiv cele din sate, 
se perfectau în limba rusă: „prod- 
mag”, „dom bâta”, „dom culituri”, 
„pravlenie” ş.a.m.d. 

În al treilea, deşi nu în ultimul 
rând, lectura „dicţionarului” deschide 


Tallin, 1955 


larg ochii tuturor oamenilor de bună 
credinţă asupra faptului că între limba 
„Moldovenească” şi cea română nu 
există nici o deosebire de principiu, 
în afară de îngunoioşarea acerbă a 
vorbirii/scrierii românilor moldoveni 
cu sintagme ruseşti, în majoritatea 
cazurilor uşor românizate. 

Să fim deştepţi, dragi cititori, 
şi să privim recentul „dicţionar” al lui 
Vasile Stati ca pe un act de incul- 
tură, care — la comanda partidului 
comuniştilor — oricum trebuia să 
se întâmple odată şi odată, pentru 
a convinge o dată în plus întreaga 
noastră societate că n-avem „două 
limbi şi două literaturi, ci numai una, 
aceeaşi cu cea de peste Prut” (Alexei 
Mateevici, Opere, Chişinău, Editura 
Ştiinţa, 1993, pag. 464), unele cuvinte 
„moldoveneşti” explicate de autor 
fiind autentic româneşti, în parte sub 
formă de regionalisme, localisme, 
barbarisme, altele — străine, majorita- 
tea rusisme, de care de mult e cazul 
să ne izbăvim. 


O carte bizară 

LIPSĂ DE CRITERII 
ŞTIINŢIFICE 
LEXICOGRAFICE 


În lingvistica românească se 
vorbeşte de limba română comună 
şi limba română literară, cultivată, 
„supradialectală”. Astfel zis, grupuri- 
le şi variantele regionale, graiurile au 
un caracter relativ. Nu se pot stabili 
hotare precise între diferitele variante 
şi varietăţi locale, iar isoglosele de 
pe hărţile lingvistice ale Atlasului 
Lingvistic Român, din atlasele ling- 
vistice regionale (muntean, oltean, 
maramureşean, moldovenesc, bu- 
covinean) se prezintă, după spusele 
lui lorgu lordan, ca un păienjeniş. 
Inţelegerea şi comunitatea lingvistică 
între vorbitorii unei localităţi în care 
se spune mică, tică, burtă, plapumă 
etc., şi cei ai unei localităţi vecine sau 
mai îndepărtate în care se spune: 
mămucă, tătucă, bunică, bunel, tată 
mare, pîntece, oghial etc. sînt practic 
nestingherite de aceste diferenţe de 
vocabular sau de cele de pronunțare. 
Este incontestabil că diferenţa dintre 
vorbirea unui ieşean, sucevean şi cea 
a unui moldovean din părţile Sorocii 
sau ale Călăraşilor este ceva mai 
evidentă, dar vorbitorii sînt conştienţi 
de axele acestea teritoriale şi de înţe- 
legere. Elementele de diferenţiere se 
întrepătrund în anumite zone, com- 
partimente sau straturi lexicale, ceea 
ce face imposibilă stabilirea graniţelor 
unei diferențieri lingvistice precise. 
Astfel de hotare devin iluzorii, ireale. 

De altfel, cu ani în urmă, la dis- 
cuţia tezei sale despre elementele 
slave în graiurile moldoveneşti, V. 
Stati însuşi constata că elementele 
slave nu se opresc la Prut, ci trec 
granițele politice, fiind folosite şi în 
graiurile munteneşti, maramureşene, 
bucovinene ş.a. (a se vedea proce- 
sul-verbal). Deci, în spaţiul dacoro- 


mân nu există o diversificare atît de 
adîncă încît să dea naştere unui fel 
de bilingvism sau de neînțelegere. 
E cazul să invocăm aici şi sistemul 
terminologic al rudeniei, al corpului 
uman, al obiceiurilor de nuntă şi al 
datinilor strămoşeşti etc. 

Aşadar, elementele comune 
asigură continuitatea şi unitatea 
limbii pe axa etnico-geografică, iar 
elementele strict locale marchează 
diferenţierea de la un grai local la 
altul, fiind variante dialectale. lată de 
ce cuvintele (19 mii) înregistrate de 
Stati sînt în majoritatea lor fixate în 
limba română comună, iar altele sînt 
regionalisme, localisme, dialectisme, 
atestate nu numai în graiurile moldo- 
veneşti din Republica Moldova, dar 
şi în graiurile teritoriale munteneşti, 
maramureşene, bucovinene etc. Ele 
însă au circulaţie îngustă şi nu consti- 
tuie limbi aparte, limbi separate. Prin 
urmare, a vorbi astăzi despre o limbă 
„moldovenească”, cînd avem atitea 
lucrări şi studii ştiinţifice argumen- 
tate (ALR, ALM, atlasele muntean, 
oltean, maramureşean, studii despre 
aromâni, lucrări de dialectologie şi 
de istorie a limbii) înseamnă a trăda 
istoria şi limba neamului. 

Materialul inclus în acest opus, 
lipsit de criterii ştiinţifice lexicografice, 
a fost preluat din diferite dicţionare 
româneşti, din Dicţionarul dialectal 
în cinci volume editat la Chişinău, 
din textele dialectale, din Atlasele 
lingvistice editate pînă acum. Expli- 
caţiile multor regionalisme sînt date 
deseori de-a dreptul în limba rusă 
(adevăr — „istina, bancnotă — „bu- 
maşcă”, zeamă de peşte — „uha”). 
Mă mir că în acest „cuvîntelnic” este 
„atestat” substantivul ţăran, dar, mă 
întreb, de ce lipseşte țaranskii iazîk, 
acea batjocură la adresa „linghii mol- 
dovneşti” pe care Stati o agreează şi 
o promovează? Cuvinte ca zapravcă, 
(a) zagrăi (a vorbi mult), zolotelinic, 
(a) zvoni, paşcă (de tutun), pascouţ, 
patan, pisar (secretar la sovietul să- 
tesc), perepiscă, pocriş (cu mai multe 
sensuri în graiuri), pojar (din nou cu 
multiple sensuri), pom cu bortă (co- 
pac scorburos), ponor (dolina), da- 
vlenie, ruli, ostanovci, ciolan (carne), 

rişcaş (orez) etc. sînt regionalisme, 
localisme, dialectisme întîlnite doar 
în limba vorbită sau, cum o numea 
dialectologul rus Avanesov, „limba 
dialectală” (dialektnii iazik). 

Prefaţa acestui Dicţionar chif- 
teşte de ură şi duşmănie directă faţă 
de conducerea actuală a României 
(obrăznicie românofobă ieşită din 
comun), faţă de limba românilor de 
pretutindeni, faţă de istoria strămoşi- 
lor noştri comuni. Tendinţa de a căuta 
cu orice preţ (dar, totuşi, fără anumite 
rezultate!) deosebiri dintre limba utili- 
zată pe cele două maluri ale Prutului, 


Prima gazdă din Chişinău, 1959 


ne determină să credem că acest 
„Zlomiîşlinc” e capabil să „despice” în 
două şi alte limbi: coreeana (vorbită în 
nordul şi în sudul Coreei), engleza (în 
SUA şi în Anglia), spaniola (în Spania 
şi în Cuba), germana (în Germania şi 
Austria) etc. 

Păcat că Stati n-a învăţat nimic 
din expedițiile de dialectologie ale 
A.Ş.M., păcat că n-a înţeles ade- 
vărul ştiinţific şi istoric al cursurilor 
promovate de profesorii N. Corlătea- 
nu, V. Coroban ş.a. Ultimul numit aici 
dacă s-ar scula din mormiînt, i-ar zice 
fără ocoliş: „Paşol von, măi Stati!”. 


O carte bizară 

VASILE STATI - 
UN PATIMAŞ 
AL MINCIUNII 


Aşa-zisul Dicţionar moldove- 
nesc-românesc, ticluit de dialecto- 
logul-politicastru Vasile Stati, a stîrnit 
mare zarvă în mahala. Dar şi dincolo 
de ea. O veste rea trece nestingherit 
orice frontieră. Chiar şi una cu sîrmă 
ghimpată. 

Nişte „foi mînjite cu cerneală 
tipografică” sînt în stare să supere 
o lume. Adevărul e că obrăznicia 
politicastrului Stati întrece orice mă- 
sură. Opinia publică a reacţionat cu 
promptitudine: o dezaprobare totală a 
ticălosului „dicţionar”. Clocit în cuiba- 
rul unei politici antinaţionale, pretinsul 
dicţionar bilingv a fost infectat de 
cele mai usturătoare vocabule-să- 
geţi: aberaţie, tîmpenie, nemernicie, 
obrăznicie, aiureală, prostie, fals, 
aventură, dobitocism, porcie, neghio- 
bie, stupizenie, scrînteală, monstru- 
ozitate, culme a impertinenţei şi tică- 
loşiei, absurditate, bazaconie, lucrare 
draconică, amalgam propagandistic, 
sfidare a bunului-simţ, opera unui ră- 
tăcit mintal, o lucrare năucitoare, scri- 
itură de sorginte stalinistă, scriitură 
abominabilă, rodul unei minţi bolna- 
ve, falsificare grosolană a realităţilor 
lingvistice, aberaţie provocatoare, 
prostie propagandistică etc. 

Piatră să fii şi nu ai putea rezista 
unui asemenea contraatac masiv al 
opiniei publice de la noi şi de peste 
hotare. Lui V. Stati, însă, artileria grea 
a cuvintelor indecente nu-i provoacă, 
cel puţin, remuşcări. Scopul scuză 
mijloacele, crede cel care a dat cin- 
stea pe ruşine. 

Dacă-i gros de obraz... 

Cînd i-am reproşat într-o emisi- 
une la PRO TV că între minciuna lui 


Stati şi adevărul ştiinţific, susţinut de 
acad. Eugen Coșeriu, considerat cel 
mai mare savant-lingvist din lume, 
supranumit „lingvistul secolului al 
XXI-lea”, eu subscriu la adevăr, 
Stati şi-a ales drept scut minciuna. 
E. Coşeriu, zice dînsul, niciodată nu 
s-a referit la limba moldovenească. 

Dacă Stati se face a nu cunoaş- 
te realitatea sau a uita alocuţiunea 
acad. E. Coşeriu rostită la Preşedin- 
ţia R. Moldova cu ocazia înmînării 
Ordinului Republicii de către ex-pre- 
şedintele Petru Lucinschi, în 1997, îi 
amintesc doar un pasaj semnificativ 
din alocuţiunea Domniei sale: „A 
promova sub orice formă o limbă 
moldovenească deosebită de limba 
română este, din punct de vedere 
strict lingvistic, ori o greşeală naivă, 
ori o fraudă ştiinţifică; din punct de 
vedere istoric şi practic e o absurdita- 
te şi o utopie; şi din punct de vedere 
politic, e o anulare a identităţii etnice 
şi culturale a unui popor şi, deci, un 
act de genocid etnico-cultura!”. 

Aşadar, iată cum stau lucrurile, 
tovărăşele Stati. 

Am impresia că reputatul nostru 
om de ştiinţă E. Coşeriu i-a adresat 
aceste cuvinte dure anume lui Stati. 
lar el, savantul-politicastru, se face 
a uita. 

Propriu-zis „lăcătuirea” (în ro- 
mâneşte: alcătuirea) pretinsului 
dicţionar bilingv al aceleiaşi limbi — 
române — este o crimă de stat. Cine a 
propus ca autorul să fie deferit justiţiei 
nu a greşit. Sau, în cel mai bun caz, 
să fie declarat persona non grata. 

Dacă Stati caută să substituie 
limba de stat, care de facto e româna, 
printr-un amalgam de regionalisme, 
rusisme, ocazionalisme, forme popu- 
lare ale variantelor literare, oare nu e 
o tentativă de subminare a statalității 
Republicii Moldova? Cine ar putea 
contesta azi faptul că în Parlament, 
la Preşedinţie, la Guvern, în alte 
instituţii de stat, în şcoli, universităţi 
se vorbeşte limba română (chiar 
dacă nu toţi o numesc română)? 
Cine pune la îndoială acest adevăr 

să încerce să transpună un pasaj 
din Constituţia Republicii Moldova în 
limba „cu iz de ouă clocite” a lui Stati. 
Ar fi o demenţă, desigur. Tocmai din 
aceste considerente autorul tipăriturii 
politice cu titlu de dicţionar se cuvine 
a fi sancţionat penal — privaţiune de 
libertate. Să fie de învăţătură şi altor 
instigatori. 

Opiniile, ce-i drept, se bifurcă: 
unii zic să-l lăsăm în plata Domnului. 
L-am lăsa, dar nu ne lasă diînsul pe 
noi. De ce ne tot provoacă la intermi- 
nabile discuţii privind născocita limbă 
moldovenească? Nu cumva în spate- 
le său stau nişte aventurieri politici? 

Alţii ne cer să-l (com)batem 
ştiinţific. 

Parcă n-a fost demonstrat ști- 
ințific adevărul că nu există aşa-zisa 
limbă moldovenească? Or, cum să-i 
demonstrezi acestui Stati că varul e 
alb, dacă dînsul e dresat să spună 
că-i negru? 

In această ordine de idei mi-am 
amintit de-o înţeleaptă vorbă româ- 
nească: Cu prostul să nu te pui în 
poară. 


Cernoleuca. Dispensar medical construit de boierul Cazimir în 1910 


Dar Stati nu-i prost. E doctor în 
filologie (dialectologie). De formaţie 
ştiinţifică e dialectolog. Cine, dacă 
nu un dialectolog, trebuie să ştie că 
a opune un grai (cu atît mai mult nişte 
regionalisme lexicale sau semantice) 
limbii literare e ca şi cum ai fi certat 
cu logica. Nu poate să nu ştie acest 
lucru dialectologul Stati. Dar el scuipă 
în toate şi îşi face mendrele politice... 

Şi mai e o spusă înţeleaptă: Pe 
bolnav să nu te superi. 

Gurile rele spun că lucrătura 
(„dicţionarul”) lui Stati e un însemn 
al unei boli incurabile — PATIMA 
MINCIUNII. 

E o boală incurabilă MINCIUNA. 

Prin asta-i şi PERICULOASA. 


P.S. Complici la plăsmuirea 
ruşinosului opus al lui V. Stati sint şi 
unii politicieni românofobi. Şi editura- 
fantomă. Dar şi cel care va executa 
comanda unei recenzii favorabile. 
Blestem pe capul vostru, mancurților 
ce sînteti! 


Viaţa ca o coridă 

„SUNT OMUL 
DREPTEI CUMPENE 
ROMANEŞTI” 


Dialog: 
Alexandru BANTOŞ — 
acad. Mihai CIMPOI 


- Stimate domnule acade- 
mician! Intr-un tulburător răvaş 
trimis pe adresa redacţiei revistei 
„Limba Română”, după apariţia 
ediţiei speciale dedicate Chişinău- 
lui, profesoara Nadea Pruteanu din 
Bravicea, Călăraşi, referindu-se la 
rolul actual al Uniunii Scriitorilor, 
accentua: Sarcina urgentă a US 
(iertată să-mi fie îndrăzneala!) e să- 
şi reia cu totală responsabilitatea 
indiscutabilul rol de hegemon. Al 
proletariatului ?... Nu, al maselor 
largi. 

Acum, când partiduţele dis- 
persează poporul, reveniti la uni- 
re şi concentraţi-vă asupra unor 
obiective comune. Nu pot vedea o 
altă cale, nu cred că există alt drum 
al mântuirii noastre. Vă scriu chi- 
nuită de marea alarmare şi derută 
din rândurile maselor. Nu judec, nu 
învinuiesc, sunt foarte îngrijorată, 
Vă cer ajutorul. Interveniţi unde 
socotiți că e necesar şi nu uitaţi de 
suferinţa maselor largi. Ce crede 
academicianul Mihai Cimpoi des- 
pre misiunea actuală a instituţiei 
pe care o conduce? Mai e capabilă 
Uniunea Scriitorilor să unească 
sub acelaşi stindard (toată) intelec- 
tualitatea din Republica Moldova? 

— Asemenea răvaşe, telefoane, 
faxuri sunt foarte multe, fiind dovada 
documentară a prestigiului Uniunii 
Scriitorilor şi a rolului deosebit pe 
care îl are în procesul renaşterii 
naţionale basarabene, începând cu 
anii 1986-1987. Oricât ar încerca unii 
să minimalizeze, să conteste sau să 
găsească motive pentru a o acuza de 
o implicare păgubitoare — pentru ea 


şi pentru societate — sau de faptul că 
nu este Uniunea de altădată, oricare 
ar fi forţa ei de acum, rămâne un 
„hegemon... al maselor largi”, după 
cum o defineşte doamna profesoară 
Nadea Pruteanu. Este adevărat că 
ne marchează experienţa amară a 
„arenei iluziilor” (lon Hadârcă), rătă- 
cirile lui Druţă, polarizarea intereselor 
partizane în cadrul Uniunii înseși, 
dar, vorba poetului: „lar noi locului ne 
ținem / Cum am fost aşa rămânem”. 
Misiunea actuală e cea de totdeauna, 
deoarece noi am reluat lupta pentru 
fiinţă, limbă, democraţie. Mă întrebaţi 
dacă putem uni toată intelectualita- 
tea. Cred că da! Ţin să vă mărturisesc 
că la ora aceasta suntem preocupaţi 
de constituirea unei Alianțe a tuturor 
uniunilor de creaţie. 

— Care este cea mai mare 
eroare comisă de politicienii noştri 
după 1989? De ce s-a împotmolit 
trăsura celor de pe dreapta eşichi- 
erului politic? 

— Neunirea. Alianţele, în sensul 
larg al cuvântului, nu se fac nici după 
lecţiile date de alegerile parlamentare 
şi cele locale. Trăsura oamenilor po- 
litici de dreapta continuă să se iden- 
tifice cu autoturismul gândit de olteni 
şi care urma să fie construit (într-un 
banc) fără bancheta din spate, adică 
în aşa fel ca toţi oltenii să meargă în 
faţă. Suntem şi noi olteni, ce mai? 

- Aveţi perfectă dreptate: 
tabăra „democraţilor” a fost în- 
totdeauna ne-unită, ca să nu zic 
dezbinată, din care motiv am cules 
(culegem) roadele. Există o cale 
spre împăcare? În ce mod partidele 
(partiduţele) ar avea şansa să recu- 
cerească încrederea electoratului 
pentru a accede la putere, putere 
echivalentă cu responsabilitatea 
de a decide viitorul destin al Re- 
publicii Moldova? 

— Din păcate, dacă analizăm 
lucid situaţia din ultimul timp şi reac- 
tiile partidelor la îndemnurile Uniunii 
Scriitorilor de a se unifica, o aseme- 
nea „împăcare” este irealizabilă. In 
atare condiţii, mişcarea „Moldova 


noastră” poate miza pe ea însăşi şi pe 

imaginea domnului primar general al 
capitalei Serafim Urecheanu, care va 
avea de înfruntat, însă, blocajul politic 
şi moral fără precedent al autorităţilor 
comuniste şi nu numai. 

— Aţi fost în fruntea celor 
care au militat pentru revenirea la 
alfabetul latin, conferirea statutului 
de limbă de stat şi extinderea ariei 
de utilizare a limbii române în toa- 
te sferele vieţii R. Moldova. Cum 
apreciaţi impactul real al legilor în 
cauză asupra situaţiei lingvistice 
de la noi? 

— Nici măcar nişte legi perfecte 
(există oare legi perfecte?) nu pot 
crea o situaţie lingvistică normală în 
condiţiile noastre. Cei care sunt la 
guvernare acum încalcă orice legi, 
inclusiv cele privind statutul de limbă 
oficială al limbii române. Se face tot 
posibilul ca să se păstreze un status 
quo pentru limba rusă care, pur şi 
simplu, poluează spaţiul nostru tele- 
radiofonic şi se impune ca prioritară în 
domeniul publicităţii şi rolul de Cenu- 
şăreasă pentru limba română. Însuşi 
preşedintele Voronin îşi grafiază în 
continuare semnătura cu chirilice, 
încălcând prevederile Constituţiei. 

- Aţi răsfoit Dicţionarul mol- 
dovenesc-românesc? 

— Este o monstruozitate, o lu- 
crare (şi o lucrătură!) a unui criminal 
al culturii, căruia i-a mers faima de 
plastograf şi plagiator, fapt pentru 
care a fost exclus din rândul Uniunii 
Scriitorilor (fiind primit datorită abuzu- 
lui de putere pe care o exercita când- 
va ca funcţionar al secţiei de cultură a 
CC al PCM). Or, dacă actul apariţiei 
este aberant prin sine, nu e lipsit de 
semnificaţie faptul că biroul lui Stati 
se află chiar în incinta Parlamentu- 
lui. E o dovadă că aberantele sale 
„găselniţe” (anti)ştiinţifice se bucură 
de susţinere la nivel de stat. Este 
întristătoare campania de presă ce 
i se face în România cu ore întregi 
rezervate la prestigioase posturi de 
televiziune şi — mai cu seamă — e 
întristător şi faptul că „opiniile” sale 
sunt atribuite întregii intelectualităţi 
basarabene care a luptat şi luptă în 


continuare pentru impunerea adevă- 
rului despre limba română. 

-İn „Concepţia politicii naţio- 
nale de stat a Republicii Moldova” 
este reluată vechea problemă a 
denumirii autentice a limbii şi a 
poporului nostru. lată că cei care 
au promis electoratului să evite 
asemenea discuţii incendiare şi, 
de altfel, inutile recurg la vechile 
tertipuri ideologice politizând pro- 
blema, sfidând opinia oamenilor de 
ştiinţă, a intelectualilor, punând în 
situaţie mai mult decât jenantă Aca- 
demia de Ştiinţe din Republica Mol- 
dova — cea mai indicată instituţie să 
se pronunţe asupra problemei date 
— care în Declaraţia din 28.02.96 a 
afirmat răspicat: ADUNAREA GE- 
NERALĂ ANUALĂ A ACADEMIEI 
DE ŞTIINŢE A MOLDOVEI CON- 
FIRMĂ OPINIA ŞTIINŢIFICĂ AR- 
GUMENTATĂ A SPECIALIŞTILOR 
FILOLOGI DIN REPUBLICA ŞI DE 
PESTE HOTARE (APROBATĂ PRIN 
HOTĂRÂREA PREZIDIULUI A.Ş.M. 
DIN 9.09.94), POTRIVIT CĂREIA 
DENUMIREA CORECTĂ A LIMBII 
DE STAT (OFICIALE) A REPUBLICII 
MOLDOVA ESTE LIMBA ROMÂNĂ. 

— Actualii guvernanţi nu mai ţin 
cont de nimeni şi de nimic în lume, mer- 
gând cu o ignoranță strigătoare la cer 
chiar în contra idolilor lor ideologici — 
Marx, Enghels, Lenin —, care, după 
cum ştie o lume întreagă, vorbeau 
despre limba română a basarabenilor 
şi despre basarabeni ca români. 

— Eminescu e o pagină aparte 
în biografia Dumneavoastră de 
creaţie. Aţi scris exegeze apreci- 
ate înalt de specialişti, aţi deschis 
(descris) pagini necunoscute 
despre poetul, filozoful, creatorul 
Eminescu. Aţi încercat să evaluaţi 
cum e receptat Eminescu în alte 
limbi. Domnule academician, ce 
nu s-a spus încă despre Eminescu, 
ce nu cunosc contemporanii noştri 
despre el? 

— Contemporanii noştri nu cu- 
nosc încă valoarea sa întreagă, ca 
să zic aşa, căci în cazul lui Eminescu 
avem de a face nu cu o personalita- 

te obişnuită pe care o are un poet 
important, un artist al cuvântului, ci 
cu o personalitate intelectuală de 
rezonanţă universală, care are toate 
însemnele gândirii moderne şi post- 
moderne (intuiţia curbei în infinit a 
universului, a „coardelor” pe care este 
„construit”, a relativităţii, a sensurilor 
ontologice ale limbii, ca rostire esen- 
ţială, a fiinţei în spiritul lui Heidegger, 
a logicii dinamice a contradictoriului 
în felul lui Ştefan Lupaşcu ş.a.). 
Sunt lucruri de spus şi în ce priveşte 
moartea sa civilă, împrejurările mortii, 
diagnosticul bolii (asupra căruia a 
stăruit Ovidiu Vuia şi care a stabilit 
că nu de o formă psihică a luesului 
nervos a suferit, ci de o psihoză en- 
dogenă de tip maniaco-depresiv) şi 
conjuraţia anti-Eminescu din epocă. 
Mai mulţi cititori ai Timpului lui Con- 
stantin Tănase s-au supărat pe mine 
că deconspir anumite documente 
privind „nebunia” poetului. Vreau să le 
răspund şi pe această cale că Platon 
vorbea despre o „nebunie a Muzelor”, 
că „nebunia” (a lui Hölderlin şi a altor 
poeţi) e curentă în istoriile literare şi 
că Max Scheler a precizat că între 
„nebunie” şi „luciditate” nu e decât o 
mică diferenţă, un „prag”. Consider că 
despre Eminescu trebuie să cunoaş- 
tem totul. Nici un detaliu biografic nou 
descoperit sau vechi nu poate influ- 
enţa contururile personalităţii sale 
artistice şi intelectuale, personalitate 
care creşte în timp. 

— Demitizarea lui Eminescu, în 
special, a marilor figuri ale culturii 
noastre, în general, demitizarea 
istoriei şi culturii naţionale este o 
temă predilectă pentru unii intelec- 
tuali din ţară, cu ecou şi în stânga 
Prutului. Consideraţi într-adevăr 
necesară această, aş zice, îndărăt- 
nică re-evaluare? Va fi un câştig 
din această „aventură”? 

— Despre încercările de demi- 
tizare a lui Eminescu am scris mult, 
am scris chiar un amplu studiu Zeul 
Momos şi noi, românii, publicat şi 
în presa literară din Ţară. Trebuie 
făcută, în primul rând, o distincţie 
clară între re-lecturare, întreprindere 


firească, cerută de noile epoci şi de 
orizontul lor de receptare şi aştep- 
tare, şi re-evaluare (sau revizuire), 
partizană şi conjuncturală, impusă 
de factori extraliterari şi extraestetici. 
Incercările de demitizare, de lepă- 
dare de modelul Eminescu, pe care 
ne-o propune Virgil Nemoianu din 
SUA sau Nicolae Manolescu, Mircea 
Cărtărescu, Şerban Foarţă şi alţii mai 
obscuri din Ţară, sunt o expresie „so- 
ciometrică” a crizei şi bolilor pe care 
le cunoaşte societatea românească 
la ora aceasta: caragializarea, recru- 
descenţa autodispreţului, a ciorănitei 
(demolarea propriilor valori), a com- 
plexelor (complexul „culturii mici” care 
ar fi cultura română) şi europenizării, 
globalizării, multiculturalizării rău înţe- 
lese. Nu e nici un câştig din această 
„aventură”, după cum spuneţi. Poate 
doar acela că ne sensibilizăm mai 
bine punctele nevralgice, viciile 
„istorice”. 

— Pe parcursul anilor, în 
special până la '89, aţi apreciat 
şi chiar aţi elogiat opera lui lon 
Druţă. In ultima vreme imaginea 
scriitorului este tot mai mult um- 
brită de „faptele” politicianului 
lon Druţă cu sediu permanent 
la Moscova. Azi, după atâta „mi- 
tizare” şi „demitizare”, cum se 
profilează chipul lui lon Druţă 
pe fundalul destinului actual al 
Republicii Moldova - incert, in- 
solit şi, spre surprinderea multora, 
rătăcit în mrejele ideilor comuniste 
care în lume nu mai „au trecere”? 
Ce trebuie să reţină cititorul tânăr 
din creaţia lui lon Druţă? 

— Fenomenul Druţă îşi are un 
cerc perfect închis logic. Cel puţin eu 
nu văd în acest cerc vreo întrerupere 
sau vreo fisură. Druţă este un scriitor 
valoros (evit calificativul „mare”, de- 
venit azi injurios), un scriitor nativ, „de 
la natură”, cu o formaţie ideologico- 
literară (evit cuvântul „intelectuală”) 
rusească, ce n-a putut rezista „ispitei 
slave”, precum au făcut-o spectacu- 
los Constantin Stere sau Leon Donici- 
Dobronravov. Cultul tradiţiei şi curajul 
cu adevărat naţional (şi naţionalist, 

evident, în sens normal sau în sen- 
sul uzual în perioada sovietică) de a 
se opune regimului l-a transformat 
într-o figură emblematică a culturii 
şi a vieţii noastre publice. Până la 
urmă, opozantul Druţă a pactizat cu 
Diavolul, devenind dispozantul Druţă, 
adică un scriitor care este la dispoziţia 
potentaţilor vremii. Prin acţiunile sale 
de ultimă oră el s-a autodemitizat, 
rămânând exponentul înverşunat al 
moldovenismului primitiv şi adeptul 
aşa-zisei „limbi moldoveneşti”. Citito- 
rul „tânăr” nu se va împăca, bineîn- 
teles, cu formula stilistică druţiană şi 
didacticismul său de speţă religioasă, 
dar, cred, va vibra la paginile despre 
copilărie sau despre dragoste. 

— Deşi avem un număr mare 
de scriitori, producţia literară, în 
special cea de calitate, cea cu priză 
la public (şi nu neapărat numai din 
R. Moldova), este totuşi lipsită de 
semnificaţie. E o stare normală a 
lucrurilor sau ne aflăm în preajma 
unui handicap determinat de „ie- 
şirea” noastră spre alte orizonturi 
ale literaturii, literatură care în mod 
neapărat trebuie să îndeplinească 
nişte criterii estetice, nişte rigori 
proprii unei creaţii autentice şi, 
principalul, să fie în pas cu tot 
ce se întâmplă în lumea literară 
actuală. In acest sens, ce a oferit 
scrisului nostru, culturii noastre 
deschiderea, mai mare ca oricând, 
spre alte literaturi şi alte culturi, în 
ce mod actualul proces literar de la 
noi este influenţat de un nou mod 
de comunicare, de interacţiune în 
plan spiritual? 

— Este adevărat: nu toate 
cărţile care apar — (or, ele sunt în 
număr de circa 200 anual!) — sunt 
lucrări de valoare „în pas cu tot ce se 
întâmplă în lumea literară actuală”. 
Beneficiem de o deschidere extra- 
ordinară spre Europa, cunoaştem 
un proces dinamic de integrare în 
contextul literar general-românesc, 
fapt care — bineînţeles — ne obligă să 
răspundem celor mai înalte imperati- 
ve ale momentului de faţă, să creăm 
valori cu care să intrăm în dialogul 
multicultural de azi. 


— Despre globalizare se dis- 
cută în mod felurit şi adesea 
sceptic, făcându-se referinţă şi 
la alte procese aproape similare, 
din trecutul nu prea îndepărtat, ce 
purtau amprenta politicului, ideo- 
logicului, transferului şi transplan- 
tului de mentalități. In acest sens, 
ce impact are globalizarea asupra 
literaturii române în ansamblu şi 
asupra celei cu rădăcini pe pământ 
basarabean în particular? 

— Globalizarea e încă o noţiune — 
cel puţin pentru noi — abstractă, vagă. 
Noi, cei neconstituiţi de-a binelea 
identitar, să fim aruncaţi în marele 
ocean al globalizării? Globalizarea 
priveşte, după părerea mea, dome- 
niul economiei. In cultură ea este 
irealizabilă, deşi a existat proiectul 
goethean al culturii universale unice, 
deşi se mai visează la o planetă 
literară de felul „satului mondial” al 
lui McLuhan. Preşedintele Uniunii 
Colegiale a Scriitorilor din Spania, 
Andres Sorel, e de părerea că glo- 
balizarea într-o cultură, constituită din 
personalităţi şi din valori individuale, 
este absolut inacceptabilă. 

- O istorie deschisă a litera- 
turii române din Basarabia este o 
lucrare absolut necesară pentru 
cei care vor să cunoască procesul 
literar actual din R. Moldova. Ce 
lucrări scrise în ultimii 10-15 ani 
intră pe uşa deschisă a istoriei 
literaturii basarabene? 

— In ultimii 10-15 ani asistăm la 
un fenomen al re-modelării propriilor 
unelte, în vederea readaptării la noile 
imperative şi paradigme estetice: 
Grigore Vieru cultivă aforismul (şi 
cântecul), Aureliu Busuioc s-a în- 
tors la roman, Andrei Strâmbeanu 
îşi re-scrie nuvelele, încearcă să 
construiască metafore ale puterii în 
dramaturgie şi să ne dea parabole 
poetice (ceea ce îi reuşeşte), Ana- 
tol Codru merge din nou pe ritualic 
şi mitic, Arcadie Suceveanu, Leo 
Butnaru, Nicolae Leahu, Ghenadie 
Nicu şi Nicolae Popa depun eforturi 
evidente, strategico-tehnice le-aş 
zice, de postmodernizare, Valeriu 
Matei reactualizează barbianismul, 

Nicolae Dabija redevine un neoro- 
mantic în poezie, Călin Mânăscurtă, 
alături de Val Butnaru, Dumitru Cru- 
du, Constantin Cheianu, Gheorghe 
Calamanciuc încearcă să reintelectu- 
alizeze dramaturgia, Galina Furdui şi 
Steliana Grama readuc în actualitate 
rondelul, Emilian Galaicu-Păun pune 
la cale o anatomizare fenomenolo- 
gică a prozei. Întreg tabloul acesta 
vorbeşte despre o efervescenţă a 
căutărilor, tatonărilor, remodelărilor. 
Am putea vorbi şi despre nişte echipe 
strălucite adunate în jurul unor reviste 
(Contrafort, Sud-Est, Semn, Limba 
Română, Clipa siderală). 

— Aleea Scriitorilor Clasici 
din centrul Chişinăului este un 
subiect readus în actualitate. Care 
este adevăratul motiv al reanimării 
acestei „discuţii”? Cei din umbră 
polemizează, pe cât înţeleg eu, 
chiar cu Dumneavoastră, autorul 
„modernizării” cunoscutei alei. 

— Autorităţile comuniste nu pot 
să se împace cu aceste simboluri 
ale culturii româneşti nici după ce 
construirea Aleii e, în fond, finisată. 
Conform Hotărârii Ministerului Cul- 
turii, Academiei şi Uniunii Scriitorilor 
din 1994 mai rămân de instalat două 
busturi, ale lui Liviu Rebreanu şi Titu 
Maiorescu. Guvernul nu ţine cont 
de părerea uniunilor de creaţie, prin 
urmare a intelectualităţii. Aleea Cla- 
sicilor este „sfânta sfintelor noastre” 
şi nu vom permite să fie profanată în 
nici un fel. 

— Cum a ajuns Mihai Cimpoi 
în literatură? A fost un drum pre- 
destinat, un imbold venit din par- 
tea cuiva (profesor, scriitor, critic 
literar) sau a fost o chemare la care 
aţi răspuns în chip firesc? 

— Am vorbit despre acest lucru 
în Curriculum-ul pe care l-am scris cu 
ocazia aniversării 60: a fost o chema- 
re şi totodată o predestinare. 

— Care este criticul literar 
(criticii literari) care v-a marcat? 

— În tinereţe, Saint-Beuve şi 
Belinski, mai apoi Călinescu şi Fran- 


cesco de Sanctis, critici-poeţi, ca să 
explic un pic opţiunile... 

— Care sunt cărţile ce v-au 
incitat în mod deosebit interesul 
în ultima vreme? 

- Vara aceasta am recitit Istoria 
ieroglifică a lui Cantemir, care mi-a 
părut de o uluitoare modernitate şi 
actualitate (prin parabola puterii), 
eseurile despre imaginaţia materiei 
ale lui Gaston Bachelard; lucrând 
asupra unui studiu despre Eminescu 
şi evul mediu, am citit un morman de 
cărţi — de la Prelegerile de filozofie 
ale lui Hegel la Dicţionarul tematic 
al lui Jacques de Goff şi Jean- 
Claude Schmitt şi Omul recent 
al lui H.-R. Patapievici; din lecturile 
mele de vară au mai făcut parte Foi 
din grădina lui Morie (Agni-Yoga), 
romanele lui Adrian Dinu Rachieru 
Legea conservării scaunului şi lon 
Ţăranu Numai tinereţii i se iartă 
totul, adevărate revelații. 

— Sunteţi considerat un in- 
terpret literar blând, tolerant, bi- 
nevoitor. Nu dărâmaţi, nu ruinaţi 
pe alţii — precizez: nici bătrâni, 
nici tineri —, nu căutaţi lada de 
gunoi, inclusiv a istoriei literare, ci 
susţineţi, sprijiniți, acordaţi ajutor, 
din câte ştiu, la toată lumea. Are 
o explicaţie această bunătate în 
a evalua munca celor care sunt 
„stăpâniţi”, într-un fel sau altul, de 
magia cuvântului? 

— Sunt, poate şi prin structura 
mea blândă, creştin-lovinesciană, un 
adept al lui Aristarh, şi nu al lui Zoil. 
O cultură se face nu prin acţiuni de 
demolare, ci prin acţiuni de construire. 
Din păcate, cunoaştem o perioadă a 
(auto)demolărilor, mai radicale decât 
nihilismul nietzschean sau cioranian. 

— Care ar fi un eventual por- 
tret — succint, obiectiv, imparţial — 
pe care şi l-ar face Mihai Cimpoi? 

— Sunt un om al dreptei cumpe- 
ne româneşti. 

CORECTITUDINE 
DE LIMBA 

ŞI CORECTITUDINE 
DE GINDIRE 


1. În copilăria mea m-au amuzat 
două ingenioase întrebări-capcană 
cu privire la corectitudinea unor 
enunţuri: 

Are o pană de vulpe la sau pe 
pălărie? 

Şapte ori opt face sau fac cinci- 
zeci şi opt? 

Intrucît accentul părea pus pe 
exprimare, prin „grila” cu opţiuni refe- 
ritoare la prepoziţie în primul enunţ şi 
la forma verbului în cel de-al doilea, 
aproape toţi cei întrebaţi se grăbeau 
să-şi demonstreze simţul limbii şi 
cunoştinţele gramaticale despre 
întrebuinţarea prepoziţiilor şi despre 
acordul predicatului, ignorînd viciile 
de conţinut a căror corectare nece- 
sita cunoştinţe de zoologie (vulpea 
nu are pene), respectiv de aritmetică 
(7x8=56). Enunţurile, corectate doar 
gramatical, Are o pană de vulpe la 
pălărie şi Şapte ori opt fac cincizeci 
şi opt sînt bune exemple de situaţii 
în care corectitudinea exprimării, 
formală, nu coincide cu o corectitudi- 
ne de conţinut, a gîndirii, deci nu se 
realizează corectitudinea integrală a 
enunţurilor în cauză. 

De cele mai multe ori greşelile 
de exprimare la nivel sintactic şi le- 
xical sînt în acelaşi timp greşeli de 
gîndire, în speţă de logică. Anaco- 
luturile denotă o gîndire incoerentă, 
dezacordurile reflectă neidentifica- 
rea relaţiei dintre acţiune şi autorul 
ei sau dintre o însușire şi purtătorul 
ei, iar pleonasmele, contradicţiile 
în adaos, confuziile paronimice şi 
improprietăţile semantice de orice 
fel denotă necunoaşterea exactă a 
noţiunilor denumite de cuvintele im- 


plicate. În aceeaşi situaţie de coinci- 
denţă a incorectitudinii de exprimare 
cu cea de gîndire sînt şi unele greşeli 
din domeniul morfologiei, cum ar fi 
folosirea comparaţiei la adjective ca 
etern (şi sinonimele peren, veşnic) 
sau permanent. Sărăcia şi caracte- 
rul confuz al gîndirii se trădează cu 
deosebire în încercările de exprimare 
mai pretențioasă, cu enunţuri lungi 
şi complicate (propoziţii dezvoltate 
cu construcţii gerunziale sau cu in- 
tercalări; fraze ample) şi cu anumite 
raporturi care solicită mai mult logica: 
opoziţia şi concesia, concluzia/conse- 
cinţa; folosirea fără rost a lui deci la 
începutul unor enunţuri care nu conţin 
concluzia unor enunţuri anterioare 
este o greşeală de limbă şi de gîndire. 

Există însă şi enunţuri în care 
sub o aparentă corectitudine grama- 
ticală se ascunde o eroare de gîndire. 
Cunoscutul enunţ glumet, folosit ca 
prototip de false echivalente, Cei patru 
evanghelişti sînt trei: Luca şi Matei 
are o structură sintactică ireproşabilă: 
subiect (+ atribut), predicat nominal cu 
verbul copulativ acordat cu subiectul şi 
o apoziţie explicativă, dar defectul lui 
constă în echivalarea explicită a lui pa- 
tru cu trei şi apoi implicită, în enumera- 
rea din apoziţie, cu doi. (In varianta cu 
adaosul loan e unul dintre ei confuzia 
sporeşte.) De aceeaşi natură sînt, în 
coordonare, enumerările, opoziţiile şi 
disjuncţiile ai căror termeni denumesc 
noţiuni cu sfere interferente: bărbaţi şi 
şoferi, frumoase sau blonde, elevi şi 
sportivi; pentru evitarea unor aseme- 
nea greşeli, în cazul exemplelor date 
sînt suficiente observaţiile empirice, 
cunoştinţele vorbitorului obişnuit, dar 
alteori sînt necesare cunoştinţe de 
natură culturală, de exemplu pentru 
evitarea coordonării unor termeni ca 
aceia din secvențele belgieni sau 
flamanzi, greci şi atenieni, prozator 
şi romancier, mamifere şi carnivore. 
Lipsa cunoştinţelor de acest fel se 
reflectă, printre altele, în construcții 
predicative care atribuie subiectelor 
un statut sau însuşiri improprii: de 
exemplu, Balena este un peşte sau 
Liliacul este o pasăre. 

2. Îmi amintesc, tot din copilărie, 
de un instructiv joc de societate numit 
„Zboară, zboară” după predicatul 
începător de propoziţie căruia i se 
propuneau, pe rînd, diverse subiecte, 
compatibile (de exemplu, rînduni- 
ca) şi incompatibile (de exemplu, 
elefantul), participanţii trebuind să 
acţioneze diferit în cele două situaţii. 
Jocul îşi dovedea valenţele instruc- 
tive şi prin controversele provocate 
de propunerile de subiecte-agenţi cu 
comportament atipic din punctul de 
vedere al capacităţii de a zbura (de 
exemplu, nume generice ca pasăre 
sau peşte, care nu iau în considerare 
existenţa excepţională a unor păsări 
nezburătoare şi a unor peşti zbură- 
tori), cu această capacitate limitată 
la anumite împrejurări (hîrtia, frunza) 
sau atribuită doar în ficțiuni (cai îna- 
ripaţi, covorul zburător), precum şi de 
propunerea unor subiecte compatibi- 
le numai cu sensul figurat al verbului 
a zbura (de exemplu, gîndul). Obser- 
vaţiile empirice prilejuite de cazurile 
discutabile apărute în situaţia de joc 
oferă concluzii general valabile pen- 
tru unele precauţii necesare în apre- 
cierea corectitudinii integrale a unui 
enunţ. În ce priveşte strict conţinutul 
lui, trebuie făcute deosebiri între co- 
rectitudine şi adevăr, între realitate şi 
ficțiune (inclusiv absurd intenţionat), 
între obiectiv şi subiectiv şi trebuie 
evitate generalizările superficiale, 
care nu ţin seama de excepţii şi de 
nuanţe. In ce priveşte corectitudinea 
lingvistică raportată la conţinutul ex- 
primat, trebuie să se aibă în vedere 
posibilităţile mai mari sau mai mici de 
care dispun limba şi gîndirea. Pe de 
o parte, datorită sinonimiei (lexicale 
şi gramaticale) limba poate exprima 
în feluri diferite acelaşi conţinut. Pe 
de altă parte, datorită omonimiei şi 
polisemiei (de asemenea, lexicale şi 
gramaticale) limba poate exprima în 
acelaşi fel conţinuturi diferite, ceea 
ce poate crea ambiguităţi de diverse 
grade. 

Unele enunţuri clare în forma lor 
orală devin ambigue în scris şi invers, 
din cauza dispariţiei, la transpunerea 


dintr-o formă în alta, a unor mijloace 
specifice fiecăreia dintre aceste for- 
me: accentul sintactic şi intonaţia, 
respectiv punctuaţia şi alte elemente 
grafice, ca variaţia corpului de literă, 
inițiala majusculă/minusculă sau 
sublinierile. Altfel spus, enunţuri clare 
pentru cel care le formulează (emiţă- 
tor) pot fi ambigue pentru cel care le 
receptează (receptor), ajungîndu-se 
chiar la înţelegerea greşită în cazul 
unor lecturi neconforme cu intenţia 
celui care a scris textul. Enunţurile 
formulate ambiguu, care permit deci 
două sau mai multe interpretări, nu 
sînt neapărat incorecte, dar, pentru 
asigurarea unei bune comunicări, 
redactarea unui text care urmează 
să fie citit de altcineva trebuie să 
prevină, pe cît posibil, altă decodare 
decit cea gîndită de emiţător; clarifi- 
carea textului se poate realiza prin 
topică, prin adăugarea unor cuvinte 
de precizare, prin înlocuiri sinonimice 
(inclusiv contrageri sau dezvoltări 
sintactice), printr-un context explicit, 
printr-o punctuație mai bogată etc. 

Dezambiguizarea are însă li- 
mite inevitabile, care ţin de structura 
limbii şi de competenţa lingvistică a 
interlocutorului. Se pot produce blo- 
caje, de pildă, cînd se folosesc cuvin- 
te cu sens figurat care sînt receptate 
greşit în sens propriu sau expresii 
care sînt receptate ad litteram, ca 
îmbinări libere, cum a înţeles Păcală 
expresia a trage uşa (la îndemnul 
„Trage uşa după tine!” el a scos uşa 
din țiţini şi a plecat cu ea). 

3. Dorinţa de claritate absolută 
prin formulări lipsite de echivoc poa- 
te intra în conflict cu regulile limbii, 
exagerarea corectitudinii de gîndire 
ducînd la incorectitudinea exprimării 
sau la blamarea nejustificată a unor 
exprimări corecte. 

Pentru prima situaţie exemple- 
le clasice sînt enunţurile cu negaţie 
expletivă — nu numai inutilă, ci şi 
derutantă — în construcţii negative 
de felul lor: L-a oprit (sau l-a interzis) 
să nu mai bea, S-a abținut să nu 
protesteze, Nu se simte bine fără să 
nu mintă etc. Nimeni nu susţine ex- 

plicit că nu ar fi corecte construcţiile 
recomandate ca normă — L-a oprit / 
l-a interzis să mai bea, S-a abținut să 
protesteze, Nu se simte bine fără să 
mintă etc. —, dar adăugarea, în prac- 
tică, de către unii vorbitori, a negaţiei 
buclucaşe atestă faptul că absenţa 
acesteia este simțită de ei ca un ob- 
stacol pentru înțelegerea caracterului 
negativ al verbelor subordonate unor 
regenţi negativi (în conţinut sau/şi în 
formă); vorbitorii care adaugă, din 
exces de zel logic, asemenea negaţii 
nu observă că prin aceasta anulează 
negația, întrucît două negaţii echiva- 
lează cu o afirmaţie. 

Cea de a doua situaţie poate fi 
ilustrată cu luări de poziţie explicite 
împotriva unor construcţii tradiţionale 
care par să contrazică logica ideală. 
Relativ numeroşi căutători de noduri 
în papură agită false probleme de 
cultivare a limbii, pronunţindu-se îm- 
potriva unor construcții fireşti în limba 
română ca: a-şi pune pălăria în cap 
şi a pune ceva în cui sau împotriva 
superlativului popular cu tare (~ bun, 
~ frumos şi chiar — numai aparent 
oximoronic — tare moale). 

Condamnarea făţişă a unor 
construcţii considerate neconforme 
cu logica este însoţită de înlocuirea 
lor — în propuneri teoretice şi, mai 
ales, în practica limbii — cu altele, 
menite să înlăture echivocul ima- 
ginar. Forțînd exprimarea să se 
conformeze pe deplin unui ideal de 
gîndire clară, aceste exagerări nu ţin 
seama de specificul limbii (care su- 
portă polisemia şi diverse excepţii); 
ele se manifestă în unele inovaţii din 
limba actuală, cu statut diferit de la 
una la alta şi chiar de la un context 
la altul sub raportul corectitudinii. În 
folosirea prepoziţiilor se constată 
o tendinţă puternică de înlocuire a 
unor prepoziţii polisemantice ca de 
cu altele mai specializate: cu (un pa- 
harcu apă, o cutie cu bomboane), din 
(ciorapi din Iînă, îngheţată din fructe), 
pentru (ciocan pentru lipit, detergent 
pentru vase); între construcţiile atri- 
butive de acest tip cele cu din „de” 
sînt total respinse de normă, în timp 


ce unele construcţii cu prepoziţiile cu 
„de” şi pentru „de” sînt tolerate (un 
pahar cu apă, nu însă şi un pachet 
cu biscuiţi; detergent pentru vase, nu 
însă şi maşină pentru spălat, cerere 
pentru ajutor). |n domeniul acordului 
se produc de asemenea inovaţii năs- 
cute din dorinţa de precizare a relaţiei 
respective: acordul în număr (şi gen) 
al atributului adjectival cu un termen 
determinat multiplu se face, conform 
tradiţiei, prin atracţie cu termenul ime- 
diat învecinat şi pînă azi acest acord 
parţial este singurul posibil la orice 
atribut adjectival antepus (frumoasa 
înfăţişare şi purtare, acest loc şi timp) 
şi la unele postpuse, cum sînt cele 
exprimate prin adjective pronominale 
posesive (cartea şi caietul meu), dar 
în limba actuală, mai ales în anumite 
stiluri funcţionale pentru care precizia 
este esenţială, se răspîndeşte din ce 
în ce mai mult şi se admite acordul la 
plural (radioul şi televiziunea publice, 
spectacolul şi petrecerea organizate: 
nu s-a ajuns însă la înlocuirea acor- 
dului prin atracţie şi în limba şi litera- 
tura româna sau în critica şi istoria 
literară), inovaţia asemănătoare de 
acord la plural al articolului posesiv 
după un termen determinat multiplu 
(inteligenţa şi vasta cultură ale lui X) 
este însă respinsă de normele gra- 
maticale, în ciuda corectitudinii logice. 
4. In concluzie: deşi sînt strîns 
legate între ele, limba şi gîndirea sînt 
realităţi diferite, iar deosebirile dintre 
ele pot fi constatate şi în planul co- 
rectitudinii. Nu întotdeauna corectitu- 
dinea de exprimare şi cea de gîndire 
coincid, pentru că fiecare limbă are 
particularităţile ei şi chiar o „logică” 
proprie, ceea ce explică existenţa 
deosebirilor de ordin semantic şi sin- 
tactic dintre limbile lumii. Celebra for- 
mulă a clasicului francez N. Boileau 
Ce que lon conçoit bien s'enonce 
clairement („Ceea ce este bine con- 
ceput se enunţă clar”), parafrazată în 
Cine gîndeşte bine vorbeşte bine, are 
o valabilitate generală, dar comportă 
anumite excepţii şi nuanţări. 

APROPO DE SERVICE 


Timpul fuge, ne îndepărtează 
tot mai mult de ziua, memorabilă 
într-un sens, în care un fost minis- 
tru, om înţelept şi devotat cauzei 
naţionale, în referatul său cu privire 
la respectarea legislaţiei lingvistice 
în domeniul de care era responsa- 
bil, pronunţase cuvântul service (în 
expresia lift-service). In loc să ne 
bucurăm că ministrul în cauză se 
apropia cu bună intenţie de o expre- 
sie care mai aştepta în anticamera 
vorbirii şi scrierii noastre, am rămas 
uluiţi de agramaţia lui, de vreme ce 
el pronunţase „ift-service”, adică aşa 
cum se scrie, şi nu „lift-servis”, după 
cum se rosteşte expresia în cauză. 

Nu-l învinuim, după atâţia ani 
câţi au trecut, ci ne mirăm că un om 
care nu se lăsa dominat de rutina 
exprimării „moldoveneşti” cu „podşip- 
nici” şi „zamoace” întâmpina greutăţi 
la rostirea unor cuvinte engleze ce-şi 
găseau tot mai uşor locul în vocabu- 
larul întregii noastre societăţi. 

Am pomenit cazul acestui fost 
ministru pentru că e pitoresc şi lesne 
memorabil, dar radioul şi televiziunea, 
nemaivorbind de stradă, ne „hrănesc” 
zilnic cu atare mostre de rostire gre- 
şită a anglicismelor şi în genere a 
străinismelor ce au invadat vorbirea 
şi scrierea noastră în condiţiile eco- 
nomiei de piaţă. Pe de o parte, lucrul 
acesta e firesc, oamenii trebuie ajutaţi 
să înţeleagă sensul cuvintelor noi 
şi — nu în ultimul rând — pronunţarea 
lor corectă. Pe de altă parte, şi oame- 
nii — mai cu seamă cei suspuşi, care 
apar în faţa microfoanelor şi au obli- 
gaţiunea să servească drept exemplu 
pentru auditori, — trebuie să manifeste 
dorinţa de a se cultiva permanent, de 
a folosi cuvintele noi cu sensurile lor 
exacte şi în rostirea lor corectă. Din 
memoria noastră nu dispare nu numai 
„lift-service”-le ex-ministrului pomenit, 
dar nici „business"-ul unei doamne cu 


o anumită reputaţie, nici „creditele” 
unui ex-prim-ministru etc. 

Nu-l facem nici noi personal 
pe atotştiutorul, deoarece cuvintele 
recent intrate în vocabularul econo- 
mic, de exemplu, nu le-am învăţat în 
şcoală, inclusiv în cea superioară, ci 
le învăţăm practic odată cu întreaga 
societate. Deosebirea dintre noi şi 
acei pe care cutezăm să-i pomenim 
aici şi să-i corectăm e că noi mai întâi 
consultăm dicționarele, şi abia după 
aceea ne decidem să le pronunţăm, 
fiind atenţi şi la remarcele privind 
pronunţarea lor. Cuvântul devenit, 
recent, anecdotic la noi „service”, 
de exemplu, e însoţit în Dicţionarul 
explicativ al limbii române nu numai 
de o descifrare competentă — „Staţie 
de reparare şi întreţinere a autoturis- 
melor sau a diverselor aparate”, dar şi 
de indicaţia, dintre paranteze pătrate, 
că se pronunţă sérvis (pag. 979). 

La fel în cazul celui de-al 
doilea cuvânt, care a făcut-o niţel 
ridicolă pe doamna avută de noi 
în vedere: după ce explică sensul 
acestui anglicism - „afacere” —, 
sursa numită indică pronunţarea lui 
corectă: biznis (pag. 121). 

Nu revenim — aici — la mai 
cunoscutele crédit, buget ş.a., care 
continuă să fie pronunţate pe ici-colo 
greşit („credit”, „bujet”), ci punem în 
atenţia dumneavoastră, dragi cititori, 
o seamă de cuvinte de tot mai largă 
circulaţie, care, fiind pronunţate inco- 
rect, pot avea repercusiuni absolut 
nedorite asupra auditorilor, în special 
asupra celor neobişnuiţi să verifice — 
cu dicţionarul în faţă — sensul cuvinte- 
lor noi şi pronunţarea acestora. 

Primul în ordinea frecvenţei la 
radio, televiziune şi în cuvântări la 
diverse adunări este cuvântul mana- 
gement, care comportă trei sensuri 
înrudite — „1. Activitatea şi arta de a 
conduce; 2. Ansamblul activităţilor 
de organizare, de conducere şi de 
gestiune a întreprinderilor; 3. Ştiinţa 
şi tehnica organizării şi conducerii 
unei întreprinderi” —, toate extrem de 
importante în contextul economiei 
de piaţă şi, prin urmare, imposibil 
de ocolit în activitatea oamenilor de 
afaceri şi în aceea a jurnaliştilor, a sa- 
vanţilor economişti şi a altor categorii 

de persoane care vin în contact sau 
popularizează activitatea agenţilor 
economici. Prea bine, dar sunt de-a 
dreptul nenumărate cazurile în care 
acest termen este pronunţat după 
cum se scrie, „management”, fapt 
care ne convinge că oamenii, chiar 
citind dicţionarul explicativ, nu mani- 
festă curiozitatea spirituală de a citi 
şi indicaţia privind rostirea lui corectă: 
menigiment. 

Intrucâtva înrudit cu manage- 
mentul este substantivul neuntru 
marketing — „Disciplină şi activitate 
comercială care porneşte de la cu- 
noaşterea curentă şi în perspectivă 
a nevoilor cumpărătorilor, spre a 
satisface operativ aceste nevoi” — pe 
care concetăţenii noştri de cele mai 
diferite ranguri în ierarhia imaginară 
a factorilor din economie şi a celor ce 
vin în atingere cu ei nu pun accentul 
unde îi este locul: márketing. 

Un termen din alt domeniu, însă 
nu mai puţin, ba cu siguranţă cu mult 
mai aproape de necesităţile zilnice ale 
oamenilor decât cele numite anterior, 
este ortografiat greşit la stânga şi la 
dreapta — „a pasteriza”, „pasterizare”, 
„pasterizat” etc. Or, termenul acesta 
provine de la numele chimistului şi 
biologului francez Louis Pateur şi se 
scrie niţel altfel decât se pronunţă: a 
pasteuriza. De altfel, nici pronunţarea 
acestui verb şi a derivatelor lui nu 
este întocmai cu aceea de care se 
învredniceşte ea în cazul oamenilor 
noştri: a pastăriza. 

Şirul exemplelor concrete de 
scriere şi rostire greşită a unor ter- 
meni deveniți în ultimul timp absolut 
indispensabili activităţii noastre ar 
putea fi, din păcate, lesne continuat. 
Ne limităm la aceştia, consemnând 
în final că savanții din republică n-au 
rămas impasibili faţă de imperativul 
comentariului competent, concret şi 
convingător asupra cuvintelor neo- 
logice. Numim, înainte de toate, o 
contribuţie substanţială în domeniu 
a academicianului Nicolae Corlătea- 
nu — Încadrarea lingvistică în rea- 
lităţile europene (Editura A.S.E.M,, 
Chişinău, 2001), apoi câteva apar- 
ținând lui Alexei Palii (Dicţionar 
explicativ pentru toţi; Editura Epi- 
graf, Chişinău, 2001), Valentin Guţu 


(Dicţionar al greşelilor de limbă; 
Editura Arc, Chişinău, 1998), Vlad 
Pohilă (Mic dicţionar de nume pro- 
prii străine; Editura Arc, 1998) etc. 
Dicţionare avem, am mai spus acest 
lucru în presă, rămâne să le răsfoim... 


AUTOBUZUL, 
TROLEIBUZUL, 
MICROBUZUL 


Absolut indispensabile orăşea- 
nului de azi, tustrele mijloacele de 
transport scoase în titlul eseului de 
faţă nu lipsesc nici o zi de pe buzele 
noastre. Şi e firesc. Nu e la fel de 
natural modul în care întrebuinţează 
aceste cuvinte acei conaţionali, care 
nu s-au sustras nici până în prezent 
influenţei nefaste din partea limbii 
ruse şi pronunţă „aftobus” (cu accent 
pus greşit pe 6 şi cu s la sfârşit) şi 
„troleibus” (cu accent pus greşit pe 
diftongul éi şi cu acelaşi s la sfârşit). 

La prima vedere, în cazul 
acestor substantive, nu există vreo 
problemă lingvistică serioasă. Dar să 
privim lucrurile în esenţă şi în adânci- 
me. Primul substantiv luat în discuţie 
nu se pronunţă cu accentul pe 6, 
deoarece el ia naştere cu ajutorul 
elementului de compunere âuto (cu 
accentul pe â). Ce-i drept, în cadrul 
cuvintelor alcătuite cu acest element 
de compunere accentul principal tre- 
ce în mod automat şi obligatoriu pe 
rădăcina cuvântului format: autoa- 
cuzâre, autoadministrâre etc. — până 
la autobus, substantiv înregistrat 
în Dicţionarul explicativ al limbii 
române, însă urmat, ca o variantă 
nerecomandabilă, de remarca „vezi 
autobuz”. Anume această formă a 
cuvântului în discuţie — autobuz — 
este corectă şi recomandabilă. Fa- 
cem aici trimiterile de rigoare la alte 
trei surse ştiinţifice. In foarte utilul 
şi neînvechitul (la est de Prut, cel 
puţin) Dicţionar de dificultăţi ale 
limbii române (Bucureşti, Editura 
Coresi, 1991) Gabriel Angelescu 
afirmă răspicat: „Autobuz, s.n., nu 
autobús” (pag. 10). In acelaşi mod 
explică adevărul despre scrierea 
şi rostirea substantivului cu pricina 

lingviştii chişinăuieni. Valentin Guţu 
în al său Dicţionar al greşelilor 
de limbă (1998) îl consemnează în 
forma eronată „autobus, -e”, pe care 
o corectează la aceeaşi pagină 24: 
autobuz, -e. Andrei Crijanovschi în 
prestigiosul său Dicţionar de difi- 
cultăţi ale limbii române (Editura 
Arc, Editura Museum, 2002) notează: 
Autobuz (cu accentul pe ú şi cu z la 
sfârşit), după care ne avertizează: 
„Scris şi accentuat greşit aut6bus” (cu 
accent pe 6 şi cu s la sfârşit). 

De altfel, Andrei Crijanovschi 
ne facilitează trecerea absolut fireas- 
că la cel de-al doilea substantiv în 
discuţie, de vreme ce într-o notă la 
cuvântul autobuz el consemnează 
şi cuvântul troleibuz (cu accent pe 
ú şi cu z la final). Nimic de mirare 
că în acelaşi mod recomandă să 
scriem şi să rostim acest substantiv 
Valentin Guţu (pag. 175). In sfârşit, 
această scriere şi rostire a denumirii 
nelipsitului în oraşe vehicul rutier de 
transport în comun este consfinţită 
în Dicţionarul explicativ al limbii 
române (pag. 1115). 

Intrucâtva mai complicată e 
problema (anume problema!) celui 
de-al treilea substantiv luat aici în 
discuţie. Că la Chişinău se pronunţă 
şi se ortografiază greşit „microbus”, 
ne convingem zilnic în stradă nu 
numai în conversațiile cu oamenii 
neinstruiţi, dar şi la prima aruncare 
de ochi la stâlpii pe care sunt plasate 
panourile oficiale, instalate de functio- 
nari de la Primărie. Or, e suficient să 
deschidem orice dicţionar explicativ, 
inclusiv relativ proaspătul Dicţionar 
explicativ uzual al limbii române, 
editat la Chişinău în 1999, ca să ne 
convingem că se scrie şi se pronunţă 
microbuz (cu accent pe ú şi cu z la 
sfârşit; pag. 337). 

Dar când am afirmat că pro- 
blema substantivului microbuz este 
mai complicată, am avut în vedere 
şi faptul că o parte a concetăţenilor 
noştri continuă să folosească, în locul 
acestuia, cuvântul „rutieră”. In Dicţio- 
narul explicativ al limbii române se 
explică just că autobuzul mic folosit 
pentru un număr redus de persoane 
se numeşte şi se pronunţă microbuz 
şi, la pag. 490, — că rutier, -ă este un 


adjectiv însemnând literalmente „care 
ţine de drumuri, propriu drumurilor”, 
propunându-ni-se un exemplu de în- 
trebuinţare a acestui adjectiv: „vehicul 
rutier”. Alte două exemple servite de 
prestigiosul dicţionar au menirea să 
ne edifice definitiv cu privire la sensul 
adjectivului rutier, -ă: Transport rutier 
(totalitatea vehiculelor care circulă 
pe şosele) şi Maşină rutieră (maşină 
folosită la construirea drumurilor şi 
şoselelor). Prin urmare, substantivi- 
zarea abuzivă, de aceea greşită, a 
adjectivului rutier, -ă este o abatere 
nerecomandabilă de la firea însăşi a 
acestuia. 

Adevărul a fost surprins în mod 
corect, succint şi pe deplin convin- 
gător de Andrei Crijanovschi, care în 
lucrarea sa citată deja consemnează: 
„Microbuz, nu marşrutcă, nici rutieră; 
scris şi accentuat greşit microbus” 
(pag. 243). 

Autorul acestei surse de cea 
mai mare credibilitate numeşte şi 
sinonimul substantivului în discuţie — 
maxitaxi (ortografiat împreună, un 
singur cuvânt). E adevărat că autorii 
Dicţionarului explicativ al limbii ro- 
mâne îl scriu prin cratimă — maxi-taxi, 
dar principalul e că ei explică limpede 
că maxi-taxiul (la plural maxi-taxiuri) 
înseamnă „Microbuz care funcţio- 
nează după sistemul taximetrelor” 
(pag. 606). 

Nu vă supăraţi, stimaţi cititori, 
că v-am răpit câteva minute cu ex- 
plicaţiile şi „trimiterile” acestea la di- 
verse izvoare ştiinţifice; tustrele sub- 
stantivele luate aici în discuţie sunt 
prea des întrebuințate, mai ales la 
oraş, şi întrebuințate adesea greşit; 
or, simpla — s-ar părea — demnitate 
omenească presupune o rostire şi o 
scriere cel puţin corectă a cuvintelor 
care, conform dictonului popular, ne 
poartă cinstea. 


LA-LA-LA? 


Întâmplător sau poate nu, câte- 
va spicheriţe radio şi TV au îndrăgit 
peste orice măsură prepoziţia la. Pri- 
ma — în ordinea în care am înregistrat 
„fenomenul” — nu se poate nicidecum 

despărţi de prepoziţia numită ori de 
câte ori îi răsare în gură expresia 
„După părerea (opinia, convingerea 
etc.) mea”. Ea face ce face şi zice 
fără sfială „La părerea mea”. 

Nu zicem că ar săvârşi o crimă, 
dar când avem locuţiunea consacrată 
După părerea mea, nu există nici o 
îndreptăţire ştiinţifică pentru izgonirea 
acesteia şi folosirea unei locuţiuni 
noi, mai curând poluate ori poluan- 
te. Un timp cineva — poate colegii, 
poate şefii — îi temperase zelul, 
acum nenorocita ne bombardează 
dimineaţa şi seara cu acelaşi strident 
şi nejustificat „La părerea mea”, mai 
rar — „La părerea noastră”, ca şi cum 
prin această „redactare” a formulei 
autohtone sau traducere mecanică a 
rusescului „íf Sie âçăë`ä” sau „Ha Haw 
B3rnag” ne-ar ferici ca pe noi. 

A doua spicheriţă pare întru- 
câtva mai inventivă, dar nu în sensul 
bun al cuvântului. Ea zice în fiecare 
emisiune „îngrijită” prin străduinţele 
sale „Acum ne luăm la revedere”. De 
fapt, poate ar trebui să ortografiem 
enunţul altfel, dar nu ne duce capul 
cum anume s-o facem, de vreme 
ce formula autohtonă de rămas bun 
este — o ştie toată lumea! — „La reve- 
dere”. Acum încercaţi dumneavoas- 
tră, stimati cititori, să scrieţi ce zice 
numita spicheriţă TV. Poate: „Acum 
ne luăm la «La revedere»"? Or, de 
data aceasta enunţul ei sună şi mai 
deocheat. De a cui nevoie această 
„înnoire”, domnilor TV-işti? 

Ca să nu le fie urât acestor 
două spicheriţe, în străduinţele lor 
de a ne „la-la”-i la nesfârşit, s-au 
găsit şi alţi „cunoscători”, la fel de 
„fini”, ai limbii noastre străbune, care, 
chiar nefiind spicheri şi spicheriţe de 
profesie, ne informează sistematic, 
fără vreo sfială că-i ascultă o lume 
întreagă, că o seamă de colegi sau 
consăteni de ai lor au plecat la lucru 
«la Rusia» ori «la România». De ce 
«la», domnilor „la-la-la”-işti, dacă 
expresia demult încetăţenită în limba 
noastră e că omul pleacă — la lucru ori 
cu altă ocazie, cu alt scop — în Rusia, 
în România, în Portugalia etc.? 

O domniţă se joacă de-a redac- 
tarea nedorită, nerecomandabilă, în 
fine — eronată, a expresiei de mult 


osificate „După părerea mea (noas- 
tră)”, alta nu doreşte să-şi ia — simplu 
şi corect — rămas bun de la spectatori 
ori să le zică — după cum face o lume 
— „La revedere”, „Pe curând” sau în 
vreun alt fel celor ce o ascultă, ci 
îngrămădeşte doi de la într-un enunţ 
care ar putea fi scris „Acum ne luăm 
la «La revedere»” (or, noi nu-l scriem 
aşa în nici un caz!), cel de-al treilea 
„inovator” în ale limbii e supărat pe 
prepoziţia în şi o înlocuieşte arbitrar 
şi chiar greşit cu aceeaşi prepoziţie 
la, înscriindu-se astfel în rândul „la- 
la-la”-iştilor neobosiţi şi — principalul 
— corupători de gust lingvistic. Dacă, 
presupunem, aceşti trei „la-la-la”-işti 
şi-ar vorbi cumva unul altuia — pe 
rând sau într-o cameră bine închisă, 
în care s-ar afla tustrei şi ar vorbi toţi 
odată — poate s-ar convinge ei înde 
ei că atâtea prepoziţii nevinovate, 
folosite în locul altora, pe deplin jus- 
tificate în context, nu „sună” sănătos 
în limba aceasta supranumită fagure 
de miere. Nu „sună” sănătos e un fel 
de a zice. Mai pe de-a dreptul ar fi să 
le zicem noi să acorde atenţia cuve- 
nită formulelor de rămas bun atât de 
pitoreşti şi de frumoase în forma lor 
tradiţională, formulelor cu sens de 
cuvinte incidente, la fel de binevenite 
în comunicarea noastră normală, şi 
prepoziţiei în, atât de fireşti în enunţuri 
vechi cât lumea că în anumite cazuri, 
cu diverse scopuri, omul pleacă în 
Rusia ori, mai curând, în România. 


SĂ AUZIM DE BINE! 


Că se zice în stradă, între 
oameni neinstruiţi sub aspect ling- 
vistic, „Să ne auzim de bine!”, e rău 
— nu-i vorbă —, dar este oarecum 
lesne de înţeles. Or, în ultimul timp 
se cam trece de şagă, un anunţ 
publicitar cu acest text agramat fiind 
luat cu îndărătnicie în ziarul Flux(De 
exemplu, în numerele din 25 iulie, 1 şi 
8 august 2003), iar când la 16 august 
acelaşi enunţ greşit a răsunat — rostit 
de un spicher al radioului naţional! — 
în emisiunea de seară pentru micuţi, 
n-am mai putut să nu luăm condeiul 
în mână. 

Când zicem „să ne vedem cu 
bine!”, avem în vedere sensul „Să ne 
întâlnim...” şi, prin urmare, aici pronu- 
mele ne este pe deplin justificat. Dar 
în cazul enunţului în discuţie avem cu 
totul altă construcţie verbală: să au- 
zim vorbindu-se despre noi de bine! 
Deci, nu e vorba ca noi să ne auzim 
pe noi, după cum nici în enunţul „Să 
ne vedem...” nu e vorba să ne vedem 
pe noi, ci noi înde noi să ne vedem 
(=să ne întâlnim) cu bine. Pentru 
oamenii neiniţiaţi prepoziţiile pe şi cu 
se pare că ar fi identice ca sens, ceea 
ce e totalmente greşit. 

Bine, bine, se poate întreba 
cititorul acestui eseu, dar enunţul 
din ziar şi, totodată, de la radio a fost 
folosit de oameni învăţaţi! 

Aici problema devine — repe- 
tăm — mai gravă. Trecuţi prin şcoli, 
poate chiar filologice, intelectualii n-au 
dreptul la eroare. Ei au obligaţiunea 
de a se cultiva mereu şi de a servi 
drept exemplu pentru oamenii din 
preajmă. Şi e de-a dreptul ruşine că 
ei — ziariştii din presa scrisă şi din 
cea vorbită poate în primul rând — nu 
citesc literatura filologică la temă, nu 
frecventează librăriile sau cel puţin 
bibliotecile ca să procure ori să îm- 
prumute cărţi de cultivare a limbii. 
Incercăm să le venim în ajutor, trimi- 
ţându-i la cartea lui Nicolae Mătcaş 
De la grotesc la sublim (Chişinău, 
revista Limba Română S.R.L., 1995), 
în care formula de rămas bun Să au- 
zim de bine! se învredniceşte de o 
tratare amănunţită şi convingătoare. 

Cunoscutul lingvist chişinăuian 
porneşte, după cum e natural, de la 
două enunţuri care numai aparent ar 
fi similare: „Am vrea (aşteptăm, dorim 
etc.) să ne vedem (=să ne întâlnim) 
cu bine unii cu alţii” şi „Am dori să 
auzim vorbindu-se numai de bine 
despre noi... 

Nicolae Mătcaş ne îndeamnă 
să reținem că în primul caz cele două 
verbe sunt reflexive reciproce — „să 
ne vedem (=să ne întâlnim ) noi”, „să 
vă vedeţi (=să vă întâlniți) voi”, „să se 
vadă (=să se întâlnească) ei, unii cu 
alţii, unele cu altele”, din care cauză 


aceste verbe cer un regim prepoziţi- 
onal sociativ (unii cu alţii), pe când în 
cazul al doilea verbul este la diateza 
activă şi presupune, întâi de toate, 
un regim puternic (acuzativul cu sau 
fără prepoziţia pe sau o construcţie 
care îl înlocuieşte): „Să-i auzim pe toţi 
vorbind numai de bine despre noi”, 
„Să auzim că toată lumea vorbeşte 
numai de bine despre noi” şi să mai 
reținem că în acest al doilea caz — 
atenţie deosebită! — raportul sociativ 
este exclus. De aici prepoziţiile dife- 
rite înaintea cuvântului bine: „Să ne 
vedem (=să ne întâlnim) cu bine!”, 
dar „Să ne auzim de bine”. 

Admitem că explicaţia dată de 
autorul cărţii De la grotesc la sublim 
este prea savantă, dar exemplele 
propuse de domnia sa, reluate aici 
de noi, sunt clare ca bună ziua. Mai 
mult, referindu-se în continuare la 
eventuala dorinţă a vorbitorilor de a 
rosti enunţul în discuţie într-un tem- 
po rapid, Nicolae Mătcaş sugerează 
„să-l „sacrificăm” pe ă din semnul 
distinctiv al conjunctivului (să): S- 
auzim de bine”. 

În fine, colegul lingvist citează 
un enunţ corect din lon Creangă: 
„Mă închin cu frăţească dragoste şi 
să auzim de bine”. 

Cum s-ar putea explica mai lim- 
pede că nu e corect „Să ne auzim — 
noi pe noi??? — de bine!”, ci numai 
şi numai „Să auzim — vorbindu-se 
despre noi — de bine!'? 

Poate citându-l, spre înche- 
ierea eseului de faţă, pe un lingvist 
mai tânăr, dar la fel de atent şi de fin 
la rostirea şi scrierea românească: 
acesta plasează în partea stângă a 
paginii cărţii sale expresia greşită „Să 
ne auzi de bine!”, iar în partea dreaptă 
a aceleiaşi pagini ne propune formula 
corectă — Să auzim de bine! (Valen- 
tin Guţu, Dicţionar al greşelilor de 
limbă, Chişinău, Editura Arc, 1998, 
pag.25). 

Nu ne rămâne, credem, decât 
să vă spunem şi dumneavoastră, 
scumpi cititori: Să auzim de bine! 

ZMEURUL ŞI ZMEURA 


Creşte şi pe la noi un „arbust 
din familia rozaceelor, cu ramuri 
ghimpoase, flexibile, cu frunze albe 
pe partea inferioară, cu flori albe, cu 
fructe roşii, aromate, comestibile”, 
care se numeşte... dar cum să vă 
spunem, stimati cititori, ca să fie mai 
bine? Conform dicţionarelor de spe- 
cialitate, acesta e zmeurul, la plural 
(rar) zmeuri. Des este întrebuințată 
denumirea fructului acestui arbust, 
care e... ne pomenim din nou în difi- 
cultate, nu ştim cum să ne exprimăm 
ca să fie înţeles şi bine, deoarece 
fructul zmeurului este, conform ştiinţei 
lingvistice, zmeură. 

De ce zicem că suntem în dificul- 
tate când vine vorba despre denumi- 
rea arbustului şi a fructului acestuia? 

Pentru că la noi, în Republica 
Moldova, s-au încetățenit — pentru 
aceste realităţi — denumirile ruseşti 
„Mălin” şi „mălină”. Zicem ruseşti, 
deoarece atunci când am încercat 
să verificăm denumirile în cauză, am 
aflat că substantivul mălin, mălini în- 
seamnă „arbust decorativ din familia 
rozaceelor, cu flori albe mirositoare 
şi cu fructe drupe mici, negre, din a 
cărui scoarță amară se prepară un 
medicament astringent”, iar mălină, 
măline înseamnă „drupă sferică 
de culoare neagră şi cu gust amar, 
întrebuințat în medicina populară” 
(Dicţionarul explicativ al limbii 
române, pag. 607). 

Este limpede, pentru început, 
că „mălina” atât de frecventă în vor- 
birea românilor moldoveni de la est 
de Prut nu este nicidecum... mălină, 
ci e zmeură. 

Ca să ne dumerim până la 
capăt, am cercetat cum se traduce 
din ruseşte „manuna” şi am realizat 
că echivalentul românesc al acestui 
cuvânt rusesc este zmeurul, iar fructul 
lui e zmeura (Gheorghe Bolocan, Tati- 
ana Voronţova, Elena Şodolescu-Sil- 
vestru, Dicţionar rus-român, Editura 
Ştiinţifică şi Enciclopedică, Bucureşti, 
1985, pag. 611), apoi — cum se traduc 
substantivele româneşti, mălin şi 
mălină în ruseşte, stabilind că echi- 


valentul lor rusesc este „uep&Myxa” 
(copac şi fruct). 

Acum sperăm să fie clar de 
ce ne aflam în dificultate când abia 
intenționam să fixăm pe hârtie co- 
rect denumirea arbustului zis, la noi, 
„mMălin” şi a fructului acestuia, zis 
„Mălină”; corecte sunt denumirile 
zmeur şi, respectiv, zmeură. (Apropo, 
curiozitatea ne-a făcut să căutăm o 
traducere adecvată a vorbei de duh 
ruseşti, „He xu3Hb, a MannHa”. lată-o, 
conform Dicţionarului rus-moldo- 
venesc din 1986, vol. 1, pag. 422: 
„trăieşte ca găina la moară”, altfel 
zis — „huzureşte”; „de bine”, adaugă 
autorii sursei citate, de parcă s-ar 
putea huzuri şi „de rău”.) 

Cu toate că putem fi siguri 
că s-a înţeles care e deosebirea 
esenţială dintre mălin, -ă şi zmeur, 
-ă, am cercetat selectiv dicționarele 
ruso-moldoveneşti de odinioară, ca 
să vedem cum traduceau autorii lor 
rusescul „ManuHa”, de am ajuns să 
greşim atât de amarnic până azi, 
confundând substantivele zmeur, -ă 
şi mălin, -ă. Spre onoarea regretatei 
Maria Podico, în Dicţionarul rus- 
moldovenesc alcătuit de ea (Editura 
Cartea moldovenească, 1973), la 
pagina 369 citim că arbustul respectiv 
este zmeur, iar fructul lui e zmeură. 
Altfel zis, am avut şi savanţi bine in- 
formaţi, care n-au căzut pradă tradu- 
cerilor mecanice din ruseşte, atât de 
frecvente în epocă. Se vede însă că 
influenţa limbii ruse a fost, la noi, atât 
de puternică — în sens de acaparare 
a vocabularului oamenilor noştri şi 
de inoculare a cuvintelor „fratelui mai 
mare” în vorbirea/scrierea noastră —, 
încât nici traducerile corecte din unele 
dicţionare nu i-au putut determina 
să se dezbaiere de rusismele venite 
puhoi pe meleagul nostru odată cu 
„eliberatorii”. 

In încheiere transcriem expli- 
caţiile juste, date substantivelor în 
discuţie de autorii Dicţionarului ex- 
plicativ uzual al limbii române, edi- 
tat la Chişinău în 1999: mălinul este 
„arbore din familia rozaceelor având 
frunzele cu marginea zimţată, cu flori 
albe şi fructe mici, negre, folosite în 
industria alimentară şi în medicină” 
(pag. 329), pe când zmeurul înseam- 

nă „arbust din familia rozaceelor, cu 
flori albe şi cu fructe de culoare roz, 
comestibile” (pag. 631). 

Concluzia vine, credem, de la 
sine: mălinul e un arbore ce dă fructe 
mici, negre, pe când zmeurul este un 
arbust cu fructe roşii sau roz, şi nu 
este bine să confundăm aceste de- 
numiri, chiar dacă, în virtutea circum- 


stanţelor de tot soiul, în Republica 
Moldova se zice atât de des mălină 
zmeurei, iar substantivul zmeur, -ă 
aproape că nu se foloseşte. Sarcina 
noastră o vedem în străduinţele de a 
pune cuvintele la locurile lor, conform 
adevărului, adică denumirilor lor curat 
româneşti de totdeauna. 

Elena GROSU 


PLEONASMELE: 
PERSUADARE 
ŞI EROARE 


Din multitudinea de erori de 
exprimare, o categorie aparte o 
constituie pleonasmele. Esenţa lor 
constă în repetarea sau alăturarea 
superfluă a cuvintelor cu acelaşi 
sens sau cu sensuri foarte apropia- 
te. Prin urmare, pleonasmele ţin de 
nivelul sintagmatic al limbii, şi nu de 
cel paradigmatic, aflîndu-se în cea 
mai strînsă legătură cu nivelul se- 
mantic. Un tip de pleonasm este şi 
tautologia, care constă în repetarea 
exactă, literală sau foarte apropiată 
a cuvintelor omorizice (cu aceeaşi 
rădăcină). În timpul dialogurilor în 
direct organizate de televiziune sau 
radiodifuziune pot fi auzite numeroa- 
se tautologii, cum ar fi: 

e vreau să întreb o întrebare 

* se poate să propun o propu- 
nere 

e începînd cu luna martie a 
început aratul 

e regulamente ce reglemen- 
tează (comerţul) 

e a îmbunătăţi spre mai bine 
situaţia 

e perioada aceasta este o 
perioadă de tranziţie 

e în prezent se caută soluţii 
legale de soluţionare a problemei 

e a candidat în calitate de 
candidat etc. 

O astfel de exprimare trebuie 
evitată şi în comunicarea orală, deşi 
ea ar putea fi oarecum îndreptăţită 
prin calificarea ei la categoria lapsus 
linguae. 

In limba română există, de fapt, 
o serie de expresii pleonastice/tauto- 
logice, dar care nu pot fi considerate 
greşeli de exprimare. lată de ce le 
vom numi în continuare pleonasme 


formale sau tolerabile. Prin frecvenţa 
lor masivă în folclorul românesc, ele 
poartă girul inteligenţei poporului şi al 
expresivităţii limbajului popular. Din- 
tre acestea fac parte şi următoarele 
îmbinări: 

e avedeacu ochii (proprii) 
a auzi cu urechile (proprii) 
a tăcea (a vorbi) din gură 
a îngheţa de frig 
a (se) urca (în) sus 
a (se) cobori (în) jos 
a cădea (în) jos 
a şopti încet 
lihnit de foame 
întuneric beznă 
babă bătrînă etc. 

Aici ar putea fi incluse şi nume- 
roase unităţi frazeologice. 

De exemplu: 

a huzuri de bine 
în fel şi chip 
odată şi odată 

din cînd în cînd 

a plînge cu lacrimi 
din bob în bob etc. 

Multe expresii pleonastice/ 
tautologice atestăm în îmbinările- 
sentinţe, acestea fiind comprimate 
la maxim sub aspect lexical. Orice 
vorbitor al limbii le poate înţelege, 
le poate explica semnificaţia. Şi aici 
intervine dorinţa omului de a fi cît mai 
convingător, de a spune cît mai multe 
în cît mai puţine cuvinte. De exemplu: 

e viaţa-i viaţă, ce să-i faci 

e tinereţea-i tinereţe, dar re- 
pede trece 

e dragostea-i dragoste, n-ai 
încotro 

e legea-i lege, trebuie s-o 
respecţi 

e frumosul e frumos şi gata 

e băiatul băiat rămîne etc. 

Acest fel de exprimare denotă, 
în primul rînd, tendinţa vorbitorilor 
spre persuadare, spre a fi mai bine 
înţeles de către conlocutori, iar în al 
doilea rînd — de a accentua un gînd. 

În contextul persuasiunii, dar 
şi al expresivităţii limbii, se înscriu 
proverbele şi zicătorile. Aici vom cita 
doar cîteva proverbe şi zicători, în 

componenţa cărora sînt pleonasme. 
De exemplu: 

e paza bună trece primejdia 
rea 

e geaba din gură vorbeşti, 
dacă nu le potriveşti 

e mai bine varză acră cu învo- 
ială decit zahăr dulce cu cîrteală 

e baba bătrînă nu se teme de 
pîine moale 

e a se face foc şi pară 

e cu chiu cu vai 

* a lua (cuiva) vorba din gură 

e mai întîi şi întîi 

e a avea sînge în vine 

e în zorii zilei etc. 

Pleonasme şi tautologii deose- 
bit de expresive atestăm în textele 
biblice. Aici putem vorbi de acelaşi 
mecanism de creare a lor: persua- 
darea. Cităm: 

La sărbătorile voastre să trîm- 
biţaţi din trimbiţe. (Numerii 10/10) 

„tot poporul să strige cu glas 
tare deodată. (losua 6/5) 

Domnul Dumnezeul nostru este 
Dumnezeu în cer sus şi pe pămînt 
jos. (losua 2/11) 

S-au ridicat împărații pămîntului 
şi căpeteniile s-au adunat împreună 
[...] (Psalmii 2/2) 

Cîntaţi Domnului cîntare nouă, 
că lucruri minunate a făcut Domnul. 
(Psalmii 97/1) 

Lăuda-Te-voi, Doamne, cu toa- 
tă inima mea, că ai auzit cuvintele 
gurii mele şi înaintea îngerilor Îţi voi 
cînta. (Psalmii 137/1) 

Martorul mincinos care spune 
minciuni... (Pilde 6/19) 

Deosebit de expresivă stilistic 
poate fi tautologia în poezie: 

Ah, mă muţesc şi mă fac mut 

pădurile acestea 
în care cîntă un iad de păsări. 
(Nichita Stănescu) 

Exemplul de mai sus denotă, 
întîi de toate, bogăţia, expresivitatea 
şi plasticitatea cuvîntului apropiat în 
mod potrivit de alt cuvînt. În acest 
sens, ţinem să reproducem o afirma- 
ţie a lui N. Steinhardt din Jurnalul 
fericirii: „Cuvintele, în vorbirea de 


toate zilele, se rutinează, se bana- 
lizează, se automatizează. Ce face 
poetul? Singularizează cuvîntul spre 
a-i da forţa de a produce o senzaţie, 
reînnoieşte percepţia, blazată, şi re- 
împrospătează facultatea cuvîntului 
de a trezi din amorţeală”. Prezenţa 
pleonasmului, a tautologiei poate fi 
justificată numai prin motive stilistice 
sau prozodice. În alte situaţii lingvis- 
tice ele trebuie evitate, deoarece vor 
ruina structura logică a mesajului. 
Prin urmare, pleonasmul şi 
varianta sa tautologia sînt accep- 
tate doar cu valență stilistică. Mai 
mult decît atît, dacă vom încerca să 
excludem sau să înlocuim expresiile 
pleonastice din poezie, afectivitatea 
ei îşi va pierde vigoarea, va alune- 
ca vertiginos spre banalitate sau, 
cum spunea Paul Zarifopol, spre „o 
adormitoare seninătate... ornamente 
goale... platitudine estetică”, situaţie 
pe care nu şi-o doreşte nici un poet. 
Unele (doar unele!) pleonasme — 
greşeli de exprimare astăzi — miine îşi 
pot ocupa locul în seria pleonasmelor 
formale sau tolerabile. Această reali- 
tate este determinată de uzul, de inci- 
denţa lor maximă atît în comunicarea 
orală, cît şi în cea scrisă. Astfel, pare 
(doar pare!) deja a fi o nedreptate 
condamnarea expresiilor — în esenţa 
lor i italian de tipul: 
e amploare mare 
exterminare în masă 
fiecare în parte 
deplină unanimitate 
notorietate publică 
perioadă de timp 
a gesticula cu mîinile 
a aplica în practică 
performanţă deosebită 
(excepţională) etc. 


* kk 


Vom insista în cele ce urmează 
asupra pleonasmelor care constituie 
erori de exprimare, fără culoare 
stilistică şi fără nici un suport logic 
justificativ. 

Pleonasmele din vorbirea de 
toate zilele sînt mai puţin „pericu- 

loase” decit cele atestate în presă, 
emisiuni radiofonice sau televizate. 
„Pericolul” rezidă în faptul că ele pot 
fi luate de către „consumator” (cititor, 
auditor, spectator) drept model de 
exprimare. Limba presei trebuie să 
fie nu numai expresivă, ci şi corectă. 

Astăzi, ce-i drept, putem con- 
stata cu satisfacţie că ţinuta lingvisti- 
că a celor mai citite ziare şi reviste din 
Republica Moldova oferă veritabile 
modele de limbă literară standard. 

Cele mai „periculoase” erori 
de exprimare — iar aici examinăm 
pleonasmele — sînt cele prezente în 
cărţile destinate elevilor şi studenţilor, 
deoarece aceştia vor însuşi expresi- 
ile incorecte şi nu se ştie cînd le vor 
putea evita (poate niciodată!) 

lată, în acest sens, cîteva 
exemple de expresii pleonastice (ta- 
utologii) excerptate din cartea Istoria 
Românilor, Editura Cartdidact, 1997 
(credem că este mai mult decit clară 
redundanţa semantică a îmbinărilor 
evidenţiate prin caractere aldine): 

„Omul a domesticit aproape 
toate animalele domestice...” (pag. 
9); „...să extermine total populaţia 
românească...” (pag. 57); „...O pătură 
socială... mai inferioară..." (pag. 66). 

În acelaşi context se înscriu şi 
exemplele care urmează, atestate de 
această dată în manualul Economia 
aplicată, apărut în 2002 la Editura 
Ruxanda: 

„Banii pe care îi ştiţi cel mai bine — 
monedele metalice şi bancnotele 
de hîrtie — şi pe care îi folosiţi zi de zi, 
formează numerarul” (pag. 117); „[...] 
antreprenorii prosperi, de cele mai 
multe ori, urmează una sau mai multe 
dintre următoarele căi'(pag. 53). 

În manualul Geografie pentru 
clasa a VI-a, apărut la Editura Arc în 
2001, găsim: „Numim zonă naturală 
un spaţiu geografic terestru, bine 
delimitat cu trăsături caracteristice 
proprii [...]” (p. 38); „Clima României 
are unele particularităţi proprii” 
(p.75), „Moscova, una dintre marile 
metropole ale lumii” (pag. 87). 

În alt manual, Istoria universa- 


lă, Editura Civitas, 2001, la pag. 67, 
citim: „premisele ce au condiţionat 
războiul”. 

Şi un exemplu ceva mai recent, 
atestat în culegerea de teste pentru 
bacalaureat la geografie (Editura 
Liceum, 2003, pag. 13): „Explică 
succint, în 3-4 propoziţii, de ce în 
regiunile premontane ale munti- 
lor, uneori se formează zăcăminte 
de petrol şi de gaze naturale”. O 
altă expresie pleonastică atestată 
aproape în toate manualele numite 
este „interdependenţa dintre x şi y”. 

Într-o emisiune radiofonică 
invitatul în studio vorbea despre 
nişte „condiţii sine qua non, fără de 
care nu pot fi soluționate problemele 
din sectorul agricol” (acest pleonasm 
fusese semnalat demult de Alexandru 
Graur). 

lar în altă emisiune radiofonică, 
un ascultător vorbea despre „tradiţiile 
pe meleagurile plaiului nostru”. Cre- 
dem că este evidentă şi aici expresia 
pleonastică. 

Într-un dialog radiofonic un 
savant în domeniul agriculturii vor- 
bea despre „soluri puternic şi foarte 
excesiv erodate”. 

În continuare vom cita alte 
exemple de expresii pleonastice, care 
denotă, cel puţin, neglijenta vorbitori- 
lor respectivi. 

La 22.10.02, Radioul Naţional 
ne informa că „dl Marian Lupu a rostit 
o scurtă alocuţiune"; la 1.03.03, o 
ziaristă de la Edineţ ne spunea că 
„doar numai ea (o femeie — n. n.) 
ştie cît de greu îi este”; la 8.04.03, 
prezentatorul unei cunoscute emi- 
siuni matinale întreba interlocutorul: 
„Aţi estimat pierderile estimative?”; 
la 16.04.03, un reprezentant de la 
Ministerul Muncii vorbea despre 
„durata timpului de muncă”, despre 
„condiţii mai inferioare de angaja- 
re”; la 19.04.03, în cadrul emisiunii 
Dimensiuni europene, un profesor 
insista în greşeli, printre care şi ex- 
presia pleonastică „şi inclusiv şi”; la 
26.04.03, la Ştiri aflam că avaria de 
la Cernobîl a afectat o zonă în care 

„locuiau mai mult de x locuitori”; 
la 22.04.03, dimineaţa, prefectul de 
Bălţi îşi exprima îngrijorarea faţă 
de „o problemă foarte majoră”. O 
expresie pleonastică foarte „actuală” 
este „scrutin electoral” — aceasta a 
fost utilizată, în mod presant, în ajunul 
alegerilor din 25 mai 2003 la TVM. 
Ar fi de adăugat aici că eroarea din 
fiecare exemplu prezentat poate fi 
lesne verificată prin precizarea sen- 
sului fiecărui cuvînt care este implicat 
în expresia pleonastică respectivă. 

Fireşte, ar fi minunat dacă toţi 
ziariştii ar avea mai multă grijă de 
felul în care îşi formulează gîndurile. 
Astfel ar fi mult mai puţine erori de 
exprimare. O şcoală de cultivare a 
limbii ar fi de stringentă necesitate 
şi pentru unele dintre persoanele ce 
deţin funcţii publice. lar capitolul „ple- 
onasme” nu este prea dificil pentru a 
fi însuşit, ca să nu mai auzim „perle” 
gen „creditarea creditelor prefe- 
renţiale pentru Republica Moldova” 
(Tarlev, 19.03.03, Unaa dimineţii), 
„proba de examen la examenul de 
istorie a românilor” (un specialist de 
la Ministerul Învățămîntului, 2.06.03). 

Unele greşeli la nivel sintagma- 
tic sînt “create” prin traducerea nepo- 
trivită, de regulă din limba engleză. 
De multe ori sîntem puşi în situaţia 
de a accepta o greşeală, pe care, din 
cauza frecvenţei apreciabile, ajun- 
gem să nu o mai percepem ca atare. 
Anume aşa s-a întîmplat cu penibila 
şi nefireasca sintagmă, vehiculată în 
domeniul pedagogiei „formarea for- 
matorilor”. În acest caz s-ar fi putut 
evita expresia pleonastică/tautologică 
prin utilizarea sintagmelor „pregă- 
tirea instructorilor” sau „instruirea/ 
pregătirea formatorilor” (este cazul 
să ne edificăm şi în ceea ce priveşte 
sensul cuvîntului formator, ca să ne 
dăm seama de „mutaţia” semantică 
produsă de această dată). 

În final, pentru a nu demoraliza 
vorbitorul de limbă română de la noi 
(din Basarabia), putem prezenta 
drept exemplu cîteva expresii ple- 
onastice atestate în cartea Relaţii 


publice şi comunicare, semnată de 
Stancu Şerb, apărută în 2001 la Edi- 
tura Teora din Bucureşti (specificăm 
că am luat o carte, pe care o citeam 
la moment): „Un mod civilizat de a 
fi în relaţiile cu membrii comunităţii 
generează şi întăreşte respectul față 
de funcţionar şi instituţie, se creează 
o stare de mulţumire şi satisfacţie 
personală...” (pag. 63); „[...] practi- 
carea unor relaţii oficiale şi neoficiale 
corecte, omeneşti, elegante, bazate 
pe respect şi stimă faţă de om, 
trebuie să fie un atribut esenţial al 
funcţionarului public” (pag. 65); „Ma- 
joritatea specialiştilor sînt de acord 
că imaginea are o structură axată 
în jurul unui nod (nucleu) central” 
(pag. 24). 

In altă carte, apărută la Bucu- 
reşti, în 1999, cu sprijinul Programului 
Step by Step — Crearea claselor ori- 
entate după necesităţile copilului — în 
afară de multe alte greşeli (lucru care 
chiar ne-a întristat), am atestat nu- 
meroase expresii pleonastice, dintre 
care vom da doar cîteva: „bucătăria 
le oferă copiilor posibilitatea... de a 
gusta diferite preparate, de a mînca 
o mîncare pe care au preparat-o 
singuri” (pag. 12); „copilul se hră- 
neşte singur cu diferite mîncăruri” 
(pag. 22) etc. 

Un alt exemplu: într-un text de 
publicitate, la PRO-TV, la 31.03.03, 
telespectatorul era informat despre 
o „nouă inovaţie” (poate „Cîrcotaşii” 
au şi pescuit deja această eroare). 

Prin urmare, fenomenul pleo- 
nasm — tautologie în (ne)calitatea lui 
de dezarticulator al expresivităţii şi, 
lucrul cel mai grav, al sensului unui 
enunţ sau al unui text, este o prezenţă 
regretabilă chiar şi în arealul lingvistic 
românesc neafectat în timp de morbul 
înstrăinării şi deznaţionalizării cum 
s-a întîmplat în Basarabia. 


* kk 


Există pleonasme evidente, dar 
sînt şi pleonasme ce tin de subtilitatea 
logico-semantică. Un astfel de caz 
este explicat de cunoscutul critic şi te- 

oretician al literaturii Roland Barthes: 
„Se spune în mod curent: ideologia 
dominantă. Această expresie este 
nepotrivită. Căci ideologia ce este? 
Este tocmai ideea în măsura în care 
domină: ideologia nu poate fi decît 
dominantă”. 

Acumularea unui număr cît mai 
mare de exemple care ilustrează frec- 
venta şi diversitatea expresiilor ple- 
onastice confirmă faptul că limbajul 
nostru, în manifestările lui cotidiene, 
este foarte vulnerabil sub aspectul 
corectitudinii. 

În acest context se înscriu şi 
cuvintele lui Emile Benveniste: „Lim- 
bajul este şi un fapt uman; el repre- 
zintă locul unde interacționează viaţa 
mentală şi viaţa culturală, precum 
şi instrumentul acestei interacțiuni. 
O altă lingvistică ar putea avea ca 
termeni fundamentali trinomul: limbă, 
cultură, personalitate”. Prin urmare, 
trinomul lui Benveniste ar trebui să fie 
înţeles de fiecare individ care poate, 
prin limbă, să-şi demonstreze nivelul 
de cultură şi personalitatea. 

Am dorit să propulsăm aici 
ideea că este absolut necesară o 
mare atenţie în exprimare, o bună cu- 
noaştere a sensului tuturor cuvintelor 
folosite pentru a transmite un mesaj 
coerent şi corect. 

Mi-ar plăcea să cred că cititorul 
a avut pacienţa şi puterea să citească 
acest articol şi, mai ales, să înţeleagă 
în ce constă esenţa expresiilor pleo- 
nastice (în acelaşi context şi a altor 
greşeli de exprimare) şi că le va evita 
atît în comunicarea scrisă, cît şi în 
comunicarea orală. 


NOTĂ. Expresiile pleonastice se 
obţin în următoarele cazuri: 

— la alăturarea cuvintelor cu sens 
identic sau foarte apropiat. De exemplu: 
alocuţiune scurtă, anotimp al anului, a 
anula complet, autoportret propriu, a 
colabora împreună, laitmotiv principal, 
longevitate a vieţii, primul debut, procent 
la sută, a preveni dinainte, sărbătoare 
festivă etc. 

— la alăturarea sinonimelor într-un 
raport de coordonare prin joncțiune, de 
exemplu: 


a accepta şi a consimţi 
acuzaţie şi învinuire 
bucuros şi vesel 
calamitate şi catastrofă 
jertfă şi sacrificiu 


— la plasarea cuvintelor mai, mai 
puţin, cel mai, foarte, extraordinar de, 
extrem de, nemaipomenit de, prea tare 
înainte de adjectivele care nu au grade 
de comparaţie, şi anume: 

a) adjectivele cu prefixe superlative 
arhi-, extra-, hiper-, prea-, super-, supra-, 
ultra-: 


arhicunoscut  preafrumos 
arhiplin superfin 
extrafin suprasolicitat 
hipersensibil ultracentral etc. 


b) adjectivele împrumutate din 
latină, italiană sau franceză cu forma lor 
de superlativ: 

extrem (lat. extremus) 

maxim (lat. maximus, superlativul 
lui magnus) 

minim (lat. minimum) 

optim (lat. optimus, superlativul 
lui bonus) 

proxim (lat. proximus) 

suprem (lat. supremus, superlati- 
vul lui superus) 

fortissimo (ital. — foarte tare) 

pianissimo (ital. — foarte încet) 

rarisim (fr. rarissime — foarte rar) etc. 

c) adjectivele care comportă sensul 
de superlativ sau indică însuşiri neconce- 
pute în diferite grade: 


cardinal fenomenal 
colosal formidabil 
excelent excesiv 
excepţional infinit 

iniţial mort 

etern oral 

final total 

unic incipient etc. 


d) adjectivele care, prin etimologia 
lor, au forma gradului comparativ: 


anterior minor 
exterior posterior 
inferior superior 
interior ulterior 
major etc. 


-la plasarea expresiilor a putea fi, 
a fi posibil, a fi cu putinţă înainte de de- 
rivatele cu sufixul -bi/, care indică sensul 
de posibilitate a unei acţiuni: 


acceptabil accesibil 
admisibil discutabil 
divizibil explicabil 
comestibil recomandabil 
suportabil etc. 


— la alăturarea cuvintelor mai, din 
nou, iarăşi, iar, încă o dată pe lîngă ver- 

bele derivate cu prefixul re-, care indică 
repetarea unei acţiuni: 


a readuce a reafirma 
a realege a reconstitui 
a redescoperi a reedita 

a (se) reîntilni a rezidi etc. 


— la alăturarea cuvintelor împreună 
(cu), laolaltă (cu), alături (de), cu pe lîngă 
derivate cu prefixele co-, com-, con-, care 
indică sensul de împreună (cu): 


a coabita coabitare 

a coexista coexistenţă 
comesean conaţional 
concetăţean concubinaj 
a convieţui coproprietar 


Nu trebuie confundat pleonasmul- 
greşeală de exprimare cu procedeul 
stilistic repetiţia, cu pleonasmul formal 
sau tolerabil. 

De menţionat în acest context că 
expresiile pleonastice apar deosebit de 
frecvent din motivul necunoaşterii sensu- 
lui exact al unor cuvinte, de obicei acestea 
fiind neologice sau recente. Anume în 
seria acestora se înscriu şi următoarele 
expresii pleonastice: mijloace mass 
media, inclusiv şi, o scurtă alocuţiune, 
scrutin electoral etc. 

Alexei PALII 


_ OMISIUNILE 
IN COMUNICAREA 
SCRISA 


Dacă vom urmări evoluţia ori- 
cărei limbi pe parcursul mai multor 
secole sau chiar milenii, vom constata 
că majoritatea cuvintelor şi-au schim- 
bat formele într-o măsură mai mică 
sau mai mare. Astfel, formele acelu- 
iaşi cuvînt, atestate la diferite etape 
istorice, uneori nu numai că nu sînt 
identice, dar nici asemănătoare nu 
sînt. De ce oamenii modifică formele 
cuvintelor? Această întrebare şi-a 
găsit demult explicare în cercetările 
specialiştilor prin cunoscuta teorie a 
economiei în limbă, care rămîne în 
vigoare pînă în prezent. Dar care este 
motivul economiei în limbă ? 

Vom medita mai jos asupra 
acestei probleme, pornind de la pos- 
tulatul că fiecare individ din natura vie 
(fie plantă, fie animal) este organizat 
în aşa mod, încît să se poată adapta 
la mediu, să consume cît mai puţină 
energie pentru necesităţile existentei 
sale. . 

In cazul omului asemenea tră- 
sături sînt şi mai pregnante, ele fiind 
determinate de caracterul raţional al 
acestuia (nu în zadar a fost supranu- 
mit homo sapiens). Fiinţă raţională, 
omul tinde să-şi satisfacă necesităţile, 
inclusiv cele de comunicare, printr-un 
consum minim de energie şi de timp. 
Ghidat de principiul economiei în 
procesul comunicării verbale, omul a 
modelat de-a lungul tuturor timpurilor 
faptele de limbă în aşa fel, încît să 
poată spune prin ele cît mai mult, dar 
cu eforturi cît mai mici. 

Modificarea resurselor de limbă 
în procesul comunicării a fost numită 
de către lingvişti evoluție a limbii, iar 
legităţile cele mai generale care au 
guvernat această evoluţie au fost 
numite legi fonetice. 

Se consideră că legile fonetice 
şi-au încheiat manifestarea sau, altfel 
zis, cuvintele au devenit deja atit de 


şlefuite, încît mai departe nu mai este 
loc pentru “optimizarea” lor. Acest 
punct de vedere poate fi acceptat nu- 
mai dacă luăm ca sistem de referinţă 
cunoscutele legi fonetice, cercetate 
de lingvistica clasică, legi care s-au 
manifestat la o anumită etapă de 
dezvoltare a limbii. Fiind însă în afara 
acestui sistem de referinţă, am putea 
afirma cu certitudine că procesul de 
trunchiere şi prescurtare a faptelor 
de limbă nu încetează niciodată, deşi 
normele limbii literare au menirea să-l 
stăvilească. Să observăm în acest 
sens frecvenţa înaltă în uz a unor 
cuvinte trunchiate cum ar fi, bunăoa- 
ră, mul(t) mai mare, tre(buie) să ştii, 
prof(esor), dom(nu)le ş.a. 

In secolul vitezelor şi al crizei 
de timp, la principiul economiei de 
energie se mai adaugă şi principiul 
economiei de timp, precum şi atitudi- 
nea neglijentă a multor vorbitori faţă 
de cultura comunicării factori care 
generează omisiuni frecvente la toate 
nivelurile comunicării (cuvînt, enunţ, 
text). In cele ce urmează ne vom 
referi doar la omisiunile realizate la 
nivelul enunţului scris. 

Din motive de economie, vorbi- 
torii trunchiază enunţurile, eliminînd 
din ele elementele de care conside- 
ră că se pot dispensa. Cercetarea 
acestui fenomen, pe care îl numim 
omisiune, ar contribui la interpretarea 
teoretică a unor fapte de sintaxă (a 
frazei şi a textului), oferind totodată 
şi soluţia unor probleme practice 
care apar la redactarea (corectarea) 
textelor şi care îi interesează în mod 
expres pe redactori, ziarişti, corectori 
şi pe toţi cei implicaţi în comunicarea 
scrisă în virtutea activităţii lor profe- 
sionale. 

O omisiune este realizată în 
scopul comprimării unui enunţ. Dar cît 
de mult se poate comprima un enunţ 
fără a afecta gîndul exprimat în el? 
Care este relaţia dintre omisiune şi 
integritatea semantică a enunţului? 
Tocmai aceste întrebări constituie 
subiectul pe care îl vom elucida în 
continuare. Vom porni de la postulatul 
că enunţul exprimă un gînd transmis 
de la vorbitor (emiţător) la ascultă- 
tor (receptor), iar actul comunicării 
(prin mijloace verbale) se consideră 
realizat numai dacă integritatea gîn- 
dului recepționat de către ascultător 

coincide total cu integritatea gîndului 
pe care a intenţionat să-l transmită 
vorbitorul. 

După cum se poate conchide 
din cele de mai sus, actul comunicării 
(prin urmare, şi vorbitorul) este deter- 
minat de două principii opozitive: pe 
de o parte, de economia în limbă şi, 
pe de altă parte, de necesitatea de a 
exprima gîndul în toată integritatea 
lui, cu maximum de exactitate. Primul 
principiu cere cît mai multă econo- 
mie, adică să se scurteze enunţul cît 
mai mult, iar cel de-al doilea cere ca 
gîndul să fie transmis absolut exact. 
Dar în ce măsură poate fi “comprimat” 
un enunţ fără a-i afecta integritatea 
semantică? Exact acest lucru trebuie 
să-l sesizeze vorbitorul, pentru că 
tocmai el va trebui să respecte prin- 
cipiile amintite mai sus, construind pe 
baza lor doi factori opozitivi în stare 
de echilibru. 

După cum ne demonstrează 
analiza unui vast material de cerce- 
tare, rolul de arbitru al vorbitorului în 
identificarea şi respectarea echilibrului 
dintre economie şi integritate nu este 
defel simplu, deoarece modul în care 
acest arbitru percepe, în fiecare caz 
aparte, economia şi integritatea este 
relativ, chiar subiectiv. Fiecare vorbi- 
tor simte în mod individual dacă un 
gînd, exprimat într-un anume mod, 
constituie o entitate integrală sau, 
dimpotrivă, este ştirbit, suspendat 
sau echivoc. Ne vom convinge de 
acest adevăr în cele ce urmează, 
examinînd patru tipuri de omisiuni 
(realizate în scopuri de economie) 
denumite, respectiv, în funcţie de 
gradul de eroare cauzată: omisiuni 
recomandabile, omisiuni admisibile, 
omisiuni nerecomandabile, omisiuni 
condamnabile. (Pentru comoditate şi 
economie de spaţiu cuvintele omise 
vor fi date între paranteze.) 


Omisiuni recomandabile 

Exemplul întîi. In enunţul /n 
ochii trişti ai tăi am văzut ochii mei a 
fost făcută o omisiune ajungîndu-se 
la varianta comprimată /n ochii trişti ai 
tăi i-am văzut pe-ai mei. Comparînd 
gîndul din varianta completă cu cel 
din varianta comprimată, observăm 
că omisiunea nu a afectat integrita- 
tea acestuia. Mai mult, suprimarea 
unor cuvinte a conferit enunţului o 


structură mai concisă, eliminîndu-se o 
repetare supărătoare şi cîştigîndu-se 
astfel sub aspect stilistic. 

Exemplul al doilea. O parte 
dintre scriitorii din fosta Republică 
Moldovenească, precum Alexandru 
Lipcan, Samson Şleahu, lon Cana şi 
mulți alţii, au rămas cunoscuţi doar 
de criticii literari şi de alţi specialişti 
în materie de literatură. 

Să examinăm exemplul în cau- 
ză ca o variantă a unei structuri mai 
generale: 

a. O parte dintre scriitorii... cum 
sînt Alexandru Lipcan... 

b. O parte dintre scriitorii...după 
cum sînt Alexandru Lipcan... 

c. O parte dintre scriitorii... pre- 
cum (sînt) Alexandru Lipcan... 

Dintre aceste trei variante (a, b, 
c), uzul “şi-a permis” doar în ultima (c) 
să omită verbul copulativ a fi. 

Deşi omisiunea verbului a fi în- 
seamnă suprimarea copulei, adică a 
elementului care exprimă identitatea, 
ceea ce ar conduce la nonsens, uzul 
“şi-a permis” totuşi această abatere 
cu o frecvenţă atît de mare, încît ea 
a devenit normă. Ca rezultat, s-a 
ajuns la situaţia în care asemenea 
construcţie sincopată nu numai că 
nu constituie o greşeală de limbă, dar 
este chiar recomandabilă. 

Făcînd această constatare, e 
firesc să ne întrebăm: după produ- 
cerea omisiunii, care element al jude- 
căţii a rămas să exprime identitatea 
dintre subiectul şi predicatul logic? 
Pentru că, deşi copula lipseşte, identi- 
tatea este totuşi într-un fel exprimată. 
In caz contrar, enunţul respectiv nu ar 
mai putea reda gîndul care se cere 
transmis interlocutorului. Credem că 
aici adevărul stă la suprafaţă: deşi 
copula nu este prezentată în forma 
materializată a verbului a fi, ea este 
subînţeleasă ca fiind prezentă. 

După cum am văzut, omisiunile 
recomandabile nu afectează integri- 
tatea semantică a enunţului. De regu- 
lă, enunţurile cu asemenea omisiuni 
sînt mai suple, mai sugestive. 


Omisiuni admisibile 

Exemplul întîi. In Podişul Codri- 
lor şi (în) Podişul Nistrului configuraţia 
aşezărilor rurale este determinată de 
relieful fragmentat de văi adînci. 

In acest exemplu, prepoziţia în 
exprimă un raport spaţial, avînd două 
poziţii (prima şi a doua) şi incluzînd 
două complemente circumstanţiale 
de loc (în Podişul Codrilor şi în Podi- 
şul Nistrului). Insă în poziţia a doua 
repriza este facultativă, pentru că, 
dacă aici prepoziţia va lipsi, funcţia 
de includere a celui de-al doilea com- 
plement circumstanţial îl va realiza 
prepoziţia din prima poziţie. Pentru 
că între cele două poziţii (şi, respectiv, 
între cele două complemente circum- 
stanţiale) practic nu este distanţă, ast- 
fel încît forţa de inducţie a prepoziţiei 
din prima poziţie este suficientă, în 
percepţia vorbitorului, ca să poată in- 
clude şi cel de-al doilea complement 
circumstantial. Cu alte cuvinte, deşi 
în poziţia a doua prezenţa prepoziţiei 
în este în totală concordanţă cu nor- 
ma literară, lipsa ei este admisibilă, 
pentru că nu afectează gîndul care 
se cere comunicat. 

Exemplul al doilea poate fi 
prezentat în trei variante, prima fiind 
completă, iar celelalte două avînd un 
anumit grad de comprimare. 

a. Examinăm structura econo- 
miei naţionale care este prezentată 
pe sectoare. 

b. Examinăm structura econo- 
miei naționale (care este) prezentată 
pe sectoare. 

c. Examinăm structura econo- 
miei naționale (care este prezentată) 
pe sectoare. 

Sub aspectul conţinutului, toate 
variantele enunţului respectiv expri- 
mă acelaşi gînd, fără diferenţe, şi 
concordă cu norma. Prin urmare, cele 
două omisiuni (b, c), de diferite mă- 
suri, nu au afectat integritatea seman- 
tică a enunţului. Sub aspect stilistic 
însă, varianta (a) pare să conţină un 
uşor balast verbal, iar varianta (c) pare 
să-l lase pe interlocutor într-o anumită 
incertitudine în sesizarea gîndului 
(însăşi economia este organizată pe 
sectoare; economia este aşa cum 
este, însă în cazul respectiv noi o ve- 
dem pe sectoare; economia este aşa 
cum este, însă cineva ne-a prezentat- 
o pe sectoare). In această ordine de 
idei varianta (a) este corectă, varianta 
(b) este corectă, cea mai reuşită şi 
de aceea recomandabilă (pentru că 
este cea mai concisă şi mai clară), iar 
varianta (c) este admisibilă. 


Exemplul al treilea. Aş încer- 
ca (să fac) o afirmaţie excesiv de 
patetică. 

In varianta comprimată, recep- 
torului i se dă libertatea de a completa 
singur lacuna apărută în urma omisi- 
unii, dar este puţin probabil că cineva 
ar subînţelege în locul acestei lacune 
alt verb decit a face (ori sinonimele 
lui). Tocmai acest fapt, adică uşurinţa 
eliminării omisiunii şi completării ei de 
către toţi vorbitorii cu acelaşi conţinut, 
face ca varianta comprimată să nu-şi 
piardă integritatea semantică şi de 
aceea o considerăm admisibilă. 

Exemplul al patrulea. Conform 
(?) comentatorului, federalizarea 
Republicii Moldova ar soluţiona pro- 
blema Transnistriei. 

Aici omisiunea este percepută 
ca un gol deranjant între cele două 
cuvinte (conform şi comentatorului), 
însă completarea lui parcă ar fi pusă 
nu în sarcina emiţătorului, dar a re- 
ceptorului, permiţindu-i acestuia din 
urmă să aleagă singur una dintre mai 
multe soluţii posibile. Pentru orice 
vorbitor inteligent găsirea soluţiei nu 
va prezenta nici o dificultate, acesta 
alegînd, de exemplu, între variantele: 
opiniei, teoriei, părerii, concepţiei etc. 

Exemplul al cincilea vizează 
omisiunea verbului a fi dintr-o serie de 
construcţii gerunziale. Să examinăm 
enunţurile: 

a. (Fiind) adaptate cu grijă la 
situaţia concretă, multe modele s-au 
dovedit a avea succes. 

b. (Fiind un) specialist cunoscut 
în domeniu şi apreciat timp de trei 
decenii, în străinătate, savantul nu a 
avut probleme de angajare în cîmpul 
muncii. 

c. (Fiind) în stare de ebrietate, 
şoferul nu a reuşit să evalueze şi să 
coreleze toţi factorii situaţiei create 
pentru a acţiona în consecinţă. 

Structurile enunțţurilor citate sînt 
atestate în uz atit în forma lor deplină, 
cît şi în cea sincopată. După cum se 
poate observa, omisiunile înregistrate 
afectează doar structura sintactică a 
enunţurilor (de exemplu, în enunţul 
(a) construcţia gerunzială devine 
construcţie participială), însă integri- 
tatea semantică rămîne intactă. E de 
remarcat însă că asemenea omisiuni, 
indiferent de poziţia construcţiei ge- 
runziale, nu sînt întotdeauna admisi- 


De la grotesc la sublim 


211 


bile. De exemplu: Fiind băiet, păduri 
cutreieram (M.Eminescu). 


Omisiuni nerecomandabile 

Factorul natural, istoric şi cel 
geografic influențează asupra gra- 
dului de populare şi valorificare 
a teritoriului, (asupra) proceselor 
demografice, componenţei etnice, 
specializării economiei etc. 

Prepoziţia asupra include patru 
complemente indirecte omogene în 
dativ: 1) gradului de populare...; 2) 
proceselor demografice; 3) compo- 
nenței etnice; 4) specializării eco- 
nomiei. Insă ea precedă doar primul 
complement, fără a fi reluată în cele- 
lalte trei poziţii, pentru că se contează 
pe forța ei inductivă asupra celorlalte 
trei complemente. Insă distanţa dintre 
prima poziţie şi cea de a doua este 
prea mare ca această forţă să mai ac- 
ţioneze suficient de bine în memoria 
cititorului şi de aceea forma în dativ a 
complementului al doilea (proceselor) 
apare ca fiind nemotivată. Soluţia 
constă în reluarea prepoziţiei asupra 
în poziţia a doua, adică înaintea celui 
de-al doilea complement. În această 
poziţie ea ar putea să-şi exercite func- 
ţia de includere a celor două comple- 
mente indirecte care urmează. 


Omisiuni condamnabile 

Acest tip de omisiuni conduc 
la erori grave de logică şi de stil. 
In continuare vom da o serie de 
exemple, din care vom încerca să 
desprindem tipologia greşelilor cau- 
zate de omisiuni. 

Exemplul întîi. Activitatea de 
bază în această regiune este agri- 
cultura, care înregistrează o pro- 
ductivitate mai înaltă comparativ 
cu (productivitatea agriculturii din) 
celelalte regiuni. 

Omisiunea de faţă, realizată 
probabil nu numai din motive de eco- 
nomie, dar şi din necesitatea de a evi- 
ta repetarea supărătoare a cuvintelor 
indicate între paranteze, cauzează o 
greşeală de logică constînd în com- 
pararea unor noţiuni incompatibile (se 
compară productivitatea cu regiunile). 
Varianta completă a enunţului, cu 
includerea cuvintelor indicate între 
paranteze, este într-adevăr deran- 
jantă, de aceea trebuie evitată. Una 


dintre soluţii ar fi următoarea: Acti- 
vitatea de bază în această regiune 
este agricultura, care înregistrează 
o productivitate mai înaltă decit acea 
din celelalte regiuni. |n varianta pro- 
pusă sînt prezenţi ambii termeni ai 
comparaţiei, iar faptul că al doilea 
termen (productivitate) este înlocuit 
prin pronumele demonstrativ acea 
nu prejudiciază integritatea gîndului 
exprimat în enunţ. Mai pot exista şi 
alte soluţii: Activitatea de bază în 
această regiune este agricultura, 
care înregistrează o productivitate 
mai înaltă decit în celelalte regiuni. 
Această variantă de asemenea conti- 
ne o omisiune evidentă, fiind suprimat 
termenul al doilea al comparaţiei — 
productivitatea, însă el poate fi uşor 
subînţeles. 

Incă un enunţ cu acelaşi tip de 
omisiune şi, respectiv, cu acelaşi tip 
de greşeală: Aceşti pictori fac parte 
din categoria numelor româneşti cu- 
noscute. După cum se poate lesne 
observa, în acest enunţ se compară, 
într-o formă voalată, pictorii cu nume- 
le. Eroarea poate fi eliminată prin re- 
stabilirea cuvintelor omise: Aceşti pic- 
tori fac parte din categoria pictorilor cu 
nume româneşti cunoscute. Greşeala 
logică a fost reparată, însă s-a ajuns 
la o greşeală stilistică, repetîndu-se 
în mod supărător cuvîntul pictori. Insă 
această eroare de asemenea poate 
fi rectificată, cuvîntul pictorilor fiind 
înlocuit cu lexemul artiştilor. 

Exemplul al doilea. /ndustria de 
parfumerie şi cosmetice se bazează 
pe uleiurile extrase din plante etero- 
oleaginoase şi (?) alte materii prime. 

Enunţul de faţă conţine o omisiu- 
ne (marcată cu semnul întrebării între 
paranteze) care cauzează un echivoc. 
Locul omisiunii este precedat de două 
prepoziţii (pe şi din) care posedă for- 
tă inductivă asupra poziţiei în care 
se află omisiunea. Acest fapt îi dă 
posibilitate cititorului să interpreteze 
enunţul în două moduri în funcţie de 
prepoziţia pe care o va utiliza. Astfel: 

1. Industria de parfumerie şi 
cosmetice se bazează pe uleiurile 
extrase din plante eterooleaginoase 
şi pe alte materii prime. 

2. Industria de parfumerie şi 
cosmetice se bazează pe uleiurile 
extrase din plante eterooleaginoase 
şi din alte materii prime. 

Fireşte, soluţia va consta în fo- 
losirea prepoziţiei adecvate în funcţie 
de gindul care se cere comunicat. 

Exemplul al treilea. /n prezent 
în agricultură trebuie să recuperăm 
greşelile pe care le-au comis alții. 

Eroarea comisă în enunţul de 
faţă (recuperăm greşelile) este cau- 
zată de o omisiune. Varianta comple- 
tă a enunţului ar putea fi: In prezent 
în agricultură trebuie să recuperăm 
pagubele cauzate de greşelile pe 
care le-au comis alţii. 

Exemplul al patrulea este un 
caz în care acelaşi tip de omisiune (a 
prepoziţiei) poate avea efecte diferite. 
Să comparăm enunțurile de mai jos: 

1. Accentul se va pune pe pro- 
ducţia de zahăr, (de) conserve, (de) 
ulei vegetal, (de) lactate, (de) tutun 
fermentat, (de) mezeluri. 

2. Strugurii au o valoare calorică 
mare, conținînd vitamine, fermenti, 
fier, aluminiu, fosfor, acizi organici, 
săruri de potasiu, (de) calciu, (de) 
magneziu etc. 

In primul enunţ, prezenţa pre- 
poziţiei de este necesară numai în 
faţa determinativului zahăr, aici ea 
indicînd raportul de determinare. In 
faţa celorlalte determinative ea este 
de prisos (ba chiar supărătoare), 
pentru că în aceste poziţii acţionea- 
ză forţa de inducţie a prepoziţiei din 
prima poziţie. Prin urmare, în acest 
caz omisiunea este recomandabilă. 

In al doilea enunţ, prezenţa 
prepoziţiei de (de ex., de potasiu) 
exprimă raportul dintre determinatul 
săruri şi determinanţii potasiu, calciu, 
magneziu, chiar dacă determinatul să- 
ruri nu se reia de fiecare dată. lar lipsa 
prepoziţiei în poziţiile a doua şi a treia 
cauzează un echivoc care îi permite 
cititorului să-şi aleagă una dintre cele 
două variante posibile de sens: calciu 
sau săruri de calciu, magneziu sau 
săruri de magneziu. Cu alte cuvinte, 
în acest enunţ repriza prepoziţiei, şi 
respectiv omisiunea, sînt purtătoare 
de sens şi nu pot fi evitate. 

Exemplul al cincilea. Vom vorbi 
despre cele mai importante sărbători 
religioase ale creştinilor, mozaicilor şi 
musulmanilor. 

Acest enunţ permite o dublă 
interpretare. Prima: Vom vorbi despre 


cele mai importante sărbători care 
aparţin numai creştinilor, despre cele 
care aparţin numai mozaicilor şi des- 
pre cele care aparţin numai musulma- 
nilor. A doua: Vom vorbi despre cele 
mai importante sărbători religioase 
comune ale creştinilor, mozaicilor şi 
musulmanilor. Raportul posesiv dintre 
determinatul sărbători, pe de o parte, 
şi determinanţii creştinilor, mozaicilor 
şi musulmanilor, pe de altă parte, 
permite această interpretare. Insă 
asemenea sărbători nu există. Fireş- 
te, cititorul nu va înţelege că există 
sărbători comune ale creştinilor, mo- 
zaicilor şi musulmanilor, dar nu pentru 
că enunţul nu ar permite această inter- 
pretare, ci pentru că ştie prea bine că 
creştinii, mozaicii şi musulmanii nu au 
sărbători religioase comune. 

Pentru a ne convinge o dată 
în plus că enunţul în cauză permite 
această interpretare falsă, să comple- 
tăm structura lui cu o altă informaţie, 
pe care cititorul nu o cunoaşte în mod 
aprioric, ci trebuie să o afle din conti- 
nutul enunţului. Astfel: Vom vorbi des- 
pre cele mai importante idei filozofice 
ale scriitorilor X, Y şi Z. Apartenența 
respectivelor idei filozofice poate fi 
înţeleasă în două moduri. Astfel, cele 
mai importante idei filozofice: 

a. care aparţin numai scriitorului 
X, care aparţin numai scriitorului Y şi 
care aparţin numai scriitorului Z; 

b. care aparţin şi scriitorului X, 
şi scriitorului Y, şi scriitorului Z. 

Un alt exemplu, şi mai convin- 
gător: Grindina a distrus cele mai 
frumoase plantaţii ale lui X, Y şi Z. 

Şi acest enunţ conţine un echi- 
voc, dînd posibilitate să se înţeleagă 
că plantațiile pot aparţine, în mod 
separat, lui X, lui Y şi lui Z sau pot 
aparţine, în comun, lui X, lui Y şi lui Z. 

După ce ne-am convins că 
enunţul din exemplul al cincilea 
conţine un echivoc, să observăm 
că respectiva greşeală este cauzată 
de anumite omisiuni. In acest scop, 
vom restabili între paranteze ceea ce 
a fost omis, obţinînd astfel varianta 
completă care nu mai permite o dublă 
interpretare: Vom vorbi despre cele 
mai importante sărbători religioase ale 
creştinilor, (despre cele ale) mozaicilor 
(precum) şi (despre ale) musulmanilor. 

Exemplul al şaselea. Sînt exa- 
minati factorii care au influenţat 
pozitiv şi negativ asupra agriculturii. 
intrucit situaţia din acest enunţ este 
foarte asemănătoare cu cea din 
enunţurile cuprinse în exemplul al 
cincilea, vom lăsa comentarea ca- 
zului pe seama cititorului, indicînd în 
continuare doar varianta completă: 
Sînt examinati factorii care au influ- 
entat pozitiv şi (cei care au influenţat) 
negativ asupra agriculturii. 

Exemplul al şaptelea. Dacă 
judecăm după categoria de virstă a 
copiilor, ei vor ajunge să cunoască 
specificul culturii materiale, îndelet- 
nicirile şi meşteşugurile populare, 
bucătăria naţională şi folclorul. 

In enunţul de faţă, raportul dintre 
subordonata condiţională şi regentă 
este fals. In realitate, copiii nu vor 
ajunge să cunoască ceva doar în 
funcţie de faptul că cineva judecă sau 
nu ceva în anumite condiţii. Cu alte 
cuvinte, acţiunea din subordonată nu 
constituie în realitate o condiţie pentru 
realizarea acţiunii despre care se vor- 
beşte în regentă. Această deformare 
este cauzată de suprimarea unui 
segment de frază, care i s-a părut 
vorbitorului de prisos. Golul apărut în 
urma omisiunii ar putea fi completat în 
felul următor: Dacă judecăm după ca- 
tegoria de vîrstă a copiilor, am putea 
afirma că ei vor ajunge să cunoască 
specificul culturii materiale, îndeletni- 
cirile şi meşteşugurile populare, bu- 
cătăria naţională şi folclorul. In urma 
acestei completări structura frazei s-a 
schimbat (subordonata condiţională + 
regenta + subordonata completivă), 
iar subordonata condiţională expri- 
mă un raport care poate exista cu 
adevărat în realitate (evident, dacă 
judecăm într-un anumit fel, am putea 
face anumite afirmaţii întemeiate pe 
judecăţile respective). 

Varianta completată a enunţului 
este doar una dintre multele posibile. 
lată doar cîteva dintre acestea: am 
putea crede că, am putea fi convinşi 
că, am putea trage concluzia că, am 
putea avea certitudinea că etc. 

Acest tip de omisiune, condam- 
nabil, se întîlneşte destul de frecvent 
în comunicarea scrisă. lată încă un 
caz: Dacă vom crede că documentele 


publicate reflectă adevărul, în acel an 
murise de foame 83 mii de oameni. 

Şi în acest caz ne dăm uşor 
seama că raportul condiţional este 
fals. In acel an puteau să moară ori să 
nu moară 83 mii de oameni, indiferent 
de faptul dacă noi vom crede sau 
nu în veridicitatea documentelor re- 
spective. Condiţia care a determinat 
moartea oamenilor respectivi a fost 
cu totul alta decît atitudinea noastră 
faţă de documentele publicate. Şi în 
cazul de faţă, ca în cel anterior, mo- 
tivul erorii este omisiunea. Incercăm 
să restabilim integritatea enunţului: 
Dacă vom crede că documentele pu- 
blicate reflectă adevărul, vom ajunge 
la concluzia că în acel an murise de 
foame 83 mii de oameni. 

Considerăm că exemplele exa- 
minate mai sus demonstrează destul 
de convingător că, în contextul gene- 
ral al comunicării, omisiunea este un 
fenomen foarte frecvent, că la nivelul 
enunţului ea poate fi recomandabilă, 
admisibilă, nerecomandabilă sau 
condamnabilă, în funcţie de context, 
dar şi de modul subiectiv în care 
percepe lucrurile fiecare vorbitor. In 
planul culturii comunicării, este reco- 
mandabil să reținem că orice enunţ 
poate fi comprimat (şi trebuie compri- 
mat) doar atit timp cît nu este afectată 
integritatea gîndului care se cere 
exprimat. Depăşirea acestui moment, 
numit punct critic, este nerecoman- 
dabilă sau chiar condamnabilă. Aşa 
dar, criteriul primordial al comprimării 
enunţurilor impune păstrarea integri- 
tăţii gîndului care trebuie transmis. 

Anumite cercetări în profunzime 
ale fenomenului respectiv, inclusiv 
sub aspectul psihologiei perceperii 
textului, ar putea pune în lumină o 
serie de structuri deocamdată ne- 
studiate şi raportarea acestora la 
normele limbii literare. 

Examinînd mai multe cazuri de 
omisiuni, ne convingem că fenome- 
nul poate fi clasificat nu numai după 
criteriul conformării acestora la norma 
limbii literare, dar şi după alte criterii, 
cum ar fi, bunăoară, cele care ţin 
de structura propoziției. Astfel, de la 
tipologia propoziției s-ar putea ajunge 
la tipologia omisiunii. 

TENDINŢE DE INTERNAŢIONALIZARE 
ŞI MODERNIZARE A TERMINOLOGIILOR 
DE SPECIALITATE 


Amploarea fără precedent a relaţiilor dintre ţări, în condiţiile societăţii 
moderne, aduce cu sine o invazie copleşitoare de termeni în toate domeniile de 
activitate umană. Împrumuturile masive confirmă viabilitatea sistemului lexical 
al limbii române, caracterul lui deschis. Faptul acesta permite adoptarea şi 
adaptarea termenilor din cele mai diverse limbi europene: engleză, franceză, 
italiană, germană, rusă etc. Viabilitatea sistemului lexical al limbii şi caracterul lui 
deschis a fost relevat de reputatul lingvist suedez Alf Lombard: „Când româna 
importă un cuvânt străin, ea păstrează foarte adesea cuvântul anterior care 
serveşte pentru a exprima acelaşi lucru [...]. Numărul cuvintelor întrebuințate 
de români nu încetează să crească. Limba lor a devenit o limbă mai mult decât 
bogată. Importul aproape nelimitat de cuvinte noi, cadrul uimitor de extensibil 
al vocabularului, felul în care cuvintele trăiesc împreună în interiorul acestui 
cadru, concurenţa dintre cuvintele care aparţin straturilor diferite, diferenţierea 
semantică sau geografică a sinonimelor — toate aceste probleme lexicologice 
constituie un întreg pe care nici o altă limbă nu-l oferă mai bine studiului”?. 

Prin prisma caracteristicilor elucidate de lingvistul suedez pentru vo- 
cabularul general, să ne referim, în cele ce urmează, la un singur domeniu 
de activitate, cel economic. Pentru denumirea noţiunilor şi a fenomenelor cu 
caracter economic, precum şi pentru denumirea documentelor perfectate de 
agenţii economici, în acest limbaj de specialitate circulă, mai mult sau mai puţin 
nestingherit, unităţi lexicale atât de diferite ca provenienţă şi structură: disagio, 
audit, virament, fiasco, uzufruct, ad vallorem, de facto, prifix, angro, listă 
de colisaj, credit, dever, fraht, conosament, cash flow, stand-by, manage- 
ment, marketing, overdraft, trassant, trassat, clearing, holding, leasing, 
scadenţă etc. Acest conglomerat de franțuzisme, italienisme, latinisme, angli- 
cisme şi americanisme „nu se ceartă” cu neaoşismele româneşti: vărsământ, 
scăzământ, trăgător, acoperire, desfacere, cărăuş, cărăuşie, rău-platnic, 
scrisoare de trăsură etc. 

Indiscutabil, nici o limbă nu se poate lipsi de împrumuturi. Dar tot atât 
de indiscutabil este şi faptul că imensul material lexical pus în circulaţie prin 
împrumuturile excesive, abuzul de neologisme utilizate doar din dorinţa de a 
epata generează probleme dintre cele mai controversate: adaptarea totală, 
adaptarea parţială sau neadaptarea termenilor neologici, acceptarea sinonimiei 
şi a polisemiei în terminologiile de specialitate sau respectarea riguroasă a 
univocităţii şi a monosemantismului termenilor ştiinţifici. 

În monografia „Încadrarea lingvistică îi în realităţile europene” academicianul 
Nicolae Corlăteanu menţionează că „admiterea neologismelor în limba noastră — 
ca şi în oricare altă limbă — nu se face în mod mecanic sau la întâmplare, din 
orice izvor etimologic. Ele se cer a fi adaptate din punct de vedere noţional, 
fonetico-fonologic, morfologico-derivativ, sintactico-stilistic, lexico-frazeologic 
la normele limbii debitoare'?. 

Să examinăm din acest punct de vedere termenii: clearing, leasing, 
holding, consulting renting, marketing, dumping, doping, engineering, 
auditing şi rating. Dintre cele 11 lexeme doar doping nu este termen economic. 
La prima vedere s-ar părea că toţi termenii aceştia trebuie interpretaţi la fel, dată 

fiind originea lor comună. Dar o examinare atentă a felului cum sunt atestaţi în 
dicţionare demonstrează că ei sunt diferiţi atât din punctul de vedere al adaptării, 
cât şi din punctul de vedere al necesităţii de a fi adoptați. Termenul clearing este 
definit astfel: „Sistem de plată în comerţul exterior prin compensarea reciprocă 
a creanţelor şi obligaţiilor”. Se ortografiază în două feluri: clearing şi cliring. 
Necesitatea adoptării termenului în cauză este motivată prin însăşi definiţia lui 
drept „sistem de plată în comerţul exterior”, adică este un internaţionalism prin 
excelenţă. Aici se mai poate adăuga şi cele menţionate de acad. Al. Graur: 
„Clearing este un cuvânt englezesc (se pronunţă cliring), care înseamnă „cură- 
tire”. Este derivat de la verbul to clear — a curăța, care vine de la franţuzescul 
clair (Citit cler), de origine latină (clarus, de unde neologismul nostru clar). În 
comerţul internaţional, clearing înseamnă „lichidarea conturilor”*. Deci, este 
unul dintre cuvintele numite de academicianul N. Corlăteanu „călătoare”: „Se 
poate atesta în istoria limbilor şi prezenţa aşa-numitelor cuvinte-călătoare. Se 
împrumută un element lexical, care în limba creditoare este tot un împrumut”. 
Veridicitatea afirmației că nici o limbă nu se poate lipsi de împrumuturi poate 
fi demonstrată şi argumentată cu multiple exemple din diferite limbi. Astfel, 
pentru conceptul de „sumă de bani plătită de debitor creditorului său pentru 
dreptul de utilizare a împrumutului acordat pe un timp limitat” limba română 
utilizează termenul dobândă, un cuvânt împrumutat din slava veche, iar în 
limba rusă acestei definiţii îi corespunde termenul npouenrbi, un cuvânt de 
origine germană (prozent). 

Pentru conceptul de „persoană fizică sau juridică responsabilă de trans- 
portul de mărfuri în temeiul unui contract” în limba română este utilizat termenul 
cărăuş. Dubla etimologie a cuvântului vechi cărăuş — de la substantivul carrus 
şi verbul carrare — explică îmbogățirea familiei date cu derivatele a cărăuşi, 
cărăuşie, cărăuşit etc.5. 

In limba engleză acestei definiţii îi corespunde termenul carrier, cuvânt cu 
aceeaşi etimologie latină ca şi cuvintele româneşti examinate mai sus. Astfel, 
un cuvânt destul de vechi (bunelul scriitorului Ilon Creangă mergea în cărău- 
şie) a format în limba română termeni economici moderni (sau modernizaţi) 
precum: cărăuş aerian, cărăuş maritim, care sunt atestaţi în documentele de 
transport internaţional. Pentru cărăuşul maritim mai există în limba română şi 
sinonimul neologic mai concis armator, care se mai numeşte şi proprietarul 
unei nave. Taxa plătită pentru transportul de mărfuri pe cale ferată şi aeriană 
este desemnată prin cuvântul de origine germană fraht, iar aceeaşi plată 
pentru transportul maritim (naval) este desemnată prin cuvântul navlu — de 
origine neogrecească. De la cuvântul navlu s-au format termenii a navlosi, 
navlosire, navlositor, contract de navlosire: „In zonele libere se pot efectua 
[...] controlul calitativ al mărfurilor, navlosirea, agentuarea şi aprovizionarea 
navelor şi a altor mijloace de transport”. (Economistul, 18-19 februarie, 2000, 
p. 7). Contractul de navlosire se mai numeşte şi conosament — cuvânt de 
origine franceză — connaissement. De la cuvântul german fraht s-au format 
în limba rusă termenii: ppaxrosganne, ppaxrogarenb (armatorul din limba 
română), ppaxroBuyuk (navlositorul din limba română, adică cel care plăteşte 
navlul sau frahtul) şi norosop cpaxroganua (contractul de navlosire din 
limba română). Dacă transportul mărfurilor se efectuează cu nave de cursă 
neregulată, pentru denumirea precisă, exactă, specificată a unui asemenea 
document de transport se apelează la cuvinte din limba engleză: conosament 
charter-party — în limba română, Charterpartie-Konnossement — în limba 
germană, connaissement charte-partie — în limba franceză. Pentru denumi- 
rea acestui tip de documente de transport, limba rusă apelează la împrumu- 
turile din engleză uaprep-naprua sau concomitent din germană şi franceză 
(lppaxToBbiA konocamenrT). Documentul referitor la ambalarea şi expedierea 
mărfurilor în care sunt trecute elemente privitoare la tipul ambalajului, greutatea 
fiecărui colet, numărul de colete şi marcajul, este denumit în limba română listă 
de colisaj, ca şi în limba franceză — liste de colisage. Acest document se 

mai numeşte în limba română şi lista pachetelor, ca şi în engleză — packing 
list, în germană - Packliste sau în rusă — ynakoBouHbii nncrT. In afară de 
aceste împrumuturi multiple din cele mai diverse limbi, documentul de transport 
al mărfurilor mai este denumit în limba română şi scrisoare de trăsură — un 
termen format prin metaforă. 

Astfel, prin metaforizarea cuvintelor neaoşe trăsură, car, a căra obţinem 
îmbinările terminologice modernizate cărăuş maritim, cărăuş aerian, scri- 
soare de trăsură aeriană, care circulă liber şi nestingherit, fiind atestate în 
acelaşi context cu neologismele de origine străină conosament, fraht, navlu: 
„Scrisoarea de trăsură aeriană are caracteristici diferite de conosamentul 
maritim. Astfel, scrisoarea de trăsură aeriană nu „reprezintă marfa”, cum o 
face conosamentul”s; „Una din obligaţiile vânzătorului este să livreze maria 
în custodia cărăuşului aerian”; „Contractul de transport al mărfurilor cu un 
cărăuş maritim, este încheiat de către cumpărător, care va plăti frahtul până 
la destinaţie”*; „Documentele de transport utilizate la transportul terestru şi pe 
calea aerului sunt diferite de cele uzitate pentru transporturile maritime. Ele se 
şi numesc diferit — scrisori de trăsură în loc de conosament — şi echivalează 
cu recipisa cărăuşului pentru marfă, preluată în vederea transportului. Spre 
deosebire de conosament, scrisoarea de trăsură nu este negociabilă”?. 

Exemplele analizate mai sus demonstrează convingător că nici o limbă, 
oricât de bogată ar fi ea, nu se poate lipsi de împrumuturi. Deci, limitându-ne 
doar la un singur aspect al relaţiilor economice internaţionale — transportul de 
mărfuri — atestăm în limba română multiple împrumuturi din cele mai diverse 
limbi: fraht, listă de colisaj, conosament, a navlosi, navlu, contract de na- 
vlosire, armator, conosament charter-party etc. Ele sunt necesare pentru 
respectarea preciziei şi a conciziei — calităţi inerente limbajului de specialitate: 
cărăuşul denumeşte persoana fizică sau juridică responsabilă de transportul 
mărfurilor în general, indiferent de mijlocul de transport, dar dacă este necesar 
să ne referim cu exactitate la tipul mijlocului de transport, vom apela la îmbi- 
narea cărăuş aerian, cărăuş maritim sau armator. 

Termenul fraht este mai concis decât scrisoare de trăsură. Putem spune 
în egală măsură „am perfectat un fraht”, „am perfectat o scrisoare de trăsură”. 
Dar dacă ne referim la plata pentru transportul mărfurilor, putem apela doar 
la termenul fraht — am achitat frahtul — şi astfel obţinem o exprimare precisă, 
fără ambiguităţi. 

In cele ce urmează, ne vom referi concret, în cel mai detaliat mod posibil, 
la felul cum sunt utilizaţi termenii economici de origine străină în paginile pre- 
sei periodice. Problema în cauză va fi abordată sub mai multe aspecte, cum 
ar fi necesitatea adoptării termenilor din alte limbi şi adaptarea lor la normele 
limbii române, relaţiile de sinonimie în domeniul terminologiilor de specialitate, 
univocitatea, monosemantismul termenilor de specialitate sau polisemantismul 
lor, determinologizarea unor termeni ştiinţifici, trecerea lor dintr-un domeniu în 
altul etc. 

Conceptul de arendă, închiriere este redat în limba română prin mai 
multe neologisme. Cel mai potrivit, în opinia noastră, este termenul locaţie. 
Este cel mai cuprinzător, deoarece obiectul locației îl reprezintă imobilele cu 
destinaţie comercială, suprafeţele locative, terenurile destinate culturilor agri- 
cole etc. Locaţia semnifică atât închirierea ca proces, cât şi suma de bani (sau 
chiria) plătită pentru un lucru luat în folosinţă. Totodată, termenul locaţie poate 
fi considerat cel mai adecvat pentru desemnarea conceptului dat şi prin faptul 
că formează îmbinarea contract de locaţie sau contract de locaţiune. Părţile 
contractante ale unui asemenea contract sunt locatorul — proprietarul care 
cedează dreptul de folosire al obiectului proprietăţii — şi locatarul — persoana 
care ia în chirie un bun pe o anumită perioadă. Deci, locaţie este sinonim cu 
arendă (arendare) şi cu închiriere (chirie). Totodată, vom menţiona că pentru 
precizie în comunicare a mai fost nevoie şi de împrumuturile din engleză lea- 
sing şi renting: „Zilele acestea va sosi un lot de calculatoare în valoare de 20 

milioane de dolari, livrate Republicii Moldova în cadrul unui proiect de leasing” 
(Flux, 19 ian., 1993, p. 3); „Republica Moldova trebuie să achite corporației, 
în prima jumătate de an, în jur de două milioane de dolari pentru utilajul livrat 
în sistem de leasing, dar nu a făcut acest lucru până acum” (Flux, 23 sept., 
1998, p. 1); „Obiectul locației trece în proprietatea locatarului dacă acesta 
a vărsat locatorului întreaga sumă din costul obiectului închiriat”; „In cazul 
leasing-ului de utilaj folosit, locatarul, de obicei, îşi asumă asigurarea lui, re- 
paraţia şi deservirea tehnică”; (Economica, nr. 4, 1996, p. 25); „Locatarul nu 
are dreptul să schimbe locul de amplasare a obiectului de leasing şi de a-l da 
în chirie fără permisiunea locatorului. In contractul-tip este prevăzută proteja- 
rea drepturilor locatarului” (tot acolo); „In paginile publicaţiei pot fi prezentate 
şi anunţuri privind licitaţii, transferuri de echipamente, oferte de concesionare 
sau locaţie de gestiune” (Tribuna economică, nr. 44, 1993, p. 1); „Demararea 
procesului de privatizare prin locaţia de gestiune — ca prim pas — şi ritmul 
lent de continuare a privatizării au contribuit la degradarea constantă a calităţii 
serviciilor turistice” (Economistul, 3 iunie, 1998, p. 8). 

Termenul leasing este definit astfel: „Operaţiune de finanţare indirectă 
a investiţiilor, care constă în închirierea de către agenţii economici, pe bază 
de contract, a unor echipamente de producţie (maşini, utilaje ultramoderne 
şi chiar unicate) şi imobile (clădiri, depozite), existente în proprietatea unei 
societăţi de leasing, în schimbul unei chirii”. Mai există şi termenul leasing 
deschis, definit ca „formă a leasing-ului în care, după expirarea contractului, 
beneficiarul (locatarul) are de ales între mai multe posibilităţi: prelungirea 
duratei contractului, restituirea bunului închiriat sau cumpărarea acestuia”. 
Necesitatea adoptării acestui termen internaţional este justificată prin faptul că 
prin el se specifică un anumit fel de locaţie: pe termen lung şi cu posibilitatea 
de a cumpăra bunul închiriat. Neologismul respectiv este atestat şi în limbile 
germană (Leasing), franceză (leasing) şi rusă (nuaunr). In limba română nu 
este adaptat din punct de vedere fonetico-fonologic şi morfologico-derivativ, 
de aceea se pronunţă lizing şi se scrie deocamdată leasing, iar atunci când 
substantivul apare la forma hotărâtă, trebuie neapărat ortografiat cu cratimă: 
leasing-ul, leasing-ului, spre deosebire de clearing, care în unele surse apare 
şi cu forma cliring. Pentru a delimita un alt tip de locaţie (închiriere), limba 
română a mai împrumutat din engleză şi termenul renting — închiriere a maşi- 
nilor şi a utilajelor de obicei de scurtă durată, de până la şase luni, fără drept 
de procurare a lor de către locatar. Din definiţia celor doi termeni de origine 
engleză rezultă clar nuanțele de sens diferite, ceea ce justifică existenţa lor 
alături de locaţie, arendă şi închiriere. Referitor la locaţie, mai semnalăm şi 
o semnificaţie juridică: „Sumă datorată cărăuşului în situaţia în care mijloacele 
de transport feroviare sau rutiere staţionează din cauza beneficiarului peste 
termenul de încărcare sau descărcare”. In domeniul informaticii este utilizată 
îmbinarea locaţie de memorie — zonă a memoriei unui calculator electronic 
al cărei conţinut poate fi folosit în timpul rulării unui program. Asifel, o carte din 
domeniul informaticii este intitulată „1001 de locaţii”. In acelaşi timp, conside- 
răm nejustificată extinderea prea mare a termenului locaţie, utilizat pentru loc, 
adresă, sediu, poziţie, localizare etc.: „Natura culturii ce urmează a se planta 
pe o anumită locaţie depinde de un număr de factori printre care clima, mediul 
înconjurător, gradul de asigurare cu apă al terenului”; (A. L. Planeta Pământ, 
nr. 26, p. 197); „Astfel, câştigătorul premiului pentru cel mai bun regizor, Steven 
Soderbergh, a plecat, la câteva zile după decernarea premiului, spre locaţia 
unde se filmează „Ocean's Eleven”, Julia Roberts având aceeaşi ţintă” (Flux, 
4 mai, 2001, p. 9). 

In această ordine de idei, suntem întru totul de acord cu lingvistul George 
Pruteanu, care, în cadrul unei emisiuni din ciclul „Doar o vorbă să-ţi mai spun” 
menţiona traducerea greşită din limba engleză a cuvântului location prin loca- 
ţie în loc de localizare. Revenind la cele spuse despre cuvântul locaţie, vom 
opta pentru restrângerea polisemantismului acestui cuvânt, pentru utilizarea lui 

precisă şi clară, fără ambiguităţi, doar în cele trei domenii: a) economie (locaţie, 
locaţie de gestiune — arendă, închiriere); b) drept (locaţie — sumă de bani); c) 
informatică (locaţie de memorie — zonă a memoriei unui calculator electronic). 

Unul din cei mai vehiculaţi termeni de origine engleză este aşa-numitul 
default (pronunţat defolt). In limba română noţiunea respectivă este redată 
prin îmbinarea incapacitate de plată (sau insolvabilitate). Incapacitatea de 
plată este situaţia celui care nu-şi poate plăti datoriile, care nu este solvabil. 

Termenul nu este deocamdată înregistrat în dicţionare, el are o circulaţie 
deosebit de largă doar în mass-media: „Acest proces se va încheia la 3 iulie 
a.c., zi în care vom şti exact dacă a intrat sau nu Republica Moldova în inca- 
pacitate de plată. [...] Singura modalitate de evitare a default-ului rămâne 
restructurarea termenului de răscumpărare a euroobligaţiunilor*” (Flux, 14 
iunie, 2002, p. 5). 

Deşi nu este atestat deocamdată în dicţionare, circulaţia lui frecventă în 
toate mijloacele de informare în masă este motivată de faptul că situaţia precară 
a economiei ţării noastre, în special insolvabilitatea Republicii Moldova, este în 
centrul atenţiei organismelor financiare internaţionale, este mediatizată pe larg, în 
ultimii 2-3 ani. In articolul intitulat „R. Moldova se află în incapacitate de plată”, 
publicat în ziarul Timpul, 4 octombrie, 2002, pagina 8, anglicismul default — adică 
neologismul neadaptat din limba engleză — apare de mai multe ori, alături de 
termenii consacraţi incapacitate de plată, solvabilitate/insolvabilitate: „FMI şi 
Banca Mondială au aprobat, la summit-ul* anual din 29 septembrie, noi decizii 
privind procedura de default al unei ţări. In conformitate cu acestea, hotărârea 
privind solvabilitatea ţărilor debitoare va fi luată, după toate probabilitățile, de 
către o instanţă de judecată internaţională, scrie presa străină”; „In cazul ţărilor a 
căror economie este paralizată de datorii externe, FMI a propus să fie introdusă 
o procedură care aminteşte default-ul”; „La fel ca şi companiile, statele vor putea 
să se declare în incapacitate de plată şi să obţină de la creditori condiţii mai 
blânde la plata datoriilor”; „Ţara care va fi declarată în default prin judecată va 
obţine posibilitatea de a depăşi incapacitatea de plată şi de a achita datoriile 
în condiţii privilegiate”; „Cu câteva zile înainte de summit-ul FMI şi BM, agenţia 
de evaluare financiară Standard & Poor's a anunţat că în anul viitor numărul 
ţărilor declarate în default ar putea să crească”; „Potrivit Standard & Poor's, în 
acest an, şase ţări — Argentina, Gabon, Indonezia, Madagascar, R. Moldova şi 
Nauru — s-au aflat în incapacitate de plată”; „Până la încheierea procesului de 
restructurare a euroobligaţiunilor“, R. Moldova va fi considerată oficial în defa- 
ult’; notează Fitch; „De menţionat că într-o declaraţie a guvernului moldovean 
se spune că „situaţia creată nu corespunde unui default juridic care ar însemna 
intrarea în incapacitatea de plată a unei părţi”. 

Deci, într-un articol de presă, de proporţii mici, unde se discută doar o 
singură chestiune, este pe deplin justificată utilizarea unui neologism neadaptat, 
neatestat în dicţionare, pentru a evita monotonia, repetarea aceluiaşi cuvânt, 
pentru a respecta concizia şi claritatea comunicării. In articolele de ziar, mai 
ales în presa periodică destinată publicului larg, nu doar unui cerc restrâns de 
specialişti, se procedează deseori la asemenea modalităţi de utilizare alter- 
nativă a sinonimelor din cele mai diverse straturi lexicale, atribuite mai multor 
stiluri funcţionale. Astfel, într-un articol intitulat „Vrăjitorii sud-africani intră în 
legalitate”, reprodus de ziarul Flux din 17 august, 1998, după Evenimentul zilei, 
pentru a desemna noţiunea de medic (un anumit tip de medic), sunt utilizate 11 
cuvinte: vrăjitor, vraci, doctor, vindecător, inyaga (vindecători care folosesc 
plante pentru tratarea bolilor), sangoma (vracii care stabilesc diagnosticul 
după şedinţe de spiritism în cursul cărora se sfătuiesc cu strămoşii decedați), 
moaşe, care mai sunt numite şi ababelekisi, lingcibi (chirurgii care se ocupă 
în general cu efectuarea de circumcizii). 


* Asupra termenilor din acest articol, notaţi cu asterisc (*), vom reveni. 

La fel poate fi comentată şi explicată utilizarea controversatului anglicism 
summit, neologism împrumutat din limba engleză (pronunţat samit), având 
semnificaţia: „Întâlnire (politică) la cel mai înalt nivel”. Apariţia lui frecventă 
în paginile presei este justificată prin faptul că, fiind utilizat alternativ alături de 
sinonimele consacrate reuniune, reuniune la vârf, reuniune la nivel înalt, 
întâlnire, întâlnire la nivel înalt etc., evită repetările inutile, monotonia lexi- 
cală, asigură precizia, claritatea şi eleganța exprimării: „România aşteaptă ca 
summit-ul ruso-american de la Helsinki să valideze „aspiraţia naturală” a ţărilor 
central şi est-europene de a deveni membre NATO” (Flux, 21 martie, 1997, 
p. 6); „România aşteaptă ca întâlnirea Bill Clinton — Boris Elţin să consacre 
principiile integrării noilor democraţii, eliminării vechilor ostilităţi, împiedicarea 
conflictelor şi susţinerea încrederii în redresarea economică” (tot acolo); „Agen- 
da reuniunii la nivel înalt de la Helsinki, din 20-21 martie, cuprinde 3 mari 
teme” (tot acolo); „Sursa menţionată a mai precizat că administraţia americană 
este dispusă să ofere Moscovei, drept garanţie de securitate, la summit-ul 
Clinton-Elţin, angajamentul de a nu amplasa arme nucleare pe teritoriul noilor 
membri” (tot acolo); „Decizia despre crearea Jocurilor Francofoniei a fost luată 
în Canada, la reuniunea şefilor de stat şi de guvern din 1987” (tot acolo, p. 
16); „Prim-Ministrul* canadian s-a întâlnit luni la Lisabona cu liderii Uniunii 
Europene în cadrul summit-ului semestrial Uniunea Europeană - Canada. 
Reuniunea le vârf Canada — Uniunea Europeană a fost precedată de vizita 
oficială de câteva zile a Premierului* în Franţa” (Săptămâna, 30 iunie, 2000, 
p. 13); „Delegaţia guvernamentală din Republica Moldova a luat parte marţi la 
a şaptea reuniune a Comitetelor Interministeriale din România şi Republica 
Moldova. Prin protocolul reuniunii de la Bucureşti s-a stabilit ca relaţiile bilate- 
rale să fie impulsionate prin acţiuni concrete” (articolul „Reuniunea a şaptea de 
la Bucureşti” — Flux, 21 martie, 1997, p. 6). Deci, ziariştii apelează la utilizarea, 
în acelaşi context, a termenilor de origine străină alături de cuvintele din limba 
română cu scopul de a evita monotonia lexicală, pentru respectarea exactităţii şi 
a clarităţii exprimării, pentru o transpunere cât mai fidelă a realităţilor descrise. 
Toate aceste modalităţi de utilizare a vocabularului constituie o particularitate 
distinctă a stilului publicistic. Putem afirma cu certitudine că dintre toate cele 
patru stiluri funcţionale ale limbii române — beletristic, ştiinţific, oficial-adminis- 
trativ (sau cancelăresc) şi publicistic — ultimul este cel mai democratic, adică 
dispune de cele mai variate modalităţi de diversificare a limbajului. Astfel, 
în stilul publicistic termenii ştiinţifici, îndeosebi termenii economici, deseori 
se determinologizează, sunt utilizaţi cu sens figurat, pot fi utilizaţi în acelaşi 
context cu expresii frazeologice sau chiar pot fi elementul constituent al unei 
expresii frazeologice parafrazate. Pentru a comenta caracterul aşa-zis demo- 
cratic al stilului publicistic, vom face trimitere la un articol din Timpul, 4 aprilie, 
2003, pagina 24, semnat de Gheorghe Budeanu. Intr-o manieră originală şi 
foarte reuşită, după părerea noastră, publicistul creează un calambur de toată 
frumuseţea, alcătuit dintr-un cuvânt din limba japoneză, dintr-o interjecţie şi o 
prepoziţie din limba română: haiku — hai cu. Cuvântul japonez haiku (având şi 
varianta haikai) a fost împrumutat în limba română prin filiera limbii franceze şi 
este definit astfel: „Mic poem clasic japonez, alcătuit din trei versuri, primul şi al 
treilea heptasilabice, iar al doilea pentasilabic, care se caracterizează printr-o 
deosebită delicateţe a expresiei”*. 

llustrăm în continuare modalităţile originale de utilizare a cuvintelor stră- 
ine în stilul publicistic cu exemple din articolul intitulat „Hai cu Vasile Spinei & 
Vasile Botnaru”: „Săptămâna trecută am avut şi o mică surpriză în viaţa cultu- 
rală: premiera cărţii semnată de doi confraţi de-ai noştri, Vasile Spinei & Vasile 
Botnaru. Poeme în alb-negru, o ediţie în română şi engleză, a fost prezentată 


* În acest context, menţionăm şi utilizarea alternativă reuşită a substantivului 
prim-ministru alături de neologismul din limba franceză premier. 

ca un volum de poezie haiku. Pentru moldovenii care se încăpăţânează să 
ciobănească mioriticul (ceea ce nu-i condamnabil), explicăm: haiku este un gen 
de poezie japoneză care, tradiţional, conţine 17 silabe dispuse în trei versuri, 
de o deosebită delicateţe a expresiei. Fără tam-tam-uri publicitare, poetul a 
ajuns la apariţia celei de-a patra cărţi şi a fost inclus într-o ediţie internaţională 
de haiku... Unii consideră că haiku-ul nu are nimic în comun cu spiritul nostru 
naţional. Dar nu-i adevărat, căci şi frumuseţea universală e şi românească şi 
viceversa. Mai consider că, probabil inconştient, poeţi ca Nicolae Esinencu au 
scris surprinzătoare haiku-uri moldoveneşti.“ Surpriza vine şi din partea celuilalt 
autor al cărții — Vasile Botnaru... El completează versurile cu desene prin care, 
mi s-a părut, lansează un fel de stil... haiku în arta plastică moldovenească. Tot 
un fel de haiku este şi spusa unuia dintre autori: „Cartea are un tiraj mic şi o 
vom dărui prietenilor şi celor apropiaţi. Păcat. lată de ce, vă propunem câteva 
haiku-uri, lirice şi... grafice din Poeme în alb-negru”. Considerăm că utilizarea 
celor 4 cuvinte de origine străină haiku, tam-tam, viceversa şi & (simbolul 
grafic pentru conjuncţia and din engleză) — este reuşită şi întru totul justificată. 

In sfera limbajului economic sunt antrenați un număr foarte mare de vor- 
bitori, deoarece „limbajul economic este cel mai important component al unei 
limbi”:2. Anume prin aceasta se explică, se motivează trecerea termenilor din- 
tr-un domeniu în altul, aşa-numita determinologizare a termenilor, în special 
a celor economici. Pentru ilustrarea acestui fenomen lingvistic, dispunem de 
numeroase exemple: „Semnăturile „pentru alţii” au fost puse angro pentru 
răzenenii care de foarte mult timp lucrează peste hotare” (Timpul, 15 martie, 
2002, p. 3); „Nebun după făptura adevărată şi fascinantă a trecutului, mă 
întreb: ideea unificatoare a românităţii să fi dat, oare, faliment? Patriotismul 
să fi fost doar o afacere profitabilă financiară?” (Accente, 27 martie, 2003, 
p. 6); „Astfel, Berezovski organizează un sindicat al oligarhiei ruse pentru a 
finanța o acţiune aparent imposibilă: realegerea lui Boris Elţin, în momentul 
acela creditat în sondaje cu un procent foarte modest, de 10 la sută” (Flux, 
9 iunie, 2000, p. 8); „Am vrut să verific: „Basaev s-ar fi retras la scadenţa im- 
pusă de Putin?”, se întreabă Soros” (tot acolo); „...lată că am ajuns să vedem 
şi o mostră tipic stalinistă de încercare de a reduce la tăcere, de a anihila 
opoziţia” (Țara, 1 martie, 2002, p. 1); „«Cei 15» au în vedere, de asemenea, 
să-i pregătească pe profesori pentru a propaga idei privind un respect mutual 
şi de non-violenţă care să favorizeze, încă din şcoală, egalitatea dintre fete şi 
băieţi” (Flux, 1 martie, 2002, p. 7); „Dacă soţii ar cugeta, în cursul convieţuirii 
lor, la căsnicia lor ca la relaţia dintre Hristos şi biserică, peste mâniile lor nu 
ar apune niciodată soarele, nu ar mai fi despărțiți şi copiii familiilor nu ar mai 
fi livraţi instituţiilor de stat sau particulare, ca nişte obiecte uzate de care cei 
doi, separați prin păcatul mâniei care nu s-a stins la apusul soarelui, nu mai au 
nevoie, iubirea lor de familie devine un cuvânt caduc, care nu mai contează 
în faţa demonului...” (Flux, 8 februarie, 2002, p. 9). Deci, termenii economici 
angro -— vânzarea mărfurilor în cantităţi mari, cu ridicata; faliment — încetarea 
plăţilor faţă de creditori, a credita — a acorda un credit; scadenţă — dată la care 
trebuie restituit un credit; mostră — o cantitate mică dintr-un produs; adjectivul 
mutual din îmbinarea fond mutual, care se mai numeşte şi societate de asi- 
gurare mutuală sau companie fiduciară; a livra — a preda mărfuri, servicii; 
precum şi termenul juridic caduc — care este nul, perimat, anulat, fără putere 
legală — toţi aceşti termeni în exemplele de mai sus au alte semnificaţii decât 
cele atestate în dicționarele terminologice. 

Intr-o manieră originală, foarte reuşită după părerea noastră, se înca- 


* Menţionăm în această ordine de idei că în cartea de poezii Dansul de adio 
semnată de Gheorghe Colţun şi tipărită la Suceava, 2001, la p. 61-65 sunt incluse 33 de 
haiku-uri. Prefaţa cărţii este semnată de grupul editorial „Mugşatinii & Bucovina viitoare”. 

drează în context termenii economici şi neologismele alături de cuvintele din 
limbajul popular: „La Chişinău forfotesc evenimentele, se fac şi se desfac 
alianţe politice, se demit „angro” miniştri, iar la TVM se chiuie până la leşin” 
(Timpul, 15 februarie, 2002, p. 6); „Formațiunile intrate în cursă ar trebui să 
înceteze, pentru aceste două luni, ostilitățile istorice, să nu se caute unele pe 
altele de păduchi în cap, deoarece toate îi au îndeajuns, să nu-şi ceară una 
alteia certificate de virginitate doctrinară, licenţe de exclusivitate asupra 
patriotismului şi a anticomunismului...” (tot acolo, p. 7); „... În urma default- 
ului vor avea de suferit din nou depunerile băneşti ale populaţiei” (Flux, 15 
februarie, 2002, p. 5). 

Am menţionat anterior că nici o limbă nu se poate lipsi de împrumuturi, 
deşi persistă o permanentă îngrijorare pentru puritatea limbii, mai ales când 
e vorba de invazia masivă a cuvintelor de origine engleză, în toate limbile şi 
aproape în toate domeniile. Intr-un articol din ziarul Flux, intitulat sugestiv „Cum 
v-aţi weekendit ieri, prieteni?”:5, publicistul Constantin Tănase, redactorul-şef 
de atunci al ziarului, constată că limbajul noilor funcţionari de stat şi oameni 
politici este populat masiv cu expresii în care se îmbină armonios cuvintele 
de origine anglo-saxonă cu cele ruseşti şi cele neaoşe, moldoveneşti: „La noi 
nu se primeşte marketingul, am precăutat lista dealerilor, el la mine e 
un cowboy etc.”. Dacă ar fi să descifrăm, să decodificăm în limba română 
mesajul din ultima propoziţie, înlocuind calcul din limba rusă „el la mine” şi 
americanismul „cowboy” cu cuvinte şi expresii neaoşe, am obţine următoarele 
în strămoşeasca noastră limbă: „Văcarul tatei văcar”. Deci, în primul rând, 
trebuie blamaţi pe toate căile posibile înşişi vorbitorii care utilizează mijloacele 
de limbă în asemenea hal, şi nu cuvintele străine ca atare. Trecerea timpului 
va arăta care din aceste împrumuturi străine se vor decanta şi vor circula în 
limba română găsindu-şi domeniul potrivit. 

In literatura de specialitate, discuţiile cu privire la adoptarea cuvintelor 
străine în general şi a termenilor ştiinţifici în special sunt dintre cele mai con- 
troversate. Problema în cauză este discutată pe larg şi în alte limbi. „Influenţa 
engleză nu este un fenomen lingvistic legat de anumite structuri politice, ci un 
fenomen internaţional (european şi mondial) cu multiple explicaţii (sublinie- 
rea ne aparţine — n.n.). La Paris, Roma, Berlin sau Atena sunt tot atâtea firme 
scrise în engleză sau în pseudoengleză ca şi la noi, iar cuvintele împrumutate 
în limbile respective sunt cam aceleaşi (tocmai de aceea sunt studiate în cadrul 
unor proiecte internaţionale)”. Atitudinea de respingere a influenţei engleze 
este un fenomen internaţional. Astfel, prin analogie cu termenul „frangleza”, 
lansat de R. Etiemble,"5 a apărut şi „romegleza”, iar lingvistul şi senatorul Geor- 
ge Pruteanu vorbea în una din emisiunile sale de aşa-numita „cocacolizare”* 
a limbii române. Problema în cauză este complexă, controversată, ea cere o 
abordare multilaterală şi deloc univocă. Protestele împotriva influenţei engleze, 
tratarea acestei influenţe drept un fenomen în sine negativ nu este soluţia cea 
mai bună a problemei. Dat fiind faptul că engleza are o importantă componentă 
romanică, de cele mai multe ori împrumuturile din limba respectivă contribuie la 
reromanizarea sau relatinizarea limbii române. E semnificativă în această ordine 
de idei adoptarea termenului management. In anul 1971 revista Forum nr. 2 a 
publicat un grupaj de materiale cu titlul „Argumente „pro” şi „contra” adoptării 
termenului management în limba română”. Termenul respectiv are etimologie 
dublă, provine de la două cuvinte latine: 1. De la verbul latin maneo — a rămâne 
s-a ajuns în franceză la maison, iar de acolo la menaj — gospodărie, cu noile 


* Dacă, prin analogie cu coca-cola, am putea forma un verb şi de la vodka ru- 
sească, prin acest verb ne-am exprima atitudinea faţă de felul cum este vorbită limba 
română în Republica Moldova. 

derivate a menaja (la început pentru a gospodări, apoi a îngriji, a cruța), de 
unde mai departe menajeră, menajerie (care înseamnă întâi gospodărie, apoi 
„locul unde sunt îngrijite animalele”, înainte de a se ajunge la sensul actual). 
Din franţuzeşte toate au trecut în româneşte. 2. Al doilea cuvânt de la care a 
provenit termenul dat este substantivul manus — mână care l-a format în italiană 
pe maneggio — prelucrare cu mâna, unde, prin intermediarul manege, avem 
şi noi pe manej — loc unde sunt dresați caii şi combinaţie şireată, tertip. 
Din franceză sau direct din italiană, cuvântul a ajuns în engleză, sub forma 
verbului derivat manage, cu diverse înţelesuri, printre care a administra, a 
conduce. Englezii au format apoi derivatele manager şi management, care au 
fost acceptate şi de alte limbi, inclusiv de limba română. Argumentele „contra” 
adoptării acestui termen au fost ale academicienilor lingviști |. lordan şi Al. Gra- 
ur, invocând o eventuală confuzie cu menajeră sau menajerie. Argumentele 
„pro” au fost ale specialiştilor în economie, printre care şi C. Pintilie. Astăzi, 
probabil, nimeni nu mai consideră inutili aceşti termeni, care au suportat atâtea 
modificări semantice în diferite limbi. Inrudirea anglicismului management cu 
românescul menajament este evidentă pentru oricine. Tot astfel marketing 
se înrudeşte cu marchitan, master cu magistru, sponsor cu responsabil, 
iar clearing, prin intermediul latinescului clarrus, se înrudeşte chiar cu... apă 
chioară. Indiscutabil, toate aceste anglicisme, alături de cultismele din latină 
de tipul audit, bonus, campus, item, medium, contribuie la reromanizarea / 
relatinizarea lexicului românesc. 

Referitor la anglicismul master, care are o largă răspândire actuală în 
mediul academic din România, vom menţiona că în Republica Moldova este 
marginalizat pe nedrept. In septembrie 2000, în cadrul Ministerului Educaţiei a 
fost convocată o şedinţă la care s-a discutat adoptarea termenilor pentru studi- 
ile postuniversitare. La şedinţă au participat specialişti din cadrul Ministerului, 
savanţi de la Academia de Ştiinţe şi de la Centrul Naţional de Terminologie. S-a 
decis să fie adoptați termenii masterand, masterat şi master, prin analogie cu 
doctorand, doctorat şi doctor. Cu regret, şi până astăzi putem întâlni în paginile 
presei termenii magistru, magistrat, care sunt termeni juridici, în rezultatul cărui 
fapt se produc confuzii grave: „Nu sunt admise spre publicare teze de magistrat 
şi de doctorat” (Timpul, 7 martie, 2003, p. 4); „L-am invitat la o discuţie pe Eugen 
Hrişcev, economist, magistru în finanţe publice...” (Timpul, 15 februarie, 2002, 
p.12); „Preferinţă se va acorda candidaţilor ce deţin grad de magistru sau echi- 
valentul acestuia în administrarea afacerilor” (Flux, 22 februarie, 2002, p. 5). lar 
în actele unor instituţii de învăţământ superior care au fost supuse evaluării şi 
acreditării putem întâlni chiar şi hibrizi de tipul magisterand, magisterat. 

Tinem să subliniem faptul că termenii de origine străină trebuie adoptați 
cu discernământ, doar atunci când noţiunea sau fenomenul în cauză nu au 
un echivalent în limba care împrumută, luând în considerare şi capacitatea de 
adaptare a termenului respectiv, şi încadrarea lui firească în sistemul lingvistic 
al limbii date. In ultimul timp, sunt utilizaţi de către unii vorbitori, inclusiv de 
persoane oficiale, anglicismele eurobonduri şi disbursare, în loc de euroobli- 
gaţiuni şi deblocare: „Ultima tranşă disbursată a ajuns la Chişinău în iulie 
2002” (PRO TV, Chişinău, 30 martie 2003, rubrica „In profunzime”). Aceşti doi 
termeni nu se încadrează în nici un fel în sistemul lexical al limbii române, nu 
sunt atestati în nici un dicţionar de specialitate sau de neologisme, nu aduc nimic 
nou pe lângă termenii deja existenţi. Din contra, lipsa lor totală de transparenţă 
provoacă unele confuzii. Este cazul să menţionăm că trebuie evitate confuziile 
şi la termenii deja existenţi, obligaţie — obligaţiune. Obligaţie — 1. Datorie; 
angajament, îndatorare. 2. (Termen juridic) Indatorire a unei persoane fizice 
sau juridice, stabilită printr-un act normativ sau în cadrul unui raport juridic, a 
cărei nerespectare atrage răspunderea juridică. 3. (Termen juridic) Raport juridic 


Vocabular 223 


civil în cadrul căruia o persoană (creditor) este îndreptăţită să ceară unei alte 
persoane (debitor) îndeplinirea unei prestații determinate (de a da, a face sau 
a nu face ceva):f. Obligaţiune — (Termen financiar) Titlu financiar cu valabi- 
litate îndelungată, emis de persoane juridice abilitate legal (firme, organizaţii 
de stat şi unele instituţii financiare), în temeiul căruia titularul are dreptul să 
ceară emitentului rambursarea unei sume de bani date cu împrumut, precum 
şi dobânda aferentă. Să comparăm următoarele două exemple din „Monitorul 
oficial”, (republicate în ziarul Timpul): „...Banca Comercială a Greciei a hotărât 
să lichideze filiala de la Chişinău şi a aprobat planul de măsuri privind lichidarea, 
inclusiv stingerea, tuturor obligaţiunilor acesteia” (Timpul, 4 octombrie, 2002, 
p. 8); „...Banca a fost obligată să nu se angajeze în activităţi financiare, să-şi 
lichideze activele într-un timp cât mai scurt, să înceteze acceptarea depozitelor 
şi să-şi onoreze obligaţiunile” (tot acolo). Dacă în primul exemplu este foarte 
clar că e vorba de sensul concret al cuvântului obligaţiune, adică hârtie de 
valoare, în cel de-al doilea este vorba de „îndatorire, angajament”, de aceea 
trebuia utilizată forma obligaţie. In opinia noastră, trebuie neapărat clarificată 
această dificultate semantică în dicţionare, pentru a putea respecta claritatea 
şi precizia în comunicarea orală şi cea scrisă. 

Reluând afirmaţia că nici o limbă nu se poate lipsi de împrumuturi, vom 
menţiona că chiar şi limba engleză, după tragedia din 11 septembrie, a împru- 
mutat câteva cuvinte de origine arabă: taliban, burka, hawala — „sistem de 
plată folosit în lumea arabă” etc. După atentatele din SUA au câştigat o mare 
notorietate în presă şi în vorbirea curentă cuvinte şi expresii noi precum ar fi: 
weaponized — modificarea în scopuri teroriste a bacteriilor de antrax (carbon); 
osamaniaci — fanatici care sunt adepţi ai miliardarului de origine saudită 
Ossama ben Laden; teoterorism — neologism format din alăturarea cuvinte- 
lor teologie şi terorism; ground zero — ceea ce se traduce prin zona zero 
şi desemnează locul în care se ridicau nu demult cele două turnuri gemene. 
Deşi ultima expresie figurează deja în multe dicţionare, utilizarea ei înainte de 
11 septembrie se limita la descrierea unei zone în care explodase o bombă 
nucleară sau atomică. Multe dintre aceste cuvinte şi expresii au fost incluse 
deja în unele dicţionare de limba engleză, în timp ce altele vor fi puse pe o listă 
de aşteptare pentru a putea să li se probeze „valoarea”, pentru a se decantat?. 

Procedeul de formare a cuvintelor prin contaminare, prin alăturarea a 
două cuvinte şi obţinerea unui nou cuvânt, este cunoscut şi în limba română. 
Cuvântul stagflaţie, asemănător după procedeul de formare cu teoterorism 
şi osamaniaci, este un termen economic provenit din combinarea cuvintelor 
de stagnare şi inflaţie, care reflectă starea conjuncturii economice a anilor 
'70, caracterizată prin coexistenţa inflaţiei, stagnării economice şi şomajului!?. 
Referitor la acest procedeu de formare a cuvintelor, vom menţiona că în presa 
periodică deseori întâlnim asemenea cuvinte-hibrizi, pe care scriitorii, publiciştii 
le creează ad-hoc. Ele sunt considerate cuvinte ocazionale, valabile doar pentru 
contextul de moment în care au fost create. Astfel, Nicolae Dabija îşi intitu- 
lează un articol în Literatura şi arta Palavramentul (din alăturarea cuvintelor 
sincopate, trunchiate „palavre” sau „a pălăvrăgi” şi „parlament”); Rodica Mahu, 
vorbind despre situaţia precară a Academiei de Ştiinţe , îşi intitulează articolul 
din Flux Cerşetătorii (din combinarea cuvintelor „cerşetor” şi „cercetător”), iar 
hibridul a cadona (din combinarea substantivului „cadou' şi a verbului „a dona”), 
care circulă frecvent în vorbirea curentă, nu este corect în nici o situaţie. Un 
alt ocazionalism de acest tip este democratura, creat ad-hoc de Constantin 
Tănase (din „democraţie” şi „dictatură”): „In aceşti zece ani de la declararea 
independenţei, nu am reuşit să imunizăm societatea în faţa totalitarismului şi a 
formelor perverse de democraţie, iar ca rezultat am îmbrăţişat, după 25 februa- 
rie 2001, DEMOCRATURA comunistă, care, ca orice DEMOCRATURĂ — un 

amestec de dictatură şi forme democratice fără fond — este mai periculoasă 
decât dictatura în forma ei pură” (Timpul, 29 martie, 2002, p. 7). 

In concluzie, vom menţiona că adoptarea termenilor din cele mai diverse 
limbi, inclusiv din limba engleză, este un proces continuu, care trebuie privit ca 
un fenomen pozitiv. Este bine cunoscut aşa-zisul caracter democratic al limbii 
române sau, după expresia Mioarei Avram, marea ospitalitate a românei, ca- 
pacitatea ei de asimilare şi integrare a împrumuturilor străine. Datorită acestui 
fapt, împrumuturile străine de cele mai multe ori continuă un proces firesc de 
relatinizare a limbii române. Procesul adoptării şi adaptării anglicismelor trebuie 
privit în toată complexitatea lui. Pe de o parte, nu trebuie să fie absolutizată 
opoziţia faţă de anglicisme, atitudinea de respingere a influenţei engleze. 
Adoptarea unor astfel de termeni ca rating, clearing (cliring), business, 
leasing, barter, broker, holding, tender, forţă majoră, fezabilitate, bonus 
etc. trebuie tratată ca o tendinţă firească de modernizare şi internaţionalizare 
a vocabularului limbii române. Pe de altă parte, acceptarea de noi cuvinte, 
asimilarea şi includerea lor în dicţionare se cere făcută cu mult discernământ. 
In opinia noastră, unele anglicisme de tipul foster, image, lifting, provideri, 
bitter, listing, cool, disbursare, eurobonduri etc. pot fi puse pe lista de aş- 
teptare, pentru a se decanta, înainte de a fi incluse în dicţionare. Chiar dacă 
circulă în vorbirea curentă, în mass-media sau sunt atestate în unele dicţionare, 
asemenea cuvinte nu aduc nimic nou, generează confuzii, lezează precizia şi 
claritatea comunicării. 


Cum pot fi evitate cele mai frecvente greşeli sau Greşeli frecvente 
şi evitarea lor 

1. Termenii de origine străină trebuie utilizaţi cu mult discernământ într-un 
articol de ziar. In primul rând, este recomandabil de a apela doar la acele cuvinte 
străine, care sunt deja atestate în dicționarele limbii române. Anglicismele de 
tipul disbursare în loc de deblocare, image în loc de imagine, eurobonduri 
în loc de euroobligaţiuni, provideri în loc de furnizori etc., nu aduc nimic 
nou, ci provoacă doar confuzii, neclarităţi prin lipsa lor de transparenţă. Con- 
siderăm inutile prezenţa unor asemenea dublete recente care pun în pericol 
receptarea, înțelegerea textului. 

2. Nu este recomandabil abuzul cantitativ, prezenţa unui număr mare de 
cuvinte străine în unul şi acelaşi text. 

3. Anglicismele recente, sau orice alte inovaţii lexicale, care deocamdată 
nu sunt atestate în dicţionare şi sunt necunoscute marelui public, pot fi intro- 
duse într-un articol de ziar apelând la diverse stratageme discursive. Este vorba 
de explicarea sensului (glosarea prin sinonime sau parafrază) şi ordinea plasării 
cuvântului respectiv în text. Astfel, asemenea exemple pozitive le putem conside- 
ra următoarele: „Se vehiculează o părere greşită cum că ar fi bine ca Republica 
Moldova să se declare în incapacitate de plată, astfel fiindu-i iertate datoriile. 
Dar trebuie să înţeleagă toţi — default-ul nu înseamnă iertarea datoriilor, ci in- 
trarea ţării într-o situaţie foarte-foarte complicată, care trebuie evitată” (Flux, 8 
februarie, 2002, p. 6); „Conducerea PPCD a anunţat că va acţiona în judecată 
compania „Doteasy Ltd.” Pentru încălcarea acordului de prestare a serviciilor 
hosting (trad. Găzduirea paginii web) (Flux, 25 aprilie, 2003, p. 2). O altă 
stratagemă utilizată din raţiuni de accesibilitate este ordinea plasării în text. 
In nici un caz nu se recomandă să utilizăm în titluri din presă anglicisme sau 
orice alte inovaţii lexicale necunoscute marelui public. În titlu trebuie să figure- 
ze neapărat echivalentul românesc al anglicismului din cuprins. Un exemplu 
elocvent în această ordine de idei este următorul: sub titlul „R. Moldova se 
află în incapacitate de plată” este utilizat de mai multe ori anglicismul default 
(Timpul, 4 octombrie, 2002, p. 8). 

4. Una dintre cele mai frecvente greşeli comise în procesul utilizării an- 
glicismelor ţine de adaptarea fonetică, grafică şi morfologică a împrumuturilor 
respective. Anglicismele furnizează cel mai mare procent de dificultăţi ale nor- 
mării ortoepice şi ortografice. In limba română sunt anglicisme adaptate, parţial 
adaptate şi neadaptate. Gradul diferit de adaptare a împrumuturilor respective 
se explică prin vechimea şi răspândirea lor în limba română. Dintre anglicismele 
total adaptate vom menţiona cuvinte mai vechi sau care coincid cu scrierea 
şi pronunţarea lor în limba engleză şi în limba română: cliring, miting, lider, 
barter, smoching, aisberg, holding, seif, trust etc. Anglicismele neadaptate 
sunt foarte multe şi prezintă dificultăţi ortoepice şi ortografice multiple: 


Scriere Pronunţare 
boom [bum] 
brainstorming [breinstorming] 
briefing [brifing] 
broker [brocăr] 
business [biznis] 
cash flow [cheş flou] 
charter [ceartăr] 
dealer [dilăr] 
designer [dizainer] 
dumping [damping] 
engineering [enginiring] 
rating [reiting] 


Anglicismele neadaptate camping, consulting, service, ortografiate 
ca în engleză, sunt mai apropiate de campanie, a consulta, serviciu decât 
pronunţarea lor [kemping], [konsalting], [servis]. Considerăm nejustificată, 
greşită ortografia şi pronunţarea adaptată a anglicismului cnocaut în loc de 
varianta neadaptată knock-out, deoarece vine în contradicție cu abrevierea 
acestui cuvânt K.O. 

5. O problemă dificilă, complicată, sub aspect grafic, o constituia ortografi- 
erea cu cratimă a împrumuturilor din engleză. La anglicismele compuse se pune 
problema respectării cratimei sau a blancului: 


Cratimă Blanc Împreună 
best-seller fast food brainstorming 
know-how free shop fairplay 
lock-out joint venture feedback 
mass-media cash flow nonstop 
stand-boy 

week-end 


Problema se complica şi mai mult prin faptul că la scrierea unor asemenea 
compuse apare şi a doua cratimă în procesul flexionării nominale şi a articolului 
enclitic cu articolul hotărât. 

Problema cratimei se pune şi la formele flexionare şi articulate enclitic ale 
unor anglicisme simple. Imprumuturile în cauză se vor ortografia astfel: angli- 
cismele compuse — cu două cratime, iar cele simple — cu o singură cratimă: 
best-seller-ul, know-how-ul, lock-out-ului, week-end-uri, a week-end-ului, 
a week-end-urilor, service-ul, service-uri, a service-urilor, fairplay-ul, 
brainstorming-ul, a feedback-ului, a business-ului, a leasing-ului etc. Un 
caz aparte în constituie mult discutatul mass-media, care este şi invariabil. Nu 
este recomandabilă scrierea lui fără cratimă şi schimbarea formei gramaticale 
după număr şi caz. Forma acestui substantiv compus trebuie să rămână întot- 

deauna aceeaşi în toate mass-media, influenţa mass-media, asupra tuturor 
mass-media etc. 

6. Greşeli regretabile care mai pot fi întâlnite uneori în paginile presei 
sunt pleonasmele, adică utilizarea alăturată, în acelaşi context, a cuvintelor 
apropiate după sens. De cele mai multe ori, asemenea greşeală apare din 
cauza unui neologism împrumutat dintr-o limbă străină, prea puţin cunoscut 
vorbitorului, utilizat alături de un cuvânt cunoscut din limba română: mijloacele 
mass-media (corect: mijloacele de informare în masă sau mass-media); a 
desfigura la faţă (corect: a desfigura); ipoteză probabilă (corect: ipoteză); 
hazard neprevăzut (corect: hazard); scurtă alocuţiune (corect: alocuţiune); 
spălarea banilor murdari (corect: spălarea banilor); a-şi da perfect de bine 
seama (corect: a-şi da bine seama) etc. 

7. O problemă majoră pentru un articol de ziar o constituie abrevierile, 
care asigură concizia stilului publicistic. Este recomandabil ca abrevierea să 
fie descifrată când apare prima dată în text, după aceea poate fi repetată de 
câte ori este nevoie. Exemple pozitive în acest sens pot fi următoarele: „Circa 
2600 de bancheri şi investitori străini au participat la reuniunea anuală a Băn- 
cii Europene pentru Reconstrucţii şi Dezvoltare (BERD) (Flux, 16 iunie, 
2000, p. 9); „Pentru prima dată, Organizaţia Mondială a Sănătăţii (OMS)... a 
evaluat speranţa de viaţă în condiţii de sănătate bună... “ (tot acolo); „Comisia 
Electorală Centrală (CEC) a adoptat o hotărâre...” (Flux, 17 februarie, 1998, 
p. 1). Ultima abreviere trebuie descifrată de fiecare dată, deoarece CEC mai 
semnifică şi altceva: Casa de Economii şi Consemnaţiuni. Nu este recoman- 
dabil ca o abreviere puţin cunoscută şi utilizată o singură dată în text să nu fie 
descifrată, ca în exemplul următor: „Semnalul este dat... la summitul ASEAN 
din Brunei...” (Flux, 16 iunie, 2000, p. 9). Această abreviere trebuie neapărat 
descifrată: Asociaţia Naţiunilor din Asia Sud-Est. In paginile presei destinată 
publicului larg pot să apară nedescifrate doar abrevierile cunoscute de marea 
majoritate a cititorilor: CSI, URSS, KGB, SUA, RPD Coreeană, RP Chineză, 
SIDA, HIV - toate aceste abrevieri sunt folosite la pagina 9, Flux, 16 iunie, 
2000. Abrevierile constituie un fenomen cu caracter internaţional având o largă 
răspândire în toate limbile lumii. Există aşa-zisele abrevieri internaţionale (este 
vorba de abrevierile care s-au format în limbile engleză sau latină şi au fost 
preluate de majoritatea limbilor) şi abrevieri specifice fiecărei limbi în parte. 
indiscutabil, abrevierile internaţionale prezintă un grad sporit de dificultăţi, de 
aceea ele trebuie neapărat descifrate (uneori şi explicate sau traduse) într-un 
articol de ziar. Cităm câteva exemple: „Fondul Naţiunilor Unite pentru Agri- 
cultură (FAO) ar putea să finanţeze...” (Flux, 3 mai, 2002, p. 5); „...Determinând 
Biroul Federal de Investigaţii (FBI) să deschidă o anchetă...” (Flux, 16 iunie, 
2000, p. 9); „...Inclusiv materiale folosite de NEST (Nuclear Emergency Sear- 
ch Team), grup special instruit în cazul unor accidente nucleare...” (tot acolo); 
„„„.Cu ajutorul unui indicator DALE (Disability Adjusted Life Expectancy — 
Speranţa de Viaţă Modificată de Handicapuri / de Sănătate)” (tot acolo). 

Pentru a folosi corect abreviaturile, este necesar să se ţină cont de ur- 
mătoarele reguli: 

-la descifrarea abrevierilor cuvintele noţionale se scriu cu majusculă, iar 
cele nenoţionale (instrumentele gramaticale) — cu minusculă: OMC — Organi- 
zaţia Mondială a Comerţului; 

— abrevierile internaţionale cunoscute se descifrează în limba română: GATT 
— Acordul General pentru Tarife şi Comerţ, iar cele noi, cu o circulaţie foarte 
restrânsă în limba română, se descifrează în limba de origine: NEST — Nuclear 
Emergency Search Team; 

— este recomandabilă scrierea cu cratimă a abrevierilor urmate de articol 
hotărât, flexiune sau sufix: PIB-ul a sporit cu ..., participarea ONG-urilor, mani- 

pulări KGB-iste, mai multe VIP-uri, ţările CSl-ului. Nu este corect ortografiată 
abrevierea în contextul următor: „Anul trecut, creşterea PIB a fost de 0,1 la 
sută” (Flux, 16 iunie, 2000, p. 9); 

— la lectura (sau pronunţarea) abrevierilor literale internaţionale trebuie 
să se ţină cont de limba de origine a abrevierii: CV — curriculum vitae — se 
pronunţă [ce ve], deoarece este din limba latină, iar CD — compact disc — se 
pronunţă [si di], deoarece este din limba engleză. 

8. Este recomandabil ca într-un articol să se acorde o atenţie deosebită 
perechilor de cuvinte, mai ales paronimelor, care prezintă dificultăţi semantice. 
Este vorba despre perechi de tipul: for — forum, compendiu — compendium, 
patent — patentă, maxim — maximum, obligaţie — obligaţiune, considerare — 
consideraţie, instrucţie — instrucţiune, mediu — medium, nivel — nivelă şi 
multele altele. Prin analogie cu aceste perechi care includ cuvinte cu semantică 
distinctă, în comunicarea scrisă şi cea orală apar uneori false perechi de tipul 
sistem -— sistemă, dintre care doar o formă este corectă: sistem (corect), sis- 
temă (greşit); podium (corect) — podiu (greşit); colocviu (corect) — colocvium 
(greşit); consorţiu (corect) — consorţium (greşit), stagiu (corect) — stagiere 
(greşit), unic (corect) — unical (greşit) etc. Un exemplu negativ în acest sens 
îl constituie articolul „Areopag pacifist la Chişinău” (Flux, 22 mai, 1998, p.7) în 
care, alături de forum (forma corectă pentru reuniune), e utilizată de trei ori şi 
forma for, greşită pentru acest context. In textul unui anunţ, publicat în Jurnal 
de Chişinău, 9 august, 2002, p. 11, alături de forma corectă patentă apare şi 
forma greşită pentru contextul dat patent. Varianta greşită consorţium în loc 
de consorţiu este utilizată în Flux, 25 august, 1997, p. 3. 

9. O atenţie sporită trebuie acordată utilizării corecte a cuvintelor apro- 
piate după sens. Astfel, deseori putem atesta cazuri când nu se fac distincţiile 
necesare între cuvintele: a sustrage — a distrage (sustragere — distragere), 
a continua — a prelungi, a autoriza — a sancţiona, neautorizat — nesancţi- 
onat, a completa — a îndeplini etc. 

10. O greşeală destul de frecventă care apare în comunicarea scrisă, 
dar mai des în cea orală, o constituie calchierile din limba rusă, astfel, deseori 
putem citi sau auzi greşeli de tipul: a hotărî întrebarea în loc de a rezolva 
problema; mărfuri întrebate în loc de mărfuri cerute (căutate, solicitate); 
a realiza în loc de a vinde, a comercializa; a precăuta în loc de a examina 
şi multe altele. Un exemplu negativ în această ordine de idei este următorul: 
„E suficient să ai licenţă pentru a vinde fructe la piaţă şi, după câteva luni, să 
soliciţi resurse adăugătoare (corect: suplimentare) pentru a-ţi extinde aface- 
rea” (Timpul, 18 aprilie, 2003, p. 5). 

17 M. Mihalciuc, Dicţionar poliglot esplicativ. Termeni uzuali în economia de piață, 

Constantin SIMION 


ORTOGRAFIA 
ŞI ORTOEPIA 
UNOR CUVINTE STRAINE 


La sugestia mai multor cititori 
publicăm un scurt dicţionar de cuvinte 
străine, întîlnite frecvent în limbajul 
actual. Pentru a înlesni utilizarea lui, 
precizăm că barele oblice din parante- 
ze indică silabaţia, iar vocala îngroşată 
şi subliniată indică accentul. La cuvin- 
tele monosilabice nu a mai fost marcat 
accentul. In cazul unor cuvinte cu orto- 
grafie deosebită s-au făcut şi precizări 
de natură morfologică (de exemplu, 
intermezzo; pl. intermezzi), iar pentru 
unele cuvinte cu dublă ortoepie s-au dat 
ambele variante, precizîndu-se cărei 
limbi îi aparţin (de exemplu, joule — 
engl. giul / fr. jul). 


A 

à contrecoeur [a-conircâr] — împotriva 
inimii sau propriei voințe 

adagietto [a/da/gi/e/to] — (muz.; ca indi- 
caţie de execuţie), mai puţin lent decât 
adagio 

affetuoso [a/fe/tu/o/zo] — (muz.; ca indi- 
caţie de execuţie), cu sentiment, expresiv 
alură G.D. art. alurii, pl. aluri [a/lü/ră] 
— 1. înfăţişare, umblet, mers; 2. mod de 
deplasare a unui animal 

allegretto [a/le/gre/to] — (muz.; ca indi- 
caţie de execuţie), vioi, repejor, mai puţin 
grăbit decât alegro 

allegro [alegro] — (muz.; ca indicație de 
execuţie), repede, vioi, vesel 

amoroso [a/mo/ro/zo] — cu gingăşie, cu 
multă căldură 

azerbaidjan, pl. azerbaidjeni [a/zer/bai/ 
gean] — locuitor din Azerbaidjan 


B 

bacon |beicăn] — costiţă de porc dezosa- 
tă sărată şi afumată tăiată în felii subțiri 
badminton [bedminton] — joc sportiv 
asemănător tenisului 

base-ball [beiz-bol] — joc sportiv ame- 
rican 

best-seller [best-selăr] — carte foarte 
bine vândută 

bitter [bităr] — băutură amăruie 


blazer [bleizăr] — jachetă bărbătească 
din stofă sau catifea cu buzunare aplicate 
bleu [bl6] — albastru-deschis; azuriu 
bleumarin [blömarin] — albastru-închis 
blues [bluz] — melodie lentă, dans lent al 
negrilor din America 

bluf [blöf / blaf] — acţiune făcută în scop 
de inducere în eroare, lăudăroşenie 
blue-jeans / blugi (pl. tantum) [blu-gins] — 
pantaloni confecţionaţi dintr-un material 
rezistent 

body guard [badigard] — 1. gardă perso- 
nală; 2. agent de pază 

boom [bum] — 1. perioadă de avânt 
economic; 2. ridicare rapidă şi mare a 
valorilor pe piaţă 

bos, pl. boşi [bos] — şef 

bowling [bauling] — joc de popice prac- 
ticat pe o pistă modernă cu dispozitive 
automate de colectare şi de amplasare 
a popicelor 

brainstorming [breinstorming] — asaltul 
creierului 

brandy [brendi] — 1. coniac; 2. rachiu 
bridge [brigi] — numele unui joc de cărţi 
care se joacă de patru persoane cu 52 
de cărţi 

briefing [brifing] — reunire a unui grup de 
lucru pentru a defini obiective, metode etc. 
broker [broucăr] — agent de schimb 
browning [brauning] — revolver cu încăr- 
cător automat 

bruxellez [bruselez] — locuitor din Bruxelles 
building [bilding] — clădire modernă de 
mari dimensiuni 

business [biznis] — afacere 
businessman, pl. businessmeni [biznis- 
man] — om de afaceri 

byronian [bai/ro/ni/an] — referitor la opera 
scriitorului englez Byron 


C 

cabernet [caberne] — soi de viță-de-vie 
cultivat pentru producerea vinurilor roşii, 
de calitate superioară 

caf€-frappe [cafe-frape] — cafea rece cu 
îngheţată, frişcă şi alcool 

cambodgian, pl. cambodgieni [cambo- 
gian] — locuitor al Cambodgiei 

camping, pl. campinguri [chem-ping] — 
loc special amenajat cu căsuțe pentru 
turişti şi pentru instalarea corturilor 
capriccioso [ca/pri/cio/zo] — (muz.; ca 
indicație de execuţie), cu schimbări ne- 
aşteptate de ritm, de nuanţe etc. 

cash [cheş] — bani gheaţă, bani peşin 
chardonnay [şardone] — soi de viţă-de- 
vie care produce vinuri dulci 
charleston [cearls-ton] — 1. oraş din 
S.U.A.; 2. dans american de salon cu 
mişcare rapidă 

comme ci comme ça [comsicomsa] — aşa 
şi aşa 

copyright [copirait] — drept legal, exclusiv 
de reproducere 

contre-jour [contrjur] — efect optic datorat 
luminării unui obiect din partea opusă 
aceleia din care îl privim 

cottage [cotigi] — căsuţă, vilă 

cow-boy [cau-boi] — păzitor de vaci în 
America de Nord 

cozeur, pl. cozeuri [coz&r] — persoană 
care vorbeşte cu uşurinţă, ştiind să între- 
ţină o conversaţie plăcută 


D 

dancing, pl. dancinguri [dansing] — local 
de petrecere unde se dansează 

design [dizain] — disciplină care se referă 
la estetica obiectului de serie 

designer [dizainer] — specialist care ac- 
tivează în domeniul design-ului 

diesel [dizel] — motor cu ardere internă 
display [displei] — 1. dispozitiv de vizua- 
lizare folosit ca periferic la calculatoare; 
2. un fel de ecran de televizor 


E 
einstein [ainştain] — unitate de măsură 
pentru fluxul luminos 


F 
fairplay [ferplei] — joc corect, regulamen- 
tar, sportivitate 

feedback [fidbec] — conexiune inversă, 
retrocontrol 

flash [flaş / fleş] — în cinematografie, plan 
foarte scurt 

flashback [fleşbec] — 1. în cinemato- 
grafie, insertie care înfăţişează o scurtă 
acţiune secundară plasată în trecut; 2. 
secvenţă retrospectivă intercalată într-o 
operă literară 

freudism [froidism] — concepţia psiholo- 
gică a lui Sigmund Freud şi a adepților 
săi / psihanaliza 


G 

gigoletă, pl. gigolete [jigoletă] — fată 
foarte tânără, fetiță 

gigolo [jigolo] — bărbat cu moravuri 
dubioase 

goal-keeper [goulchipăr] — portar 
grazioso [graţiozo] — (muz.; ca indicație 
de execuţie), lejeră şi graţioasă 
grimeur [grimör] — specialist care se ocu- 
pă cu grimarea actorilor, machior 
grimeură [grimöră] — specialistă în gri- 
marea actorilor 


H 

hamburger |hamburgăr] — chiftea plată 
care se serveşte friptă şi pusă într-o chiflă 
happy-end [hepi-end] — epilog fericit al 
(acţiunii) unei opere dramatice, cinema- 
tografice 

hidalgo [idalgo] — titlu purtat, în evul 
mediu, de unii nobili spanioli 

high-life [hailaif] — înalta societate 

hi-fi [haifi / hifi] — înaltă fidelitate 

hobby [hobi] — ocupaţie favorită a cuiva 
în afara profesiunii 

honoris causa [ho/no/ris cau/sa] — (des- 
pre titlul ştiinţific de doctor) onorific 


| 

ignoratio elenchi [ignoratio elenchi] — 
eroare logică constând în substituirea 
involuntară sau sofisticată a tezei de 
demonstrat printr-o altă teză 
intermezzo, pl. intermezzi [intermeto] — 
1. (muz.) divertisment muzical; 2. episod 
orchestral; 3. mică piesă instrumentală 


J 

jab, pl. jaburi [geb] — lovitură repetată la 
box, plasată în regiunea nasului 
javanez [iavanez] — locuitor al insulei 
Java 

jeep, pl. jeepuri [gip] — tip de maşină 
mică, de campanie 

jiu-jitsu [jiu-jitu] — gen de lupte în stil liber 
de origine japoneză 

joule [engl. giul / fr. jul] — unitate de mă- 
sură a energiei 

judo [giudo] — sport originar din Japonia 
judocan [giudocan] — sportiv care prac- 
tică judo 

juntă [huntă] — denumire dată în ţările 
iberice şi latino-americane unui grup de 
insurgenți care cucereşte puterea în stat 
prin forța armelor 


K 

karate [carate] — metodă japoneză de 
luptă care foloseşte în atac sau apărare 
mişcări rapide şi violente, fără a apela la 
vreo armă 

ketchup [checiăp] — sos picant preparat 
din suc de roşii, oţet şi mirodenii 

killer [chilăr] — ucigaş 

kitsch [chici] — 1. artă de prost gust, pse- 
udoartă; 2. obiect decorativ de prost gust 
know-how [nău-hau] — ansamblu al in- 
formatiilor şi al experienţei privind un nou 
proces tehnologic 


Vocabular 


231 


L 

lacrima-Chirsti [lacrima-cristi] — vin mus- 
cat, alb şi foarte limpede, care provine din 
viile de la poalele Vezuviului 

lady [ledi] — 1. titlu dat în Anglia soţiei unui 
lord sau a unui cavaler; 2. epitet dat unei 
femei distinse, manierate 

leasing [lizing] — sistem de finanţare a 
investiţiilor, constând din închirierea de 
materiale, maşini de la societăţi speci- 
alizate 

lied, pl. lieduri [lid] — compoziţie muzicală 
(vocală) cu caracter liric, făcută pe textul 
unei poezii scurte 

lobby [lobi] — (în sintagma „a face lobby”) 
influențare a parlamentarilor 

lobbyism [lobism] — sistem de influențare 
a funcţionarilor superiori de stat sau a 
parlamentarilor de către anumite grupuri 
de afaceri 

lock-out [loc-aut] — închiderea unei 
întreprinderi şi concedierea în masă a 
muncitorilor pe termen limitat pentru a-i 
forţa să accepte anumite condiţii 

loggia [logia] — 1. galerie exterioară 
încorporată unei clădiri; 2. construcţie 
independentă servind şi ca tribună 


M 

maestoso |maestozo] — (muz.; ca indi- 
caţie de execuţie), cu măreție, solemn 
management |me/nigi/ment] — 1. activi- 
tatea şi arta de a conduce; 2. ansamblul 
activităţii de organizare; 3. ştiinţa şi teh- 
nica organizării 

manager |rom. manager, engl. meniger] — 
1. specialist în management; 2. persoană 
care însoţeşte un sportiv 

marijuana [marihuana] — stupefiant ase- 
mănător cu haşişul, extras din frunzele 
unei specii de cânepă exotică 
masochism |mazochism] — perversiune 
sexuală care constă în căutarea plăcerii 
sexuale în durere 

maxwell (Mx) [macsuel] — unitate de 
măsură a fluxului magnetic 
mezza-voce |meţa-voce] — (muz.; ca 
indicație de execuţie), cu intensitatea pe 
jumătate 

mezzo-forte |meţo-forte] — (muz.; ca indi- 
caţie de execuţie), cu intensitate mijlocie, 
între piano şi forte 

mezzo-piano |meţo-piano|] — (muz.; ca 
indicație de execuţie), cu intensitate re- 
dusă, mai tare decât piano 
mezzo-soprană |meţo-soprană] — voce 
de femeie situată ca registru între soprană 
şi contraltă 


mezzo-tinto |[meţo-tinto] — gen de gra- 
vură pe metal 

mignon [minion] — micut, drăguţ, delicat 
milady [miledi] — titlu care se dă în Anglia 
femeilor nobile 

miss [mis] — domnişoară, regină a fru- 
museţii 

music-hall [miuzic-hol] — spectacol al- 
cătuit din numere variate pe fond muzical 


N 

newton [niuton] — unitate de măsură 
pentru forţă 

newyorkez [niuiorchez] — locuitor al ora- 
şului New York 

nietzschean [ni/ce/an] — referitor la 
Nietzsche 


O 

ohm [om] — unitate de măsură a rezis- 
tenţei electrice 

oiconimie [oic/o/ni/mi/e] — disciplină care 
se ocupă cu studiul numelor de aşezări 
omeneşti 


P 
pasteuriza [pastöriza] — a conserva pro- 
duse alimentare 

pick-up [pic-ap] — patefon electric, elec- 
trofon 

pizzicato [piţicato] — 1. (muz.; ca indi- 
caţie de execuţie), mod de a cânta la un 
instrument cu coarde; 2. fragment, bucată 
muzicală executată în acest fel 
play-back [plei-bec] — 1. redare, reprodu- 
cere a unei înregistrări; 2. redare a vocii 
unui actor 

play-boy [plei-boi] — (anglicism) persoană 
care duce o viaţă de distracţie în localuri 
de noapte, în societate 

prespapier |prespapie] — obiect greu care 
se aşază peste hârtii pentru a le împiedica 
să se împrăştie 

pulover, pl. pulovere [pulovăr] — obiect 
de îmbrăcăminte 

puzzle [pazl] — (anglicism) joc de reconsti- 
tuire a unui întreg din fragmente decupate 
puzzolană [puţolană] — 1. material de 
construcţie; 2. tuf format din sedimentarea 
cenuşii vulcanice 


R 

racket [rachet] — stoarcere de bani prin 
intimidare şi violenţă 

ranch [renci] — fermă 

Reichstag [raihstag] — parlament al fos- 
tului imperiu german 

rock [roc] — dans modern 

rocker [rocăr] — admirator al muzicii rock 
romancero [romansero] — culegere de 
poeme spaniole medievale 

röntgen / roentgen [rânt/ghen] — unita- 
te electrostatică de radiaţie cu care se 
produc raze X 

r&ntgenterapie [rântghenterapie] — ra- 
dioterapie 

rotary [rotări] — sistem de foraj mecanic 


S 

sauvignon [so/vi/nion] — soi de viță-de- 
vie originar din Franța 

scherzo [scherțo] — piesă muzicală scrisă 
într-un tempo însufleţit, vioi şi vesel 
schopenhauerian [şo/pen/hau/e!/ri/an] — 
referitor la filozoful Schopenhauer 
scotch [scoci] — 1. whisky scoţian; 2. 
bandă adezivă 

señorita [seniorita] — domnişoară 
sequoia [secvoia] — arbore conifer gigant 
din California 

service [servise] — staţie de reparare 
sevillan [sevilian] — locuitor al Sevillei 
sex-appeal [sex apil] — atracţie, farmec 
deosebit pe care îl exercită o persoană 
asupra sexului opus 

shakespeariza [şeicspiriza] — a scrie în 
felul lui Shakespeare 

shop [şop] — magazin cu plată în valută 
show [şou] — gen de spectacol muzical 
distractiv 

show-business [şou-biznis] — afacere în 
lumea spectacolelor 

siemens [zimăns] — unitate de măsură a 
conductanţei electrice 

signora [siniora] — doamnă 

signore [signore] — domn 

signorina [siniorina] — domnişoară 

sir [sör] — titlu dat nobililor din Anglia 
snack-bar [snec-bar] — mic restaurant 
deschis permanent în hoteluri, în gări etc. 
unde se servesc aperitive, gustări etc. 
soccer [socăr] — termen american pentru 
fotbal 

software [softuer] — sistem de programe 
pentru computere; soft 

speech [spici] — discurs 

spelling [speling] — citire literă cu literă 
spray [sprei] — dispozitiv pentru pulveri- 
zare a unor substanţe, atomizor 

staff [staf] — 1. personal al unei instituţii; 
2. stat major; 3. organ de conducere 
statu-quo [statu-cvo] — stare care a 
existat mai înainte, care se menţine şi în 
momentul de faţă 


stewardesă [stiu/ar/de/să] — femeie care 
face parte din personalul de bord al unui 
avion având sarcina de a servi pasagerii 
strip-tease [sirip-tiz] — dezbrăcare lentă 
şi sugestivă executată în public pe un 
fond muzical 

sufleor [suflör] — cel care suflă actorilor, 
în timpul unei reprezentații, replicile pe 
care urmează să le spună 

summit [samit] — conferinţă, întâlnire sau 
reuniune la cel mai înalt nivel 

surf [sărf] — sport nautic 

surfing [sărfing] — sport constând în 
plutirea pe crestele valurilor cu ajutorul 
unor scânduri speciale (planşe) pe care 
se stă în picioare 


T 
tapeur [tapör] — persoană care cere me- 
reu bani cu împrumut 

traminer [traminăr] — soi de viță-de-vie 
din Germania 

tsunami [tunami] — (geol. ) flux puternic şi 
brusc provocat de cutremur, care devas- 
tează coastele Oceanului Pacific 

tul [tul] — țesătură de mătase sau de 
bumbac foarte subţire şi uşoară 
tutti-frutti (s.n. pl.) [tuti-fruti] — mâncare 
din tot felul de fructe 

tutu (s.n., art. tutuul) [tütü] — fustă din tul 
scurtă şi încreţită purtată de dansatoare 
şi balerine 

twist [tuist] — dans modern cu mişcări 
de răsucire 


W 

waterpolo [uoter-polo] — polo de apă 
week-end [uichend] — sfârşit de săptă- 
mână 

wehrmacht [vermaht] — armata germană 
western [uestern] — gen de film de aven- 
turi creat în America 

whisky [uischi] — băutură alcoolică pre- 
parată prin distilarea cerealelor 


X 
xeres [heres] — vin de calitate superioară 
originar din Spania 

AFECŢIUNI EPONIMICE 
CA TERMENI MEDICALI 
ÎN LIMBA ROMÂNĂ 
LITERARĂ 


Vocabularul limbii române este 
în dependenţă directă de evoluţia so- 
cietăţii şi a gîndirii care reflectă modi- 
ficările importante apărute în viaţa de 
toate zilele, în ştiinţă, cultură, tehnică 
etc., în tot anturajul de viaţă a omului 
şi a spiritualităţii umane. 

În acest miraj vital al individului 
uman, un rol deosebit îl are cuvîntul, 
ca unitate de bază a limbii, care, prin 
complexitatea sa, prezintă un interes 
de prim ordin pentru toate disciplinele 
şi domeniile ştiinţifice. 

Raportul dintre gîndire şi limbă, 
dintre limbaj, limbă şi vorbire, conți- 
nut şi formă etc. se întîlnesc toate 
în aria cuvîntului. Şi, în acest plan, 
un rol aparte îi revine sensului unui 
cuvînt, al varietăţilor lui care pot fi de 
trei tipuri: 

a) îngustarea sensului unui 
cuvînt, adică trecerea de la un sens 
general la unul particular (de exem- 
plu, steag — unitate militară mică, 
drapel); 

b) lărgirea sensului, trecerea de 
la un sens particular la unul general (de 
exemplu, birou = mobilă — încăpere — 
colectiv de conducere — căpetenie); 

c) transferul de sens, în cazul 
dat fenomenul poate lua aspect de 
metaforă, sinecdocă, metonimie sau 
antonomază care, pentru a desemna 
un obiect, o calitate, un sindrom, o 
trăsătură specifică se utilizează — în 
afară de un nume comun — un nume 
propriu, nume de familie, prenume 
etc. Astfel, cînd cineva spune: acesta 
este un Cicero sau este un Brâncuşi 


etc. e vorba de totalitatea anumitor 
particularităţi, calităţi, semne care 
exprimă relaţia, numele autorului şi 
faptele lui, ocupaţia, elementele de 
compunere ale activităţii etc. 

Cînd profesorul se adresează 
elevilor (studenţilor): „Deschideţi Emi- 
nescu la pagina 50”, acesta propune 
analiza unei poezii, de exemplu, din 
volumul Poezii (vol. |, II) al poetului. E 
vorba deci de o metonimie sau anto- 
nomază, cînd, prin numele autorului, 
se are în vedere denumirea operei, 
viaţa şi creaţia poetului, epoca în care 
a trăit etc. E vorba de o totalitate de 
părţi componente care o reprezintă 
un nume propriu, o singură persona- 
litate — Eminescu, Luceafărul poeziei 
româneşti. 

În ştiinţa medicală am putea, 
de asemenea, vorbi de aşa-numita 
antonomază cînd pentru a desemna 
o calitate, o metodă, un sindrom, o 
maladie, o operaţie originală etc. se 
foloseşte un nume propriu, nume al 
autorului care a depistat, descris sau 
a tratat pentru prima dată fenomenul 
dat. Şi în această situaţie vorbim de 
o totalitate de semne, simptome, 
caracteristici biochimice, terapeutice 
etc. prin care se manifestă maladia 
respectivă. Astfel, cînd spunem: 
el are Botkin sau boala Basedow, 
maladia Marinescu, sindromul Vul- 
pian etc. se are în vedere afecțiunea 
respectivă care include mai multe 
simptome, semne caracteristice 
numai pentru această boală. În pri- 
mul caz e vorba de hepatită virală, 
icterul cataral infecțios etc.; boala 
Basedow e o maladie provocată de 
hiperactivitatea secretorie a glandei 
tiroide, hiperplazie difuză cu tulburări 
cardiovasculare, tremurături digitale, 
slăbire, termofobie, astenie etc. Mala- 
dia Marinescu este o formă ciclică de 
amiotrofie, manifestată prin scăderea 
în volum a unui muşchi etc., descrisă 
pentru prima dată în 1937; sindromul 
Vulpian — e un sindrom neurologic al 

coloanei simpatice dorsale etc. Unii 
savanţi-medici (de exemplu George 
Russu) propun ca aceste maladii şi 
sindroame cu nume proprii să fie 
numite afecţiuni eponimice. 
Cuvîntul eponim e de origine 
greacă, dar în limba română a venit 
prin filiera limbii franceze (eponyme) 
şi semnifică „care dă numele său”, 
adică numele de autor care se dau 
diferitelor boli, sindroame, metode, 
procese operatorii etc. depistate, 
descoperite, descrise, experimentate 
pentru prima dată în ştiinţa medicală. 
Termenii eponim, eponimic 
sînt utilizaţi destul de frecvent şi în 
toponimie, unde atestăm o mulţime 
de denumiri de locuri, toponime de 
tipul: Vadul lui Isac, Vadul Raşcov, 
Fiîntîna lui Ciociîrlan (cu tot pămîntul 
din jur), Izvorul lui Matachi (Dumitru) 
etc. Dacă acceptăm că termenul este 
un cuvînt sau o sintagmă (grup de 
cuvinte) care numeşte în mod precis 
o noţiune specială, dintr-un anumit 
domeniu ştiinţific, tehnic, social-po- 
litic, artistic, medical etc. în corelaţie 
cu alte noţiuni din domeniul respectiv 
(vezi N. Corlăteanu, |. Melniciuc, Le- 
xicologia, Chişinău, 1992, p. 141), 
atunci sintagmele cu nume proprii, 
de tipul maladia Basedow, Tuberculul 
Assaky (operaţia Assaky), sindromul 
Teodorescu, maladia Botkin etc. pot 
fi consideraţi termeni eponimici, îm- 
binări terminologice eponimice sau 
sintagme terminologice eponimice. 
În lingvistică este o disciplină 
specială care se numeşte onomas- 
tica (din greceşte — onoma, onymos 
„nume”) şi care cercetează numele 
proprii de persoană, adică antropo- 
nimele (nume de familie, prenume, 
supranume etc.) şi toponimele 
(denumiri de locuri, dealuri, văi, loca- 
lităţi). Numele proprii se mai numesc 
onime şi denumesc obiecte unice, 
o persoană, un individ concret (de 
exemplu, Decebal). 
Onimele (ca şi numele comu- 
ne) servesc ca mijloace de informaţii 


şi de exprimare a unei semnificaţii, 
manifestări omeneşti, credinţă, 
tradiţii, obiceiuri, ocupaţii, diferite 
afecţiuni etc. În ştiinţă „repertoriul 
onimic” (constatarea toponimistului 
A. Eremia) este prezentat de o mul- 
time de nume proprii, nume de per- 
soane, savanţi, medici, cercetători, 
ingineri etc. care au contribuit esen- 
tial la rezolvarea multor probleme 
de importanţă teoretică şi practică, 
ce ţin de societatea umană. Astfel, 
în ştiinţa medicală, după cum s-a 
spus, au fost depistate şi descrise 
variate maladii şi sindroame care 
poartă numele autorului, care le-a 
descoperit pentru prima dată. 

Mulțimea de afecţiuni, maladii, 
sindroame în vocabularul medical 
ştiinţific este identificată cu nume 
proprii şi, desigur, eliminarea lor din 
acest arsenal terminologic ştiinţific 
medical este imposibilă, deoarece 
aceste afecţiuni sînt intrate în prac- 
tica medicală de ani de zile şi nu pot 
fi ignorate. Sistemul terminologic 
indicat prezintă în fond un aspect 
fixat, documentat şi acceptabil în 
exprimarea şi comunicarea ştiinţi- 
fică medicală. El există în limbajul 
ştiinţific medical, facînd parte din 
terminologia medicală internaţională. 

În continuare prezentăm o serie 
de afecţiuni eponimice sau termeni 
eponimici utilizaţi în literatura medi- 
cală cu explicaţia respectivă, indicînd 
uneori şi anul depistării maladiei sau 
a sindromului respectiv. Termenii sînt 
selectaţi din mai multe surse medica- 
le şi reflectă totalitatea unor semne, 
particularităţi pentru fiecare boală şi 
sindrom: 

Maladia Abrikosov — mioblas- 
tom sau miom fibroblastic; descris 
în 1926. 

Maladia Addison — insuficienţă 
suprarenală cronică; boala se mai nu- 
meşte bronzată sau caşexie bronza- 
tă; descrisă prima dată în anul 1855. 

Sindromul Andersen — fibroză 
chistică a pancreasului, cu tulburări 

digestive, bronşite, transpiraţii abun- 
dente; descris şi depistat în 1938. 

Maladia Armstrong — meningită 
limfocitară acută benignă; descrisă 
în 1934. 

Operația Assaky — o originală 
tehnică operatorie neurochirurgicală 
prezentată ca teză de doctorat şi 
susţinută la Paris. George Assaky 
(1855-1899), nepotul cărturarului Gh. 
Asachi, profesor chirurg la Facultatea 
de Medicină din Bucureşti. 

Sindromul Babinski — afecţiune 
neurologică cu tremurături, hipotonie 
musculară, tulburări de vorbire etc. 

Maladia Bechterew -— citoză 
traumatică ereditară; eritem palmo- 
plantar simetric ereditar; anomalie 
congenitală a capilarelor cutanante 
cu roşeaţă congestivă a pielii. 

Maladia Calvé — osteocondrită 
vertebrală infantilă; depistată în 1925. 

Maladia Devic — neuromielită 
optică acută; descrisă în 1894. 

Maladia Edelman — anemie 
infecțioasă cronică; descrisă în 1936. 

Maladia Filatov — mononucle- 
oză infecțioasă, febră ganglionară; 
descrisă în 1889. 

Maladia Fiedler — miocardită 
interstiţială sau miocardită alergică; 
descrisă în 1899. 

Sindromul Garcin — paralizia 
muşchilor oculo-motori; descris în 
1927. 

Maladia Glisson — rahitism; 
depistat în 1650. 

Sindromul Konovalov — sindrom 
hepatocerebral determinat de afecti- 
uni ale ficatului, îndeosebi în cazul 
cirozei hepatice; descris în 1960. 

Operatia Krasnov — operaţie de 
transplantare a cristalinului artificial; 
efectuată pentru prima dată în 1969. 

Maladia Ley (Lei) — apercepţie 
auditivă congenitală; descrisă în 
1930. 

Maladia Lindau — angiomatoză 
retinocerebrală, tumoare vasculară 
retinocerebrală benignă; descrisă 
în 1926. 


Maladia Malassez — maladie 
chistică a testiculelor; descrisă în 
1970. 

Maladia Marinescu — formă ci- 
clică de amiotrofie, manifestată prin 
scăderea în volum a unui muşchi; 
descrisă în 1937. 

Sindromul Minkovski — aneste- 
zie emoţională; descris în 1945. 

Maladia Monakov — microcefa- 
lie la copii; descrisă în 1926. 

Maladia Noica — Niculescu — 
Hornet — afecţiune neurologică cu 
atrofia alivo-cerebeloasă, prin tulbu- 
rări grave de echilibru în contrast cu 
manifestări minime de coordonare; 
descrisă în 1874. 

Sindromul Noonan — cardio- 
patie congenitală cu numeroase şi 
variate dismorfii; descris în 1966. 

Maladia Osler — endocardită 
malignă lentă; infecţie bacteriană a 
endocardului; descrisă în 1882. 

Maladia Parkinson — paralizie 
cu tremurături sau paralizie agitantă; 
descrisă în 1817. 

Maladia Pierson — osteocon- 
drită necrotică pubiană; descrisă în 
1929. 

Maladia Reclus — mastoză chis- 
tică; boală chistică a sînului. 

Maladia Sever -— necroză asep- 
tică a calcaneului; descrisă în 1912. 

Maladia Varendal — cloroză; 
anemie hipocromă microcitară (la 
fete); descrisă în 1615. 

Sindromul Vulpian — sindrom 
neurologic al coloanei simpatice dor- 
sale manifestat prin iritarea coarnelor 
laterale ale măduvei toracice, pares- 
tezii la nivelul membrelor superioare, 
senzaţii anormale de cald sau rece, 
paloarea sau roşeaţa tegumentelor; 
descris în 1971. 

Maladia Wilson — foliculita roşie; 
cheratoză pilară roşie atrofiantă a 
feţei; descrisă în 1867. 

Maladia Zahorski — angină her- 
petică; stomatită herpetică; descrisă 
în 1920. 

Sindromul Zondec — obezitate 

prin retenţie de apă şi sare; afecţiune 
endorinologică; obezitate hipofizo- 
suprarenală. 

Din cele cîteva mii de afecţiuni 
eponimice ca termeni medicali în 
lista prezentată sînt indicate doar 
unele boli şi sindroame care se 
referă la: aparatele respirator, cardi- 
ovascular, digestiv, genito-urinar; la 
hematologie, neurologie, psihiatrie, 
endocrinologie, chirurgie, derma- 
tologie, oftalmologie, stomatologie, 
otorinolaringologie etc. Prin aceşti 
termeni eponimici şi definițiile lor, 
poate şi cu unele deficienţe la expu- 
nerea lor, autorul a căutat, cu bune 
intenţii, a pune la dispoziţia medicilor, 
a studenţilor-medici, rezidenţilor un 
material informativ care să-i ajute în 
munca şi activitatea lor profesională 
şi ştiinţifică, pentru a-şi aprofunda 
unele cunoştinţe de specialitate şi 
a-şi face o imagine mai completă 


asupra afecţiunilor din sfera lor de 
cercetare şi tratare din acest bogat 
arsenal ştiinţific medical internaţional. 

Camelia 
DANIELA COJOCARU 


SPIRITUALITATE 
ARHAICĂ 
ROMÂNEASCĂ 

ÎN ROMANUL 
„BALTAGUL” 

DE MIHAIL SADOVEANU 


Referindu-se la opera lui Mihail 
Sadoveanu, Constantin Ciopraga con- 
sidera că „După Eminescu, [...] nimeni 
n-a realizat o mai completă hartă a 
spiritualităţii poporului român în domi- 
nantele lui”. Fin şi atent observator al 
vieţii duse după anumite legi nescrise, 
vechi de cînd lumea, Sadoveanu 
înfăţişează, în Baltagul, o societate 
arhaică, de la sfîrşitul secolului al XIX- 
lea şi începutul secolului al XX-lea, ce 
trăieşte schimbările aduse de pătrun- 
derea unei noi civilizaţii, dar pe care 
nu le acceptă cu uşurinţă, privindu-le 
cu reticenţă, teamă şi neîncredere. 

Din centrul romanului se înalţă 
cu demnitate un arhetip uman me- 
morabil şi fascinant — Vitoria Lipan. 
Eroina este văzută de G. Călinescu 
nu ca o individualitate, ci drept „un 
exponent al speţei”. Personajul fe- 
minin este o sinteză de spiritualitate 
românească. Evoluţia ei în roman 
este relevantă prin tot ceea ce Vitoria 
întreprinde, bazîndu-se pe o întreagă 
filozofie de viaţă, moştenită din vre- 
muri imemoriale. 

Mostre ale unor concepţii des- 
pre viaţă asemănătoare au fost adu- 
nate de cercetătorul Ernest Bernea! 
în impresionanta sa lucrare Spaţiu, 
timp şi cauzalitate la poporul ro- 
mân, apărută la Editura Humanitas, 
Bucureşti, 1997, din care vom cita 
în continuare, menţionînd numai 
paginile. 

Vom folosi ca puncte de sprijin 
în interpretarea unor elemente de 
spiritualitate românească prezente 
în romanul Baltagul anumite idei şi 
concluzii enunțate de Ernest Bernea 


şi susţinute prin fragmente ilustra- 
tive de gîndire şi simţire autentică, 
prelevate printr-o asiduă muncă de 
teren (sînt reproduse exact expresii 
populare culese de la ţărani). 

In concepţia ţăranului român 
lumea este bine întocmită. La temelie 
are o rînduială cosmică ce-i conferă 
durabilitate şi sens. Omul, făcînd parte 
din această lume, considerîndu-se in- 
tegrat în natură, trebuie să se supună 
acestei ordini de nedepăşit, înţeleasă 
ca lege a firii, a existenţei în toate for- 
mele ei: „Lumea, aşa cum e, e zidită 
bine, n-o poţi schimba după voie. Lu- 
mea e-n cuprinsu ei şi noi sîntem din 
ea, lumea nu-i din cuprinsu nostru, al 
oamenilor” (E. Bernea, p. 85). 

Vitoria Lipan se conformează 
acestor norme de existenţă umană 
milenară. Ca orice om din acest me- 
diu rural străvechi, are convingerea 
că, fără ordine şi lege, lumea se 
distruge, totul moare. 

La armonia universală contribu- 
ie o legătură organică a lucrurilor, ele 
există şi durează împreună: „Lucrurile 
sînt în aşa fel întocmite că se leagă 
unu de altu, cînd suferă într-un loc, 
suferă toate” (E. Bernea, p. 241). 

Orice absenţă sau degradare 
a unui lucru atrage după sine tulbu- 
rări în ordinea existenţei. Tot efortul 
eroinei constă în a restabili ordinea 
normală a lucrurilor, căci crima a 
dereglat echilibrul lumii. Pornind de 
la semnele ce i „se arată” şi pe care 
le „citeşte”, Vitoria caută, în drumurile 
ei, confirmări ale acţiunilor sale. 

Un semn iniţial este chiar glasul 
lui Lipan, venit din memoria ei afecti- 
vă. Reamintindu-şi legenda povestită 
de el, Vitoria îi aude glasul, „dar nu 
putea să-i vadă chipul” (Baltagul, 
Bucureşti, Editura Tineretului, 1966, 
p. 35, trimiterile se vor face în conti- 
nuare la această ediţie). Următoarele 
arătări rău prevestitoare sînt visele. 
Cel dintii care „a împuns-o în inimă şi a 
tulburat-o” i-l înfăţişează pe „Nechifor 
Lipan călare, cu spatele întors către 
ea, trecînd spre asfinţit o revărsare de 
ape”. Altă dată l-a visat rău, „trecînd o 
apă neagră... Era cu faţa încolo”. Ca o 
prevestire a lucrurilor grave petrecute 
este „spatele întors”, „faţa încolo”, 
trădînd posibilitatea ca Nechifor să 
nu se mai afle printre cei vii. Asfinţitul, 

opus răsăritului, care este genera- 
torul luminii, simbol al începutului, 
semnifică sfîrşitul. lar trecerea unei 
ape reprezintă, în această situaţie, o 
întrerupere a cursului unei vieţi. 

Un alt semn ce-i dă Vitoriei 
de gîndit este comportamentul 
cocoșului: 

„Vitoria privi cu uimire la cucoşul 
cel mare porumbac, cum vine fără nici 
o frică şi se aşează în prag. Inima-i 
bătu cu nădejde, aşteptînd semnul 
cel bun. Dar cucoşul se întoarse cu 
secera cozii spre focul din horn şi 
cu pliscul spre poartă. Cîntă o dată 
prelung şi se miră el singur. 

— Nu vine... şopti cu îngrijorare 
gospodina. 

— Cine? tătuca? întrebă fata 
înfricoşată. 

- Nu vine, zise iarăşi aprig, 
Vitoria. Cucoşul dă semn de plecare” 
(p. 44). 

Conform Dicţionarului de 
simboluri de Jean Chevalier şi Ala- 
in Gheerbrant (Bucureşti, Editura 
Artemis, 1994), cocoşul este un 
simbol solar, pentru că prin cîntecul 
său anunţă răsăritul soarelui, dar 
şi simbol al inteligenţei venite de la 
Dumnezeu, avînd darul previziunii. 
Oamenii din popor au urmărit ges- 
turile ființelor necuvîntătoare şi le-au 
atribuit anumite semnificaţii. Astfel, 
cocoşul i-a întărit Vitoriei hotărîrea 
de a pleca să-şi caute bărbatul. 

Respectîndu-şi îndatoririle de 
bună creştină, Vitoria cere sfatul pre- 
otului, ţine post negru douăsprezece 
vineri. Abia apoi înştiinţează autorită- 
tile, însă nu-şi pune nădejdea în ele. 
Se încrede doar în propriile puteri şi 
în ajutorul lui Dumnezeu. Merge şi se 
închină Sfintei Ana de la mănăstirea 
Bistriţa. Spiritul ei organizatoric, gos- 
podăresc se manifestă prin pregătirile 
riguroase pe care le face pentru ple- 
care. |n călătoria ei o va însoţi doar 
băiatul, iar pe fată o duce la mănăstire, 
lăsînd-o în grija unei mătuşi. 

Conştientă că reuşita acţiunii 
ei depinde de momentul începutului, 
care trebuie să fie favorabil, ea deci- 
de: „Astăzi e o sfîntă luni şi începem 
împlinirea hotărtrii” (p. 77). Plecarea 
propriu-zisă în căutarea adevărului 
se produce „în zori de ziuă, vineri, în 
10 martie” (p. 77). 


In ceea ce priveşte timpul, tă- 
ranii ştiu că numai prin respectarea 
lui, prin realizarea faptelor la vremea 
lor, acestea pot fi duse pînă la capăt 
cu bine: „Şi timpu are mersu lui şi-i 
bine să-l cunoşti. Cînd zice: fă toate 
la vreme, atunci zice că fiecare lucru 
are vremea lui” (E. Bernea, p. 175). 

Ziua de luni e prielnică începu- 
tului unei acţiuni: „E zi mai însemnată; 
poate că d-aia, că-i început de săp- 
tămînă” (E. Bernea, p. 187). 

Miercuri şi vineri sînt zile curate 
şi binefăcătoare, pentru că prin posi 
se ajunge la înălţare spirituală. In 
schimb, zile nefaste sînt marţi, cînd 
apar „cele trei ceasuri rele” şi sîmbă- 
tă, fiind „ziua morţilor”, nu e bine să 
pleci la drum sau să începi ceva. 

„E bine să cati tot la răsărit că 
de-acolo vine ziua, de-acolo vine 
lumina şi lumina-i de la D-zeu. Intu- 
nericu-i de la diavolu. Răsăritu-i locu 
ăl bun, îi locu de unde încep toate 
helea” (E. Bernea, p. 73). Se constată 
că Vitoria Lipan a ţinut cont de aceste 
credinţe şi cînd a ales răsăritul zorilor 
ca moment de pornire. 

La începutul călătoriei, Vitoria 
şi fiul ei, Gheorghiţă, l-au avut ca 
tovarăş de drum pe domnul David, 
negustor evreu. El îşi expune convin- 
gerea că orice s-ar întîmpla în lume, 
în cele din urmă adevărul trebuie sâ 
iasă la suprafaţă, oricît de ascuns 
ar fi. Există pretutindeni semne. E 
necesar doar să ai privire adîncă să 
le descoperi şi înţelegere îndestulă 
să le descifrezi sensurile: „Dar, ca 
un om care stau şi judec, zic aşa, 
că toate cele de pe lumea asta au 
nume, glas şi semn. Aicea, în stînga 
pe deal, se văd şapte case de birne, 
şindrilite şi acoperite de omăt. Şi prin 
şapte hogeaguri iese fum. Ele nu 
strigă, dar de spus, spun ceva. Mai 
întîi, spun un număr: şapte. Ai doilea, 
spun că-i iarnă şi gospodarii stau la 
vetrele lor şi pregătesc mămăliga şi 
topitura. Dacă dintr-un hogeag n-ar 
ieşi fum, înţelesul ar fi altul. Vra să 
zică toate pe lumea asta arată ceva. 
Ai auzit dumneata moarte de om să 
nu se afle leş şi să nu iasă la lumină? 
Se duc hultanii şi corbii ş-arată unde 
zace un trup lovit de banditi. Apa îl 
dă la mal dacă-i înecat. Dacă-i într-o 
fîntînă, vine vreme de secetă şi fac 

picioarele semn celui care se uită într- 
însa. Dacă-i îngropat se duce lupul şi 
scurmă. Vra să zică toate vorbesc: 
aşa le-a rînduit Dumnezeu” (p. 89). 
Negustorul dovedeşte printr- 
o logică incontestabilă că, punînd 
cap la cap faptele evidente, se pot 
desluşi cele ascunse. De asemenea, 
o îmbărbătează pe femeia îndurerată 
să-şi urmeze cu încredere hotărîrea. 
Fără nădejde în reuşită nu este posi- 
bilă înfăptuirea. In urma unei bogate 
experienţe de viaţă, omul din co- 
munitatea rurală a ajuns la această 
concluzie: „Din tot ce am văzut în 
viaţă, trebuie să ai credinţă ca să 
reuşeşti. De se slăbeşte credinţa, 
nu reuşeşti” (E. Bernea, p. 252). 
Vitoria are de parcurs un drum si- 
nuos pentru aflarea adevărului: „Vreau 
să zic că nu-i atît de lungă calea, cît 
cotită” (p. 86). Asemănător firului con- 
ducător al Ariadnei din mitologia greacă 
este vîntul ce o însoţeşte permanent pe 
femeia din Măgura Tarcăului, dîndu-i 
informaţii folositoare. Potrivit Dicţiona- 
rului de simboluri (menţionat anteri- 
or), vîntul este sinonim cu suflul şi, în 
consecinţă, cu Duhul Sfînt, cu influxul 
spiritual de origine cerească. De aceea 
sînt socotite vînturile, în Psalmi şi în 
Coran, mesageri divini, echivalentul în- 
gerilor. Popasul făcut la Fărcaşa a fost 
impus de un „vînt rece” ce a adus „nouri 
negri şi vîrtejuri de ninsoare”, astfel încît 
„nu se vedea nici cer, nici pămînt” (p. 
97). La întoarcerea de la Dorna, unde 
a aflat despre vînzarea oilor şi s-a 
interesat în ce direcţie a apucat soţul 
ei, vremea s-a schimbat şi „S-a răsucit 
vîntul şi a prins a bate de către miezul- 
nopţii” (p. 114). Continuîndu-şi calea, 
„O împingea tot cătră vale vîntul de 
la spate” (p. 119). Urcînd pe o potecă 
dificilă, şerpuită, acoperită de omăt şi 
gheaţă, vintul îi este un sprijin: „avea 
un spulber ş-o putere vie, încît te puteai 
rezima cu spatele în el” (p. 121). Cu cît 
înainta, vîntul îi vestea apropierea de 
locul căutat: „vîntul i se părea Vitoriei că 
a contenit. Cînd se încredinţă că faptul 
e adevărat, simţi nelinişte” (p. 123). 
Acelaşi mesager divin o atenționează 
cînd trece de zona care o interesează: 
„Acuma vedea adevărat şi bine că 
vîntul a contenit. Căzuse jos, în vale, 
şi amuţise şi el. Semnul era vădit. Mai 
înainte nu putea trece. Trebuia să se 


întoarcă îndărăt” (p. 124). Ghidată de 
trimisul Sfintei Ana, Vitoria nu putea 
rătăci calea şi nici trece mai departe. 
Ceea ce sperase să descopere se 
afla pe aproape: „D-zeu îi va fi păstrat 
urmele. Ea are datoria să se întoarcă şi 
să le găsească. Sf. Ana i-a şi dat semn, 
poprind vîntul şi întorcîndu-l pe crîngul 
său” (p. 125). 

Inzestrată cu luciditate şi tărie 
de caracter, Vitoria Lipan perse- 
verează în căutare, neîncetînd să 
creadă că adevărul va ieşi la lumină 
şi dreptatea va triumfa. Fiinţa uma- 
nă are însă datoria de a da atenţie 
tuturor semnelor, fiecare avînd taina 
şi înţelesul propriu: „lar cine va ucide 
om nu se poate să scape de pedeap- 
sa dumnezeiască. Blăstămat este să 
fie urmărit şi dat pe faţă. Dator este 
să-l urmărească omul; rînduit este 
să-l urmărească fiarele şi dobitoa- 
cele. Dacă ai cunoaşte înțelesurile 
vîntului şi a ţipetelor de paseri, şi a 
scheunatului dihăniilor, şi a umble- 
tului gîngăniilor, şi a tuturor urmelor 
care sînt, dar nu se văd dintr-o dată, 
atuncea îndată ai ajunge la cel vino- 
vat. De ajuns tot trebuie să ajungi la 
el, însă mai tîrziu” (p. 142). 

In romanul Baltagul faptele 
se desfăşoară pe un spaţiu vast şi 
variat totodată. Omul satului traditi- 
onal clasifica locurile în bune şi rele. 
Loc bun era considerat cel rodnic şi 
ferit, reprezentat de obicei de casă, 
sat, prin faptul că sînt cunoscute, 
neexistînd pericole: „Nicăiri nu-i bine 
ca-n satu tău şi-n casa ta. Acolo-i 
locu tău, acolo-i rodu tău. Poţi căpăta 
toate celea în străini şi tot nu-i bine. 
Şi cînd mergi afară, mergi pe sigur; 
calci în curte ca prin casă. In străini 
calci tot cu teamă; nu ştii ce vine, 
ce te-aşteaptă” (E. Bernea, p. 38). 

Pornirea la drum produce îngri- 
jorare, pentru că sînt părăsite locurile 
proprii, cu însuşirile lor pozitive. E 
firească teama omului de necunos- 
cut, unde pot exista forţe potrivnice 
care să-i zădărnicească planurile: „La 
drum nu-i ca-n ogradă că, de, nu eşti 
la locu tău, da tot mai bine-i decit să 
mergi pustiu peste țarină sau mai ştiu 
eu cum” (E. Bernea. p. 44). 

La rîndul lor, drumurile pot fi: 
deschise, drepte sau ascunse, şerpu- 
ite. Bineînţeles că drumul drept este 

mai sigur decît cel şerpuit, mai puţin 
supus neprevăzutului: 

„Drumu drept e drum deschis, 
e curat; la drum drept te poţi feri. 
Drumu drept e sănătos că-i deschis, 
fără ascunziş, nici cu gînd rău” (E. 
Bernea, p. 45). 

Drumurile şerpuite, ascunse, 
pot aduce rău călătorului. In locurile 
numite „sucite”, în special în regiu- 
nile de munte, omul se simte mai în 
primejdie. Asemenea drumuri întor- 
tocheate nu sînt agreate, ci evitate 
în măsura posibilului: „Ici-colo e tot 
altă formă de relief şi nu ştii de unde 
vine rău, că şi el are ascunzişurile lui” 
(E. Bernea, p. 45). 

Orice intervine pe parcursul 
drumului are o influenţă negativă, pro- 
ducînd o tulburare a călătoriei. Podul 
este un obstacol, apa, prăpastia sînt 
elemente care distorsionează calea 
dreaptă. Un astfel de drum şerpuitor 
a fost străbătut de Nechifor Lipan. 
Avînd încredere în oamenii pe care-i 
considera prieteni şi bazîndu-se pe 
forţa sa fizică, nu a bănuit nimic şi şi-a 
găsit pierzania în aceste locuri pri- 
mejdioase şi în împrejurări suspecte. 
Vitoria i-a călcat pe urme: „Pe urmă a 
suit un drum şerpuit săpat în stîncă, 
ocolind în singurătăţi pe sub vulturi. 
[...] lar muntele, cu cale şerpuită şi 
cu punti de piatră peste prăpăstii, se 
cheamă Stănişoara” (p. 121). 

Străbătînd o cale cotită, între- 
ruptă pe alocuri, Nechifor şi-a dus la 
împlinire destinul tragic. La această 
constatare ajunge Vitoria, reflectînd 
asupra celor întîmplate: „Dar dacă 
i-a fost lui Nechifor scrisă asemenea 
soartă, pe care nimica n-o poate în- 
lătura, D-zeu prin sfinta de la Bistriţa, 
a adus-o pe diînsa, Vitoria, pe căi 
ocolite, tocmai unde trebuia ca să-şi 
găsească pe cel drag, să-l ridice din 
locul pieirii şi să-l puie în pămînt sfînt, 
cu toate rînduielile ştiute” (p. 141). 

Similară este concepţia stră- 
veche a poporului român, potrivit 
căreia fiinţa umană vieţuieşte avînd 
o soartă anume, anterior hotărîtă de 
către divinitate. Ceea ce a fost rînduit 
se va săvirşi de-a lungul întregii vieți 
pînă la moarte. 

„Cînd vii pe lume ai o soartă; 
trăieşti şi mori aşa după cum ţi-a fost 
sortit. Timpu trece şi se împlinesc 


toate după cum i-a fost dat” (E. Ber- 
nea, p. 168). Totuşi, la fel de adevărat 
este că voinţa omului poate influenţa 
în mare măsură soarta sa. 

Tot într-un vis, femeia a primit 
înştiinţare de la omul ei şi a înţeles 
că nu peste multă vreme îl va afla: 
„Din întunericul lui, în care se depărta, 
pentru întîia oară Lipan se întoarse 
arătîndu-şi faţa şi grăind lămurit nu- 
mai pentru urechile ei” (p. 136). 

O dată găsite osemintele lui 
Nechifor şi îndeplinile rînduielile re- 
ligioase de înmormiîntare, Vitoria îşi 
va putea afla tihna. Şi-a făcut pînă 
la capăt datoria, a răzbunat moartea 
soţului şi a restabilit echilibrul în co- 
munitatea rurală patriarhală. Natura 
i-a fost alături, îndrumîndu-i paşii, 
arătîndu-i printr-un grai anume care 
este adevărul şi unde zace ascuns, 
pentru ca ea să-l facă deplin cunos- 
cut. Armonia universală fiind restator- 
nicită, viaţa îşi poate continua cursul. 
Romanul Baltagul prezintă o fericită 
îmbinare a mentalităților înrădăcinate 
în societatea rurală veche cu trăirile, 
simţămintele reale ale femeii îndure- 
rate care-şi caută bărbatul dispărut. 


NOTE 


1 Ernest Bernea (28 martie 1905, 
Focşani — 14 noiembrie 1990, Bucureşti), 
sociolog şi etnograf român. A făcut studii 
de specializare (1930-1933) în sociologie 
şi istoria religiilor la Paris şi Freiburg. 
A participat la faimoasele campanii 
monografice ale profesorului Dimitrie 
Gusti, întemeietor al Şcolii sociologice 
româneşti. A fost cercetător în cadrul 
Institutului de Etnografie şi Folclor din 
Bucureşti. Volumul Spaţiu, timp şi ca- 
uzalitate la poporul român conţine un 
bogat material documentar înregistrat din 
zone etnografice de mari tradiţii populare. 
A urmărit descifrarea unui mod specific 
de a gîndi, expresie a unei mentalități şi 
coordonate etnice. Alte opere: Timpul la 
ţăranul român (1940), Îndemn la sim- 
plitate (1941), Maramureşul, ţară româ- 
nească (1943), Civilizaţia românească 
sătească (1944), Poezii populare în 
lumina etnografiei (1976), Cel care urcă 
muntele (1996), Crist şi condiţia umană 
(1996), Treptele luminii (1997). 

CÂTEVA CONSIDERAŢII 
PE MARGINEA EROTICII 
LUI NICHITA 
STANESCU 


„Dumnezeu al naturii ne înghite, 
ne naşte, ne vorbeşte, ne creşte, se 
culcă cu noi, se lasă consumat, zămis- 
lit şi născut de noi. Pe scurt, el este 
substanţa fără sfârşit a faptei şi a sufe- 
rinței noastre. Dacă din iubita noastră 
ne plăsmuim un astfel de Dumnezeu, 
actul acesta este religie aplicată.” Deşi 
par un rezumat al eroticii lui Nichita 
Stănescu, aceste gânduri şi-au luat 
zborul dintr-o minte vizionară, în plin 
romantism. Novalis le însemna în 
1799 (Intre veghe şi vis. Fragmente 
romantice, Bucureşti, Univers, 1995, 
p. 255), furnizându-i lui Hugo Friedrich 
încă un argument pentru a înţelege că 
seminţele din care avea să crească 
modernitatea poetică germinau deja 
în evul romantic. 

In poezia lui Nichita Stănescu, 
iubirea însufleţeşte materia, dar în 
acelaşi timp o dematerializează, re- 
ducând-o la cuvinte-esenţe. Prin iubi- 
re lumea renaşte perpetuu: „Mi-aduc 
aminte, căzusem de pe cal,/ şi stam 
în iarbă înroşit,/ ca o făptură de oval/ 
şi de furnici călătorit./ Durerea mea 
era un principat,/ o ţară putredă, ne- 
vorbitoare,/ fostul meu ochi era palat,/ 
inima mea, un negru soare. / Mi-aduc 
aminte, căzusem de pe cal,/ când tu 
ai zis de mine / că mă renaşti din nou 
regal,/ şi în dureri divine, —/ şi-mi dai 
din nou aceeaşi stea,/ şi-acelaşi cal 
mi-l dai din nou,/ din nou o să mă urci 
în şea,/ cuvânt făcându-mă, ecou” 
(Nod 6). Eschatologia sugerată de 
soarele negru al regatului putred, în 
care s-a destrămat instituţia logosului, 
este corectată printr-o cosmogonie 
ce proiectează eul poetic stănescian 
spre un alt nivel ontic: renaşterea în 
cuvânt. Căci etericul cuvânt nu are 
carne dureroasă şi țţâşniri de sânge 
efemere, are doar eternitate. 


Într-un avertisment către citito- 
rul ediţiei definitive a poemelor sale, 
poetul nota: „Ea propune, din punctul 
de vedere al sentimentelor, sentimen- 
tul că apocalipsul a fost de mult, de 
foarte mult, şi că amintirea lui poate fi 
considerată numai ca o sursă a cuvin- 
telor reci, neschimbate în urlet” („Că- 
tre cititorul cărţii acesteia”, în Ordinea 
cuvintelor, ||, Bucureşti, Cartea româ- 
nească, 1985, p. 6). Acest apocalips 
a spulberat materia şi a reconstruit 
spiritual lumea din anti-materia ne- 
cuvintelor. Lumea cea veche, creată 
cândva la începuturi, în şapte zile, şi 
populată cu fiinţe şi obiecte al căror 
unic rost era acela de a fi primit un 
nume, este abolită. Odată constituit 
cosmosul lingvistic, concretul nu-şi 
mai are rostul, din punctul de vedere 
al poeticului ce neagă obiectiv lumea, 
pentru a o reafirma în limbaj, în idei 
pure, în entităţi spirituale dezbărate 
de povara materiei. 

Numai prin eros se poate renaş- 
te întru puritatea absolută a geometri- 
celor gheţuri polare: „Aş vrea să fugim 
în Hiperboreea/ şi să te nasc viu,/ 
urlând, alergând, zdrobită de zimţii/ 
cerului vineţiu,/ pe gheaţa crăpată de 
iceberguri” (Elegia a opta, Hiperbo- 
reeana). Cosmogoniile eminesciene 
erau izvorâri concentrice din ape 
lustrale, ţâşniri luminoase crescând în 
armonioase progresii geometrice. În 
deplin acord cu modernitatea poetică, 
Nichita Stănescu preferă, dimpotrivă, 
meandrele dezordonate ale liniilor 
frânte, zimţii tăioşi ai cerului ce ve- 
ghează această sfâşietoare naştere, 
păstrând vagi ecouri din durerea 
măicuţei mioritice, dar şi „somnul cu 
fierăstraie-n el” ce decapitează caii 
(Somnul cu fierăstraie-n el). Hugo 
Friedrich vedea în acest simbol al 
fierăstrăului (Lautreamont, Eluard, Pi- 
casso) o marcă a obsesiei structurale 
ce domină poezia şi arta modernă în 
a doua jumătate a veacului al nouă- 
sprezecelea. Pentru poetul necuwvin- 
telor, dramatismul structurii formale, 
devenit el însuşi conţinut al poeziei, 
nu se sprijină doar pe dezarticularea 
programatică a morfo-sintaxei şi 
uneori a foneticii, ci şi pe deprinderi 
asociative complet inedite, prin care 
se inventează continuităţi semantice 
şi imagistice total neaşteptate. 

Facerea şi desfacerea lumii 
corespunde succesivelor naşteri-re- 
naşteri din demiurgicul pântec al unei 
iubite abstracte, zeificate („Această 
tânără femeie aspră/ va deveni zeiţă”, 
Minerva), care ştie să nască doar vor- 
be, căci a trăit exclusiv printre cărţi: „Şi 
chipul tău prelung, iubito, / cu pletele 
sălbăticite printre cărţi” (Pentru liniştea 
somnului). Doar cuvintele translucide 
şi tăioase ca laserul merită renăscute, 
căci doar prin ele se ajunge la miezul 
simbolic al lucrurilor: „Visez acel la- 
ser lingvistic,/ care să taie realitatea 
de dinainte,/ care să topească şi să 
străbată/ prin aura lucrurilor” (Necu- 
vinte). Arghezi vorbise, cum bine se 
ştie, despre „cuvinte-fulgi, cuvinte-aer, 
cuvinte-meta!”. Lui Nichita Stănescu 
tabelul lui Mendeleev nu-i mai ajunge 
spre a cataloga perfidele, polivalentele 
cuvinte. Trebuie eliminate cele impure, 
contaminate de inerţiile procesuale ale 
materiei: „l-am spus daimonului: — Tu 
nu ştii că/ vorba arde,/ verbul putrezeş- 
te, iar cuvântul/ nu se întrupează ci se 
destrupează?/ Am pus un sentiment 
pe bronz şi tu ştii asta/ şi a fiert din 
pricina luminii soarelui./ Am dat un 
nume unui copil/ şi numele s-a spart 
de timp şi de vrăbii” (Daimonul meu 
către mine). 

Cuvântul ucide, dar e o moarte 
creatoare precum cea a unor zei 
civilizatori: „nici o moarte nu rămâne 
neîmpodobită/ de o naştere”, căci 
„naşterea lumii şi apoia ei/ sunt lipite/ 
şi dorm îmbrăţişate/ în acest punct 
albastru”. Alchimia ce transformă 
lumea în cuvinte repetă nesfârşit 
procesul mecanic al morţii definite 
ca înghiţire — „Toate aceste burţi au 
aceeaşi foame,/ ca dovadă că se 
mănâncă unele pe altele,/ ca dovadă 
că sunt” — şi al renaşterii: „aici, în 
această zonă cosmică/ toţi se nasc 
din toţi,/ neîntrerupt, toţi se nasc 
din toţi./ Omul se naşte din pasăre, / 
pasărea din vierme,/ viermele din iar- 
bă,/ iarba din resturile omului” (Con- 
templarea lumii din afara ei). Acest 
limbaj esenţial, orânduit după sintaxa 
miturilor cosmogonice, este menit să 
ne reamintească ambivalenţa, dar şi 
unitatea lumii, continuitatea dintre 
urât şi frumos, poetic şi nepoetic, 
mort şi viu etc. Numai în limbaj toate 
aceste contrarii pot fi abolite, spre a 


putea fi astfel contemplate adevăru- 
rile ontologice esenţiale. 
Sentimentele, ca şi cuvintele ce 
le exprimă, sunt tridimensionale şi se 
mişcă liber în spaţiu, concretizând ver- 
tijul devorator al duratei: „Eu stăteam 
la o margine a orei,/ tu — la cealaltă,/ ca 
două toarte de amforă./ Numai cuvin- 
tele zburau între noi,/ înainte şi înapoi./ 
Vârtejul lor putea fi aproape zărit, şi 
deodată,/ îmi lăsam un genunchi,/ şi 
cotul mi-l înfigeam în pământ,/ numai 
ca să privesc iarba-nclinată/ de căde- 
rea vreunui cuvânt,/ ca sub laba unui 
leu alergând./ Cuvintele se roteau, se 
roteau între noi,/ înainte şi înapoi,/ şi 
cu cât te iubeam mai mult, cu atât/ 
repetau, într-un vârtej aproape văzut,/ 
structura materiei, de la-nceput” (Po- 
veste sentimentală). Cum universul 
s-a fondat pe iubire, lirismul îşi alege 
ca obiect de studiu sentimentul, în a 
cărui chimie se regăsesc structurile 
primordiale ale materiei, nucleele, 
electronii, protonii. Energia primordi- 
ală a logosului creator vine din marea 
iubire divină ce se propagă nesfârşit în 
lume. Darul cel mai de preţ dat omului 
rămâne cuvântul divin („Acel cuvânt îl 
visez/ care a fost la începutul/ lumilor 
lumii,/ plutind prin întuneric şi despăr- 
ţind/ apele de lumină”, Necuvinte), în 
el sălăşluieşte harul şi nicidecum în 
amăgitoarele structuri ale materiei. El 
aduce viaţa şi moartea, el poate re- 
structura lumea şi totul doar prin forţa 
purificatoare a sentimentului. 
Intâlnirea cu erosul e de o 
sălbatică violenţă: „Leoaică tânără, 
iubirea/ mi-a sărit în faţă./ Mă pân- 
dise-n încordare / mai demult./ Colţii 
albi mi i-a înfipt în faţă,/ m-a muşcat, 
leoaica, azi, de faţă.” Ea transformă 
natura printr-un erotomorfism cosmic 
de extracţie (totuşi) romantică: „Şi de- 
odată-n jurul meu, natura/ se făcu un 
cerc, de-a dura,/ când mai larg, când 
mai aproape,/ ca o strângere de ape./ 
Şi privirea-n sus ţâşni,/ curcubeu tăiat 
în două, / şi auzul o-ntâlni/ tocmai lân- 
Narcisistica, halucinanta „strângere 
de ape” nu se mai combină emines- 
cian cu căderea, cu cerul răsturnat în 
adânc, ci cu energica „ţâşnire” spre 
barbianul nadir. Unitatea dintre sine 
şi sine, dintre privirea îndrăgostită şi 
auzul fermecat, se reface eteric în 

„curcubeul tăiat în două”, punte spre 
infinitul sentimentului. 

Corpul — înveliş efemer pentru 
suflet — se pulverizează în părti, în 
atomi şi molecule, spre a putea iubi 
multiplu, amplificat: „Mâinile mele 
sunt îndrăgostite,/ vai, gura mea iu- 
beşte,/ şi iată, m-am trezit/ că lucrurile 
sunt atât de aproape de mine,/ încât 
abia pot merge printre ele / fără să mă 
rănesc” (Vârsta de aur a dragostei). 
Dilatarea cosmică răspunde exacer- 
bării sentimentului, care nu încape în 
închisoarea trupului zgârcit („inimă 
mai mare decât trupul”; „conţinut mai 
mare decât forma”), ce tinde spre 
expansiuni blagian-expresioniste: ,... 
trup ciudat, trup asimetric,/ mirat de 
el însuşi/ în prezenţa sferelor,/ mirat 
stând în faţa soarelui,/ aşteptând cu 
răbdare să-i crească luminii/ un trup 
pe măsură” (A unsprezecea elegie). 

Alteori, trupul poetului, supus 
unui proces de transsubstanţiere, se 
preschimbă în lentilă dureroasă de 
cristal, ce filtrează impartial realul: 
„Eu însumi eram sticla geamului,/ 
curat şi transparent ca sticla geamu- 
lui./ Şi prin mine privea cineva spre 
altcineva/ şi mă durea toată fiinţa mea 
de sticlă transparentă/ de privirea 
care mă străpungea,/ şi nu ştiam cine 
privea pe cine privea,/ prin durerea 
transparentă/ de sticlă, de geam, a 
mea” (Papirus cu lacune). Ştefania 
Mincu a observat deja aspectul 
ascensional al acestei vocaţii meta- 
morfice: „trupul în mişcare frenetică 
se rarefiază, pierde din greutate sub- 
ţiindu-se şi transformându-se firesc 
în gând, într-o mişcare ascensională 
de o mare noutate a imaginii” (Nichita 
Stănescu între poesis şi poiein, Bucu- 
reşti, Eminescu, 1991, p. 22). 

Unitatea spiritului nu se împie- 
dică nicidecum de fragmentaritatea 
trupului, căci poetul ţinea să precize- 
ze: „Singura proprietate este aceea 
de a avea spirit. A avea materie este 
risipă. Durerea şi sentimentul tragi- 
cului apar nu atunci când materia 
sfâşie materia, ci numai atunci când 
cuvântul sfâşie cuvântul lăsând în 
tenebre dâra necuvintelor” („Războiul 
cuvintelor”, în Ordinea cuvintelor, |, 
ed. cit., p. 83). 


Esenţială rămâne unitatea de 
spirit, ca principiu al creativităţii. 
„Numai caracterul de monaadă al per- 
sonalităţii, al stilului, al timbrului unui 
poet şi al unei opere poetice prezintă 
interes din punct de vedere este- 
tic” — preciza Nichita Stănescu (cf. 
„Orfeu sau scurt tratat de geometrie 
a cuvintelor”, în Amintiri din prezent). 
Intregimea de sine a creatorului înce- 
pe cu „Dedal, întemeietorul vestitului 
neam de artişti, al dedalizilor”, fiinţă 
auto-suficientă: „El începe cu sine şi 
sfârşeşte/ cu sine./ Nu-l vesteşte nici 
o aură, nu-l/ urmează nici o coadă 
de cometă” (Elegia întâia). Dar nici 
Dedal n-a putut evada din labirintul 
propriei creaţii, aripile îngereşii nu 
l-au dus prea departe. In final, iden- 
titatea sinelui cu sine are limitările 
şi primejdiile ei: „Dacă ţi-e foame, 
caută să nu te mănânci pe tine însuţi/ 
în libera vedere a altora” (/nvățăturile 
cuiva către fiul său). Barbiana auto- 
fagie este înlocuită cu iubita divină 
care naşte, dar şi devoră: „Mă calcă 
pe faţă;/ ne amestecăm limbile într-un 
sărut/ frânt. Eu sunt mâncarea/ unei 
fiinţe.// Sunt devorat. Ultimele/ le aud 
sfărâmându-i-se-n dinţi/ cuvintele 
mele,/ ca nişte oase ale foştilor părinţi” 
(Ideea cu gură. O viziune a sărmanului 
Dionis). Arghezienele „sarice pline 
de oseminte” ce se vărsau în cuvinte 
potrivite sunt aici transfigurate printr- 
o inedită digestie în divinul pântec al 
femeii („Un sus spre sus încolăcit”), ce 
funcţionează ca o maşinărie textuală, 
transformând materia în spirit: „Ea 
are gura-n călcâie./ Ea se hrăneşte 
mergând/ pe muchia unde materia/ 
se schimbă în gând”. Această muză 
hulpavă şi lălâie, alter ego feminin, 
dar şi proiecţie a condiţiei demiurgice 
a creatorului, desăvârşeşte alchimia 
poetică, rumegând cuvintele şi renăs- 
cându-le în pulberea fină de gânduri. 

Cred că Alex. Ştefănescu avea 
întru totul dreptate când afirma, încă 
din 1986, că „există motive pentru a-l 
socoti pe Nichita Stănescu marele 
poet al secolului douăzeci, aşa cum 
Mihai Eminescu rămâne marele poet 
al secolului nouăsprezece” (Introdu- 
cere în opera lui Nichita Stănescu, 
Bucureşti, Minerva, 1986, p. 179). 


244 


Limba Română 


Noemi BOMHER 


UN PAT DISTRUGĂTOR 


Romanul lui Camil Petrescu 
din 1933, Patul lui Procust, apare 
construit evident în jurul simbolului 
din titlu. Aceasta înseamnă că lectorul 
devine obligat să cunoască mitul, mai 
puţin frecventat, acela al tâlharului 
care-şi chinuia victimele, indiferent de 
logica corpului uman, întrucât patul 
servea drept instrument de tortură, 
călătorul era întins pe un pat deose- 
bit de dimensiunile corpului victimei: 
dacă omul avea corpul scurt, era 
lungit sau i se tăiau picioarele, dacă 
era mai lung decât patul. 

Şi astăzi acest pat, format 
din spaţiul de sus şi de jos al tex- 
tului, grafic scris pe două tipuri de 
litere, lungeşte ori scurtează viaţa 
lectorului. Poate că avem şansa 
să supravieţuim tâlharului mitic de 
lângă Atena, Procrustest, dacă ni se 
lungesc picioarele, aşa că acceptăm 
peste şaptezeci de ani, în 2003, jocul, 
aşezaţi pe patul lui Proust; nu, nu 
este nici o greşeală, Camil Petrescu 
a scris un eseu de succes Noua struc- 
tură a romanului şi opera lui Marcel 
Proust, şi aşa cum el, Camil Petrescu, 
a „mâncat” o literă din numele tâlha- 
rului şi a schimbat accentul, tot aşa 
ne jucăm şi noi cu numele acestuia 
în grad secund. 

Titlul este o figură de stil ale- 
gorică, prezentând o comunicare 
deplină a unui înţeles ascuns de cel 
iniţial, prin intermediul unui ansamblu 
de echivalenţe complet descifrabile 
pe cale raţională. Spre deosebire de 
simbol cu pornire de la concret spre 
abstract, alegoria este asociată cu 
personificarea şi comparaţia şi are 
o mişcare narativă, ceea ce o trimite 
la parabolă şi apolog. Quintilian în 
Institutio Oratoria, vede alegoria 
drept o metaforă prelungită, alegoria 


fiind însă limpede, pe când metafo- 
ra, simbolul ori mitul fiind rezolvate 
prin sensuri figurate sau iradiante şi 
multiple. 

Ca figură a discursului, acest 
titlu are şi un sens propriu în text, 
întrucât acţiunea din capitolul cel mai 
larg, Într-o după amiază de august, 
se petrece într-un pat şi întrucât se 
poate lăsa să se înţeleagă că, la ni- 
vel simbolic, relaţia dintre personaje 
echivalează cu Patul lui Procust, din 
perspectiva personajului privitor care 
obligă corpul celuilalt să se supună 
necesităţilor fizice şi sufleteşti ale 
propriului trup. În relaţia cu textul, 
figura din expresia Patul lui Procust 
cu sensul literar, pat al cuiva, şi cu cel 
spiritual, un loc de distrugere, sens 
secundar, indirect poate fi aplicată re- 
laţiilor dintre personaje, fiecare dorind 
să-l supună pe celălalt propriului pat 
şi, dacă admitem că raportul dintre 
vir şi femina este subiectul întregului, 
observăm că patul tâlharului ucigaş 
reprezintă raportul multiplu dintre 
subiecte, întrucât fiecare apare con- 
vins că alteritatea este un obiect ce 
poate să fie supus dimensiunilor unui 
subiect: eul privitor. 

În planul narativ putem ob- 
serva şi o structură explicită opusă 
celei parţiale diferită arhitectonic 
între primele Capitole I, II, III, care 
însumează 31 de pagini, ultimele 
Epiloguri I, II (cu indicatia, povestit de 
autor), care însumează 36 de pagini, 
şi capitolul esenţial al romanului Într-o 
după amiază de august, care are 282 
de pagini?. 

Pe lângă aceste aproximative 
discuţii cantitative, trebuie să ob- 
servăm că personajul care-şi spune 
sieşi autor comentează în subsol de 
două ori primul capitol, atribuit unei 
doamne T, încearcă, tot în notele de 
subsol, să convingă lectorul cu privire 
la valoarea verosimilă a informaţiilor 
oferite de personajul Fred, suge- 
rând că numele actorilor, al pieselor 
de teatru, al revistelor literare, al 
trimiterilor politice ar fi autentice şi 
oferind „pentru cetitorii care vor să o 

cunoască” o poezie cu titlul Patul lui 
Procust, atribuită personajului Geor- 
ge Demetru Ladima. 

Această notă sugerează că 
relaţia dintre un ins şi celălalt este 
în realitate relaţia dintre orice om şi 
divinitate, Procrustes, tâlharul fiind 
în realitate demiurgul. Chiar nota din 
paranteză a Epilogului II, povestit de 
autor, vrea să convingă asupra iden- 
tităţii pactului pe care-l face lectorul 
cu autorul concret. 

Personajul care-şi spune autor 
ar fi identic cu omul Camil Petrescu, 
care ar fi fost participant la viaţa reală 
a personajelor prezentate sub nume 
secrete T sau GDL sau D sau Fred 
Vasilescu. În ultimă instanţă, con- 
fuziile ajută la perceperea alegoriei 
drept o virtuală şi indirectă raportare 
la lector. Cititorului, care vrea să ştie 
şi este mai lung decât textul în Patul 
lui Procust, i se taie picioarele, ori 
cititorului, care nu percepe semnifica- 
tiile multiple dintre roman şi titlul său 
(văzându-l doar ca parţialitate fără 
să corespundă asemănărilor), i se 
întind picioarele, până când, virtual, 
înţelege valoarea poetică a titlului. 
Dar, întrucât în timpul lecturii autorul 
ne obligă să adoptăm propria lui ter- 
minologie conceptuală, să încercăm 
să înţelegem punerea în abis a eve- 
nimentelor abstracte şi alegorice din 
poezia atribuită lui Ladima, poezie, 
implicând înţelesul relaţiei omului 
cu divinitatea. Să presupunem că 
această poezie ascunde o valoare, 
implicită, are proprietatea de a fi 
interpretată şi re-interpretată, ar 
avea ca înţeles secund descifrarea 
titlului şi că lectorul care nu cunoaşte 
codificarea mitologică se opreşte la 
sensul oferit de poezie, indicat explicit 
în subsol, cu funcţie moralizatoare, 
explicită, cu valoare de rebus rezol- 
vat, ce face transferul de la expresia 
pe baza unei analogii mitice, cu o 
comparaţie instituită chiar în text. 

Virtual, alegoria ţine publicul 
atent nu din cauza relaţiei exteri- 
oare cu terminologia mitică, ci prin 
o interpretare alegorică a relaţiei 


dintre naratorul feminin cu partene- 
rul masculin (Doamna T) sau dintre 
naratorii masculini (Fred, Ladima) şi 
autorul cu partenerii feminini şi mas- 
culini. Limbajul alegoric direct, fără 
interpretare, ar fi o problemă pentru 
receptorul care se constituie virtual, 
fără a cunoaşte contextul mitic, ci 
doar poezia ce re-interpretează mitul 
cu titlul Patul lui Procust (95, 96). 
În acest text, într-un limbaj abstract, 
eul liric se referă la propriul său 
destin, simţit drept „o felie de noroi”, 
„ciclu”, numit în faţa Parcelor „fuior 
tors al Cretei”, „povară măsurătoare” 
şi „ocrotitoare”, simultan în fața me- 
sajului divin, mesaj oferit de figura 
„delta triunghi”, figură sacră prin care 
se adevereşte simultan şi cerul şi pă- 
mântul, precum şi frumuseţea, soră 
cu urâţenia. Coexistenţa elementelor 
nedorite „bale”, „venin” cu aceea a 
nuferilor „suavi”, importanţa lotuşilor 
şi a crinilor, prezenţi în acelaşi mediu, 
creează dorinţa ca cel ce se simte 
„Mişel” să poată oferi moralizări la 
adresa altora. 

Astfel, personificarea idealului 
neatins, alegoric marcat drept „pat” 
care distruge, e pusă în evidenţă 
de textul poetic, atribuit lui Ladima, 
evidentă fiind prezenţa mai multor 
paliere, în care relaţia cu divinitatea 
e personificată (Demiurgul a creat un 
pat), conceptualizată (toţi trăim în pa- 
turi şi oferim altora paturi), dar poezia 
suprimă diferenţa dintre alegorie şi 
simbol, întrucât tensiunea oferită de 
titlu, Patul lui Procust, pare uitată în 
contextul celor trei scrisori ale doam- 
nei T, pentru a fi enunțată metaforic, 
ca într-o fabulă, la sfârşitul capitolului, 
Într-o după amiază de august, din 
nou intersectată cu uitarea, în partea 
finală, unde simbolul textului apare 
emblematic, întrucât salvarea e oferită 
de sinuciderea dublă a lui Ladima, 
sinucidere în varianta căutătorului de 
mobil economic sau idealist nerealizat 
şi în varianta căutătorului iubirii pure 
nerealizate, cu toată bogăţia economi- 
că reală (glumim atunci când sugerăm 
că interpretul ar trebui să se sinucidă). 

Titlul oferă o constelație de 
semne, compus din forţa asociativă a 
mitului, din forţa comună a textului şi 
în planul existenţial de personalitatea 
omului Camil Petrescu (complexul 
bastardului, al bărbatului cu statură 
mică, al omului sărac, superior inte- 
lectual). În planul figurat, apar din per- 
spectiva literară câteva personificări 
ale eventualilor lectori supuşi patului 
procustian, proustian. Primul ar fi 
personajul care-şi spune sieşi autor, 
o abstracţiune a autorului concret 
şi abstract realizată fictiv, un fel de 
propagator al dorințelor ascunse ale 
autorului concret. În personalitatea 
autorului se observă o distanţare 
dorită şi nerealizată, o dorinţă de a 
fi profesor şi de a transfera în plan 
practic concepţiile sale despre artă. 

Sub forma măştii lui Ladima 
sau sub aceea a lui Fred, personajul 
moralizator, autorul educă celelalte 
personaje. De exemplu, dă sfaturi 
despre cum se scrie, despre cum 
trebuie să fie o actriţă, despre cum 
trebuie privită o haină. Virtual, autorul 
stabileşte relaţii între semnele din text 
şi figurile din alte texte, desemnând 
în palierele textului său nevoia de a fi 
eseist şi oferind o relaţie polivalentă 
cu postmoderniştii de astăzi. 

Am afirmat că titlul este o ale- 
gorie, întrucât, virtual, autorul stabi- 
leşte elemente ştiinţifice şi că textul 
reprezintă un simbol faţă de titlu, 
întrucât e o formă artistică interpre- 
tativă. Pentru noi, înţelesul ascuns al 
titlului e comunicabil în cuvinte, spre 
deosebire de mitul lui Procrustes, 
exemplificare a relaţiei cu destinul. 
Personajele sunt o axă primordială 
în cazul acestei naraţiuni. Ele apar 
în titlu, se oferă o istorie şi o intrigă, 
un spaţiu şi o acţiune între titlu şi 
ultimul cuvânt al textului. Personajul 
Procust din titlu poate fi semnalat ca 
erou proiectat feminin în cosmosul 
masculin al societăţii din jurul anilor 
'30, un personaj ce depăşeşte, prin 
forţa interioară, psihologică, schema 
fundamentală, socială a personajului 
feminin legat de partener, de „locul 


unde nu se întâmplă nimic”. În acest 
dosar al prezentului, personajul T, in- 
terpret al sufletului său, comentează 
relaţia cu un bărbat, pe care cititorul 
îl va identifica cu Fred Vasilescu, un 
bărbat cu care are o relaţie senti- 
mentală şi fizică şi pe care nu-l poate 
cunoaşte deplin. 

Formula epică, aparţinând în 
literatura română unei formulări noi, 
rămâne legată de incipitul în care se 
afirmă că „voinţa de a face efortul 
unei explicaţii” este slăbită, întrucât 
totul pare zadarnic. Astfel, sistemul 
artistic combină mod de tratare jurna- 
listic, roman epistolar, poliţist, emoție 
analitică proustiană într-un refuz al 
formulei clasice, alternând pagini 
din scrisori cu diferite comentarii 
ale receptorului scrisorii, Emilia, şi 
ale comentariilor interne ale lui Fred 
Vasilescu, re-comentate în subsol 
de comentariile personajului-autor, 
într-o montare fragmentară cu dis- 
continuităţi şi dezechilibrări în care 
singurul element fix rămâne patul. 
Într-un fel acţiunea se desfăşoară în 
cadrul trecerii de la patul abstract şi 
imaginar al lui Procust la patul concret 
din spaţiul romanesc: „Patul Emiliei 
într-adevăr e foarte curat, aşternutul 
extrem de fin şi alb, pentru că aşa 
cer interesele ei. E poate obiectul cel 
mai îngrijit şi cel mai luxos din casă, 
aşa cum vânătorii serioşi au cea mai 
mare grijă şi fac mari sacrificii pentru 
obiectele de vânat... Ştiu de asemeni 
că actorii, când vorbesc de garderoba 
lor, nu o consideră ca pe un lux, ci ca 
pe un utilaj profesional”?. 

Un pat feminin apare şi în per- 
spectiva personajului simţit antitetic 
față de Emilia, Doamna T, aceea 
care are o aventură, din milă, cu un 
personaj D. Patul este numit Divan, 
nu mai este conturat fizic, dar este 
elementul în care doamna T îşi simte 
corpul înţepenindu-se şi răspunde 
îngenuncherii şi propriei nemulțumiri 
de a se fi coborât până la acest per- 
sonaj, D. O altă interpretare ar putea 
să se raporteze la lipsa patului pentru 
dormit sau pentru relaţii erotice, văzută 

în adorările în care Fred îşi ascunde 
personalitatea delicată atunci când stă 
în maşină sau într-un şanţ privind casa 
Doamnei T. Personalitatea apropiată 
şi înţelegătoare a Doamnei T este 
respinsă de către Fred care, obosit, 
citeşte scrisorile Emiliei, căutând 
simbolic misterul feminin dincolo de 
corpul acestora. Descrierea dublă a 
corpului Emiliei în opoziţie cu capul şi 
descrierea delicată a corpului Doam- 
nei T sugerează că pentru naratorul 
masculin elementul esenţial rămâne 
misterul. Misterul celuilalt cuprins în 
dragostea autentică sau în amorul 
fizic: „Misterul e acel inefabil”. 
Întrebarea referitoare la proiec- 
ţia în mit se rezolvă dacă admitem 
că misterul se identifică în una dintre 
multiplele interpretări cu proiecția în 
timp. Lui Fred, Emilia i se pare lipsită 
de mister lăuntric, dar, înainte de a se 
sinucide, posibil Fred doreşte să afle 
taina sinuciderii lui Ladima, sinucide- 
re pe care nu o acceptă în deziluzia 
economică, nu o acceptă în „moartea 
unui poet”, nu acceptă în absurditate 
şi nici în sadism şi crimă. 
Elementul esenţial rămâne 
suferinţa („Trebuie să punem în 
paranteză cazul foarte numeros al 
sinuciderii femeieşti din dragoste. 
În cele mai numeroase împrejurări 
e vorba de complicaţii, ca sarcina 
„nenorocirea” sau părăsirea după 
fugă, fără nici un adăpost material, 
care, deşi sunt consecinţe ale iubirii, 
nu înseamnă totuşi că moartea a fost 
aleasă numai fiindcă sinucigaşa nu 
putea trăi fără o anumită persoană, 
cum e în genere cazul bărbaţilor, sau 
al tinerilor care se sinucid împreună”). 
Sensul romanesc ni se pare re- 
alizat prin ruptura personajului-autor 
în diferitele tipuri, văzute ca asociere 
interioară, socială, posibilă, ale pro- 
priei biografii. În structura strategică, 
cea mai exhaustivă şi articulată se 
sugerează refuzul Doamnei T de a 
fi mamă a unui copil, a nedoritului şi 
discutabilului D. 
Într-o grilă de lectură psihanaliti- 
că se poate observa stilistic un raport 


între destinul de om al autorului. O 
reacţie împotriva exceselor psihologi- 
zante, sentimentale ar fi crearea celor 
două personaje feminine ce refuză în 
spaţiul romanesc singularităţi afective 
şi reflexive. Emilia nu doreşte compli- 
caţii psihice, iar personajul-autor i-a 
interzis Doamnei T să fie reflexivă şi 
profund teoretică. Credem că persoa- 
na gramaticală numită GDL, D, Ladi- 
ma, George Demetru, figură plată şi 
personaj absent, poate fi simțită drept 
o personalitate narativă, de vocea 
narator, acela care l-ar vedea drept 
un personaj ambiguu îndrăgostit în 
realitate de doamna T şi scriindu-i scri- 
sori Emiliei, după cum Fred Vasilescu, 
îndrăgostit de doamna T, pe care o 
refuză, face vizite prelungite Emiliei şi 
probabil se sinucide. Dacă admitem, 
ca schemă de lectură, grila oferită de 
poezia Patul lui Procust, observăm că 
scrierea şi analiza nu pot coincide şi 
lotuşii sunt frumoşi tocmai pentru că ei 
coexistă cu mâlul şi cu fiinţele băloase. 
Interpretând personajele ca pe nişte 
simboluri din componenta autorului, 
rezolvăm, la mai multe nivele posibile, 
imaginile personajelor oximoronice, 
constituite ca suport al intrigii şi cu un 
statut precis, textual. 

Anticalofilismul lui Camil Petres- 
cu trebuie privit şi el drept o afirmaţie 
fără suport, întrucât romanul este 
construit mai mult decât oricare altul, 
factorul structurant fiind lectura la nive- 
lul unui text scris cu litere cu caractere 
mai mari şi altuia cu caractere mărunte 
în subsol, elementul constant de 
preocupări fiind acela de a evidenția 
liniile de forţă mimetice şi astfel putem 
afirma că interesul uman şi estetic, 
coerenţa psihologică, clasificarea şi 
distribuirea personajelor trebuie făcute 
graţie Patului lui Procust, poezie atri- 
buită lui Ladima. În sistemul de relaţii, 
credem că acest text este un indice 
care presupune că funcţia sintactică 
rămâne dihotomic tradiţională de tip 
romantic, bun, rău, pozitiv, negativ, 
pentru ca în profunzime ea să repre- 
zinte personaje statice diferenţiate 
intern, însă prin intermediul schemei 

lectorului. Astfel, personajele depind 
de complexitatea autorului şi se con- 
struiesc în jurul unei singure idei a 
personajului multidimensional rotund, 
autorul care oferă nu doar o schemă 
a unui purtător de cuvânt, actor, ci şi 
aceea a unui profesor. 

Scopul naraţiunii este ca perso- 
najele de tip marionetă să lumineze 
personajul din fundal, autorul ce-şi 
capătă individualitatea pe măsură ce-şi 
desfăşoară intriga, autorul ilustrându-se 
pe sine drept un reprezentant al Demi- 
urgului şi obligând lectorii să cunoască 
doar direcţiile posibile ale propriilor 
personaje moderne. O clasificare mai 
uşoară ar fi aceea că personajul su- 
biect este autorul, iar personajele care 
se confundă cu roluri, funcţii şi mască, 
atipice, prizoniere, plate ale lumii ali- 
enate sunt ceilalţi, în special femeile. 
Există şi posibilitatea de a comenta 
romanul prin prezentări directe (jur- 
nale, memorii, monologuri interioare, 
epistole, prezentare homodiegetică), 
autorul asumându-şi prezentarea 
din afară, extradiegetică, neimplicată 
în comportamentul personajelor. În 
acest text se pot recunoaşte portrete, 
descrieri, indicaţii paratextuale, nume 
proprii ca metaforă ce atrage sem- 
nele, produse combinatorii, relaţii de 
coordonare şi subordonare, focalizate 
din spate de către personajul-autor 
împreună cu personajele din epis- 
tole şi din jurnale şi memorii, dar, în 
totalitate, romanul fiind construit de 
o viziune din afară, întrucât se suge- 
rează că naratorii ştiu mai puţin decât 
toate personajele, singurul care ştie 
tot şi care mediază între personaje 
este cititorul, acela care pune bazele 
unui discurs intersectând acţiunile şi 
efectele şi combinând ierarhic rolurile 
oferite de personaje cu obiectele de 
schimb pe care le primeşte receptorul. 

Putem, astfel, să observăm că 
romanul începe cu un personaj mito- 
logic Procust, oferă un personaj istoric 
(autorul), personaje alegorice (femei, 
bărbaţi), sociale (bogaţi, săraci) imo- 
bilizate în cultura română interbelică 


cu relaţii europene (Doamna T). Per- 
sonajul purtător de cuvânt al autorului 
este autorul, iar, uneori, la diferite 
grade de lectură, purtătorul de cuvânt 
al cititorului este Emilia sau Fred sau 
autorul raportați la o situaţie concretă 
a discursului. Personajele anaforice 
cu funcţia de organizare în sistemul 
propriu al operei sunt, pe de o parte, 
Procust, pe de altă parte, autorul şi 
Ladima, toate trei personajele defi- 
nindu-se prin faptul că sunt chinuite şi 
chinuiesc pe alţii, prin faptul că se vor 
Demiurgi într-un sistem fragmentar şi 
prin faptul că se vor integrați într-un 
mesaj dual în care se ştiu apropiaţi de 
ceea ce urăsc. În cadrul actual al unui 
comportament model, proprietatea 
esenţială e desemnată de arta com- 
poziţiei, coduri şi norme considerate 
astăzi postmoderne. 

Tehnica poetică e vizibil cla- 
sică, întrucât se sugerează un do- 
meniu particular mimetic ce oferă 
plăcere prin chei ale asemănării. 
Fiind vorba de un roman deosebit, 
nu se fac distincţii între genuri, în- 
trucât sunt elemente de poezie, de 
proză şi de construcţie dramatică şi 
se evidenţiază o trecere de la stilul 
beletristic spre cel ştiinţific. 

Din romantism, autorul Ca- 
mil Petrescu a preluat construcţia 
antitetică şi subiectivă, precum şi 
aceea a respingerii normelor altor 
autori. În cadrul operei compoziţia 
este importantă, întrucât valorizează 
subiectivitatea personalităţii prin in- 
termediul acceptării unei chestiuni de 
limbaj, anume a unui procedeu grafic 
sistematizat nu doar prin capitole, ci 
prin lungimi şi printr-o lectură dublă cu 
determinare continuă la nivelul unei 
antonimii formale pe orizontală. Pro- 
cedeele lui Camil Petrescu din 1933 
nu au fost încă prinse într-un canon 
acceptat, întrucât nu cunoaştem un 
roman cu valoare recunoscută, folo- 
sind ca formă de construcţie această 
invariantă structurală. Încercările 
postmoderne şi intertextuale de tipul 
Orbitor de Mircea Cărtărescu vizează 

o poietică, în care traiectul fabricării 
nu poate fi recunoscut precum la 
Camil Petrescu. Reţinem că romanul 
a fost scris doar la trei ani după suc- 
cesul romanului Ultima noapte de 
dragoste, întâia noapte de război, 
cu succes în operă, dar cu masiv 
apel la procedee narative obişnuite 
în epocă. Interferenţa poeticii camil- 
petresciene cu sistemul de semne 
din disciplinele pariiculare ale propriei 
sale personalităţi rezervă şi ipostaza 
de agresor, în care autorul concret 
doreşte ca reflecţia sa teoretică să 
asambleze lecturile tuturor epocilor. 

Marcată tehnicist şi funciarmen- 
te deschisă, cu ambiţii formalizante, 
structura dramatică din Patul lui 
Procust, exprimă un ritm simbolic, 
complex, o angajare a sufletului într- 
un paralelism semantic ce meditează 
despre el însuşi. Credem, de aseme- 
nea, că textul e proiectat spre expre- 
sie, spre frumuseţea unei construcţii 
ce-şi face vizibil mecanismul interior 
şi pe o întortocheată utilizare a lim- 
bajului drept ecou sonor al omului ce 
ezită între compromis şi sinucidere. 
Probabil că întreaga complexitate a 
construcţiei din Patul lui Procust 
poate fi simțită, dacă se admite un 
ritm muzical de relaţionare în interior 
şi exterior, de renunțare la aparenta 
imitație şi de comunicare prin diferite 
canale inexprimabile. 

Ca sistem de semne cu anumite 
conotaţii, ca reţea Patul lui Procust 
funcţionează delimitat de foaia de 
hârtie, de marginea oferită de formă, 
de un fel de poem pictural (Carmen 
figuratum), un mod de încorporare a 
textului în alt spaţiu. Credem că func- 
tiile şi efectele lecturii sunt organizate 
de spaţiu. Chestiunea esenţială este 
aceea a comunicării prin intermediul 
textului, identificat cu magia, cu visul, 
cu informaţia. Reţinem că într-un 
asemenea text, datorită mediului de 
comunicare, renunțând la referenţi- 
alitate, se câştigă informaţie, nu se 
pierde. Sistemul filozofic şi ideile 
ştiinţifice, elementele dramatice, 


autobiografice oferă o construcţie 
conceptuală neobişnuită. Încercarea 
de a depăşi rezistenţa limbajului 
ne pune la dispoziţie combinaţii în 
care condiţia principală este aceea 
a noutăţii. 


Cernoleuca. Cuptorul mamei 


NOTE 


1 Procust. Procrustes sau Damas- 
tes. Brigand antic din mitologia greacă, 
dispunând de o neverosimilă forţă fizică 
şi chinuindu-şi victimele (prinse şi prădate 
pe drumul dintre Atena şi Megara), înainte 
de a le ucide, pe unul din celebrele sale 
paturi: pe oamenii scunzi îi culca pe un pat 
lung întinzându-i ca să-l ocupe tot, pe cei 
înalţi îi scurta pe un pat mic (de obicei tă- 
indu-le din picioare prisosul de lungime). 
A fost omorât de Theseus (circulă uneori 
greşit numele Procust). 

2 Camil Petrescu, Patul lui Procust, 
prefaţă şi tabel cronologic de Constantin 
Cubleşan, Editura Minerva, Bucureşti, 
1973. 

3 Idem, p. 141. 

lon EŢCU 


UN NEOBOSIT 
SEPTUAGENAR 


Din prodigioasa pleiadă de 
intelectuali ce s-a format în Basara- 
bia în primul deceniu postbelic face 
parte şi doctorul habilitat în filologie, 
profesorul universitar Teodor Cotel- 
nic, care de curînd a rotunjit vîrsta 
de 70 de ani. Harnic, competent, pro- 
ductiv, dar de o rară modestie, Teodor 
Cotelnic este preocupat mereu de 
probleme de lingvistică şi prea puţin 
de propria-i persoană! 

Ne cunoaştem demult, tocmai 
din toamna cînd ambii am devenit 
studenţi la Universitatea de Stat 
din Chişinău. Timpul ce s-a scurs 
i-a adunat pe la tîmple (doar!) că- 
runteţea înţelepciunii, a împlinirilor 
şi s-a dovedit a fi suficient pentru 
ca Teodor Cotelnic să facă dovada 
tuturor virtuţilor cu care l-a înzestrat 
Cel de Sus: ca om, ca cetăţean, ca 
cercetător pe ogorul Limbii Româ- 
ne. Totdeauna am văzut şi văd în 
persoana colegului Teodor un suflet 
onest şi deschis, înfrățit cu omenia şi 
adevărul, omul de cuvînt care nu poa- 
te suporta duplicitatea, omul cu un 
pronunţat simţ al datoriei, de o înaltă 
virtute, gata oricînd să-ţi vină în ajutor. 
El face parte din categoria acelora 
(de altfel, puţini la număr) care n-a 
încercat niciodată să se evidenţieze, 
să dobîndească cu orice preţ glorie, 
poziţie socială. Cine s-a învrednicit 
de prietenia lui, a avut noroc, fiind 
sigur că nu va fi trădat niciodată şi că 
va putea conta oricînd pe umărul lui. 

Ajuns la cei 70 de ani, T. Co- 
telnic poate spune franc că drumul 
vieţii (uneori întortocheat şi spinos) l-a 
parcurs cu demnitatea unui adevărat 
român basarabean, care face din 
muncă un crez, căci numai munca 
asiduă, perseverentă, înfăptuită cu 


tragere de inimă, cu dăruire, cu 
competenţă în branşa pe care ai 
îmbrăţişat-o imprimă vieţii sens real. 
Probabil că nimeni n-ar putea să-i 
dea o caracteristică mai exactă decît 
a făcut-o acad. Nicolae Corlăteanu, 
care l-a cunoscut atît ca student, cît 
şi ca angajat la Institutul de Lingvis- 
tică al Academiei, unde au colaborat 
la scrierea şi editarea unor lucrări 
colective precum: Capitole de istoria 
limbii literare (1971), Varietăţi func- 
țional-stilistice (1987), Capitole de 
stilistică (1990), Ghid de conversaţie 
rus-român (2000). 

lată cum îl caracterizează 
Nicolae Corlăteanu în dedicaţia la 
cartea sa Incadrarea lingvistică în 
realităţile europene, dăruită cu mult 
drag discipolului: „Mai rar am întîlnit în 
viaţă un om atît de harnic, sîrguincios, 
perseverent în toate (muncă fizică, 
gospodărie, acumularea asiduă de 
cunoştinţe pentru a le fructifica în 
lucrări de prestigiu în specialitatea 
aleasă). In promoţia VI (1956) cred 
că este unul dintre puţinii mei foşti 
studenţi de la U.S.M. posedînd calită- 
tile menţionate pe care le-a continuat 
în activitatea de filolog-cercetător, 
iar acum în cea de filolog-pedagog, 
îndrumător al tineretului studios. 

Astfel a fost, este şi acum Te- 
odor Cotelnic — 21/VI-2001. N.C.”. 

Născut la 13 septembrie 1933 
în satul Volintiri, județul Cetatea Albă, 
într-o familie de agricultori, oameni 
vrednici şi buni gospodari, după 
absolvirea şcolii medii din satul natal 
(1951), viitorul lingvist se înscrie la 
Facultatea de Istorie şi Filologie a 
Universităţii de Stat din Chişinău, iar 
mai apoi activează ca învăţător de 
limbile română şi franceză la şcoala 
medie din satul Săiţi, raionul Căuşeni. 
Peste doi ani se angajează la Institu- 
tul de Istorie, Limbă şi Literatură al Fi- 
lialei Moldoveneşti a A.Ş. a U.R.S.S. 
(actualmente Institutul de Lingvistică 
al A.Ş. a Republicii Moldova), unde 
parcurge toate treptele ierarhice ale 
afirmării academice (de la laborant la 
cercetător ştiinţific principal şi şef de 
secţie la gramatică, iar din 1996 — la 

secţia de istoria limbii şi a lingvisticii). 
In 1965 susţine teza de doctor în filolo- 
gie, iar în 1990 — de doctor habilitat. 

Preocupările ştiinţifice ale ju- 
biliarului sînt multilaterale. Prodigi- 
oasa sa activitate de cercetător se 
caracterizează prin profunzimea şi 
rigurozitatea analizelor de fapte, 
prin diapazonul larg de abordare a 
diverselor probleme de lingvistică 
teoretică şi aplicată din domeniile 
gramaticii, lexicologiei, stilisticii, 
istoriei limbii literare, culturii vorbirii, 
ortoepiei, sociolingvisticii etc. Vom 
enumera doar unele teme, probleme 
şi aspecte în jurul cărora gravitează 
interesele ştiinţifice ale dlui Teodor 
Cotelnic: teoria părţilor de vorbire, 
corelaţia dintre sensul lexical şi cel 
gramatical ale cuvintelor, derivarea 
ca sursă de îmbogăţire a vocabula- 
rului, contribuţia scriitorilor clasici şi 
contemporani la dezvoltarea limbii 
literare, norma, uzul şi variantele, se- 
milingvismul din Republica Moldova, 
situaţia lingvistică din Transnistria. 
Cele peste 200 de studii şi articole 
(teze, recenzii, note bibliografice, 
cronici), tipărite în publicaţii periodi- 
ce de profil sau în culegeri tematice 
din ţară şi din străinătate, se carac- 
terizează prin claritatea expunerii, 
fiind scrise într-un limbaj simplu, 
concis, clar, fără ca prin aceasta să fie 
afectat caracterul ştiinţific al informa- 
tiei. Ele sînt consultate de specialişti 
şi citate de tineretul studios în tezele 
de doctorat, de magistrat şi de licenţă. 

Un loc aparte ocupă monografi- 
ile Aaverbializarea numelui (1968) şi 
Conversia unităţilor lexicale (1980), 
înalt apreciate de opinia publică ling- 
vistică din republică şi din afara ei, în 
care nu numai că este examinat logic, 
argumentat, convingător fenomenul 
complicat al conversiei, ci sînt abor- 
date şi unele probleme strîns legate 
de istoria limbii, de teoria cuvîntu- 
lui, de omonimie, necesare pentru 
interpretarea justă a procesului de 
strămutare a părţilor de vorbire din 
cadrul unei clase morfologice în alta, 
pentru stabilirea exactă a procedeului 
prin care s-a format un anumit cuvînt, 


pentru descoperirea proporţiilor reale 
ale contribuţiei fiecărui procedeu la 
îmbogățirea lexicului limbii. 

Vorbind de valoarea monografi- 
ei despre conversie, prof. universitar, 
dr. habilitat, membru corespondent 
al A.Ş. a Republicii Moldova, Anatol 
Ciobanu scria la 1981: „Sub aspect 
pur teoretic cartea recenzată aduce 
o reală contribuţie la determinarea 
mai precisă a apartenenţei unităţilor 
lexicale la diferite părţi de vorbire, 
autosemantice şi sinsemantice, la 
definirea omonimiei şi a polisemiei, 
a conversiunii ca fenomen general 
lingvistic ş.a. 

Sub aspect practic e valoroasă 
şi prin faptul că autorul reuşeşte să 
clarifice unele aspecte dificile, legate 
de predarea gramaticii în şcolile de 
toate gradele, de tehnica (modalita- 
tea) de redare a cuvintelor, apărute 
în urma conversiunii, în diverse tipuri 
de dicţionare...” (Limba şi literatura 
moldovenească, 1981, nr. 2, p. 73). 

Teodor Cotelnic şi-a dat con- 
cursul la alcătuirea şi publicarea 
mai multor manuale de gramatică 
pentru instituţiile preuniversitare şi 
universitare, fiind autorul unor com- 
partimente, capitole şi paragrafe, ca, 
de exemplu, Gramatica limbii moldo- 
veneşti. Fonetica. Morfologia. Manual 
pentru clasele 5-6 (1962); Limba mol- 
dovenească literară contemporană. 
Sintaxa (1981); Gramatica uzuală a 
limbii române (2000), manuale după 
care au învăţat şi învaţă generaţii de 
elevi şi studenţi. 

Şi-a adus de asemenea contri- 
buţia la elaborarea unor dicţionare 
absolut necesare, cum sînt: Dicţionar 
rus-român de termeni juridici (1987, 
2001), Dicţionar explicativ uzual al 
limbii române (1999), Dicţionar ro- 
mân-rus (2001). Cu părere de rău, 
Dicţionarul sintactic al verbului şi Dicţi- 
onarul derivativ al limbii române, opere 
lexicografice foarte valoroase, la care 
a pus din plin umărul septuagenarul, 
din motive atît obiective, cît şi subiec- 
tive n-au văzut încă lumina tiparului. 

O dată cu revenirea la grafia 
latină, Teodor Cotelnic participă la 

elaborarea Dicţionarului ortografic, 
ortoepic şi morfologic al limbii româ- 
ne (1991) şi a Normelor ortografice, 
ortoepice şi de punctuatie ale limbii 
române (1991), instrumente norma- 
tive necesare pentru reglementarea 
oficială în Republica Moldova a scri- 
erii româneşti cu litere latine. 

In ultimii ani, Teodor Cotelnic 
abordează cu acelaşi interes unele 
probleme de caracter sociolingvistic 
privind politica lingvistică din Re- 
publica Moldova. Astfel, vorbind de 
corelaţia dintre limba etniei majori- 
tare şi limbile etniilor minoritare din 
ţară, cercetătorul arată că „Legislaţia 
Lingvistică (adoptată la 31 august 
1989), aşa imperfectă cum este, 
asigură condiţii de existenţă tuturor 
etniilor conlocuitoare. Minoritarii au 
posibilitatea de a-şi instrui copiii după 
dorinţă în limbile materne. Şi-au cre- 
at organizaţii culturale obşteşti, au 
organe de presă în limba maternă 
etc. Toate bune, s-ar părea, dar re- 
alitatea este alta. Alolingvii nu simt 
necesitatea de a învăţa limba statului 
în care trăiesc. Studierea limbilor 
minorităţilor se efectuează pe baza 
limbii ruse. Se creează un nou tip 
de bilingvism asimetric rus-găgăuz, 
rus-bulgar, rus-ucrainean etc., ce 
nu contribuie la apropierea firească, 
imanentă, la apropierea de națiunea 
de bază a ţării”. 

In alt articol, intitulat De ce în 
Republica Moldova limba română nu 
este mijloc de comunicare interetni- 
că?, autorul constată, pe bună drep- 
tate, că „pentru convieţuirea civilizată 
a populaţiei autohtone şi a grupurilor 
etnice conlocuitoare e necesar să 
li se acorde acestor grupuri etnice 
garantarea tuturor drepturilor ce li se 
cuvin în conformitate cu standardele 
internaţionale general acceptate 
(ceea ce se face, ba chiar în mod 
ireproşabil) şi acomodarea acestora 
la mediul etnic al poporului autohton 
(care nu se respectă). Alolingyviii de la 
noi sînt integrați doar în viaţa politică 
şi economică, nu şi în cea spirituală. 
Acomodarea la mediul etnic autohton 
înseamnă familiarizarea cu istoria 


şi cultura autohtonilor, însuşirea şi 
folosirea elementară a limbii române, 
cunoaşterea, stimarea obiceiurilor, 
tradiţiilor poporului băştinaş cu care 
îşi duc traiul, împăcarea cu idealuri- 
le naţionale etc. Fără a fi asimilați, 
acomodarea alolingvilor conduce la 
îmbogățirea lumii lor spirituale, pre- 
cum şi la un şir de multe alte avantaje 
pentru ei şi urmaşii lor”. 

Referindu-se la bilingvism, Teo- 
dor Cotelnic conchide că acesta este 
un fenomen complicat, ce trebuie 
studiat multilateral, sub toate aspec- 
tele (sociologic, psihologic, lingvistic, 
didactic), mai ales cînd este vorba de 
un bilingvism unilateral, caracteristic 
pentru Republica Moldova. Numai cu- 
noscînd întregul tablou obiectiv, vom 
avea dreptul moral de a lua hotărîri în 
vederea oficializării a încă unei limbi, 
deoarece concurenţa dintre ele duce 
la dereglarea mecanismelor sinerge- 
tice de autoorganizare şi autoreglare 
a vorbirii, duce la dispariţia poporului 
mai mic ce ocupă o poziţie mai slabă 
sub aspect funcţional (vezi Aspecte 
ale bilingvismului în Republica Mol- 
dova). 

Rezultatele cercetării sale au 
fost expuse şi sub formă de rapoarte, 
comunicări, teze la mai multe congre- 
se, simpozioane, colocvii, conferinţe 
internaţionale şi republicane în dife- 
rite centre ştiinţifice din fosta Uniune 
Sovietică (Cernăuţi, Kalinin, Tbilisi, 
Zvenigorod), din România (Brăila, Bu- 
cureşti, Cluj-Napoca, laşi, Suceava, 
Tîrgovişte), din Republica Moldova 
(Bălţi, Cahul, Chişinău). 

Bogată este şi activitatea 
didactică a lui Teodor Cotelnic. In 
decursul a mai multor ani este angajat 
prin cumul, în calitate de profesor, la 
Universitatea de Stat din Chişinău, 
la Universitatea Pedagogică „Alecu 
Russo” din Bălţi, la Academia Nati- 
onală de Poliţie „Ştefan cel Mare”, 
la Universitatea Pedagogică de Stat 
„lon Creangă”, unde a ţinut prelegeri 
şi seminare la Istoria limbii literare, 
Gramatica normativă, Lingvistica 
generală, Limba latină, Probleme 
dificile de gramatică. Din anul 2000 

infatigabilul cercetător este încadrat 
deplin în nobila muncă de modelare 
spirituală a tineretului studios la Fa- 
cultatea de Limbi Străine a U.P.S. „lon 
Creangă”, predînd cursurile Limba la- 
tină, Introducere în cercetare (pentru 
studenţi), Şcoli şi curente lingvistice, 
Metode lingvistice de cercetare (pen- 
tru masteranzi). 

In calitate de membru al Con- 
siliilor ştiinţifice specializate de la 
Institutul de Lingvistică al A.Ş. a 
Republicii Moldova şi de la Uni- 
versitatea de Stat, a fost referent 
oficial la susţinerea a circa 20 de 
teze de doctor şi doctor habilitat, 
mai mulţi ani la rînd este preşedinte 
al Comisiei de Stat la examenele 
de licenţă la U.S.M. 

La toate cele spuse s-ar mai 
putea adăuga că Teodor Cotelnic 
este un adept înflăcărat al adevărului 
ştiinţific, apărător dintotdeauna al 
demnităţii naţionale, patriot al nea- 
mului care i-a dat fiinţă. In perioada 
Deşteptării Naţionale, cînd s-a dat 


marea bătălie pentru limbă, alfabet şi 
apoi pentru întreaga mişcare de eli- 
berare naţională, şi-a manifestat din 
plin poziţia civică în propagarea şi 
promovarea spiritualităţii româneşti. 

Mă bucur că şi după anii ce 
s-au scurs, ajuns la acest popas 
aniversar, a rămas acelaşi: plin de 
energie, frumuseţe sufletească, cu o 
mare dragoste de viaţă, sincer, franc, 
sociabil, devotat principiilor sale 
tinereşti de a face bine oamenilor, 
personalitate de înaltă competenţă 
profesională. Cu toate că a făcut 
lucruri bune şi frumoase (şi nu am 
îndoială că va mai face), nu prea a 
fost alintat cu laude, pe care le merită 
din plin. O parte din vină, recunosc, 
o port şi eu. 

Cu ocazia frumosului jubileu 
îţi doresc, dragă Toadere, multă 
sănătate, bucurie de la tot ce faci, 
de la apropiaţi şi prieteni, de la viaţă, 
inepuizabile forţe creatoare, succese 
în activitatea ştiinţifică şi pedagogică. 
La mulţi ani şi toţi fericiţi! 


Pârâul de pe Bahnă, 1959 

Claudia PARTOLE 


OMUL CARE CAUTĂ 
ÎN TĂCERE... 


S-ar putea să ne fi apropiat 
destinele un izvor, la care alergam 
cîndva să ne oglindim chipul, un 
drum care ne scotea în lume Co- 
pilăria, o şcoală cu dascălii ei prin 
care am primit poveţe întru a trece 
mai uşor şi cu mai multă siguranţă 
greutăţile vieţii. S-ar putea să ne 
fie legată existenţa provizorie aici 
prin nişte întîmplări similare, a căror 
semnificaţie ajungem a o descifra 
mult prea tîrziu. 

Eu, bunăoară, studentă fiind, 
aveam o senzaţie ciudată la lecţiile 
profesorului Vladimir Zagaevschi (fă- 
ceam cu dumnealui seminare şi lecţii 
practice la cursurile Introducere în 
lingvistică, Fonetică, Dialectologie). 
De fiecare dată trăiam impresia unei 
întîlniri cu cineva apropiat, care-mi 
apare în preajmă pentru a mă apăra. 
Şi îmi explicam acea stare prin faptul 
că, involuntar, mă ducea gîndul la 
Vitalie Zagaevschi, fratele dascălului 
universitar, jurnalist care m-a iniţiat în 
ale ziaristicii de la primele probe, a 
fost, de fapt, primul meu îndrumător. 
Numai că dincolo de acest sentiment 
mai simţeam şi un dor ciudat, nestă- 
vilit, de satul meu, ba mai aveam şi 
senzaţia setei (tocmai la lecţiile dlui 
Zagaevschi!) — aş fi dorit să beau 
apă, dar nu obişnuită, ci din izvorul 
care înfrumuseţa Cotova mea. lată 
acestui sentiment i-am aflat lămurire 
peste aproape trei decenii... Cunos- 
cutul lingvist şi profesor universitar, 
specialist în fonetică şi dialectolo- 
gie — Vladimir Zagaevschi, a învăţat 
în aceeaşi şcoală cu mine (înaintea 
mea!), a coborit aceleaşi cărări întor- 
tocheate spre minunatul izvor care pe 
atunci părea să oglindească revolta 
vulcanică a cristalelor lichefiate în 
cuptoarele adîncului şi afierosite 


luminii — aici, cu siguranţă, i-a fost bi- 
necuvîntat harul de a mîngfia Cuvîntul 
şi de a-l rosti întîi cu inima... A plantat 
şi dînsul un copac în parcul din faţa 
şcolii. Poate alături, peste cîțiva ani, 
mi-am răsădit şi eu copacul meul.. 
Cine ştie?! Atitea nu le înţelegem noi, 
oamenii, sau dacă le pricepem — e 
mult mai tîrziu decit a fost momentul 
cînd ne-am împlinit nişte fapte ori am 
achitat unele datorii. 

Vladimir Zagaevschi a fost poe- 
tul şcolii mele (mîndria învăţătorilor!) 
prin anii 1949-52. S-ar fi putut să fi 
citit aceleaşi cărţi din modesta bibli- 
otecă a satului. Şi aceleaşi aspirații 
de mari descoperitori în ale versului 
le-am avut, poate... De ce nu?! Doar 
timpul ne distanțează, dar ne şi apro- 
pie, iar prin sigiliul său ne marchează 
destinul într-un fel ştiut doar de el. 
Vladimir Zagaevschi a cunoscut, a 
urmărit, a trăit momente unice din 
soarta Basarabiei (dar şi a satului 
meu!) — războiul, deportările, foame- 
tea organizată, colectivizarea forţată, 
anii secetei — toate acestea, bineîn- 
teles, întipărindu-se în memoria unui 
copil sensibil şi receptiv precum era. 
După care, fireşte, îşi începu lucrarea 
sa simţirea şi imaginaţia. Scria mult, 
scria inspirat, iar tot ce i se părea mai 
reuşit publica în ziarele raionale şi 
republicane. La un concurs de poezie, 
organizat de ziarul Tînărul leninist de 
pe atunci, a fost premiat cu o diplomă 
şi cu o mică bibliotecă. Absolveşte 
cu „gramotă” şcoala de şapte ani din 
Cotova, apoi deţine medalie pentru 
succese excelente la învăţătură şi 
purtare exemplară studiind la şcoala 
medie din satul Chetrosu, acelaşi 
raion (Drochia). 

Pînă şi în alegerea profesiei ni 
se aseamănă destinele. Şi eu visa- 
sem să ajung medic... Îndemnat de 
părinţi, dar, posibil, şi de un sentiment 
al compasiunii, Vladimir Zagaevschi 
o ia mai întîi spre medicină. Astfel a 
fost să înveţe doi ani la Universitatea 
de Medicină şi Farmaceutică „Nicolae 
Testemiţeanu”, Facultatea Medici- 
nă Generală. li plăceau toate obiec- 
tele, studia cu mare interes, numai 

că tînjea după poezie. Aceasta l-a şi 
determinat pînă la urmă să ia o altă 
decizie. Deşi majoritatea colegilor, 
profesorilor de la medicină vedeau în 
el un medic adevărat şi încercau, în 
fel şi chip, să-l oprească, nu s-a lăsat 
convins. Adevărat că alţii, observîn- 
du-i felul de a fi, prea mărinimos şi 
receptiv la toate, au zis printre altele 
că „doctorul nu trebuie să moară 
alături de bolnav”. L-a îndemnat să 
mediteze serios înainte de a aban- 
dona medicina şi rectorul Nicolae 
Testemiţeanu, care tocmai venise 
în fruntea instituţiei şi, contactînd cu 
studenţii, îl remarcă într-un fel aparte 
pe Vladimir Zagaevschi. Discută de 
cîteva ori cu el, îl şi povăţui: „Ştii că 
Drochia are nevoie de medici?! Or, 
dacă vrei să fii învăţător — poţi fi la 
noi, aici la medicină. Şi dacă scrii 
poezie, te pot prezenta la Uniunea 
Scriitorilor. Scrie, nimic n-o să-ţi în- 
curce. Dar gîndeşte-te bine, să nu-ţi 
pară rău mai apoi...”. 

A meditat, desigur, dar în favoa- 
rea poeziei. Intre timp frecventa dimi- 
neaţa medicina, după masă lecţiile 
la universitate. Dacă te răzgîndeşti 
poti reveni, l-a încurajat la despărţire 
ca un părinte rectorul Testemiţeanu, 
iar la universitate l-au susţinut şi l-au 
tratat cu acelaşi sentiment patern şi 
colegial profesorii lon Racul (pro- 
rector), lon Osadcenco ş.a. A trebuit 
să depună un efort dublu! Vara a 
susţinut „diferenţele”, apoi... Apoi au 
urmat alte căutări, alte opţiuni. Mereu 
a trebuit să fie îndrăgostit de mai 
multe, dar să aleagă ceva care să-i 
aparţină, care intuia că-i e menit de 
soartă. Astfel, ajungînd la Facultatea 
de Istorie şi Filologie, secţia de limbă 
şi literatură română („moldoveneas- 
că”), realizîndu-şi visul mult dorit, ia 
parte activă în cercurile literare, frec- 
ventează cenaclul de jurnalistică, dar, 
pînă la urmă, se lasă ademenit de 
lingvistică. In mod special îl preocupă 
problemele de fonetică, fonologie şi 
dialectologie. În anii de studenţie, 
apoi treizeci de ani la rînd, în cadrul 
expedițiilor dialectologice, se mani- 
festă în postură de cercetător, dar şi 


îndrumător chibzuit al echipelor de 
studenţi. Colindă în lung şi-n lat toată 
Basarabia, Bucovina, Transnistria şi 
Maramureşul din dreapta Tisei. Dia- 
lectologia ajunse a fi marea pasiune 
a tînărului cercetător! Mărturisirea îi 
aparţine chiar dumnealui: „Mi-a plăcut 
în mod deosebit graiul din regiunea 
Transcarpatică, de asemenea şi 
cel cronicăresc al maramureşenilor. 
Aceste expediţii mi-au sugerat şi 
tema viitoarei teze. Intr-un fel m-a în- 
demnat să-mi aplec urechea la vorba 
străbunilor Faina Cojocaru, care era 
o profesoară a timpului ei. Graţie în- 
demnului dumneaei de atunci, m-am 
apucat serios de dialectologie...”. 
Sînt tentată să cred că destinul 
special îşi testează mereu aleşii, des- 
coperitori în anumite domenii. Cum 
altfel s-ar explica faptul că, chiar şi 
la finisarea studiilor universitare, dl 
Vladimir Zagaevschi a fost pus la o în- 
cercare destul de dificilă, care, fireşte, 
i-a solicitat atît pregătire în profesie, 
cît şi prezenţă de spirit, dar mai ales 
intuiţie. Trebuia să aleagă cu ce să 
se ocupe în viitor, adică întreaga-i 
viaţă. S-ar fi putut întîmpla să i se 
accepte oferta de simplu învăţător în 
Răscăieţii Căuşenilor (şi ar fi fost un 
dascăl excelent, sînt sigură), numai 
că la aşa-zisa repartizare asistase şi 
academicianul Nicolae Corlăteanu, 
care-i fusese profesor şi-i apreciase 
înalt teza cu titlul Sistemul fonetic şi 
fonologic al graiului cosăuţean, de 
aceea îl şi invită la Institutul de Limbă 
şi Literatură al Academiei de Ştiinţe 
a Moldovei, sectorul de dialectologie 
şi fonetică experimentală. Ar fi lucrat 
şi azi acolo, dacă peste un an nu 
revenea, la insistența profesorilor de 
la Universitate, la Alma Mater, unde-şi 
începe activitatea didactică în funcţia 
de lector la Catedra de Limbă Ro- 
mână şi unde a fost să-l întîlnesc eu 
fiind studentă, cînd mă întrebam de 
ce-mi inspiră dor de casă şi de izvor, 
ascultîndu-i vorba calmă, echilibrată, 
cuminte şi, minunîndu-mă (împreună 
cu alţi colegi de-ai mei) de cuminţenia 
şi prea marea răbdare a profesorului 
de a ne tolera nerăbdarea juvenilă şi 

necuminţenia care se manifestau mai 
ales cînd aveam în faţă un lector atit 
de cumsecade. De unde era să ştiu 
atunci (eu şi alţii alde mine) că lectorul 
Vladimir Zagaevschi (care susţinuse 
deja la medicină două examene de 
licenţă: la anatomie şi la histologie) 
schimbase munca de vraci care-l 
tratează pe om, oferindu-i medica- 
mente, pe lucrarea grea ce tratează 
prin Cuvînt sufletul unui Neam. 

„Inţelesei fiind la medicină, 
la practica pasivă în clinică, unde 
mergeam pentru a vedea suferinţe, 
a asculta gemete, a respira aerul 
cu miros de medicamente şi a oferi 
bolnavilor de trei ori pe zi pastile, că 
am nevoie de altceva. Şi acel ceva 
care se cheamă viaţă, tinereţe, l-am 
aflat aici, la Universitate, alături de 
studenţii care vin, apoi pleacă. Cît de 
mult mă bucur acum şi întotdeauna 
îndeosebi de cei care vin pentru că 
vor ceva!” (VI.Z.). 

Parcă ar fi, mi-a mărturisit dl 
Zagaevschi, o continuare a jocului 
de-a şcoala, început şi preferat în 
copilărie, cînd imita cu exactitate 
vocea învățătorului, mai şi născocind 
alte metode şi manuale de „predare”. 
Or, viaţa pare, ca într-o vrajă, a ne 
reîntoarce la jocurile copilăriei, doar 
plasîndu-ne într-o altă, nouă şi mult 
mai responsabilă ipostază, iar jocul 
este decisiv. 

Timp de patru decenii de acti- 
vitate ştiinţifico-didactică asiduă, dl 
Vladimir Zagaevschi publică o serie 
de materiale didactice, programe 
analitice şi prospecte ale cursurilor 
predate; de asemenea, colaborează 
la scrierea manualelor universitare 
de Fonetică, Dialectologie, Gramatică 
istorică ş.a. 

Sînt lucrări înalt apreciate în 
instituţiile de învăţămînt din Repu- 
blica Moldova şi Ucraina (Univer- 
sitatea din Cernăuţi). lar manualul 
Fonetica (Chişinău, Lumina, 1993), 
bunăoară, scris împreună cu acad. 
Nicolae Corlăteanu, a trezit interesul 
mai multor profesori universitari din 
România (laşi, Cluj-Napoca). Aş dori 
să ilustrez această constatare prin 


cîteva opinii vizavi de manualul de 
Fonetică: 

Onufrie Vinţeler, profesor la 
Universitatea „Babeş-Bolyai” din 
Cluj-Napoca: „este considerată de 
specialişti ca foarte utilă şi elaborată 
după cele mai avansate principii 
ştiinţifice din domeniul foneticii şi 
fonologiei” (v. Omagiu acad. Nicolae 
Corlăteanu la 80 de ani); prof. Teo- 
dor Cotelnic (Chişinău) susţine, de 
asemenea, că lucrarea „conţine noi 
viziuni de interpretare... cititorul poate 
găsi răspuns aici la cele mai diverse 
probleme referitoare la structura 
fonetică a limbii materne” (v. RLŞL, 
1995, nr. 3,p.21); 

Andrei Avram, fonetician şi 
fonolog reputat (Bucureşti), consi- 
deră că după monumentala operă 
a lui S.Puşcariu, Limba română, 
vol. II, Rostirea, apărută în 1959, „în 
România nu a fost publicată nici o 
lucrare cu un conţinut similar în ulti- 
mele decenii”. 

Impresionează aceste păreri, 
în special după ce dezvălui un alt 
moment, după mine, influent din 
viaţa dascălului meu universitar şi 
colegului meu de şcoală înainte- 
mergător. Este, s-ar părea, un detaliu 
neînsemnat şi totuşi elocvent: se 
„îmbolnăvise” de la începuturile sale 
de gîndire românească! Puţini dintre 
studenţii de la filologie se furişau la 
Fondul de aur al Bibliotecii Universi- 
tăţii (aşa se numea secţia de literatură 
română cu grafie latină) sau la secţia 
de literatură străină a Bibliotecii Naţio- 
nale (fosta Krupskaia), unde-i aştepta 
multrîvnita hrană spirituală... tabu!? 
Şi, totuşi, „escapadele” curioase ale 
fostului student Vladimir Zagaevschi 
(timid, dar atît de temerar) mi se par 
mult mai impresionante decit ale altor 
curajoşi de la filologie. 

Dumnealui părea pornit (dar nu 
de unul singur!) printr-un labirint al cu- 
noaşterii în domeniul foneticii, cărare 
ce îl ducea în adînc, spre începuturile 
unei impresionante discuţii în jurul 
fonemului şi al statutului fonematic 
al limbii române, care perpetua de 
aproape două decenii (anii '50—'60), 

şi care implica oponenții a două şcoli 
fonologice — Şcoala Bucureşteană în 
frunte cu Al. Rosetti şi cea Clujeană 
cu Em. Petrovici. Am menţionat deja 
că Vladimir Zagaevschi nu era soli- 
tar în acest sondaj — prin contopirea 
spirituală cu cercetătorii din Ţară, 
ajunsese a penetra teoria fonemului, 
care, ştiut lucru — „pentru noi struc- 
turalismul fonologic era ceva nou” 
(VI.Z.). Această comuniune de spirit 
l-a şi inspirat pe profesorul Vladimir 
Zagaevschi să mediteze şi să ia o 
poziţie fermă, proprie, exprimată prin 
intermediul unor articole (publicate 
în reviste şi ziare) atit referitor la 
problemele ce ţin de lingvistică, cît şi 
pronunţîndu-se întru apărarea limbii 
române ca limbă de stat şi a alfabe- 
tului latin. De asemenea, participînd 
cu diverse comunicări la numeroase 
manifestări ştiinţifice în Republica 
Moldova şi în România, se face 
părtaş la discuţiile urmărite în anii 
tinereţii, numai că de astă dată fiindu-i 
apreciat cuvîntul de mari personali- 
tăţi ale limbii şi spaţiului românesc. 
Se alătură prin proprie contribuţie 
celor care apără Limba română atit 
de scumpă, de cunoscută şi 
necunoscută, de dragă şi 

de mult pătimită (aici H 
la noi). 


Cînd profesorii noştri, înainte- 
mergătorii ajung, asemeni Profetului, 
la răscruce, gîndeşti fără să vrei: în 
ce măsură moştenesc averea oferită 
de Cel care mi-a fost învăţător? Or, 
vorba unuia dintre cei mai de seamă 
oameni ai timpului George Gurdjielf: 
„Dacă un discipol nu e pregătit să fure 
de la maestru, nu va avea nimic”. În 
ce măsură l-am „furat” noi, discipolii, 
pe cunoscutul lingvist şi profesor 
universitar Vladimir Zagaevschi (?), 
cel care niciodată pe nimeni, prin 
cuminţenia sa, nu a forţat să ia ceea 
ce a adunat el cu osîrdie. Părea 
să-l repete prin gestul îngăduitor pe 
marele Profet (e vorba de personajul 
în care s-a întrupat Kahlil Gibran, 
spunîndu-ne: la cît poţi. lar el, la 
rîndu-i, a căutat şi mai caută adevă- 
rul în tăcere... Acesta e pentru mine 
colegul meu de şcoală (descoperit 
abia acum) şi profesorul de la Alma 
Mater — Vladimir Zagaevschi. Adun 
toată recunoştinţa şi respectul meu 
faţă de cei dinaintea mea, pentru 
a-i dori la această răscruce de ani 
Inspiratie. 


Palatul Parlamentului din Budapesta, 1968 

DESCRIPTIO MOLDAVIAE 
IN CULTURA EUROPEANA 


Capitolul II 
DIMITRIE CANTEMIR ŞI ACADEMIA DIN BERLIN 


1. D. Cantemir — membru al Academiei din Berlin 


Alegerea lui Dimitrie Cantemir în calitate de membru titular al Academiei 
din Berlin, precum şi relaţiile lui cu această înaltă instituţie ştiinţifică sînt con- 
siderate de unii cercetători drept un factor determinant, un punct de plecare 
pentru elaborarea Descrierii Moldovei. In literatura contemporană de speci- 
alitate este frecventă opinia, precum că D. Cantemir ar fi scris această lucrare 
anume la propunerea Academiei din Berlin?. In realitate, relaţiile cărturarului 
moldovean cu acest for academic sînt mult mai complexe, de aceea în capitolul 
de faţă ne propunem să le abordăm mai detaliat. Stabilindu-se în Rusia (1711), 
D. Cantemir, în una din primele sale scrisori adresate lui Petru |, şi-a exprimat 
intenţia de a fi nu numai oaspete în această ţară, ci a solicitat pentru sine şi 
pentru oamenii săi însărcinări, „...ca să nu mănînc pîinea degeaba”. 

Cercetătorii au menţionat în repetate rînduri evoluţia considerabilă a vizi- 
unilor lui D. Cantemir în timpul aflării sale în Rusia. Contemporan şi participant 
la reformele modernizatoare ale lui Petru |, el a început să conceapă realitatea 
într-un alt mod. După ce Petru | a vizitat un şir de state vest-europene (Prusia, 
Olanda, Anglia, Franţa), acumulînd cunoştinţe în cele mai diverse domenii ale 
ştiinţei, a formulat clar ideea că progresul Rusiei rezidă în aplicarea în cadrul 
reformelor a celor mai noi realizări ale ştiinţei europene. Urmînd această cale, 
Rusia nu numai că punea bazele unei flote şi unei armate moderne, bine în- 
zestrate, ci îşi propunea să se ridice la nivelul celor mai dezvoltate state din 
Europa. Rusia îşi trimitea tinerii nobili la studii în străinătate, invita din Occident 
numeroşi oameni de cultură şi ştiinţă (arhitecţi, ingineri, constructori de nave ma- 
ritime, ofiţeri, care erau angajaţi în serviciul de stat al ţarului), stabilea colaborări 
permanente cu savanţi şi politicieni de prestigiu, cu diverse centre ştiinţifice de 
peste hotare — toate acestea pentru extinderea relaţiilor cu ţările apusene. 

La rîndul lor, savanții străini urmăreau cu atenţie transformările de proporţii 
din Rusia, evoluţia ei politică şi economică, avînd scopul de a dezvolta legături 
economice, politice, ştiinţifice şi culturale cu personalităţi marcante din această 
ţară. Insuşi Gottfried Wilhelm Leibniz, fondatorul şi primul preşedinte al Acade- 
miei de Ştiinţe din Berlin, manifesta interes faţă de literatura din Rusia, faţă de 
oamenii de ştiinţă care activau atunci în această parte a Europei“. Graţie unor 
atare relaţii a şi devenit cunoscut Dimitrie Cantemir, ca mare savant orientalist, 
în cercurile ştiinţifice din Europa şi, în special, la Academia de Ştiinţe din Berlin. 

In rîndurile cercetătorilor germani, opera lui D. Cantemir, preocupările 
sale ştiinţifice au trezit un interes deosebit. Deja pe la sfîrşitul anului 1713 — 

începutul anului 1714 (datarea este aproximativă), într-o scrisoare de răspuns 
la rugămintea unui corespondent al său din Germania (probabil din Berlin), 
savantul moldovean expunea realizările şi proiectele sale ştiinţifice5. Aceasta 
ar însemna, credem noi, că relaţiile fuseseră stabilite ceva mai înainte, deşi 
ele se reduceau, deocamdată, la sondaje reciproce referitor la lucrările şi 
preocupările din acea vreme ale lui D. Cantemir, pe de o parte, şi la intenţiile 
oamenilor de ştiinţă germani, pe de altă parte. La 14 iulie 1714, după o perioadă 
de negocieri între reprezentanţii Academiei de Ştiinţe din Berlin şi savanţi din 
Rusia, D. Cantemir a fost cooptat în calitate de membru titular al Academiei 
din Berlin. La acea dată Academia berlineză se afla încă la etapa unor căutări 
de început. Nu e mai puţin adevărat că, pentru a se afirma în plan naţional şi 
european, ea ţinea să-şi asigure concursul unor personalităţi ce activau în cele 
mai diverse domenii ale ştiinţei. Este indiscutabil faptul că D. Cantemir a ocupat 
unul din fotoliile academice în calitatea sa de recunoscut orientalist. In perioada 
respectivă Orientul reprezenta, în primul rînd, Imperiul Otoman, care cucerise 
imense teritorii atît în Europa de Sud-Est, în regiunile din preajma Mării Negre 
şi Mării Caspice, cît şi în Orientul Apropiat şi în Nordul Africii. Opinia publică 
germană era interesată îndeosebi de situaţia din Imperiul Otoman, deoarece 
mai bine de un secol acesta, cu inepuizabilele sale forţe armate, exercita o 
presiune constantă asupra restului continentului european şi, în primul rînd, 
asupra ţărilor ce făceau parte din conglomeratul german. Numele principelui 
moldovean era în atenţia tuturor nu numai pentru că era un cunoscător al is- 
toriei Imperiului Otoman, dar şi din motiv că era un om politic şi un militar care 
asistase, aflîndu-se în tabăra otomană, la cruntele bătălii de la Petrovaradin şi 
de la Zenta, şi care, în cele din urmă, domnise într-o ţară supusă Ţarigradului, 
intrase în alianţă cu Rusia şi alăturase contingentele sale de moldoveni polcu- 
rilor lui Petru | în luptele de la Stănileşti. Crescut şi educat la Constantinopol, în 
cercuri apropiate de aşa-numita „Sublima Poartă” şi fiind un atent observator al 
evenimentelor şi al atmosferei politice din jurul său, D. Cantemir era considerat 
la Petersburg un expert în problemele turceşti, specialist în organizarea militară 
a Imperiului Otoman, rînduielile lui politice şi administrative, religia, moravurile 
şi cultura acestuia. 

Relaţiile lui D. Cantemir cu Academia din Berlin erau, evident, mult mai 
complexe, deoarece corespondenţii săi din această înaltă instanţă ştiinţifică 
manifestau interes nu numai pentru provinciile otomane şi Orientul Apropiat, 
dar, în egală măsură, pentru istoria, geografia, într-un cuvînt, pentru tot ce le 
putea comunica principele moldovean despre Principatele Dunărene şi ţările 
învecinate. Cu toate acestea, ar fi incorect să credem că întreaga energie crea- 
toare a lui D. Cantemir a fost pusă în valoare graţie contactelor cu Academia din 
Berlin. Dimpotrivă, vasta cultură, orizontul ştiinţific, potenţialul spiritual impună- 
tor, acumulat în ani de muncă asiduă, au determinat autorităţile înaltei instituţii 
berlineze să accepte personalitatea lui D. Cantemir în calitate de membru al ei. 

Este adevărat, şi acest fapt nu trebuie trecut cu vederea, că şi Petru | era 
interesat de activitatea ştiinţifică a lui D. Cantemir. Interesul ţarului era determi- 
nat, în bună parte, de confruntarea directă cu Imperiul Otoman în lupta pentru 
ieşirea la Marea Neagră şi pentru dominație în bazinele Mării Negre şi Mării 
Caspice. De altfel, însuşi împăratul Petru | i-a cerut lui D. Cantemir să scrie 
unele studii (spre exemplu, Sistemul sau întocmirea religiei mahomedane, editat 
în limba rusă la Petersburg în 1722), de mare interes politic şi ştiinţific pentru 
Rusia de atunci aflată în plină transformare înnoitoare. Realitatea rusă, cu 
toate reformele lui Petru |, a influenţat în mod deosebit activitatea ştiinţifică 
a lui D. Cantemir. Prin urmare, pe bună dreptate afirma P. P. Panaitescu că 
„Dimitrie Cantemir, elaborînd Descrierea Moldovei, nu se adresează numai şi 
în special învăţaţilor din Europa apuseană, ci, în primul rînd, publicului învăţat 
din Rusia, care se interesa de o asemenea lucrare”. 

Creaţia lui D. Cantemir a fost marcată de preocupările sale ştiinţifice, 
legate prin mii de fire invizibile de istoria, cultura, realităţile şi situaţia ţării şi 
poporului său, aflate la grea încercare în acele timpuri şi cărora autorul le-a 
consacrat întreaga viaţă şi activitate. Fără îndoială că s-au impus, de asemenea, 
bogata experienţă de viaţă, vasta cultură orientală, asimilată de D. Cantemir” 
în anii şederii sale la Constantinopol. 

Astfel, savantul D. Cantemir a suscitat interesul firesc al Academiei din 
Berlin, a atras atenţia cercetătorilor de aici datorită vastei şi laborioasei sale 
activităţi, desfăşurate atît la Constantinopol, pînă la stabilirea sa în Rusia, cît 
şi în timpul aflării sale în această ţară. 

Dar să urmărim cum s-au derulat evenimentele privind cooptarea lui 
D. Cantemir ca membru al Societăţii Literare Brandenburgice, pe baza celor 
mai recente cercetări ştiinţifice şi descoperiri arhivistice. Trebuie să menţionăm 
faptul că lui Gottfried Wilhelm Leibniz îi aparţin merite deosebite în stabilirea 
contactelor culturale şi ştiinţifice dintre cercurile savante din Germania şi din 
Rusia, inclusiv cu Petru cel Mare personal. Leibniz îndeplineşte un timp funcţia 
de consultant al ţarului pentru probleme de ştiinţă şi, avînd legături din cele 
mai strînse cu cercurile ştiinţifice ruse, l-a sfătuit pe Petru | să întemeieze la 
Petersburg o Academie de Ştiinţet. In această ordine de idei, e de notat, de 
asemenea, că la 20 octombrie 1711, deci, imediat după campania de la Prut şi 
stabilirea lui D. Cantemir în Rusia, la Torgau, în apropriere de Leipzig, Petru | 
are o întrevedere cu Leibniz, intermediată de Heinrich von Huyssen?. Subiectul 
întîlnirii l-a constituit organizarea unei Academii de Ştiinţe la Petersburg. Se 
presupune că atunci Petru | i-ar fi vorbit filozofului german despre învățatul 
moldovean. Insă la acea dată Leibniz, fiind grav bolnav, nu mai avea aproape 
nici o influenţă în Academia din Berlin. Totuşi, legăturile dintre Leibniz şi Petru 
| au contribuit în mod esenţial la alegerea în cadrul Academiei din Berlin a unui 
număr relativ mare de oameni de ştiinţă, care activau în Rusia. Astfel, în 1710, 
devine membru al Academiei berlineze H. Huyssen, în 1714 — D. Cantemir, în 
1724 — T. Konset, în 1726 — Michael Schendo van der Beck, iar în 1730 — 
Gottfried Siegfried Bayer!. Toţi aceşti oameni de ştiinţă şi cultură îl cunoşteau, 
direct sau indirect, îl admirau pe marele nostru compatriot. 

Este de remarcat că un loc important în raporturile ştiinţifice şi culturale 
dintre Rusia şi Academia din Berlin îi revine lui H. Huyssen (1668-1739), savant 
şi diplomat de origine germană, ce trecuse în serviciul lui Petru |. H. Huyssen 
a fost consilier de război, juridic şi ştiinţific, la curtea lui Petru cel Mare şi a 
urmaşilor acestuia, îndeplinind diferite misiuni diplomatice, iar un timp chiar şi 
funcţia de ministru de război al Rusiei. A fost o perioadă institutorul ţareviciului 
Alexei, avînd un rol activ în viaţa culturală a Rusiei în primele decenii ale sec. 
al XVIII-lea. H. Huyssen întreținea permanent corespondenţă cu savanții ger- 
mani, intermedia relaţiile dintre oamenii de ştiinţă din Rusia atît cu Academia 
din Berlin, cît şi cu alte centre de cercetare din Europa, asigura schimbul de 
cărţi şi manuscrise de interes ştiinţific, cultural şi politic. Anume el a recoman- 
dat, pentru a fi aleşi membri ai Academiei din Berlin, pe unii colegii din Rusia, 
printre care şi D. Cantemir. Documentele şi materialele de arhivă, descoperite 
în ultima vreme la Berlin, demonstrează cu prisosinţă acest fapt“. 

Activitatea ştiinţifică propriu-zisă a Academiei din Berlin începe, de fapt, 
abia din 1710, o dată cu editarea periodicului ştiinţific Miscelanea Berolinen- 
sia. Societatea ştiinţifică (Academia) din Berlin fusese structurată, de la bun 
început, în patru secţii: 1) fizică, medicină, chimie; 2) matematică, astrono- 
mie, mecanică; 3) limba germană; 4) literar-orientalistică. Directorii secţiilor, 
preşedintele şi secretarul academiei, împreună cu avocatul fiscului, alcătuiau 
Consiliul instituţiei. 

Prima informaţie directă referitor la alegerea lui D. Cantemir în calitate de 

membru titular al acestei academii datează din 31 mai 1714 şi reprezintă partea 
finală din procesul-verbal al şedinţei secţiei literar-orientalistice, prezidată de 
Daniel Ernst Jablonsky. „Secretarul relatează, — se spune în procesul-verbal, — 
dintr-o scrisoare a dlui baron von Huyssen, că hospodarul exilat al Valahiei!? ar 
dori să fie primit în Societate şi se oferă să pună la îndemînă ştiri orientale, pe 
care le posedă. El ar avea o istorie completă a împăraţilor turci cu portretele 
lor, pe care, tradusă în latineşte, vrea să o editeze cu observaţii scurte”. 

Fraţii Jablonsky au ocupat posturi importante în Academia din Berlin încă 
de la întemeierea acesteia. Johann Theodor s-a aflat în funcţia de secretar 
permanent al Academiei şi în această calitate purta corespondenţă cu membrii 
ei de peste hotare, iar Daniel Ernst, începînd din 1713 a fost secretarul secţiei 
(„clasei”) literar-orientalistice şi timp de mulţi ani vicepreşedinte al Academiei. 
E de menţionat şi faptul că fraţii Jablonsky au fost nepoţii marelui pedagog şi 
filozof ceh Jan Amos Komensky (Comenius). De altfel, toată corespondenţa (un 
număr destul de mare de scrisori) în ce priveşte alegerea lui D. Cantemir ca 
membru al Academiei berlineze, precum şi primirea la Berlin a unor manus- 
crise ale operelor sale se datorează relaţiilor întreţinute de fraţii Jablonsky 
cu H. Huyssen în timpul aflării acestuia în Rusia!*. Deocamdată cercetătorii 
nu pot stabili cu certitudine autorii acestor scrisori: care dintre ele aparţin lui 
Daniel Ernst şi care lui Johann Theodor”. 

La aceeaşi şedinţă din 31 mai 1714 se ia hotărîrea de a accepta propunerea 
lui D. Cantemir, iar H. Huyssen este rugat să dea o mînă de ajutor pentru a-l 
primi în modul cel mai cuviincios; în schimb i se cere (lui D. Cantemir — n.n., 
A.E.) „să comunice o informaţie demnă de încredere cu privire la adevărata 
situaţie şi cu privire la graniţele principatelor Valahia şi Moldova, în privinţa 
cărora geografii sînt atît de deosebiti” (în păreri — n.n., A.E.). 

Pe marginea acestui proces-verbal este făcută următoarea notă: „Hos- 
podarul din Valahia este recomandat ca membru”. E important a atrage atenţia 
asupra solicitării adresate lui D. Cantemir de secţia literar-orientalistică: de a 
trimite societăţii berlineze date geografice exacte despre Principatele Dunărene. 
Savantul român E. Pop, căruia îi aparţine meritul de a descoperi documentul 
în cauză, analizînd datele preţioase, crede „că este vorba de prima şi, poate, 
decisiva sugestie adresată de academie lui D. Cantemir, pentru a scrie şi trimite 
Descriptio Moldaviae”'5. 

Astfel, în vara aceluiaşi an (1714), în urma consultărilor dintre H. Huyssen 
cu Daniel Ernst Jablonsky şi Johann Theodor Jablonsky, precum şi a acestora 
din urmă cu protectorul academiei M. L. Printzen, candidatura lui D. Cantemir 
a fost acceptată unanim. 

In scrisoarea de răspuns (din 4 iunie 1714) J. T. Jablonsky îi comunică lui 
H. Huyssen următoarele: „Propunerea ce aţi făcut-o cu privire la Hospodar... 
despre care s-a vorbit atita, a fost acceptată cu foarte multă plăcere. Este 
o mare favoare pentru Societate, aceea de a avea cinstea să primească în 
rîndurile ei o persoană de un atare rang. Sînteţi rugat, Domnule, din partea 
Domnilor directori, să binevoiţi a desăvîrşi ceea ce aţi început atît de bine şi de 
a ne sugera calea de a face aceasta în chipul cel mai potrivit sau, cel puţin, de 
a ne comunica numele, titlurile şi calitatea Alteţei sale pentru a putea respecta 
în modul cuvenit aceste formalităţi, trimiţîndu-i brevetul de primire şi de a ne 
informa, totodată, cu privire la modul cel mai comod de a i le transmite. 

Ingăduiţi-ne să profităm de oferta ce ne-o faceţi, pentru a vă ruga să 
binevoiţi a ne procura informaţii precise şi clare referitor la adevărata situaţie 
a celor două provincii — Moldova şi Valahia — şi graniţele ce le despart una de 
alta, precum şi de ţările înconjurătoare, şi, de asemenea, privind capitalele 
lor şi celelalte oraşe pe care le cuprind. Este cît se poate de trist să vezi cum 
hărţile şi alte lucrări de geografie le consemnează în mod diferit, unele punînd 

Moldova spre Nistru şi Valahia spre Dunăre, iar altele cu totul invers. Astfel, veţi 
îndatora publicul şi pe noi, în special, oferindu-ne lămuriri în această privinţă. 

Publicul ar fi deosebit de îndatorat Alteţei sale, dacă ar binevoi să-şi ia 
asupra osteneala de a-i aduce la cunoştinţă istoria sultanilor pe care o deţine, 
ilustrată cu portretele lor şi însoţită de observaţiile pe care le-ar putea adăuga 
pe baza propriilor cunoştinţe”:€. 

Discutarea alegerii lui D. Cantemir ca membru al Academiei din Berlin 
a fost reluată la şedinţele Consiliului Academic din 11 iulie 1714, la care 
secretarul J. T. Jablonsky relata despre corespondenţa primită de la H. 
Huyssen din Rusia, prin care D. Cantemir îşi exprima rugămintea de a fi admis 
în Societate. La aceeaşi şedinţă s-a dat citire unei scrisori a lui D. Cantemir, 
adresată lui Huyssen”. 

La 14 iulie 1714, J. T. Jablonsky într-o scrisoare către H. Huyssen men- 
ţionează: „Propunerea Alteţei Sale, Suveranul Valahiei, a fost primită cu toată 
cinstea pe care o merită şi Alteţa Sa Suveranul va fi satisfăcut cît mai curînd. 
Pentru a-i trimite diploma direct la Moscova (D. Cantemir locuia pe atunci la 
Moscova —n.n., A.E.), nu văd altă cale mai bună decit a o recomanda trimisului 
Magestăţii Sale Ţariţa cu reşedinţă aici, dar doresc să aflu mai întîi părerea 
Dumneavoastră”. 

Deşi nu a existat nici o rezervă faţă de candidatura savantului moldo- 
vean, s-a considerat oportun să i se solicite şi opinia protectorului de atunci al 
Academiei, baronul L. Printzen, care era responsabil şi de avizarea hotărîrilor 
Consiliului cu referire la primirea noilor membri. In cele din urmă, la şedinţa 
Consiliului din 1 august 1714, prin consimţămîntul protectorului, se confirmă 
alegerea lui D. Cantemir în calitate de membru titular al Academiei din Berlin. 
Cu aceasta, după cum constată cercetătorul Tiberiu Truţer, se întrerupe şirul 
informaţiilor cu privire la D. Cantemir, legate de acest subiect. Fie că a fost 
suspendată corespondenţa pentru un timp, fie că alte documente, care, posi- 
bil, ar fi existat, încă nu au fost descoperite. Celelalte scrisori, ce conţin date 
referitor la D. Cantemir, datează din 1724-1728, adică după moartea sa (1723). 

Aşadar, din sursele documentare, la care am făcut trimitere, rezultă că 
alegerea lui D. Cantemir ca membru al Academiei din Berlin îi aparţine pe 
deplin lui H. Huyssen. 

Se pare, însă, că, din cauze neelucidate deocamdată, lui D. Cantemir nu i-a 
fost înmînată sau expediată Diploma de membru titular al Academiei berlineze!?. 


2. Descrierea Moldovei şi Academia din Berlin 


Mărturii despre sugestia Academiei din Berlin de a scrie o lucrare a cărei 
subiect ar fi Moldova găsim în Hronicul vechimii a romano-moldo-vlahilor: 
„Impinşi şi poftiţi fiind de la unii prieteni streini şi mai cu deadins de la însoţirea 
noastră care este Academia Ştiinţelor din Berlin, nu numai o dată sau de două 
ori, ce de multe ori îndemnați şi rugaţi fiind, pentru ca începătura, neamul şi 
vechimea moldovenilor, precît adevărul pofteşte, măcar cît de pre scurt să-i 
înştiinţăm”2. In continuare autorul indică şi alte aspecte cerute de aceeaşi 
instituţie, despre Ţara Moldovei: „...belşugul pămîntului, ocolitul hotarelor, 
obiceiurile, legea, ţărămoniilor politiceşti şi bisericeşti... pre cît în putinţa slabei 
noastre ştiinţă va fi, să-i adeverim”. 

Actualmente în istoriografie există diverse opinii vizînd lucrarea scrisă de 
D. Cantemir la sugestia ori la rugămintea Academiei din Berlin. Unii cercetători 
susţin că este vorba de Descrierea Moldovei, alţii însă cred că ar fi Dacia 
vetus et nova sau Historia Moldo-Vlahica (Dacia antică şi nouă ori Istoria 
moldo-vlahică), ba poate chiar Hronicul... Considerăm că cercetătorii nu tre- 
buie să se pronunţe prea categoric cu privire la lucrarea scrisă de D. Cantemir 

la îndemnul Academiei din Berlin, fie că se are în vedere Descrierea Moldovei 
sau o altă operă din cele citate. Mai curînd, Descrierea... a fost una din ele. 
Căci din informaţiile conţinute în procesele-verbale ale şedinţelor Academiei 
din Berlin şi chiar din cele ale cărturarului moldovan rezultă că în afară de 
Descriere... autorul a elaborat şi lucrările menţionate mai sus, care, în fond, 
reflectau istoria, cultura şi civilizaţia românilor, ale Principatului Moldovei, în 
special, cu multiplele lor aspecte geografice, etnografice etc. 

Probabil că nici D. Cantemir la acea dată nu ştia concret cu ce va răspunde 
la propunerea Academiei din Berlin, însă el avea certitudinea că va putea face 
faţă acestor solicitări, deoarece către perioada respectivă avea acumulat un 
bogat material referitor la Moldova şi la întreg spaţiul românesc. Bineînţeles, în 
faza iniţială, munca cercetătorului de descoperire a izvoarelor şi acumulare a 
informaţiei despre patria sa nu avea un scop definit. Abia mai tîrziu au început 
să se profileze configuraţiile viitoarelor lucrări. Ar fi mai logic, deci, să afirmăm, 
că Descrierea Moldovei este una dintre operele create la cererea Academiei 
din Berlin, cu atît mai mult cu cît propunerile instituţiei coincideau întru totul cu 
preocupările şi interesele ştiinţifice ale lui D. Cantemir. 

Mai mult, în perioada cînd se pregătea alegerea lui D. Cantemir în calitate 
de membru al Academiei din Berlin, instituţia ştiinţifică germană, în acest scop, 
îi cerea cărturarului moldovean anumite lucrări despre ţara şi poporul său. El 
încă pe atunci era în măsură să pună la dispoziţia oamenilor de ştiinţă germani o 
scriere „despre originea poporului nostru, adică despre coloniile aşezate în Dacia 
de Traian, împăratul romanilor, în limba ţării”, şi „care, odată tradusă, la timpul 
potrivit, în limba latină”, va fi oferită spre consultare?!. Reiterăm ideea expusă şi 
într-un alt capitol, că aceasta putea fi De neamul moldovenilor de Miron Costin 
sau o lucrare proprie, necunoscută sau neidentificată pînă în prezent, ce a avut 
drept model şi, în acelaşi timp, drept sursă de inspiraţie opera costiniană. 


3. Academia din Berlin în aşteptarea manuscrisului lui D. Cantemir 


Conform datelor de care dispunem, către mijlocul anului 1716 Descrierea 
Moldovei a fost finalizată şi, cu o primă ocazie, putea fi expediată la Berlin, 
unde era aşteptată cu un interes deosebit. Principele moldovean promisese 
conducerii Academiei că, îndată ce va termina lucrarea despre Moldova (nu 
era indicat vreun titlu concret), o va expedia la Berlin. Insă din anumite cauze 
(neelucidate pînă în prezent) nu a făcut-o, deşi reprezentanţii Societăţii Bran- 
denburgice i-au adresat această rugăminte în repetate rînduri. Mai mult decît 
atit, se pare că D. Cantemir în timpul vieţii n-a trimis Academiei din Berlin nici 
una dintre scrierile sale, cu toate că unele fusese terminate. Faptul este greu 
de explicat, cel puţin deocamdată. Se presupune că motivul ar putea fi unele 
dificultăţi care au survenit în activitatea Academiei din Berlin după stingerea din 
viaţă a lui Leibniz, ceea ce l-a determinat pe D. Cantemir să nu mai manifeste 
încrederea de altă dată faţă de instituţia berlineză. Sau poate că învățatul mol- 
dovean spera mai întîi să-şi publice lucrarea şi apoi s-o expedieze Academiei 
din Berlin. Este admisă şi versiunea că, lucrînd concomitent şi la alte opere, 
în special la Hronicul..., D. Cantemir considera necesar să revină cu anumite 
precizări în Descriere... şi numai după aceasta s-o expedieze la Berlin. Insă 
din scrisorile sale către corespondenţii berlinezi nu aflăm nici o informaţie 
vizînd acest aspect al raporturilor sale cu Academia din Berlin. După moartea 
lui Dimitrie Cantemir, Academia încă mai spera să primească vreun manuscris 
al lucrărilor sale, adresîndu-se deja celor care au intrat în posesia moştenirii 
cărturăreşti a savantului — fiilor săi şi, în special, lui Antioh. Conform unor sur- 
se documentare, de această dată speranţele par să nu fi fost zadarnice, deşi 


264 Limba Română 


moştenitorii săi erau extrem de precauţi, ba chiar îi tratau cu destulă răceală pe 
corespondenţii berlinezi care solicitau operele tatălui lor. Cercetînd corespon- 
denta dintre J. Th. Jablonsky şi H. Huyssen, istoricul german Werner Bahner 
sesizează eforturile depuse de Societatea Brandenburgică pentru a obţine de 
la urmaşii principelui moldovean manuscrisele sale despre Imperiul Otoman, 
despre istoria şi situaţia din acea perioadă a Moldovei2?. 

Din corespondenţa purtată de reprezentanţii Academiei din Berlin, prin 
intermediul lui H. Huyssen, reiese că după moartea lui D. Cantemir, prin anii 
1724-1728, lucrarea sa Dacia vetus et nova, care apare în context şi cu denu- 
mirea prescurtată De Dacia sau Dacia, era aşteptată cu nerăbdare. Se pare, 
că la 4 mai 1725, la Berlin ajunge, în sfîrşit, o primă lucrare a lui D. Cantemir. 
Este vorba de Mica hartă a Daciei şi Moesiei (La petite carte Dacyarum et 
Moesyarum), care a fost înalt apreciată de Societatea Brandenburgică. Cu 
toate eforturile depuse de H. Huyssen şi de Michael Schendo van der Beck, 
din corespondenţa depistată în arhivele din Sankt-Petersburg şi publicată 
de cercetătorul ceh B. Winter, nu se poate deduce că în aceşti ani ar mai fi 
ajuns la Berlin vreo altă lucrare a cărturarului român?, cu excepţia unuia din 
manifestele întocmite şi tipărite de D. Cantemir la Astrahan, 15 iulie 1722, în 
cadrul campaniei persiene. Varianta în limba turcă a acestui manifest a fost 
descoperită de George Cioranesco”. 

Tot în scopul obţinerii unor manuscrise cantemiriene, la propunerea lui 
H. Huyssen, este cooptat în Academia din Berlin Michael Schendo van der 
Beck, care, fiind anterior medicul de curte al lui Nicolae Mavrocordat, cunoştea 
realităţile din Ţările Române. Prin 1726 el era medic în familia Cantemireştilor. 

In această ordine de idei, ţinem să remarcăm că cercetătorul român 
P.P. Gogan, în unul dintre articolele sale, lansează ipoteza conform căreia 
anumite date din notele despre Dacia din Dicţionarul enciclopedic, editat de l. 
Hübner în Germania (1727), au la origine informaţii din Descrierea Moldovei”. 
Această ipoteză este respinsă de un alt cercetător român, care argumentează 
„la acea epocă cartea rămasă în manuscris (Descrierea... —n.n., A.E.) zăcea 
în arhiva lui Antioh Cantemir”, ba chiar aminteşte în context că Descrierea... nu 
a fost publicată înainte de 1727 şi nici în manuscris nu putea să se afle la acea 
dată la biblioteca Academiei din Berlin”. Ipoteza lui P. P. Gogan este respinsă 
şi de Maria Holban, în temeiul lipsei oricărei evidențe în scriptele Academiei, în 
sensul primirii unui asemenea manuscris, precum şi de faptul că Antioh Can- 
temir, la plecarea sa la Londra în 1732, a luat cu sine atît manuscrisul Istoriei 
Imperiului Otoman, cît şi pe cel al Descrierii Moldovei”. 

Cu toate acestea, ipoteza lui P. P. Gogan pare destul de întemeiată şi ea 
permite a nu fi de acord, în unele privinţe, cu afirmaţia lui D. Bădărău şi cea 
a Mariei Holban. In primul rînd, pentru că la acea dată Descrierea... şi alte 
manuscrise ale lui D. Cantemir nu zăceau uitate în arhiva lui Antioh Cantemir, 
ci erau citite şi studiate cu mare interes de savanţi ruşi şi străini (în special 
germani, aflaţi în diferite funcţii de stat în Rusia), ceea ce este deosebit de 
important pentru a stabili originea informaţiei din Dicţionarul lui Hübner. Chiar 
dacă admitem că la acea dată manuscrisul Descrierii... nu ajunsese integral 
în Germania, atunci informaţiile necesare au putut fi expediate prin intermediul 
corespondenţei dintre Academia din Berlin şi oamenii de ştiinţă şi cultură din Ru- 
sia. Precum am constatat mai sus, Academia din Berlin primise în 1725 o hartă 
a Daciei şi Moesiei întocmită de Dimitrie Cantemir. Tot atunci, la Berlin putea 
fi expediată o copie a Descrierii...23. Din aceste considerente, ipoteza lui P.P. 
Gogan ni se pare plauzibilă. În favoarea versiunii conform căreia la Academia 
din Berlin a fost primită Descrierea..., sau cel puţin anumite extrase, informaţii 
din Descriere... ne vorbesc următoarele fapte: într-o variantă a biografiei lui D. 
Cantemir, scrisă în limba latină în Rusia şi expediată Academiei din Berlin prin 

1726, este amintită şi Descrierea... cu menţiunea că va fi trimisă în curînd la 
Berlin. Pe cînd într-o altă redacţie a biografiei lui Cantemir, păstrată în Rusia şi 
datată cu anul 173029, se spune că lucrarea ce ne interesează fusese expediată 
deja într-acolo“. Aceste informaţii ne dau posibilitatea să presupunem că în 
intervalul de timp 1726-1730 Descrierea... a fost trimisă la Berlin. 

Din 1724 (data sosirii în Rusia), în relaţiile întreţinute de Academia din 
Berlin cu diferiţi oameni de ştiinţă şi cultură din Europa stabiliţi la Petersburg 
s-a încadrat şi Michael Schendo van der Beck. După cum au arătat cercetă- 
rile, acesta din urmă, în afară de alte funcţii în serviciul Imperiului, devine în 
scurtă vreme şi medic de familie al prinților Cantemir. În această calitate, prin 
intermediul prinţului Antioh, el a avut acces şi la unele din operele lui Dimitrie 
Cantemir. Deoarece M. Schendo van der Beck dorea să se prezinte într-o 
lumină cît mai favorabilă în faţa celor de la Academia din Berlin, rîvnind la 
unul din fotoliile acestei instituţii, el se obligase să obţină, să copieze şi să 
expedieze în Germania, cu concursul baronului Huyssen, lucrări cantemiri- 
ene. Din izvoarele timpului reiese că M. Schendo van der Beck era gata 
să completeze lucrarea neterminată a lui Cantemir Dacia vetus et nova, 
făgăduită de acesta Academiei, şi chiar să trimită manuscrisul, împreună cu 
propriile sale adnotări, fără permisiunea moştenitorilor, întrucît avea acces la 
el. Huyssen îi sugera lui Schendo van der Beck să intre în posesia originalului, 
ceea ce nu este exclus să se fi întîmplat. Ulterior, în decembrie 1726, Huyssen 
comunică Academiei că Schendo van der Beck copiază în taină acel manuscris 
păzit cu vigilenţă de moştenitori“. Conform aceleiaşi surse, Schendo van der 
Beck nu a reuşit să trimită nimic din cele promise, cu excepţia unui discurs 
intitulat Obscura exilii Ovidiani sedes, avînd la bază informaţii din manuscrisul 
Daciei..., care, după cum rezultă dintr-o scrisoare de la 25 septembrie 1726%, 
i-a fost pus la dispoziţie de Antioh Cantemir. 

Aşadar, cu toate că în perioada cooptării lui Dimitrie Cantemir în Societatea 
Literară Brandenburgică el promisese că va pune la dispoziţia acesteia unele 
din lucrările sale, inclusiv una despre Ţara Moldovei, materiale documentare 
cunoscute pînă astăzi nu demonstrează că principele moldovean şi-a onorat 
promisiunea. După 1723, societatea berlineză mai spera să le obţină de la 
urmaşii savantului, întreprinzînd în acest scop mai multe acţiuni. Din sursele la 
care am făcut referinţă, rezultă că doar foarte puţine dintre materialele aşteptate 
au fost primite la Berlin între 1723 şi 1732. Doar unele informaţii indirecte par 
să ne sugereze că Descrierea..., integral sau parţial, a fost cunoscută la Berlin. 
Bineînţeles, doar cercetările continue şi descoperirea unor noi documente ar 
conduce la elucidarea acestei probleme. 


(Va urma) 


NOTE 


t Holban Maria, Introducere, în Dimitrie Cantemir. Descriptio Moldaviae, Bucureşti, 
1973, p. 8-12; Sluşanschi Dan, Introducere, în Dimitrie Cantemir. Opere complete, 
vol. IX, partea |, p. 18. 

2 Epmyparekui B.H., [mumpuu Kanmemup — Mbicnumenb u 2ocyðapcmeeHHbIŬ 
Geamenb, Knwuunes, 1973, c. 381; Poim6y H. Jl., /losa6bimerii omeuvecmeennblii 2e0- 
apa — Hmumpuŭ Kaumemup, B Vl3secmua Bcecoro3no2o eeoapapuueckozo oGuecmea, 
1961, T. 93, nr. 1, c. 85-87; Vilsan O., Opera geografică a lui D. Cantemir, Cluj, 1926; 
Panaitescu P.P., Dimitrie Cantemir. Viaţa şi opera, Bucureşti, 1958. 

Mare învolburată, 1954 


3 „...DaObl MHe He ecTb xne6a npa3Hy” (Arhiva Centrală de Stat a Actelor vechi 
din Moscova. Fond. 58, 17, 112.D.4.F.4). 

+ PanoBckui M.N., N3 ucmopuu aHeno-pycckux ceaseii, MockBa-JleHuHrpan, 
1961, c. 53; Încercările de a demonstra că G.W. Leibniz a contribuit într-un fel sau altul 
la alegerea lui Dimitrie Cantemir în înalta societate ştiinţifică berlineză nu au suport 
real. Leibniz a fost informat despre cooptarea lui Cantemir post-factum (Bahner Wer- 
ner, Cantemir şi Academia din Berlin, în Secolul 20. Revistă de literatură universală, 
Bucureşti, 1973, nr. 11-12, p. 93-95). 

5 Un fragment din această scrisoare „Extract eines Schreibens” a fost inserat 
în publicaţia germană Neuer Biicher-Saal der Gelehrten Welt, Leipzig, 1714, T. IV. S. 
377. Datarea aparţine cercetătorului român Dan Bădărău (Bădărău, D. Dimitrie Can- 
temir — academician, în Revistă de filozofie, 1966, nr. 8, p. 1001-1009). În istoriografie 
a dominat şi părerea altui savant român, O. Densusianu, potrivit căreia scrisoarea în 
cauză a fost expediată de D. Cantemir după alegerea sa ca membru al Academiei din 
Berlin (Densusianu O., Notite asupra lui Dimitrie Cantemir, în Revista critică literară, 
laşi, 1894, An. II, nr. 2, d. 65-68). 

s Panaitescu P.P., Dimitrie Cantemir. Viaţa şi opera, Bucureşti, 1958, p. 152. 

7 Kypornbi X., ZImumpuu Kanmemup u Kynbmypa Bocmoka, B Hacnedue Hmumpua 
Kanmemupa u coepemenocme, Knuinnes, 1976, c. 107-114. 

8 Vezi mai amănunţit: B. N. Hyumapos, T. B. Jleŭ6Huų u pycckaa Kymbmypa. N3 
ucmopuu MexOyHapoOHbIX U KyIbMYpPHbIX ceazeui, Mockea, 1968. 

Heinrich von Huyssen (1666-???) născut la Essen, a studiat la Strasbourg, a 
obţinut titlul de doctor în dreptul canonic şi laic. Din 1702 se afla în serviciul lui Petru, 
propagandist şi diplomat al Rusiei lui Petru |. A întreţinut legături cu savanţi europeni 
cunoscuţi, inclusiv cu cei din Berlin, pe care i-a informat despre activitatea lui Cantemir 
(Bahner Werner, Cantemir şi Academia din Berlin, în Secolul 20. Revistă de literatură 
universală, Bucureşti, 1973, nr. 11-12, p. 94-95). 

1 Amburger E., Die Mitgleider der Deutschen Akademie der Wissenschaften zu 
Berlin 1700-1750. Die abwesenden Mitgleider 1700-1743, Berlin, 1950. 

“4 Pop E., Dimitrie Cantemir şi Academia din Berlin, în Studii. Revistă de istorie, 
1969, nr. 5, p. 827. 

12 În acest document, ca, de altfel, în toate documentele Academiei din Berlin, D. 
Cantemir este numit greşit domnitor al Valahiei. 

13 Truter T., Aspecte inedite privind relaţiile lui Dimitrie Cantemir cu Academia din 
Berlin, în Forum, 1971, nr. 10, p. 75-76. 

14 Winter E., Die Brüder Daniel Ernst und Johann Theodor Jablonsky und Russland, 
în Acta Comeniana. T. XXIII, Praga, 1965, s. 122-175. 

'5 Pop E., Dimitrie Cantemir şi Academia din Berlin, în Studii. Revistă de istorie, 
1969, nr. 5, p. 827-828. Cercetările recente privind cartografia Moldovei pînă la Dimitrie 
Cantemir au arătat că geografii vest-europeni aveau reprezentări deosebit de vagi despre 
Ţara Românească şi Moldova şi că aceste ţări erau deseori confundate. De multe ori 
apăreau erori grave şi în hărţile de pînă la Constantin Cantacuzino şi Dimitrie Cantemir 
(Băican Vasile, Geografia Moldovei reflectată în documentele cartografice din secolul 
al XVIII-lea, Bucureşti, 1996, p. 14). 

15 Winter E., Die Brüder Daniel Ernst und Johann Theodor Jablonsky und Russland, 
în Acta Comeniana. T. XXIII, Praga, 1965, s. 127. 

17 Grasschoff H., Antioch Dimitrievici Kantemir und Westeuropa, Berlin, 1965, 
s. 6-7. 

13 Winter E., Die Brüder Daniel Ernst und Johann Theodor Jablonsky und Russland, 
în Acta Comeniana. T. XXIII, Praga, 1965, s. 133. 

19 Vezi textul Diplomei, Zotta Sever, Despre neamul Cantemireştilor, în loan Ne- 
culce, Buletinul Muzeului Municipal, laşi, fasc. IX, 1931, p. 36-37. 

2 Tot în Hronic... Cantemir adaugă: „căutat-ne-am a plini pravila învăţătura lui 
Platon, care poruncește: «Non solum nobis, sed et Patria et amicus vivendum» —Adecă: 
Nu numai pentru folosul nostru, ci şi pentru a patriei ceva să slujim şi pofta prietenilor 
jos a lăsa să nu ne arătăm...” (p. 179). 

21 Sluşanschi Dan, Introducere, în Opere complete, vol. IX, partea |, p. 18. Textul 
latin original al lucrării a fost publicat în Neuer Biicher-Saal der gelehrten Welt, IV, 1714, 
p. 377-378, tradus de Ovidiu Densusianu şi publicat în Revista critică literară, laşi, II, 
1894, 2, p. 66. 

22 Bahner Werner, Cantemir şi Academia din Berlin, în Secolul 20, Revistă de 
literatură universală, Bucureşti, 1973, nr. 11-12, p. 95. 

23 Truţer T., Aspecte inedite privind relațiile lui Dimitrie Cantemir cu Academia din 
Berlin, în Forum, 1971, nr. 10, p. 78-81. 

24 Cioranesco George, L'activité de Demetre Cantemir pendant la campagne 
russe en Perse (1722), în Cahiers du Monde russe et soviétique, XXIX (2), avril-juin 
1988, p. 258. 

25 După cum arată cercetătorul, la prima sa ediţie din 1704 dicţionarul lui |. Hübner 
nu conţine acele date pe care le oferă la cea de-a doua ediţie, după ce eventual îl con- 
sultase pe Cantemir (Gogan P.P., Societate literară română (Origini), în Contemporanul, 
Bucureşti, 1966, nr. 39, p.9. 

25 Bădărău Dan, Componenţa geografică în enciclopedismul lui D. Cantemir, în 
Bădărău D., Scrieri alese, Bucureşti, 1979, p. 223. 

2? Holban M., Introducere, în Dimitrie Cantemir. Descrierea Moldovei (Descriptio 
Moldaviae), Bucureşti, 1973, p.12. 

23 Chiar dacă la Berlin a fost expediat originalul lucrării după 1726, dar mai de- 
vreme de 1730, mai rămînea destul timp pentru a fi înapoiat lui Antioh Cantemir, pînă 
la plecarea acestuia în străinătate (1732). 

22 Panaitescu P. P., Dimitrie Cantemir. Viaţa şi opera, Bucureşti, 1958, p. 152. 

% Pop E., Dimitrie Cantemir şi Academia din Berlin, în Studii. Revistă de istorie, 
1969, nr. 5, p. 835. 

31 Călători străini despre Ţările Române, vol. IX, Bucureşti, 1997, p. 80. 

32 Ibidem. 

Mihai VÂLCU 


Cuvântul pentru Mihai Vâlcu, profesor de română la Bălţi, este la 
propriu şi la figurat, un mod de existenţă. In răvaşul adresat redacţi- 
ei autorul îşi motivează astfel preocupările pentru scris: „Aşternând pe 
hârtie sentimentele, gândurile, bucuriile, necazurile etc., ai impresia că 

ele se limpezesc, se cristalizează, se purifică. Emoţiile, stările sufle- 

teşti, natural, se consumă, trec. Dacă reuşeşti să surprinzi pe hârtie 
ceva din tumultul acestei vieţi unice şi nelipsite de frumuseți, eşti 
fericit. Prin cuvânt, aşa cum afirmă şi poetul, am certitudinea că sunt”. 
Redacţia găzduieşte „Cuvintele şi imaginile” domnului Mihai Vâlcu, do- 
rindu-i autorului dexteritate în obişnuinţa de a-şi caligrafia anotimpurile 
trăirilor şi, evident, succese mari în calitate de dascăl. 


CUVINTE ŞI IMAGINI 


Destinul, 

laş şi rebel, 

îmi toacă agonic: 

— Va pleca! Foarte curând va pleca! 


Tulburat ascult cum aievea 
paşii ei se sting 

în liniştea toamnei. 
Ruginii, 

frunzele bătrânului parc 
lunecă 

la picioare 

sărutând urmele 

care dispar 

în văpaia amurgului. 


Pe aleea pustie, 
gândul, 

insolit şi tardiv, 
mai pâlpâie rebel, 
chemând-o înapoi. 


„Între două focuri, 
mistuită de îndoieli, 
Nu-mi mai aude glasul. 


Sufletul, 
adunat ghem, 
scrutează în neştire orizontul... 


Intârziată rugăciune, 
eşti soare-răsare 
sau 

soare apune?! 


Vii 
ori pleci? 

Apoi 
lucrurile îşi vor urma 
cursul lor firesc. 


De exemplu: ne vom vedea tot mai rar 
pentru a uita nişte amintiri. 

In casa ta 

pitită la marginea speranţelor 

nu ne va mai aştepta 

căţeluşul cu ochii trişti. 

In locul lui 

un buldog 

se va holba 

la cei ce-ţi trec pragul. 


Bolnav de atâta indiferenţă 
Soarele va urca sus, pe boltă, 
fără să mai observe 

clocotul nostru... 


Oraşul, 

prins în plasa grijilor sale fără de număr, 
grăbit şi ursuz, 

va uita că ne-a fost complice. 


Cu gândul mereu 

la ziua de azi 

ne vom înfrupta din pâinea amară 
a iluziilor... 


Treptat 

se va ogoi 

şi sufletul. 

Ca marea de după furtună. 


Mute, 
Valurile se vor furişa înspre mal. 
Fără istov. 


Doar inima 

ca o imensă şi demult părăsită faleză 
va mai păstra 

ecoul 

zbuciumului nostru fără de leac. 


* k k 


Nu era încă limpede 
dacă gândul şi fapta urmează acelaşi drum. 
lată de ce am fost supus unui test. 


În sala de examinare, 
albă, 

imensă şi rece 

ca o biserică rupestră 
în fapt de iarnă, 

mă aflu doar eu. 


Ochii îmi lunecă 

spre catapeteasma pardosită 
cu ecrane multicolore 

ce-mi tirajează chipul livid 

ca de schivnic. 


Pe neaşteptate, 

de undeva, din înalturi, 

o voce mă avertizează: 

— Nu-ţi fie frică. Îți vom citi sufletul. 
Doar atât! 


Ascult hipnotizat îndemnul 
şi mă supun. 


La un moment dat însă nu-mi mai simt respiraţia. 
Un sentiment de cumplită deznădejde 

mă sugrumă 

şi am senzaţia că pe lume am rămas eu, 
monitoarele 

şi licărul lor neîncetat. 


Abia într-un târziu descopăr 

două vase comunicante ce duc spre alte tărâmuri: 
doi ochi, 

am impresia că sunt chiar ochii mei, 

şi, în acelaşi timp, ai tuturor celor care au fost până la mine 
şi care vor urma după — 

doi ochi 

mă privesc 

adânc, 

adânc, 

adânc... 


Din mine ceva se desprinde 
şi trece spre făptura de dincolo de modernele icoane. 


Ca un reflux răspunsul 
se întoarce 

spre mine, 

în mine. 


Urmează apoi tăcere. 

Suspans. 

Şi din nou rămân singur. 
„..Calculatoarele, 

aceste fidele maşinării ale raţiunii, 


mă inspectează obsesiv, 
redactându-mi sentinţa: 

— Rămâi aici. 
Nu mai purcede la drum. 
Alţii meargă-nainte! 


* k k 


Ca un zid 
peste care nu se poate trece 
este lipsa ta. 


Îţi caut chipul 

în patru zări 

şi nu aflu decât 

tăcerea suspectă a toamnei. 


Ai plecat 
şi în jur totul e altfel. 


Dezgoliţi pomii 

aşteaptă cu înfrigurare ploile... 
Ornicul de la primărie 

a pierdut sonoritatea de astă vară. 
Ca o undă de ceaţă 

glasul lui 

se rostogoleşte difuz 

peste clădiri, 

maşini, 

reclame şi pietoni... 


La biserică — 
îmbulzeală ca niciodată. 
Domni şi doamne. 
Cerşetori. 

Psalmi. 

Icoane. 

Lumânări. 

Şi tristeţe. 

Foarte multă tristeţe. 


Noaptea, târziu, 

la staţia terminus, 

tramvaiul îşi aşteaptă zadarnic 
ultimul pasager... 


Telefonul tău a înnebunit 
răspunzând negativ la apeluri. 


Unde este mâna să-l îmblânzească? 


Cu răbdare 
de om bolnav de când lumea 
aştept un semn. 


De ce taci? 

IGOR VIERU 


1923-1988 


Igor Vieru s-a născut la 23 decembrie 1923 într-o familie de ţărani 
din satul Cernoleuca, Donduşeni. După absolvirea şcolii prima- 
re din satul natal (1930) şi a gimnaziului din localitatea vecină 
Climăuţi (1934) urmează studiile la liceul „|. Brătianu” din Piteşti 
(1942-1944). Forţat de evenimente, revine în Basarabia şi în 1946 
se înscrie la Şcoala de Arte Plastice din Chişinău. După absolvi- 
rea instituţiei lucrează profesor de desen la şcoala pedagogică 
din Călăraşi. În 1953 încheie lucrul la tabloul „lon Creangă ascul- 
tind poveştile lui moş Bodrîngă”. Din 1957 se transferă la Chişi- 
nău. Începe elaborarea unor pînze cu motive semnificative şi de 
o largă rezonanţă artistică. Devine membru al Uniunii Artiştilor 
Plastici din fosta U.R.S.S. Lucrează în calitate de redactor artistic 
la revista Chipăruş (1957-1959), de director al Muzeului de Arte 
Plastice din Chişinău (1960-1961). Prima expoziţie personală o 
vernisează în satul natal şi la Climăuţi (1966). Anii care urmează 
îi aduc recunoaşterea publică, lucrările executate pe parcursul a 
cîtorva decenii (tablouri, portrete, grafică de carte, scenografie 
etc.) îl consacră drept unul dintre cei mai talentaţi artişti plastici 
basarabeni. Se stinge din viaţă la 24 mai 1988 la Chişinău şi este 
înmormîntat în Cernoleuca natală, potrivit propriei dorinţe. 


Igor Vieru — 80 273 


Alexandru BANTOŞ 


ZUGRAV AL SUFLETULUI BASARABEAN 


Igor Vieru a avut o obsesie aparte pentru sat. Şi nu numai pentru Cernole- 
uca natală care i-a fost, de-a lungul întregii vieţi, izvor permanent de inspiraţie. 
În localitatea de baştină, în împrejurimile ei, a găsit numeroase subiecte de 
lucru, descoperind frumuseţile plaiului natal, splendorile şi dramatismul vieţii 
semenilor săi. „Rămas plugar în suflet, — după cum mărturiseşte artistul, — am 
căutat să transpun în pânze poezia muncii.” Evident, nu e vorba de o expresie 
tributară limbajului caracteristic pentru arta timpului, marcată ideologic, ci de 
faptul că Igor Vieru vedea în efortul ţăranului nu numai mijlocul de a-şi câştiga 
existenţa, dar şi prilejul unic şi sfânt de a cunoaşte adevăratele dimensiuni 
ale existenţei. lată de ce toate câte îl înconjoară pe ţăran, crede |. Vieru, 
constituie un cadru firesc şi sublim de trăire şi dăinuire, aratul, semănatul, 
marginea de sat, pădurea, iazul, casa, vatra fiind elementele care alcătuiesc 
atmosfera cotidiană, dar şi motivul reverberaţiilor sufleteşti cu cel mai larg 
diapazon. Satul este Universul construit din întâmplări ce au loc zi de zi, an 
de an, veac de veac şi care dintotdeauna au întregit lumea de taină şi de 
zbucium a ţăranului român. Misiunea unui autentic artist e să distingă ele- 
mentul neordinar, sublim al vieţii prea repede trecătoare, să surprindă gestul, 
mişcarea, expresia, învolburarea omului şi a naturii. Or, Igor Vieru, prin tot 
ce a plăsmuit, a încercat să imortalizeze frumuseţea clipei, irepetabilul zilei 
trăite, să valorifice lumina şi optimismul chiar şi atunci când acestea lipseau. 
La ţară |. Vieru a găsit tot ce e necesar pentru a crea o operă desăvârşită ca 
spectru tematic, dar şi ca realizare artistică: „Câmpia — coroana aurie din 
jurul satului — m-a chemat de oriunde toamna sau primăvara, vara sau iarna. 
E o chemare veghetoare de mai demult, ca o nesfârşită dragoste de mamă”. 
Asocierea dragostei pentru glia strămoşească cu dragostea maternă sau 
invers, exteriorizarea sentimentului sacru faţă de fiinţa care ţi-a dat viaţă şi 
natura-mamă, legătura indestructibilă dintre om şi natură — trăsătură caracte- 
ristică pentru întreaga creaţie a plasticianului — sunt condiţia care generează 
poezia, pitorescul, dar şi autenticitatea simţământului şi a gândului, adică 
adevărul în toată plinătatea lui. 

Igor Vieru şi-a început cariera artistică în calitate de zugrav în atelierul de 
icoane „Nicolae Grigorescu” din Slobozia-Argeş, Piteşti, acolo unde a cunoscut 
şi trăit profunzimea sentimentului religios al românului şi unde şi-a descoperit 
vocaţia pentru acest gen de pictură, rămânând de atunci un nedezminţit „ve- 
ghetor” al sufletelor celor mulţi. Bucurii şi deziluzii, credinţă şi trădare, farmecul 
momentului trăit şi nostalgia trecerii ireversibile pe acest pământ — toate îşi 
găsesc treptat oglindire în lucrările sale, fidele mărturii ale destinului basa- 
rabenilor: „...am trecut pe lângă casa unchiului Vasile — caligrafiază cu litere 
româneşti într-o scrisoare Igor Vieru”. — Trăiesc în ea străinii. Licărea lumina în 
ferestre şi îmi venea să trec să văd cum e înăuntru, să-mi amintesc de copilă- 


* Toate scrisorile sale adresate în perioada sovietică rudelor şi prietenilor, de altfel 
ca şi cele ale lui Mihai Grecu, sunt scrise cu alfabet latin, interzis de autorităţi. 

rie şi de cei dispăruţi. Mi-a venit ideea unui scenariu de film. Dacă vărul meu 
Fedea i-ar vizita pe locatari aproape zilnic ca să-şi recheme bucuria copilăriei, 
descoperind de fiecare dată câte o amintire în fiecare colţ al casei... străinii nu 
şi-ar mai trăi propria viaţă”. 

Deşi se afla cu munca şi traiul la Chişinău, în acest mare sat al Basarabiei, 
gândurile şi sentimentele îi rămân acasă, la Cernoleuca. Acolo unde se mai afla 
mama, acolo unde îl aşteaptă neamurile, acolo de unde, de fapt, încep toate. De 
la Chişinău, îi scrie feciorului Roland-Dicu un tulburător răvaş, din care cităm: 

„Dragă Dicule, 

M-au bucurat nespus de mult atât scrisoarea cât şi preocupările tale: 
literatură, folclor, pictură. Dacă poţi, notează-ţi într-un carnet tot ce auzi de la 
oameni — legende, povestiri din viaţa lor ş.a., sau anumite expresii. Pe lângă 
toate astea, ai acum o vârstă la care ţi se cere să fii atent cu toţi cei din jur. Ştii 
că bunicile te iubesc, cum toate bunicile iubesc nepoţii, de aceea nu le jigni 
cu neatentie şi nepăsare la dragostea lor mută şi ascunsă. Tu găseşte-o în 
stângăcia lor când aproape nu ştiu ce să facă şi cum să-ţi intre în voie. Uită-te 
la mâinile lor, la faţa lor şi ai să poţi prețui şi înţelege că iubirea lor față de noi 
e aproape înduioşătoare. Viaţa lor perpetuă prin noi: fiii şi nepoții, bucuria lor 
vine numai de la noi. Caută să le fericeşti odată ce eşti lângă ele, că nu e nimic 
mai frumos şi mai sfânt ca cinstirea neamului tău. 

Acum am o rugăminte ca să te duci pe la mormântul tatălui meu de la 
cimitirul din Cernoleuca (poate că-l vei îngriji puțin, vei medita, că el mi-a fost 
un tată aşa cum sunt şi eu pentru tine) şi să-mi rupi câteva frunzulițe de iarbă 
de pe mormânt şi să le pui într-o carte să le păstrez. [...]” 


Cei apropiaţi sau amintirea lor — tata, mama, iubita, rudele — au constituit 
un subiect predilect pentru plastician. Chipurile desenate emană căldură, op- 
timism, credinţă, adică viaţă, tot ce înseamnă trecere prin această lume încur- 
cată, dificilă, cu griji multe, greu de suportat, dacă nu ştii afla conul de lumină 
care să-ţi fortifice existenţa şi care porneşte, neîndoielnic, de la fiinţa cea dragă. 
Toate par pierdute, rătăcite, fără sens până în clipa când vine cineva — trimis de 
Dumnezeu — care te ajută să găseşti mântuirea: „Toate cărările sunt troienite. 
N-are cine mai veni la mama. Toţi sunt sătui de o bolnavă. Nepoţii de aici care 
au trăit aproape toată vremea la ea, au părăsit-o. Unul Mitică, cel care era mai 
izolat de mic, acum se arată a fi gingaş cu ea. Tot el a făcut pârtie la casă. Nu 
pot dormi. Veghez lângă mama...”. 

Observator şi înțelegător subtil al sufletului omenesc, Igor Vieru apreci- 
ază puritatea sentimentului, trăirea interioară sinceră, înţelegerea profundă 
a sensului existenţei umane. Artistul rămâne un veşnic copil, adică deschis 
pentru comunicare, cu ochiul neprihănit, tulburat de toate câte se întâmplă în 
jur. Grigore Vieru, consacrat şi apreciat autor de cărţi pentru cei mici, subliniază 
că plasticianul este asemenea unui copil care are mereu dreptate şi care este 
fascinat continuu de frumuseţile lumii. Astfel se explică şi preferința pe care a 
avut-o Igor Vieru pentru scrisul destinat celor mai fragezi cititori, ilustrând de-a 
lungul anilor numeroase cărţi. Grafica lui — nuanţată, expresivă, cu evidente 
conotaţii româneşti — la abecedare, la numeroase cărţi de folclor ţinea în mare 
parte locul alfabetului latin. Desenele care au însoţit volumele de poezii ale lui 
Mihai Eminescu (1965), pe atunci încă puţin cunoscut în Basarabia, au înlocuit 
exegezele marilor eminescologi români interzise la noi. Calitățile artistice deo- 
sebite, harul de a vedea dincolo de aparenţe, magia culorilor verbului matern 
le desprindem şi din duiosul răvaş adresat nepoţeilor. 

Draga mea Domnita- Maria gi dragat meu Mihai, 


Eu otaa aici la spitalul din Chiginãa, unde aţi fost pe la mine. Acam 
e seară gi repede va apare lana care striălacegte noaptea ca a garfarie 
albă. Dar acam lângă fereastiã, jos, în iarbă, cântă an greier: eri, eri, 
cri, cântă gi tot cântă, din când în când se mai opregte câte pagin, să 4e 
mai rãsufle gi can îi trage cu cântecul lai: cri, cti, cti... El erede că poate 
mă ua adormi cu cântecul, că pouvegti el uu ştie gi uici nu-i uăgzdrãuan sã 
poată vorbi. 

Toată wemea mă gândesc la uai gi uà îmlnițişez gi vă onat în gând gi 
mă adoarme pe mine cu cântecul lai: ti, cu, Mi... 

Mici prin iarba de la pital am zărit an arici gi am urat 9ă-l iau 
cu mână. dar el s-a speriat gi s-a făcut ghem. Aga anăta când l-am 


? WN VW 
UA 


o 


Nas A z4 $ ya ETIT , 
uzul: SES ele plin de ace ca oč o- --“uâuce câinii, gi aga s-a 


MA 
ghemuit când mam apropiat să-l ia: W Na se uedea uici cap, 
uici picioare, Eu am rãs, apai el a uzul că uaa om iča, oa desfăcut 
gi pãs-pâãe prin iarbă, s-a das la paţii lai, gi atunci miam adas aminte 
de o poezie ca un rac gi a (nascuţă. Tată cam este racal la ĉafătare: 


„E 


CE 
Causa ne multe picioare gi două cleşte înainte ca două goargece 
dan merge gi pe uscat, adică pe pământ, pe malal cazului. Boscuţa are 
patra labe, înoată prin apă, can pria iarbă sare chiar ca a broască. Tată 
SA “o, 
v-a desenez: Xp gi acum ateltaţi poezia: 
— -te duci, măi năcagor? 
— Mă dac, broască, să mă-usor. 
— Räcugor, ca-mă pe mine. 
Și cu mine ţi-a gi bine. 
— Eu, broscago, te-ag laa — 
popa ua uea cununa! 
Că uai cap de legătoare, 
Si uici trap de cingătoane, 
La ce boala să mă-aucare! 
Poezia asta ned că o gtie gi banica Domnița, 9-a ragai oč v-o spună. 
Eu nepede voi veni la uoi gi ue vom juca gi vom sânge lori din 

aude merg maşini. Acum că spun noapte (ună, sama agor gi să uă jucaţi 
Ml uostra (unic wa scris, 
Banica Tga pentra Naga gi Mila. 
Vă aânută gi banica Maria. 
Glori, scrisoare, opre Cernoleuca, din opitalal de pe Nauosibiracaia 
G-UI-Z5 


Suflet delicat şi nobil, aidoma întregii generaţii născute şi maturizate în 
perioada interbelică, Igor Vieru reprezintă vocea distinctă a unei adevărate 
conştiinţe naţionale. Avându-i drept dascăli spirituali pe Nicolae Grigorescu, 
Ştefan Luchian, Octav Băncilă, dar şi pe Eminescu, Creangă, Caragiale ş.a., în 
procesul de interpretare a literaturii sau de valorificare a artei populare plastici- 
anul pledează pentru corectitudinea, claritatea şi puritatea mesajului: Reedităm 
baladele şi cântecele populare vechi şi străvechi ce fără sat le audiem şi le citim, 
şi, pentru veridicitatea interpretării melodiei folosim instrumentul conceput din 
acea regiune de unde a fost culeasă. Numai nu ştiu dacă s-a lucrat îndeajuns 
la descoperirea cântecelor şi dansurilor şi cred că, numai din lipsa acestei 
grele arheologii, avem compozitori de muzică populară. Mă întreb atunci cine 
a compus Ciocârlia, Doina, Mioriţa, Căluşarii, Bătuta etc. Mai ştim un lucru: 
că ornamentul scoarțelor, vaselor, cusăturilor, ciopliturilor în lemn au stil precum 
dansul, dar nu ştim că a introduce stil în stil, a stiliza stilul e inadmisibil şi e o 
incultură. Datorită acestui fapt multe din dansurile noastre sunt prea afectate şi 
pe alocuri par născoceli. Or fi având succese prin străinătăţi, dar cine ar trebui 
să cunoască mai bine geniul etnicităţii noastre dacă nu noi? 

Igor Vieru a fost unul dintre marii artişti care au cunoscut şi au exprimat 
plenar geniul etnicităţii noastre, şi-a pus în serviciul propăşirii neamului talen- 
tul şi viaţa. Fapt remarcat de un alt maestru al penelului, Mihai Grecu, încă în 
1963: Dragostea ta de toţi oamenii simpli şi muncitori, dragostea ta de pământul 
strămoşesc, dragostea ta de artă şi tradiţiile ei — pe toate acestea le porţi în 
sufletu-ţi romantic. Aceste calităţi sunt chezăşia dezvoltării artei noastre. Când 
ai douăzeci de ani, aceste cuvinte te cutremură, le pronunţi şi nu le simţi bine 
conturul. Pentru cel ce are patruzeci şi un suflet ca al tău, sunt realităţi ce se 
înfăptuiesc zi de zi, din ce în ce mai inteligent şi mai insistent, cu gândul, cu 
vorba, cu fapta, cu toată fiinţa. 

Din putinul ce-l cunosc despre tine, aşa te-am văzut când ai împlinit cei 
patruzeci de ani ai tăi. 

Aşa a rămas pe tot parcursul vieţii. Anii care au urmat, numeroasele şi 
diversele lucrări realizate au conturat în mod strălucit chipul artistic şi moral al 
celui care a fost un inspirat şi fidel zugrav al sufletului basarabenilor. 

Studiu 
Margine de sat, 1946 
Pod. Cernoleuca, 1947 


Studiu 

Casa-muzeu din s. Cernoleuca, 1945 
Interior de casă. Climăuţi 

Marea Baltică, 1954 

Căluţ 

Flori de câmp, 1956 
Barajul de la Haraga, 1954 
Calvarul. Vara anului 1944 
Cernoleuca. Bahna, 1955 


Studiu 
Studiu, 1951 
Litoral baltic, 1955 
Meşterul Manole 

Fiul, 1949 
Grigore Vieru 
Autoportret, 1948 


Fecioară, 1953 
Cizmarul satului, 1952 
Dumitru Batâr, 1947 

Panseluţe, 1959 
Păduri 


Studiu, 1952 
Căluţii 
Centrul satului Cernoleuca, 1946 

Dumitru BATÂR 


ÎN FAŢA TIMPULUI 
ŞI A NEUITĂRII 


Sunt unul dintre fericitii păşitori 
pe pământ care l-a cunoscut şi s-a 
bucurat de prietenia lui Igor Vieru. 
Am colaborat cu Igor Vieru în mai 
multe rânduri, inclusiv la elaborarea 
unei cărţi de popularizare a ştiinţei, 
unde textul a fost întregit de inspi- 
ratele-i lucrări, m-am bucurat de in- 
comensurabila lui dragoste de viaţă, 
pe care n-o accepta oricum, ci şi-o 
dorea mereu mai bună... Încă din 
copilărie, pe când discuţiile noastre 
despre cărţile citite nu cunoşteau 
capăt, întrevedeam în amicul meu 
o inimă fierbinte şi neînfricată, un 
suflet de-o nobleţe rară. 


Dumitru Batâr, 1949 


Acum mai bine de o jumătate 
de veac, |. Vieru mi-a făcut un portret 
în ulei (43,7 x 35,8, datat cu 19 mai 
1947), pe care l-am dus acasă, la Bu- 
teşti. Mamei i-a plăcut mult portretul... 
Chiar şi după ce ea şi-a pierdut ve- 
derea, n-am putut să-l iau, pentru că 
aveam certitudinea că pânza se află 
în cel mai potrivit loc. La 22 octombrie 
1984 măicuţa mea, Domnica, trecea 
în lumea celor drepţi, iar portretul a 
rămas orfan. L-am adus la Chişinău şi 
l-am donat Muzeului Naţional de Isto- 
rie a Moldovei, fiind trecut în fondurile 
acestei instituţii prin Actul nr. 25 de la 
20 aprilie 1988, doar astfel m-am simţit 
cu inima împăcată. Peste câteva zile 
portretul a fost expus în cadrul celei 
mai ample expoziţii personale ale ma- 
estrului Igor Vieru de la sfârşitul lunii 
mai 1988, în sălile Muzeului Naţional 
de Istorie, la a cărei deschidere — se 
pare prima -— nu i-a fost dat să ajun- 
gă, stingându-se din viaţă pe 24 mai 
1988. Cine a fost la acea expoziţie, 
a avut sentimentul că Igor Vieru, bla- 
jinul şi mucalitul, era prezent printre 
întristaţii vizitatori, care veniseră să-l 
petreacă în ultimul său drum, cel fără 
de întoarcere. 

La începutul lui iulie 1949 Igor 
lucra la un alt portret de-al meu în ulei 
(67,5 x 44,2, datat cu 5 iulie 1949). 
Student fiind, mai eram angajat în 
calitate de laborant la Catedra de 
Chimie a Universităţii Pedagogice din 
Chişinău, aşa că aproape tot timpul 
mi-l petreceam — ca şi acum — în 
laborator. Întracolo veni şi Igor, în 
seara acelei nopţi fatale a deportări- 
lor, pentru a finisa lucrarea, punând 
data şi semnătura în grafie latină 
(Igor scria numai şi numai în grafie 
latină). Noaptea deportărilor de la 5 
spre 6 iulie am petrecut-o împreună în 
laborator, fără a bănui nimic... Veneau 
zile negre, despre care nu e cazul să 
povestim aici. Cel de-al doilea portret 
executat de Igor Vieru m-a însoţit 
peste tot unde mă aflam cu domiciliul, 

sub spectrul lui mi-am crescut copiii şi 
nepoțeii. L-am prezentat la Expoziţia 
vernisată cu prilejul împlinirii a 75 de 
ani ai artistului din Sala albastră a 
Muzeului Naţional de Istorie deschisă 
pe 23 decembrie 1998. 

Cei care s-au bucurat de priete- 
nia maestrului, au înțeles că Igor Vie- 
ru ştia să-şi aleagă oamenii apropiaţi. 
Şi aici nu pot să nu evoc relaţia lui cu 
o familie din România, pe care am 
avut onoarea şi bucuria să o cunosc. 
O prietenie durabilă s-a legat între el 
şi Florea Ciocşan (actualmente cu 
traiul la Bucureşti) la începutul anilor 
'40, pe când Igor zugrăvea Biserica 
„Sfântul Dumitru” de la Slobozia- 
Argeş, pictând şi alte biserici, ca 
cea de la Slobozia de Sus — baştina 
lui Florea Ciocşan. Concomitent cu 
această adevărată pasiune îşi făcea 
studiile la Liceul „lon Brătianu” din 
Piteşti (1942-1944), susţinând cu 
succes două cursuri pe an, avându-l 
în preajmă pe „binefăcătorul” său 
Florea Ciocşan (elev în clasa a IV-a, 
Igor fiind la început de cale). 

În ultimii ani de viaţă Igor Vieru 
s-a întors la punctul de la care a 
pornit în artă — divina şi irepetabila 
pictură murală. Şi deoarece în ultimul 
timp bisericile şi arta împodobirii lor 
căzuseră în dizgrație, el, animator al 
acestui gen, a acceptat cu plăcere să 
dea haină de basm localului cafene- 
lei pentru copii „Guguţă”. Cum îi era 
firea, odată pus pe muncă, maestrul 
uita de toate. 

Prin 1986 nimerisem ambii în 
spital, unde am reluat amintirile anilor 
1947-1949. În grădina spitalului, din 
iarba cosită am clădit o claie de fân, 
însă nu lângă pinii din preajmă (aceş- 
tia, în opinia lui Igor Vieru, sugerează 
tristeţea, amintind de nişte lumânări), 


ci lângă un măslin sălbatic. Aici ne 
retrăgeam pentru meditații şi lectură. 
La poalele clăii înfloreau nişte plante 
erbacee, un fel de coada-şoricelului. 
Şi Igor, ca un copil, regreta că la el, 
la Cernoleuca, nu creşte această 
plantă şi mă asigura că dacă scapă, 
o va transplanta din pădure. Îl mai 
copleşeau şi alte griji: uite, el pierde 
timpul la spital, iar gardul de la Cer- 
noleuca stă neterminat; şi apoi tare 
ar dori de-a lungul gardului acela să 
planteze nişte arbuşti de cătină cu 
fructe galbene-portocalii. Însă spitalul 
„îi dădea drumul acasă” tot mai rar... 

Într-o seară din toamna lui 1987 
l-am vizitat împreună cu familia Van- 
gheli. Era stins de suferinţă, însă şi-a 
păstrat voioşia şi optimismul care tot- 
deauna i-au fost buni prieteni şi ore la 
rând şi-a depănat cu mult umor ghe- 
mul amintirilor. La începutul lui 1988, 
cel din urmă an din viaţa lui, iar l-am 
vizitat la spital. Din optimismul ce l-a 
însoţit o viaţă rămăseseră doar nişte 
zdrenţe, luminându-i cu disperare 
chipul. Îl chinuia gândul că atâtea au 
rămas neterminate şi mai ales că nu 
i-a fost dat să-şi orânduiască notițele, 
pe care le făcuse aproape zilnic pe 
parcursul vieţii sale atât de scurte, 
însă pline de vivacitate şi muncă. 

S-au dus în neant anii de pomi- 
nă, s-au dus şi vigilenţii de tot soiul, 
au reuşit să vină alţi vigilenţi, toate 
fireşte se trec şi se reînnoiesc, doar 
Curcubeul plăsmuit între ploaie şi 
soare rămâne veşnic. Noi generaţii 
vor veni să-şi înmoaie mereu pene- 
lul în inegalabilele culori ale paletei 
acestui neîntrecut maestru, având 
sentimentul, dar şi certitudinea că se 
ating cu suflarea de aerul eternității 
şi al nemărginirii. Acolo începe zborul 
legendar al lui Igor Vieru. 

Constantin SPÂNU 


CONVERGENŢE 
SEMIOTICE 
ŞI AXIOLOGICE 
IN CREAŢIA 
LUI IGOR VIERU 


Activitatea plasticianului Igor 
Vieru în anii imediat postbelici, in- 
clusiv până la 1960, este orientată 
spre familiarizarea plenară cu tainele 
profesiei, spre atingerea maturității 
artistice şi determinarea propriilor op- 
ţiuni estetice. Elocvente în acest sens 
sunt căutările plastice materializate 
în numeroase studii-tablouri create 
în perioada respectivă. In aceste 
lucrări se face observată selectarea 
riguroasă a motivelor, echilibrarea 
structurală a componentelor imaginii, 
utilizarea majoră a clarobscurului 
şi a spaţialităţii tridimensionale ba- 
zate pe mimesisul lumii tangibile şi 
pe aspiraţiile spre un anumit colorit 
„muzeistic”. Studiile au la bază, în ca- 
litate de prototip, satul moldovenesc 
şi împrejurimile lui, munca de fiecare 
zi a ţăranului, universul tainic al vieţii 
rurale cu bucuriile, zbuciumul şi grijile 
cotidiene. 

Cele mai semnificative lucrări 
din această serie sunt: Casa bătrâ- 
nească (1945), Autoportret (1946), 
Căpriţa albă (1947), Voinicul. Por- 
tretul fiului (1947), Cuptoraş (1948), 
Peisaj cu cărăruie (1948), Peisaj cu 
podet (1948), In curte (1948), Peisaj 
cu fântână (1948), Interior (1949), 
Case ţărăneşti (1950), Margine de sat 
(1952), Mal de râu (1952), Curăţând 
păpuşoi (1954), Peisaj cu căpițe de 
fân (1954), Toamnă târzie (1954), 
Peisaj în seară (1957), larna (1959). 

Studiul Casa bătrânească reli- 
efează capacităţile plastice gestuale 
ale tânărului Igor Vieru, sensibilitatea 
sufletească a acestuia la contactul 
nemijlocit cu realitatea tangibilă, 
obiectivele de interpretare artistică 


a naturii, de integrare a multiplelor 
detalii ale lumii obiectuale în imaginea 
creată. Motivul simplu al unei străzi 
din sat şi al unei căsuțe bătrâneşti, 
amplasate în centrul geometric al 
câmpului tabloului, materializat pe 
pânză în mişcarea vibrantă şi ener- 
gică a tuşelor de aceeaşi intensitate, 
utilizate pe larg în modelajul pămân- 
tului, al caselor, copacilor şi cerului, 
reflectă temperamentul viguros al 
pictorului, dragostea lui faţă de obiect. 
Motivul acesta rural simbolizează 
universul în care s-a născut artistul 
şi care îi este bine cunoscut, astfel 
încât, reprezentându-l, nu s-a putut 
opune tentatiei de a crea o imagine 
a realului, tratată mimetic. Integrarea 
tuturor elementelor compoziţiei se 
efectuează prin intermediul subor- 
donărilor raportuale de clarobscur, 
limitând diversitatea coloristică a lumii 
reale la două relaţii mari: cea întune- 
cată a pământului, a acoperişului şi 
copacilor şi cea deschisă a cerului, a 
pereţilor casei şi a reflexelor reci din 
primul plan. Bogăția de semitonuri şi 
siguranţa tuşelor de penel lasă să se 
întrevadă viitorul unui talent înnăscut 
şi dornic de afirmare. 

In evantaiul studiilor din anii '40, 
un loc aparte îi revine lucrării Căpriţa 
albă, în care denumirea, motivul, ca- 
racterul de tratare plastică sugerează 
note nostalgice, care exprimă căldură 
spirituală şi gingăşie. 

Prin modul de orchestrare com- 
poziţională, rămasă un simplu studiu 
din natură, lucrarea reflectă simţul 
componistic profund al autorului, in- 
tuiţia distinctivă a modalităţilor optime 
de structuralizare a imaginii în câmpul 
tabloului, însuşirea tradiţiilor de tra- 
tare iluzionistă a tridimensionalităţii 
spaţiale, a subordonării raporturilor 
de ton şi culoare interdependente de 
adâncimea spaţială. Lucrarea reflectă 
un înalt grad de operare cu expresi- 
vitatea clarobscurului şi cu gesturile 
create de tuşele care nu mai poartă 
amprenta unei spontaneităţi pe alocuri 
întâmplătoare, caracteristice studiilor 
precedente. Efortul plasticianului 
este îndreptat spre modelarea formei 
obiectului prin lumină şi umbră. 

Clarobscurul caracteristic pentru 

studiile perioadei primare de creaţie, 
dar şi căutările plastice, în deosebi cu 
începere din anul 1948, sunt canali- 
zate de autor în vederea perfecţionării 
măiestriei de reprezentare plastică a 
spaţialităţii tridimensionale mimetice. 

In această ordine de idei (şi 
de probleme plastice), sunt semni- 
ficative studiile Cuptoraş, Peisaj cu 
cărăruie, In curte, Peisaj cu fântână. 
Sub aspectul realizării plastice a pro- 
blemei integrării în câmpul tabloului 
a multiplelor valenţe purtate de un 
număr mare de obiecte (ca parte 
componentă a motivului selectat din 
lumea înconjurătoare), cel mai com- 
plex este studiul Cuptoraş, în care 
tânărul plastician concentrează într- 
un tot unitar calităţi întâmplătoare, 
subordonând între ele componentele 
imaginii. De acum încolo Igor Vieru se 
va situa ferm pe poziţia de continuator 
al tradiţiei de alegere a unui unghi 
de privire asupra motivului — metodă 
ce favorizează reprezentarea unei 
coeziuni a lumii tangibile. 

Amplasând principalele obiecte 
ale imaginii în centrul câmpului de 
tablou, pictorul, graţie unghiului de 
privire adecvat, accentuează centrul 
structural-compoziţional, luând în 
seamă o anumită coexistenţă a mul- 
tiplelor forme ale realităţii. Datorită 
selectării minuţioase a corelaţiilor 
traiectoriale ale tonalităţilor de des- 
chis şi închis, oferite în abundență de 
„anatomia” peisajului şi susţinute de 
artist printr-o structurare riguroasă a 
clarobscurului — calitate ordonatoare, 
observată de către acesta în lumea 
tangibilă —, compoziţia reflectă în ta- 
blou relaţii de obiecte întâmplătoare, 
creând expresia unei structuri unitare. 
In acest studiu se face sesizat un 
anumit ataşament al pictorului faţă 
de utilizarea unor nuanţe coloristice 
raportuale, care accentuează atât 
centrul tabloului, cât şi repartiţia late- 
rală a traiectoriilor liniare, oferite de 
lumea tangibilă în vederea utilizării 
maxime a energetismului tensional 
propriu câmpului tabloului, a legiferă- 
rii formale a componentelor structurii 
compoziționale bazate pe realitate, 
a atingerii unor expresii spaţiale tri- 
dimensionale. 


Un nivel avansat al gândirii 
plastice a lui Igor Vieru la acea etapă 
îl atestă studiul Peisaj cu podet, în 
care autorul realizează o simbioză 
a două linii de orizont. Acest aranja- 
ment perspectival reflectă o anumită 
libertate de operare structurală în 
câmpul imaginii, aspiraţia autorului 
spre un semantism mai profund decât 
cel pe care i-l oferă realitatea, privită 
de către pictor dintr-un racursiu apar- 
te. Combinarea diferitelor racursiuri 
(fapt care a facilitat introducerea 
într-o structură unitară a două linii 
de orizont), materializată în această 
lucrare, reflectă aspiraţiile şi căutările 
autorului orientate spre abandonarea 
parţială a mimesisului senzorial şi de- 
notă maturizarea concepţiilor pictoru- 
lui, depăşirea de către acesta a etapei 
de însuşire a esenţelor profesiei şi 
trecerea la o nouă etapă creatoare, în 
care tangibilului îi va reveni doar rolul 
de motiv documentar ce va contribui 
la reflectarea universului ideatic al 
pictorului. 

In acest context, studiile Mar- 
gine de sat, Mal de râu, Peisaj cu 
căpițe de fân, Peisaj în seară, larna, 
executate pe parcursul anilor '50, 
reflectă libertatea componistică a 
autorului, tendinţa lui de a selecta 
din realitatea înconjurătoare semne- 
le esenţiale ale naturii care pot crea o 
anumită stricteţe structurală, dirijată 
spre atingerea unor semnificaţii ale 
tabloului realizat în sânul naturii, într- 
un timp limitat, determinat de sursa 
de lumină expusă unei permanente 
schimbări temporale. 

Ceva mai aparte este studiul 
larna, executat în anul 1959, care 
se caracterizează printr-un anumit 
grad de „emancipare” a expresivităţii 
culorii, a raporturilor contrastante ale 
cărămiziului clădirii, albastrului ceru- 
lui şi ale unui număr impresionant de 
reflexe complexe ale zăpezii — calităţi 
care semnalează începutul unei noi 
etape în creaţia plasticianului. 

Alături de operele picturale, 
Igor Vieru a lăsat posterităţii şi un 
veritabil tezaur grafic, în care talentul 
său şi-a găsit expresie în numeroa- 
se foi grafice de şevalet, litogravuri, 
pasteluri, ilustraţii de carte. Din cele 

câteva desene păstrate din perioada 
studiilor la şcoala de arte plastice 
mai semnificative sunt Bunic citind 
(1949) şi Bunică cosând (1949). In 
aceste desene se face simţit interesul 
major al tânărului Igor Vieru pentru 
formă, ton şi spaţiu. Operând la 
perfecţie materialul plastic, relevând 
plenar posibilităţile de expresie ale 
acestuia, artistul creează compoziţii 
expresive, redă chipul modelului, 
naraţiunea subiectuală, proporţiile, 
corelaţia de clarobscur. 

In foaia grafică Nud (1953) am- 
plasarea modelului în câmpul lucrării 
relevă valori accentuate prin utiliza- 
rea expresiei tensionale a diagonalei 
ascendente. 

Măiestria operării cu cărbunele, 
aplicarea luminii şi a umbrei ca ele- 
mente structural-compoziţionale, şi 
nu doar ca mijloace de reprezentare 
volumetrică a formei, vădesc talentul 
de desenator al autorului. Deja în 
acest desen se simte o neglijare a 
detaliului, promovată conştient de că- 
tre plastician în scopul atingerii unor 
expresii integrative ale foii grafice. 

Generalizând opţiunile plastice 
ale lui Igor Vieru din perioada de 
formare şi maturizare artistică, con- 
chidem că acestea au fost canalizate 
preponderent spre însuşirea modalită- 
ţilor de reprezentare prin intermediul 
mijloacelor plastice ale picturii şi grafi- 
cii în parametrii stilistici proprii întregii 
creaţii plastice din Republica Moldova 
de până la 1960. Dacă la începutul 
acestei perioade era clară adeziunea 
pictorului la valorificarea extensiva a 
expresivităţii clarobscurului şi subiec- 
tului în calitate de mijloace prioritare 
de constituire formală şi semantică a 
operei, apoi, către anul 1960, se relevă 
interesul crescând al artistului faţă de 
expresia culorii şi tendinţa de „sacra- 
lizare” a imaginii realului în tablou. In 
ultimii ani ai acestei perioade creaţia 
plasticianului se caracterizează prin 
depăşirea parţială a metodologiei 
constituirii imaginii bazate pe mime- 
sisul lumii înconjurătoare, pe elabo- 
rarea unor noi viziuni asupra sintaxei 
limbajului, ambele tendinţe având un 
puternic impact asupra aprofundării 
semanticii purtate de imagine. 


Această etapă poate fi numită 
„premitologică” în sensul în care op- 
ţiunile de „sacralizare” a mediului prin 
imagine, specifice etapei posterioare, 
se aflau în stare de germinaţie. 


* k*k 


Anii 1960-1975 reprezintă în 
creaţia lui Igor Vieru o etapă carac- 
terizată prin afirmarea artistului pe un 
făgaş artistic individual. Comparativ 
cu perioada precedentă, în pictură, 
această etapă începe cu realizări 
plastice principial distinctive. 

Rămânând un adept al artei 
parţial-mimetice, acum plasticianul 
introduce elemente noi în modulaţiile 
de orchestrare a imaginii, printre care 
schimbarea atitudinii față de dimen- 
siunile metrice ale operei, modificări 
în realizarea structurală a subiectului, 
soluţii expresive în tratarea spaţialită- 
tii tridimensionale, optimizării formei 
şi culorii. 

In mare măsură, unele elemente 
novatoare au fost materializate în 
tabloul Primăvara (1962), în care Igor 
Vieru, urmărind, ca şi mai înainte, su- 
premaţia subiectului ca mijloc informa- 
tiv al operei picturale, se arată un bun 
cunoscător al posibilităţilor expresive 
şi informative ale limbajului plastic. 
Amplasând linia orizontului în apro- 
pierea hotarului inferior al câmpului 
tabloului, autorul monumentalizează 
figurile umane, pomii (în funcţie de 
elementele compoziţiei), făcând ca pri- 
virea receptorului să se concentreze 
asupra esenței semantice a naraţiunii 
subiectuale. Drept consecinţă a unei 
asemenea ratări structurale a câmpu- 
lui tabloului, valoarea ideatică a operei 
apare în prim-plan, iar forma obiectu- 
ală îndeplineşte o funcţie secundară, 
de gradul doi, generând, la rândul ei, 
conotaţii semantice suplimentare. In 
această lucrare, în procesul de siste- 
matizare a elementelor compoziţiei, 
autorul promovează valoroase coor- 
donări traiectoriale legiferatorii, racor- 
dând la spaţialitatea tridimensională a 
imaginii şi racursiurile figurilor umane. 

Intr-un anumit sens, tabloul Pri- 
măvara se proiectează ca o continu- 
are şi, în acelaşi timp, ca o abordare 
la un nivel superior a unei teme şi a 

unor principii plastice realizate doi 
ani mai înainte în tabloul In concediu. 
Această lucrare s-a integrat perfect 
sub genericul Om şi Pom — o temati- 
că predilectă în opera lui Igor Vieru, 
care va fi continuată de plastician pe 
parcursul întregii creaţii. 

Dacă în lucrarea În concediu 
pictorul continuă tradiţia studiilor 
efectuate de el în etapa precedentă, 
în care linia orizontului se realizează 
prioritar în apropierea hotarului supe- 
rior al câmpului tabloului, prin acest 
procedeu de operare cu mijloacele 
limbajului plastic afirmându-se supre- 
maţia pământului, apoi fâşia minoră 
de pământ din tabloul Primăvara 
„legiferează” suportul fertil (pământul) 
din sacralitatea căruia atât Omul, cât 
şi Pomul se avântă spre cer. 

Tabloul In concediu posedă şi 
el calităţi monumentale, dar coor- 
donatele acestei categorii expresive 
se conturează semantic în opera 
nominalizată în calitate de exponent 
al creativităţii umane, materializându- 
se plastic prin intermediul structurării 
distinctive a imaginii şi, nu în ultimul 
rând, a „fragmentării figurii umane, 
a promovării acesteia în prim-plan. 

Ca urmare a unei asemenea 
orchestrări structurale a obiectului de 
reprezentare, inclusiv a subiectului, 
se accentuează nu atât corelaţiile 
„spectacolului” naraţiunii, cât valoa- 
rea simbolică a imaginii, iar subiectul 
ca mijloc de expresie informativă 
atinge cote noi, neîntâlnite în creaţia 
plasticianului în anii '50. Aceste cote 
de subiect-simbol vor fi dezvoltate de 
pictor pe parcursul multor ani. 

Subiectul-simbol este caracte- 
ristic aproape pentru toate tablourile 
figurative create de Igor Vieru după 
anul 1960. Dar mai pregnant ideea de 
subiect-simbol s-a realizat în cadrul 
celei de a doua etape de creaţie a 
artistului în tripticurile Fericirea lui lon 
şi Balada despre pământ. 

Tripticul Fericirea lui lon (1967) 
include, pe de o parte, viziuni lirice de 
natură optimistă, specifice, de altfel, 
pentru multiplele opere din acea peri- 
oadă, iar pe de alta, trăsături stilistice 
distinctive, ce comportă asemenea 
conotaţii. Dacă ar fi să caracterizăm 


dimensiunile spaţial-temporale ca 
element esenţial al tripticurilor create 
de plasticienii din Republica Moldova 
în anii '60, ar trebui să evidenţiem o 
anumită diferenţă între tripticul lui Igor 
Vieru şi operele altor artişti. 

Chintesenţa acestei diferenţe 
se axează pe diverse expresii se- 
mantice ale multiplelor dimensiuni 
spaţial-temporale purtate de subiect 
în calitate de mijloc informativ. La 
Igor Vieru, tripticul întruneşte în com- 
partimentele sale subiecte ale căror 
naraţiune se desfăşoară concomitent 
în actualitate, dimensiune temporală 
generată de subiect. 

Statuaritatea frontală a perso- 
najelor, reprezentate în primul şi în 
al treilea compartiment al tripticului, 
vine să reflecte o stare culminantă a 
aspirațiilor de întregire spirituală, în 
care Munca, Creaţia, Rodirea sunt 
considerate drept criterii esenţiale 
ale existenţei umane. Prin viziunea 
plastică generalizatoare a pictorului, 
aceste criterii capătă dimensiuni de 
simbol al coexistenţei şi contopirii 
omului cu natura, creând un imens 
spaţiu spiritualizat ce reflectă atenţia 
deosebită a creatorului faţă de esen- 
tele şi rostul vieţii umane. 

Motivele tripticului, care pot fi 
interpretate şi ca un subiect unitar, 
elucidează, graţie interacțiunilor con- 
ceptual-simbolice şi formale, anumite 
tendinţe de „simplificare” informativă 
a mesajului purtat de operă, dar, tot- 
odată, atinge şi conotaţii metaforice 
generalizatoare, ce relevă un univers 
spiritualizat, al cărui rost de împlinire 
este bazat pe creativitatea umană. 

Fiind axat pe tradiţiile picturii 
murale, utilizate pe larg de către mai 
mulţi artişti plastici din Republica 
Moldova în anii '60, tripticul denotă o 
profundă cunoaştere a expresivităţii 
limbajului genului nominalizat. Astfel 
de particularităţi ca repartiţia frontală 
a componentelor compoziţiei, aplati- 
zarea volumului obiectului de repre- 
zentare, emanciparea energetismului 
în calitate de mijloc al expresiei 
formale şi semnificative vădesc un 
anumit grad de joncțiune a aspirațiilor 
plastice ale pictorului cu plasticitatea 
specifică înlesnită de arta murală. 

Un loc aparte în orchestrarea 
plastică a tripticului îi revine culorii. 
Ca valoare cognitivă, culoarea îşi 
asumă responsabilitatea de a pur- 
ta principala informaţie, vizavi de 
lumea tangibilă, dar, totodată, este 
înzestrată şi cu conotaţii simbolice. 
Venind să semnifice curăţenie şi 
spiritualitate, fertilitate şi rodire, ea, 
culoarea, îndeplineşte suplimentar 
un rol esenţial de excludere a mo- 
notonismului în caracterul regizoral 
al întregului triptic şi legiferează 
concomitent raporturile coloristice 
ale structurii compoziționale. 

Prin caracterul de orchestrare 
a subiectului şi prin cel de realizare 
structural-compoziţională, tonală şi 
coloristică, tripticul Fericirea lui lon se 
profilează ca operă-cheie în întreaga 
creaţie a lui Igor Vieru. 

Ideea continuității spaţial-tem- 
porale, alături de ideea fericirii, este 
reflectată de către Igor Vieru şi în alt 
triptic din aceeaşi perioadă de crea- 
ţie — Balada despre pământ (1969- 
1970), în care, graţie caracterului 
specific de regizare a mijloacelor de 
expresie, imaginea poartă conotaţii 
simbolice. In acest serial de tablouri 
iluzionismul senzorial este modificat 
cu scopul atingerii unor valenţe gene- 
ralizatoare, chemate să încorporeze 
viziuni mitice. Lirismul pornirilor spiritu- 
ale proprii autorului se materializează 
pregnant, distinctiv, absorbind realul 
şi, totodată, transfigurându-l meta- 
foric. Aceste particularităţi lirice ale 
personalităţii artistului s-au fructificat 
generos atât prin caracterul de ordo- 
nare subiectuală (care, ca şi în tripticul 
Fericirea lui lon, îmbină descriptivul cu 
statuaritatea simbolică), precum şi prin 
caracterul de amplasare structurală a 
componentelor imaginii, a tratării spa- 
tiale a acesteia. De menţionat că, aici, 
spaţialitatea tinde spre planimetricul 
formei şi, îndeosebi, al simbolismului 
accentuat al culorii. 

Anii '60 se conturează în creaţia 
lui Igor Vieru şi ca perioadă a devi- 
erii spre expresivitatea pronunţată a 
culorii. In operele create în perioada 
nominalizată nu mai întâlnim utiliza- 
rea expresivităţii clarobscurului în 
dimensiunile proprii lucrărilor lui din 


anii '40-'50. Această opţiune a artistu- 
lui pentru valorificarea expresiei culorii 
s-a făcut observată în mod evident în 
studiul Iarna (1959) şi s-a consolidat 
apoi în lucrările In concediu (1960) şi 
Primăvara (1962). 

„Eliberarea” completamente de 
clarobscur s-a făcut simțită abia în 
tabloul Parnice (1964), unde culoarea 
este înzestrată cu valenţe expresive 
de luminozitate, care, la rândul ei, ge- 
nerează şi imprimă valori semantice 
întregii imagini. 

Pentru viziunea plastică a ar- 
tistului în perioada examinată este 
caracteristică realizarea formei prin 
utilizarea liniei „coloristice” bazate pe 
contrast. Linia în această perioadă a 
creaţiei apare pe rol de promovare 
a conturului formei, dar, totodată, şi 
ca exponent al umbrei, purtând în 
sine contraste provenite din culorile 
complementare. Utilizând expresia 
energetică proprie contrastelor no- 
minalizate, autorul creează valori 
expresive majore, ce caracterizează 
întreaga imagine. Expresia plastică, 
în operele anilor '60, este susţinută, 
în mare măsură, şi de caracterul de 
organizare structurală a elementelor 
compoziţiei. Concomitent, prin accen- 
tuarea expresiilor frontale — ale căror 
caracteristici spaţiale tridimensionale 
sunt facilitate de relaţiile raportuale 
ale diferenţelor de scară ale formelor 
şi ale diferenţelor energetice, parve- 
nite ca rezultat al întâlnirii valenţelor 
reci şi a celor calde ale culorilor — 
autorului i-a reuşit atât dezvăluirea 
distinctivă a expresivităţilor bidimen- 
sionale, cât şi a celor tridimensionale. 
E de observat, în acest context, că tri- 
dimensionalitatea spaţială în lucrarea 
menţionată anterior este atinsă prin 
intermediul unor mijloace distinctive 
în comparaţie cu perioada de creaţie 
precedentă, în care clarobscurul era 
utilizat ca element primordial. 

In pictura din perioada respec- 
tivă, atât contrastele coloristice, cât 
şi energetismul tensional propriu 
culorilor reci şi calde se profilează 
ca principali exponenţi ai spaţialităţii 
tridimensionale a tangibilului. Graţie 
acestora, imaginea se prezintă nu ca 
interpretare mimetică a lumii încon- 

jurătoare, dar ca expresie artistică 
valoroasă prin sine însăşi. 

In unele opere, urmărind obiecte 
de accentuare a planimetricului, Igor 
Vieru purcede la tratarea energetismu- 
lui tensional, propriu culorii prin inter- 
mediul inversiei. Amplasând prepon- 
derent culoarea albastră în prim-plan, 
iar, în adâncime, culorile calde, autorul 
accentuează planimetricul, abando- 
nând spaţialitatea iluzionistă. Procesul 
a facilitat includerea expresiilor tensio- 
nale ale câmpului tabloului în circuitul 
tensional formal al ansamblului, atribu- 
indu-i operei valoare estetică majoră. 
O însemnătate majoră i se acordă, 
în această lucrare, ritmului formelor 
şi culorilor în calitate de exponent 
al ordonării planimetrice structurale 
a câmpului tabloului. După cum s-a 
menţionat anterior, coloritul constituie 
principala problemă ce a stat la baza 
aspirațiilor pictorului în perioada exa- 
minată. Dacă în lucrarea precedentă 
sistemul coloristic al tabloului este axat 
pe utilizarea expresivităţii contrastului, 
favorizat de culorile complementare, 
apoi în studiul-tablou Trei frati (1965), 
al cărui subiect metaforic vine să po- 
etizeze plaiul natal, coloritul ţine mai 
mult de expresivitatea contrastului 
valoric, care evidenţiază miracolul nu- 
anţărilor semitonale şi poartă conotaţii 


lirice irepetabile. Modul de orchestrare 
coloristică a structurii compoziționale, 
a elementelor ei componente, graţie 
utilizării expresivităţii valorice a ener- 
getismului galbenului din prim-plan — e 
vorba de un energetism traiectorial 
liniar, dirijat din adânc spre suprafaţa 
câmpului tabloului şi, totodată, de un 
energetism tensional centrifug —, a 
energetismului roşului palid în sine şi 
a energetismului culorii albastre de 
preponderență centripetă (care, toto- 
dată, este dirijată tensional în adânc), 
creează senzaţia unei structurări 
reliefate conform principiului culiselor, 
care, afirmând planimetricul câmpului 
tabloului, oglindeşte, în acelaşi timp, 
şi spaţialitatea tridimensională. Dar, 
concomitent, această spaţialitate tri- 
dimensională este orientată de către 
plastician să exprime atât mimesisul 
lumii tangibile, cât şi anumite valenţe 
de corelare plastică formală, genera- 
tă prin intermediul întâlnirii formelor 
suprapuse şi al energetismelor tensi- 
onale ale culorilor. 

Atât problema utilizării energe- 
tismului tensional al culorii ca mijloc 
de legiferare a structurii compoziţio- 
nale, cât şi alura semantică a acesto- 
ra sunt abordate de către Igor Vieru 
şi în tabloul Drumul din Cernoleuca 
(1966), dar caracterul de orchestrare 

a „energetismelor” amintite diferă aici 
de caracterul de realizare plastică 
din lucrările precedente. In opera 
nominalizată, contrastul coloristic al 
complementarelor acţionează atât 
cu contrastele tonale, cât şi cu cele 
de scară ale elementelor compoziţiei, 
ale gestului de penel şi amprentei 
cuţitului, în vederea obţinerii unor 
concordante echilibrate ale structurii 
compoziționale şi a unor tensiuni 
semantice dramatizante. Întâlnirile 
culorilor complementare nu numai 
promovează, ca în lucrările prece- 
dente, lirismul şi liniştea naturii şi a 
personajelor, dar şi creează tensiuni 
dramatice, ce reflectă o anume sta- 
re a naturii în evoluţia ei în timp. In 
această lucrare Igor Vieru revine la 
problema tratării spaţialităţii tridimen- 
sionale iluzorii (calitate specifică tangi- 
bilului senzorial), preponderent prin in- 
termediul corelărilor traiectorial-liniare 
ale motivului, fără a expune obiectul 
de reprezentare unor transformări 
specifice, perspectivei aeriene. 

Un loc aparte în lucrările în care 
dirijarea liniar-traiectorială de reflec- 
tare a spaţialităţii tridimensionale a 
tabloului acţionează împreună cu ex- 
presia contrastelor coloristice şi tonale 
îl ocupă, în cadrul creaţiei anilor '60, 
tabloul Nucarii (1967). Traiectoriile lini- 
are ale motivului, utilizate de plastician 
cu o maximă orientare spre atingerea 
unei expresivităţi majore a structurii 
compoziționale, încorporează în sine 
atât dramaturgia ritmică a câmpului 
de tablou, a reperelor şi orientărilor 
bidimensionale, cât şi orientările ce 
semnifică spaţialitatea, tridimensio- 
nalitatea iluzionistă. Anume aceste 
traiectorii liniare poartă conotaţiile 
spaţialităţii şi nicidecum tradiționala 
perspectivă aeriană, abandonată 
demonstrativ şi conştient, în vederea 
depăşirii mimesisului şi atingerii unor 
expresii majore de tentă simbolică în 
procesul de „descriere” plastică a pe- 
isajului. Conotaţiile nucarilor albaştri, 
amplasați pe fundalul roşu-expresiv al 
dealurilor din adânc, contrastând cu 
negrul din prim-plan şi cu dinamica for- 
melor în imaginea cerului, relevă opinii 
dramatice care oglindesc înţelegerea 
de către autor a legităţilor universale 


ale existenţei, fertilităţii şi ascendenţei 
temporale a structurilor materiale ale 
lumii şi reflectă un nou nivel de apro- 
fundare al plasticianului în domeniul 
explorării posibilităţilor de expresie 
ale mijloacelor picturale în vederea 
contribuirii acestora la atingerea unor 
conotaţii tensionale majore. 
Problema expresivităţii culorii 
şi a disonanţelor tonale formează, 
alături de problema utilizării contras- 
telor complementarelor, contrastului 
valoric şi contrastului de cantitate a 
culorii, chintesenţa aspirațiilor colo- 
ristice ale lui Igor Vieru în anii '60. 
Aceste contraste favorizează în unele 
lucrări semantica lirică şi luminoasă 
specifică naturii, dar adesea şi dra- 
matismul evoluţiei temporale. 
Totodată, în lucrările din anii '60, 
plasticianul acordă o atenţie deose- 
bită şi caracterului de structuralizare 
compoziţională a motivului. Un rol 
aparte îi revine, în acest context, 
utilizării energiilor traiectorial-liniare 
legiferatoare. In tabloul Moara veche 
(1967), traiectoriile liniare în baza 
cărora se orchestrează imaginea 
pământului ca „suport al imaginii” sunt 
expuse unor selectări riguroase în ve- 
derea atingerii unei expresii dinamice 
ce ar facilita puternice valori spatial- 
temporale şi asociativ-semantice. 
După cum menţionam anterior, 
una dintre preocupările de bază ale 
lui Igor Vieru din anii '60 o constituie 
corelaţia orientativă a imaginii în vede- 
rea integrării tensiunilor planimetrice 
ale câmpului tabloului cu spaţialitatea 
tridimensională iluzionistă. In diferite 
opere această preocupare este reali- 
zată de către plastician în mod diferit. 
Un exemplu de realizare a acesteia 
prin intermediul utilizării motivului lumii 
tangibile ni-l oferă tabloul Sărbătoare 
la Cernoleuca (1968), în care carac- 
terul de tratare plastică a peisajului 
relevă anumite aspirații ale plasticia- 
nului, orientate spre redarea spaţiali- 
tăţii tridimensionale iluzorii, pe când 
multitudinea de stindarde, prezente 
în imagine — elementele ce formează 
şiruri ritmice ordonate —, accentuează 
suprafaţa suportului, creând senzaţii 
de „stereoefect”. In scopul atingerii 
unei integrităţi între planimetric şi tri- 

dimensionalitatea spaţială, plasticianul 
purcede la un anumit grad de stilizare 
a lumii tangibile (aplatizarea arborilor, 
caselor) supunând-o unei dramaturgii 
ritmice bine ordonate. Această concor- 
danţă este evidenţiată şi de caracterul 
structuralizării întregului motiv în 
câmpul tabloului — caracter distinctiv, 
parvenit drept consecinţă a utilizării 
specifice a liniei orizontului, ampla- 
sată în apropierea hotarului inferior 
al câmpului tabloului şi în imensitatea 
raportuală a cerului. Fâşia îngustă 
a peisajului rural profilează expresia 
monumentală a arborilor din primul 
plan, accentuând valoarea semantică 
a acestora în regizarea conotaţională 
a întregii opere, iar cerul, prin expre- 
sia contrastantă cantitativă, are un 
rol de fundal ce reflectă simbolismul 
semantic al arborilor din primul plan 
şi, totodată, îmbinând, în aceeaşi 
măsură, expresii atât planimetrice, cât 
şi spaţiale, întregeşte componentele 
structurii compoziționale într-un tot 
unitar. 

O însemnătate deosebită în 
orchestrarea ritmică a acestei lu- 
crări o are procedeul segmentării 
tulpinilor copacilor din primul plan, 
atins pe verticală, prin intermediul 
panglicilor amplasate spiraloidal — 
moment observat de ochiul ager al 
plasticianului în viaţa înconjurătoare, 
dar care este promovat conştient de 
autor ca element simbolic ce are o 
puternică forţă semantică, fiind bazat 
pe tangenţe genealogice din mitolo- 
gia protoistorică şi din creativitatea 
plastică a secolului al XX-lea. (In 
acest context, amintim semantica 
fascinantă a Coloanei infinitului de 
Constantin Brâncuşi, Fluturi în zbor 
de Gheorghe Apostu...). 

Principiul acesta de realizare 
a legăturilor dintre expresivitatea 
suprafeţei câmpului tabloului şi tri- 
dimensionalitatea spaţială iluzorie 
este aplicat mai pregnant în lucrarea 
Vremea logodnelor (1970), în care 
Igor Vieru, prin excluderea reprezen- 
tării pământului în afara câmpului 
tabloului, accentuează expresia unor 
infinituri romantice şi pline de taină 
ale universului celest. In consecinţă, 
structura compoziţională a motivului 


arborilor şi al fetiţei reprezentate în 
prim-planul tabloului, ating sonorități 
semantico-simbolice şi, concomitent 
cu „anatomia” cerului şi a păsărilor în 
zbor, îndeplinesc funcţia de repartiție 
raportuală sintetică în hotarele câmpu- 
lui tabloului, asumându-și, în acelaşi 
timp, şi conotaţii spaţial-temporale. 
Realizată conform contrastului valoric 
provenit din culorile albastru şi alb, 
având ca accent tonal negrul pomului 
din extrema dreaptă a pânzei — culoa- 
re ce poartă vădite funcţii simbolice — 
opera nominalizată pune în evidenţă 
abordări semantice novatoare, care 
includ în tabloul bazat pe tangibilul 
senzorial note conceptuale, ce vor fi 
explorate plenar de plastician în etapa 
următoare a creaţiei. Tot în această 
lucrare se profilează clar unele ten- 
dinţe a căror cale evoluționistă se 
poate înregistra începând cu tabloul 
Vetre calde (1964). Ca tendinţă, „ru- 
perea” spaţială urmăreşte aici scopul 
evidenţierii formei obiectului esenţial, 
acesta având o însemnătate primordi- 
ală pentru semantica operei. Această 
„rupere” se efectuează, în Vremea 
logodnelor, prin intermediul culorii 
albe, care în tablou îndeplineşte funcţii 
formal-structurale, dar, concomitent, 
şi funcţii conotaţional-simbolice, ge- 
nerând alura spiritualizantă a operei. 

In lucrarea Pere neculese 
(1965), alegerea de către pictor a unui 
unghi de privire foarte înalt a permis o 
proiectare aproape topologică a obiec- 
tului de reprezentare. Motivul livezii în 
toamnă, ce a stat la baza imaginii, este 
compus structural conform aspirațiilor 
de repartiție a componentelor lumii 
reale, dar transfigurate premeditat de 
autor, urmărindu-se scopul atingerii 
unei impresii predominant planimetri- 
ce, în cadrul căreia spaţialitatea este 
generată de expresia suprapunerii 
conform metodei culiselor şi a core- 
laţiei figură — fundal. Tot în această 
lucrare, Igor Vieru utilizează pe deplin 
corelaţia liniei şi a petei tonal-colo- 
ristice ca mijloc de realizare ritmică 
a câmpului tabloului — procedeu ce 
va da naştere, mai târziu, în tabloul 
Amândoi (1968), unor expresii gene- 
ralizatoare de vastă anvergură formală 
şi semantică. 

În anii '60 problema expresiei 
materialului plastic se constituie ca 
una primordială şi în grafica lui Igor 
Vieru. În Portretul soţiei (1962), se 
face simțită o dirijare distinctivă a 
expresivităţii oferite de cărbune ca 
mijloc plastic. Statuaritatea reprezen- 
tativă a modelului confirmă evoluţia 
viziunilor lui Igor Vieru asupra lumii, 
viziuni formate în cadrul ambianţei 
artistice a timpului. Narativitatea su- 
biectuală caracteristică pentru studiile 
grafice din anii '40-'50 evoluează 
pe făgaşul atingerii unei sonorități 
reprezentative, în care statuaritatea 
şi frontalismul amplasării modelului 
în foaie sunt chemate să asigure 
un anumit nivel semantic ce reflectă 
rolul omului în univers. Acelaşi scop 
determină şi o anumită dramaturgie 
a componentelor structurii compo- 
ziţionale a imaginii, dar şi alegerea 
cărbunelui ca material plastic, care 
este tratat expresiv, prin tuşe dense, 
compacte, ce asigură o anumită ener- 
gie tensională a petei tonale şi relevă 
monumentalitatea chipului. Carac- 
terul de orchestrare a expresivităţii 
albului ca fundal spaţial şi a luminii 
frontale ca exponent al corelaţiilor 
de clarobscur asigură întregii foi un 
înalt grad de luminozitate, favorizând 
semantica întregii imagini. 

Se cere de menţionat că foile 
grafice ale lui Igor Vieru, desenele lui 
se caracterizează printr-o riguroasă 
selectare ordonatorie a structurii com- 
poziţionale şi a corelaţiei de negru-alb. 
In desenul Conariţa (1963), struc- 
turalizarea elementelor compoziţiei 
este strict determinată de intervenţia 
spiritului autorului asupra valorilor 
raportuale din lumea înconjurătoare, 
în vederea atingerii unei armonii în 
repartiţia lor, generând ritmuri inte- 
grative şi sonorități de luminozitate la 
interferența dintre negru şi alb. 

In acelaşi timp, dacă în foile gra- 
fice de şevalet este evidentă o selecta- 
re riguroasă a componentelor structurii 
compoziționale bazate pe motivele 
oferite de natură, apoi în grafica de 
carte din prima jumătate a anilor '60 se 
face simțită o improvizare oarecum li- 
beră, obţinută prin intermediul utilizării 
expresiei peniţei şi a tuşului, relevând 


o anumită îmbinare a motivelor tangi- 
bilului, ordonate conform principiului 
de culise. In această ordine de idei, 
sunt semnificative ilustrațiile la cartea 
Poezii de M. Eminescu (1963), dar şi 
mai accentuat, — ilustrațiile la revista 
literară Nistru (1964). Această libertate 
improvizatoare este orientată spre 
atingerea unor expresii monumentale 
în tripticul Inima cântă (1964), în care 
tehnica de executare — linogravura — 
i-a dictat autorului anumite restricţii, 
austeritate în corelarea petei de ton 
şi a liniei. 

Ideea de triptic s-a fructificat în 
grafica anilor '60 şi în lucrarea Ctitorii 
satului (1967), executată în tehnica 
linogravurii. Demersul graficianului 
s-a soldat cu atingerea unor sono- 
rităţi distinctive ale relaţiilor între alb 
şi negru, element mimetic bazat pe 
tangibil şi pe inserarea în pata acestor 
tonalități contrastuale a elementelor 
folclorice ornamentale, utilizate, de 
altfel, în acelaşi timp şi în pictură. 

Tipajul grotesc pătrunde în 
atenţia plasticianului şi mai târziu, 
în ilustrațiile la povestea Dănilă Pre- 
peleac (1974) de lon Creangă, dar 
linia în aceste ilustraţii este de altă 
expresie. De rând cu pata tonală, ea 
conlucrează în vederea constituirii 
imaginii obiectuale şi a atingerii unei 
sonorități semantice degajate. 

Creaţia lui Igor Vieru de la înce- 
putul anilor '70 se caracterizează prin 
continuarea ideilor plastice valorizate 
de artist în pictura şi grafica decadei 
precedente. 

Portretul lui Andrei Lupan 
(1970) vine să continue realizările 
precedente ale plasticianului în por- 
tretele lui Grigore Vieru, lon Crean- 
gă, Barbu Lăutaru atât printr-o vădită 
îmbinare a expresiei subiectuale şi 
a simbolului, cât şi printr-o anumită 
concordanţă a planimetricului şi a 
spaţialităţii, generate de caracterul 
de structurare plastică a imaginii şi, 
îndeosebi, de expresia coloristică. O 
însemnătate mare în aceste lucrări îl 
are energetismul gestual de operare 
cu materialul coloristic. 

Experimentele plastice amin- 
tite sunt continuate şi în Portretul 
lui Pavel Boţu (1973), în care este 


292 


Limba Română 


evidentă tendinţa de „spaţializare” 
tridimensională, redată prin utilizarea 
impulsivităţii energetice a culorii. 
Spaţialitatea acestei lucrări posedă 
particularităţi distinctive şi este diri- 
jată de autor nu atât spre atingerea 
unor sugestii obiectuale, cât spre 
formarea unui fundal impulsiv, în 
care pata se obiectizează ca expo- 
nent obiectual şi, totodată, ca formă 
structurală şi semantică. 

Problema petei de culoare ca 
element principal al imaginii, dar şi ca 
formă cognitivă ce poartă informaţie 
obiectuală despre tangibil, se regăseş- 
te în opera lui Igor Vieru din anii '70. 

Generalizând aspiraţiile tema- 
tice ale artistului, putem conchide că 
întreaga-i creaţie a fost orientată spre 
abordarea unei singure teme: omul şi 
natura. Deloc întâmplătoare este ten- 
dinţa autorului de a-şi compartimenta 
creaţia în câteva cicluri mari, printre 
care se evidenţiază seria Om şi Pom, 
în care este reliefată concordanța spe- 
cifică a ţăranului moldovean cu natura 
şi valorificarea acestuia prin muncă. 

E cazul să remarcăm că anii 
'60 — prima jumătate a anilor '70 
este perioada cea mai fructuoasă şi 
cea mai romantică a creaţiei lui Igor 
Vieru. În toate lucrările de atunci se 
profilează distinct viziunea optimistă 
asupra lumii, asupra rolului făuritor 
al Omului în procesul de valorificare 
materială şi spirituală a universului. 

Pe parcursul acestei perioade 
plasticianul îşi conturează pronunţat 
propriul făgaş artistic prin care va 
marca începutul unei întregi branşe în 
gândirea plastică de la noi. Esenţele 
acestui făgaş sunt axate pe opţiuni 
axiologice de reflectare prin interme- 
diul sintaxei limbajului plastic a unor 
valori semantice de nuanţă lirică, ce 
facilitează readucerea în actualitate 
a unor valenţe ale mentalităţii mitice 
de sacralizare a universului modern. 

Această revenire, dar totodată 
şi ascendență spre mit, se prezintă 
ca o materializare firească a evoluţiei 
creatorului, o consecinţă a aprofun- 
dării gândirii şi a „realizării” artistice a 
acestuia. Intr-un anumit mod, creaţia 
lui Igor Vieru confirmă ideile lui Tho- 
mas Mann şi spusele mai recente ale 


academicianului Mihai Cimpoi, cum 
că ...oricare ar fi drumul pe care-l 
alege, un mare creator ajunge la mit, 
ca la cea mai înaltă cotă a gândirii 
poetice?. Cazul lui Igor Vieru nu este 
unicul de acest fel în spaţiul plastic de 
la noi. Este de ajuns să menţionăm 
creaţia lui Mihai Grecu, îndeosebi 
pânzele din anii '70, în care gândirea 
mitică persistă în abundență. 

In operele lui Igor Vieru din pe- 
rioada dată se accentuează nu atât 
corelaţiile „spectacolului” narativ, 
cât valoarea simbolică a imaginii, 
profilându-se pronunţat categoria 
subiectului-simbol. Categoria re- 
spectivă semnifică coexistenţa şi 
contopirea omului cu ambianța încon- 
jurătoare, cu natura, creând imaginea 
unui spaţiu spiritualizat a cărui axă 
sugerează fiinţa şi creaţia umană. 
Un rol deosebit în regia cognitivă a 
operelor o are expresia culorii utilizate 
în calitate de exponent al obiectului, 
dar, totodată, şi în calitate de mijloc 
plastic informativ cu pronunţate va- 
lori simbolice. Intregul registru de 
mijloace ale limbajului plastic este 
supus unor transfigurări operaţionale 
esenţiale, orientate spre germinarea 
şi elaborarea unor echivalenţe de 
valoare mitică, care ar reprezenta, 
prin intermediul imaginii plastice, 
idei generalizatoare de sacralizare 
a umanului şi a ambianţei în care 
vieţuieşte şi activează omul. 


* kk 


Rămânând pe parcursul în- 
tregii vieți un spirit romantic, Igor 
Vieru, prin creația din ultima decadă 
a activităţii sale, relevă, totuşi, şi 
unele note dramatice. Acestea se 
fac simţite începând cu anul 1975 
şi au persistat până în 1988, când 
maestrul a trecut la cele veşnice, 
iar opera lui a rămas să lumineze în 
posteritate ca simbol al unor timpuri 
şi al aspirațiilor creatorului. Lucrările 
lui Igor Vieru din această perioadă 
relevă tendinţe prin care şi-au găsit 
realizare plastică valenţele de pro- 
funzime ale existenţei umane. 

Deja în tabloul Griji de pri- 
măvară (1975), alături de viziunea 
romantică, poetizată a universului, 

proprie plasticianului, se conturează 
şi anumite nuanţe de dramatism, 
punctate atât prin caracterul de 
structuralizare plastică a motivului, 
cât şi prin dramaturgia contrastelor 
tonale şi, îndeosebi, prin semantismul 
profund al gamei coloristice. In acest 
tablou pictorul nu mai este preocupat 
de orchestrarea raportuală, de coe- 
xistenţa formal-legiferatoare a com- 
ponentelor structurii compoziționale, 
în care acesteia i se acordă atenţie în 
etapele premergătoare de creaţie. E 
adevărat că nota respectivă persistă 
şi în această perioadă în opera ar- 
tistului, acum însă accentul se pune 
pe semantica culorii şi a contrastelor 
tonale, care invocă valenţe ale unor 
trăiri dramatice intense. 

Faptul aprofundării viziunii asu- 
pra lumii îl confirmă şi lucrările Vânturi 
basarabene (1979), Pasăre în alertă 
(1979), Ulmul satului (1980), şi, înde- 
osebi, A fost război (1983). 

Lucrările din perioada anilor 
1975-1988 nu fac dovada unor mo- 
dificări esenţiale ale limbajului plastic. 
Mijloacele de expresie sunt utilizate 
de artist aproximativ în acelaşi regis- 
tru de concordanţe ca şi mai înainte. 
Demarcarea acestei ultime perioade 
într-o etapă aparte este motivată, pre- 
ponderent, de caracterul aspirațiilor 
tematice ale lui Igor Vieru din aceşti 
ani şi de caracterul de tratare plastică 
a motivului. Ar fi incorect însă dacă 
am afirma că această ultimă etapă de 
creaţie a maestrului se distinge, pe de 
o parte, numai prin viziuni dramatice, 
iar pe de alta, printr-o totală aban- 
donare a lirismului şi romantismului 
optimist specifice perioadei premer- 
gătoare. Or, în răstimpul dat, de sub 
penelul maestrului „au ieşit” astfel de 
opere ca Mama pâine albă coace..., 
Dimineaţă, Primăvara la Cernoleuca, 
Anotimpurile tinereţii, Drăgaica şi 
multe alte lucrări în care valenţele liri- 
ce creează fondul semantic al operei. 

Anume această corelaţie a vizi- 
unilor dramatice şi a lirismului roman- 
tic, implementat atât de statornic în 
lucrările pictorului, împiedică în mod 
cert delimitarea creaţiei plasticianului, 
după 1975, într-o etapă strict demar- 
cabilă, or, la Igor Vieru remarcăm o 


anumită fluiditate între perioadele de 
creaţie din faza maturității: 1960-1975 
şi 1975-1988. 

Chintesenţa celei de a treia 
perioade de creaţie a lui Igor Vieru 
este materializată în tabloul Visele 
Victoriei. Mai 1945 (1975), în care 
autorul realizează o simbioză ideatică 
a semanticii dramatice şi a celei lirico- 
optimiste. Ambele laturi semantice se 
vor fructifica în lucrări în care, pe de 
o parte, se va realiza o aprofundare 
a viziunii artistului asupra esenţelor 
existenţei umane şi a valorilor spiritu- 
ale, iar pe de alta, se va reflecta, prin 
intermediul operei picturale, visul de 
împlinire, lirico-romantic, al autorului 
ce rezidă în contactul nemijlocit al 
acestuia cu natura, viaţa şi arta. 

Tablourile Pasăre în alertă 
(1976), Vânturi basarabene (1979), 
Moartea salcâmilor (1979), Ulmul 
satului (1980), Meşterul Manole 
(1983), Toamna la Cernoleuca (1984) 
se prezintă nu numai ca o realizare 
a problemelor de ordin artistico-plas- 
tic, ce l-au frământat pe autor, ci se 
constituie într-un profund mesaj de 
conceptie de viaţă, de creaţie, în care 
este evidentă naraţiunea semantico- 
dramatică. 

Motivul unei rădăcini de ar- 
bore transplantat în spaţiul celest 
din tabloul Pasăre în alertă vine să 
simbolizeze drama trecerii în neființă. 
Contrastele de negru şi alb, tratarea 
formei, expresivitatea formatului 
dreptunghiular, dirijat tensional pe 
verticală, poartă un mesaj mai mult 
simbolic decât unul descriptiv. 

Aceeaşi „caligrafie” a trecerii în 
timp, a descompunerii structurilor ma- 
teriale şi a transformării lor în tensiuni 
purificatoare ale universului parvine 
şi în tablourile Vânturi basarabene şi 
Moartea salcâmilor. 

Fiind un plastician în creaţia că- 
ruia naraţiunea ocupă un loc aparte, 
Igor Vieru nu se limitează numai la 
expresivitatea plastică şi la posibili- 
tăţile informative ale acestui mijloc 
de expresie. 

In tabloul Toamna la Cerno- 
leuca semantica motivului poartă 
conotaţii expresive complexe, graţie 
unei orchestrări stricte a contrastelor 

tonale şi coloristice, a repartiţiei lor 
în câmpul tabloului, a corelaţiilor 
planimetrice şi spaţiale, generate 
de tensiunile energetice ale culorii şi 
ale tonului. Semantismul dramatic al 
operei este creat anume de aceste 
întâlniri ale mijloacelor de expresie. 
Naraţiunii subiectuale — motivului — îi 
revine funcţia de catalizator al cono- 
taţiilor obiectuale. 

Cea mai dramatică operă din 
ciclul lucrărilor executate în ultima 
perioadă a vieţii plasticianului este, 
poate, tabloul A fost război (1983), 
în care, prin intermediul utilizării di- 
sonanţelor tonal-spaţiale ce contravin 
legităţilor perspectivei aeriene, prin 
tratarea specifică motivului, a naraţiu- 
nii subiectuale, autorul atinge expresii 
metaforice de o puternică expresie 
dramatică. Ţinând seama de aceste 
valorificări plastice ale expresiei dra- 
mei ca parte componentă a lumii, a 
existenţei umane, iar mai general, a 
caracterului evoluţiei structurilor ma- 
teriale în univers, afirmăm totuşi că 
chiar şi această ultimă etapă a vieţii 
artistului e marcată de spiritul roman- 
tic al acestuia, de harul lui luminos, 
de dragostea de frumos. 

Tablourile Primăvara la Cer- 
noleuca, Mama pâine albă coace..., 
Roada, Anotimpurile tinereţii, Dră- 
gaica, In poiană, Câte ceva despre 
oameni şi cai, datând din ultimii ani 
ai vieţii, relevă această dragoste pe 
deplin. 

In lucrările de grafică din aceas- 
tă perioadă se fac simţite aceleaşi 
tendinţe de continuare, dar, totodată, 
şi de diversificare a expresiei limbaju- 
lui plastic. Căutările din aceşti ani se 
fructifică cu noi foi grafice de şevalet 
şi de carte. Cele mai semnificative 
sunt: Biserica mănăstirii Rudi (1975), 
ilustrațiile la poemul Călin (1976) şi 
ilustrațiile la poezia Impărat şi proletar 
(1977) de M. Eminescu, ilustrațiile la 
povestirea Vasile Porojan (1978) de 
V. Alecsandri. 

In Portretul lui Dimitrie Can- 
temir, pata tonală de negru este 
„sfârtecată” de expresivitatea albului 
rezultat din scoaterea energetică — 
prin intermediul cuţitului — a linoleu- 
mului în procesul de realizare a ma- 


tricei operei. În consecinţă, imaginea 
emană valori semantice de un înalt 
dramatism, punând în lumină figura 
unei personalităţi istorice a cărei viaţă 
s-a consumat în timpuri de restrişte, 
în momente decisive ale istoriei. 

In Sent André, plasticianul con- 
tinuă selectarea din lumea tangibilă 
a valorilor plastice care ar facilita 
o repartiție maximă a motivului în 
câmpul imaginii, o concordanţă ar- 
monioasă a elementelor structurii 
compoziționale în vederea obţinerii 
unei sonorități specifice a întâlnirilor 
dintre albul hârtiei şi negrul materia- 
lului plastic. Probleme similare au fost 
abordate de către plastician şi în foaia 
Condriţa, probleme care favorizează 
atingerea unei luminozităţi spaţiale 
expresive. 

Un loc aparte în cavalcada 
grafică din anii '70 îl ocupă foaia 
Biserica mănăstirii Rudi, în cadrul că- 
reia caracterul de organizare structu- 
rală, generat de utilizarea unui unghi 
foarte jos de privire asupra motivului, 
favorizează atingerea unei expresii 
monumentale a edificiului istoric, 
încadrându-l în şirul de valori oferite 
de continuitatea spaţial-temporală. 
O însemnătate deosebită în această 
lucrare îl are caracterul corelaţiilor 
liniare, care evoluează între linia 
subţire, ce conturează detaliile arhi- 
tecturale, şi linia groasă, expresivă — 
linie subordonată ritmic, care trece în 
pată tonală, cu semnificaţii de umbră 
şi siluetă de contre-jour. 

Printr-un profund lirism se- 
mantic se caracterizează ilustrațiile 
la poemul Călin de M. Eminescu, 
în care linia grafică, conlucrând cu 
pata tonală, proiectează un univers 
romantic inspirat de creaţia marelui 
poet. Cu totul altfel se prezintă aceste 
mijloace de expresie în Impărat şi 
proletar, în care contrastul tonal, creat 
între expresivitatea liniei şi a petei 
tonale, alături de puternica dinamică 
generată de structura compoziţiona- 
lă, emană energii de înaltă tensiune 
dramatică. 

Igor Vieru utilizează dinamica 
în funcţie de esenţa structurii compo- 
ziţionale şi în ilustrațiile la povestea 
Vasile Porojan de V. Alecsandri, în 

Cărare de pădure 


care, prin acest procedeu, este expri- 
mat vitalismul narativ al subiectului. 

Un capitol aparte îl constituie 
ilustrațiile la povestea Capra cu trei 
iezi de lon Creangă, Guguţă — că- 
pitan de corabie (1979) şi Cuşma 
lui Guguţă (1979) de S. Vangheli, 
în care Igor Vieru se prezintă ca un 
profund cunoscător al psihologiei 
copiilor. llustraţiile sunt realizate într- 
o cheie stilistică bazată pe motive 
oferite de realitatea înconjurătoare 
în care metafora, contrastul raportual 
al componentelor compoziţiei vin să 
completeze textul. 

In anii '80, grafica de carte a lui 
Igor Vieru evoluează predominant 
spre expresia spaţiului topografic, 
a stilizării formei conform tradiţiilor 
preluate din creaţia populară şi, mai 
concret, din arta icoanelor pe sticlă, 
în care se utilizează expresivitatea 
petei decorative de culoare, linia, 
accentul tonal. In acest context sunt 
semnificative ilustrațiile la povestea 
Făt-Frumos şi soarele (1982), în care 
Igor Vieru, rămânând fidel naraţiunii, 
repartizează componentele structurii 
compoziționale conform culiselor, 
favorizând expresia întregului câmp 
al foii. Un rol însemnat în dramatur- 


gia semantică a ilustraţiilor îi revine 
simbolismului culorii. 

In grafică, drumul parcurs de 
Igor Vieru s-a încununat cu realizări 
remarcabile atât în procesul de în- 
suşire a posibilităţilor de operare cu 
materialul plastic, cât şi cu mijloacele 
de expresie. Fiind un bun desenator, 
Igor Vieru a căutat în permanenţă să 
implementeze -— atât în foile grafice 
de şevalet (desene în creion, cărbu- 
ne, sanguină, pastel, grafică în tuş, 
cu peniță sau pensulă, acuarelă, 
litogravură), cât şi în grafica de carte 
— aspiraţiile personale coordonate cu 
posibilităţile de expresie ale acestui 
gen al artelor plastice. 

Grafica în creaţia lui Igor Vieru 
a evoluat paralel cu pictura, comple- 
tându-se una pe alta şi fiind dirijate 
de dorinţa plasticianului de a-şi făuri 
un făgaş stilistic avansat, generat de 
aspiraţiile plastice ale timpului. 

Definim în această perioadă a 
creaţiei lui Igor Vieru unele simbioze 
atât de ordin sintactic, cât şi axiologic. 
La cele de ordin axiologic ne-am re- 
ferit mai sus, menţionând coexistenţa 
în operele plasticianului a semanticii 
lirice cu cea de ordin dramatic. Cât 
priveşte problemele sintaxei limbaju- 
lui, punem în lumină conlucrarea în 
această perioadă a două filiere dis- 
tinctive de reflectare plastică a lumii: 
una bazată pe tradiţia impresionistă, 
dar modificată de autor prin incursiuni 
coloristice vădit simbolice (Fetele cu 
mingea, 1975, Mărţişor, 1975), şi 
alta — pe racordări contrastante ale 
petelor locale şi texturale cu valenţe 
expresioniste ale culorilor simbolice 
care îndeplinesc funcţii de accent 
coloristic şi de centru compozițional 
formal şi semantic (Sărbătoare la 
Cernoleuca, Câte ceva despre oa- 
meni şi cai, Toamna la Cernoleuca). 

Aceste simbioze de ordin sintac- 
tic şi axiologic reflectă vădit tendinţe şi 
orientări ale creatorului de a optimiza 
atât expresia formală, cât şi cea se- 
mantică ale operei picturale. Totodată, 
întregul spectru de renovări sintactice 
şi axiologice este chemat, ca şi în pe- 
rioadele anterioare, să proslăvească 
plaiul natal prin imagini memorabile 
ale unui univers spiritual polivalent. 

O EXCELENTĂ 
MONOGRAFIE 


Motto: „Pe pămînt străvechi şi magic, 
Numai dinsa ni-i stăpînă, 
Limba neamului meu dacic: 
Limba noastră cea română!" 
(Gr. Vieru) 


Sub îngrijirea Editurii Junimea 
din laşi, acum doi ani, a apărut un 
studiu de excepţie „Limba română în 
documentele administrative din Tran- 
silvania, Banat şi Bucovina (1750- 
1830)”, semnat de Ecaterina Ţaranu. 

Se ştie că aceste trei ținuturi au 
avut o dezvoltare aparte, spre deose- 
bire de Moldova şi Ţara Românească, 
fiind influențate sub toate aspectele, în 
special, din punct de vedere lingvistic, 
în perioada stăpînirii austro-ungare a 
Ardealului şi a Banatului. Cucerită de 
unguri încă din sec. al X-lea cu forţa 
armelor, Transilvania a suportat im- 
punerea administraţiei maghiare (mai 
tîrziu, austro-ungare). De asemenea, 
limba română a fost influenţată atît de 
limba maghiară, cît şi de cea a etni- 
cilor germani — saşi şi şvabi — stabiliţi 
în Transilvania, dar şi a celor cehi, 
slovaci, sîrbi, croaţi etc. 

Transilvania, fiind ţinutul româ- 
nesc cu cei mai mulţi etnici care, la 
rîndul lor, în anii 1750-1830, perioadă 
dinaintea răscoalei lui Horia, Cloşca şi 
Crişan şi a revoluţiei din 1848, au exer- 
citat influenţă şi asupra limbii, întrucît 
stilul de administrare era impus de 
stăpiînitori. Fără îndoială, frămîntările 
social-politice din cele trei provincii ro- 
mâneşti şi-au lăsat amprenta şi asupra 
evoluţiei limbii române, fapt reliefat în 
mod elocvent în prezenta lucrare. 

Cu toate dorinţele austro-ungu- 
rilor de a stăpîni cît mai mult întinde- 
rile româneşti, forma de guvernare 
o constituiau ordonanţele imperiale 
traduse din germană în maghiară 


(era vorba de legi, dispoziţii, ordine, 
fiscalitate etc.). 

De-a lungul existenţei sale, Ba- 
natul a fost dominat de austro-unguri 
şi de turci. Aici s-a reflectat simţitor 
influenţa limbilor germană, maghiară, 
sîrbă etc. Marea majoritate a acestui 
ţinut cunoaşte cel puţin două limbi, cu 
precădere maghiara şi germana, dar 
cu influenţe ale dialectului sîrbesc. 

Este remarcabil faptul că mul- 
te secole atît în Transilvania, cît 
şi în Banat limba latină era bine 
cunoscută datorită bisericilor, unde 
serviciile divine se făceau în latină şi 
ordonanţele imperiale erau lipite pe 
uşile bisericilor. 

Această incursiune istorică face 
mai accesibilă informaţia pe care o 
prezintă autoarea cărţii recenzate. 

Analiza faptelor de limbă în 
perioada indicată constituie obiectivul 
esenţial, pe care îl realizează autoa- 
rea, excluzînd intenţionat materialul 
atît despre starea social-politică a 
acestor provincii aflate sub ocupaţie 
străină, cît şi despre alte evenimente 
politice: desprinderea Bucovinei din 
trupul Moldovei şi asasinarea dom- 
nitorului Grigore Ghica; Proclamaţia 
de la Islaz; Răscoala lui Tudor Vladi- 
mirescu; Cîmpia Libertăţii de la Blaj; 
Eteria lui Ipsilanti etc. 

O privire de ansamblu ne con- 
duce la gîndul că această lucrare 
poate fi comparată cu un atlas lingvis- 
tic al celor trei ţinuturi ale României, 
în care descoperi un adevărat tezaur 
pentru ulterioarele cercetări, ce ţin de 
acest domeniu. 

Incă din primele pagini ale cărții, 
chiar şi un cititor mai puţin avizat în pro- 
blemă, îşi va da seama că limba este 
aidoma unui izvor nesecat. Numai iden- 
tificîndu-l, va constata lesne că acesta 
se varsă într-un pîrîu, pîrîul — într-un rîu, 
rîul — într-un fluviu, fluviul — într-o mare 
şi marea — într-un ocean. 

Luînd ca reper investigaţiile 
acad. Al.Rossetti, B. Cazacu, L.Onu 
ş.a. privind istoria limbii române şi 
stilurile ei, autoarea stăruie asupra 
diverselor caracteristici ale stilului 
administrativ. 

Problema stilului în general, 
a celor funcţionale în special este 

examinată într-o corelaţie prioritară 
cu stilul limbii întregului popor şi cu 
cel al vorbirii, pe de o parte, şi stilul 
limbii literare normate, pe de altă 
parte. Lucrarea se axează pe studiile 
lingviştilor notorii: F. de Saussure, Ch. 
Bally, |. Coteanu, P. Diaconescu, Şt. 
Munteanu, Gh.Bulgăr ş.a. 

E.Ţaranu argumentează ideea 
că stilul unui mesaj trebuie să fie 
întocmit în corespundere cu unele 
rigori ale limbii. A adera la un anume 
stil funcţional înseamnă a fi într-o 
interdependenţă directă cu normele 
impuse sau de emiţător, sau de re- 
ferent, sau de destinatar. Unul dintre 
aceşti trei factori ai comunicării este 
mereu dominant. 

Deşi despre stilurile funcţionale 
s-a scris mult, semnatara acestei lu- 
crări reia în discuţie subiectul pe cît 
de controversat, pe atît de important, 
fapt deloc întîmplător. In accepţia 
autoarei, normele stilurilor funcţionale 
pentru fiecare „destinaţie specială” se 
stabilesc dificil, de aceea unul dintre 
criteriile primordiale şi deocamdată 
cel mai sigur este cel de expresivi- 
tate - nonexpresivitate (p. 18). Toto- 
dată, admitem întrebarea firească pe 
care E.Ţaranu o adresează cititorului: 
„In ce măsură se poate accepta o 
totală inexpresivitate pentru multe din 
aşa-zisele ştiinţe umaniste sau pen- 
tru unele ordine, dispoziţii, memorii, 
procese-verbale de constatare, dări 
de seamă etc. Acestea conţin multe 
formulări conotative, avînd în ace- 
laşi timp şi o oarecare expresivitate” 
(p. 19). 

E. Ţaranu defineşte trăsăturile 
stilului administrativ din perspectiva 
actului de comunicare, ce rămîne a 
fi într-o conexiune permanentă dintre 
emiţător şi destinatar. De stilul admi- 
nistrativ ţin textele redactate după 
următoarele variante: 

— societate (emiţător) — individ 
(destinatar): legi, decrete, memorii, 
autobiografii, sesizări, propuneri, 
reclamaţii, dări de seamă, rapoarte, 
procese-verbale etc.; 

— individ (emiţător) — individ 
(destinatar): contracte civile (de mun- 
că, de împrumut, de moştenire etc.); 

— societate (emiţător) — socie- 
tate (destinatar): contracte oficiale. 


Se relevă, aşadar, rolul emiţă- 
torului şi al destinatarului, elemente 
ale unor funcţii sociale. 

In cele din urmă, autoarea 
demonstrează că stilul administrativ 
este unul labil, supus întruna schim- 
bării, mai ales la nivel lexical. Nu 
încape îndoială că evoluţia istorică 
a societăţii (organizarea ei statală) 
se răsfrînge nemijlocit asupra parti- 
cularităţilor stilului administrativ. De 
exemplu, mesajele au o structură 
tipică, fapte de limbă, stereotipe la 
nivel de lexic, morfologie şi sintaxă, 
repetîndu-se cu insistenţă. Astfel, 
stilul administrativ reprezintă un statut 
sui-generis bine fixat în limba româ- 
nă literară care, în ordine istorică, a 
apărut primul (p. 29). 

Analiza documentelor din anii 
1750-1830 îi oferă autoarei posibili- 
tatea de a sesiza legătura indisolubilă 
dintre conţinutul acestora cu istoria 
Transilvaniei din perioada respecti- 
vă. Pe un grupaj de texte cu referire 
la cele trei ţinuturi româneşti într-un 
anume timp, E.Ţaranu argumentează 
particularităţile lexico-gramaticale 
ale stilului administrativ. Mesajul, 
specificul, individualitatea stilului ad- 
ministrativ dictează utilizarea cutărei 
sau cutărei părţi de vorbire. 

Cititorul ia cunoştinţă de evo- 
luţia părţilor de vorbire frecvente 
(substantiv, diverse categorii de 
pronume, numeral, verb şi modurile 
lui, conjunctiv şi condiţional, folosirea 
viitorului în loc de prezent în Codurile 
de Procedură Penală ş.a.). 

Pare deosebit de edificatoare şi 
demnă de reţinut concluzia autoarei 
că „stilul administrativ din această 
etapă se situează într-o fază de cău- 
tare, de tranziţie, în care elementele 
culte, latinești, savante, în special, se 
combină atît în lexic, cît şi în domeniul 
gramatical cu cele populare şi regio- 
nale” (p. 45). E de la sine înţeles că se 
conturează cîteva tendinţe esenţiale 
ale stilului administrativ, ce cu timpul 
vor deveni norme. 

In sintaxă, de asemenea, se 
profilează anumite particularităţi 
specifice. După cum constată E. 
Ţaranu, textele administrative au o 
frază lungă, complicată, cu o topică 
diferită de cea a limbii vorbite. Se 

are în vedere caracterul particular al 
sintaxei documentelor din perioada 
examinată, ce rezidă în diferenţele 
de topică, în numeroasele dislocări 
sintactice, în exprimarea redundantă, 
în reluările de orice fel se menţine, 
de fapt, topica frazei latine (p. 53). In 
stilul administrativ e o abundență a 
unităţilor de tip atributiv, de aseme- 
nea sînt prezente diverse tipuri de 
subordonate circumstanţiale. 

Plecînd de la cercetările efectu- 
ate de Gh.Bulgăr, P. Diaconescu, M. 
Avram, V. Guţu-Romalo vizînd sintaxa 
frazei, autoarea descrie varietatea 
mijloacelor de exprimare a raportu- 
rilor sintactice în limba documentelor 
administrative cercetate. Se ajunge la 
concluzia că „sintaxa documentelor 
studiate se supune, aproape total, 
normelor în vigoare în cea de-a doua 
jumătate a sec. al XVIII-lea şi începutul 
sec. al XIX-lea” (p. 73). 

Această concluzie autentică 
este foarte utilă pentru sintaxişti care 
pot să se familiarizeze cu structura 
frazei într-un stil mai puţin cercetat, 
pe un material concret de limbă 
română. Ideea despre exprimarea 
lipsită de concizie, despre construc- 
tiile sintactice confuze, ce persistă 
vreme îndelungată, se desprinde din 
analiza meticuloasă a documentelor 
oficiale. In consecinţă, autoarea ade- 
ră la opinia lingviştilor că „în cea de-a 
doua jumătate a sec. al XIX-lea stilul 
administrativ este mai puţin evoluat 
decit alte varietăţi funcţionale ale 
limbii române” (p. 74). 

Capitolul „Lexic” conţine un 
material adecvat şi vine în sprijinul 
afirmației cum că prezenţa unui fond 
de cuvinte deosebit pentru exprima- 
rea noţiunilor necesare în această 
sferă a comunicării face ca stilurile 
să se diferenţieze între ele (p. 75). 

Intemeindu-se pe constatările 
ştiinţifice anterioare despre căile de 
formare a terminologiei administrative 
(folosirea cuvintelor din fondul tradi- 
tional al limbii comune, fie cu sensul 
curent, fie cu alt sens, uneori calchiat, 
şi prin împrumut), autoarea conchide 
că, în calitate de termeni, se utili- 
zează, preponderent, împrumuturile 
neologice recente. In limba comună 
numărul cuvintelor specializate este 


mai redus, deşi mulţi termeni în limba- 
jul administrativ au căpătat acceptiuni 
specializate. 

Meritul autoarei constă în eşa- 
lonarea unui mare număr de termeni 
excerptaţi din documentele cercetate 
şi care au pătruns din limba comună. 
E vorba de termeni specializaţi sau de 
acceptiuni specializate, ce reflectă ac- 
tivităţi administrative şi juridice: decre- 
te, legi, învoieli, relaţii de familie, ran- 
guri, ierarhie socială, ocupaţii etc. In 
capitol se expune un material valoros 
pentru filologi şi jurişti, din care aflăm 
că terminologia tradiţională conţine 
straturi lexicale ce diferă ca vechime 
şi origine. E vorba de termeni moşteniţi 
din latină, utilizaţi într-o accepţiune 
specializată înainte de apariţia prime- 
lor texte juridice (judeca, jura, lege, 
martor etc.), adăugîndu-li-se unele 
împrumuturi vechi slave (dijmă, jalbă) 
şi maghiare (bir, vamă). 

Evident, după concluziile autoa- 
rei, majoritatea termenilor de limbă 
comună o constituie cuvintele prelu- 
ate din limbajul curent, ce au căpătat, 
aşa cum am subliniat mai înainte, 
unele accepţiuni specializate odată 
cu dezvoltarea societăţii şi, implicit, a 
activităţilor în domeniul vieţii publice. 
Unii dintre aceşti termeni, susţine 
E.Ţaranu, pot fi regăsiţi în vorbirea 
populară. Astfel de termeni vor con- 
stitui baza dubletelor sau a seriei lor 
sinonimice, apărînd deseori ca ele- 
mente explicative în glosarele, destul 
de numeroase, ce încearcă să facă 
traductibile o serie de neologisme. 

Ţinînd cont de cercetările ling- 
viştilor G.Ivănescu, D.Ursu şi N.A. 
Ursu despre evoluţia limbii literare 
în sec. al XVIII-lea şi în primele 
decenii ale sec. al XIX-lea, în Tran- 
silvania, în Banat, şi după 1755 — în 
Bucovina, E.Ţaranu afirmă că, în 
urma realităţilor sociale diferite, a tra- 
ducerilor, a diverselor surse de influ- 
enţă, terminologia administrativă din 
Transilvania se caracterizează prin 
trăsături proprii distincte. Aceasta şi o 
face să se deosebească întrucîtva de 
terminologia administrativă a timpului 
din celelalte Principate. 

Un fapt destul de relevant pen- 
tru lexicul administrativ din Principate 
de la începutul sec. al XIX-lea este că 

turcismele se situează pe prim-plan. 
Acestea denumesc funcţii sociale, 
obiecte concrete, biruri. De aseme- 
nea, sunt frecvente şi grecismele 
(exprimînd idei abstracte, nume de 
acţiuni), elemente lexicale din lim- 
bile romanice, germanice, slave (de 
exemplu, influenţa rusă concurează 
cu cea grecească). 

In Transilvania, datorită perpe- 
tuării relaţiilor economico-sociale ce 
au generat-o, terminologia capătă un 
caracter inedit abia pe la sfirşitul sec. 
al XIX-lea, cînd elementul neologic este 
prezent peste tot. In Transilvania şi Ba- 
nat, limba diverselor tratate politice, a 
privilegiilor comerciale, a actelor admi- 
nistrative, a unei bogate corespondențe 
este cea latină, influenţa acesteia e 
resimţită permanent. Aşadar, cărtu- 
rarii ardeleni recurg la unele cuvinte 
din limba latină, din limbile romanice, 
eventual din limba germană. Scrise în 
limba latină, lucrările juridice din Tran- 
silvania (cărţile de legi, decretele etc.) 
conţineau, fireşte, termenii respectivi. 

Stilul administrativ în Transilva- 
nia şi Banat din perioada vizată se evi- 
denţiază printr-un număr impunător de 
elemente latine, fapt valabil şi astăzi. 
Mulţi dintre termenii de largă circulaţie 
în documente apar cu forma şi sensul 
actual. Aceştia constituie un funda- 
ment pe care se vor fixa împrumuturile 
romanice de mai tirziu (termenii sînt 
grupaţi în diverse grupe tematice). 
Printre ei se enumeră termenii ce 
şi-au păstrat sensul nealterat şi în 
limbajul administrativ actual: „Dintre 
numeroasele neologisme latine ale 
epocii numai unele au reuşit că ocupe 
o poziţie sigură în vocabularul activ al 
stilului administrativ, consacrîndu-se 
definitiv” (p. 89). Concluzia autoarei 
cum că „primatul în încercările de for- 
mare a unei terminologii administrative 
în Transilvania şi Banat din perioada 
1780-1850 îl deţin elementele de 
origine latină” (p. 93) este pe deplin 
justificată. 

In monografie nu este trecută cu 
vederea nici influenţa limbii germane 
asupra lexicului: este considerabil 
numărul de cuvinte latineşti, ce au 
pătruns fie direct, fie prin filieră ger- 
mană. Limba română literară este 
influenţată în Transilvania în această 


perioadă şi de limba maghiară „care 
îi transmitea, într-o pronunțare spe- 
cifică, mai ales neologisme de pro- 
venienţă latină şi germană” (p. 96). 

E.Ţaranu studiază şi glosele ce 
dovedesc încă o dată fenomenul cu- 
noaşterii şi al folosirii pe scară largă a 
limbii latine în Transilvania şi în Banat. 

Particularităţilor stilistice ale sti- 
lului administrativ li se rezervă un spa- 
tiu limitat în lucrare, fiind examinate 
după principiul actului de comunicare: 
emiţător — destinatar — cauza referinţei 
— obiectul referinței. Respectiv, se face 
uz de un material gramatical şi stilistic 
adecvat conţinutului documentelor din 
acea vreme. Ca trăsătură esenţială a 
stilului administrativ „impersonalitatea 
are în această perioadă doar caracter 
de tendinţă” (p. 119). 

E foarte util şi important „Glo- 
sarul” din paginile 127-188, în care 
Ecaterina Ţaranu reuşeşte să înregis- 
treze (în ordine alfabetică), să explice 
sensul, să indice originea (etimonul) 
la circa 800 de unităţi lexicale. Acest 
„Glosar” este un veritabil tezaur pen- 
tru lexicografi şi lexicologi. 

Incheind prezentele note, ne 
raliem la opinia autoarei că în stilul 
administrativ, cercetat în plan sincronic, 
se conturează anumite particularităţi ce 
îl diferenţiază de altele, oferindu-i-se un 
loc aparte în istoria stilurilor funcţionale. 

Lucrarea se înscrie printre 
puţinele studii ce abordează istoria 
şi evoluţia limbii române în sfera 
administrativă, aspect ce mai rămîne 
deocamdată insuficient explorat. 

Studiul examinat se deosebeşte 
printr-o lăudabilă rigoare ştiinţifică, 
faptele de limbă şi datele statistice 
servind ca argumente forte pentru a 
identifica originea unor termeni, struc- 
tura unor enunţuri relevante pentru 
Transilvania, Banat şi Bucovina în 
anii 1750-1830. 

Lucrarea recenzată este o sub- 
stanţială contribuţie la dezvoltarea 
lingvisticii româneşti, fiind un autoritar 
vademecum pentru cei ce vor cerce- 
ta, în continuare, stilurile funcţionale 
şi lexicul limbii române în general. 
Autoarea prezentei monografii merită 
multe şi afectuoase omagii pentru 
munca depusă şi frumoasele rezul- 
tate obţinute. 

Dacă e să vorbim despre unele 
apariţii editoriale ale scriitorilor din 
Moldova tipărite în România, volumul 
de poeme Câmpia Borges (Editura 
Vinea, Bucureşti, 2002) de Vasile 
Gârneţ este mai mult ca sigur cel mai 
notabil. Deşi nu îndeajuns cunoscut 
(volumul Câmpia Borges) la noi pen- 
tru că în situaţia bulversată din viaţa 
noastră literară, când lumea cărţilor 
începe să semene tot mai mult cu 
muzeul războiului în care coşmarul 
încreminise (p.33), scriitorilor nu le 
mai rămâne decât să se descurce 
singuri. De aceea, am crede, titlul 
cărţii nu e aleatoriu. 

Aproape că ne-am obişnuit cu 
modalitatea lui Vasile Gârneţ de a 
dialoga cu cititorul. Poetul transmite 
mesaje prin poezia care conţine o 
întreagă strategie a echilibrului pier- 
dut şi recucerit, dar şi o suspensie 
a certitudinilor pentru ca ele să fie 
mereu recâştigate şi împrospătate. 
Scriitorul e preocupat, aşadar, de 
aspectul eufemistic al lucrurilor, de 
perceperea lor într-o formă stilizată, 
obţinute prin juxtapunerea detaliilor 
esenţiale. Alteori autorul refuză să 
respecte raporturile reale dintre lu- 
cruri, nesocotind determinările obiec- 
tive şi dând de înţeles că, în poezie, 
feluritele domenii ale realităţii nu mai 
sunt separate: un muzeu de ambre 
pe care îl descoperi în trepte cum un 
buncăr/ un concert rock într-o bise- 
rică părăsită/ fanfare militare, flotă/ 
oameni patetici şi oameni ascultători/ 
o doamnă care ne îndeamnă insistent 
să fim fericiţi/ o bibliotecă mare ca o 
fabrică/ în care nu poţi rosti cuvântul 
poezie/ strada Lenin şi strada Kalinin/ 
case fără chip, cerşetori, seringi/ 
prostituate vorbind mai multe limbi/ 


tarafuri folclorice, strigături, vodcă/ alţi 
oameni simpatici, aproape drăguţi.../ 
dar şi tristeţea din ochii lui Richard/ 
tăcerea lui adâncă precum o durere 
pe care/ n-o poate mărturisi/ lângă 
mormântul stingher cu înscrisuri stră- 
ine/ am simţit că parcă intraserăm cu 
toţii într-o/ paranteză a istoriei (oraşul 
lui Kant, p.32). Adesea iconoclastia, 
nonconformismul şi celelalte sigle 
ale acestui postmodernist atipic ne 
pot deruta, abătându-ne atenţia de 
la ţinta reală a poeziei lui care mai 
poate fi şi a evanescenţei, a para- 
frazării, reproducând liric amintirea 
ideii de real: zile de parcă aştept un 
naufragiu/ o existență copleşită de 
dileme,/ consumată degeaba/ tac şi 
ştiu că-i o tăcere vinovată/ nu mă mai 
caută nimeni de mult/ sunt singur — 
cu elanul interzis — / singur între cărți 
şi lucruri care/ se insinuează acum 
cu mai multă pregnanţă/ şi parcă 
aşteaptă şi ele tandreţe/ aud cum 
cineva rătăceşte pe stradă/ mereu 
lipsit de grabă — paşii au/ un ecou 
scăzut, complotitor/ ca întotdeauna 
mă salvez prin imaginaţie/ îmi spun 
că e Kafka — caligraful suferinţei — / 
într-o promenadă prin Chişinău/ trist 
şi singur Kafka rătăcind/ într-o lume 
care şi-a umilit de mult existenţa (ca- 
ligraful suferinţei, p.29). De altfel, în 
tactica poetului intră aproape mereu 
această trimitere spre piste false, 
metodică inducere în eroare, abate- 
rea sistematică a atenţiei urmărind 
tocmai să sporească atenţia: este 
un examen la care poetul îşi supune 
mereu cititorii spre a şi-i păstra cu 
mintea trează şi lucidă. Derutându-i, 
îi obligă să-l citească cu mai multe pe- 
rechi de ochi, cu luare-aminte sporită, 
deoarece lumea intrată în obiectivul 
percepţiei e descarnată, dezbrăcată 
de senzaţia materialităţii, redusă la 
amintirea ideii: ziua memoriei aşa 
i-am spus/ tristețea mocnea sub fiece 
secvență/ câţiva (poate scriitorii gru- 
zini) improvizaseră un cor/ şi cântecul 
imprima chipul acelor locuri/ mai era 
şi o nemăsurată poezie a aşteptă- 
rii:/ tinerii desculți în iarbă învățând 
meditaţia/ şi secretul ruginii.../ fetele 
care duceau hârdaie cu apă într-un/ 

loc numit al tăcerii.../ apoi muzeul 
războiului în care coşmarul încreme- 
nise:/ vocile celor ucişi ca un refren 
al acestui secol/ poezia lui Francis 
Ledwidge care nu mai salva nimic/ 
mai târziu, înspre seară/ am mers să 
ascultăm troparul (ziua memoriei la 
Ypres, p.33). 

Am mai putea spune că Vasile 
Gârneţ practică şi o lirică a despuierii 
de fenomenal, cultivând imaginea 
statică a contururilor, aminteşte 
de secvențele lirice ale lui Walace 
Stevens, de care autorul volumului 
Câmpia Borges nu pare tocmai 
străin. Lucrurile importante trec, 
aşa ca în viaţă, neobservate, ele se 
furişează pe lângă noi ca fericirea 
(despre fericire, p.45). Totuşi tocmai 
aceste înfăţişări umile ale lucrurilor 
importante sunt fixate în vizorul poe- 
tului, ele atrag atenţia iscoditoare şi 
întotdeauna asupra lor poetul ne-a 
îndemnat să aspirăm: vara, anul 
acesta, mai ales serile/ am avut cura- 
jul de-a ne judeca singuri/ ne detaşam 
de umilință/ strigam cu glasul umed 
mai androgin ca oricând/ în încăperi 
capitonate/ viața mea în Basarabia, 
începeam descriptiv/ respiră un aer 
de temniță abandonată/ stăm aici şi 
hrănim (nu supăra pe nimeni pluralul)/ 
o ceremonie exotică neîntreruptă/ 
subvenţionăm dezastrul/ e un fel de 
poor house pământul acesta, spu- 
nea Domenico/ un muzeu al erorilor 
(palmele lui deschise/ îndreptate spre 
noi îi risipeau parcă elanul/ şi tăcea 
încurcat)/ Tania intervenea în stilul ei 
sumbru/ sunând a Cassandră/ astfel 
aflam că lacrima noastră ambulantă/ 
ajunsese la Bucureşti/ unde luase 
un premiu simbolic/ pentru noi toţi/ şi 
ne rugam ritualic pentru sănătatea/ 
făcătorilor de bine/ şi pentru acei 
mulţi/ care au sombrat în alcoolism 
şi delaţiune/ (de fapt noi chiar asta 
suntem — delatori/traducători/ — un 
adevăr limpede şi indiferent/ mai 
bine să nu ne fi născut/ conchidem 
câteodată în intimitate/ dar încă nu 
s-a aflat ca o şoaptă/ să vertebreze 
existenţa cuiva/ şi totul rămâne doar 
un regret pios)/ traversăm epoca 
roşie a tranziţiei/ vorba preferată a 


preşedintelui Snegur/ după o vizită în 
China e disciplina sovestei/ cum să 
conciliezi o atare sintagmă ?/ de fapt 
cel mai greu e să traduci/ din basa- 
rabeană-n română/ da, Unirea nu va 
avea loc nici anul acesta/relua Tania 
chiar din mijlocul frazei/ tristul refren 
mulat pe feţele noastre/ vom şlefui în 
continuare independenţa/indiferenţa/ 
suveranitatea/subteranitatea/ vom 
persista în prostie.../...compunerea 
aceasta colectivă a versurilor/ am nu- 
mit-o pasajul şcolăresc al existenţei 
noastre/ delirul nostru pitic/ trambu- 
lina necesară spre lectură/ singura 
care ne apără (summer in Bessa- 
rabia, p.14). Observăm că versurile 
acestui poem alcătuiesc, în fond, un 
protest împotriva nepăsătoarei tihne 
de temniță abandonată, a mulţumiri 
de sine, contra încremenirii omului 
în propriile lui prejudecăţi liniştitoare, 
ce îi fac viaţa suportabilă şi decentă: 
o condamnare a conformismului şi 
o provocare la insurecția spirituală. 
Manifestând repulsie faţă de 
ridicolul gesturilor mari, nu înseam- 
nă că Vasile Gârneţ nu le comite, 
însă o face atunci când nu te aştepţi, 
fără preparativele retorice răsuflate 
deja. Poetul plasându-se deodată 
în camuflate urale patetice pentru 
ca, tot atât de brusc, să se retragă, 
privindu-şi cu infinit umor şi cu tandră 
ironie preaumanele patetisme: viața 
de gherilă a scribului/ se împlinesc 
câţiva ani/ de când citesc cu voce 
tare din Proust/ e ceva burghez în 
întâmplarea aceasta/ ceva ce con- 
trazice flagrant oglinda vieţii de-afară/ 
mie însă îmi ajută/ uneori e bine să 
nu ai certitudini asupritoare/ ci să 
trebuiască mereu să te pipăi/ pentru 
a te convinge că exişti cu adevărat 
(stampă III, p.17). Tertipul abaterii 
atenţiei (de care vorbeam mai sus) 
şi a descoperirii lucrurilor importante, 
esenţiale sub înfăţişarea lor cotidiană 
şi umilă, uneori ridicolă, poate aporta 
deosebite surprize unui lector obişnu- 
it să citească mereu printre rânduri şi 
să descopere pretutindeni nu ştiu ce 
aer subversiv. Acestui cititor super- 
ficial, mai mulţi pretinşi autori de azi 
i-au oferit un fel de poezie interzisă 

de regimul totalitar, sugerând cât de 
mult au suferit din această pricină. 
Pot să greşesc, dar poemele 
lui Vasile Gârneţ au şi ceva comun 
cu universul sublim-trivial al filme- 
lor lui Felini: aceeaşi reprezentare 
neorealistă a lumii, aceeaşi agonie 
lentă a sensibilităţii ultragiate şi, nu 
în ultimul rând, aceeaşi iluminare 
secretă a speranţei: ştiu că se poate 
trăi şi aşa — singur şi inactual — / cu 
o largă toleranță de sine/ dar şi cu 
sentimentul că eşti îngăduit/ că stai 
sub reflectorul unei priviri/ exigente 
şi necruţătoare/ îmi spun că va fi 
existând şi o mecanică/ a suferinţei/ 
în care să te simţi detaliul umil/ ființa 
rătăcită/ ţinută de mână şi îndemnată/ 
mai multă metanoia! mai multă me- 
tanoia!/ şi chiar ai plăcerea să scrii 
tragic/ despre omul deteriorat care 
eşti/ despre omul c-un zilnic ritual 
al regretelor/ ştiu că există o vrajă 
malefică a vieţii/ un baroc îmbietor în 
care te dizolvi/ cu o voioşie populară 
uneori/ şi doar demnitatea (disperată) 
a ceea ce sunt/ vorba bătrânului Tho- 
mas — / Îmi dă curaj asupra priveliştii 
(omul deteriorat, p.20). Anume prin 
aceasta, poezia autorului capătă o 
valoare parabolică, deşi poetul picură 
mult rafinament şi depune un efort 
considerabil de a reduce imaginea 
la pura substanţă lirică, şi, în acest 
caz, astfel de poezii trădează totuşi 
o sterilitate a eului liric. Chiar dacă 
păstrează aerul glacial al elaborării, 
mai substanţiale, ni s-au părut acele 
poeme care amplifică o gesticulare 
acrobatică, percepută ca instigare 
stilizată a realului, ca generare per- 
versă a urâtului. Practicând starea 
de risc, de încordare, poezia devine 
în acest caz o fondare a spiritului, de 
o mare eleganţă a gestului sfidător: 
cum mă umileşte uneori memoria 
mea culturală.../ nici nu mai trebuie 
să-mi inventez suferințele/ rostesc 
doar cuvântul toamnă/ ca şi cum m-ar 
cuprinde în împlinirea/ lui rotundă, 
plină de semnificaţii/ şi simt cum îmi 
epuizez elanul/ de parcă m-aş arun- 
ca în gol (stampă V, p.28). Hazardul 
unei asemenea poezii ce-şi intuieşte 
cu atâta accentuare forma se afirmă 


în inerția producerii imaginilor şi în 
vidarea versurilor în materie poetică. 

In cheia poeţilor contemporani, 
autorul îşi structurează poemele cu 
ajutorul unor procedee sintactice că- 
rora le acordă însă o funcţie artistică. 
Dispensând de versificaţie în sens 
tradiţional, poetul Vasile Gârneţ nu 
desistă, cel puţin acum, şi la compo- 
ziţie, doar atât că aplică în această 
direcţie eventualităţile independente 
ale limbajului: uneori bucuria simplă 
de a vorbi cu/ cineva care te ascultă/ 
simţi aşa de parcă se retrag toate 
otrăvurile/ şi nu te mai enervează 
nici ideea că/ a scrie despre rău a 
devenit un snobism ce/ multiplică 
abnorm coşmarul/ apoi ploaia care 
spală cenuşa zilei/ plouă odihnitor şi 
putem din nou respira/ e atâta linişte 
şi împăcare/ încât aud cum partitura 
sufleţelului/ îmi invadează poezia/ şi 
el n-are ce căuta acolo (uneori bu- 
curia simplă, p.39). După un criteriu 
parţial sintactic se împarte şi poemul 
stare secundă (p.74): respectiv în 
patru fragmente izolate (dar nu com- 
plet, deoarece există o continuitate 
subtextuală între ele) prin versuri 
ce au particularitate de variante ale 
unei structuri unice: stăteam — tineri 
căliţi în palestre/ lângă o pilitură de 
plumb/ şi meditam la virtuțile lucruri- 
lor/ de-acum se făcea noapte/ dar nu 
reuşeam să orchestrăm/ o campanie 
împotriva zvonurilor/ şi bătrânii care 
mâncau arahide/ (doamne, cum ne 
mai iubeau ei!)/ râdeau de deruta 
noastră/ hai să recităm din Gellu 
Naum a spus unul/ disponibil mai mul- 
tor vârste de cultură/ hai am fost noi 
de acord/ şi încă: râsul bătrânilor aşa 
se auzea/ de parcă cineva se spăla 
pe mâini/ de parcă păsări palmipede/ 
lopătau în apele moarte. 

Şi totuşi, dincolo de asemenea 
ingerinţe postmoderniste, versurile lui 
Vasile Gârneţ rămân preponderent 
lirice, iar poetul reprezintă la gradul 
superlativ generaţia sa (amintim — 
a optzeciştilor!) care şi în prezent 
confiscă aproape exhaustiv câmpul 
de captare al criticii literare şi fără 
îndoială al cititorului rafinat. 

